
PREFAŢĂ 


Sfântul Ciprian! al Cartaginei? a fost una din personalitățile 
remarcabile ale Bisericii Creștine din prima jumătate a secolului 
al III-lea. Se trăgea dintr-o familie nobilă și bogată, tatăl său fi- 
ind senator al celei mai însemnate cetăţi din Africa romană. A 
primit o educaţie aleasă, studiind, printre altele, retorica (și mai 
apoi predând-o), deoarece dorința tatălui, cât și obiceiul vremii 
îl destinau unei cariere publice. 


! Deoarece persistă confuzia între Sfântul Ciprian, Episcopul Cartaginei, 
și Ciprian Magul (Vrăjitorul), socotim necesare câteva precizări. 

Ciprian Magul era din Antiohia Siriei. În tinereţe s-a remarcat prin aple- 
carea spre vrăjitorie și practicarea magiei, fapt ce i-a atras și supranumele. Dar, 
ca în cazul altor minți deschise ale vremii, a înțeles deșertăciunea preocupă- 
rilor ce-l țineau rătăcit în prăpastia unui veac tulburat şi deznădăjduit și s-a 
convertit la creştinism, devenind în scurt timp chiar episcop, iar, în timpul 
persecuțiilor declanșate de Dioclețian, suferind martiriul, în anul 304. Desti- 
nul similar, cât şi identitatea de nume au făcut posibilă confuzia, pe care avem 
speranța că am risipit-o. Pentru mai multe informaţii, vezi Gherasim Timuș, 
Episcopul Argeșului, Dicfionar Hagiografic, Tipografia Cărților Bisericeşti, 
Buc. 1898, retipărit de Ed. Pelerinul român, Oradea, 1998 şi Ed. Mânăstirii 
Portărița, Satu-Mare, 1998. 

2 Cartagina, în greacă Kapyn5ww, iar în latină Carthago (după semiticul 
Qart Hadasht „Cetatea Nouă”), a fost fondată de coloniști fenicieni (puni/ 
Goivueş) în Africa de Nord, actuala Tunisie, în secolul al VIII-lea înainte de 
Hristos (vezi, în Eneida lui Vergilius, episodul cartaginez, legat de regina Di- 
do), deci înaintea Romei, care mai apoi i-a devenit rivală pentru supremație în 
Mediterana. A fost învinsă, distrusă şi reconstruită de romani. Despre această 
din urmă cetate, profund romană și latină se face vorbire, devenită la această 
vreme important centru episcopal, ce deținea, desigur informal, primatul asu- 
pra întregii zone, în provinciile imperiale Africa, Numidia şi Mauretania. 

Fericitul Ieronim ne spune că „la început i-a învăţat retorica 
pe alţii”!, profesiune ce-i asigura venituri însemnate, care, alături 
de averea moștenită, i-au îngăduit să ducă o viaţă îmbelșugată 
și, pare-se, chiar ușuratică până într-o zi, când, sătul de viața de 
până atunci, auzind de curăţia și sfinţenia preotului creştin Ce- 
ciliu, a început a-l frecventa și, astfel, a fost câștigat pentru tot- 
deauna de învăţătura şi Biserica lui Hristos. 

S-a convertit și a primit Botezul chiar prin preotul Ceciliu, 
devenit astfel părintele său duhovnicesc, de la care a dobândit 
și numele sub care s-a făcut cunoscut: Thascius Caecilius Cy- 
prianus?. În scrierea sa Ad Donatum, ne relatează cu pătrundere 
și foarte impresionant acest proces interior, care a dus la totala 
sa schimbare prin Botez, la lepădarea omului vechi din lăuntrul 
său și la nașterea omului nou înlăuntrul său, prin puterea Sfân- 
tului Duh, care l-a umplut de harul dumnezeiesc: 

„Eram în întuneric, înotam pe marea furtunoasă a lumii 
acesteia, fără a cunoște lumina și fără a ști încotro să-mi îndrept 
pașii. Mă gândeam la cele ce mi se spuneau despre răscumpărare 
și găseam cu totul de nestrăbătut calea spre mântuire, ce mi se 
propunea prin bunătatea divină. Nu puteam pricepe cum un om 
ar primi în Botez începutul” unei noi vieţi, cum era cu putință 
să înceteze a fi ceea ce fusese mai înainte, să devină o ființă no- 
uă, păstrând același trup, dar dezbrăcându-se de omul cel vechi, 
să se reînnoiască în întregime înlăuntrul său... lată ce-mi ziceam 
adesea. Dar, îndată ce apele Botezului au spălat petele sufletului 
meu, inima a primit lumina cerescului adevăr. Duhul lui Dum- 


! Ieronim, Despre bărbaţii iluștri, trad. Dan Negrescu, Ed. Paideia, Bucu- 
reşti, 1997. 

2 Prenumele Thascius pare a fi redarea în idiomul punic local (calc lexi- 
cal), a latinescului Czprianus (de la caper/capra), deformare a lui Cyprianus 
(de la insula Cyprus). Răuvoitorii au scornit chiar un Coprianus, apropiere 
malițioasă de grecul xârpos, „gunoi, excremente”. Caecilius este numele pre- 
luat de la părintele său duhovnicesc. 

5 Începutul, în text principium, poate fi tradus pur şi simplu „principiu”, 

nezeu S-a pogorât asupra mea și, prin Aceial, am devenit o cre- 
atură nouă, greutăţile dispar, îndoielile se risipesc și întunericul 
face loc luminii. Nu mai erau acum grele cele ce mai înainte mi 
se păreau mai presus de puterile mele. Am văzut că începutul pă- 
mântesc, pe care-l ţineam din nașterea mea, mă expunea păcatu- 
lui și morţii și că noul început pe care l-am primit de la Duhul 
lui Dumnezeu prin renaștere îmi dădea idei noi, înclinații noi, și 
mă făcea să-mi îndrept toate gândurile către Dumnezeu.” 

Și, într-adevăr, din clipa primirii Botezului, a trăit numai în- 
tru Dumnezeu, primind chiar și martiriul pentru credinţa sa ne- 
zdruncinată, neîntinată de nici un compromis, nedoborâtră nici 
de amenințarea morții. Voința lui dârză și hotărârea nestrămu- 
tată de a-şi schimba felul de viaţă l-au determinat să-şi vândă cea 
mai mare parte a averii și să împartă săracilor banii, păstrând re- 
stul pentru Biserică, iar puţinul ce i-a rămas era îndreptat tot 
spre fapte caritabile. De atunci a început să studieze cu și mai 
neostoită sete Sfânta Scriptură, care a devenit Cartea lui de că- 
pătâi, astfel că în toate scrierile sale nu găsim decât citate biblice. 
În toate împrejurările, își ia de-acum argumentele și pildele din 
Cartea Sfântă, deşi nu-i erau necunoscute lucrările și comentari- 
ile înaintașilor ori contemporanilor, precum Tertulian. 

Poporul din cetate era profund impresionat de viața simplă, 
chiar ascetică, pe care o ducea, de blândeţea și de bunătatea lui, 
de ardoarea cu care se dăruise noii sale credinţe. Dorit de aceas- 
tă mulțime, la nici un an de la convertire, primește hirotonirea 
iar, după moartea lui Donatus, cerut fiind de popor și agreat 
de majoritatea clericilor, cu toată împotrivirea sa — căci se so- 
cotea nevrednic de rangul spre care era împins —, a fost ales și 
înscăunat episcop al Cartaginei (248). Totuși această alegere a 
întâmpinat opoziţia unor preoți și a unor mireni influenţaţi de 
aceştia, care-l socoteau încă un novice şi care, mai apoi, în con- 


! Aceia: Tatăl, Fiul și Sfântul Duh, Sfânta Treime invocată la Botezul 
creştinesc. 

textul persecuțiilor, aveau să creeze în Biserică o schismă, pe care 
Sfântul Ciprian a fost obligat s-o combată cu multă vigoare. 

Ca episcop, Sfântul Ciprian a condus comunitatea creștină 
din Cartagina, dar, informal, chiar din toată Africa Romană, 
în vremuri foarte tulburi. A trebuit să înfrunte două persecuții 
de amploare: cea a lui Decius (250-251) şi cea a lui Valerian 
(257-258), apoi ciuma devastatoare din 252-254, pentru care 
autorităţile romane și mulțimea păgânilor i-au făcut vinovaţi pe 
creștini, erezia lui Felicissimus, Novatus și Novaţian și invazia 
unor triburi ale deşertului. 

Tot în această perioadă a trebuit să stingă tulburările ivite de 
reprimirea în Biserică a celor ce, sub apăsarea prigoanei, căzuseră 
în apostazie, tăgăduindu-L pe Hristos, așa-numiții /2ps;, şi de în- 
toarcerea la Biserica-mamă a ereticilor, ridicându-se, în context, 
o altă grea problemă, cea a botezului ereticilor. Desigur, vechii 
opozanți au contestat iarăși hotărârile intransigente adoptate de 
Sfântul Ciprian, în spiritul și litera Evangheliei, dar apar și alții, 
precum episcopul Romei, Papa Ștefan, partizani ai unei atitudini 
mai împăciuitoare, chiar potrivnice învățăturii Evangheliei. 

Tuturor acestor provocări Sfântul Ciprian le-a făcut față cu 
succes, datorită însuşirilor sale de conducător moderat, în care se 
manifestau spiritul practic și administrativ roman, inteligența, 
voinţa dârză, fermitatea și austeritatea, dar și îngăduinţa, bunăta- 
tea şi dărnicia, înțelegerea corectă și profundă a situaţiilor, pute- 
rea de intuire a consecinţelor, optimismul, toate acestea sprijini- 
te mereu pe credința sa sinceră și arzătoare și de nădejdea neclin- 
tită în ajutorul lui Dumnezeu. Aceste însușiri ale personalităţii 
sale reies nu numai din fapte, ci și din scrierile sale, care, toate, 
au fost prilejuite de evenimentele și problemele cărora a trebuit 
să le facă față. 

Scrierile Sfântului Ciprian, toate de întindere mică, de o 
pronunțată oralitate, au mai mult caracterul unor predici, în 
care explicarea faptelor este îmbinată cu sfatul și îndemnul la 

înţelepciune, la credință sinceră şi puternică, la supunerea față 
de preceptele Evangheliei, la înțelegere, la unitare, la evlavie și 
bună cuviință, la rugăciune stăruitoare, la ajutorare reciprocă, 
într-un cuvânt, la viaţa curată și sfântă, al cărei model este viața 
multor înţelepţi și evlavioşi evocaţi în Sfânta Scriptură şi, mai 
mult, a Însuși Mântuitorului. 

De altfel, așa cum am menţionat, Sfântul Ciprian nu citează 
decât din Noulşi Vechiul Testament, sprijinindu-șiargumentaţia, 
în toate situaţiile şi lucrările sale, exclusiv pe această sursă, soco- 
tind-o criteriu al adevărului incontestabil. Unele teme ale opere- 
lor sale le găsim în primul rând la Tertulian, pe care nu se știe da- 
că l-a cunoscut direct, dar pe care-l admira foarte mult, numin- 
du-l, după spusele Fericitului Ieronim, „învățătorul, precum și 
după afirmaţia secretarului și biografului său Pontius, care, în 
Vita Sancti Cypriani, ne informează că nu trecea o zi fără ca epis- 
copul să-i ceară o lectură din Tertulian, „învățătorul său”. Cu 
toate acestea, Sfântul Ciprian nu-l citează niciodată nici chiar 
pe acest model al său, nici nu-l amintește măcar o dată în ope- 
rele sale, sprijinindu-se exclusiv pe autoritatea Sfintei Scripturi, 
criteriul infailibil al adevărului revelat, în opoziţie cu judecata și 
cuvântul omenesc. 

Adversarii l-au învinuit că, în calitatea lui de episcop, şi-a 
părăsit comunitatea de credincioși în momentele grele ale 
persecuției lui Decius, retrăgându-se într-un loc secret, în afa- 
ra Cartaginei. În consecinţă, îl acuzau de lașitate și de trădare a 
Bisericii. Însă chiar el se întreabă dacă, episcop fiind, i-ar fi pu- 
tut ajuta pe credincioși mai mult prin prezența sa (cu preţul 
vieţii păstorului) în mijlocul lor în acele zile decât i-a ajutat prin 
supraviețuirea sa din acel loc unde se retrăsese. 

Din corespondenţa sa, cunoaștem că Sfântul Ciprian şi-a 
condus Biserica din depărtare, ca și cum ar fi fost prezent la Car- 
tagina, dând o rezolvare bună și fericită tuturor problemelor cre- 
ate de persecuție și netrecând cu vederea nici o problemă ivită în 

comunitate. Cu alte cuvinte, s-a salvat pe sine, ca să salveze tur- 
ma, să n-o lase fără păstor, lucru dorit de autorităţile romane, 
pentru descumpănirea credincioșilor. Sfântul Ciprian a intuit 
această strategie a suprimării, în primul rând, a episcopilor, spre 
a lipsi comunităţile creștine de conducători. Cei care nu proce- 
daseră ca el deveniseră martiri de la începutul persecuției. Așa se 
întâmplase, de exemplu, cu episcopii din Roma, Antiohia, Ce- 
zareea și lerusalim. Această justificare a lui Ciprian o găsim chiar 
într-o scrisoare a sa!, răspuns la o epistolă a colegiului diaconi- 
lor din Roma (Scr. VIII), în care motivează arătând că, prin fu- 
ga sa, nu a urmărit să-și salveze propria viață, ci, „absent numai 
trupește, dar nu și cu duhul”, a urmărit să-și creeze posibilitatea 
de a-și îndeplini sarcinile funcţiei sale. 

Cu siguranţă, acestui raționament nu-i poate fi tăgăduită ve- 
ridicitatea, ţinând seama de felul cum și-a îndeplinit sarcinile, 
prin curierii secreţi și apropiații fideli, de care s-a folosit ca să-și 
transmită corespondența și să pună în practică măsurile cerute 
de situația grea şi uneori confuză, în care se afla comunitatea sa 
de credincioși, pe durata parsecuţiei lui Decius. Dovadă a faptu- 
lui că nu lașitatea, frica sau atașamentul față de viață l-au împins 
să se refugieze din faţa prigoanei (lui Decius), ci grija față de Bi- 
serică şi de credincioșii ei, dorinţa de a nu se risipi, lăsându-i fă- 
ră păstor, sunt curajul și seninătatea cu care a primit martiriul în 
timpul urgiei lui Valerian. Însă atunci era convins că experiența 
primei persecuții, măsurile luate de el, lucrarea sa pastorală, 
acţiunea sa educativă, prin operele scrise, predica sa și exemplul 
personal, calitățile dovedite ca întâistătător, credinţa sa în Hris- 
tos, de nimic zdruncinată, întăriseră îndeajuns comunitatea și 
Biserica din Cartagina, încât să nu poată fi destrămată. Astfel că, 
primirea muceniciei a fost un exemplu de jertfă chiar dorită de 
e] pentru Biserica lui Hristos, după însuși chipul Mântuitorului. 
De altfel, după spusele proprii, Sfântul Ciprian avusese viziunea 


! Scrisoarea XX, dar și în Scrisoarea IX. 

jertfei sale, pe care acum o considera necesară spre îmbărbătarea 
credincioşilor în lupta împotriva Antihristului, a cărui venire se 
apropia, conform opiniei generale, care circula în epocă. 

Spre a ne face o imagine despre curajul, netulburarea, seni- 
nătatea cu care a primit martiriul acest remarcabil întâistătător 
al Bisericii creștine din Africa, în prima jumătate a secolului al 
III-lea, când această Biserică era încă la începuturile sale orga- 
nizatorice, dar destul de consolidată, redăm mai jos un frag- 
ment din Acta proconsularia, privitoare la sentința dată împo- 
triva Sfântului Ciprian și decapitarea lui. Primul interogatoriu 
i-a fost luat lui Ciprian la 30 august 257 de către proconsulul 
Aspasius Paternus. În urma acestuia, Sfântul Ciprian, refuzând 
să jertfească zeilor păgâni, a fost exilat la Curubis, nu departe de 
Cartagina. Al doilea interogatoriu i-a fost luat la 13 septembrie 
258, de către proconsulul Galerius Maxim. În urma acestuia, 
Sfântul Ciprian a fost condamnat la moarte (prin tăierea capu- 
lui cu sabia). lată un fragment din acest al doilea interogatoriu: 

„Proconsulul: Tu ești Thascius Cyprianus? 

Ciprian: Eu sunt. 

Proconsulul: Tu eşti cel ce te-ai prezentat pentru oamenii 
necredincioşi ca papă? 

Ciprian: Eu. 

Proconsulul: Preasfinții împărați au poruncit să jertfești. 

Ciprian: Nu o fac. 

Proconsulul: Te sfătuiesc. 

Ciprian: Fă ce ţi s-a poruncit. Într-o pricină atât de dreaptă, 
nu e nevoie de nici un sfat. 

După citirea învinuirilor ce i se aduceau, proconsulul a citit 
sentinţa, ce era scrisă pe o tăbliță: «Se hotărăşte ca Thascius Cy- 
prianus să fie ucis cu sabia.» 

Ciprian Episcopul a zis: « Mulţumesc lui Dumnezeu.» 

După această hotărâre însă mulțimea fraţilor a spus: «Și noi 
vrem Să ni se taie capul împreună cu el.» Din pricina aceasta s-a 

produs tulburarea fraților şi mulţime mare îl urma. Astfel Ci- 
prian a fost dus pe Câmpul lui Sextius și acolo s-a dezbrăcat de 
tunica roșie, a îngenuncheat și s-a închinat Domnului. Și, după 
ce și-a dezbrăcat haina, numită dalmatica!, și a dat-o diaconilor, 
stătea drept și aștepta călăul. După ce a venit călăul, a porun- 
cit alor săi să-i dea acestuia douăzeci și cinci de piese de aur. lar 
frații creștini au întins în fața lui prosoape și șervete. După ace- 
ea, Fericitul Ciprian și-a acoperit ochii cu mâinile. Dar, pentru 
că nu a putut să-și lege mâinile, le-au legat preotul loan și ipodi- 
aconul lulian. 

Astfel a suferit Ciprian mucenicia, iar trupul lui, pentru a nu 
fi necinstit de păgâni, a fost așezat îndată în apropiere. De acolo 
a fost dus noaptea, cu lumini și torţe în cimitirul proconsulului 
Macrobius Candidianus, care se află pe Calea Mapala, lângă băi- 
le publice, și înmormântat cu mare evlavie și mare pompă. 

După câteva zile, proconsulul Galerius Maxim a murit. ? 


Încă de timpuriu, întru pomenirea Sfântului Ciprian și a 
martiriului său, au fost înălțate mai multe biserici, dintre ca- 
re una chiar pe locul pătimirii sale, la sfințirea căreia a cuvântat 
însuși Fericitul Augustin, mare admirator al sfântului. Această 
cuvântare ni s-a păstrat”. 


Scrierile 


Datorită remarcabilei lui personalităţi și respectului de ca- 
re s-a bucurat ca episcop, pentru aleasa lui lucrare arhierească, 
cât şi pentru ortodoxia învăţăturii, scrierile Sfântului Ciprian au 


! Dalmatica, veșmânt sacerdotal de lână albă, lung până la glezne, brodat 
pe margini cu o fâșie de purpură. 

2 Vezi în întregime Acta proconsularia sancti Cypriani, în Actele martirice, 
cu un studiu introductiv, traducere şi note de Preot Prof. Dr. loan Rămurea- 
nu, EIBMBOR, Bucureşti, 1997, pp.171-182. 

3 Fericitul Augustin, Predica 340. 

dobândit o recunoaștere aproape canonică, o răspândire amplă 
şi o copiere repetată de-a lungul timpului, fapt care a constitu- 
it temeiul conservării lor, ba, mai mult, a dus la punerea pe sea- 
ma lui, după obiceiul Antichității, a unor opere care, în mod si- 
gur, nu i-au aparţinut, dar numele său reprezenta o garanţie a 
credibilității, a corectitudinii dogmatice. 

Dovada faimei de care s-au bucurat Sfântul Ciprian și scrie- 
rile sale o avem și în Catalogul anonim al scrierilor canonice ale 
Vechiului şi Noului Testament şi al scrierilor lui Ciprian, publi- 
cat de Theodor Mommsen, în 1886, după un exemplar din 359, 
provenind cel mai probabil din Africa. Tot în acest Catalog sunt 
cuprinse multe din Scrisorile lui. O a doua sursă o reprezintă Vi- 
ta sancti Cypriani a diaconului şi secretarului său Pontius, care 
i-a fost alături până în ultima clipă. Acesta ne spune că Ciprian a 
scris l1 sau 12 tratate și aminteşte și de Scrisori. 


Aceste Epistulae constituie poate cel dintâi epistolarium 
creştin. Au fost foarte numeroase și preţuite încă din Antichi- 
tatea creștină târzie, mai ales de către leronim și Augustin. Mul- 
te epistole sunt citate de către Mommsen, în catalogul amintit 
mai sus. Deşi numărul epistolelor scrise și primite de către Sfân- 
tul Ciprian a fost foarte mare, totuși cercetători recunoscuţi, 
precum Bardenhewer și Rauschen, dar și alții, ne spun că, din 
corespondenţa lui Ciprian ni s-au păstrat 81 de scrisori, din care 
65 scrise de el, iar 16 primite, adresate lui sau clerului din Carta- 
gina. Până în prezent, numărul acestora nu s-a schimbat. Toate 
ediţiile critice înregistrează acest număr. 

Fără a proceda la o analiză de conţinut a scrisorilor Sfântu- 
lui Ciprian, ne rezumăm la evidenţierea importanţei deosebi- 
te a corespondenţei acestei remarcabile personalități a Bisericii 
creștine. Importanţa Scrisori/or trebuie văzută în două direcții 
de bază: 

a) cunoașterea mai amănunțită și mai corectă a personalității 
Sfântului Ciprian ca episcop și 

b) cunoașterea Bisericii (creștine) în prima jumătate a seco- 
lului al III-lea, cu tot ce implică o astfel de cunoaștere: epoca, 
cu evenimentele importante care au marcat Biserica (precum 
persecuțiile) şi atitudinea creștinilor față de acestea; organiza- 
rea, ierarhia și administrarea Bisericii, chestiuni dogmatice și li- 
turgice, precum cea a botezului ereticilor sau folosirea vinului la 
împărtășanie, pocăinţa, unitatea Bisericii, problema schismati- 
cilor, problema mărturisitorilor și a martiriului, probleme dis- 
ciplinare, precum cea a fecioarelor, chiar monahii, introduse pe 
ascuns în casele clericilor (uirgines subintroductae) sau a clerici- 
lor care lăsau/acceptau moșteniri, împotriva prevederilor cano- 
nice; problema milosteniei, ce implica grija față de săraci, mân- 
gâierea celor aflați în necazuri!. 

Din punctul de vedere strict cronologic și al tematicii mai 
largi, părintele Bayard?, editorul corespondenţei Sfântului Ci- 
prian, distinge patru grupe principale: 

]. Scrisorile I-IV: diverse chestiuni de disciplină; 

2. Scrisorile V-LXVIII: persecuția lui Decius, reconcilierea 
apostaților, lupta împotriva schismaticilor; 

3. Scrisorile LXIX-LXXV: problema botezului ereticilor; 

4. Scrisorile LXXVI-LXXXI: persecuția lui Valerian. 


Corespondenţa Sfântului Ciprian, ca și celelelte scrieri ale sa- 
le, ne-a rămas într-un număr foarte mare de manuscrise, date de 
Hartel în ediţia sa’, fapt care ne dă o imagine şi o dimensiune a 
importanţei, a popularității și răspândirii ei. Cu toate acestea, 


1 Un adevărat program de asistență socială — vezi mai târziu Sf. Vasile cu 
primele aziluri —, ce viza, desigur, pe fraţii defavorizaţi sau pe cei aflați în ne- 
voi, sub prigoană, aparținători ai întemniţaților etc 

2 Sf. Ciprian, Correspondence, texte établi et traduit par Le Chanoine Ba- 
yard, Les Belles Lettres, Paris, 1925, Introduction, XLVI, ediţie bilingvă după 
care s-a realizat și prezenta traducere. 

3 C.O. Hartel, CSEL (Corpus Scriptorum Ecclesiasticorum Latinorum), 
vol. III, Vindobonae, 1868. 

manuscrisele utilizate de Hartel, deși cele mai bune, ne dau un 
număr restrâns de scrisori. Editorii ulteriori, prin cercetările lor, 
au sporit colecţia scrisorilor autentice, restituindu-ne în timp 81 
din acestea, asupra autenticității cărora nu există nici un dubiu. 


Limba şi stilul 


Ca scriitor, Sfântul Ciprian a folosit o limbă latină limpe- 
de, vie, prin oralitatea ei, dar îngrijită, caracterizată prin urba- 
nitas, prin evitarea neologismelor, a elenismelor, cu excepţia ce- 
lor admise de consensus ecclesiae, mai ales în privinţa terminolo- 
giei, dovedind multă măiestrie în mânuirea ei, având în vedere 
și formaţia lui de retor. Alături de Tertulian, este socotit unul 
din părinții limbii latine creștine, mai clar, mai curgător și mai 
ușor de înțeles, însă fără a avea vigoarea acestuia. Ca și alți scri- 
itori latini, cultivă cu acribie puritatea limbii latine, dar, pentru 
că citează mult din Sfânta Scriptură și face referiri la viaţa biseri- 
cească, cu terminologia ei, inevitabil a preluat cuvinte și expresii 
străine: elenisme şi chiar câteva ebraisme. 

Scriitorii latini de după el îl apreciază și-l laudă. Printre 
aceștia, Lactanţiu îl caracterizează astfel: 

Erat ingenio facili, copioso, suaui, et, quae sermonis est maxima 
uirtus, aerto. Ut sicernere non queas utrum ne ornatior in eloquen- 
do, an felix in explicando, an potentior in persuadendo fuerit. 

„Era de un talent lesnicios, bogat, plăcut și, ceea ce este cali- 
tatea cea mai mare a vorbirii, era deschis. Nu poți deosebi, dacă 
a fost mai împodobit în exprimare, sau mai bogat în expunerea 
de idei, ori mai capabil în convingere.” 


Citatele biblice 


Am menționat mai sus faptul că Sfântul Ciprian citează ex- 
clusiv din Sfânta Scriptură. Până la începutul secolului al V-lea, 

când leronim ne oferă versiunea Vulgata a Sfintei Scripturi, 
cunoaștem că circulau o Biblia Afra, care, se pare, avea ca spaţiu 
de folosire bisericile locale din Africa romană, şi o traducere lati- 
nească din anii 180, care circula în Italia, denumită Biblia Irala. 
Astfel se explică deosebirile față de textul Vulgatei lui Ieronim, 
aşa cum este el restituit în edițiile actuale. 

Pe de altă parte, neconcordanțele cu textul actual al Sfintei 
Scripturi pot fi datorate citării (aproximative) din memorie. În- 
să se mai poate presupune și faptul că cita după un text grecesc 
al Sfintei Scripturi, în speţă Septuaginta, pentru Vechiul Testa- 
ment, pe care Sfântul Ciprian îl traduce liber, dar nu astfel încât 
să corupă înțelesul. Neîndoielnic, cunoștea și limba greacă. Mul- 
te cuvinte grecești le transcrie în latină după pronunția în uz la 
acea dată, reuchliniană, care se distinge prin iotacism. Neavând 
versiunile Afra sau Itala, iar deosebirile citatelor lui Ciprian, nu- 
mai de ordin lexical, neafecrând sensul învățăturii scripturistice, 
am urmat ad litteram varianta Sfântului Ciprian, făcând însă, în 
note, trimiterile necesare la textul actual. 


Aprecierea posterităţii 


Sfântul Ciprian s-a bucurat de multe laude, ca episcop, dar 
şi de multe aprecieri, ca scriitor, din Antichitatea creștină på- 
nă în zilele noastre. Chiar dacă, între contemporani, au exis- 
tat unii care să-i conteste meritele şi lucrarea ca ierarh al Biseri- 
cii — și-i avem menţionaţi în Scrisori pe aceşti adversari ai săi —, 
mai demne de crezare sunt aprecierile unor Părinţi ai Bisericii 
precum Fericitul Augustin sau ale unor cercetători, istorici şi 
patrologi ulteriori ori chiar moderni, care au surprins adevăra- 
ta dimensiune a personalităţii lui. În încheiere, reținem păreri- 
le mai mult decât avizate și cu garanţia obiectivităţii, size ira et 
studio, quorum causas procul habent, ca să-l parafrazăm pe isto- 
ricul Tacitus. 

„Ciprian a fost un conducător autoritar, convins că era singu- 
rul căruia îi revenea luarea anumitor decizii; avea, fără îndoială, 
o personalitate fermă și, în anumite privinţe, nu mai puţin tu- 
multuoasă decât a lui Tertulian. Mărturie a conducerii pe care a 
exercitat-o asupra comunității din Cartagina stă corespondența 
sa, cel dintâi epistolarium creștin de maximă importanță pentru 
reconstituirea evenimentelor epocii şi pentru a cunoaşte conso- 
lidarea ierarhiei în interiorul Bisericii, cât şi definirea unor valori 
(precum cea a martiriului) înăuntrul și în afara acesteia; operele 
lui Ciprian au cunoscut o difuzare foarte largă, atât în Antichi- 
tatea târzie, cât și în Evul Mediu, tocmai pentru că, fiind formu- 
late și susținute de o autoritate, au prezentat principiile juridice 
pe baza cărora Biserica se situa în centrul vieţii creștinului, fie el 
şi martir. | 

„Ciprian este poate cel mai natural în corespondenţa sa. 
Aceasta reprezintă un document de primă importanţă. Luăm la 
cunoștință o mulțime de învățături referitoare la organizarea bi- 
sericească, la disciplină, la Liturghia epocii. Permite în același 
timp evaluarea rolului și concepţiei lui Ciprian despre episcop. 
Ea descoperă omul. Elogiază aici disciplina ca «păstrătoare a 
speranţei, legătură a credinței, călăuză pe drumul mărturisirii ». 
Garantul ei este ierarhia. Ciprian are o înaltă conștiință, atât a 
drepturilor, cât şi a îndatoririlor episcopului... Corespondența 
sa ne dovedeşte că nu se mulțumea numai cu formularea unor 
idei generoase, ci acționa conform principiilor pe care le-a fixat. 
Este același, atât în acțiunile sale, cât și în scrisorile sale. Este om 
al conducerii, a ştiut să creeze unitatea în viața sa, să alăture la 
fermitate blândețea, la prudenţă entuziasmul, la prevedere abili- 
tatea, Acest om de acţiune este un mistic, pe deplin el însuși atât 
la rugăciune, cât și la lucru. Ca și Origene, ajunge la o exaltare 


! Claudio Moreschini, Enrico Norelli, Istoria literaturii crestine vechi 
grecești şi latine, trad. Hanibal Stănciulescu și Gabriela Sauciuc, Ed. Polirom, 
București, 2001, vol. I, p. 326. 

spirituală dezvoltată în el de perspectiva martiriului. Frecvența 
viziunilor este izbitoare în scrierile sale”! 


„[Ciprian]Devine un scriitor fecund de opere edificatoa- 
re, un model de episcop, învăţător și predicator. Temele şi ide- 
ile scrierilor sale sunt inspirate deseori din Tertulian. Discursul 
lui Ciprian nu este niciodată brutal sau sarcastic, ci solemn și 
constant ca intensitate; după cuvintele unui scriitor mai recent 
(Cassiodorus), el curge continuu, asemenea unui ulei plăcut. 
Lui Ciprian îi place să spună de două-trei ori același lucru, cu al- 
te cuvinte, care au același sens; reia cu plăcere anumite expresii, 
imagini și idei. Pe scurt, Ciprian vorbeşte limba predicatorului 
parohial experimentat. Patosul retoric nu mai sună acum afectat 
și gol. El s-a încetățenit în uzul cotidian al Bisericii; alături de ex- 
primarea limpede a funcţionarului instruit și de puterea expresi- 
vă a Bibliei africane, el alcătuiește noul stil al discursului eclezi- 
al latin, căruia îi vom putea urmări de-acum înainte, secole de-a 
rândul, viguroasa cadență și rezonanță. ? 


! Adalbert Hamman, Părinţii Bisericii, trad. Pr. Ştefan Lupu, Ed. Sapien- 
cia, Iași, 2005, p. 69. 

2 Hans Freiherr von Campenhausen, Părinți latini ai Bisericii, trad. din 
germană de Maria-Magdalena Anghelescu, rev. de Anca Manolescu, Ed. Hu- 
manitas, Bucureşti, 2005, vol. I, p. 90. 


NOTA TRADUCĂTORILOR 


Traducătorii Scrisorilor au întâmpinat o problemă, pe ca- 
re s-au străduit s-o rezolve cu luare-aminte: unii termeni, fie ei 
neaoș latini, fie împrumuturi ori calchieri, de regulă, greceşti, au 
o arie semantică mai cuprinzătoare decât corespondenţii lor din 
româna actuală. Polisemantismul a făcut posibilă, ba chiar ne- 
cesară traducerea lor, în funcţie de context, cu vocabule diferite, 
care în română par a nu avea nimic comun, mai cu seamă dacă 
avem cel puţin două accepţiuni, una laică (profană) şi alta ec- 
cleziastică (bisericească). Este exemplificator cazul lui concilium, 
traductibil prin: adunare, întrunire, sfat, de unde şi sfatul dat 
cuiva, dar şi, specializat, sobor (preozesc) cu sensul de sinod, ori 
pur și simplu conciliu. La fel communio, communicatio ori com- 
municare, semnifică comuniunea, adică: legătura, unirea, parti- 
ciparea, împărtășirea, dar şi împărtășania, ca Taină a ritualului 
desfăşurat în Biserică. Lista poate fi continuată: 

— auctoritas — autoritate, în fapt — (înaltă) putere, rânduială / 
rânduire, întemeiere; 

— celebrare — a sărbători, dar aici — a prăznui și celebratio — 
praznic (cu mulţi participanți); 

— collega- confrate episcop, ca și coepiscopus (tovarăș în același 
collegium al episcopilor); 

— collegium — sobor (al episcopilor), dar şi — breaslă (a 
meșteșugarilor, cu sensul de organizație, sindicat); 

— disciplina — învăţătură, dar și (însă rar) — disciplină, în sen- 
sul actual; 

— lapsi — căzuţi (în apostazie), adică, tăgăduitori ai lui Hristos; 

— maiestas (Dei) — măreție, dar și înalta putere (a lui Dum- 
nezeu); 

— memorari — a(-şi) aminti, de fapt, a pomeni (în rugăciuni); 

— pax — pace, dar cel mai adesea: iertare (după ebr. șz/o77, pa- 
cea interioară, pacea în suflet); 

— ruina — cădere, dar mai ales: cadavru, calc semantic după 
rToua (tirta „a cădea”); 

— sacramentum — taină, dar şi laicul jurământ etc. 


Semnalăm faptul că s-au avut în vedere notele de subsol ale 
ediţiei după care s-a făcut traducerea: Sf. Ciprian, Correspon- 
dence, text stabilit și tradus de canonicul Bayard, Les Belles 
Lettres, Paris, 1925, cărora li s-au adăugat, după caz, notele tra- 
ducătorilor, fără alte menţiuni. 


TABEL CRONOLOGIC AL 


SCRISORILOR SFÂNTULUI CIPRIAN! 


Anul 

249 

250 
iarna 
primăvara 
toamna 

251 
primăvara 
după Paşte 
sfârşitul anului 

252 
înaintea Paștelui 
după Paşte 


toamna 
253 toamna 


254 


toamna 
255 
256 


vara 
257 toamna 


258 august 


Scrisorile 


I-IV 


V-IX 


XII, XIV, XIII, XI, XVI, XV, XVII 


XXV-XL 


XLI, XLII, XLIII 
XLIV, XLV 
LV, LXIV (sinodală), LXV 


LVI 
LVII (sinodală), LXVIII, LXIX 
LX 


LXI (sinodală), LXXII-LXXIII 


LXVI 
LXVII (sinodală), LXVIII 


LXIX, LXX (sinodală), LXXI 


LXXII (sinodală), LXXIII 
LXXIV, LXXV 


LXXVI, LXXIX 
LXXX, LXXXI 


! După ediția Bayard. 


SCRISOAREA I 


Ciprian urează sănătate preoților’, diaconilor şi poporului 
din Furni, rămaşi împreună statornici în credință 


I.1. Preaiubiţi fraţi, mult am fost tulburaţi eu și confrații mei, 
care erau de față, și preoţii noştri, care ne stăteau alături, când 
am aflat că Geminus Victor, fratele nostru, având a se retrage din 
lumea aceasta, l-a numit, prin testamentul său, tutore pe preotul 
Geminius Faustinus, cu toate că mai înainte se stabilise în sino- 
dul episcopilor“ ca nimeni să nu numească prin testamentul pro- 
priu un tutore sau curator” dintre clerici şi slujitorii lui Dumne- 
zeu, de vreme ce aceştia, însărcinaţi fiind cu sfânta preoţie şi nu- 
miţi în slujirea clericală, nu au decât datoria să slujească altarului 
și cultului şi răgaz doar pentru rugi și rugăciuni. Căci scris este: 

Nimeni, oștean fiindu-l lui Dumnezeu, nu se încurcă în trebu- 
rile lumești, ca să poată fi pe placul Celui căruia s-a dăruit.€ 


! Formulă uzuală în epistolografia epocii: Cyprianus presbyteris... 
s|alutem dat] „urează sănătate” ori „salută”. 

2 Furni, centru episcopal (Sent. Ep. 59) și oraş al Tunisiei actuale, proba- 
bil Elmasaadine, în valea Medjerda. 

3 Statornici în credinţă, în condițiile aprigei prigoane izbucnite în Împe- 
riu sub Decius, în anul 250. 

4 Sinodul episcopal, concilium episcoporum. 

5 Tutore, curator — legatar, administrator al moștenirii, averii, defunctului. 

“II Timotei II, 4, în text: Nemo militans Deo obligat se molestiis saeculari- 
bus ut possit se placere ei cui se probauit. (Cf. modelul grec: th otpatrohoyhoavti 
„Celui Care a adunat oastea”) 

2. Pentru că, așa cum s-a spus de către toţi, cu atât mai mult 
nu trebuie să se încurce în nevoințele și capcanele lumești cei 
care, ocupați fiind în sfintele și duhovniceștile slujiri, nu se pot 
îndepărta de biserică, nici nu pot avea răgaz pentru lucrări pă- 
mânteşti și lumeşti. În Lege!, cei dintâi Leviţii au ţinut rânduiala 
acestei reguli şi îndatoriri anume ca, în timp ce celelalte unspre- 
zece triburi își împărțeau pământul și posesiunile între ele, tribul 
Leviţilor, care-și avea timpul închinat pentru Templu, pentru al- 
tar și sfintele slujiri, să nu primească nimic de pe urma acelei îm- 
părțeli, ci, pe când ceilalţi cultivau pământul, tribul acela să cul- 
tive doar pe Dumnezeu, iar pentru trai și hrană, să primească de 
la cele unsprezece triburi zeciuială din roadele ce se făceau. Tot 
acest lucru se făcea din dumnezeiască voie și rânduială, astfel ca 
cei care se îndeletniceau cu sfintele slujiri să nu fie atraşi în nici o 
afacere și să nu fie constrânşi a gândi sau a face lucruri lumești. În 
cinul clerical este ţinută acum această rânduială și regulă, anume 
ca cei care sunt promovați în Biserica Domnului, în rândurile 
clerului, cu nimic să nu fie abătuţi de la sfânta cârmuire, pentru a 
nu fi înlănțuiți în nevoinţele și preocupările lumești și, primind 
ca-ntru cinstire zeciuială din ofrandele? dăruite de frați, să nu se 
îndepărteze de altar și de jertfe, ci zi și noapte să slujească înda- 
toririlor cereşti și duhovnicești. 


I.1. Episcopii dinaintea noastră, cercetând cu sfințenie lu- 
crurile şi cu minte prevăzând aceasta, au hotărât ca nici un frate, 
pe cale a se strămuta din lumea aceasta, să nu numească pentru 
tutelă sau curatelă vreun cleric și, dacă cumva vreunul a făcut-o, 
să nu se facă pentru acela, nici să se celebreze pentru adormirea” 
lui sfânta slujbă. Căci nu este vrednic a fi numit în rugăciunea 


1 Lege, adică Vechiul Testament. 

2 Ofrande, susținerea materială pentru a fi scutiţi de această preocupare 
lumească. 

3 Adormirea, dormitio, odihna defunctului: redată în formule de tipul 
dormit in pace, atestate arheologic pentru acea epocă. 

preoților la altarul Domnului, cel care a voit ca preoții şi slujito- 
rii lui Dumnezeu să se îndepărteze de altar. 


2. Şi de aceea, de vreme ce Victor, împotriva canonului dat 
de curând de către preoți în adunarea lor, a îndrăznit să numeas- 
că tutore pe preotul Geminius Faustinus, nu trebuie să se facă la 
voi sfânta slujbă pentru adormirea lui, sau să se înalțe în biserică 
vreo rugăciune cu numele lui, încât hotărârea episcopilor’, dată 
cu sfinţenie și cu titlu obligatoriu, să fie păzită de noi și, totoda- 
tă, să se dea pildă și pentru ceilalți frați, ca nimeni să nu mai în- 
depărteze pe preoţii şi pe slujitorii lui Dumnezeu de la altar și 
din biserică, ocupându-le timpul cu nevoinţe lumești. Iar, pe de 
altă parte, de se va fi pedepsit ce s-a făcut acum, ne vom putea 
păzi, ca lucrul acesta să nu se mai facă?. 

Preaiubiţi fraţi, vă doresc să aveţi totdeauna bună sănătate. 


! Termenul latin sacerdos definește etimologic pe „cel ce împarte cele sfin- 
te”, adică episcop. 
2 Se urmărește astfel înlăturarea unui bun ncîngăduit. 


SCRISOAREA II 


Ciprian urează sănătate fratelui Eucratius! 


I.1. Frate preaiubit, în numele dragostei tale și al respectului 
reciproc, ai socotit să-mi ceri sfatul, anume ce părere am cu pri- 
vire la un oarecare măscărici care, pripășit pe la voi, a stăruit pâ- 
nă de curând în nerușinarea aceluiași meșteșug al său, ca îndru- 
mător și învăţător, nu în a-i instrui, ci în a-i duce la pierzanie pe 
copii, prin ceea ce rău învaţă şi le strecoară celorlalți, în sfârşit, 
dacă un astfel de om trebuie să intre în comuniune? cu noi. 


2. Eu socotesc că nu se potriveşte nici sfintei măreţii, nici în- 
vățăcurii din Evanghelie, ca virtutea și demnitatea Bisericii să fie 
pângărite printr-o legătură atât de rușinoasă și ticăloasă. Căci, 
de vreme ce în Lege bărbaţii sunt opriţi să îmbrace veșmânt fe- 
meiesc și cei de felul acesta sunt judecaţi ca niște blestemaţi?, cu 
cât mai mare este nelegiuirea, nu numai de a primi veşminte fe- 
meiești, ba încă de a se și arăta, chiar prin purtare și învățătura 
nerușinatului meșteșug, schimonosiţi și desfrânați și efeminați! 


! Formulă epistoloară: Cyprianus Eucratio fratri s[alutem dat]. Destina- 
tarul pare a fi fost Eucratius din Tina, al 29-lea votant (Sent. Episcop. 29) 
la Sinodul din 1 septembrie 256. Cf. H. von Soden: Die Prosopograpbie des 
Ajrikanischen Episcopats zur Zeit Cypriaus, Rom, 1909, p. 8 şi 23. 

2 Comuniune, communio, termen polisemantic ce poate fi tradus, în funcţie 
de context: comuniune, împărtășire sau împărtășanie, participare, legătură etc. 

3 Deuteronom XXII, 5. Rolurile feminine în teatrul vechi erau prestate 
tot de bărbați, travestiţi. Femeile erau excluse de pe scenă. 

II.1. Și nimeni să nu se dezvinovățească, cum că acela însuşi 
a renunţat la teatru, de vreme ce-i învață pe ceilalți acest lucru. 
Căci nu poate părea că a încetat, cel ce şi-a pus locţiitori și care, 
în locul său, unul singur, a ridicat mai mulți urmași, care să in- 
struiască împotriva învăţăturii lui Dumnezeu şi să înveţe în ce 
fel să se schimbe un bărbat în femeie și să se schimbe sexul prin 
meșteșug și să fie pe plac diavolului, ce pângărește creatura dum- 
nezeiască prin păcatele unui trup stricat şi slăbit. 


2. Iar dacă un asemenea om aduce ca motiv lipsurile și con- 
strângerile sărăciei, poate fi adăugat, la nevoie, între ceilalți, care 
sunt hrăniți din bunurile bisericii, de se mulțumește cu o hrană 
frugală și simplă şi nu socotește că trebuie răsplătit cu un salariu! 
pentru a nu mai păcătui, cu toate că acest lucru nu ne folosește 
nouă, ci lui. De altfel, câștige de acolo cât vrea; ce fel de câștig 
este acela care smulge oamenii de la ospăţul lui Avraam și Isaac 
și Iacov și, rău și primejdios îngrășându-i în lumea aceasta, îi îm- 
pinge spre chinurile veșnicei înfometări și însetări? 


3. Şi, de aceea, întoarce-l, pe cât poţi, de la această decădere şi 
rușine, la calea curăţiei și la nădejdea vieții sale, încât să fie mul- 
umit cu cheltuielile Bisericii, e drept, destul de modeste, dar 
mântuitoare. lar dacă biserica de acolo nu reușește să ofere hra- 
nă celor aflaţi în nevoie, l-ar putea trimite la noi, ca să primească 
aici ce-i va fi necesar pentru hrană și îmbrăcăminte, și să nu în- 
veţe în afara Bisericii pe alții lucruri ucigăroare, ci să afle însuși 
înăuntrul Bisericii cele mântuitoare. 

Preaiubire fiu, îţi doresc să fii mereu bine sănătos. 


! Salariu, salarium: la începuturi, oștenii romani aveau asigurată hrana zil- 
nică, dar pentru sare „sal”, pe care și-o procurau singuri, primeau o sumă de 
bani numită astfel salarium (de unde, pe altă filieră, şi so/4ă, soldat). 

Ciprian urează sănătate fratelui Rogatianus' 


1.1. Preaiubite frate, greu şi dureros am fost tulburaţi eu și 
confrații care-mi erau alături, după ce ţi-am citit scrisoarea, în 
care te-ai plâns cu privire la un diacon al tău, pentru că, uitând 
de rangul tău episcopal?, cât și de îndatorirea și slujirea sa, te-a 
amărât prin jignirile și ocările lui. Iar tu ai procedat în mod cin- 
stit şi cu obișnuita-ţi smerenie față de noi, căci ai preferat să ni 
te plângi nouă în ce-l privește, cu toate că, prin puterea episco- 
patului și autoritatea scaunului episcopal, ai avea putinţa să-l pe- 
depsești îndată, fiind sigur că noi, toți confrații tăi, am aprecia 
pozitiv orice ai fi întreprins în calitatea ta preoțească împotriva 
obraznicului tău diacon, având în privința oamenilor de acest fel 
sfinte învățături, căci zice Domnul Dumnezeu? în Deuteronom: 

Și tot omul care va face în trufia lui astfel, încât să nu asculte de 
preot sau de judecător, oricare va fi el în zilele acelea, omul acela să 
moară, și tot poporul, când va auzi, se va teme și nu se va mai pur- 
ta cu necuviinţă în viitor 


! Poate fi Rogatianus de Nova, numărul 60 pe lista votanţilor la Sinodul 
din 285 (Sent. Ep. 68). 

2 Episcopal, sacerdotalis; a se vedea mai sus, dar şi în continuare. 

3 Dominus Deus, este formula care, în vocativ Domine Deus, stă la origi- 
nea românescului „Dumnezeuw”. Sfântul Niceta de Remesiana, episcopul da- 
co-roman îl foloseşte şi el. Greaca îl va atesta (Michail Glykâs, Epistole) în 
forma Kuypios ó Oeds Muâv. 

4 Deuteronomul XVII, 12-13 (citat aproximativ). 

2. Şi, ca să cunoaștem că acest cuvânt al lui Dumnezeu a pur- 
ces cu adevărata şi întreaga măreție a Lui întru cinstirea şi răz- 
bunarea preoților Săi, atunci când împotriva preotului Aaron 
au cutezat a se semeți și a-și înălța cerbicia trei dintre slujitori, 
Core, Datan și Abiron, și a se împotrivi preotului din fruntea 
lor, au ispășit îndată pedeapsa îndrăznelii lor pângăritoare, fiind 
înghiţiţi şi mistuiţi în hăul pământului. Şi nu numai aceia, ci și 
alți două sute cincizeci, care le-au fost părtași în cutezanţă, au 
fost mistuiţi în focul iscat de Domnul, ca să se adeverească astfel 
că preoţii lui Dumnezeu sunt răzbunați de Cel care-i face pre- 
oți. Chiar în Cartea Regilor, atunci când preotul Samuel era dis- 
prețuit de poporul iudeilor, ca tine acum, din pricina bătrâneţii, 
mâniat a strigat Domnul și a zis: 

„Nu pe tine te-au lepădat, ci pe Mine M-au lepădat.” 

Şi, ca să răzbune acest fapt, le-a ridicat lor rege pe Saul, care să-i 
înjosească pe ei prin fărădelegi și să calce-n picioare și să urgisească 
prin ocări și pedepse trufia poporului, astfel încât preotul, dispre- 
țuit de poporul trufaş, să fie răzbunat de pedeapsa lui Dumnezeu. 


II.1. Dar şi Solomon, aflat în Sfântul Duh, mărturisește și 
arată care este autoritatea, puterea, zicând: 

„Din toată inima ta teme-te de Dumnezeu și cinstește-i cu sfin- 
penie pe preoţii Lui.” 

Și iarăşi: 

„Cinstește pe Dumnezeu din tot sufletul tău şi cinsteşte-i pe pre- 
ofii Lui. > 

Fericitul Apostol, aducându-și aminte de aceste învățături, 
după cum citim în Faptele Apostolilor, în timp ce i se spunea: 

Astfel ocărăşti tu, spunând vorbe rele împotriva preotului lui 
Dumnezeu? 


1 Regi VIII, 7. 


2 Sirah VII, 30. 
3 Sirah VII, 31. 

a răspuns și a zis: 
Nu știam, fraţilor, că este Arbiereul. Căci scris este: „Pe mai-ma- 
rele poporului tău să nu-l vorbeşti de rău”. 


2. Chiar Domnul nostru, lisus Hristos Însuși, Regele și Ju- 
decătorul şi Dumnezeul nostru a păstrat până în ziua pătimirii 
cinstirea pentru arhierei și preoți, cu toate că ei n-au dovedit nici 
teamă de Dumnezeu, nici recunoașterea lui Hristos. Căci, după 
ce l-a curăţit pe lepros, i-a spus: 

Mergi și arată-te preotului şi oferă-i darul.? 

Cu această smerenie prin care ne-a învăţat și pe noi să fim 
smeriți, făcea atunci trimitere la preot, cu toate că-l știa un ne- 
legiuit. La fel, sub lovitura pătimirii, după ce a primit palma și 
I se spunea: „Astfel răspunzi Marelui Preot?”, El nu a vorbit ni- 
mic jignitor împotriva persoanei Marelui Preot, ci mai mult Şi-a 
apărat nevinovăția, zicând: 

Dacă am vorbit rău, dovedeşte că am vorbit rău. lar dacă am 
vorbit bine, de ce Mă baţi? 

Toate acestea au fost făcute de El cu smerenie şi răbdare, ca 
să avem și noi pildă de smerenie și răbdare. Ne-a învăţat ca ade- 
vărații preoți să fie după lege și pe deplin cinstiți, de vreme ce El 
Însuși S-a purtat astfel chiar față de preoții mincinoși. 


HI.1. Iar diaconii trebuie să-și aducă aminte că Domnul a 
ales pe Apostoli, adică pe episcopi și întâistătători, însă pe di- 
aconi, după înălţarea Domnului la ceruri și i-au numit Aposto- 
lii, ca slujitori ai episcopatului lor și ai Bisericii. Iar dacă noi nu 
putem cuteza nimic împotriva lui Dumnezeu, care ne face epis- 
copi, nici diaconii nu se pot obrăznici împotriva noastră, a celor 
de către care sunt făcuți diaconi. 

1 Faptele Apostolilor XXIII, 4 și 5. 


2 Matei VIII, 4. 
3 loan XVIII, 23. 

2. Şi de aceea se cuvine ca diaconul despre care scrii să se că- 
iască pentru cutezanța sa, astfel încât să recunoască cinstirea da- 
torată preotului și să împace în deplină smerenie pe episcopul 
său întâistătător. Căci lucruri ca acestea sunt începuturile erezi- 
ilor, atât răzvrătirile, cât şi căutările schismaticilor cu mintea ră- 
tăcită în trufie, în a-și disprețui cu semeață obrăznicie întâistătă- 
torul. Astfel se face ruptura de Biserică, astfel se înalță afară altar 
profan!, astfel apar răzvrătirile împotriva păcii lui Hristos și a 
rânduielii și unităţii lui Dumnezeu. 


3. Iar dacă te-a supărat peste măsură și te-a supărat cu obrăz- 
niciile lui, folosește-te împotriva lui de puterea rangului tău, fie 
că te lipseşti de el, fie că-l excomunici?. Căci, dacă Apostolul Pa- 
vel, scriindu-i lui Timotei, a spus: 

Nimeni să nu disprețuiască tinereţea ta”, 

cu atât mai mult trebuie să ți se spună ție de către confrați: 

„Nimeni nu trebuie să dispreţuiască bătrâneţea ta.” 


4. Şi, pentru că ai scris că mai există unul care s-a alăturat ace- 
luiași diacon și este părtaş la trufia și nerușinarea lui, chiar şi pe 
acesta și pe alţii la fel, de se vor fi ridicat şi vor fi lucrat împotriva 
preotului lui Dumnezeu, îi vei putea pedepsi ori afurisi. Numai 
că noi îi îndemnăm și îi sfătuim mai degrabă să înțeleagă că au 
păcătuit și'să se pocăiască și să îngăduie să păzim rânduiala noas- 
cră dinainte. Căci mai degrabă alegem și dorim să învingem cu 
răbdare îngăduitoare obrăzniciile și nelegiuirile câte unuia decât 
să pedepsim cu toată puterea arhierească. 

Preaiubite frate, doresc să fii mereu bine sănătos. 


! Profan, de dincolo de altar (pro-fanum), deci lumesc, nelegar de biseri- 
că, la limită, păgân. 

2 Afurisi (ex communicare), a excomunica, a afurisi (prin slavul zforisati, 
din grecul àmò pw, &ġopģw), a exclude, a elimina. 

* I Timotei IV, 12. 

Ciprian, Ceciliu, Victor, Sedatus, Tertullus, 
impreună cu preoții aflați de faţă, urează sănătate 
fratelui Pomponius 


I.1. Îşi citim scrisoarea, preaiubite frate, pe care ai trimis-o 
prin fratele nostru Paconius, în care ceri și exprimi dorința ca 
noi să-ți răspundem în scris ce părere avem despre aceste fecioa- 
re, care, după ce au hotărât odată să-şi păzească neîntrerupt și cu 
tărie votul!, s-a aflat mai apoi că au rămas peste noapte împreu- 
nă în același pat cu bărbaţi, între care spui că unul este diacon. 
Mai ales că tot ele, care au mărturisit că au dormit cu bărbaţii, 
pretind că sunt neatinse. 


2. Apoi, în legătură cu ce ne-ai cerut sfatul, să știi că noi nu ne 
îndepărtăm de tradiţiile Evangheliei și Apostolilor, astfel încât 
fraţii și surorile noastre să fie statornic și cu tărie sfătuiți și pen- 
tru ca pe toate căile folosului și mântuirii să se păzească învățătu- 
ra Bisericii, de vreme ce Domnul spune și astfel grăiește: 

Vă voi da vouă păstori după inima Mea, care vă vor păstori, 
hrănindu-vă cu învățătură. 

Şi iarăși scris este: 

! Statutul de călugăriţe, care și-au asumat votul fecioriei şi rigorile mo- 


nahismului. Fecioarele despre care se vorbește sunt în exclusivitate monahii, 


mirese închinate lui Hristos. 
2 Ieremia III, 15. 

Cel ce leapădă de la el învățătura nefericit este.!, 

iar în Psalmi chiar Sfântul Duh ne învaţă, spunând: 

Păziţi învăţătura ca nu cumva să Se mânie Domnul şi să pieriți 
din calea dreaptă, de se va fi aprins mânia Lui asupra voastră.? 


II.1. Așadar, frate preaiubit, în primul rând, nici noi întâi- 
stătătorii, nici poporul? nu trebuie să ne străduim pentru nimic 
altceva decât, ca unii care avem frica lui Dumnezeu, să ţinem 
sub toată paza preceptele sfinte ale învățăturii și să nu îngăduim 
ca frații noștri să rătăcească și să trăiască după mintea şi plăcerea 
lor, ci să-i sfăruim cu credință pe fiecare în parte şi să nu îngă- 
duim ca fecioarele să locuiască împreună cu bărbații, și cu atât 
mai puţin să doarmă ori să trăiască împreună cu ei, de vreme ce 
și pofta acum nezăgăzuită şi vârsta primejdioasă se cer înfrânate 
și stăpânite, pentru a nu i se da prilej diavolului viclean, care abia 
așteaptă să se năpustească, de vreme ce Apostolul spune: 


Nu daţi loc diavolului.* 


2. Corabia trebuie scoasă cu grijă din locurile primejdioase, 
ca să nu se sfărâme între pietre şi stânci. Încărcătura trebuie scoa- 
să degrabă din flăcări, mai înainte ca acestea s-o mistuie. Nimeni 
nu e în siguranță, de stă mult timp prea aproape de primejdie. 
Nici nu poate scăpa de diavol robul lui Dumnezeu, care s-a lăsat 
prins în laţurile aceluia. Trebuie să se lucreze repede pentru a le 
desface, câtă vreme mai pot fi desfăcute, fiind încă nevinovate, 
căci mai târziu, după ce se vor fi împletit într-o strânsă lucrătură, 
nu se vor mai putea desface, cu toată strădania noastră. 


3. În sfârşit, câte grele căderi ale multora vedem că se întâm- 
plă aici și prin ce legături neîngăduite și primejdioase de acest 


! Înţelepciunea lui Solomon III, 11. 

2 Psalmi II, 12. 

3 Evident poporul lui Hristos, aici monahii de orice rang. 
1 Efeseni IV, 27. 

fel luăm seama, cu cea mai mare durere a sufletului nostru, cum 
sunt stricate prea multe fecioare! Or, dacă din credinţă s-au dă- 
ruit lui Hristos, să rămână fâră de vorbă smerite și curate, să aş- 
tepre astfel, tari și statornice, răsplata fecioriei; dacă însă nu vor 
să îndure ori nu pot, mai bine să se mărite decât să cadă în foc, 
din pricina păcatelor. De asemenea, să nu aducă smintire nici 
fraților ori surorilor, de vreme ce scris este: 

Dacă o mâncare sminteşte pe fratele meu, nu voi mânca în veac 
carne, ca să nu aduc smintelă fratelui meu. 


II.1. Şi să nu socotească vreuna că se poate apăra cu aceas- 
tă dezvinovăţire, anume că poate fi cercetată și dovedită de este 
fecioară, căci se-nşală adesea și mâna și ochiul moașelor, astfel 
încât, chiar de-a fost găsită fecioară în acea parte unde poate fi 
astfel o femeie, putea totuși păcătui cu altă parte a trupului, ce 
poate fi pângărită, dar nu poate fi dovedită. Vai, cât sunt de ruși- 
noase și urâte chiar culcarea împreună, chiar îmbrăţișarea, chiar 
sporovăiala și sărutul a doi inși care dorm împreună, câtă neruși- 
nare și cât păcat mărturisesc! 


2. Dacă un soţ, venit pe neașteptate, își află soția culcată cu 
altul, oare nu se mânie şi nu tremură de durerea ofului și nu ia sa- 
bia în mână? Vai, cât de mult se supără și se mânie și cu ce pedep- 
se amenință legăturile păcăroase de felul acesta şi Hristos, Stăpâ- 
nul şi Judecătorul nostru, când vede că o fecioară, dăruită Lui și 
închinată sfinţeniei Lui, stă culcată alături de altul! 


3. Suntem datori să prevenim prin orice sfat și să trudim ca 
fiecare dintre frații noștri să poată scăpa de sabia Lui duhovni- 
cească și de ziua Judecăţii ce va să vină. Și, de vreme ce se cade ca 
toți să păzească întru totul învățătura, cu atât mai mult se cuvine 
ca întâistătătorii și diaconii să se îngrijească de aceasta, ca să dea 


! I Corinteni VIII, 13. 

celorlalți pildă și adeverire prin purtarea și caracterul lor. Căci 
cum pot fi ei modele de cinste și înfrânare, dacă de la ei înșiși 
pornesc dovezile de stricăciune? 


IV.1. De aceea, cu înţelepciune și tărie ai procedat, preaiubi- 
te frate, când ai afurisit pe diaconul care a petrecut noaptea cu o 
fecioară, ba încă și pe ceilalți, care luaseră obiceiul de a se culca 
cu fecioarele. Iar de se vor fi pocăit pentru această nelegiuită îm- 
preună dormire a lor și se vor fi despărțit, fecioarele să fie cerce- 
tate cu atenţie de moașe și, de vor fi găsite fecioare, după împăr- 
tășanie, să fie primite în biserică, însă cu această condiție: dacă 
se vor întoarce la aceiași bărbați ori de vor locui cu ei în aceeași 
casă sau sub același acoperiș, să fie izgonite cu mai grea osândă și 
unele ca acestea să nu fie mai apoi ușor primite în Biserică. Da- 
că însă, vreuna dintre ele va fi fost prinsă ca fiind stricată, să facă 
deplină pocăință, căci una ca ea nu a greșit faţă de soț, ci față de 
Hristos, astfel ca mai pe urmă, la timpul potrivit, să se întoarcă 
la Biserică, după ce se va fi mărturisit. 


2. Iar dacă stăruiesc în cerbicie şi nu se despart, să știe că, prin 
această nerușinată încăpățânare a lor, nu pot fi primiţi de noi în 
Biserică, pentru a nu da, prin greșelile lor, pildă spre cădere. Nici 
să socotescă că poate exista un motiv de viețuire şi mântuire pen- 
tru ei, de nu se vor fi supus episcopilor și preoților, de vreme ce 
în Deuteronom spune Domnul: 

Și cine se va purta îndărătnic, încât să nu asculte pe preot, ori- 
care va fi fost el în zilele acelea, să moară omul acela, şi tot popo- 
rul se va teme când va auzi, şi nu se vor mai purta cu necuviința 
de acum.’ 

Dumnezeu a poruncit să fie uciși cei care nu ascultă de preoții 
Săi, a hotărât timpul judecății Sale pentru cei care nu se supun. 


1 Deuteronom XVII, 12 şi 13. 

3. Şi într-adevăr erau uciși cu sabia atunci când tăierea îm- 
prejur’ trupească era în putere: acum însă, pentru că circumcizia 
începe a fi duhovnicească la robii credincioși ai lui Dumnezeu, 
trufaşii şi îndărătnicii sunt uciși cu sabia Duhului, de vreme ce 
sunt îndepărtați din Biserică. Căci nu pot viețui în afara ei, de- 
oarece una este casa lui Dumnezeu și nimeni nu poate avea mân- 
tuirea decât în Biserică. Faptul că obraznicii pier atunci când nu 
ascultă și nu se supun învățăturilor mântuitoare îl mărturisește 
Sfânta Scriptură, care spune: 

Cel nesupus nu-l iubeşte pe cel care-l mustră. Cei ce urăsc mus- 
trarea Yușinos vor pieri.? 


V.1. Așadar, frate preaiubit, dă-ţi silinţa, pentru ca cei nesu- 
puși să nu fie nimiciţi și să piară, ca să-i îndrumi, pe cât poţi, pe 
fraţii noștri prin sfaturi mântuitoare și să-l îndemni pe fiecare 
spre mântuirea sa. Anevoioasă și îngustă este calea pe care pro- 
pășim în viață, dar preaînalt și mare este rodul, atunci când ajun- 
gem la izbândă. Cei care s-au scopit?” odată pentru a ajunge în 
Împărăţia cerurilor, ca în toate să placă lui Dumnezeu, să nu re- 
fuze a da ascultare episcopilor lui Dumnezeu, nici să se facă pri- 
lej de smintire pentru frați în Biserică. 


2. Şi, chiar dacă în clipa de față par a fi supăraţi pe noi, to- 
tuşi noi o să-i mustrăm cu sfat mântuitor, știind că și Apostolul 
a spus: 

Am ajuns deci vrăjmaşul vostru spunându-vă adevărul? 

Iar dacă ei ne vor fi dat ascultare, avem un lucru foarte plăcut. 
Prin cinstirea cuvântului nostru i-am îndrumat să fie statornici 


! Circumcizia, circumcisio, ca act ritual formal. 

2 Pildele lui Solomon XV, 12 şi 10. 

3 Castrarea, ca practică vremelnic curentă, le-a fost interzisă de la o vreme 
credincioșilor, mai cu seamă monahilor. 


4 Galateni IV, 16. 

pe calea spre mântuire. Dacă însă unii stricați nu vor vrea să se 
supună, să spunem iarăși după același Apostol: 

De-aș vrea să fiu pe plac oamenilor, n-aş fi robul lui Hlristos.!, 
dacă nu-i putem convinge pe câţiva, încât să-i facem pe ei a fi pe 
plac lui Hristos, totuși noi cu siguranţă, căci ține de noi, să fa- 
cem pe plac Domnului Hristos și Dumnezeului nostru, ca unii 
ce păzim poruncile Sale. 

Îți doresc, frate preaiubit și preadorit, să fii întotdeauna bine 
sănătos în Domnul. 


1! Galateni I, 10. 


SCRISOAREA V 


Ciprian urează sănătate 
preaiubiţilor fraţi preoți şi diaconi 


I.1. Vă trimit sănătate, eu însumi fiind teafăr prin harul lui 
Dumnezeu, frați preaiubiţi, bucuros, că și în privinţa sănătăţii 
voastre am aflat că toare sunt bune. Și, fiindcă depărtarea nu-mi 
îngăduie să fiu acum între voi, vă cer în numele credinţei şi evla- 
viei voastre să îndepliniţi acolo atât îndatoririle voastre, cât și pe 
ale mele, ca să nu lipsească nimic în ce priveşte buna rânduială 
ori purtare de grijă. 


2. Oricâre cheltuieli se cer a fi făcute, fie pentru cei întem- 
nițați, căci au mărturisit cu glas de slavă pe Domnul, fie pentru 
cei care se chinuiesc săraci și lipsiți și totuși rămân statornici în 
Domnul, vă cer să nu lipsească nimic, pentru ca toată mica su- 
mă ce a ajuns acolo să fie împărţită clericilor pentru astfel de pri- 
lejuri, ca să aibă de unde ajuta pe cât mai mulți, după nevoile și 
strâmtorările fiecărora. 


II.1. Şi încă mai cer să nu lipsească dibăcia și grija voastră în- 
tru păstrarea liniștii. Căci, deşi fraţii, în numele dragostei lor, 
sunt dornici să se adune și să viziteze pe bunii lor duhovnici, pe 
care i-a făcut de acum vestiți prin slăvite iniţieri sfânta lor vred- 
nicie, socotesc totuși că acest lucru trebuie făcut cu grijă și nu 
cu îmbulzeală ori cu mare mulţime adunată deodată, ca să nu se 


SCRISORI 39 


ațâţe zelul, prin chiar acest fapt, și să devină cu neputinţă a intra 
și, în timp ce, nesățioși fiind, voim mult, să pierdem totul. Ve- 
gheaţi așadar și fiți prevăzători, ca acest lucru să se facă cu luare- 
aminte, cât mai sigur, pentru ca înșiși preoții care slujesc acolo 
celor ce vin pentru a se mărturisi, să se schimbe între ei fiecare 
dimpreună cu fiecare diacon, căci și schimbarea persoanelor și 
rânduirea celor adunaţi micșorează zelul.! Căci în privinţa tutu- 
ror lucrurilor, blânzi şi smeriţi, cum se cuvine robilor lui Dum- 
nezeu, suntem datori să ne supunem vremurilor și să căutăm li- 
niştea și să veghem asupra poporului. 

Vă doresc, preaiubiți și mult doriţi fraţi, să fiți totdeauna bi- 
ne sănătoși și să ne pomeniţi.? Mântuiţi pe toţi fraţii creștini. Vă 
doresc sănătate diaconul meu și toți cei care sunt cu mine. Fiţi 
bine sănătoşi.” 


! Se încearcă evitarea oricăror turbulențe pe care zelul prea mare al peleri- 
nilor le-ar putea produce, avându-se în vedere posibila intervenție a organe- 
lor statului şi suspendarea ceremoniilor [mărturisirii ]. 

2 A-și aminti, evident, a pomeni în rugăciunile lor zilnice, ceea ce se va 
spune clar într-o altă scrisoare (LXXVIII, pct. II, 2). 

3 Formulă epistolară de încheiere: Valete ori sa/uete atque ualete. 


SCRISOAREA VI 


Ciprian urează sănătate statornică lui Sergius şi 
Rogatianus și celorlalți mărturisitori în Domnul 


[.1. Vă urez sănătate, frați preaiubiţi, dorind eu însumi să mă 
bucur de vederea voastră, dacă depărtarea nu m-ar împiedica să 
ajung la voi. Căci ce lucru mai dorit de mine și mai plăcut mi s-ar 
putea întâmpla decât să fiu alături de voi, ca să mă îmbrățișaţi cu 
acele mâini curate și nepătate și care păzesc credința Domnului 
și s-au lepădat de slujirea diavolului? Ce ar fi mai îmbucurător şi 
mai înălțător decât să sărut acum gurile voastre care, cu glas de 
izbândă, au mărturisit pe Domnul și să fiu privit faţă în faţă de 
ochii voştri care, dispreţuind lumea aceasta, au rămas vrednici 
a-L vedea pe Dumnezeu? 


2. Dar, fiindcă nu mi se dă putinţa de a lua parte la o astfel de 
bucurie, trimit din parte-mi pentru urechile și ochii voştri, ca să 
mă înlocuiască, această scrisoare, prin care vă fericesc și vă în- 
demn deopotrivă să continuaţi a fi tari și statornici în mărturisi- 
rea slavei cerești și, pășind pe calea slujirii Domnului, să înaintați 
cu bărbăţie duhovnicească întru primirea cununii, ca unii care-L 
aveți apărător și călăuzitor pe Domnul, Care a spus; 

Și iată Eu sunt cu voi în toate zilele, până la sfârșitul veacului. 

O, fericită temniţă, pe care a luminat-o prezenţa voastră! O, 
fericită temniță, care-i trimiţi la cer pe oamenii lui Dumnezeu! 


! Matei XXVIII, 20. 

O, întuneric mai luminos decât soarele însuși și mai limpede de- 
cât lumina lumii acesteia, unde de curând au fost așezate tem- 
plele lui Dumnezeu și, prin sfintele mărturisiri, s-au sfinţit tru- 
purile voastre! 


II.1. Și nimic altceva să nu cugetaţi acum în inimile și suflete- 
le voastre decât sfintele învățături și poruncile cerești, prin care 
Sfântul Duh ne-a însufleţit întotdeauna întru îndurarea suferin- 
ţei. Nimeni să nu se gândească la moarte, ci la nemurire, nici la 
pedeapsa trecătoare, ci la slava veșnică, de vreme ce scris este: 

Scumpå este înaintea lui Dumnezeu moartea drepţilor Lui." 

Şi iarăși: 

Jertfa lui Dumnezeu: duhul zdrobit; inima zdrobită și smerită 
Dumnezeu nu o disprețuieşte.? 

Și din nou, unde vorbeşte Sfânta Scriptură despre chinurile 
care consacră pe martiri și-i sfinţesc prin însăși încercarea păti- 
mirii lor: 

Chiar dacă, în fața oamenilor, ei au îndurat suferinţe, nădej- 
dea lor este plină de nemurire. Și fiind pedepsiţi în puține, în mul- 
te vor fi bine primiţi, căci Dumnezeu i-a pus la încercare şi i-a gå- 
sit vrednici de El. Ca pe aur în topitoare, așa i-a încercat şi ca pe o 
jertfă de ardere întreagă” i-a primit. Și în veac va fi cinstirea lor. 
Judeca-vor neamurile şi stăpâni vor fi peste popoare şi Domnul lor 
va împărăţi în veci.“ 

Așadar, când cugetaţi că voi veţi judeca și veți domni împre- 
ună cu Domnul Hristos, trebuie să tresăltați şi, de bucuria celor 
viitoare, să călcaţi în picioare nevoinţele de acum, știind că de la 
începutul lumii astfel a fost hotărât, ca dreptatea să sufere aici în 


! Psalmi CXV, 6. 

2 Psalmi L, 18. 

3 Jertfa de ardere întreagă, hostia holocausta (după grecul 6hxavoTog, 
doç „întreg” și alt, xavoróç „a arde, ars”). 

4 Înţelepciunea lui Solomon III, 4, 5, 6 şi 8. 

zbaterea veacului! acestuia, când, îndată după întâiul început, 
este ucis Abel cel drept, și mai pe urmă au fost trimiși toţi cei 
drepți, și profeții, și apostolii. Și tuturor acestora, chiar Domnul, 
în persoană, le-a dat exemplu, arătând că la Împărăţia Lui nu pot 
ajunge decât aceia, care au mers pe calea Lui, căci spune: 

Cel care îşi iubeşte sufletul în veacul acesta, îl va pierde; iar cel 
ce își urăște sufletul în veacul acesta îl va păstra în viața veşnică.? 

Și iarăși: 

Nu vă temeți de cei ce ucid trupul, iar sufletul nu-l pot ucide. 
Temeţi-vă mai curând de cel care poate şi sufletul şi trupul să le 
piardă în gheena.? 

Chiar Pavel ne îmbărbătează, spunând că noi, cei care dorim 
să ajungem la făgăduințele Domnului, trebuie să-L urmăm în 
toate pe Domnul: 

Suntem fiii lui Dumnezeu: iar dacă suntem fii, suntem şi mos- 
tenitori, dar împreună moştenitori cu Hristos, dacă de bună seamă 
pătimim împreună cu EL ca să şi fim preamăriţi împreună cu El.* 

A adăugat chiar deosebirea timpului prezent de al slavei vii- 
toare, spunând: 

Pătimirile vremii acesteia nu sunt vrednice de mărirea viitoa- 
re, care se va arăta în noi.’ 

Gândind la slava acestei măriri, se cade să îndurăm toate ne- 
voinţele și prigonirile, fiindcă, deși sunt multe împresurările ce- 
lor drepţi, totuși din toate sunt scăpaţi cei ce-și pun nădejdea în 
Dumnezeu. 


! Veacul acesta, saeculum boc. 

2 Ioan XII, 25. Cuvântul tradus, conform tradiției, cu sufletul este ani- 
ma „suflul vital”, pur și simplu „viața”, având corespondent în greacă pe yuyń. 
Pentru partea spirituală „duhul”, găsim spiritus, care corespunde grecescului 
T'veua. 

3 Marei X, 28. 

t Romani VIII, 16 şi17. 

5 Romani VIII, 18. 

II.1. Fericire sunt și femeile care stau împreună cu voi în 
aceeași slavă a mărturisirii, care ţin credinţa în Domnul şi, mai 
tari decât firea lor femeiască, nu numai că ele însele sunt foar- 
te aproape de cunună, dar au dat chiar și celorlalte femei pildă 
despre statornicia lor. Și, ca să nu lipsească ceva de la slava cetei 
voastre, ca orice sex și vârstă să fie în cinstire împreună cu voi, 
sfânta preoţie vi i-a adus alături în slăvita mărturisire chiar și pe 
copii, căci ni se arată ceva asemănător cu ceea ce au făcut odini- 
oară vestiţii copii: Anania, Azaria, Misael, căci, după ce au fost 
închiși în cuptor, focul s-a stins și flăcările au dat răcoare, pen- 
tru că Domnul a fost alături de ei și a dovedit faptul că nimic nu 
poate face văpaia gheenei împotriva mărturisitorilor şi martiri- 
lor Lui, ba chiar că cei care credeau în Dumnezeu izbândeau în 
toate teferi şi nevătămaţi. 

Şi vă rog, în numele credinţei voastre, să cercetaţi mai cu lua- 
re-aminte, cât de mare a fost credința în rândul acelor copii, în- 
cât L-a putut câștiga în așa măsură pe Dumnezeu. Căci ei, pregă- 
tiți pentru toate, așa cum toţi trebuie să fim, îi spun regelui: 

Rege Nabucodonosor, nu e nevoie ca noi să-ți răspundem la 
această întrebare. Căci este Dumnezeu, pe Care-L slujim noi, Care 
ne poate scoate din cuptorul cu foc arzător şi ne va scăpa din mâinile 
tale, rege. Și chiar dacă nu, să-ți fie cunoscut că nu slujim dumneze- 
ilor tăi şi nu ne închinăm chipului de aur pe care l-ai ridicat.’ 

Deși ei credeau și știau că, pentru credinţa lor, pot fi scăpați 
chiar și de chinurile de acum, n-au vrut totuși să se fălească cu 
acest lucru și să și-l atribuie, căci au spus: Și chiar dacă nu..., ca 
să nu fie mai mică bărbăţia mărtirisirii, lipsită fiind de dovada 
pătimirii. Au adăugat că Dumnezeu le poate face pe toate, dar 
că totuși nu-și puneau nădejdea în aceasta, încât să dorească a 
fi scăpaţi acum, ci se gândeau la acea slavă a libertăţii și păcii 
veșnice. 


! Daniel III, 16-18. Este răspunsul la întrebarea regelui trufaș, anume ce 
zeu îi poate salva din mâinile lui. 

IV. Păstrând şi noi această credinţă și cugetând zi şi noapte, 
aplecați din toată inima către Dumnezeu, să ne gândim, în dis- 
preţul celor prezente, doar la cele viitoare, la fructul Împărăţi- 
ei Veșnice, la îmbrăţișarea şi sărutarea Domnului, la vederea lui 
Dumnezeu: să urmați în toate pe preotul Rogatianus, bătrânul 
plin de slavă, care vă deschide calea întru slava vremii noastre 
prin tăria credinței și sfânta preoţie, care, împreună cu veșnic 
liniștitul și cumpătatul frate al nostru Felicissimus, înfruntând 
atacul mulțimii ajunse violente, v-a pregătit primul adăpost în 
temniță și, chiar și acum, v-o ia înainte ca un adevărat călăuzitor 
al vostru. Înălțăm Domnului rugăciuni stăruitoare, să desăvâr- 
şească lucrarea în privința voastră, precum în cazul începuturilor 
ce ajung la un bun sfârșit, anume pe cei pe care i-a făcut a mărtu- 
risi să-i facă şi a fi încununați. 

Vă doresc, preaiubiţi şi preafericiți frați, să fiţi mereu bine să- 
nătoși în Domnul și să ajungeţi la slava cununii cereşti. 


SCRISOAREA VII 


Ciprian urează sănătate preaiubitilor frati, preoti şi diaconi 


1. Vă doresc sănătate, frați preaiubiţi, însumi sănătos fiind 
prin harul lui Dumnezeu și dorind să vin degrabă la voi, ca să se 
împlinească atât dorinţa mea, cât şi a voastră și a tuturor fraților. 
Se cade totuși să veghem la pacea tuturor și în acest răstimp, cu 
toate că e un necaz al inimii noastre să fim departe de voi, pentru 
ca nu cumva venirea mea să ațâţe pornirea și violența păgânilor 
împotriva noastră şi să devenim prilej de a rupe pacea noi, care 
suntem mai mult datori a ne îngriji de pacea tuturor. Așadar, da- 
că voi, după liniștirea lucrurilor, îmi veţi scrie că trebuie să vin, 
ori dacă Domnul va binevoi s-o arate, atunci voi veni la voi. Căci 
unde oare mi-ar putea fi mai bine ori mai plăcut, decât acolo un- 
de a vrut Dumnezeu să primesc credinţa și să cresc în ea? 


2. Vă cer cu stăruinţă să aveţi grija văduvelor şi a bolnavilor 
și a tuturor sărmanilor. Dar şi pentru peregrini!, de vor fi unii în 
nevoie, faceţi cheltuială din suma mea, pe care am lăsat-o la con- 
fratele nostru în preoție Rogatianus. Pentru că suma se poate să 
fi fost cheltuită de acum în întregime, i-am trimis tot lui, prin pa- 
racliserul? Naricus, o altă parte, pentru ca lucrarea de ajutorare a 
celor aflați în nevoie să se facă mai din belșug și mai lesnicios. 

Vă doresc, fraţi preaiubiţi, să fiţi mereu bine sănătoși. 


! Peregrinii, de regulă străini fără adăpost ori statut juridic; de aici: pele- 
rinii creştini şi pelerinajul. În epistolă se face vorbire despre refugiații creştini 
ai prigoanei din acei ani (250). 

2 Însoțitor, acoluthus, după &x6uBos, ori ajutor, slujitor sau, aici, mai de- 
grabă, paracliser. 


SCRISOAREA VIII! 


I.1. Am aflat că binecuvântatul Papă? Ciprian s-a despărțit de 
ipodiaconul? Crementius, care a venit de la voi la noi cu un anu- 
mit motiv, ceea ce de altfel putea face cu îndreptăţire, căci era o 
persoană importantă. Dar, de vreme ce este amenințătoare lupta 
pe care Dumnezeu a lăsat-o în lume, pentru a înfrunta potrivni- 
cul împreună cu robul Lui, voind să le arate deschis această luptă 
chiar îngerilor și oamenilor, anume că cel ce va izbândi este în- 
cununat, însă cel învins va atrage împotriva sa osânda care ne-a 
fost arătată nouă și, deoarece asupra noastră, care părem a fi în- 
tâistătători și a păzi turma ca păstori, cade vina de suntem găsiţi 
delăsători, nouă ni se va spune ceea ce și înaintaşilor noștri, care 
erau întâistătători atât de delăsători, li s-a spus că: 

„pe cel pierdut nu l-am căutat, pe cel rătăcit nu l-am îndreptat 
si pe schiop nu l-am legat, cu toate că mâncam laptele şi ne-mbră- 
cam cu lâna lor‘ 


2. De altfel, Dumnezeu Însuşi, împlinind cele ce erau scrise 
în Lege și în profeţi, ne învaţă, când spune: 


! Scrisoarea este adresată de clerul din Roma clerului din Cartagina, în 
timpul vacanței Scaunului. Unii o atribuie autorului Scrisorii XXI, căci are 
aceleași defecte de stil. 

2 Papă — era, în epocă, un titlu [reverenţios] conferit Episcopului Romei, 
dar și unor episcopi mai de seamă. 

3 Ipodiacon, în latină subdiaconus, după grecescul òmoĝiákovoç „ajutor, 


slujitor al preotului”. 
4 lezechiel XXXIV, 3-4 (citatul este ușor modificat). 

Eu sunt Păstorul cel bun, care Îmi pun sufletul Meu pentru oile 
Mele. Însă cel plătit și ale căruia nu sunt oile, îndată ce a văzut lu- 
pul venind, le lasă şi fuge și lupul le risipește pe acestea.! 

Dar și lui Simon astfel îi spune: 

„Mă iubesti?” Acela răspunde: „Te iubesc.” Îi spune: „Paşte oi- 
le Mele.” 

Că acest lucru s-a făcut, o știm din însuși faptul că a murit, iar 
ceilalți ucenici la fel au făcut. 


II.1. Așadar, nu dorim ca voi, frați preaiubiți, să fiţi socotiți paz- 
nici plătiţi, ci buni păstori, de vreme ce știți că vă ameninţă o foar- 
te mare primejdie atunci când nu-i veţi îndemna pe frații noștri să 
rămână statornici în credinţă, ca nu cumva, mergând cu nesoco- 
tință către idolatrie, să fie distrusă din rădăcini frăția noastră’. 


2. Căci nu numai în vorbe vă îndemnăm spre acestea, ci veţi 
putea afla de la mai mulţi, care vin din partea noastră la voi, că 
toate acestea, cu ajutorul lui Dumnezeu, noi le-am şi făcut şi 
le facem cu toată grija și primejdia acestui veac, având înaintea 
ochilor mai mult teama de Dumnezeu și pedepsele veșnice, de- 
cât teama de oameni și nelegiuirea trecătoare, fără a ne părăsi 
frații, ci îndemnându-i să rămână în credință“ și să fie pregătiți a 
merge cu Domnul. 


3. Chiar pe cei ce urcau’ la ceea ce erau împinși a face i-am 
reprimit. Biserica rămâne cu tărie în credinţă, deși unii, mânaţi 
chiar de teroare, ori că erau persoane oficiale, ori cuprinși de tea- 


i loan X, 11 şi 12. 

loan XXI, 15. 

3 Frăția, fraternitas: trimitere la întreaga comunitate creștină, a cărei soli- 
daritate, în general, este de altfel bine arestată. 

4 CF. 1 Corinteni XVI, 13. 

5 Urcau pe Capitoliu, cu sau fără voie, pentru a aduce jertfe divinităților 
păgâne. 

ma de oameni, au căzut!; totuși pe aceștia, cu toate că s-au lepă- 
dat de noi, nu-i părăsim, ci chiar și pe ei i-am îndemnat și îi în- 
demnăm să se pocăiască, cu nădejdea că în vreun fel vor putea 
primi îngăduință de la cel care le-o poate daf, ca să nu se facă mai 
răi, de vor fi fost părăsiţi de noi. 


II.1. Vedeţi așadar, fraţilor, că sunteţi datori să faceţi și voi 
acest lucru, astfel încât, până și aceia care au căzut, dar la îndem- 
nul vostru și-au îndreptat sufletele, de vor fi fost prinși din nou, 
să mărturisească”, ca să-și poată îndrepta căderea de mai-înainte. 
Sunt și altele ce cad în sarcina voastră, și pe care chiar vi le-am 
adăugat mai jos: astfel, dacă aceia care au căzut în această ispită, 
vor fi cuprinși de boală, dar se vor pocăi pentru fapta lor, și chiar 
vor dori împărtășania, trebuie fără îndoială ajutați: fie văduve, 
fie năpăstuiţi, care nu se pot hrăni singuri, fie cei ce sunt în tem- 
niţe, ori cei alungaţi din casele lor, trebuie de bună seamă să aibă 
alături purtători de grijă; dar nu vor trebui uitaţi nici catehume- 
niif prinși de boală, pentru a li se veni în ajutor. 


2. Şi, ceea ce este foarte important, trupurile martirilor sau 
ale celorlalți frați, dacă nu sunt îngropate, mare primejdie îi 
amenință pe cei cărora le cade în sarcină această lucrare. Așadar, 
de oricare dintre voi și în orice împrejurare va fi fost săvârșită 
această lucrare, suntem încredințați că acesta este socotit un bun 
rob şi precum cel care 


! Au căzut (în apostazie), în fapt au abjurat, s-au lepădat de credinţa lor, 
de Hristos, intrând în categoria acelor /4ps; „căzuţi”, a căror reprimire, după 
cum vom vedea, a stârnit mari controverse în Biserică la acea dată. 

2 Arhiereul locului, uneori chiar sinoadele/conciliile ori, la limită, Dum- 
nezeu Însuși. 

3 Mărturisirea — nu fără grave consecințe — în instanță [păgână] a aparte- 
nenţei la religia creștină. 

4 Carehumeni, caticumini, gr. xatnyoúpevoç, aspiranți, creștini în deveni- 
re, în curs de catehizare (ant). 

întru foarte puțin a fost credincios, să fie așezat peste zece ce- 
tăți, | 

Să facă însă Dumnezeu, Care dă toate celor care nădăjduiesc 
în El, ca noi toți să ne aflăm în aceste bune lucrări. 


3. Vă doresc sănătate fraţii care sunt în lanțuri, și preoții?, și 
toată Biserica, care însăși veghează cu cea mai mare grijă pentru 
toți cei care cheamă numele Domnului. Dar și noi vă cerem ca, 
la rândul vostru, să ne pomeniţi?. 


4. Să ştiţi însă că Bassianus a ajuns la noi. Și vă cerem vouă, ca- 
re aveți iubire de Dumnezeu, să transmiteţi o copie a acestei scri- 
sori către oricine veți putea cu prilejurile potrivite, sau să scrieți 
una a voastră, fie să trimiteţi un vestitor, ca să rămână tari și sta- 
tornici în credință. 

Vă dorim, fraţi preaiubiţi, să fiți mereu bine sănătoși. 


1 Cf. Luca XIX, 17. 
2 Preoţii îi indică aici pe presbyteri, gr. rpeofvrepot, arhiereii. 
? A-i pomeni, desigur, în rugăciuni. 

Ciprian urează sănătate fraţilor preoți şi diaconi 
care locuiesc la Roma 


I.1. Pe când la noi, fraţi preaiubiți, umbla un anume zvon des- 
pre plecarea din viaţa aceasta a bunului bărbat, confrate al meu’, 
și știrea părea îndoielnică, am primit de la voi scrisoarea, trimisă 
mie prin ipodiaconul Crementius, în care eram înștiințat pe de- 
plin despre slăvitul lui sfârșit și chiar m-am bucurat întru câtva 
că, precum cârmuirea, și sfârșitul i-a fost vrednic de cinste. 


2. Tocmai în legătură cu aceasta vă și fericesc foarte mult, 
pentru că însoţiţi pomenirea lui cu o mărturie atât de bogată 
și luminoasă, astfel încât prin voi ni se arată că, pe de o parte, şi 
voi aveţi un titlu de glorie în privinţa memoriei întâistătătoru- 
lui, dar, pe de alta, şi nouă ne oferă o pildă de credință şi virtute. 
Căci, pe cât de primejdioasă este căderea întâistătătorului pen- 
tru căderea celor care îl urmează, tot pe atât de folositor, dim- 
potrivă, şi de mântuitor lucru este, atunci când episcopul se ofe- 
ră, fraţilor, pe sine drept exemplu prin tăria vrednică de urmat a 
credinţei sale. 


II.1. Am citit şi o altă scrisoare, în care nu s-a deslușit după 
semnătură nici cine a scris-o, nici către cine a fost scrisă. Şi, fiind- 
Că în această scrisoare m-au mișcat atât scriitura, cât şi cuprinsul 


! Papa Fabian, martirizat la 20 ianuarie, în anul 250. 

și chiar hârtia, aceeași scrisoare v-am retrimis-o, ca să recunoaş- 
teți dacă este chiar cea pe care i-ați dat-o ipodiaconului Cremen- 
tius spre a o aduce, ca să nu fi fost ascuns ori schimbat ceva din 
adevăr. 


2. Pentru că, într-adevăr, este peste măsură de grav, dacă ade- 
vărul unei scrisori clericale a fost falsificat printr-o minciună oa- 
recare și prin rea-credință. Așadar, ca să putem ști acest lucru, 
recunoașteţi voi dacă şi scrisul, şi subsemnătura sunt ale voastre 
și rescrieți-ne nouă ce se întâmplă cu adevărat. 

Vă doresc, fraţi preaiubiţi, să fiţi mereu bine sănătoși. 


SCRISOAREA X 


Ciprian transmite martirilor şi 
mărturisitorilor lui lisus Hristos veșnică sănătate 
în Dummnezeu- Tatăl 


I.1. Tresalt de bucurie și vă fericesc, mult încercaţi și preafe- 
riciţi frați, cunoscându-vă credinţa și bărbăția, cu care e slăvită 
Mama Biserică, cu adevărat slăvită și de curând, când, prin măr- 
turisirea voastră neclintită, v-aţi asumat o pedeapsă care v-a fä- 
cut martiri ai lui Hristos, fiind exilați. Totuși, cu cât această măr- 
turisire este mai tare în pătimire, cu atât este mai vestită și mai 
mare în cinstire: a crescut lupta, a crescut și slava luptătorilor. Și 
n-aţi stat deoparte de linia de bătaie de teama caznelor, ci aţi fost 
mai mult chemaţi la luptă chiar de chinuri, tari și neclintiți ați 
pășit cu dăruire deschisă spre încleștarea celei mai mari lupte. 


2. Dintre aceștia, pe unii i-am descoperit de mai înainte în- 
cununaţi, iar pe alții foarte aproape de cununa izbânzii, însă pe 
toți, pe care i-a oprit temnița din mersul lor plin de slavă, i-am 
aflat însuflețiți în a purta lupta cu o neostoită și împărtășită căl- 
dură a bărbăţiei, aşa cum se cuvine să fie în tabăra sfântă ostașii 
lui Hristos, încât nici ademenirile nu amăgesc tăria neclintită a 
credinţei, nici amenințările nu-i înfricoșează, nici chinurile, nici 
caznele nu-i înving, fiindcă Cel care este în noi este mai mare de- 
cât cel care este în lumea aceasta, și nici o pedeapsă pământească 
nu are mai mare putere în a dobori decât are ocrotirea dumne- 

zeiască în a înălța. Lucrul s-a dovedit prin lupta plină de slavă a 
fraților, care, deveniți conducători pentru ceilalți spre a învinge 
chinurile, au oferit pildă de virtute și credință, înfruntând oastea 
dușmanilor, până ce oastea acelora s-a prăbușit înfrântă. 


II.1. Prin urmare, cu ce laude să vă preamăresc, preaviteji 
frați? Tăria inimii voastre și stăruința credinţei cu ce cuvânt de 
laudă sa le împodobesc? Aţi îndurat până la capăt slava celor mai 
aprige chinuri și nu aţi cedat suferințelor, ci mai degrabă suferin- 
çele au dat înapoi în fața voastră. Cununile au pus durerilor ca- 
pătul, pe care chinurile nu-l dădeau. Prea cruntul măcel a stăruit 
îndelung, fără să doboare credința statornică, ci ca să trimită mai 
repede la Domnul pe oamenii lui Dumnezeu. 


2. Mulțimea celor de față a privit minunându-se lupta cereas- 
că şi duhovnicească a lui Dumnezeu, bătălia lui Hristos, a văzut 
că robii Lui au stat împotrivă cu glasul descătușat, cu mintea ne- 
atinsă, sfântă bărbăţie, lipsiţi de armele lumești, dar înarmaţi cu 
armele date de nădejdea credinţei. Cei torturați au rămas mai 
puternici decât cei care-i torturau și trupurile lovite și măcelă- 
rite au învins ghearele! ce le loveau și le măcelăreau. Și lovitura 
cruntă, mult timp repetată, nu a putut birui credința de neclin- 
tit, deşi în robii lui Dumnezeu, după ce măruntaiele le-au fost 
rupte, nu mai erau torturate trupuri, ci niște răni. Curgea sânge 
care să stingă vâlvătaia prigoanei, care, prin moartea plină de sla- 
vă, să liniștească jăraticul gheenei. 


3. O, ce fel a fost acea privelişte a Domnului, cât de înălțătoa- 
re, cât de mare, cât de plăcută ochilor lui Dumnezeu, prin sfințe- 
nia și dăruirea oșteanului Său, precum scris este în Psalmi, când 
Duhul Sfânt astfel ne vorbeşte și ne îndeamnă: 


! Gheare, ungulae, instrumente de tortură utilizate în epocă. 

Scumpă este înaintea lui Dumnezeu moartea drepţilor Săi. 
Preţioasă este această moarte care dobândește nemurirea cu 
preţul sângelui, care primeşte cununa din desăvârșirea virtuții. 


II.1. Cât de bucuros a fost Hristos atunci, cât de binevoitor 
cu astfel de robi ai Săi, și a luptat și a învins Ocrotitorul credin- 
ţei, dând credincioșilor atât cât crede că poate primi cel care ia. 
A fost de faţă în lupta Sa, a ridicat pe luptătorii și apărătorii nu- 
melui Său, i-a sprijinit, i-a însuflețit. Şi Cel care odată a învins 
meartea pentru noi învinge întotdeauna în noi: 

Iar când vă vor da pe voi în mâna lor, spune, să nu vă gândiţi 
ce veți vorbi, căci nu voi sunteţi cei care vorbesc, ci Duhul Tatălui 
vostru este cel care vorbește în voi? 


IV.1. Dovada faptului a adus-o lupta de-acum. Un glas plin 
de Duhul Sfânt a ţâșnit din gura martirului, pe când preaferici- 
tul Mappalicus îi spunea în chinurile sale proconsulului: 

„Vei vedea mâine /upră.” 

Și ceea ce acela a spus cu mărturia bărbăţiei şi credinţei, Dom- 
nul a împlinit. Lupta cerească s-a arătat și robul lui Dumnezeu a 
fost încununat în înfruntarea luptei făgăduite. 


2. Aceasta este lupta pe care Profetul Isaia a prezis-o mai îna- 
inte, când a spus: 

Nu mică va fi bătălia cu oamenii, fiindcă Dumnezeu vă dă 
lupta.’ 

Și, ca să arate care va fi această luptă, a adăugat zicând: 

Iată, Fecioara va lua în pântece şi va naşte un fiu și veți chema 
numele lui Emmanuel. 


! Psalmi CXV, 6. 

2 Matei X, 19 și 20. 
3 Isaia VII, 13-14. 

4 Isaia VII, 14. 

Aceasta este lupta credinței noastre, cu care luptăm, cu care 
învingem, cu care suntem încununați. 


3. Aceasta este înfruntarea pe care ne-o arată și fericitul Apos- 
tol Pavel, în care trebuie să alergăm și noi, ca să ajungem la slava 
cununii. 

Nu ştiţi, spune, că cei care aleargă în stadion, toți aleargă de 
bună seamă, totuşi unul singur primeşte cununa de palmier? Aler- 
gati așa, încât s-o luaţi. Și aceia într-adevăr [aleargă] ca să pri- 
mească o cunună stricăcioasă, noi însă pe cea nestricăcioasă. 

Și iarăși, arătând lupta sa și făgăduind că el va fi curând jertfă 
pentru Domnul, spune: 

Eu de acum mă jertfesc şi vremea despărțirii mele este aproape. 
Lupta cea bună am luptat, călătoria am săvârşit, credința am pă- 
zit. De-acum mi-a rămas cununa dreptăţii, pe care Domnul mi-o 
va da în ziua aceea, El, Dreptul Judecător, însă nu numai mie, ci 
şi tuturor care au iubit venirea Lui.? 

Prin urmare, această luptă prezisă de mai înainte prin profeți, 
înfăptuită prin Domnul, purtată prin Apostoli, Mappalicus i-a 
făgăduir-o iarăși proconsulului în numele său și al confraţilor 
săi. Şi glasul credinciosului nu s-a înșelat în făgăduinţa sa. Lupta 
pe care a făgăduit-o a dovedit-o, iar cununa pe care a meritat-o 
a primit-o. 


4. Acum doresc și totodată vă îndemn chiar și pe voi ceilalți 
să urmați pe acest preafericit martir și pe alţi părtași la aceeași 
luptă și pe însoțitorii statornici în credință, răbdători în suferin- 
e, biruitori în anchete: pentru ca pe cei pe care i-a unit lanţul 
mărturisirii, cât și lăcașul închisorii, să-i unească chiar și desăvâr- 
şirea virtuții și cununa cerească, astfel încât, prin bucuria voas- 
tră, voi să ştergeţi lacrimile Mamei Biserici, care plânge căderea 


! I Corinteni IX, 24-25. 
2 II Timotei IV, (6) 7-8. 

şi moartea celor mai mulți, și chiar să întăriți puterea celorlalți, 
statornici în chemarea la luptă prin pilda voastră. De vă va che- 
ma lupta, de va veni ziua încercării voastre, războiți-vă cu tă- 
rie, luptaţi fără întrerupere, ca unii care știți că luptaţi sub ochii 
Domnului, Care e de față, că ajungeţi prin mărturisirea nume- 
lui Său la slava Lui Însuși, Care nu este astfel, încât să privească 
doar pe robii Săi, ci El Însuși luptă în noi. El Însuși dă lupta. El 
Însuși, în înfruntarea luptei noastre, încununează și este deopo- 
trivă încununat. 


V.1. Iar dacă, cu voia Domnului, va veni pacea! peste voi, în- 
aintea zilei încercării voastre, vă rămân totuși întreagă voinţa și 
cunoaşterea slavei. Să nu se întristeze vreunul dintre voi, pe mo- 
tiv că este mai mic decât aceia care, pătimind până la capăt chi- 
nurile înaintea voastră, au ajuns la Domnul pe o cale plină de 
slavă, după ce au învins și călcat în picioare veacul acesta. Dom- 
nul este adânc văzător al rărunchilor şi inimii, pătrunde cu pri- 
virea cele ascunse şi scrutează cele tăinuite. Pentru a binemerita 
cumva de la El cununa, este de ajuns doar mărturia Celui care va 
judeca. 


2. Aşadar, frați preaiubiți, amândouă căile sunt în aceeași mă- 
sură măreţe şi strălucite: aceea, de a ne grăbi către Domnul prin 
desăvârșirea izbânzii, este mai sigură, iar aceasta, de-a înflori în 
lauda Bisericii, după ce ai primit odihna în urma unei slujiri pli- 
ne de slavă, este mai plăcută. O, fericită este Biserica noastră, 
pe care o luminează astfel cinstirea sfintei slujiri, pe care o um- 
ple de strălucire slăvitul sânge al martirilor din vremurile noas- 
tre. Înainte era alb-strălucitoare prin faptele fraților; acum a de- 
venit purpurie, prin sângele jertfit al martirilor. Între florile ei 
nu lipsesc nici crinii, nici trandafirii?. Acum să se-ntreacă fiecare 


! Pacea sau iertarea, prin obşteasca moarte, fără a fi suferit martiriul. 
2 Crinii și trandafirii, albul și sângeriul. 

pentru cea mai mare prețuire a uneia ori a celeilalte cinstiri. Pri- 
mească din faptele bune cununile albe, ori pe cele sângerii din 
pătimire. În tabăra cerească şi pacea, şi lupta au florile lor, cu care 
oșteanul lui Hristos este încununat pentru izbândă. 

Vă doresc, mult încercați și preafericiți fraţi, să fiţi totdeauna 
bine sănătoși întru Domnul și să ne pomeniţi. Fiţi sănătoși. 


SCRISOAREA XI 


Ciprian urează sănătate fraţilor preoți şi diaconi 


I.1. Fraţi preaiubiţi, deşi eu ştiu că, pentru teama pe care fie- 
care suntem datori a o avea față de Dumnezeu, şi voi acolo vă ne- 
voiţi cu zel în rugăciuni neîntrerupte și în rugi stăruitoare, totuși 
reamintesc și eu grijii voastre cucernice că, pentru a împăca și în- 
dupleca pe Dumnezeu, trebuie să plângem nu numai cu glasul, 
ci și cu posturi și cu lacrimi și cu orice fel de rugăminţi. 


2. Căci trebuie să înţelegem și să mărturisim că întinderea 
atât de tulburătoare a acestei apăsări, care a pustiit şi pustieşte 
încă şi acum în cea mai mare parte turma noastră, a venit în ur- 
ma păcatelor noastre, câtă vreme nu ținem calea Domnului şi 
nici nu păzim poruncile cerești, date nouă spre mântuire. A fä- 
cut Domnul nostru voia Tatălui și noi nu facem voia lui Dum- 
nezeu, zbărându-ne pentru moșteniri și câștiguri, însoțindu-ne 
cu trufia, lăsându-ne pradă pizmei și dezbinării, lepădând cură- 
ţia și credinţa, renunțând la viaţa lumească numai în vorbe și nu 
în fapte, plăcându-și fiecare sieși și nemulțumiți fiind de toți. 

Și astfel primim lovituri așa cum merităm, precum scris'este: 

Iar sluga aceea care cunoaşte voia stăpânului său şi nu S-a supus 
voinţei lui va primi multe lovituri.! 


3. Oare ce răni, ce lovituri nu merităm, de vreme ce nici măr- 
turisitorii, care trebuiau să fie spre pildă celorlalți pentru bună 


! Luca XII, 47. 

purtare, nu păzesc învățătura? Și astfel, în vreme ce fala umflată 
și lipsită de ruşine a mărturisirii lor îi înălța pe unii cu obrăzni- 
cie, au venit chinurile și caznele fără sfârșit ale călăului, fără dez- 
nodământul osândirii, fără mângâierea morții, cazne care nu tri- 
mit uşor la cunună, ci care chinuie mult timp până să doboare, 
fără numai dacă cineva, scăpat prin bunătatea lui Dumnezeu, a 
luat-o înainte chiar torturilor, dobândind slava, nu prin împlini- 
rea torturii, ci prin iuţimea morţii. 


II.1. Acestea le suferim de pe urma păcatelor și pe măsura 
vredniciei noastre, după cum ne-a prevenit cuvântul dumneze- 
ISC, care spune: 

Dacă vor părăsi legea Mea şi nu vor umbla în rânduielile Me- 
le, de vor nesocoti îndreptările Mele și nu vor păzi poruncile Mele, 
cerceta-voi cu nuiaua |ărădelegile lor şi cu bătăi păcatele lor." 

Simţim, așadar, nuielele și bătăile noi, cei care nu facem pe 
plac lui Dumnezeu prin fapte bune și nu-l facem voia, din pri- 
cina păcatelor. 


2. Să cerem din adâncul inimii şi din tot sufletul mila lui 
Dumnezeu, fiindcă El Însuși a mai adăugat, spunând: 

Însă mila Mea n-o voi risipi de la ei.? 

Să cerem și primim; şi de va fi zăbavă şi întârziere în a primi, 
fiindcă greu L-am supărat, să batem, căci celui care bate i se des- 
chide?, numai să lovească poarta rugăciunile şi tânguirile şi lacri- 
mile noastre, în care se cuvine să stăruim și să așteptăm, iar rugă- 
ciunea să fie într-un cuget. 


II.1. Iar ceea ce m-a îndemnat mai mult și m-a împins să vă 
scriu această scrisoare trebuie să știți că s-a spus într-o viziune, 
după cum Domnul binevoiește să ne arate și să ne descopere: 


1 Psalmi LXXXVIII, 31-33. 
2 Psalmi LXXXVIII, 34. 
3 Cf. Marei VII, 7. 

Cereţi şi primiți, apoi învățătura a fost dată poporului aflat de fa- 
tă, ca să-l ceară Lui pentru câteva persoane anume, însă în cerere 
glasurile au fost nepotrivite și alegerile diferite și aceasta n-a fost 
defel pe placul celui Care spusese: Cerezi și primiţi, pentru că ne- 
statornicia poporului era supărătoare şi nici nu era o învoire a 
fraţilor, una și bună, nici înţelegere în unire, precum scris este: 

Dumnezeu Care face să locuiască în casă pe cei într-un duh.! 

Iar în Faptele Apostolilor să citim: 

Și multimea celor care crezuseră lucra într-un duh şi un sin- 
gur gând? 

Și Domnul cu glasul Său a poruncit, zicând: 

Aceasta este porunca Mea: să vă iubiţi unii pe alții.’ 

Și iarăși: 

Vă spun însă vouă că, dacă doi dintre voi vă veți învoi pe på- 
mânt în privinţa oricărui lucru, pe care îl veţi cere, se va da vouă 
de către Tatăl Meu, Care este în ceruri.€ 

Dacă prin urmare doi, uniţi fiind, pot atât de mult, ce se va 
putea dacă la toți va fi unire? 


2. Iar dacă, pe măsura păcii pe care ne-a dat-o nouă Domnul, 
era înțelegere între toţi frații, de multă vreme am fi primit de la 
mila dumnezeiască ceea ce cerem și nu ne-am clătina de atâta 
timp în această primejduire a mântuirii și credinței noastre: ba, 
dimpotrivă, dacă frăţia creștinilor ar fi fost într-un cuget, nu li 
s-ar fi întâmplat fraţilor aceste nenorociri. 


IV.]. Căci s-a arătat și acel fapt: anume capul familiei” şedea 
cu un tânăr care-i era aşezat de-a dreapta, un tânăr care, îngrijo- 


! Psalmi LXVII, 6. în text unianimes, varianta ajunsă la noi este solitarios 
(povorp6novg) „singuratici”. 

2 Faptele Apostolilor IV, 32. 

3 loan XV, 17. 

t Marei XVIII, 19. 

5 Capul, părintele familiei, pater familias, patriarhul, de regulă cel mai în 
vârstă bărbat al casei. 


SCRISORI 6l 


rat și trist, sprijinindu-și cu nemulțumire bărbia în mână, şedea 
cu chipul mâhnit. Iar altul, care se ţinea de-a stânga, purta o pla- 
să, pe care amenința că o aruncă să prindă poporul ce stătea în 
jur. Și, deoarece privitorul se întreba mirat ce înseamnă aceasta, 
i s-a spus că tânărul care şedea la dreapta se întristează astfel și 
este îndurerat pentru că învăţăturile lui nu sunt păzite, iar că cel 
din stânga se bucura, că lui îi este dat prilejul să ia de la stăpânul 
familiei putinţa de a se dezlănțui cu cruzime. 


2. Această viziune este cu mult dinainte de a se fi ivit furtuna 
acestei nenorociri. Și vedem că s-a împlinit ceea ce se arătase, căci, 
în timp ce noi nesocotim învățăturile Domnului, câtă vreme nu 
păzim poruncile mântuitoare ale Legii date nouă, vrăjmașul pri- 
mește putinţa de a ne vătăma, de a învălui, prin aruncarea năvodu- 
lui, pe cei mai puţin înarmaţi și mai puţin pregătiți a se împotrivi. 


V.]. Să ne rugăm stăruitor și să plângem în rugăciuni neînce- 
tate. Căci să știți, fraţi preaiubiţi, că nu de mult, într-o viziune, 
ni s-a adus vină și pentru acest lucru, că am dormita în rugăciuni 
și nu ne-am ruga în trezvie!. Și negreșit Dumnezeu, Care-l.iu- 
beşte pe cel pe care-l ia la Sine, când îl ia, îl ia ca să-l îndrepteze, 
și-l îndreptează ca să-l mântuiască. Prin urmare, să scuturăm și să 
rupem lanţurile somnului și să ne rugăm statornic și în priveghe- 
re, precum ne învață Apostolul Pavel, când spune: 

Stăruiţi în rugăciune, priveghind în ea.” 


2. Căci nici Apostolii nu au încetat a se ruga zi și noapte, și chiar 
Domnul, Însuși Stăpânul învățăturii şi Calea pildei pentru noi, S-a 
rugat deseori și în priveghere, precum citim în Evanghelie: 

A ieşit la munte ca să Se roage, și-a petrecut noaptea în rugăciu- 
ne către Dumnezeu.” 


! Trezvie, starea de veghe, privegherea. 
2 Coloseni IV, 2. 
3 Luca VI, 12. 

Și, negreșit, de Se ruga, El Se ruga pentru noi, de vreme ce El 
Însuși nu era păcătos, ci ducea păcatele noastre. Însă într-atât Se 
ruga El pentru noi, încât citim în alt loc: 

Iar Domnul a zis către Petru: „lată satana v-a cerut să vă cear- 
nă ca pe grâu. Eu însă M-am rugat pentru tine, ca să nu piară cre- 
dința ta.” 

Iar dacă Acela suferă și veghează și Se roagă pentru noi şi pen- 
tru păcatele noastre, cu cât mai mult suntem noi datori să stăruim 
în rugăciuni și să ne rugăm, și să ne rugăm în primul rând Dom- 
nului Însuși, iar apoi, prin El, să-L împăcăm pe Dumnezeu-Tatăl! 


3. Avem ca apărător și mângâietor pentru păcatele noastre pe 
lisus Hristos, Domnul și Dumnezeul nostru, doar să ne căim că 
am păcătuit în trecut şi, mărturisind și înțelegând păcatele noas- 
tre, prin care Îl supărăm acum pe Domnul, să făgăduim pentru 
viitor, că umblăm pe căile Lui și că ne temem de poruncile Lui. 
Tatăl ne și îndreptează, ne și păzeşte, de vom rămâne statornici 
în credință, chiar și în nenorociri și în strâmtorări, uniţi cu tărie 
în Unsul? Său, precum scris este: 

Cine ne va despărţi pe noi de iubirea lui Hristos? Necazul, sau 
strâmlorarea, Sau prigoana, sau foamea, sau goliciunea, sau pri- 
mejdia, sau sabia? 

Nimic din acestea nu poate despărţi pe credincioși, nimic 
nu poate smulge pe cei uniți în Trupul și Sângele Lui. Prigoana 
aceasta este o încercare și cercetare a inimii noastre. Dumnezeu 
a vrut ca noi să fim zguduiți şi să fim încercaţi, precum a încercat 
întotdeauna pe ai Săi, însă nici în încercări nu a lipsit vreodată 
credincioșilor ajutorul Lui. 


! Luca XXII, 31-32. 

2 Unsul; nu uităm că termenul este în fapt un atribut al Persoancei; gra- 
matical un adjectiv verbal de la gr. piw „a unge”, de unde ô Xpiotóç „Unsul”, 
din lat. Unczus. 

3 Romani VIII, 35. 

VI.1. În sfârșit, pe cel mai mic rob al Său, deși prins în foarte 
multe păcate și nevrednic de preoția lui, a binevoit, în bunătatea 
Sa faţă de noi, să-l vestească: 

Spune aceluia, să fie liniştit, fiindcă pacea va să vină; dar are 
acum o mică amânare, căci au mai rămas unii care să fie încercaţi. 


2. Dar în sfintele slujbe suntem învăţaţi și despre cumpătarea 
în mâncare și înfrânarea la băutură, de bună seamă pentru ca is- 
pita veacului acestuia să nu slăbească inima înălțată de acum de 
tăria cerească, sau mintea îngreunată de ospețe prea îmbelșugate 
să nu vegheze mai puţin la cererile rugăciunii. 


VII.1. Am fost dator să nu ascund și să nu tăinuiesc singur în 
mintea mea aceste lucruri, prin care fiecare dintre noi ar putea fi și 
învățat și călăuzit. Nici voi, de altfel, să nu ţineţi această scrisoare 
tăinuită la voi, ci să o oferiţi spre citire fraţilor. Căci a opri cele prin 
care Domnul binevoieşte să ne sfătuiască și să înveţe e un lucru 
vrednic doar de cel ce nu vrea ca fratele său să fie sfătuit și învăţat. 


2. Să ştie ei că noi suntem încercaţi de Domnul și, în tulbura- 
rea luptei acesteia, să nu se lepede de credinţa cu care noi împre- 
ună am crezut în El. Recunoscându-și fiecare păcatele, să se dez- 
brace de viețuirea omului vechi.| 

Căci nimeni, care se uită îndărăt și pune mâna sa pe plug, nu 
este potrivit pentru Împărăţia lui Dumnezeu.? 

Astfel, soția lui Lot, deși scăpată, a privit înapoi împotriva 
poruncii și a pierdut? ceea ce dobândise. Să ne ațintim privirea 
nu spre cele din urmă, acolo unde ne cheamă diavolul, ci spre ce- 
le dinainte, acolo unde ne cheamă Hristos. Să ridicăm ochii spre 
cer, ca să nu ne prindă pământul cu desfătările și ispitele lui. 


l Efeseni IV, 22. 
2 Luca IX, 62. 
3 Cf. Facerea XIX, 26. 

3. Fiecare să se roage la Dumnezeu, nu atât pentru el, cât pen- 
tru toți frații, precum ne-a învățat Domnul să ne rugăm, de vre- 
me ce încredințează nu fiecăruia o rugăciune în parte, ci a po- 
runcit să ne rugăm pentru toți’, rugându-ne într-o rugă comună 
și în bună înţelegere. Dacă Domnul ne va vedea smeriţi și liniș- 
tiţi, uniţi între noi, temători de mânia Sa, îndreptaţi și vindecaţi 
de nenorocirea de acum, ne va scoate neatinși de pustiirea vrăj- 
mașului. A fost mai înainte învățătura, va urma şi iertarea. 


VIII. Noi însă, fără a înceta de-a cere și cu credinţa de-a pri- 
mi, curaţi şi-ntr-un singur cuget să implorăm pe Domnul, ru- 
gându-L deopotrivă cu geamăt de durere și cu plânset,. precum 
se cade să-L implore cei care au ajuns între căzuţii? ce plâng și ră- 
mașii ce se tem, între mulțimea doborâtă a celor atinși de boală 
și puținătatea celor ce cu tărie stăruie. 

Să cerem ca iertarea să ne fie mai devreme dată, să vină repede 
în ajutor întunericului şi primejdiilor noastre, să se împlinească 
cele pe care Domnul binevoieşte a le arăta robilor Săi, refacerea 
Bisericii Lui, siguranţa mântuirii noastre, seninul de după ploi, 
lumina de după întuneric, blânda liniște după vânturi și furtuni, 
ajutoarele pioase ale iubirii părintești, obișnuitele minuni ale 
slavei dumnezeiești, prin care să se înăbușe și hula prigonitorilor 
și să se refacă şi căinţa celor căzuți şi să se slăvească credința pu- 
ternică şi statornică a celor neclintiți. 

Vă doresc, fraţi preaiubiţi, să fiţi totdeauna bine sănătoși și să 
ne pomeniţi. Salutaţi pe fraţii creştini în numele meu și îndem- 
naţi-i să ne pomenească. Fiţi sănătoși! 


1 Cf. Matei VI, 9. 


2 Căzuţii în apostazie, /apsi. 

Ciprian urează sănătate fraților preoţi și diaconi 


I.1. Deși ştiu, frați preaiubiți, că aţi fost deseori îndemnați 
prin scrisorile mele ca, celor care-L mărturisesc cu glas plin de 
slavă pe Domnul și sunt puși în temniţă, să li se arate toată grija, 
totuși vă cer iarăși ca, celor cărora nimic nu le lipsește întru slavă, 
să nu le lipsească ceva în îngrijire. Și bine ar fi dacă depărtarea și 
rangul mi-ar îngădui să pot fi eu însumi acum de față: pregătit 
și dornic de sfânta slujire, aș îndeplini toate îndatoririle din iu- 
bire faţă de fraţii noştri atât de curajoși. Dar fie înlocuită slujirea 
mea prin grija voastră, care să împlinească toate cele ce se cuvin a 
fi făcute față de cei pe care, prin asemenea dovezi ale credinței și 
bărbăţiei lor, i-a luminat bunătatea dumnezeiască. 


2. Să se acorde și priveghere și grijă cu totul deosebită chiar și 
trupurilor tuturor celor care, deși nu au fost torturați, au murit în 
temniță printr-o moarte plină de slavă. Căci nu este mai mică nici 
bărbăţia, nici cinstirea lor, pentru a nu fi şi ei cuprinși între ferici- 
ţii martiri. În măsura în care li s-a cerut, au îndurat ceea ce au fost 
pregătiți și hotărâți să îndure, Cel care s-a oferit chinurilor şi mor- 
ţii sub ochii lui Dumnezeu, a suferit ceea ce a voit să îndure. Căci 
nu s-a depărtat de chinuri, ci chinurile s-au îndepărtat de el. 


3. Oricine va mărturisi pentru Mine înaintea oamenilor, măr- 
furisi-voi și Eu pentru el înaintea Tatălui Meu’, zice Domnul: au 
mărturisit. 


1 Matei X, 32. 

Cel care va răbda până la sfârșit, acela se va mântui, zice 
Domnul: au mărturisit până la sfârșit şi au dus până la capăt do- 
vezile nestricăcioase și nepătate ale bărbăției? lor. 

Şi iarăși scris este: 

Fii credincios până la moarte şi îţi voi da cununa vieții. 

Până la moarte au rămas credincioși și statornici și neînvinşi. 
Când voinţei și mărturisirii noastre i se adaugă și sfârșitul morţii 
în temniţă și lanţuri, slava martirului este desăvârșită. 


II.1. Pe de altă parte, însemnați și zilele în care mor aceștia, 
ca să putem prăznui amintirea lor între pomenirile martirilor‘, 
cu toate că Tertullus, cel mai credincios şi devotat frate al nos- 
tru, între celelalte, prin dăruirea și grija pe care o arată fraților în 
toată împlinirea cu dragoste a slujirii creştinești, care nu lipseş- 
te nici acolo pentru grija trupurilor, mi-a scris și cer să-mi scrie 
însemnând zilele în care fraţii noştri au trecut în temniţă la ne- 
murire, prin deznodământul unei morţi pline de slavă, ca să fie 
împlinite şi aici de către noi întru pomenirea lor ofrandele și 
slujbele, pe care, cu voia Domnului, în curând le vom prăznui 
împreună cu voi. 


2. Chiar şi pentru cei săraci, cum am mai scris adesea, să nu 
lipsească grija și dragostea voastră, ca pentru unii care, fiind sta- 
tornici în credință şi luptând cu tărie împreună cu noi, nu au 
părăsit tabăra lui Hristos. Într-adevăr, acestora trebuie acum să 
li se acorde din partea noastră o mai mare dragoste și grijă, pen- 


! Matei X, 22. 

2 Bărbăţie, virtute, uirtus (uir „bărbar”, uis „putere”) nu mai are, decât 
arareori, sensul de bärbáție războinică, vitejie agresivă, ci mai degrabă de rărie 
morală, putere de a îndura. 

3 Apocalipsa II, 10. 

+ Scrisoarea XXXIX face, de asemenea, vorbire despre obiceiul de a mar- 
ca zilele de martiraj ale mucenicilor. 

tru că, nefiind învinși de sărăcie și nici îngenuncheaţi de furtuna 
prigoanei, slujind cu credință Domnului, au oferit şi celorlalți 
săraci pildă de credință. 

Vă doresc, fraţi preaiubiți, să fiți bine sănătoși şi să ne pomeniti. 
Salutați pe fraţii creștini în numele meu. Fiţi sănătoși! 


SCRISOAREA XIII 


Ciprian urează sănătate preotului Rogatianus şi 
celorlalți fraţi mărturisitori 


I.1. Încă demult, preaiubiți și mult încercaţi fraţi, vă trimi- 
sesem o scrisoare, prin care să fericesc în cuvinte pline de bucu- 
rie credinţa și bărbăţia voastră și acum, în primul rând, cuvântul 
nostru nu doreşte altceva decât să lăudăm cu sufletul bucuros, 
mult și pentru totdeauna, slava numelui vostru. Căci ce poate fi 
mai mult sau mai bun în dorinţele mele decât să văd turma lui 
Hristos străluminată de darul mărturisirii voastre? Când se cu- 
vine să se bucure întru aceasta toţi fraţii, atunci, în bucuria co- 
mună, partea mai mare este a episcopului: căci slava unei biserici 
este și slava întâistătătorului. Pe cât suntem de îndureraţi pentru 
aceia pe care vremea dușmănoasă i-a doborât, pe atât de mult ne 
bucurăm pentru voi, cei pe care diavolul nu i-a putut învinge. 


II.1. Totuşi, pentru credinţa comună, pentru adevărata și cu- 
rata iubire a inimii noastre față de voi, vă îndemn, ca pe unii ca- 
re aţi învins vrăjmașul în această primă înfruntare, să păziți slava 
voastră, prin mare şi stăruitoare bărbăţie. Încă suntem în lumea 
aceasta, încă ne aflăm în linia de bătaie, luptăm zilnic pentru via- 
ţa noastră. Trebuie să ne străduim ca, după aceste începuturi, să 
se ajungă și la creștere și să se desăvârşească în voi ceea ce aţi în- 
ceput a fi prin fericitele ucenicii. 

Nu este puţin lucru să poţi dobândi ceva, dar este mai mare 
să poți păstra ceea ce ai dobândit, după cum dau viață credința și 

nașterea mântuitoare nu atât primite, cât păzite; nu pur și simplu 
dobândirea, ci desăvârșirea îl păstrează pe om întru Dumnezeu. 


2. Domnul ne-a călăuzit prin această învățătură a Sa, spunând: 

lată, te-ai fácut sănătos, să nu mai păcătuieşti, ca să nu fi se în- 
tâmple ceva mai rău.! 

Socoteşte că Fl spune aceasta şi mărturisitorului Său: Iată, 
te-ai făcut mărturisitor, să nu mai păcătuiesti, ca să nu ți se întâm- 
ple ceva mai rău. 

În sfârşit, Solomon și Saul și mulți alții o vreme n-au umblat în 
căile Domnului și nu au putut păstra harul dat lor: deoarece învă- 
țătura Domnului se îndepărtase de ei, s-a îndepărtat și harul. 


III.1. Noi trebuie să stăruim pe drumul anevoios și strâmt 
al laudei și slavei și, când pacea şi smerenia și liniștea bunelor 
purtări se vor afla împreună în toți creștinii, după cuvântul lui 
Dumnezeu, Care nu veghează pe nimeni altul decât pe cel sme- 
rit şi împăcat și temător de cuvintele Lui, atunci mai mult se cu- 
vine, ca mărturisitori, să păziți şi să împliniţi acest lucru, ca unii 
care v-aţi făcut pildă celorlalți fraţi şi spre ale căror purtări trebu- 
ie să fie chemate viața și faptele tuturor. 


2. Căci, după cum s-au înstrăinat de Dumnezeu precum iu- 
deii, din cauza cărora numele Lui este hulit la neamuri”, tot ast- 
fel, dimpotrivă, îi sunt dragi lui Dumnezeu aceia prin a căror 
învățătură numele Domnului este propovăduit într-o mărturie 
plină de laudă, după cum scris este, căci Domnul a vestit dinain- 
te, spunând: 

Să lumineze lumina voastră înaintea oamenilor, asa încât să 
vadă faptele voastre cele bune şi să slăvească pe Tatăl vostru, Care 
este în ceruri. 


! loan V, 14. 
2 Neamuri, aici păgâni, după ¿ĝvıxol, la rândul său după ebraicul goyim. 


3 Matei V, 16. 

Și Apostolul Pavel spune: 

Străluciți ca niște luminători în lume.! 

Și Petru îndeamnă la fel: 

Ca nişte străini, spune, și călători, feriţi-vă de poftele trupesti, 
care se războiesc împotriva sufletului, având o purtare bună între 
neamuri, pentru ca, deşi vă bârfesc ca pe nişte răufăcători, văzând 

faptele voastre bune, să preamărească pe Dumnezeu.? 

Spre bucuria mea, chiar de aceasta se îngrijește cea mai mare 
parte a voastră și, devenită mai bună prin cinstirea mărturisirii în- 
seși, își păzeşte și-și păstrează slava prin liniștite și bune purtări. 


IV. 1. Dar aud că se semeţesc în rândul vostru şi că nimicesc 
prin purtarea lor strâmbă lauda alesului nume unii, pe care chiar 
voi, ca iubitori şi păstrători ai renumelui nostru, sunteţi datori 
să-i mustraţi, să-i înfrânați și să-i îndreptaţi. Căci, de câtă rușine 
pentru numele vostru se face vinovat unul atunci când întârzie 
beat și destrăbălat, altul atunci când se întoarce în acea patrie de 
unde a fost exilat și, prins fiind, piere de acum nu ca un creștin, 
ci ca un răufăcător”! 


2. Aud că unii se îngâmfă și se fălesc, cu toate că scris este: 

Nu te îngâmja, ci teme-te. Căci, dacă Domnul n-a cruțat ra- 
murile firești”, nici pe tine nu te va cruța.’ 

Domnul nostru ca o oaie spre înjungbiere S-a dus şi ca un miel fä- 
ră de glas înaintea celui care-l tunde, așa nu Și-a deschis gura Sa. 

Nu sunt, zice, nesupus, nici nu Mă împotrivesc în vorbă. Spa- 
tele Meu l-am dat spre bătăi şi obrajii Mei spre pălmuiri. Și fața 
Mea n-am ferit-o de rușinea scuipărilor! 


! Flipeni H, 15. 

2 I Petru II, 11-12. 

3 Răufăcător, care a încălcat legea prin care a fost exilat. 

4 Lăstarii neroditori, ramus naturalis, după xaTă ġúoei Kd5o06. 
5 Romani XI, 20-21. 

6 Isaia LIII, 7. 

7 Isaia L, 5-6. 

Și un oarecare, trăind de sine și de capul lui, îndrăzneşete 
acum să se semețească și să se fălească, neaducându-și aminte de 
faptele pe care El le-a făcut şi de poruncile pe care ni le-a încre- 
dințat fie El Însuși, fie prin Apostolii Săi? Dacă prin urmare, 

Nu este sluga mai mare decât stăpânul său, 

cei care urmează pe Domnul, smeriți și liniștiți și tăcuți, calcă 
pe urmele Lui, de vreme ce oricine va fi fost mai prejos va ajunge 
mai presus, fiindcă Domnul zice: 

Cel ce va fi fost cel mai mic între voi, acesta va fi mare.? 


V.1. Apoi, cât de blestemat trebuie să vi se pară vouă acel lu- 
cru, pe care noi l-am aflat cu cea mai mare jale și durere a sufle- 
tului nostru, anume că nu lipsesc cei care pângăresc templele? lui 
Dumnezeu și trupurile sfinţite şi mai mult iluminate după măr- 
curisire, prin desfrânarea lor nerușinară și nelegiuită, unindu-și 
dormitoarele laolaltă cu femeile, de vreme ce, deşi nu au conşti- 
ința dezmățului lor, totuși chiar acest lucru este un mare păcat, 
pentru că păcatul lor devine pildă pentru prăbușirea altora. 


2. Nu se cade să fie între voi nici înfruntări, nici pizmuiri, câtă 
vreme Domnul ne-a trimis pacea Sa și scris este: 

Iubeste pe aproapele tău ca pe tine însuți. Însă dacă vă muşcaţi 
și vă învinovăţiți unul pe altul, vedeți să nu vă nimiciți voi între 
voi.’ 

Înfrânați-vă, rogu-vă, încă și de la ocări și vorbe grele, fiindcă 
nici bârfitorii nu vor intra în Împărăţia lui Dumnezeu și limba 
care a mărturisit pe Hristos trebuie păstrată neatinsă și curată 


! loan XV, 20. 

2 Luca IX, 48. 

3 Omul însuși este templu al lui Dumnezeu. 

4 Iluminate, după $wrioQtvra, ca potenţare prin mărturisire a efectelor 


sfințitoare ale Botezului. 
5 Galateni V, 14-15. 

împreună cu cinstea ei. Iar cel care rostește cuvinte împăciuitoa- 
re și bune și drepte, după învăţătura lui Hristos, Îl mărturisește 
zilnic pe Hristos. 


3. Noi ne-am lepădat de lume când am fost botezați: însă ne 
lepădăm cu adevărat de lume acum când, încercaţi și cercetaţi de 
Dumnezeu, lăsând toate ale noastre, L-am urmat pe Domnul și 
stăruim și trăim în credinţa și frica Lui. 


VI.Să ne ajutăm între noi prin îndemnuri și tot mai mult să 
propășim întru Domnul, pentru ca, atunci când, prin mila Sa, 
va aduce pacea, pe care făgăduiește că are s-o facă din nou, în- 
noiţi și aproape schimbaţi, să ne întoarcem la Biserică și să ne 
primească fie fraţii noștri, fie neamurile, îndreptați fiind în toate 
ale noastre şi schimbaţi întru mai bine, iar cei care ne admirase- 
ră mai înainte slava în bărbăţie să ne admire acum buna rându- 
ială în purtare. 


VII.Și, cu toate că eu am scris clerului nostru de curând, de 
când sunteți puși în temniță, dar și acum din nou foarte în amă- 
nunțime!, să vi se dea, de va fi nevoie, fie pentru îmbrăcămin- 
tea voastră, fie pentru hrană: chiar eu însumi v-am trimis 250? 
din banii proprii pe care-i aveam asupra mea, dar vă trimisesem 
nu demult alţi 250. Chiar și Victor, făcut din citeț diacon și ca- 
re este cu mine, v-a trimis 175. Mă bucur însă când aflu că cei 
mai mulți fraţi ai noștri, din dragostea lor, aleargă pe întrecute și 
sprijină nevoile voastre prin daniile lor. 

Îţi doresc, preaiubite frate, să fii mereu bine sănătos. 


1 Cf. Scrisoarea XII. 
2 Moneda curentă de aramă a epocii imperiale era sestertius echivalând cu 
patru ași; cu valoare modică. 


SCRISOAREA XIV 


Ciprian urează sănătate fraților preoți şi diaconi 


I.1. De bună seamă, fraţi preaiubiţi, aș fi dorit să salut în scri- 
soarea mea tot clerul nostru, întreg și nevătămat. Dar, pentru că 
furtuna potrivnică, ce-a doborât la pământ poporul nostru în 
cea mai mare parte, a adăugat durerilor noastre și acest nor, care 
apasă chiar o parte a clerului prin pustiirea sa, ne rugăm Dom- 
nului ca, prin mila lui Dumnezeu, să vă putem vedea sănătoși, ca 
pe unii despre care am aflat că stăruiți în credință și bărbăţie. 


2. Și, chiar dacă faptul acesta m-ar obliga să doresc a zori și a 
veni eu însumi la voi, mai întâi din dragostea și de dorul vostru, 
lucrul cel mai important între dorințele mele, iar apoi, pentru 
a putea dezlega și totodată desăvârși, cu consultarea celor mai 
mulți, cele avute în vedere și pe care le cere folosul comun întru 
cârmuirea Bisericii, totuși, mi s-a părut mai potrivit să mă ţin 
pentru un timp în ascunzătoare și linişte cu rezolvarea altor tre- 
buinţe, care ţintesc la pacea și mântuirea noastră a tuturor, tre- 
buinţe al căror rost vă va fi deslușit de către preaiubitul nostru 
frate Tertullus. Acesta, pe lângă cealaltă grijă a sa, pe care a în- 
dreptat-o cu sârguinţă spre sfintele lucrări, a fost și cel care mi-a 
dat acest sfat: să mă arăt prevăzător și înțelept și să nu mă expun 
în chip necugetat în ochii tuturor, și mai cu seamă în acest loc, 
unde fusesem de atâtea ori căutat și aşteptat’. 


i Vânat de păgâni și de autorități. 

II.1. Prin urmare, întărit atât de dragostea, cât și de credința 
voastră, pe care eu o cunosc îndeajuns, vă îndemn prin această 
scrisoare și vă însărcinez pe voi, a căror prezenţă acolo este privi- 
tă prea puţin cu ochi răi și nu atât de primejdioasă, să îndepliniți 
în locul meu cele pe care le cere rânduiala sfintei slujiri. Să se ai- 
bă în acest timp, cât se poate de mult și în orice fel, grijă pentru 
săraci, mai cu seamă că, rezistând totuşi cu credință nezdrunci- 
nată, nu au părăsit turma lui Hristos, astfel ca să li se aducă în 
ajutor, prin preocuparea voastră, mijloacele pentru suportarea 
lipsurilor, pentru ca nu cumva ceea ce nu a făcut furtuna cu cre- 
dincioșii să facă sărăcia cu nevoiaşii. 


2. Dar cu şi mai multă dragoste să se poarte de grijă slăviţilor 
mărturisitori. Și, deși știu că cei mai mulți dintre ei sunt spriji- 
nişi prin jertfa și iubirea fraților, totuși, dacă sunt unii lipsiţi fie 
de îmbrăcăminte, fie de hrană, așa cum vă scrisesem chiar de cu- 
rând!, când tocmai erau întemnițați, să li se împartă lor cele tre- 
buincioase, tocmai ca să ştie de la voi şi să fie învățați și să înveţe 
pe alții ce ne cere îndrumarea Bisericii, după învățătura Scriptu- 
rilor, anume că trebuie să fie smeriți și măsuraţi și liniștiți, ca să 
păstreze cinstea numelui lor, pentru ca cei care au fost plini de 
slavă în vorbă să fie la fel și în purtare, să se facă vrednici a ajun- 
ge prin desăvârșire la cununa cerească a laudei, fiind vrednici în 
toate de Domnul. Căci rămâne mai mult decât ceea ce a fost lä- 
sat în urmă, precum scris este: 

Să nu lauzi pe vreun om înainte de moarte, 

și iarăși: 

Să fii credincios până la moarte, și îți voi da cununa vieţii.” 

Şi chiar Domnul spune: 

Cel care va răbda până la sfârşit, acela se va mântui.“ 


1 Cf. Scrisoarea XII. 

2 Înţelepciunea lui Iisus fiul lui Sirah XI, 30. 
3 Apocalipsa II, 10. 

t Marei X, 22. 

3. Să-L urmeze pe Domnul, Care, chiar în timpul părimirii, 
nu a fost prea semeț, ci prea smerit. Căci atunci a spălat picioare- 
le ucenicilor Săi, spunând: 

Dacă Eu, Învățătorul şi Domnul, am spălat picioarele voastre, 
și voi sunteţi datori să spălaţi picioarele altora. Că v-am dat pildă 
ca, precum v-am făcut Eu, să faceți și voi altora.’ 

De asemenea, să urmeze învățăturile Apostolului Pavel, care, 
după întemnițarea deseori repetată, după biciuiri, după arunca- 
rea la fiare, a stăruit în toate blând și smerit și nici după al treilea 
cer și rai nu a pretins cu mândrie ceva pentru sine, ci a spus: 

Și nici n-am mâncat de la cineva pâine în dar, ci, cu muncă şi 
cu trudă, am lucrat noaptea şi ziua, ca să nu împovărăm pe ni- 
meni dintre voi.? 


II[.1. Toate acestea, rogu-vă, strecuraţi-le fraților noștri în 
inimi. Și, fiindcă se va înălța cel ce se va fi smerit, acum este tim- 
pul ca mai mult să se teamă de potrivnicul viclean, care se nă- 
pusteşte mai mult asupra celui mai tare și, devenit mai îndârjit 
chiar prin faptul că a fost învins, încearcă a-l învinge pe învingă- 
tor. Domnul va face ca şi eu să-i pot vedea pe aceia și să le pot 
întări cugetele printr-o încurajare mântuitoare, întru păstrarea 
slavei lor. 


2. Dar mă doare când aud că unii aleargă încoace și încolo 
cu necinste și obrăznicie, că au răgaz pentru lucruri nepotrivite 
sau certuri, că pângăresc prin împreunări neîngăduite trupurile 
lui Hristos, care tocmai L-au mărturisit pe El, și că nici nu pot fi 
struniţi de diaconi sau de preoți, ci fac ca, prin purtările strâm- 
be și rele ale câtorva, puțini la număr, să fie pătată slava cinstită a 
mărturisitorilor, mulți şi buni: trebuie să se teamă ca nu cumva, 
învinuiți pentru propria lor purtare și judecată, să fie lipsiți de 

! loan XIII, 14-15. 

2 I Tesaloniceni III, 8. 

comuniunea acestora. Căci la urma urmei, mărturisitorul vădit 
și adevărat este acela pentru care Biserica nu roșește, ci cu care 
se mândrește. 


IV. Într-adevăr, la ceea ce mi-au scris confrații noștri preoți: 
Donatus, Fortunatus, Novatus și Gordius!, eu nu am putut da 
singur un răspuns scris, de vreme ce, de la începutul episcopatu- 
lui meu, am hotărât să nu săvârșesc nimic prin hotărârea mea lu- 
ată de unul singur, nici fără sfatul vostru și încuviințarea poporu- 
lui. Când, cu voia lui Dumnezeu, voi veni la voi, atunci vom jude- 
ca împreună, așa cum cere respectul reciproc, în privinţa acestor 
lucruri, care fie au fost împlinite, fie au rămas a fi împlinite. 

Vă doresc, preaiubiţi și doriţi frați, să fiţi întotdeauna bine 
sănătoși și să mă pomeniţi. Salutaţi din partea mea pe fraţii care 
sunt cu voi și îndemnați-i mult să ne pomenească. Fiţi sănătoşi! 


! Donatus și ceilalți par a-i fi scris Sfântului Ciprian în legătură cu cei că- 
zuţi, lapsi. 


SCRISOAREA XV 


Ciprian urează sănătate preaiubiților 
frați martiri și mărturisitori 


[.1. Îndatorirea dregătoriei noastre și teama de Dumnezeu ne 
îndeamnă, mult încercaţi și preafericiţi martiri, să vă amintesc 
în scrisoarea noastră că, de către aceia care păstrează cu atâta dă- 
ruire și tărie credința Domnului, tot de ei să fie păzite și legea 
și învățătura Domnului. Căci, dacă se cuvine ca toți oștenii lui 
Hristos să păzească învățăturile Împăratului lor, apoi atunci mai 
mult se cuvine să vă supuneţi învățăturilor Lui voi, care ați deve- 
nit pentru ceilalți pildă de bărbășie și teamă de Dumnezeu. 


2. Şi, de bună seamă, crezusem că preoţii și diaconii, care sunt 
acolo, vă sfătuiesc şi vă învaţă pe deplin legea Evangheliei, după 
cum s-a făcut totdeauna în vechime sub înaintașii noștri, încât 
diaconii, mergând la temniță, se îngrijeau de dorințele martiri- 
lor prin sfaturile lor și prin învățăturile Scripturilor. Dar acum, 
cu cea mai mare durere în suflet, aflu nu numai că sfintele învă- 
țături nu sunt aduse acolo în ajutor, ba, mai mult, că sunteți îm- 
piedicaţi, astfel încât atât cele ce sunt făcute cu înțelepciune de 
voi înșivă față de Dumnezeu, cât şi cu cinstire faţă de preotul 
lui Dumnezeu sunt risipite și stricate de unii preoți. Ca unii ca- 
re n-au luat seama nici la teama de Dumnezeu, nici la cinstirea 
episcopului, când voi trimiseserăți către mine o scrisoare, în ca- 
re aţi cerut să vă fie cercetate dorinţele și, de vom fi început a ne 
aduna la un loc cu clerul și a ne reveni după sfârșitul prigoanei, 

să le fie dată iertarea unor căzuți’, aceștia, acolo, împotriva legii 
Evangheliei şi chiar împotriva cererii voastre vrednice de cinste, 
înainte de pocăire, înainte de mărturisirea celui mai greu și gro- 
zav păcat, înainte de punerea mâinii de către episcop și cler întru 
pocăință, cutează să le ofere acelora și să le dea Euharistia?, adică 
să pângărească Sfântul Trup al Domnului, după cum scris este: 
Oricine va fi mâncat pâinea sau va fi băut paharul Domnului cu 
nevrednicie, va fi vinovat față de Trupul și de Sângele Domnului. 


I[.1. Într-adevăr, şi celor căzuți li se poate da îngăduință în 
această privinţă. Cine, mort fiind, nu s-ar grăbi să fie înviat? Ci- 
ne nu se grăbeşte să ajungă la mântuirea sa? Dar ţine de întâi- 
stătători să păzească învățătura și să-i pregătească fie pe cei ca- 
re se grăbesc, fie pe cei necunoscători, astfel încât, cei care sunt 
datori a fi păstori de oi să nu devină măcelari. A acorda lucruri 
care duc la primejdie înseamnă a înșela; nu astfel este înălțat cel 
căzut, căci, prin mânierea lui Dumnezeu, mai mult este împins 
la pieire. 


2. Așadar, să înveţe de la voi, cu toate că fuseseră datori a în- 
văţa pe alții. Să păstreze cererile și dorinţele voastre pentru epi- 
scop, așteptând un timp potrivit şi liniștit pentru iertarea pe ca- 
re o cereți, pentru ca mai întâi Mama Biserică să primescă pacea 
de la Domnul, apoi, după dorința voastră, să se vorbească despre 


pacea fiilor Ei. 


III.1. Şi, fiindcă aud, mult încercaţi și preaiubiți fraţi, că unii 
dintre voi sunteți urgisiți, apăsați și chinuiţi de neruşinarea uno- 


1 Căzuţi, lapsi, ănoorăraul, creştinii care, de regulă sub presiune, au renun- 
at la un moment dat la sfânta mărturisire. Reprimirea lor în sânul Bisericii a 
fost, în epocă, o grea și aprig dezbătută problemă în tot imperiul. 

2 Pașii necesari pentru reabilitarea, reprimirea în comunitatea creștină a 
celor căzuți, lapsi. 


3 I Corinteni XI, 27. 

ra și că buna voastră cuviință e supusă la silnicii, vă rog prin toate 
rugămințile cu putință, ca, aducându-vă aminte de Evanghelie 
și luând seama la cele ce, în trecut, au lăsat înaintașii voştri mar- 
tiri şi cât de hotărâți au fost în toate, să cântăriți și voi cu hotărâ- 
re și prevedere dorinţele celor ce vă roagă și, socotiți fiind poate 
prieteni ai Domnului, care vor avea mai apoi a judeca împreună 
cu El și lucrarea și binefacerile și vrednicia fiecăruia, să judecați 
şi feluritele păcate și firi ale acestora, pentru ca nu cumva, de se 
va fi făgăduit de către voi ori se va fi făcur de către noi ceva pri- 
pit sau neîngăduit, să înceapă Biserica noastră a se rușina chiar 
și înaintea păgânilor. 


2. Căci suntem vizitaţi şi adesea mustraţi, ca poruncile Dom- 
nului să rămână mereu nestricate şi neîncălcate. Cunosc, în- 
tr-adevăr, că acest lucru nu încetează nici acolo la voi, deoarece 
cugetul dumnezeiesc îi îndrumă pe cei mai mulți dintre voi spre 
învăţătura Bisericii. Însă acest lucru se poate face pe de-a-ntregul 
numai dacă cele ce vă sunt cerute le veţi cumpăni cu creștinească 
înţelegere, recunoscând și împiedicând pe cei care, aducând alte 
persoane în vederea binefacerilor voastre, fie sunt plătiţi, fie sunt 
vinovaţi de foloasele unui negoț nelegiuit. 


IV.1. Despre aceasta eu am făcut atât către cler, cât și către 
popor scrisori, pe care i-am însărcinat să vi le citească, și pe una 
și pe cealaltă. Dar sunteţi datori a schimba și a îndrepta prin 
strădania voastră încă un lucru, adică să desemnaţi cu numele 
pe cei cărora doriți să li se dea iertarea. Căci aud că pentru unii 
se fac cărticele de dezlegare? astfel, încât se spune: „să primeas- 
că comuniunea acela cu ai săi”; fără îndoială, acest lucru nu s-a 


! Scrisorile XVI şi XVII. 

2 Cărticele, /ibe//i, de dezlegare sau adeverințe de bună purtare pentru ob- 
ţinerea iertării. Vezi indulgențele de mai târziu. Se conturează filiere ale trafi- 
cului de influență pentru obţinerea acestor cărțulii de iertare. 

făcut de către martiri, încât o cerere neclară și oarbă! să atragă 
mai apoi ura asupra noastră. Căci se lasă prea mult loc liber când 
se spune: „acela cu ai săi” și ni se pot aduce douăzeci și treizeci 
şi chiar mai mulți care să se pretindă a fi apropiaţi, și rude, și li- 
berți, și slugi ale celui care a primit dezlegarea. Și de aceea vă cer 
ca pe cei pe care voi înșivă îi vedeți, pe care îi cunoaşteţi, a căror 
pocăință o vedeţi foarte aproape de împlinire să-i desemnaţi cu 
numele în cărticică şi astfel să îndreptaţi scrisori către noi, che- 
zășuind pentru credinţa și purtarea lor. 

Vă doresc, mult încercaţi și preaiubiţi fraţi, să fiți întotdeau- 
na bine sănătoși în Domnul și să ne pomeniţi. Fiţi sănătoşi! 


! Cerere oarbă, în alb, ambiguă. 


SCRISOAREA XVI 


Ciprian urează sănătate 


fraţilor preoți şi diaconi 


I.1. Mult timp mi-am păstrat răbdarea, fraţi preaiubiţi, de 
parcă tăcerea noastră cumpătată ar fi de folos liniștii noastre. 
Dar, de vreme ce bănuiala necumpătată și neașteptată a unora 
încearcă să tulbure, prin îndrăzneala ei, cinstea martirilor şi bu- 
na voire a mărturisitorilor și liniştea întregului popor, nu se mai 
cade să tac, pentru ca nu cumva tăcerea prea îndelungă să ducă la 
primejduirea poporului și a noastră, în egală măsură. 


2. Căci, de ce primjdie nu trebuie să ne temem din cauza jigni- 
rii Domnului, când unii dintre preoți, uitând de Evanghelie şi de 
dregătoria lor și negândindu-se la viitoarea judecată a Domnului, 
nici că episcopul le este lor acum întâistătător, ceea ce niciodată 
nu s-a întâmplat cu nici un chip sub înaintași, își revendică totul 
pentru ei cu trufie şi dispreț față de întâistătătorul lor? 


II.1. Şi, măcar de ar cere toate acestea pentru ei, fâră să înjo- 
sească mântuirea fraților noștri! Aș putea ascunde și îndura ocă- 
rile față de episcopatul nostru, așa cum le-am ascuns şi le-am în- 
durat întotdeauna până la capăt. Dar nu este loc de-a le ascunde 
acum, când fraţii noştri creştini sunt înșelați de către unii dintre 
voi: aceștia, cu cât mai mult doresc a fi lăudaţi, fără gândul de a le 
reda mântuirea, cu atât mai mult rău le fac celor căzuți. 

2. Căci tocmai cei care l-au făptuit știu că este cel mai mare 
păcat cel pe care prigoana i-a silit a-l făptui, de vreme ce Domnul 
și Judecătorul nostru a spus: 

Oricine va fi mărturisit pentru Mine înaintea oamenilor, măr- 
Zurisi-voi şi Eu pentru el înaintea Tatălui Meu, care este în ceruri. 
Iar de cel ce se va fi lepădat de Mine şi eu Mă voi lepăda de el....! 

Și iarăși a zis: 

Toate păcatele vor fi iertate fiilor oamenilor și hulele. Dar cine 
a bulit împotriva Duhului Sfânt nu are iertare, ci vinovat este de 
osânda vesnică.? 

De asemenea, Fericitul Apostol a spus: 

Nu puteți bea paharul Domnului şi paharul demonilor. Nu vă 
puteți împărtăși din masa Domnului şi din masa demonilor” 


3. Cel care răpește fraților noștri acestea îi înșală pe neferi- 
ciţi. Sunt astfel înșelaţi cei care, făcând adevărată pocăință întru 
Dumnezeu, L-ar putea împăca pe Dumnezeu-Tatăl și Milosti- 
vul cu rugăciunile și faptele lor bune, încât mai mulți pier și mai 
mulți cad, care s-ar putea ridica. Căci, în vreme ce păcătoşii în 
păcate mai mici fac pocăință în timpul prescris și vin la mărturi- 
sire după rânduiala învățăturii și primesc dreptul de împărtăşi- 
re prin punerea mâinii episcopului și a clerului, totuși acum, în 
neîmblânzitul timp al prigoanei ce încă stăruie și când nu a fost 
încă redată Bisericii înseși pacea, sunt admiși la împărtășire și le 
este oferită în numele lor | Euharistia], cu toate că încă nu s-a îm- 
plinit pocăința și nu s-a făcut încă mărturisirea și încă nu s-a pus 
peste ei mâna de către episcop și cler, după cum scris este: 

Oricine a mâncat pâinea sau a băut pabarul Domnului cu ne- 
vrednicie, vinovat va fi față de Trupul şi Sângele Domnului. 


! Matei X, 32-33. 

2 Marcu III, 28-29. 

3 I Corinteni X, 21. 
tI Corinteni XI, 27. 

II.1. Dar acum nu sunt vinovați cei care au păzit mai puțin 
legea Scripturii. Însă vor fi vinovați cei care sunt în frunte și nu 
aduc fraţilor în ajutor acestea, pentru ca, învățați fiind de întâi- 
stătători, să le facă pe toate cu frică de Dumnezeu și cu păzirea 
dată și poruncită de El. 


2. Apoi îi expun urii pe fericiții martiri, iar pe slăviţii slujitori 
ai lui Dumnezeu, împreună cu preotul lui Dumnezeu, îi primj- 
duiesc, astfel încât, deși acei căzuţi, neuitând de rangul nostru, 
au îndreptat scrisori! către mine și au cerut să le fie cercetate do- 
rinţele și să li se dea iertarea abia după ce mai întâi însăși Ma- 
ma noastră, Biserica, va fi luat cea dintâi pacea din mila Dom- 
nului și pe noi dumnezeiasca ocrotire ne va fi readus la Biserica 
Sa, deci cu toate acestea, uzurpând rangul pe care ni-l păstrează 
fericiții martiri împreună cu mărturisitorii, aceștia intră în legă- 
tură cu cei căzuți și le oferă și le dau Euharistia, nesocotind le- 
gea Domnului, pe care aceiași martiri și mărturisitori ne-o încre- 
dinţează spre păstrare; și aceasta, înainte de a se stinge frica de 
prigoană, înaintea întoarcerii noastre, aproape chiar înainte de 
moartea martirilor. Dar, chiar dacă martirii înșiși din dorința ar- 
zătoare a slavei, luând mai puţin seama la Scriptură și împotriva 
legii Domnului, doreau ceva mai mult, trebuia să fie îndrumați 
de către preoţii și diaconii care-i sfătuiau, așa cum s-a făcut în- 
totdeauna în trecut. 


IV. 1. Și astfel, asprimea lui Dumnezeu nu încetează să ne 
'mustre nici noaptea, nici ziua. Pe lângă viziunile de noapte, 
chiar şi în timpul zilei, se umplu la noi de Duhul Sfânt copii 
aflați la vârsta nevinovăţiei, care în extaz văd cu ochii şi aud și 
grăiesc cele prin care Domnul binevoiește să ne sfătuiască și să 
ne înveţe. Și le veți auzi pe toate când Domnul, Care a poruncit 
să mă ascund, mă va fi făcut să vin la voi. 


! Scrisorile XV și XVII. 

2. Până atunci, unii dintre voi, îndrăzneți și nechibzuiţi și se- 
meți, care nu se gândesc la om sau nu se tem de Dumnezeu, să 
știe că, dacă vor stărui prea mult în aceleași lucruri, mă voi folosi 
de acea pedeapsă de care îmi porunceşete Domnul să mă folo- 
sesc, anume să fie opriţi în acest timp să slujească, având a-și adu- 
ce pricina și înaintea noastră și în fața mărturisitorilor înșiși și 
înaintea întregului popor, atunci când, cu voia Domnului, vom 
începe a ne aduna la sânul Mamei Biserici. Despre aceasta eu am 
făcut către martiri şi mărturisitori, dar și către popor scrisori, pe 
care vi le-am încredințat vouă și pe una şi pe cealaltă, pentru a 
fi citite. 

Vă doresc, fraților preaiubiți și preadoriţi, ca mereu să fiți bi- 
ne sănătoși în Domnul şi să ne pomeniţi. Fiţi sănătoși! 


SCRISOAREA XVII 


Ciprian urează sănătate fraţilor aflaţi în popor 


I.1. Că voi plângeți, frați preaiubiți, și că vă doare căderea fra- 
ilor noștri, ştiu de la mine însumi, căci și eu plâng la fel, împre- 
ună cu voi, pentru fiecare frate şi mă doare, și sufăr, şi simt ceea 
ce Fericitul Apostol spune: 

Cine este slab, zice, și eu nu sunt slab? Cine se smintește și eu 
nu ard? 

Și iarăși a pus în epistola sa, spunând: 

Dacă un singur mădular suferă, suferă împreună și celelalte 
mădulare; şi dacă se bucură un singur mădular, se bucură împre- 
ună si celelalte mădulare. 

Sufăr şi eu împreună, sunt îndurerat împreună cu fraţii noștri 
care, căzuți și doborâţi de pustiirea prigoanei, au tras cu ei o parte 
a ființei noastre, ne-au adus nouă o durere pe măsura rănilor lor: 
îndurarea lui Dumnezeu are putinţa a le da acestora tămăduirea. 


2. Totuşi nu socotesc că trebuie să ne grăbim și nici că trebuie 
să împlinim ceva cu necugetare și în pripă, pentru ca nu cumva, 
în timp ce dorim cu nechibzuinţă iertarea, să provocăm o mai 
grea supărare a lui Dumnezeu. Fericiţii martiri mi-au făcut scri- 
sori despre cei căzuți, cerând să le fie cercetate dorințele. Când 
vom începe a ne întoarce la Biserică, după ce mai întâi nouă tu- 


1 II Corinteni XI, 29. 
2 I Corinteni XII, 26. 

turor ne va fi fost dată pacea de către Domnul, vor fi cercetate fi- 
ecare în parte, în prezenţa și cu sprijinul vostru. 


II.1. Aud că totuși unii preoţi, uitând de Evanghelie şi necu- 
getând la cele scrise nouă de către martiri și nepăstrând episco- 
pului cinstirea preoţiei și a dregătoriei sale, au început a intra de 
acum în legătură cu cei căzuţi și a le sluji și a le da Euharistia, cu 
toate că la acestea trebuie să se ajungă printr-o rânduială anume. 
Căci, de vreme ce în greșeli mai mici, care nu sunt făptuite îm- 
potriva lui Dumnezeu, se face pocăință într-un timp bine ho- 
tărât și se face mărturisire, după ce s-a cercetat viața celui care 
se pocăieşte, și nimeni nu poate veni la împărtășanie decât da- 
că deasupra lui s-a pus mâna de către episcop și cler, cu atât mai 
mult se cade ca, în cazul acestor foarte grele și mari păcate, toate 
acestea să fie păzite cu prevedere și chibzuinţă, după învățătura 
Domnului. 


2. Tocmai în această privință erau datori preoţii și diaconii 
să-i sfătuiască pe ai noștri, să încurajeze oile încredințate lor și, 
prin sfânta învățătură, să le îndrume pe calea dobândirii mântu- 
irii. Eu cunosc în egală măsură atât liniştea, cât și teama popo- 
rului nostru: să vegheze întru mulțumirea lui Dumnezeu și în 
rugăciune, numai de nu-i vor fi amăgit unii preoţi, făcându-le 


pe plac. 


HI.1. Voi, de bună seamă, îndrumați astfel pe fiecare şi, prin 
sfatul și cumpătarea voastră, liniștiți după sfintele învățături su- 
fletele celor căzuţi. Nimeni să nu culeagă înainte de vreme fruc- 
tele încă acre. Nimeni să nu-şi scoată din nou pe mare corabia 
zdruncinată și spartă de valuri, mai înainte de a o fi refăcut cu 
grijă. Nimeni nu s-ar grăbi să primească și să îmbrace o tunică 
zdrenţuită, doar după ce a văzut-o refăcută cu grijă de către un 
meșter priceput, și numai dacă a luat-o curată de la vopsitor. 

2. Să asculte, îi rog, cu răbdare sfatul nostru, să aștepte în- 
toarcerea noastră, pentru ca, după ce vom veni la voi, cu voia lui 
Dumnezeu, chemaţi fiind cei împreună-episcopi, să putem cer- 
ceta cele mai multe scrisori și cereri ale fericiţilor martiri, după 
învățătura lui Dumnezeu şi în prezenţa mărturisitorilor și chiar 
după hotărârea voastră. Despre aceasta am făcut, atât către cler, 
cât și către martiri și mărturisitori, scrisori! pe care le-am trimis 
pentru a vă fi citite, și una și cealaltă. 

Vă doresc, fraţi preaiubiţi și preadoriți, să fiți întotdeauna bi- 
ne sănătoși în Domnul și să ne pomeniţi. Fiţi sănătoși! 


! Scrisorile XV şi XVI. 


SCRISOAREA XVIII 


Ciprian urează sănătate 
fraților preoți și diaconi 


I.1. Mă mir, fraţi preaiubiţi, că n-aţi răspuns nimic la multele 
mele scrisori, pe care vi le-am trimis în repetate rânduri, de vre- 
me ce folosul și nevoile fraţilor noştri sunt bine cârmuite, doar 
dacă, încunoștiințați de către voi, putem lămuri lucrurile ce tre- 
buie făcute. 


2. Totuşi, fiindcă văd că nu am încă putinţa de-a ajunge la voi 
și că de acum a început vara, timp al anului ce hărțuiește prin 
boli îndărătnice și grele, socotesc că trebuie să venim în ajutor 
fraţilor noștri, astfel ca cei care au primit dezlegare! de la mar- 
tiri şi li se poate sprijini trecerea înaintea lui Dumnezeu, de vor 
fi fost loviți de vreo nevoinţă ori de primejdia vreunei boli, dacă 
nu se poate aștepta venirea noastră, să-și poată face mărturisirea 
păcatelor la oricare preot aflat de față sau chiar și la un diacon, 
de nu se va fi găsit nici un preot și sfârșitul a început să-l apese, 
pentru ca, punându-se asupra lor mâna întru pocăință, să vină 
la Domnul cu iertarea, pe care martirii, în scrisorile făcure către 
mine, au dorit să le fie dată. 


! Libelli, adeverinţe, dovezi de dezlegare, eliberare de martiri pentru acei 
lapsi „căzuţi”, pentru iertarea păcatului apostaziei. Nota bene: cu aceeași de- 
numire există însă și adeverinţe de sacrificiu eliberate de autorități, prin care 
se certifica celor căzuţi, /4ps;, depunerea de ofrande și jertfe păgâne: Scrisorile 


XXX, pct. II, 2 și pct. XIV. 

II.1. Mângâiaţi cu prezenţa voastră chiar și cealaltă parte a 
poporului, cea căzută, ca să nu se depărteze de credința și mi- 
la Domnului; însuflețiţi-o cu mângâierea voastră. Căci nu vor fi 
părăsiţi de ocrotirea şi ajutorul Domnului cei care, pocăindu-se 
cu adevărat, vor lucra, blânzi și smeriți şi cu chibzuinţă, ca să le 
vină și lor în sprijin leacul cel dumnezeiesc. 


2. Nici catehumenilor, dacă unii au fost prinși în primejdia 
care ne-a lovit şi au ajuns la sfârșit, să nu le lipsească purtarea 
voastră de grijă, să nu le fie refuzată mila Domnului, celor care 
imploră harul dumnezeisc. 

Vă doresc, fraţilor preaiubiţi, să fiţi mereu bine sănătoși și să 
ne pomeniţi. Salutaţi pe toți fraţii creștini în numele meu și în- 
demnaţi-i să ne pomenească. Fiţi sănătoși! 


SCRISOAREA XIX 


Ciprian urează sănătate 
fraţilor preoți și diaconi 


|. Am citit scrisoarea voastră, fraţi preaiubiţi, în care mi-ați 
scris că sfatul vostru sănătos nu lipsește fraților noștri, astfel ca, 
lăsând la o parte graba necugetată, să arate lui Dumnezeu răb- 
dare plină de credinţă, pentru ca, atunci când prin mila Lui ne 
vom aduna, să putem hotărî în toate speţele, după învățătura Bi- 
sericii, mai cu seamă de vreme ce scris este: 

Adu-ţi aminte de unde ai căzut și te pocăieşte.! 

Însă pocăință face acela care, blând și răbdător, îşi amintește 
sfânta învățătură și care, supunându-se preoților lui Dumnezeu, 
prin ascultările și faptele lui drepte, L-ar putea împăca pe Domnul. 


II.1. Totuşi, fiindcă aţi arătat că unii sunt nestăpâniți și că se 
grăbesc spre a primi împărtășirea, și ați dorit să vă fie dată de că- 
tre mine o hotărâre pentru această împrejurare, eu cred că, în 
ultima scrisoare? făcută către voi, am scris destul de limpede cu 
privire la acest fapt, anume ca, cei care au primit dezlegare de la 
martiri şi pot fi ajutaţi în păcatele lor prin sprijinul acestora îna- 
intea Domnului, dacă au început a fi apăsaţi de vreo boală și de 
primejdie, să se ducă la Domnul cu iertarea făgăduită lor de către 
martiri, după ce-și vor fi făcut mărturisirea şi după ce va fi fost 


! Apocalipsa II, 5. 
2 Scrisoarea XVIII. 

pusă deasupra lor mâna de către voi întru pocăință. Însă ceilalți, 
care nu au primit nici o dezlegare de la martiri și ne urăsc’, fiind- 
că această pricină nu este a câtorva, nici a unei singure Biserici 
sau provincii, ci a întregii lumi, să aștepte în continuare de la aju- 
torul Domnului pacea Bisericii înseși. 


2. Căci acest fapt ţine de smerenia și învățătura și chiar de 
viața noastră a tuturor, ca întâistătătorii, adunându-ne împreu- 
nă cu clerul, chiar în prezența mulţimii celor rămaşi statornici, 
care la rândul lor trebuie să aibă parte de cinstire pentru credin- 
ţa şi teama lor, să le putem rândui pe toate, cu temeinicia unei 
dezbateri comune. 


3. De altfel, cât de lipsit de credință şi chiar primejdios pen- 
tru cei care se grăbesc este ca, în vreme ce încă nu au revenit la 
Biserică cei exilați și alungaţi din patrie și cei despuiaţi de toate 
bunurile lor, unii dintre cei căzuţi s-o ia înainte mărturisitorilor 
înșiși și să se grăbească a intra înaintea lor în Biserică. Aceștia, 
dacă se grăbesc prea mult, au în puterea lor ceea ce-și doresc; în- 
suși momentul le oferă mai mult decât cer, căci bătălia se duce 
încă şi înfruntarea este zilnic reluată. Dacă se căiesc cu adevărat 
și cu tărie pentru fapta lor și flacăra credinţei este destul de pu- 
ternică, cei ce nu pot fi nimiciţi pot fi încununațţi”. 

Vă doresc, fraţilor preaiubiţi, să fiți totdeauna bine sănătoşi 
și să ne pomeniţi. Salutați pe toți frații creştini în numele meu și 
îndemnaţi-i să ne pomenească. Fiţi sănătoşi! 


! Sunt mânioşi pentru refuzul reabilitării, dar și pe cel care îi refuza. 
2 Apel voalat la reluarea mărturisirii, ca dovadă a vredniciei lor. 


SCRISOAREA XX 


Ciprian urează sănătate 
fraţilor preoţi şi diaconi care locuiesc la Roma 


I.1. Fiindcă am aflat, fraţi preaiubiți, că vi s-au adus la cunoş- 
tinţă, mai puţin deschis și mai puţin temeinic, cele ce au fost și 
sunt făptuite de mine aici, am găsit de cuviință să fac către voi 
această scrisoare, în care să se lămurească rostul lucrării, al învă- 
țăturii și al grijii mele. 


2. Căci, precum ne învaţă poruncile Domnului, îndată ce s-a 
ivit prima răbufnire a tulburării, după ce mulțimea mi-a cerut 
în repetate rânduri cu strigăt puternic, nu atât salvarea mea, cât 
liniştea comună a fraţilor, cugetând eu, m-am retras pentru un 
timp, pentru ca prin prezența mea provocatoare să nu se ațâţe 
încă mai mult răzvrătirea care începuse. Totuși, departe fiind cu 
trupul, nu am fost departe nici cu sufletul, nici cu fapta, nici cu 
poveţele mele, astfel încât, după poruncile Domnului, să fiu, în 
smerenia mea, de ajutor în orice fel fraţilor noștri. 


II.1. Și, despre ceea ce am făcut, vă vorbesc scrisorile mele al- 
cătuite cu anumite prilejuri, în număr de treisprezece, pe care vi 
le-am trimis şi din care nu a lipsit nici sfatul pentru cleri, nici în- 
curajarea pentru mărturisitori?, nici mustrarea, când a fost po- 


! Scrisorile V, VII, XII, XIV. 


2 Scrisoarea VI. 

trivită, pentru izgoniți’, nici cuvântul de sprijin pentru toți frații 
creștini”, spre a cere noi cu înflăcărare mila lui Dumnezeu, atât 
pe cât s-a putut sili, cu ajutorul Domnului, smerenia noastră, 
după legea credinţei și teama de Dumnezeu. 


2. lar după ce au venit și caznele, fie pentru fraţii noștri chiar 
acum torturați, fie pentru cei întemnițați” încă pentru a fi supuși 
la cazne, cuvântul nostru a pătruns în închisori spre a-i ajuta și 
întări. Și iarăși, după ce am aflat că cei care îşi pătaseră mâinile 
şi gurile prin atingeri spurcate sau își mânjiseră conștiința prin 
adeverințet nu mai puţin nelegiuire dau peste tot târcoale mar- 
tirilor, că strică chiar și pe mărturisitori prin cereri nepotrivite și 
lingușitoare, astfel încât zilnic se dau oricui, fără nici o osebire și 
fără cercetare și împotriva legii Evangheliei, mii de dezlegări, am 
făcut scrisoare prin care să-i aduc iar pe martiri și mărturisitoris, 
pe cât pot prin sfatul meu, la învățăturile Domnului. 


3. Pe de altă parte, preoţilor şi diaconilor nu le-a lipsit tăria 
slujirii preoțești, astfel încât, chiar unii care, uitând pentru pu- 
ţin timp de învăţătură şi împinși înainte de o grabă nechibzuită, 
începuseră de acum să ia legătura cu cei căzuți, s-au oprit la mus- 
trarea noastră, Chiar şi mulţimii i-am liniștit sufletul, pe cât am 
putut, şi ne-am îngrijit să fie păstrată învăţătura Bisericii. 


I[[.1. Însă mai târziu, de vreme ce unii dintre cei căzuți s-au 
năpustit, fie din voinţa lor, fie la îndemnul altcuiva, cu cerere în- 
drăzneață, străduindu-se a smulge cu silnicie martirilor şi mär- 


! Scrisoarea XIII. 


2 Scrisoarea XI. 

3 Scrisoarea X. 

4 Libelli, de data aceasta sunt adeverinţe prin care autoritățile certificau 
apostazia acelor /apsi „căzuţi”, adică aducerea de jertfe la idoli și lepădarea de 
sfânta mărturisire a lui Hristos. 

5 Scrisoarea XV; iar mai departe, aluzii în Scrisorile XVI și XVII. 

turisitorilor iertarea făgăduită lor, chiar de două ori! eu am fä- 
cut despre acest lucru scrisori către cler și am cerut să le fie citi- 
te acestora, astfel încât, spre a le domoli și în acest fel pentru un 
timp pornirea, chiar dacă unii vor părăsi lumea aceasta, după 
ce vor fi primit dezlegarea de la martiri, să se ducă la Domnul 
cu iertarea făgăduită lor de către martiri, după ce-și vor fi făcut 
mărturisirea și se va fi pus mâna peste ei întru pocăință. Și nu am 
dat o lege în această privinţă, nici nu am fost cu nesăbuință au- 
tor al ei. 


2. Dar, deoarece mi se părea că și martirii trebuie să aibă parte 
de cinstire și că trebuie înăbușit atacul celor care doreau să tul- 
bure toate lucrurile și, pe lângă acestea, citisem scrisoarea voas- 
tră?, pe care de curând o trimiseserăţi către clerul nostru prin 
ipodiaconul Clementius, anume ca, celor care, după cădere, fu- 
seseră cuprinși de boală și, căindu-se, doresc împărtășirea, să li se 
vină în ajutor, am socotit așadar că trebuie să ne alăturăm hotă- 
rârii voastre, pentru ca lucrarea noastră, care se cere să fie unită și 
în acord în toate cele, să nu se deosebească în vreo privinţă. 


3. Cu deosebire, am cerut să fie puse deoparte pricinile celor- 
lalți, chiar dacă s-a primit dezlegare de la martiri, și să fie păstra- 
te pentru venirea noastră, pentru ca, atunci când vom începe a 
ne aduna la un loc mai mulți întâistătători, în pacea dată nouă 
de Domnul, să le purem rândui sau îndrepta pe fiecare în parte, 
într-o dezbaterea făcută în comun chiar cu voi. 

Vă doresc, frați preaiubiţi, să fiţi mereu bine sănătoși. 


! Scrisorile XVIII și XIX. 
2 Scrisoarea VIII. 


SCRISOAREA XXI 


Celerinus către Lucian! 


[.]. În timp ce-ţi scriu acestea, domnule? și frate, eram bu- 
curos și totodată trist; bucuros fiindcă auzisem că tu ai fost în- 
temnițat pentru numele Domnului nostru Iisus Hristos, Mân- 
tuitorul nostru, ba chiar că ai mărturisit numele Lui înaintea 
judecătorilor lumii acesteia, dar trist pentru că din ziua în care 
te-am petrecut? n-am putut primi niciodată vreo scrisoare a ta. 
lar acum, de curând, m-a cuprins o îndoită tristeţe, pentru că 
știai că Montanus, fratele nostru comun, avea de gând să vină la 
mine de la tine din închisoare și nu m-ai înștiințat despre sănăta- 
tea ta sau despre ce ți se întâmpla. Dar acest lucru li se întâmplă 
de obicei robilor lui Dumnezeu, mai ales celor pregătiţi pentru 
mărturisirea lui Hristos. 


2. Ştiu că fiecare în parte nu mai nădăjduiește în cele ale vea- 
cului acestuia, fiindcă și-a pus nădejdea în cununa cerească. Eu 
însă mi-am zis că poate ai uitat să-mi scrii. Căci, dacă eu, Cele- 
rinus, voi fi vrednic să mă asculţi, am să-ţi spun și despre mine, 


! Sau, conform formulei epistolare uzuale: Luciano s. d. [salutem dat] 
„urează sănătate lui Lucian”. Despre destinatarul Celerinus, vezi Scrisoarea 
XXVII, pet. II. 

2 Domnule, domine, apare folosit astfel, ca simplă formulă reverențioasă 
din epoca lui Augustus [sec. I, î. Hr.]. 

? L-a petrecut, l-a condus pentru îmbarcare probabil până la Ostia, por- 
tul Romei. 

poate cel mai neînsemnat frate al tău, că, deși mă aflu și eu în- 
tr-o atât de înaltă slujire!, mă gândesc totuși la frații mei cei mai 
vechi și le amintesc în scrisorile mele că dragostea de odinioară 
pentru ei stăruie și acum la mine și la ai mei. 


3. Totuşi, preaiubite, cer Domnului, ca srisoarea mea să te gă- 
sească în această lume, înainte de a fi scăldat în propriu-ţi sfânt 
sânge, după ce mai înainte vei fi pătimit pentru numele Dom- 
nului nostru lisus Hristos, iar dacă te va fi găsit, să-mi răspunzi 
acum la ea. Așa să te încununeze Cel al Cărui nume L-ai măr- 
turisit! Dar cred că, chiar de nu ne vom mai vedea în acestă lu- 
me, ne vom îmbrăţișa totuși în cea viitoare, înaintea lui Hristos. 
Roagă-te să fiu vrednic și să fiu şi eu încununat împreună cu cea- 
ta voastră. 


I[.1. Să ştii totuşi că eu mă aflu într-o mare suferință și, ca și 
cum tu ai fi de față împreună cu mine, așa îmi reamintesc zi şi 
noapte de iubirea noastră de odinioară. Numai Dumnezeu știe. Și 
de aceea îţi cer să dai ascultare dorinţei mele și să suferi împreună 
cu mine la moartea surorii mele, care a căzut? în această prigoa- 
nă împotriva lui Hristos, căci a adus jertfe și a mâniat pe Domnul 
nostru, ceea ce ni se arată lămurit. Eu, plângând în ziua bucuriei 
Paștelui pentru faptele ei, mi-am dus și-mi duc zilele lăcrimând zi 
şi noapte în veșmânt de căinţă și în cenușă, chiar și în ziua de azi, 
până ce ocrotirea și mila Domnului nostru Iisus Hristos vor veni 
în ajutor unei atât de nefericite nenorociri, prin acești domni ai 
mei, de acum încununaţi, de la care trebuie să le ceri și tu. 


! Florida confessio, distinsă funcție de înalt ierarh. 

2 A căzut, adică a cedat presiunilor păgâne, /apsa. Deși se va vorbi despre 
două „surori”, rugămintea se face mai cu seamă pentru o singură persoană, fi- 
indcă numai una a adus jertfe idolilor, cealaltă s-a-ntors din drum, neputând 
duce până la capăt lepădarea de Hristos și cumpărând fraudulos o adeverinţă 
care să-i ateste apostazia. 

2. Şi mi-am amintit de vechea ta dragoste, pentru că tu ești 
îndurerat împreună cu toți ceilalți pentru surorile noastre, pe ca- 
re şi tu le cunoşti bine, adică Numeria şi Candida: fiindcă doar 
pe noi ne au fraţi, suntem datori a priveghea pentru păcatul lor. 
Căci, după căinţa lor și faptele bune pe care le fac față de confra- 
ţii noştri care, exilați fiind, au venit de la voi şi de la care vei auzi 
despre bunele lor fapte, eu cred că și Hristos va fi îngăduitor, da- 
că voi, martirii, vă veţi fi rugat pentru ele. 


II.1. Am auzit că ţi-ai asumat soarta celor mai curajoși. O, 
fericitul de tine! Ia asupra ta votul! pe care dintotdeauna l-ai do- 
rit, chiar zăcând la pământ. Ai dorit să fii trimis în temniță pen- 
tru numele Lui, lucru care acum ţi se și întâmplă, precum scris 
este: 

Să-ţi dea Domnul după inima ta.? 

Și acum ai ajuns preotul lui Dumnezeu peste ei, ori mai de- 
grabă slujitorul lor. 


2. Prin urmare, te rog, domnule, și îţi cer în numele Domnu- 
lui nostru. lisus Hristos, să spui mai departe și celorlalți confrați, 
fraţii tăi şi domnii mei, şi să le ceri ca, oricine dintre voi va fi fost 
încununat mai înainte, să ierte un astfel de păcat surorilor noas- 
tre, Numeria și Candida. Iar eu am numit-o doar pe una, dezvi- 
novăţind-o totdeauna, martor îmi este Dumnezeu, fiindcă a plă- 
tit pentru o adeverinţă, ca să nu sacrifice idolilor, și se pare că a 
urcat numai până la cele Trei Parce? și apoi a coborât. Așadar, eu 
ştiu că ea nu a jertfit. După ce le-au cunoscut pricina, întâistătă- 
torii au hotărât ca ele să rămână așa un timp, până să se aleagă un 

! Votul, adică legământul făcut de bună voie, de exemplu cel monahal sau, 
aici, suprema jertfă pentru credință. 

2 Psalmi XIX, 4. 

3 Locul, în apropiere de Via Sacra, numit după grupul statuar al Parcelor; 
Parcae, cele trei zeițe ale sorții (destinului) la cei vechi. 

episcop!. Dar până atunci, prin sfintele voastre rugăciuni și rugă- 
minţi, în care noi avem încredere, fiindcă ne sunteți prieteni, dar 
și martori înaintea lui Hristos, vă rog să fiți binevoitori în toate. 


IV.1. Îţi cer aşadar, preaiubite domn Lucian, să-ţi aduci amin- 
te de mine și să încuviinţezi cererea mea. Hristos ţi-a dat astfel 
acea sfântă cunună, nu numai pentru mărturisire, ci și pentru 
viața sfântă pentru care totdeauna ai și ostenit și mereu ai fost 
pildă celor sfinți şi martor, ca să povesteşti despre acest fapt tutu- 
ror mărturisitorilor, domnii mei și frații tăi, pentru ca ele să pri- 
mescă ajutor de la voi. Căci trebuie să ştii acest lucru, domnule și 
frate, că eu cer aceasta nu numai pentru ele, ci şi pentru Statius 
și Severianus, pentru toţi mărturisitorii care în vremea din urmă 
au venit aici de la voi și pe cate chiar ele i-au întâmpinat în port 
și i-au sprijinit în oraș, pentru că au îngrijit șaizeci și cinci dintre 
ei și până în ziua de astăzi în toate le-au fost aproape. Căci toți 
se află la ele. 


2. Însă eu nu trebuie să mâhnesc mai mult sfântă inima ta, 
de vreme ce ştiu că tu faci bine din proprie voință. Îţi urează să- 
nătate Macarie, cu surorile sale, Cornelia şi Emerita, care se bu- 
cură de mărturisirea ta plină de slavă, cât și de a tuturor fraților, 
apoi și Saturninus care, luptând și el cu diavolul și mărturisind 
cu bărbăție numele lui Hristos, a mărturisit cu tărie chiar acolo, 
în chinul ghearelor?, iar aici mult te roagă și te imploră. 

Îţi doresc sănătate frații tăi, Calpurnius şi Maria, și toți sfin- 
ţii fraţi. Căci trebuie să știi și acest lucru, că eu am scris şi pentru 
domnii mei, fraţii tăi, această scrisoare pe care îţi cer să binevo- 
jești a le-o citi. 


! Scaunul rămăsese vacant din 20 ianuarie. 
2 Ghearele, ungulae, instrumente de tortură ale epocii. 


SCRISOAREA XXII 


Lucian către domnul Celerinus, 
„de voi fi vrednic a-ți fi numit confrate în Hristos” 


I.1. Am primit scrisoarea ta, domnule și preaiubite frate, prin 
care m-ai întristat atât de mult, încât din cauza mâhnirii aproa- 
pe că am pierdut bucuria de-a citi răvașul pe care și eu îl aştep- 
tam de atâta vreme şi în care ai binevoit să-ți aminteşti de mine; 
m-am bucurat de bunătatea marii tale smerenii, căci tu, scriin- 
du-mi, spui: „dacă voi fi vrednic a fi numit fratele tău”, adică al 
unui om care a mărturisit cu teamă numele lui Dumnezeu înain- 
tea unora destul de mici. Însă tu, cu voia lui Dumnezeu, nu doar 
ai mărturisit, ci ai şi îngrozit şarpele mai mare!, pe apropiatul lui 
Antihrist, prin acele vorbe și sfinte cuvinte pe care eu le ştiu. Pre- 
cum iubitorii credinţei şi zeloşii învăţăturii Domnului, în care te 
cunosc adâncit cu ardoare, l-ai învins, iar eu am râs de bucurie. 


2. Numai că, preaiubitule, vrednic a fi socotit de acum între 
martiri, ai vrut să ne întristezi cu scrisoarea ta, în care ne-ai anun- 
yat despre surorile noastre, pentru care, o, ce bine ar fi, de-am pu- 
tea face pomenirea fără a se fi făptuit o atât de mare nelegiuire și, 
de bună seamă, fără a vărsa atât de multe lacrimi ca și acum. 


II.1. Trebuie să știi ce s-a întâmplat la noi. În timp ce binecu- 
vântatul martir Pavel era încă în trup, m-a chemat și mi-a spus: 


! Se face trimitere la prigonitorul Decius (195-251), împărat în anii 
249-251, declanşatorul persecuţei generale din anul 250. 

„Luciane, înaintea lui Hristos îţi spun că, dacă cineva, după che- 
marea mea [la Dumnezeu], va cere iertarea de la tine, dă-i-o în 
numele meu. Căci și noi, cei pe care, într-o atât de mare suferin- 
tå, Domnul a binevoit să ne cheme [la El], toţi împreună le-am 
acordat prin scrisori tuturor la un loc iertarea, după înţelegere.” 
Aşadar, tu, frate, cunoşti ceea ce m-a învăţat Pavel în parte, cât 
și ceea ce am hotărât toți împreună înaintea acestei nenorociri, 
când am fost osândiți din porunca împăratului să fim uciși prin 
foame și sete; și am fost închiși în două încăperi, dar nu s-a izbu- 
tit prin foame și sete. Cunoşti însă și focul caznelor noastre, ca- 
re a fost atât de nesuportat, încât nimeni nu-l putea îndura. Dar 
acum, am ajuns la lumină. 


2. Și, de aceea, preaiubire frate, salută-le pe Numeria și pe 
Candida |și, după porunca lui Pavel, pe celilalți martiri, ale că- 
ror nume le pun mai jos: Bassus, de la casa de împrumuti, Map- 
palicus?, supus cercetării, Fortunio în temniță, Pavel aflat și el 
în cercetări, Fortunata, Victorinus, Victor, Herennius, Credula, 
Hereda, Donatus, Firmus, Venustus, Fructus, Iulia, Martialis şi 
Ariston, care, cu voia lui Dumnezeu, au murit de foame în tem- 
niță; veţi auzi că și noi le vom împărtăși soarta în zilele ce vin. 
Căci, în ziua în care ţi-am scris epistola, se împlinesc opt zile, de 
când noi am fost iarăși întemnițați. Iar în cele opt zile, timp de 
cinci, am primit doar puţină pâine și apă cu măsură]. Prin urma- 
re îţi cer, frate, ca atunci, când Domnul va fi început să dea pacea 
înseși Bisericii, după învăţătura lui Pavel și înțelegerea noastră, 
după ce se va fi expus pricina înaintea episcopului și vor fi făcut 
mărturisirea, să aibă iertarea nu numai acestea, ci și cei pe care îi 
știi că sunt aproape de sufletul nostru. 


! Casa de împrumut, pignerarium, probabil o casă de întrajutorare, de 
amanet, pignus fiind „zălog”. 
2 Mappalicus, cf. Scrisoarea X, pct. IV. 

III. 1. Vă salută toţi confrații mei. Voi să salutaţi pe mărturisi- 
torii Domnului, care sunt cu voi acolo și ale căror nume mi le-aţi 
făcut cunoscute, între care şi Saturninus cu însoțitorii săi, dar şi 
confratele meu Macarie, apoi Cornelia şi Emerita, Calpurnius și 
Maria, Sabina, Spesina și surorile Ianuaria, Dativa, Donata. 


2. Îi salurăm pe Saturus, împreună cu ai săi, pe Bassianus și 
tot clerul, pe Uranius și Alexius, Quintianus, Colonica și pe toți, 
rogu-vă, ale căror nume nu le-am scris, fiindcă sunt prea ostenit. 
Așa că-i rog să mă ierte. 

Doresc ca voi, Alexius şi Getulicus și argintarii şi surorile, să 
fiţi bine sănătoşi. Vă urează sănătate surorile mele Ianuaria și So- 
phia, ceea ce vă și transmit. 


SCRISOAREA XXIII 


Toți mărturisitorii urează împreună sănătate 


Papei! Ciprian 


I.1. Să ştii că noi toţi am dat iertarea celor cărora tu le ţii sea- 
ma, despre ceea ce au făcut după greșeala fâptuită, și dorim ca 
acest lucru să le fie adus la cunoștință, prin tine, și celorlalți epis- 
copi. Îți dorim să ai pace împreună cu sfinții martiri. 

În prezenţa unuia dintre clerici, a unui exorcist și a unui citeț, 
a scris Lucian. 


! În epocă, titlul de Papă, papas, se acorda mai tuturor episcopilor. 


SCRISOAREA XXIV 


Caldonius urează sănătate lui Ciprian şi 


conjfraţilor săi preoţi aflători la Cartagina 


I.1. Silnicia vremii ne face să nu dăm iertarea! fără temeini- 
cie. Dar, fiindcă se cade să vă scriu că cei care, chiar după ce au 
jertfit?, supuși fiind din nou încercărilor, au fost exilați, mie îmi 
pare că și-au spălat păcatul de mai înainte, de vreme ce-și pără- 
sesc bunurile şi căminele și, pocăindu-se, urmează lui Hristos. 
Astfel că Felix, care, în timpul lui Decius, era în slujba preoţilor, 
foarte apropiat mie în temniță (căci l-am cunoscut destul de bi- 
ne pe acest Felix), și Victoria, soţia lui, și Lucius, ajunși credin- 
cioși pribegi, și-au părăsit bunurile, pe care acum le are în stăpâ- 
nire fiscul. Dar chiar în timpul prigoanei, printr-un bun șiretlic, 
o femeie, pe nume Bona, care a fost târâtă de soţul ei pentru a 
jertfi și care nu a săvârșit păcatul în cugetul ei (căci, ținându-i-se 
cu de-a sila mâinile, au jertfit astfel chiar ei), a început a-i învi- 
novăți astfel: „nu eu am făptuit, voi aţi făcut-o”, așa că a fost exi- 
lată și ea. 


2. Prin urmare, deoarece toţi îmi cer iertarea, zicând: „am 
primit iarăși credinţa pe care o pierduserăm și, pocăindu-ne, 
L-am mărturisit public pe Hristos”, deşi-mi pare că trebuie să 


! Pacea, pax, aici și nu numai, se referă la ierzarea în urma păcatului lepă- 
dării de credință. 

2 Procedura apostaziei presupunea aducerea de jertfe la idoli (statui de ze- 
ități păgâne ori ale împăratului divinizat). 

primească iertarea, i-am lăsat în seama hotărârii voastre, pentru 
ca nu cumva să par a-mi asuma ceva cu prea multă îndrăzneală. 
Prin urmare, dacă s-a hotărât ceva în urma consfătuirii voastre, 
scrieţi-mi. 

Salutaţi-i pe ai noştri. Ai voştri vă salută și ei. Vă doresc să fiți 
preafericiți şi bine sănătoși. 


SCRISOAREA XXV 


Ciprian urează sănătate lui Caldonius 


I.1. Am primit scrisoarea ta, frate preaiubit, foarte înţeleaptă 
și plină de adevăr și de credință. Nu ne mirăm dacă, lucrător şi 
cunoscător al Sfintelor Scripturi, le faci pe toate cu prevedere și 
iscusinţă. Căci drept ai gândit în privința acordării pentru fraţii 
noștri a iertării, pe care ei înșiși și-au redobândit-o printr-o ade- 
vărată pocăință și prin slava mărturisirii Domnului, iertați fiind 
pentru cuvintele, de care se făcuseră vinovaţi mai înainte. Aşa- 
dar, deoarece și-au spălat în întregime păcatul și, Domnul fiind 
cu ei, și-au șters pata dinainte prin bărbăţia din urmă, nu trebuie 
să zacă prea mult timp doborâţi sub puterea diavolului, de vre- 
me ce, deveniți fugari și despuiaţi de toate bunurile lor, s-au ridi- 
cat și au început a sta alături de Hristos. 


2. Şi bine-ar fi dacă la fel și ceilalți, căindu-se după cădere, s-ar 
întoarce la vechea lor stare; ca să știi în ce fel am hotărât despre 
aceștia, care acum se grăbesc și încearcă a smulge cu multă în- 
drăzneală şi silnicie iertarea, ţi-am trimis o carte! împreună cu 
scrisorile (cinci la număr’), pe care le-am alcătuit pentru cler și 
popor şi pentru martiri și chiar mărturisitori. Aceste scrisori, tri- 
mise fiind, au plăcut chiar şi celor mai mulţi confraţi? ai noştri, 


! Conţinutul se referea la cei căzuţi, dar tratatul De lapsis, ce dezvoltă 
acest subiect, este ulterior. 

2 Scrisorile XV-XIX. 

3 Episcopi (coepiscopi). 

și ne-au răspuns în scris că și ei sunt într-un cuget cu noi, după 
credința universală!. Același lucru îl vei transmite și tu, pe cât vei 
putea, către confrații noștri, ca să se păstreze la toți o singură lu- 
crare și una bună înțelegere, după învățăturile Domnului. 

Îţi doresc, preaiubite frate, să fii mereu bine sănătos. 


! Credinţa universală, pentru uniuersalis fides, când nu se întrezărea nici 
pe departe problema schismei. 


SCRISOAREA XXVI 


Ciprian urează sănătate 
fraților preoți și diaconi 


I.1. Domnul grăieşte și spune: 

Spre cine Îmi voi arunca privirea, dacă nu spre cel smerit şi 
blând şi care tremură la cuvintele Mele?! 

Dacă toţi suntem datori să fim astfel, apoi cu atât mai mult 
trebuie să fie astfel aceia care, după căderea grea, trebuie să se 
nevoiască a fi vrednici de Domnul, prin adevărată pocăință și 
toată smerenia. Am citit însă scrisorile tuturor mărturisitori- 
lor?, epistole pe care au vrut a le face cunoscute prin mine tu- 
turor confraţilor, ca să ajungă la aceștia iertarea dată de ei celor 
pentru care noi avem știință despre cele ce au făptuit, după să- 
vârșşirea păcatului. 


2. Deoarece această situaţie privește adunarea și hotărârea 
noastră, a tuturor, eu nu îndrăznesc să judec dinainte și să iau 
asupra mea singur o pricină comună. Și, de aceea, să ne mărgi- 
nim un timp la scrisorile pe care le-am fâcut către voi în zilele 
din urmă și din care eu am trimis de acum câte o copie multor 
confraţi. Aceştia au scris că sunt de acord cu ceea ce am hotărât 
și că nu trebuie să ne îndepărtăm de acest lucru, până ne vom 
putea aduna la un loc și cerceta pricinile, pentru fiecare în parte, 
după ce Domnul ne va fi redat pacea. 


! Isaia LXVI, 2. 
2 Scrisoarea XXIII. 

3. Dar, ca să cunoaşteţi şi ce mi-a scris confratele meu Caldo- 
nius și ce i-am răspuns eu în scris lui’, am adăugat epistolei mele 
câte o copie a fiecărei scrisori. 


4. Vă cer să o citiți în întregime fraților noștri, pentru ca tot 
mai mult să fie pregătiți pentru pocăință și să nu adauge păcatu- 
lui de mai înainte încă un altul, neîngăduindu-ne astfel să păzim 
Evanghelia’, nici să cercetăm pricinile lor după scrisorile tuturor 
mărturisitorilor. 

Vă doresc, frați preaiubiţi, să fiţi bine sănătoși și să ne 
pomeniţi. Salutaţi pe toți frații creştini! 


! Scrisoarea lui Caldonius este XXIV, iar cea de răspuns XXV. 
2 Nepăzirea Evangheliei prin reprimirea celor căzuți fără de pocăirea lor, 
după toate canoanele. 


SCRISOAREA XXVII 


Ciprian urează sănătate 
fraţilor preoți şi diaconi care locuiesc la Roma 


I.1. După ce vă scrisesem epistola!, fraţi preaiubiţi, în care 
v-am arătat lucrarea noastră și v-am lămurit cât de cât rostul în- 
vățăturii şi sârguinţei, s-a întâmplat altceva, ce nu trebuie să vi se 
ascundă, Căci fratele nostru Lucian, și el unul dintre mărturisi- 
tori, înflăcărat, de bună seamă, de credinţă şi întărit de bărbăţie, 
dar mai puţin întemeiat pe citirea Sfintelor Scripturi, a încercat 
cu nepricepere anumite lucruri, asumându-și de la o vreme pu- 
terea de a da cu mâna sa dezlegări scrise multora, de-a valma, în 
numele lui Pavel, în timp ce Mappalicus, martir prevăzător şi cu 
discernământ, având în minte legea și învăţătura, nu a făcut nici 
o scrisoare nepotrivită cu Evanghelia, numai că, mişcat de o prea 
mare dragoste pentru familie, a cerut să se dea iertarea mamei și 
surorii sale, care căzuseră’. Saturninus, ţinut până acum în tem- 
niță, chiar după cazne, nu a trimis nici o astfel de scrisoare. 


2. lar Lucian, nu numai că a împărțit peste tot dezlegări scri- 
se de mâna sa, în numele lui Pavel, în vreme ce acela era încă în 
temniță, dar, chiar și după moartea aceluia, a continuat să facă 
aceleași lucruri în numele lui, zicând că aceasta este porunca de la 
acela pentru el, neștiind că trebuie să se supună mai mult Dom- 


1 Scrisoarea XX. 
2 Căzuseră, /apsae fuerant, abjuraseră, lepădându-se public de Hristos, fi- 
ind renegare pentru apostazie. 

nului decât unui confrate în slujire. Și în numele tânărului Aure- 
liu, care a fost supus la cazne, s-au dat multe dezlegări, scrise tot 
de mâna lui Lucian, pe motiv că acela n-ar fi cunoscut scrisul. 


II.1. Pentru a ne putea împotrivi cât de cât acestui fapt, eu 
le-am scris epistole’, pe care vi le-am trimis împreună cu cea de 
mai înainte, în care nu am încetat a le cere și a-i îndemna să pă- 
zească Legea Domnului şi rânduiala Evangheliei. După această 
scrisoare, de parcă până acum s-ar fi făcut ceva prea înfrânat și 
prea cumpătat, Lucian a scris o epistolă? în numele tuturor măr- 
turisitorilor, prin care se distrug aproape orice legătură a credin- 
ței, și teama de Dumnezeu, și porunca Domnului, sfințenia și 
tăria Evangheliei. Căci a scris în numele tuturor „că toți aceștia 
au dat iertarea și că vrea să aducă această hotărâre la cunoștință 
celorlalți episcopi prin mine”; copia acestei scrisori am trimis-o 
către voi. 


2. Lămurit s-a mai adăugat: „celor despre care avem cunoș- 
tință ce au făcut, după greșeala făptuită”. Acest lucru aprinde o 
mai mare ură împotriva mea, încât, atunci când vom începe a as- 
culta și a cerceta pricinile fiecăruia în parte, va părea că noi refu- 
zăm multora ceea ce ei cu toții se laudă acum că au primit de la 
martiri şi mărturisitori. 


I[].1. În sfârşit, s-a arătat de acum pricina acestei vrajbe. Căci 
în provincia noastră, prin câteva cetăţi, s-a iscat atac împotriva 
încâistătătorilor, prin folosirea mulțimii, și au fost siliți să le re- 
dea îndată iertarea, despre care strigau că le-a fost tuturor dată 
pentru totdeauna de către martiri și mărturisitori, căci întâistă- 
tătorii au fost îngroziți și constrânși, nemaifiind în stare a se îm- 
potrivi prin bărbăţia sufletului și tăria credinței. 

1 Scrisorile XV-XVII. 


2 Scrisoarea lui Lucian, XXIII. 

2. Chiar și la noi unii cârcotași, care și în trecut abia erau stă- 
pâniți de noi și, chiar în prezența noastră, erau sămânță de vraj- 
bă, aprinși de această scrisoare ca de niște flăcări, au început mai 
mult a se înflăcăra și a cere cu forţa iertarea dată lor prin acele 
dezlegări. V-am trimis o copie a scrisorii pe care am făcut-o către 
cler în privința acestora. Dar v-am trimis atât ceea ce mi-a scris 
confratele Caldonius, cu cinstea și credinţa lui, cât și ce i-am răs- 
puns eu în scris!, spre a le citi și voi, și pe una, și pe cealaltă. Și 
v-am trimis copii ale scrisorii bunului și statornicului mărturisi- 
tor Celerinus, pe care a scris-o aceluiași mărturisitor Lucian, și 
de asemenea ce i-a răspuns acestuia Lucian?, ca să știți că îşi dă 
mult silinţa cu privire la toate și să aflați cu adevărat cât de cum- 
pănit şi prevăzător mărturisitor este Celerinus și închinător cu 
smerenie și teamă al grupării” noastre, în vreme ce Lucian este, 
cum am spus, mai puţin priceput în ce priveşte înţelegerea Sfin- 
tei Scripturi și necumpănit, prin slăbiciunea sa de a se lăsa în vo- 
ia pizmei împotriva smereniei mele‘. 


3. Căci, cu toate că Domnul a spus ca neamurile? să fie unse 
în numele Tatălui şi Fiului și al Sfântului Duh, iar păcatele tre- 
cute să fie iertate prin Botez, acesta [Lucian], necunoscător al 
poruncii şi Legii, împuterniceşte să se dea pacea și să fie iertate 
păcatele în numele lui Pavel și spune că a fost împuternicit întru 
acest lucru de către acela, la fel precum, în scrisoarea aceluiași 


! Scrisorile XXIV şi XXV. 

2 Scrisorile XXI şi XXII. 

3 Grupare, lat. secta, cu referire la nucleul, am spune intransigent, al celor 
care cereau pocăirea și nu pur și simplu revenirea de la sine înțeleasă și for- 
mală a celor căzu. 

4 Împotriva smereniei mele, a smeritului de mine; formulă de tipul: înăl- 
ţimea, smerenia etc. voastră. 

5 Neamurile, gentes, desigur păgânii, dar aici sensul se apropie mai mult 
de cel evoluat în limbile romanice: cf. franceză /es gens „oamenii', ori italiană 


la gente „lumea, poporul”. 


112 SFÂNTUL CIPRIAN, EPISCOPUL CARTAGINEI 


Lucian către Celerinus, veți observa lucrurile prin care a nesoco- 
tit faptul că nu martirii pot face Evanghelia, ci prin Evanghelie 
se pot face martiri, de vreme ce și Apostolul Pavel, pe care Dom- 
nul l-a numit vas al alegerii Sale, a adăugat în Epistola sa: 

Mă mir că așa degrabă treceţi de la cel ce v-a chemat prin bar 
la altă Evanghelie, care nu este alta: decât că sunt unii care vă tul- 
bură și voiesc să schimbe Evanghelia lui Hristos. Dar, chiar da- 
că noi sau un înger din cer va vesti altfel decât v-am vestit noi, să 

fie anatema! Precum v-am spus mai înainte, şi acum vă spun ia- 
răși „Dacă cineva vă va propovădui altfel decât aţi primit, să fie 
anatema”. 


IV.1. Însă scrisorile voastre, pe care le-am primit, făcute fi- 
ind către cler, au venit la momentul potrivit, şi de asemenea ce- 
le pe care le-au trimis fericiţii mărturisitori Moise, Maxim, Ni- 
costratus şi ceilalți lui Saturninus, lui Aureliu şi celorlalți, în care 
sunt cuprinse puterea deplină a Evangheliei și învățătura stator- 
nică a Legii Domnului. Pe noi, care ne nevoim aici și, prin toa- 
te puterile credinței, ne împotrivim atacului celor ce ne pizmu- 
iesc, mult ne-a ajutat cuvântul vostru, căci, cu voia Domnului, 
se scurtează suferința, și mai înainte de a sosi la voi scrisoarea pe 
care de curând v-am trimis-o, voi ne arătaţi deschis că, după le- 
gea Evangheliei, este alături de noi, neclintită şi-ntr-un cuget, și 
hotărârea voastră, 

Vă duc dorul, preaiubiţi şi mult doriți frați; să fiţi mereu bi- 
ne sănătoşi. 


! Galateni I, 6-9; anathema, după grecul ăvaQeua, inițial „ofrandă, jertfă 
idolilor”, apoi „lucru blestemat”. 


SCRISOAREA XXVIII 


Ciprian urează sănătate preoților Moise şi Maxim şi 
celorlalți preaiubiți fraţi mărturisitori 


I.1. De mult timp, preaiubiţi şi preafericiți fraţi, cunoșteam 
din auzite slava credinței și bărbăției voastre, bucurându-mă din 
plin și fericindu-vă foarte mult că, prin mărturisirea numelui 
Său, aleasa cinstire a Domnului nostru v-a pregătit pentru cu- 
nună. Căci voi, deveniți fruntaşi şi conducători în bătălia tim- 
pului nostru, aţi pus în mișcare steagurile oștirii cereşti. Voi ați 
împodobit cu bărbăţia voastră lupta duhovnicească, pe care a 
vrut Dumnezeu s-o purtăm acum. Voi ați biruit prin tărie ne- 
clintită cele dintâi înfruntări ale războiului iscat. De acolo au 
apărut începuturile fericite ale luptei. De acolo s-au ivit semne- 
le izbânzii. 


2. S-a întâmplat ca aici muceniciile să se împlinească prin 
cazne, Dar cel care, pășind cel dintâi, a devenit în luptă pildă de 
bărbăţie pentru frați, este părtaş în cinstire cu martirii. De acolo 
aţi trimis încoace cununile împletite cu mâna voastră și ați dat 
fraţilor să bea din paharul mântuitor. 


IL1. Începuturilor slăvite ale mărturisiri și semnelor luptei 
biruitoare, s-a adăugat continuarea neîntreruptă a învățăturii, pe 
care am deslușit-o în tăria scrisorii voastre’, pe care de curând ați 
trimis-o confraților voştri, uniţi cu voi în mărturisirea Domnu- 


! S-au pierdut, atât scrisoarea clerului roman, cât și cea a mărturisitorilor. 

lui, cu îndemnul stăruitor de a fi păzite cu neînfricată și neclin- 
tită statornicie sfintele învățături ale Evangheliei, dimpreună cu 
poruncile de viață dătătoare, lăsate nouă. lată altă treaptă a slavei 
voastre preaînalte; iată motivul de-a binemerita pe Dumnezeu, 
faptul de a fi oferit înainte semnele bărbăţiei și de a oferi acum 
pilde de bună purtare, îngemănate iarăși cu mărturisirea de a sta 
cu pas neclintit și în această înfruntare, ce încearcă a se arunca 
asupra Evangheliei, cât şi de a zgudui, cu tăria credinței, pe cei ca- 
re întind mâini nelegiuire spre a nărui învățăturile Domnului. 


2. Domnul, după Înviere, trimiţându-Și apostolii, porunceş- 
te și spune: 

Datu-Mi-s-a toată puterea, în cer și pe pământ. Mergeţi aşa- 
dar şi învăţaţi toate neamurile, botezându-le în numele Tatălui şi 
al Fiului și al Sfântului Dah, învățându-le să păzească toate câte 
v-am poruncit vouă. 

Și Apostolul Ioan, aducându-și aminte de poruncă, spune în 
epistola sa, mai târziu: 

Întru aceasta, zice, știm că L-am cunoscut, dacă păzim porun- 
cile Lui. Cel ce zice că L-a cunoscut pe El și nu păzeşte poruncile 
Lui, mincinos este și întru el adevărul nu se află.” 


3. Urmaţi şi păziţi aceste porunci, păstraţi învățăturile dum- 
nezeiești și cerești. Aceasta însemnă a fi măturisitor al Domnu- 
lui, aceasta înseamnă a fi martir al lui Hristos, să păstrezi neatin- 
să și întreagă tăria cuvântului Său, în toate privinţele, nu să devii 
martir prin Domnul și să te străduiești a strica poruncile Dom- 
nului; a te folosi împotriva Lui de cinstirea pe care ţi-a dat-o, a-l 
deveni vrăjmaș chiar cu armele primite de la El, aceasta înseam- 
nă să dorești a-L mărturisi pe Hristos, dar să tăgăduieşti Evan- 
ghelia lui Hristos. 


! Matei XXVIII, 18-20. 
2 Joan II, 3-4. 

4, Mă bucur așadar pentru voi, preacurajoși și preacredin- 
cioși frați, şi, pe cât îi fericesc pe martirii cinstiți aici pentru slava 
bărbăţiei lor, tot pe atât vă fericesc şi pe voi pentru cununa în- 
vățărurii Domnului. Domnul a revărsat cu dărnicie nemăsurată 
slava Sa, a împărţit bunilor oșteni laude și cinstiri duhovniceşti 
într-o bogată diversitate. Și noi suntem părtași la cinstirea voas- 
tră, slava voastră o socotim şi a noastră, ale căror vremuri le-a lu- 
minat o atât de mare fericire, căci ni s-a dat a-i vedea, în veacul 
nostru, pe slujitorii încercaţi ai lui Dumnezeu și pe oștenii încu- 
nunaţi ai lui Hristos. 

Vă doresc, preaviteji și preafericiţi fraţi, să fiţi totdeauna bine 
sănătoși și să ne pomeniţi. 


SCRISOAREA XXIX 


Ciprian urează sănătate 


fraților preoți şi diaconi 


I.1. Frați preaiubiţi, pentru a nu fi nimic ascuns cunoașterii 
voastre, v-am trimis câte o copie a fiecărei scrisori, adică a ceea ce 
mi s-a scris sau a ceea ce eu am răspuns în scris; şi cred că nu vă 
supără ceea ce v-am scris. Dar am fost dator să vestesc prin scri- 
soarea mea către voi și faptul că, de nevoie, am trimis o scrisoare 
și clerului care se află la Roma. Și, fiindcă se cădea să vă scriu prin 
clerici, dar ştiu că foarte mulţi dintre ai noștri nu sunt de faţă, iar 
puținii care sunt aici abia ajung pentru săvârșirea slujirii zilnice, 
a trebuit să fie numiţi câțiva noi, care să fie trimiși. 


2. Să ştiţi că l-am făcut citeţ pe Sâturus şi ipodiacon pe măr- 
turisitorul Optatus, pe care de mai înainte îi adusesem foarte 
aproape de cler, printr-o înţelegere comună, fie că i-am încre- 
dinţat lui Sáturus o dată citirea în ziua Paștelui și apoi iarăși, fie 
că, de curând, pe când cercetam cu grijă citeții pentru preoţii 
învățători, l-am așezat pe Optatus între citeţii care fac ascultare 
la învăţători, cercetând dacă în aceia se întrunesc toate cele care 
ar trebui să fie în cei ce se pregătesc pentru preoţie. Așadar, eu 
n-am făcut nimic nou în lipsa voastră, ci s-a continuat, de ne- 
voie, ceea ce de mult timp se începuse prin hotătârea comună a 
noastră, a tuturor. 

Vă doresc, fraţi preaiubiţi, să fiţi mereu bine sănătoși și să ne 
pomeniți. Salutaţi pe fraţii noștri creştini. Fiţi sănătoși! 


SCRISOAREA XXX 


Preoţii și diaconii locuitori la Roma urează sănătate 
Papei Ciprian 


I.1. Cu toate că sufletul în cunoștință de sine și sprijinit pe 
tăria învăţăturii din Evanghelie şi fiindu-și sieşi adevărat martor 
în păzirea poruncilor cerești bine obișnuiește a fi mulțumit nu- 
mai cu Dumnezeu ca judecător și a nu cere laudele altcuiva sau 
a se teme de învinuirile altuia, totuși vrednici sunt de o îndoită 
laudă cei care, chiar de știu că sunt datori cu conştiinţa numai lui 
Dumnezeu Judecătorul, doresc ca faptele lor să fie încuviinţate 
și de fraţii lor. 


2. Nu este de mirare, frate Ciprian, că faci acest lucru tu, care, 
după smerenia și vrednicia-ţi înnăscute, ai voit ca noi să fim, nu 
atât judecători, cât părtași ai hotărârilor tale, pentru ca, de vre- 
me ce le încuviințăm, să avem împreună parte de laudă în faptele 
săvârșite de tine și să putem fi împreună-moștenitori, de suntem 
şi susţinători, ai bunelor tale hotărâri. Căci toți vom fi socotiți 
făptuitori ai aceleiași lucrări, în care toți suntem prinși, legaţi fi- 
ind de aceeași înțelegere a rânduielii! și învăţăturii. 


II.1. Căci ce este mai potrivit în timp de pace, cât și mai tre- 
buincios în războiul prigoanei, decât să păstrăm asprimea dato- 
rată rânduielii dumnezeiești? Cel care a părăsit-o e silit să rătă- 


! Disciplina, cu etimonul discere „a învăţa”, înseamnă în primul rând „în- 
vățătură” și abia în urmă „rânduială” sau „disciplină, în sensul actual. 

cească mereu în mersul nestatornic al lucrurilor, să fie aruncat 
încoace și încolo de feluritele și primejdioasele furtuni ale nevo- 
inţelor şi, ca şi cum cârma hotărârilor i-a fost smulsă din mâini, 
să izbească de stânci corabia mântuirii Bisericii, astfel încât pa- 
re că nu se pot lua măsuri pentru mântuirea Bisericii altfel decât 
dacă și cei care lucrează împotriva ei sunt respinşi ca niște va- 
luri potrivnice, iar rânduiala învățăturii, mereu păzită ca o cârmă 
mântuitoare, este strâns ţinută în timpul furtunii. 


2. Iar această hotărâre nu a fost născocită de către noi acum, 
de curând, nici aceste ajutoare neașteptate împotriva celor ne- 
cinstiți nu au apărut la noi de curând, ci este veche la noi această 
asprime, veche credința, veche rânduiala, pentru că nici Aposto- 
lul n-ar fi rostit despre noi laude atât de mari, când a spus: 

Fiindcă credința voastră se vesteşte în toată lumea, 

dacă încă de atunci, din vremurile acelea, tăria aceasta nu şi-ar 
fi tras din credinţă rădăcinile, de a căror laudă și slavă este cel mai 
mare păcat să te fi arătat nevrednic. Căci este mai puțin rușinos 
faptul de a nu fi ajuns niciodată la trâmbițarea laudei decât a te 
prăbuși din culmea ei. Este mai puţin de osândit faptul de a nu 
fi fost cinstit printr-o bună mărturie decât de a pierde slava bu- 
nelor mărturii. E mai puţină pagubă să fi zăcut fără propovădui- 
rea bărbăţiei, necunoscut fără de laudă, decât ca, dezmoșştenit de 
credință, să-ţi pierzi laudele. Căci cele ce sunt rostite spre slava 
cuiva, dacă nu sunt păstrate prin osteneală chinuitoare și neînce- 
tată, se schimbă în învinuirea de cel mai mare păcat. 


II.1. Că noi nu vă înșelăm când spunem acest lucru au dove- 
dit-o scrisorile noastre de mai înainte, în care v-am arătat păre- 
rea noastră, într-o desluşire limpede împotriva celor care se tră- 
daseră pe ei înșiși ca fiind necredincioși, prin eliberarea necinsti- 


l Romani I, 8. 

că a adeverinţelor ticăloase!. Lor li se părea că prin acestea aveau 
să scape de acele laţuri ademenitoare ale diavolului, de care nu 
erau mai puțin stăpâniţi decât dacă s-ar fi apropiat de nelegiui- 
cele altare, tocmai prin faptul că ei lăsau să se creadă că o făcuse- 
ră. Dar suntem chiar și împotriva acelora care primiseră căderea, 
deși ei nu fuseseră de față când se făcea, tocmai deoarece și-au 
recunoscut prezenţa, tocmai deoarece s-au învoit să se scrie așa. 
Căci nu este nevinovat de nelegiuire cel care a îngăduit ca aceas- 
ca să se facă, nici nu este străin de păcat cel cu încuviințarea căru- 
ia, deși nelegiuirea nu a fost dusă la împlinire, este totuși făcută 
public cunoscută. Și, dacă se înțelege că întreaga taină a credin- 
çei a fost orânduită întru mărturisirea numelui lui Hristos, cel ce 
caută viclenii înșelătoare spre a scăpa s-a lepădat, și cel care vrea 
să pară fruntașilor că s-a supus fie decretelor, fie legilor împotri- 
va Evangheliei s-a supus deja prin chiar acest fapt, căci a voit să 
pară că el s-a supus. 


2. Cu atât mai mult ne-am arătat părerea și hotărârea noastră 
comună împotriva acelora care chiar și-au pătat mâinile și gurile 
în jertfele nelegiuire, după ce mai înainte își spurcaseră mințile, 
de unde le sunt pătate înseşi mâinile și gurile. 


3. Lipsească din Biserica Romană gândul de a renunţa cu atâ- 
ta ușurință profană la tăria ei şi de a desface legăturile asprimii, 
odată cu distrugerea măreției credinței, pentru ca, de vreme ce 
leșurile fraților căzuţi nu numai că zac la pământ încă și acum, ci 
încă mai mult cad, să se arate negreșit că prea grăbitele ajutoare 
întru împărtăşire nu vor fi de folos şi că, printr-o amăgitoare mi- 
lă, se adaugă noi răni la cele vechi ale încălcării legii, astfel încât, 


! Este vorba de adeverinţele de abjurare eliberate de autorități acelor /apsi 
care nu sacrificau personal, ci le cumpărau în mod fraudulos, pentru a scăpa de 
persecuții. Dar, în opinia Sf. Ciprian, chiar primirea unui astfel de act devine o 
formă a apostaziei. Vinovaţi erau și cei care traficau astfel de adeverințe. 

într-o mai mare cădere, le este răpită nefericiților chiar și pocă- 
ința. Căci cum ar putea să înainteze tămăduirea prin îngăduință, 
dacă însuși doctorul, în lipsa pocăinței, va fi blând cu bolile, dacă 
doar acoperă rana și nu lasă ca leacurile trebuincioase ale timpu- 
lui să le șteargă urmele. Aceasta nu înseamnă a îngriji, ci a ucide, 
de vrem să spunem adevărul. 


IV. Cu toate acestea, chiar și mărturisitorii, pe care neclinti- 
rea mărturisirii lor i-a ţinut închiși aici în temniță până acum și 
pe care credinţa lor i-a încununat mai înainte o dată în chip slă- 
vit în lupta pentru Evanghelie, doresc cu toții să ai împreună cu 
scrisoarea noastră o scrisoare! a lor, în care au susținut asprimea 
învăţăturii din Evanghelie și au respins ca nevrednice de Biseri- 
că cererile nelegiuire. Căci, de n-ar fi făcut ușor acest lucru, nu se 
putea ușor îndrepta căderea rânduielii Evangheliei, mai cu seamă 
când nimănui nu i s-ar potrivi mai mult să păstreze prin stăruință 
cinstea neatinsă a ei decât celor care, pentru Evanghelie, s-au dat 
pe mâna celor turbaţi, spre a fi chinuiți și torturați, ca să nu piar- 
dă slava martiriului şi să dovedească cu adevărat dacă cu prilejul 
martiriului s-ar fi învoit cumva să fie trădătorii Evangheliei. Căci 
cel care nu păzeşte ceea ce are, în starea în care a fost primit, de 
vreme ce-l strică față de cum a fost, pierde și ceea ce avea. 


V. 1. Acum suntem datori a-ţi aduce cele mai mari și depline 
mulțumiri și ţi le aducem, pentru că, prin scrisoarea ta, ai lumi- 
nat întunericul temniţei acelora, pentru că ai ajuns la ei de cum 
ai putut pătrunde acolo, pentru că, prin vorbele și scrisoarea ta, 
ai refăcut sufletele acelora, tari prin propria credinţă și mărturi- 
sire, pentru că, întovărășindu-le fericirea cu laude pe măsură, i-ai 
înflăcărat mai mult întru dorința arzătoare a slavei cerești, pen- 
tru că i-ai întărit pe cei încovoiaţi, pentru că, precum credem și 
dorim, ai însuflețit pe cei ce vor birui prin puterile cuvântului 


1 Cf. Scrisoarea XXVIII, pct. II, 1. 

tău: astfel încât, deși pare că tot acest lucru vine din credința 
mărturisitorilor şi din bunătatea lui Dumnezeu, totuși pare că în 
martiriul lor ţi s-au făcut, într-o măsură oarecare, datori ție. 


2. Dar, ca să ne întoarcem la locul de unde se pare că s-a în- 
depărtat cuvântul nostru, vei avea înaintea ochilor aceeași scri- 
soare pe care am trimis-o și în Sicilia. Deşi ne revine o sarcină 
mai mare de-a îndeplini acest lucru nouă, cărora, după moartea 
lui Fabian, bărbat de cea mai aleasă amintire, din cauza greutății 
împrejurărilor şi vremurilor, încă nu ne-a fost aşezat un episcop, 
care să cumpănească toate acestea și să se poată ocupa cu autori- 
tate și înțelepciune de cei căzuți. 


3. Cu toate că, într-o pricină atât de însemnată, nouă ne-ar 
plăcea ceea ce şi tu ai lămurit, totuși mai întâi trebuie sprijini- 
tă pacea Bisericii, apoi, după ce se va fi făcut astfel o dezbatere a 
părerilor cu episcopii, cu preoţii, cu diaconii, cu mărturisitorii 
și, în egală măsură, de față cu laicii, să se cerceteze pricina celor 
căzuți. Căci nouă ni se pare un lucru peste măsură de rău văzut 
și neplăcut să nu cercetezi prin mulți ceea ce se pare că s-a făp- 
tuit prin mulţi și să pronunţi hotărârea de unul singur, când se 
cunoaște că un atât de mare păcat a fost răspândit între mulți şi 
nu poate fi statornică o hotărâre ce va părea că nu a avut încuvi- 
inţarea celor mai mulți. 


4. Ia seama că aproape întrega lume a fost pustiită și că pretu- 
tindeni zac la pământ rămășițele și leșurile celor doborâți și, din 
această pricină, se pare că se aşteaptă o hotărâre tot atât de în- 
semnată, pe cât de mult se pare că s-a răspândit păcatul. Să nu fie 
mai slabă tămăduirea decât este rana, să nu fie mai slabe leacuri- 
Je decât boala de moarte, încât, după cum cei care s-au prăbușit, 
s-au prăbușit pentru faptul că, dintr-o oarbă cutezanţă, au fost 
prea neprevăzători, tot astfel, cei care se străduiesc să rânduiască 

acest lucru să ia hotărârile cele mai cumpănite, încât să nu fie so- 
cotit de toţi ca zadarnic un lucru făcut cum nu se cuvine. 


VI.1. Așadar, cu un singur și același gând, cu aceleași rugă- 
minţi și lacrimi, atât noi, cei care se pare că am scăpat de pustiiri- 
le acestui timp, cât și cei ce par a fi căzut în aceste nenorociri ale 
timpului, rugându-ne mărinimiei lui Dumnezeu, să cerem pacea 
în numele Bisericii. Prin rugăciunile noastre să ne ajutăm unii pe 
alții, să ne păzim, să ne înarmăm. 


2. Să ne rugăm pentru cei căzuți’, ca să se ridice, să ne rugăm 
pentru cei statornici, ca să nu fie ispitiți spre prăbușire, să ne ru- 
găm ca cei despre care știm că au căzut, recunoscând grozăvia pă- 
catului lor, să înțeleagă că nu-i de dorit un leac trecător și pripit. 
Să ne rugăm ca rodul îngăduinței pentru cei căzuți să vină în ur- 
ma pocăinței, încât, după ce-și vor fi înţeles păcatul, să dorească 
a ne dovedi răbdarea în acest timp, nu să tulbure starea încă ṣo- 
văielnică a Bisericii, ca să nu pară că ei înşişi au aprins împotriva 
noastră o prigoană înăuntrul Bisericii și să se ajungă la un adaos 
de păcate, pentru că s-au mai și răzvrătit. 


3. Căci mai ales acelora li se potrivește smerenia, al căror cu- 
get nerușinat este osândit pentru păcate. Într-adevăr, să bată la 
poartă, dar desigur să n-o sfărâme. Să se apropie de pragul Bi- 
sericii, dar să nu-l sară cu orice chip. Să vegheze la porțile tabe- 
rei cerești, dar înarmaţi cu smerenia, cu care să înţeleagă faptul 
că ei au trădat. Să apuce iar trâmbiţa rugăciunilor lor, dar să nu 
dea cu ea semnal de război. Să se înarmeze de bună seamă cu ar- 
mele smereniei și să apuce pavăza credinței pe care, lepădând-o 
de teama morţii, o părăsiseră, dar, înarmaţi acum desigur împo- 
triva diavolului vrăjmaș, să aibă credința că nu s-au înarmat îm- 


! Cei căzuți, evident în păcatul apostaziei, lapsi, în opoziţie cu cei care au 
rezistat, stantes „statornici” (în credință). 

potriva Bisericii, care plânge căderea lor. Mult le vor fi de folos 
acelora rugămintea măsurată, cererea sfioasă, smerenia srâmto- 
rată, răbdarea netrândavă. Să-și trimită lacrimile drept vestitori 
pentru durerile lor, să folosească în apărare gemetele scoase din 
adâncul pieptului, dovedindu-și durerea și rușinea pentru păca- 
cul făptuit. 


VII.1. Dimpotrivă, dacă se înfioară de mărimea rușinii sufe- 
rite, dacă oblojesc cu mână adevărat vindecătoare rana ucigătoa- 
re a inimii și conștiinței lor și tăieturile adânci ale rănii săpare, să 
se și rușineze a cere pacea: numai că, iarăși, este mai primejdios 
și mai ruşinos faptul de a nu fi cerut ajutor pentru iertare. Dar 
tot acest lucru se face printr-un legământ, cu o dreaptă măsură a 
timpului, chiar după rânduiala unei cereri, dar după ce s-a făcut 
cererea, după ce s-a înaintat rugămintea: fiindcă și cel care este 
rugat trebuie înduplecar, nu mâniat, și, așa cum trebuie luată în 
seamă îndurarea lui Dumnezeu, tot astfel trebuie luată în seamă 
și judecata dumnezeiască și, precum scris este: 

Ti-am iertat ție toată datoria, fiindcă m-ai rugat, 

tot astfel scris este: 

Iar de cel ce se va lepăda de Mine înaintea oamenilor, şi Eu Mă 
voi lepăda de el înaintea Tatălui Meu şi înaintea îngerilor Săi.? 


2. Căci Dumnezeu, pe cât de îngăduitor este, tot pe atât este 
și urmăritor plin de grijă al învățăturilor Sale și, precum cheamă 
la ospeţe, tot astfel, pe cel care nu are veșminte de nuntă, legat de 
mâini şi de picioare, îl aruncă afară din ceata sfinţilor.” A pregătit 
cerul, dar a pregătit și iadul. A pregătit ușurarea, dar a pregătit și 
caznele veșnice. A pregătit lumina de neatis, dar a pregătit și în- 
tinsul și veșnicul întuneric al nopții nesfârșite. 


! Matei XVIII, 32. 
2 Matei X, 33. 
3 Cf. Marei XXII, 12-13. 

VIII.Căutând noi să ţinem aici dreaptă cumpăna încercărilor 
vremii, de mult timp și de bună seamă mulți, chiar împreună cu 
episcopii învecinaţi nouă și apropiaţi, cât și cu cei pe care vâlvă- 
taia acestei prigoane îi alungase din alte provincii aflate departe, 
am socotit că nimic nu trebuie să se schimbe înainte de alegerea 
unui episcop. Dar am crezut de cuviinţă că grija faţă de cei că- 
zuți trebuie chibzuiră cu măsură și ca deocamdată, câtă vreme 
se întârzie a ni se da nouă un episcop de către Dumnezeu, să fie 
ţinută în amânare pricina celor ce pot suferi amânarea. Însă în 
cauza celor a căror moarte grăbindu-le sfârșitul vieţii nu se în- 
găduie amânare, după ce s-au pocăit și și-au mărturisit repetat 
lepădarea de cele făptuite de ei, dacă prin lacrimi, prin tângui- 
re au vădit semnele unui suflet îndurerat și cu adevărat plin de 
căință, după ce omenește nu le-a mai rămas nici o nădejde de a 
trăi, atunci şi numai atunci să li se vină în ajutor cu prevedere și 
cu grijă. Cu toate că Dumnezeu Însuşi ştie ce să facă în privința 
unora ca aceștia și în ce fel să cântărească măsurile judecății Sale, 
totuși noi trebuie să ne îngrijim cu luare-aminte, ca nici oamenii 
necinstiți să nu laude ca lesnicioasă iertarea noastră, nici ca ace- 
ia care se căiesc cu adevărat să nu acuze cruzimea nostră, ca fiind 
neînduplecată. 

Îţi dorim, preafericite și preaslăvite episcop, să fii mereu bine 
sănătos în Domnul şi să ne pomeneşti. 


SCRISOAREA XXXI 


Preoţii Moise şi Maxim şi Nicostratus şi Rufin şi 
ceilalți mărturisitori, care sunt împreună cu ei, 
urează sănătate Episcopului Ciprian 


I.1. După ce noi, frate, am ajuns în mijlocul feluritelor şi ne- 
număratelor dureri, din pricina căderilor de acum ale multora 
în aproape întreaga lume, ne-a rămas această aleasă mângâiere, 
căci, primind scrisoarea de la tine!, ne-am îmbărbătat și am lu- 
at din ea alinare pentru tristeţile sufletului nostru îndurerat. De 
aici putem înţelege acum că harul Proniei dumnezeiești poate 
nu din altă pricină a voit să ne ţină atât de mult timp închiși în 
lanţurile temniţei decât ca, întăriți și mai tare însufleţiți de scri- 
soarea ta, să putem ajunge, cu o dorinţă încă mai puternică, la 
cununa menită nouă. 


2. Căci scrisoarea ta a strălucit pentru noi ca seninul cerului 
într-o furtună, ca liniștea dorită pe o mare tulburată, ca tihna în 
nevoințe, ca însănătoșirea în boli și dureri, ca o lumină limpede 
și strălucitoare în întunericul cel mai adânc. Astfel am sorbit-o 
cu sufletul însetat și am primit-o cu dorinţă nesățioasă, încât, 
hrăniți și întremați îndeajuns din ea, ne bucurăm de înfruntarea 
cu duşmanul. 


3. Domnul îţi va întoarce răsplata pentru această dragoste a 
ta şi-ţi va plăti cu dobânda cuvenită unei atât de bune lucrări. 


! Se face referire la conţinutul Scrisorii XX. 

Căci nu este mai puţin vrednic de răsplata cununii cel care a îm- 
bărbătat pe alții decât cel care a și suferit; nu este mai puţin vred- 
nic de laudă cel care a învăţat pe alții decât cel care a și făptuit. 
Nu trebuie să fie mai puțin vrednic de cinstire cel care a îndem- 
nat decât cel care a şi lucrat, dacă nu cumva uneori adaosul de 
slavă se revarsă mai mult asupra celui care a învățat decât asupra 
celui care a s-a supus ca un ucenic ascultător. Căci acesta poate 
n-ar fi avut ceea ce a lucrat, dacă acela nu l-ar fi învăţat. 


II.1. Așadar, noi am simţit, o vom spune iarăși, frate Cipri- 
an, mari bucurii, mari mângâieri, mari încurajări, mai ales că tu 
ai însoţit cu laude de slavă și pe măsură, nu voi spune moartea 
plină de slavă a martirilor, ci nemurirea lor. Căci astfel de morţi 
au trebuit vestite prin asemenea cuvinte, pentru ca cele ce se spu- 
neau să fie astfel spuse, precum au fost împlinite. Așadar, din 
scrisoarea ta am văzut acele slăvite izbânzi ale martirilor și am 
urmărit oarecum cu ochii noștri pe aceia înălțându-se la cer și 
parcă i-am contemplat așezați astfel între îngeri și puterile și stă- 
pânirile cereşti. 


2. Dar și pe Domnul, la Tatăl Său, L-am auzit oarecum cu 
urechile noastre oferind și întorcând acelora mărturia făgădui- 
tă. Acest fapt este aşadar ceea ce și nouă ne înalță zilnic sufletul 
și-l înflăcărează spre urcarea treptelor unei atât de mari cinstiri. 


III. Căci ce lucru mai slăvit sau mai fericit din cinstirea dum- 
nezeiască i se poate potrivi vreunui om, decât să mărturisească 
neîngrozit, în mijlocul călăilor, pe Domnul Dumnezeu; decât 
ca, între feluritele și meșteșugitele torturi ale cruntei puteri a 
veacului, chiar și după ce trupul i-a fost sfârtecat și schingiuit și 
descărnat, să mărturisească pe Hristos, Fiul lui Dumnezeu, cu 
duhul înăbușit, dar totuși liber; decât ca, după ce a lăsat lumea, 


1 Cf. Marei X, 32. 

să se îndrepte spre cer; decât ca, după ce i-a părăsit pe oameni, 
să stea între îngeri; decât ca, după ce a rupt toate piedicile aces- 
tui veac, să stea de-acum liber sub privirile lui Dumnezeu; decât 
ca, fără nici o amânare, să capete Împărăţia cerurilor; decât ca, 
în numele lui Hristos, să se fi făcut părtaş de suferință cu Hris- 
tos; decât ca, cu voia lui Dumnezeu, să se fi făcut judecător al 
judecătorului său; decât că a purtat nepătată conștiința despre 
mărturisirea numelui de creştin; decât că nu s-a supus legilor 
omenești și ticăloase împotriva credinței; decât că a mărturi- 
sit adevărul înaintea tuturor; decât că, murind, a supus însăși 
moartea, de care toți se tem; decât că, prin moarte chiar, a do- 
bândit nemurirea; decât că, descărnat și sfâşiat cu toate unelte- 
le cruzimii, a învins chinurile chiar prin chinuri; decât că, prin 
puterea sufletului, s-a luptat cu toare durerile trupului sfâșiar; 
decât că nu s-a îngrozit de sângele propriu, care-i curgea fără în- 
cetare; decât că, după mărturisirea credinţei, a început a-și iubi 
chinurile; decât că socotește o pierdere a vieţii sale faptul de-a 
fi trăit prea mult? 


IV.1. Căci la această luptă ne trezeşte Domnul, ca și cu o 
crâmbiță a Evangheliei Lui, zicând: 

Cel ce iubeşte pe tată ori pe mamă mai mult decât pe Mine nu 
este vrednic de Mine şi cel ce iubeşte sufletul său mai mult decât pe 
Mine nu este vrednic de Mine şi cel ce nu-și ia crucea şi nu-Mi ur- 
mează Mie nu este vrednic de Mine.’ 

Şi iarăși: 

Fericiţi cei care vor fi prigoniţi pentru dreptate, fiindcă a lor este 
Împărăția cerurilor. Fericiţi sunteţi voi, când vă vor prigoni şi vă 
vor uri. Bucuraţi-vă şi vă veseliţi. Că așa au prigonit şi pe profeții 
care au fost înaintea voastră.? 

Și: 


1 Matei X, 37-38. 
2 Matei V, 10-12. 

Fiindcă înaintea regilor şi fruntașilor veţi sta și va târi frate pe 
frate la moarte și tată pe fiu şi cel care va răbda până la sfârșit, aces- 
ta va fi mântuil.! 


2. Şi: 

Celui ce biruieste îi voi da să șadă pe tronul Meu, precum și Eu 
am biruit şi am șezut pe tronul Tatălui Meu.? 

Dar și Apostolul: 

Cine ne va despărți pe noi de iubirea lui Hristos? Necazul, sau 
strâmtorarea, Sau prigoana, sau foametea, sau lipsa de îmbrăcă- 
minte, sau primejdia, sau sabia? Precum scris este: Fiindcă pentru 
Tine suntem omorâți toată Ziua, socotiți am fost ca niște oi de jun- 
ghiere, dar în toate acestea biruim prin Acela Care ne-a iubit.” 


V.1. Când dăm citire acestor lucruri și altora de felul acesta 
adunate în Evanghelie, și le simțim ca pe niște făclii puse pen- 
tru noi alături de cuvintele Domnului, pentru aprinderea cre- 
dinței, nu numai că nu ne mai temem de dușmanii adevărului, 
ci îi și provocăm; și pe vrăjmașii lui Dumnezeu i-am învins de 
acum, chiar prin faptul că nu am dat înapoi şi am călcat în pi- 
cioare ticăloasele legi potrivnice adevărului. Și, dacă n-am văr- 
sat încă sângele nostru, deși am fost pregătiți a-l vărsa, nimeni 
să nu judece această întârzire a noastră, ca pe o îngăduinţă, care 
ne opreşte, care pune piedică slavei, care depărtează cerul, care 
împiedică contemplarea plină de slavă a lui Dumnezeu. Căci în- 
tr-o astfel de luptă și într-o bătălie de acest fel, unde se războieşte 
credinţa, faptul că amânarea nu i-a întârziat pe martiri este ade- 
vărata îngăduință. 


2. Cere, așadar, preaiubite Ciprian, ca Domnul, prin harul 
Său, să ne înarmeze și să ne lumineze pe fiecare în fiece zi tot mai 


1 Matei X, 18 și 21-22. 
2? Apocalipsa III, 21. 
3 Romani VIII, 35-37. 

mult, mai din belșug, mai cu dărnicie, să ne întărească cu puteri- 
Je tăriei, precum comandantul cel mai bun pe oștenii săi, pe care 
până de curând i-a pregătit și i-a încercat în tabăra temniţei, ca 
să-i scoată acum pe câmpul luptei ce-i așteaptă. Să ne ofere ar- 
mele dumnezeiești, acele săgeți ce nu pot fi învinse, platoșa drep- 
tăţii, ce niciodată nu poate fi sfărâmată, pavăza credinţei, ce nu 
poate fi străpunsă, sabia duhului care nu a putut fi știrbiră. Căci 
cui trebuie să-i încredințăm mai mult să le ceară pentru noi aces- 
tea decât unui episcop atât de slăvit, precum animalele alese pen- 
tru jertfă cer ajutor de la preot? 


VI.1. lată altă bucurie a noastră, faptul că, în împlinirea înda- 
toririlor tale de episcop, cu toate că pentru o vreme, din pricina 
urgiei, ai fost despărțit de fraţii tăi, totuși nu ai lipsit, pentru că, 
prin scrisorile tale, ai întărit adesea pe mărturisitori, pentru că ai 
oferit chiar și mijloacele trebuincioase din bunurile tale îngădui- 
tel, pentru că în toate, într-un fel, ai fost de față, pentru că în nici 
o latură a slujirii tale nu ai șchiopătat ca un trădător. 


2. Dar ceva anume mai mult ne-a îndemnat la o mai mare bu- 
curie și nu putem tăcea și să nu aducem întreaga mărturie a cu- 
vântului nostru: căci am luat seama că tu, cu potrivită judecată, 
ai mustrat pe bună dreptate și pe aceștia care, neamintindu-și de 
greșelile lor, smulseseră iertarea de la preoți, în lipsa ta, cu o lăco- 
mie pripită și prăpăstioasă, dar și pe aceia care, fără păzirea Evan- 
gheliei, dăruiseră cu grăbită ușurință Sfânta Domnului şi mărgă- 
ritarele?, cu toate că un păcat atât de mare și de răspândit, cu pus- 
tiirea-i de necrezut, în aproape toată lumea, nu se cade, așa cum 
tu însuți scrii, decât să fie cercetat cu prevedere și cumpătare, cu 
sprijinul tuturor episcopilor, preoților, diaconilor, mărturisitori- 


! Avere îngăduită, având în vedere faptul că preoții și ierarhii urmau, de 
regulă, votul sărăciei. 


2 Cf. Marei VII, 6. 

lor și chiar al laicilor statornici, precum tu însuți dai mărturie în 
scrisorile tale, pentru ca, în timp ce vrem să dăm un ajutor nepo- 
trivit căderilor, să nu se pară că pregătim alte mai mari căderi. 


3. Căci unde va rămâne teama de Dumnezeu, dacă păcătoşi- 
lor li se dă atât de ușor iertarea? Sufletele lor trebuie, de bună sea- 
mă, îngrijite și hrănire până la timpul împlinirii lor și zidite prin 
Sfânta Scriptură, fiindcă au săvârșit un păcat uriaș și mai presus 
de toate. Să nu fie încurajați de acest fapt: anume că sunt mulți, 
ba, dimpotrivă, mai mult să fie apăsați chiar de acest lucru: că nu 
sunt puţini. Pentru micşorarea păcatului nu numărul fără măsură 
a avut de obicei putere, ci rușinea, măsura, căința, rânduiala, sme- 
renia şi supunerea, apoi faprul de a fi așteptat judecata în privinţa 
sa, de a fi suportat hotărârea altuia în privinţa faptei sale. 


4. Aceasta dovedeşte căința; aceasta aduce vindecare rănii 
pricinuite. Aceasta reface și înalță ruinele sufletului căzut, stin- 
ge şi oprește boala păcatelor mistuitoare. Căci doctorul nu va 
da bolnavilor cele ce sunt pentru trupuri sănătoase, ca nu cum- 
va hrana nepotrivită, în loc să oprească starea proastă a unei rele 
sănătăți, să o aprindă: adică, ceea ce s-ar fi putut însănătoși mai 
devreme prin post să nu se arate că se prelungește prin nerăbdare 
din pricina preaplinului hranei nemistuite. 


VII.1. Așadar, mâinile pângărite de jertfa nelegiuită trebuie 
spălate prin fapte bune și gurile nefericit murdărite de hrana uci- 
gătoare trebuie purificate prin cuvintele adevăratei credinţe, iar 
în tainiţele inimii trebuie înnoit și răsădit un suflet credincios. 
Să se audă gemetele neîntrerupte ale celor ce se căiesc și, iarăși, 
să se verse din ochi lacrimi de credință, pentru ca înșiși acei ochi, 
care cu păcat au privit statuile idolilor, pe care în mod nelegiut 
le îmbrățișaseră, să le distrugă prin plânsete, care să-L împace pe 
Dumnezeu. 

2. Nerăbdarea nu este de nici o trebuinţă în boli. Cei ce bo- 
lesc luptă cu suferinţa lor și astfel, pe bună dreptate, nădăjduiesc 
însănătoşirea, dacă răbdarea va fi învins durerea. Căci este nesi- 
gură o cicatrice pe care medicul grăbit a acoperit-o repede și vin- 
decarea este întreruptă la orice cădere, dacă leacurile nu sunt ofe- 
rite, chiar cu încetineală, dar cu bună credință. Tăciunele revine 
repede la flacără, dacă izvorul întregului foc nu este stins chiar 
până la ultima scânteie, încât, pe bună dreptate, să știe oamenii 
de acest fel că încetineala este chiar mai mult în folosul lor şi că 
Jeacurile mai trainice sunt date cu încetineala trebuincioasă. 


VIII.1. De altfel, ce va însemna paza asprei temnițe, unde 
sunt închiși cei care ÎL mărturisesc pe Hristos, dacă cei care L-au 
tăgăduit sunt fără primejduirea credinței? Ce va însemna strân- 
soarea lanțurilor celor care sunt legaţi în numele lui Dumnezeu 
dacă cei care s-au lepădat de mărturisirea lui Dumnezeu, nu sunt 
lipsiţi de comuniune? Ce va însemna faptul că cei întemnițați își 
dau sufletele pline de slavă, dacă cei care au părăsit credinţa nu 
înţeleg mărimea bolii și a păcatelor lor? 


2. lar dacă ei arată o prea mare nerăbdare și cer cu stăruință 
grăbirea neîngăduită a comuniunii, în zadar aruncă, cu gura lor 
arţăgoasă și neînfrânată, aceste ocări plângăreţe și pline de ură 
și totodată neputincioase împotriva adevărului, cu toate că le-a 
fost îngăduit să păstreze ca pe un drept al lor ceea ce de acum 
sunt constrânși să ceară dintr-o nevoie în care au căzut din pro- 
pria lor voinţă. Căci credinţa care L-a putut mărturisi pe Hristos 
a putut fi păstrată de Hristos în comuniune. 

Îţi dorim, frate, să fii bine sănătos şi să ne pomeneşti. 


SCRISOAREA XXXII 


Ciprian doreşte sănătate fraţilor săi preoți şi diaconi 


1. Ca să puteți afla, fraţi preaiubiţi, ce fel de scrisori am trimis 
clerului care trăiește la Roma şi ce mi-au răspuns aceia în scris și, 
totodată, ce au răspuns la scrisoarea mea preoţii Moise și Maxim 
şi diaconii Nicostratus şi Rufin și ceilalți mărturisitori, închiși 
cu ei în temniță, v-am trimis copii! spre a le citi. Voi, cu râvna 
voastră, îngrijiţi-vă câ puteți de mult, ca și scrisorile mele și răs- 
punsurile acelora să fie aduse la cunoştinţă fraților noștri. 


2. Dar şi acei peregrini? care vor fi de faţă sau vor sosi, confrații 
mei episcopi, ori preoţi, ori diaconi, să audă de la voi toate acestea. 
Și, dacă vor vrea să facă câpii ale scrisorilor şi să le ducă la ai lor, să 
primească încuviințarea transcrierii. Oricum, i-am dat sarcină și 
lui Satyrus, fratele nostru citeț, să acorde oricui dorește putinţa de 
a le transcrie, ca, și în starea de acum a bisericilor, să se păstreze cu 
încredere de către toți o singură înțelegere. 


3. Însă despre celelalte, care vor trebui făcute, precum și des- 
pre cei mai mulți confrați ai mei, am scris; vom cerceta mai pe 
larg, într-o adunare comună, când, cu voia Domnului, vom în- 
cepe a ne aduna la un loc. 

Vă doresc, fraţi preaiubiți și preadoriţi, să fiţi întotdeauna bi- 
ne sănătoși. Salutaţi-i pe fraţi. Fiţi sănătoși! 

1 Scrisorile XXVII, XXVIII, XXX, XXXI. 


2 Peregrini, frați creştini aflați în trecere, după izgonirea cauzată de prigoană. 


SCRISOAREA XXXIII! 


I.1. Domnul nostru, de ale cărui învățături trebuie să ne te- 
mem și pe care trebuie să le păzim, rânduind cinstirea episcopului 
și rostul Bisericii Sale, vorbește în Evanghelie și-i spune lui Petru: 

Eu îți spun ţie că tu ești Petru? şi pe această piatră voi zidi Bise- 
rica Mea şi porțile iadului nu o vor birui şi-ţi voi da cheile Împă- 
răției cerurilor și orice vei lega pe pământ va fi legat şi în ceruri, şi 
orice vei dezlega pe pământ, va fi dezlegat și în ceruri.? 

De aici decurge de-a lungul vremurilor și printr-un lung şir 
de succesiuni rânduirea necurmată a episcopilor și buna întoc- 
mire a Bisericii, astfel încât Biserica se sprijină pe episcopi și toa- 
tă lucrarea Bisericii este cârmuită prin acești întâistătători. 


2. De vreme ce acest lucru a fost astfel întemeiat prin legea 
dumnezeiască, mă mir că unii au vrut cu nechibzuită îndrăznea- 
lă să-mi scrie astfel, încât să alcătuiască o scrisoare în numele Bi- 
sericii, de vreme ce Biserica este întemeiată pe episcopi și cler și 
toți credincioșii statornici. Căci nu e cu putinţă și nici să nu în- 
găduie mila Domnului și neînvinsa Lui putere să se spună că Bi- 
serica este mulțimea celor căzuți, precum scris este: 

Nu este Dumnezeul morţilor, ci al viilor‘ 


! Scrisoarea, cu destinatarul nespecificat expressis verbis, este adresată ce- 
lor căzuți, /apsi. Nici expeditorul nu este menționat. 

2 Petru, nume format după petra „piatră, stâncă”, la fel și în greacă, ntrpo, 
iar în aramaică kâfa. 

> Matei XVI, 18-19. 

4 Matei XXII, 32. 

Într-adevăr, dorim ca toți să fie aduși la viață și ne rugăm ca, 
prin rugăciunile noastre și prin plânsete, să fie repuși în vechea 
lor stare. Dacă însă unii vor ca ei să fie Biserica şi dacă la aceia 
și în aceia este Biserica, ce rămâne decât ca ei înșiși să fie rugați 
de către noi să binevoiască a ne primi în Biserică? Așadar, se 
cuvine să fie supuși, tăcuți și smeriți, ca unii care, amintindu-și 
de păcatul lor, sunt datori să împace pe Dumnezeu și nu să fa- 
că scrisori în numele Bisericii, mai ales când ei știu că scriu toc- 
mai Bisericii. 


I[.1. Însă mi-au scris unii dintre cei căzuţi, smeriți şi blânzi și 
tremurând și cu frica lui Dumnezeu, și care au lucrat întotdeau- 
na în biserici mult şi cu slavă, și n-au învinovăţit pe Domnul 
pentru păcatul lor, știind că El a spus: 

Suntem slugi netrebnice, am făcut ceea ce am fost datori să 

facem.’ 

Cugetând ei acestea, cu toate că au primit dezlegări de la 
martiri, totuși, pentru ca dezvinovăţirea lor să poată fi primită la 
Dumnezeu, rugându-se, mi-au scris că ei își recunosc păcatul Și 
se căiesc cu adevărat și nici nu zoresc orbește sau în chip nepo- 
trivit către iertare, ci așteaptă venirea noastră, spunând că însăși 
iertarea, de-o vor primi, va fi mai dulce pentru ei, dacă vom fi noi 
de față. Cât de mult îi fericesc pe aceștia, martor mi-e Domnul, 
Care a binevoit să ne arate de ce anume din bunătatea Lui sunt 
vrednici astfel de slujitori. 


2. Deoarece am primit această scrisoare și am citit acum că 
voi aţi scris altceva, cer să vă lămuriţi dorinţele și, oricare sunteţi 
cei care mi-aţi trimis acum această scrisoare, să treceţi numele 
voastre în partea de jos a biletului de dezlegare, iar răvașul cu nu- 
mele fiecăruia să-l trimiteţi la mine. Căci trebuie să ştiu dinainte 


! Luca XVII, 10 

cui am a răspunde. Atunci, la fiecare lucru pe care mi l-aţi scris, 
voi răspunde pe măsura nivelului și a putinţei mele.’ 

Vă doresc, fraților, să fiți bine sănătoşi şi să vă purtați după în- 
vățătura Domnului, în liniște și pace. Fii sănătoși! 


! Această formulă de modestie se leagă de încercarea de uzurpare, de către 
cei mai sus amintiţi, a prerogativelor episcopului. 


SCRISOAREA XXXIV 


Ciprian salută pe frații săi, preoţi şi diaconi din Roma 


I. Cinstit şi în bună rânduială ați făcut, fraţi preaiubiţi, că, ur- 
mând hotărârea confraţilor mei, care au fost de față, aţi hotărât, 
pentru preotul Gaius din Dida și pentru diaconul acestuia, că 
nu trebuie să fie primiţi în comuniune. Aceştia, intrând în legă- 
tură cu cei căzuți și oferindu-le slujirea lor, au fost adesea prinși 
în strâmbele lor rătăciri şi, cu toate că au fost sfătuiți de confrații 
mei o dată şi, mai apoi, iarăși, cum mi-aţi scris, să nu facă acest 
lucru, au stăruit cu îndărătnicie în cutezanța şi îndrăzneala lor, 
amăgind pe unii fraţi din mijlocul nostru, pentru care noi dorim 
o hotărâre cu tot folosul și de a căror mântuire noi ne îngrijim, 
nu cu lingușire prefăcută, ci cu credință adevărată, să arate ade- 
vărată căinţă și să-L implore pe Dumnezeu cu tânguire și durere 
adâncă, fiindcă scris este: 

Adu-ţi aminte de unde ai căzut şi te pocăieşte.! 

Și iarăși spune Sfânta Scriptură: 

Așa zice Domnul: Când, întors fiind, vei geme, atunci te vei iz- 
băvi şi vei şti unde ai fost.? 


II.1. Însă în ce fel se pot rângui și face pocăință aceia, pe care 
îi opresc de la gemete și lacrimi unii preoţi, care cred fără temei 
că trebuie să intre în comuniune cu ei, neștiind că scris este: 


! Apocalipsa II, 5; citat parafrazat, ca următorul și multe altele. 
2 Isaia XXX, 15. 

Cei ce spun că voi sunteţi fericiți vă duc la rătăcire și tulbură că- 
rarea picioarelor voastre.’ 


2. Pe bună dreptate, sfaturile noastre sănătoase și pline de ade- 
văr nu izbutesc nimic, câtă vreme adevărul mântuitor este împie- 
dicat prin lingușiri și amăgire primejdioasă, iar sufletul rănit și 
bolnav al celor căzuți suferă, ceea ce trupeşte suferă adesea şi cei 
bolnavi și neputincioși care, în timp ce resping mâncărurile sănă- 
toase și băuturile folositoare, ca fiind amare și dezgustătoare, și le 
cer pe cele ce par a desfăta și a fi plăcute pentru moment, își pro- 
voacă boala și moartea prin neascultare și necumpătare și, pentru 
însănătoșire, nu se ajută cu adevăratul leac al cunoscătorului, câtă 
vreme îl amăgește plăcuta momeală a celui ce-l amăgește. 


II.1. Și astfel, voi, chibzuind cu credinţă și sănătos, cum am 
mai spus în scrisoare, să nu vă îndepărtați de hotărârile cele bu- 
ne. Însă citiți această scrisoare și confraţilor mei, atât celor care 
sunt de față, cât și celor care poate vor veni, pentru ca, într-un 
singur suflet și gând, să păstrăm hotărârea sănătoasă pentru aju- 
torarea şi tămăduirea rănilor celor căzuţi, având a le cerceta pe 
deplin pe toate atunci când, cu mila Domnului, vom începe a ne 
aduna la un loc. 


2. Între timp, dacă cineva necumpătat și grăbit, fie dintre pre- 
oţii ori diaconii noștri, fie dintre peregrini”, va îndrăzni să intre 
în comuniune cu cei căzuţi, înainte de hotărârea noastră, să fie 
îndepărtat de la comuniunea cu noi, având a ne spune nouă tu- 
turor temeiul îndrăznelii lui, atunci când, cu voia Domnului, ne 
vom aduna la un loc. 

! Isaia III, 12. 


2 S-a vorbit și cu alte ocazii de episcopii şi ceilalți creştini peregrini, refu- 
giaţi în timpul prigoanei. 

IV.1. Aţi vrut chiar să vă scriu iarăși, ce părere am eu despre 
ipodiaconii Philumenus și Fortunatus și despre tovarășul lor Fa- 
vorinus, care se retrăseseră pentru o vreme, iar acum s-au întors. 
Nu socotesc că, în acest caz, trebuie să iau eu singur o hotărâre, 
de vreme ce mulţi clerici încă lipsesc și nici n-au socotit că tre- 
buie să-și reia locul, fie și cu întârziere, iar această cercetare a fie- 
căruia în parte trebuie chibzuită și împlinită pe de-a-ntregul, nu 
numai cu confrații mei, ci chiar cu întreg poporul. Căci pricina 
trebuie cântărită și lămurită cu judecată cumpănită, pentru ca în 
viitor să devină pildă, în ce-i priveşte pe slujitorii Bisericii. 


2. Între timp, să fie opriţi de la plata lunară, nu pentru a părea 
că au fost îndepărtați de a slujirea bisericească, ci pentru ca, ră- 
mânând toate neatinse, să fie amânaţi! până la venirea noastră. 

Vă doresc, preaiubiţi frați, să fiţi mereu bine sănătoși. Salutați 
pe toți fraţii creştini. Fiţi sănătoşi! 


! Amânaţi, în fapt suspendaţi de la oficiere. 


SCRISOAREA XXXV 


Ciprian doreşte sănătate fraţilor preoți și diaconi care 
sunt la Roma 


I.1. Iubirea reciprocă, dar și cugetul cer, fraţi preaiubiţi, ca ni- 
mic din cele ce se petrec la noi să nu se ascundă cunoaşterii voas- 
tre, pentru a avea o hotărâre comună în folosul cârmuirii biseri- 
cilor. Căci, după ce am alcătuit către voi o scrisoare, pe care am 
trimis-o prin fraţii noștri, citeţul Saturus și ipodiaconul Optatus, 
îndrăzneala uneltitoare! a unor căzuți, care refuză să se căiască și 
să-L împace pe Dumnezeu, mi-a scris o epistolă, susținând că lor 
nu trebuie să li se dea iertarea, ci pretinzând că le-ar fi fost acorda- 
tă mai înainte, pentru că, spun ei, Pavel le-a dat tuturor iertarea, 
așa cum veţi citi în scrisoarea lor, a cărei copie v-am trimis-o. 


2. Totodată, ca să puteți cunoaște ceea ce le-am răspuns eu 
pe scurt între timp?, dar și ce scrisoare am făcut după aceea către 
cler’, v-am trimis o copie chiar și a acesteia. Iar dacă îndrăzneala 
lor nu se va fi potolit nici prin scrisoarea mea, nici prin a voas- 
tră, și nici nu se va fi supus sfaturilor sănătoase, vom face ceea ce 
Domnul ne-a învăţat să facem, după Evanghelie. 

Vă doresc să fiţi mereu bine sănătoşi. Fiţi sănătoşi! 


1 Am păstrat formula retorică (metateza) frecventă în epocă, de exprimare 
prin termenul abstract a unei realități concrete: îndrăzneala uneltitoare, pentru 
uneltirea îndrăzneață; de fapt: cei căzuți, cu uneltirea lor îndrăzneață, mi-au scris. 

2 Scrisoarea XX XIII. 

> Scrisoarea XXXIV. 


SCRISOAREA XXXVI 


Preoţii şi diaconii care sunt la Roma doresc sănătate 
Episcopului Ciprian 


1.1. După ce, frate, am citit până la capăt scrisoarea! pe care 
o trimiseseși prin fratele Fortunatus, am fost loviți de o îndoită 
durere și tulburaţi de o tristețe pe măsură, pentru că ţie nu ţi se 
dă nici o clipă de liniște, în atâtea mari împresurări ale prigoanei, 
și ți se arată nemăsurata obrăznicie a fraților căzuți, împinsă på- 
nă la o primejdioasă cutezanţă a cuvintelor. 


2. Dar, cu toate că ne loveau greu pe noi și sufletul nostru 
aceste lucruri, pe care le-am spus, totuși tăria ta și asprimea, în- 
sușită din învățătura Evangheliei, ușurează povara atât de grea a 
tristeții noastre, câtă vreme, pe bună dreptate stăvilești neobră- 
zarea unora şi arăţi calea izbăvirii după rânduială, îndemnând la 
căință. Și mult ne-am mirat că aceștia au vrut să se întindă până 
acolo, încât, atât de ameninţător şi într-o vreme atât de nepotri- 
vită şi de aspră, aflaţi într-o nelegiuire și un păcat uriaș și nemă- 
surat, nu atât să ceară iertarea pentru ei, cât să o pretindă, ba mai 
mult, să spună că, în ceruri, ei o au deja. 


3. Dacă ei o au, din ce pricină cer ceea ce deja dețin? Dacă în- 
să se dovedește, chiar prin faptul că o cer, că nu o au, pentru ce 
nu suportă judecata celor cărora au socotit că trebuie să le cea- 
ră iertarea, pe care în mod vădit nu o au? lar dacă ei socotesc că 


1 Scrisoarea XXXV. 

au din altă parte îndreptăţirea comuniunii, să facă bine a o pune 
alături cu Evanghelia, pentru ca astfel să i se lămurească temeini- 
cia, dacă nu cumva se deosebeşte de legea Evangheliei. De altfel, 
cum va putea conduce la comuniunea cu Evanghelia o hotărâre, 
care se arată a fi împotriva adevărului Evangheliei? Căci, orice 
cerere numai astfel ajunge la încuviințare, dacă nu este împotri- 
va celui căruia i se cere întovărășirea, fiindcă, dacă este în nepo- 
trivire cu cel căruia se cere a-i fi tovarăș, trebuie să-și ia gândul de 
la îngăduință și încuviințarea întovărășirii. 


I.1. Prin urmare, să ia seama la ceea se străduiesc să facă în 
această situație. Căci, dacă într-adevăr ei spun că Evanghelia a dat 
o hotărâre, iar martirii alta, împingându-i pe martiri împotriva 
Evangheliei, ei se vor primejdui din amândouă părțile. Căci va 
părea, pe de o parte, că este frântă și înjosită măreţia Evangheli- 
ei, de-a putut fi învinsă de o altă nouă lege, iar, pe de alta, că s-a 
smuls de pe capul martirilor slăvita cunună a mărturisirii, de se va 
descoperi că n-au dobândit-o cu păzirea Evangheliei, prin care se 
fac martirii: astfel încât, pe bună dreptate, nimeni nu e îndreptă- 
çit să hotărască ceva potrivnic Evangheliei, mai cu seamă cel care 
se osteneşte să primească numele de martir după Evanghelie. 


2. Pe lângă aceasta, am vrea să mai aflăm un lucru. Dacă mar- 
tirii devin martiri nu altfel decât numai împotrivindu-se sacrifi- 
ciilor ca să păstreze pacea Bisericii, chiar până la a-și vărsa sân- 
gele pentru ca nu cumva, învinşi de durerea torturii, pierzând 
iertarea, să piardă și mântuirea, atunci oare cum să creadă ei că 
mântuirea, despre care au socotit că, de-ar fi sacrificat, nu o vor 
avea, ar trebui să se dea acelora despre care se spune că au sacrifi- 
cat, de vreme ce ei sunt datori a păzi și la alții această lege pe care 
se pare că au dat-o mai înainte pentru ei înşişi? 


3. Acum vedem că s-a întors chiar împotriva lor acest lucru, 
pe care au socotit a și-l face în folosul lor. Căci, dacă martirii au 

socotit că trebuie să li se dea acelora iertarea, pentru ce nu le-au 
dat-o ei înșiși? Pentru ce au hotărât că aceia trebuie trimiși la 
episcop, după cum spun ei înșiși? Cel care poruncește să se fa- 
că poate face ceea ce poruncește să se facă. Însă, după cum în- 
ţelegem, așa cum însăși situaţia ne spune și strigă, dimpotrivă, 
preasfinţii martiri au socotit că au folosit, și de o parte și de alta, 
măsura potrivită atât a cinstei, cât și a adevărului. Căci, fiindcă 
erau împresuraţi de mulți, ori de câte ori îi trimit la episcop, au 
făcut-o cu gândul la propria singurătate, pentru a nu fi pe mai 
departe tulburați; şi, de vreme ce ei înşişi nu intră în comuni- 
une cu aceia, au hotărât că trebuie păzită neatinsă curăţia legii 
Evangheliei. 


III.1. Totuși tu, frate, în numele iubirii tale, să nu încetezi ni- 
ciodată a linişti sufletele celor căzuţi și a le oferi celor rătăciţi lea- 
cul adevărului, cu toate că sufletul bolnav obișnuiește a respin- 
ge îngrijirea tămăduitorilor. Este încă proaspătă această lovitură 
a celor căzuți și rana coace încă. Şi de aceea suntem încredin- 
taţi că, după ce, odată cu trecerea timpului, se va fi potolit acest 
avânt, le va plăcea însuși faptul că au fost îndrumați spre un leac 
de încredere, numai de vor lipsi cei care îi înarmează pentru pro- 
pria lor primejdie şi, rău învăţându-i, în locul leacurilor izbăvi- 
toare ale amânării, vor cere pentru ei otrăvurile ucigătoare ale 
unei comuniuni pripite. 


2. Nu credem că, fără asmuţirea unora, ar fi îndrăznit să pre- 
tindă toţi cu atâta neruşinare iertarea. Noi cunoaștem credinţa 
Bisericii din Cartagina, cunoaștem rânduiala, cunoaştem sme- 
renia ei. De aceea, chiar ne-am mirat să aflăm într-o scrisoare! 
anumite lucruri îndreptate cu prea multă asprime împotriva ta, 
de vreme ce adesea am aflat la voi iubirea unora față de ceilalți și 
bunătatea, în multe pilde de dragoste reciprocă. 


! Probabil Scrisoarea XXIII. 

3. Prin urmare, este timpul să se căiască pentru păcatul lor, să 
dovedească durerea pentru căderea lor, să arate rușine, să dove- 
dească smerenie, să dovedească cumpătare și, prin ascultare, ară- 
tând cinstire unui preot al lui Dumnezeu, să atragă asupra lor 
milostivirea lui Dumnezeu; scrisoarea lor ar fi fost mai bine pri- 
mită, dacă rugăciunile pentru ei ale celor statornici în credință 
ar fi fost ajutate prin smerenia lor, fiindcă mai ușor se dobândeș- 
te ceea ce se cere atunci când cel pentru care se cere este vrednic 
să se obțină pentru el ceea ce se cere. 


IV.1. Iar în privinţa lui Privatus de Lambesa!, ai procedat du- 
pă obiceiul tău, ca unul care ai vrut să ne vesteşti un lucru, pa- 
re-se, îngrijorător. Căci se cuvine ca noi toți să veghem pentru 
trupul întregii Biserici, ale cărui mădulare au fost împrăștiate 
prin diverse provincii. 


2. Dar nouă, chiar înainte de scrisoarea ta, nu ne-a putut scă- 
pa înşelătoria acestui om viclean. Căci, după ce mai întâi a venit 
un oarecare Futurus, stegar din cohorta? păcătoșeniei lui Priva- 
tus, și avea sarcina să smulgă prin înșelăciune de la noi o scrisoa- 
re, nu a putut ascunde nici cine este și nici scrisoarea pe care o 
voia nu a primit-o. 

Îţi dorim să fii mereu bine sănătos. 


! Privatus Lambesianus, episcop condamnat ca eretic, într-un sinod ante- 
rior al episcopatului Sfântului Ciprian, cf. Scrisoarea LIX, 10. 

2 Subunitate în armata romană, a zecea parte dintr-o legiune, cohors „co- 
hortă”. Stegar, vexillarius, „oştean într-un steag” (vexillum, mic detașament 
militar). 

Ciprian urează sănătate preoţilor Moise și Maxim și 
celorlalți fraţi mărturisitori 


I.1. Fraţi preaiubiți, venind la noi Celerinus!, martor al 
credinței și bărbăției voastre și oștean al lui Dumnezeu în în- 
fruntări pline da slavă, v-a apropiat de dragostea noastră pe voi 
toți și, de asemenea, pe fiecare în parte. V-am văzut pe toți în cel 
care a venit și, în timp ce vorbea plăcut și mult despre dragostea 
voastră faţă de mine, în cuvintele lui vă auzeam pe voi. Dar cel 
mai mult mă bucur, când mi se aduc de la voi astfel de vești, prin 
astfel de vestitori. 


2. Şi suntem, într-un anume fel, împreună cu voi, acolo, în 
temniță, şi avem încredințarea că simțim podoabele cinstirii 
dumnezeiești şi noi, care suntem uniţi astfel cu inimile voastre. 
Dragostea voastră nedespărțită ne leagă de slava voastră și nu 
îngăduie ca iubirea sufletului să fie despărțită. Pe voi vă închi- 
de acolo, în temniță, mărturisirea, pe mine iubirea. lar noi, adu- 
cându-ne aminte de voi zi și noapte, atât când facem rugăciune 
în timpul slujbelor împreună cu mai mulţi, cât și atunci când ne 
rugăm singuri în rugăciunile noastre, cerem deplinul ajutor al 
Domnului pentru cununile și laudele voastre. 


3. Dar este peste puterea noastră, prea mică, a vă întoarce la 
rândul nostru aceasta. Mai mult daţi voi când ne pomeniţi în 


! Pentru Celerinus, vezi Scrisorile XXI şi XXII. 

rugăciunea voastră, voi care, nădăjduind de acum numai la cele 
cerești și cugetând atât de mult la cele dumnezeiești, vă ridicați la 
mai înalte culmi și, prin însăși prelungirea pătimirii şi scurgerea 
lungă a timpului, nu amânaţi slava voastră, ci o creşteți. Fericit 
te face cea dintâi și o singură mărturisire. Voi însă mărturisiți de 
tot atâtea ori de câte ori, rugaţi fiind să ieşiţi din carceră, alegeți 
cemnița, cu credința și bărbăţia voastră!. Tot atâtea sunt laude- 
Je voastre, pe cât zilele, tot atâta creşterea dovezilor voastre de 
vrednicie, pe cât lunile scurse. O singură dată învinge cel care 
pătimeşte imediat. Dar cel care, rămânând mereu în chinuri, 
luptă cu durerea și nu este învins este zilnic încununat. 


II.1. Treacă acum magistraţii şi consulii sau proconsulii, mân- 
drească-se cu însemnele rarigului lor anual și cu cele douăspre- 
zece fascii?. Iată, măreția cerească s-a însemnat în voi, cu strălu- 
cirea cinstirii de un an, și a întrecut de acum, prin veșnicia slavei 
biruitoare, cercul trecător al anului, care mereu se-ntoarce. Soa- 
rele ce se-nalță și luna ce coboară lumină lumea: dar vouă, Acela, 
Care a făcut soarele și luna, v-a fost mai mare lumină în temniţă, 
iar lumina lui Hristos, strălucind în inima şi în minţile voastre, a 
luminat cu acea veșnică și fericită lumină întunericul locului de 
pedeapsă, înfricoșător și întunecat pentru ceilalți. 


2. Odată cu scurgerea lunilor, a trecut iarna: însă voi, închiși 
fiind, socotiți ceasurile iernii după iarna prigoanei. Iernii i-a ur- 
mat vesela primăvară cu trandafiri și încununată cu flori; însă vo- 
uă vă erau alături trandafirii și florile din desfătările Raiului, iar 
capul vostru îl încununau ghirlandele cerești. Iată, vara este mă- 
noasă prin belșugul secerișului și ograda este plină de roade: dar 


1 Martirii preferă temnița, chiar de sunt literalmente rugați să abjure, 
pentru a-și redobândi astfel libertatea. 

2 Fasciile, fasces, o secure legată într-un mănunchi de nuiele, însemne formale 
ale puterii de a pedepsi chiar cu decapitarea, ce însoțeau un magistrat roman. 

voi, care ați semănat slava, secerați roada de slavă și, adunaţi fiind 
în bătătura Domnului, voi priviţi paiele mistuite de focul nestins, 
căci voi înșivă, încercați fiind de acum și păstraţi ca boabe de grâu 
curat și ca bucate scumpe, socotiți adăpostul temniței un ham- 
bar. Nu lipsește nici toamnei slava duhovnicească pentru împli- 
nirea ofrandelor vremii. Afară se culeg strugurii, iar boaba este 
călcată în teascuri, pentru a fi adusă în cupe; voi, ciorchini bogaţi 
din via Domnului şi struguri cu boabe de-acum coapte, striviți de 
suferinţa apăsării veacului, simţiţi teascul nostru în temniţa chinu- 
itoare, vărsați sânge în locul vinului, goliți cu bucurie paharul mu- 
ceniciei, puternici fiind întru suportarea pătimirii. Astfel se trece 
anul pentru robii lui Dumnezeu. Astfel, cu merite duhovniceşti și 
cu răsplăţi cerești, se scurg anotimpurile. 


II.1. Fericiţi îndeajuns aceia dintre voi care, păşind pe aceste 
căi ale biruinţelor, au părăsit de acum acest veac și, după ce şi-au 
încheiat drumul bărbăţiei şi al credinței, au ajuns la îmbrățișarea 
și sărutarea Domnului, căci Însuși Domnul Se bucură. Dar nu 
este mai mică nici slava voastră, a celor care, prinși şi acum în în- 
fruntare și având a urma izbânzile fraților, purtaţi de mult timp 
lupta și, statornici în credinţa neclintită și neatinsă, oferiţi zilnic 
lui Dumnezeu priveliştea virtuților voastre. Cu cât este mai lun- 
gă lupta voastră, cu atât mai înaltă cununa: înfruntarea! este una 
singură, dar alcătuittă dintr-un mare număr de bătălii. Învingeți 
foamea și disprețuiți setea și, cu tărie, călcați în picioare ticăloşia 
cemniţei și grozăvia locului de osândă. 


2. Acolo, suferinţa este învinsă, chinul este strivit. Nici moar- 
tea nu este temută, ci este dorită, biruită fiind, vezi bine, de răs- 
plata nemuririi, căci cel care va învinge, este cinstit cu veșnicia 


! Înfruntarea, pentru agon, după ġyóv; termen ce acoperă semantic o arie 
largă, putând însemna „înfruntare, luptă armată”, dar şi „întrecere, concurs, 
competiţie”. 

vieţii. Ce suflet este acum în voi, ce inimă înaltă și cât de mare, în 
care se gândesc astfel și atât de mari lucruri, în care nu se cugetă 
decât învățăturile lui Dumnezeu și răsplăţile lui Hristos? Numai 
că acolo este voinţa lui Dumnezeu și, cu toate că voi încă mai 
sunteţi în trup, viaţa este de acum trăită nu pentru veacul acesta, 
ci pentru cel ce va să fie. 


IV.1. Acum este vremea, fraţi preafericiţi, să vă amintiți de 
mine, pentru ca, printre marile şi dumnezeieștile voastre cuge- 
tări, să ne aveţi atât în suflet, cât și în minte, și să fiu în rugă- 
ciunile și în cererile voastre, când glasul acela, cu curăţia slăvitei 
mărturisiri și cu sunetul neîntrerupt al cinstirii sale demne de la- 
udă, ajunge la urechile lui Dumnezeu și, după ce i s-a deschis ce- 
rul, trecând din aceste părți ale lumii înrobite către cele de sus, 
dobândeşte de la bunătatea Domnului ceea ce cere. 


2. Căci ce lucru cereți de la îngăduința Domnului, pe care 
să nu fiți vrednici a-l primi voi, care ați păstrat astfel poruncile 
Domnului, care aţi păzit învăţătura Evangheliei cu tăria curată 
a credinţei, care, cu cinstea neclintită a bărbăției, stând vitejește 
alături de învățăturile Domnului și de Apostolii Lui, ați întărit 
prin adevărul martiriului vostru credinţa șovăielnică a multora. 
Cu adevărat martori ai Evangheliei și cu adevărat mucenici ai lui 
Hristos, sprijiniți pe rădăcinile Lui, întemeiați pe piatră! cu tărie 
neclintită, ați unit învățătura cu bărbăţia, i-ați chemat pe ceilalți 
la teama de Dumnezeu, ați făcut pilde martiriile voastre. 

Vă doresc, preaîncercaţi și preafericiţi fraţi, să fiţi întotdeau- 
na bine sănătoși și să ne pomeniţi. 


! Întemeiați pe piatră, trimitere evidentă la Sfântul Petru (după petra, 
mtrpa, ebr. këfa). 


SCRISOAREA XXXVIII 


Ciprian dorește sănătate preoților și diaconilor, precum 
și întregului popor 


[.1. În numirile preoţilor, fraţi preaiubiţi, obişnuim a ne sfă- 
tui înainte cu voi și a cântări purtarea și vrednicia fiecăruia într-o 
adunare comună. Dar nu trebuie așteptate mărturii omenești, 
când au întâietate hotărârile dumnezeiești. 


2. Fratele nostru Aureliu, un tânăr cunoscut, încercat de acum 
de Domnul și drag lui Dumnezeu, este încă tinerel în ani, dar în- 
aintat în lauda bărbăţiei şi a credinței, prea mic după însemnele 
vârstei, dar destul de mare în slavă: în două rânduri a luptat el, de 
două ori a mărturisit și de două ori a biruit prin izbânda mărtu- 
risirii lui, atât atunci când a învins în pribegie, căci fusese exilat, 
cât și atunci când, din nou, a luptat într-o mai crâncenă bătălie, 
devenind triumfător și victorios în înfruntarea pătimirii. De cå- 
te ori potrivnicul a vrut să provoace pe robii lui Dumnezeu, de 
atâtea ori cel mai hotărât şi mai viteaz oștean a și luptat și a și 
învins. Fusese puţin faptul că înainte se luptase sub ochii câtor- 
va, pe când era fugar: s-a arătat vrednic să lupte și în for!, cu mai 
strălucitoare bărbăţie, astfel încât, după magistrați, l-a învins și 
pe proconsul, iar după exil, a biruit torturile. 


! În for, forum „piaţă”, locul judecăților publice, unde existau scări, tribu- 
ne sau estrade, catastae. Același termen, catasta, denumește și grătarul, scara 
de fier (vezi mai jos), pe care erau supuși la cazna focului cei condamnați, în 
speță creștinii. 

3. Eu nu găsesc ce-ar trebui să laud mai mult la el, slava rănilor 
sau smerenia purtării, faptul că este deosebit prin slava bărbăţiei 
sau faptul că este vrednic de laudă pentru minunata-i sfială. Este 
atât de înalt în însușiri și atât de supus în smerenie, încât se pare 
că a fost adus prin voința divină ca să fie spre pildă celorlalți în- 
tru învățătura Bisericii, anume în ce fel robii lui Dumnezeu pot 
izbândi prin bărbăţie în mărturisirea lor, în ce fel se pot ei deose- 
bi prin purtare, după mărturisire. 


II.1. Un astfel de om era vrednic de trepte mai înalte și ran- 
guri mai mari în ierarhia bisericească, trebuind a fi prețuit, nu 
după anii săi, ci după vrednicie. Dar, pentru un timp, a hotărât 
să înceapă de la slujba de citeţ, fiindcă nimic altceva nu s-a potri- 
vit mai mult glasului care L-a mărturisit pe Dumnezeu cu laudă 
de slavă decât să răsune în dumnezeieștile citiri sărbătorești după 
cuvintele înălțătoare care au mărturisit înaintea tuturor muceni- 
cia întru Hristos, decât să citească Evanghelia lui Hristos, din ca- 
re se fac martirii, decât ca, de la scară!, să vină la amvon; acolo a 
fost spre vedere unei mulțimii de păgâni, aici să fie văzut de fraţi; 
acolo a fost ascultat cu mirare de gloata care-l înconjura, aici să 
fie ascultat cu bucurie de mulțimea fraților. 


2. Așadar, frați preaiubiți, să știți că acest lucru s-a rânduit de 
mine și de confrații mei, care erau de față. Eu știu că voi îmbrățișați 
cu bucurie acest fapt și că doriţi să fie rânduiți cât mai mulţi oa- 
meni de acest fel în Biserica noastră. Și, fiindcă întotdeauna bu- 
curia zoreşte și veselia nu poate aștepta amânările, în acest timp, 
e] citește pentru noi duminica, adică vestește pacea ori de câte ori 
începe cititul. Voi să stăruiți mult în rugăciuni și, cu rugăciunile 
voastre, să le sprijiniți pe ale noastre, pentru ca milostivirea Dom- 
nului, binevoitoare față de noi, să-i redea poporului său și pe arhi- 
ereu teafăr și pe mucenicul citeț împreună cu arhiereul. 

Vă doresc, fraţi preaiubiţi, să fiți întotdeauna bine sănătoși. 


l Vezi nota anterioară. 


SCRISOAREA XXXIX 


Ciprian doreşte sănătate preoţilor şi diaconilor, precum 
și întregului popor 


I.1. Trebuie recunoscute şi îmbrățișate, frați preaiubiţi, bi- 
nefacerile dumnezeieşti, prin care Domnul a binevoit să lumi- 
neze și să cinstească Biserica Sa în timpurile noastre, îngăduind 
bunilor Săi mărturisitori și slăviţilor martiri ca cei care mărtu- 
risiseră cu măreție pe Hristos să împodobească mai apoi cle- 
rul lui Hristos, prin slujiri bisericești. Așadar, bucurați-vă și vă 
veseliți cu noi, după ce veți fi citit scrisoarea noastră, prin care 
eu și confrații mei, care erau de față, vă vestim că fratele nostru 
Celerinus!, slăvit deopotrivă pentru bărbăie și pentru purtare, 
s-a adăugat clerului nostru, nu prin voință omenească, ci prin 
bunăvoința lui Dumnezeu. 


2. El, în timp ce stătea la îndoială dacă să primească, la sfatul 
şi la îndemnul Bisericii înseși, printr-o viziune în timpul nopţii, 
a fost îndemnat să nu se împotrivească celor ce îl sfăruiam. Un 
lucru a prețuit mai mult și l-a înduplecat, anume că nu era îngă- 
duit, nici nu trebuia, să fie fără rang bisericesc cel pe care Dom- 
nul l-a învrednicit astfel cu cinstea slavei cerești. 


I.1. Ela fost cel dintâi în bătălia timpului nostru, el a fost în- 
tâi-purtătorul steagului între oștenii lui Hristos, el, în toiul în- 
ceputurilor fierbinţi ale prigoanei, s-a încleștat cu însuși condu- 


! Celerinus, vezi Scrisorile XXI, XXII și XXXVII. 

cătorul și făptuitorul înfruntării și, învingându-l pe vrăjmaș prin 
tăria de neînvins a râvnei sale, a pregătit celorlalți calea de a în- 
vinge, biruitor nu prin dobândirea unor răni trecătoare, ci tri- 
umfător prin minunea unei lupte îndelungate, în cursul căreia 
suferinţele se ţineau strâns de el și stăruiau îndelung. 


2. Timp de noăsprezece zile, închis fiind sub paza temniței, 
a stat în lanţuri și fiare. Dar, deși trupul i-a fost pus în lanţuri, 
duhul i-a rămas dezlegat și liber. Carnea s-a mistuit de foame 
și sete, dar Dumnezeu a hrănit cu hrană duhovnicească sufle- 
tul, care trăiește prin credinţă şi bărbăţie. A zăcut la pământ în 
chinuri, dar mai tare decât suferinţele sale, închis, dar mai mare 
decât cei ce-l închideau, doborât la pământ, dar mai înalt decât 
cei care stăteau în picioare, înlănţuit, dar mai tare decât cei ca- 
re-l înlănţuiau, judecat, dar mai presus decât cei care-l judecau și, 
cu toate că picioarele îi erau legate în lanţuri, a strivit și a învins 
șarpele cu coif. 


3. Strălucesc pe trupul slăvit însemnele vădite ale rănilor, ies 
la vedere și se arată urmele pecetluite în trupul omului, sleit de 
îndelungata suferință. Sunt mari, sunt minunate cele pe care 
fraţii le pot auzi despre bărbăţia și vrednicia lui. Şi, dacă va exis- 
ta cineva care să creadă mai puțin urechilor, asemenea lui Toma, 
nu lipseşte mărturia ochilor, pentru ca oricine să și vadă ceea ce 
aude. În robul lui Dumnezeu slava rănilor a adus biruinţa, iar 
amintirea rănilor păstrează slava. 


HI.1. Iar această slavă nu este neobișnuită ori nouă la preaiubi- 
tul nostru Celerinus. El pășeşte pe urmele neamului său, este ase- 
menea părinţilor și rudelor sale, prin slava asemănătoare a cinsti- 
rii dumnezeiești. Bunica sa, Celerina, a fost încununată de mult 
timp întru mucenicie. De asemenea, unchiul lui după tată, cât și 
unchiul după mamă, Laurenţiu și Egnatius, luptând și ei cândva 

în tabăra acestui veac!, dar, ca adevăraţi și înduhovniciţi oșteni ai 
lui Dumnezeu, așternându-l la pământ pe diavol prin mărturisi- 
rea lui Hristos, au binemeritat prin strălucita lor pătimire frunze- 
le de palmier şi cununile Domnului. Pentru aceştia, după cum vă 
amintiţi, înălțăm întotdeauna rugăciuni, ori de câte ori prăznuim 
patimile martirilor şi zilele de pomenire în tot anul. 


2. Așadar, nu putea fi nici nemernic, nici mai mic cel pe care 
vrednicia familiei și nașterea aleasă îl îmbărbătau astfel, prin pil- 
de de bărbăţie și de credinţă. lar dacă în familia lumească există 
o recunoaștere și o laudă pentru acest lucru, și anume faptul de a 
fi de neam ales, cu cât există o mai mare laudă și cinstire să devii 
de'neam ales în recunoaşterea cerească! 


3. Eu nu ştiu pe cine să fericesc mai mult, pe aceia, pentru 
urmașul lor strălucit, ori pe acesta, pentru sorgintea sa atât de 
slăvită. Astfel, în egală măsură, se întoarce și se duce la aceia ha- 
rul lui Dumnezeu, astfel încât și harul urmașului luminează cu- 
nuna acelora, iar măreția neamului luminează slava acestuia. 


IV.1. Acestuia, frați preaiubiți, care venea la noi cu un har atât 
de mare al Domnului, strălucit chiar prin mărturia și uimirea ce- 
lui care-l prigonise, ce altceva i se cuvenea decât să fie așezat la am- 
von, adică la tribuna Bisericii, pentru ca, ridicat la înălțimea unui 
loc mai înalt și arătându-se întregului popor cu strălucirea dregă- 
toriei sale, să citească învățăturile și Evanghelia Domnului, pe care 
le urmează cu tărie și credință. Glasul care L-a mărturisit pe Dom- 
nul să fie zilnic auzit la aceştia, despre cele rostite de Domnul. 


2. Se va vedea dacă este o treaptă mai înaltă la care să poată ajun- 
ge în Biserică: nu există nimic prin care un mărturisitor să fie mai 
de folos fraților decât ca, oricine va asculta, în timp ce se face auzi- 
tă din gura lui citirea Evangheliei, să urmeze credinţa citeţului. 


! Ca foşti militari ai armatei romane. 

3. Trebuia să fie unit în citire cu Aureliu’, cu care este unit și 
prin legătura harului dumnezeiesc, cu care este legat prin toate 
însemnele bărbăţiei și ale laudei. Amândoi egali și asemănători 
unul celuilalt, pe cât de înalți în slavă, pe atât de smeriţi în sfială, 
pe cât de înălțați prin harul divin, pe atât de supuși prin liniștea 
și netulburarea lor, și oferind fiecăruia pilde de bărbăţie şi, deo- 
potrivă, de purtare, potriviţi și pentru luptă și pentru pace, vred- 
nici de laudă, acolo prin tărie, aici prin smerenie. 


V.1. Întru astfel de robi Se bucură Domnul, întru mărturi- 
sitori de acest fel Se laudă, a căror cale și purtare sporește întru 
vestirea slavei astfel, încât aduce celorlalți călăuzirea învăţăturii. 
Pentru aceasta a voit Hristos ca aceştia să fie mult timp aici, în 
Biserică, pentru aceasta pe aceștia, scăpaţi din ghearele morții 
printr-un fel de înviere, aș zice, împlinită cu privire la ei, i-a 
păstrat teferi, pentru ca, câtă vreme nu se arată fraților nimic 
mai presus în har, nimic mai supus în smerenie, comunitatea 
creştinilor să-i însoţească, urmându-i. 


2. Totuși să știți că ei au fost numiţi între timp citeți, fiind- 
că se cuvenea ca lumina să fie pusă în candelabru, ca să lumineze 
pentru toți și fețele slăvire să le fie așezate într-un loc mai înalt, 
de unde, priviţi fiind de către oricine le stă în jur, să ofere celor 
care-i văd îndemnul slavei. De altfel, să știți că noi am hotărât de 
acum pentru ei cinstea de preot, ca să fie răsplătiți și cu drepturi?, 
la fel ca preoții, și să li se dea în cantități egale părţile lunare, ur- 
mând a şedea împreună cu noi, după ce vor înainta în vârstă și se 
vor întări, deși cu nimic nu poate părea prea mic din pricina vâr- 
stei cel care și-a dăruit vârsta unei slujiri pline de slavă. 

Vă doresc, preaiubiţi și preadoriți frați, să fiți mereu bine 
sănătoși. 

! Aureliu, vezi Epistola XXXVIII. 


2 Drepturi, inclusiv băneşti. 

Ciprian urează sănătate preoților, diaconilor, 
întregului popor, preaiubiţilor şi multdoriţilor fraţi 


I.1. Trebuie să vă vestesc, preaiubiţi frați, ceva ce sporeşte atât 
bucuria tuturor, cât și marea slavă a Bisericii noastre. Căci, să 
ştiţi, noi am fost îndemnați și învăţaţi de harul dumnezeiesc ca 
Numidicus să fie înscris preot, în numărul preoților din Cartagi- 
na, şi să șadă cu noi în rândul clerului, ca fiind luminat de flacăra 
strălucitei sale mărturisiri și înălțat de slava bărbăţiei și credinţei. 
El a trimis înaintea sa o mulțime de slăviți martiri, uciși cu pietre 
și foc, și şi-a privit cu bucurie soţia, legată alături și arsă, ori mai 
degrabă mântuită, aș zice, împreună cu ceilalți. A fost el însuși 
ars pe jumătate și doborât de pietre și părăsit ca fiind mort, până 
când, în urmă, fiica sa, dintr-o neostoită îndatorire a evlaviei, ca- 
ută cadavrul tatălui, iar acesta, descoperit fiind pe jumătate mort 
și ridicat și reînsuflețit, a rămas aici, fără voia lui, dintre tovarășii 
săi pe care îi trimisese înainte. 


2. Dar rostul rămânerii, precum vedem, a fost ca Domnul să-l 
adauge clerului nostru și să împodobească ceata preoților slăviţi, 
împuținată de căderea unor preoţi ai noștri. 


3. Şi, de bună seamă, când Domnul o va îngădui, va fi înain- 
tat la o dregătorie mai mare pentru credinţa sa, atunci când, cu 
voia lui Dumnezeu, ne vom fi întors între voi. Între timp, facă-se 

ceea ce ni se arată, încât, odată cu aducerea de mulțumiri, să lu- 
ăm asupra noastră această îndatorire față de Dumnezeu, nădăj- 
duind de la mila Domnului cât mai multe daruri de acest fel, 
pentru ca, după ce se va fi refăcut tăria Bisericii Sale, să-i facă, 
pe cei atât de blânzi și smeriți, să înflorească întru slava soboru- 
lui nostru. 

Vă doresc, preaiubiți și mult doriți fraţi, să fiţi totdeauna bi- 
ne sănătoşi. 


SCRISOAREA XLI’ 


Ciprian urează sănătate confraţilor săi, 
Caldonius și Herculanus, și, de asemenea, 
preoților Rogatianus şi Numidicus 


I.1. Tare m-am întristat, frați preaiubiţi, după ce am pri- 
mit scrisoarea voastră deoarece, în vreme ce eu mi-am propus 
și mi-am dorit întotdeauna să păstrez neatinsă frățeasca noas- 
tră comunitate și să păzesc nevătămată turma noastră, după cum 
cere dragostea frățească, îmi daţi acum de veste că Felicissimus 
a urzit mult, în necinste și viclenie, astfel încât acum, pe lângă 
înșelăciunile și jafurile lui, despre care aflasem deja multe, a în- 
cercat să ațâțe la dușmănie față de episcop o parte a poporului, 
adică să despartă oile de păstor și să rupă pe fii de părinte și să ri- 
sipească mădularele lui Hristos. 


2. Eu vi i-am trimis pe vicarii? mei, pentru ca, cu aceste su- 
me, să ușurați nevoile fraţilor noştri, încât, de vor dori cumva 
să-și desfăşoare chiar meșteșugurile lor prin acest ajutor, să le 
împliniți, pe cât se poate, dorințele şi, totodată, să judecaţi du- 
pă vârsta şi starea și vrednicia lor, precum acum și eu, cel căru- 
ia-i revine sarcina, doresc să-i cunosc pe toți şi, pe cei vrednici 
și smeriţi și blânzi, să-i înalț în dregătorii bisericești. Acela a in- 


! Începând cu scrisoarea aceasta începe dezbaterea situației lui Felicissi- 
mus, un laic care, asemenea lui Novatus (Scrisorile L, la final, şi LII, pct. II), se 
răzvrătise împotriva Episcopului Ciprian, care mai apoi l-a și excomunicat. 

2 Locţiitori, în text vicari. 

tervenit, ca nu cumva vreunul să poată fi ajutat și pentru ca cele 
pe care le dorisem eu să nu poată fi rânduite prin grija cercetă- 
rii voastre, iar pe frații noștri, care veniseră primii să fie ajutați, 
chiar să-i amenințe cu nerușinarea forței și silnicia terorii, cum 
că nu intrau în comuniune cu el pe munte! cei care vor fi dorit să 
ne dea nouă ascultare. 


II.1. Și deoarece, după toate acestea, fără a fi mișcat nici de 
înălțimea dregătoriei mele, nici înfrânt de autoritatea și prezența 
voastră, tulburând prin aţâțarea sa liniștea fraților, s-a smuls îm- 
preună cu foarte mulți, proclamându-se cu nechibzuită nebunie 
conducător al facțiunii şi căpetenie a răzmeriței — dar în această 
privinţă sunt mulțumit, căci foarte mulți fraţi s-au îndepărtat de 
îndrăznela lui și au ales să vi se alăture, ca să rămână în Biserica- 
mamă și să capete răsplăţile acesteia, pe care episcopul le împar- 
te, ceea ce, de bună seamă, știu cu siguranță că vor face și ceilalți 
în pace și că se vor îndepărta degrabă de nechibzuita rătăcire. 
Între timp, deoarece Felicissimus a amenințat că nu vor intra în 
comuniune cu el pe munte cei care ne-au dat ascultare nouă, adi- 
că cei care sunt în comuniune cu noi, să-și asume hotărârea pe 
care a dezvăluit-o mai înainte, astfel încât să știe că a fost înde- 
părtat de noi, de vreme ce, la înșelăciunile și jafurile lui, pe care 
le-am cunoscut, căci adevărul s-a vădit, se adaugă și păcatul des- 
frânării, asupra căruia frații noștri, bărbați aleși, ne-au vestit că 
l-au prins și au întărit că vor face dovada. Toate acestea le vom 
cunoaște după ce, cu voia lui Dumnezeu, ne vom fi întrunit cu 
mai mulți confrați. 


2. Dar şi Augendus, care, negândindu-se nici la episcop, nici 
la Biserică, s-a alăturat aceluia în această uneltire, de va stărui 
pe mai departe dimpreună cu el, să suporte osânda, pe care ace- 
la, cutezător și nesocotit, o atrage împotriva sa. Dar, oricine se 


! Muntele Byrsa, pare-se, de fapt o colină din zona Cartaginei. 

va alăturat uneltirii şi facțiunii acestuia, să știe că nu va mai fi în 
comuniune cu noi în Biserică, căci de bună voie a ales să se des- 
partă de Biserică. 


3. Citiţi fraţilor noştri această scrisoare a mea și trimiteţi-o la 
Cartagina către cler, după ce se vor fi adăugat numele celor care 
s-au alăturat lui Felicissimus. 

Vă doresc, frați preaiubiți, să fiți întotdeauna bine sănătoși. 


SCRISOAREA XLII 


Caldonius, împreună cu confrații Herculanus și Victor 
şi, de asemenea, cu preoții Rogatianus şi Numidius 
urează sănătate lui Ciprian 


I.1. I-am exclus de la comuniune! pe Felicissimus și pe Au- 
gendus?, de asemenea pe Repostus, dintre cei exilați, şi pe Irene 
din Rutila și Paula, croitoreasa, lucru pe care trebuia să-l afli din 
răvașul meu. De asemenea, i-am îndepărtat de la comuniune pe 
Sophronius şi, dintre exilați, chiar pe Soliassus, împletitorul de 
rogojini de papură. 


! A excomunica, excommunicare, sau, ca aici, abstinere a communicatione; 
cf. în greacă &gopllu, devenit în română, prin slavonul gforisati, „a afurisi”. 

2 Felicissimus, apoi Augendus, ca tovarăș al celui dintâi, apar și în Scrisoa- 
rea XLI, ceilalți rămân necunoscuți. 


SCRISOAREA XLIII 


Ciprian urează sănătate întregului popor 


I.1. Deși, preaiubiți fraţi, preacredinciosul și cinstitul preot 
Virtius și, de asemenea, preoții mărturisitori Rogatianus și Nu- 
midicus, luminaţi de slava sfintei slujirii, cât și diaconii, bărbaţi 
buni și supuși în toată ascultarea rânduielii Bisericii, deși prin 
celelalte îndatoriri vă oferă întreaga strădanie a prezenţei lor și 
nu încetează să vă întărească pe fiecare prin îndemnuri stărui- 
toare, dar și să îndrume și să refacă prin sfaturi sănătoase minţile 
celor căzuți, totuși vă povățuiesc și eu, cât pot, și vă vizitez, cum 
pot, prin scrisoarea mea. 


2. Scrisoare spun, frați preaiubiţi, căci acest lucru l-au săvârșit 
răutatea şi reaua credință a unor preoți, anume să nu-mi fie în- 
găduit a veni la voi înainte de ziua Paștelui, în timp ce ei, având 
în minte complotul lor și păstrând acele vechi otrăvuri împotriva 
episcopatului meu, ba chiar și împotriva alegerii voastre și a hotă- 
rârii lui Dumnezeu, reiau vechiul lor asalt împotriva noastră și re- 
înnoiesc, prin capcanele iarăși obișnuite, uneltirile lor nelegiuie. 


3. Şi pe bună dreptate, prin pronia! lui Dumnezeu, fără să 
vrem noi acest lucru și fără să-l dorim, ba, dimporivă, chiar ne- 
luându-l în seamă și tăcând, au ispășit pedepsele pe care le-au 
meritat, încât, neizgoniţi de voi, s-au izgonit singuri, și-au dat ei 
înşişi sentința, înaintea propriei lor conștiințe, s-au alungat prin 


! Pronia, providentia, prevedere și purtare de grijă (din partea divinității). 

voinţa lor din Biserică, ca uneltitori şi ucigași, în urma voturilor! 
voastre de Dumnezeu inspirate. 


II.1. Acum s-a văzut limpede de unde a apărut facțiunea lui 
Felicissimus, pe ce rădăcini și pe ce forțe se sprijină. Aceștia ofe- 
reau odinioară unor mărturisitori temeiuri şi imbolduri, pentru 
a nu se înțelege cu episcopul lor și pentru a nu păzi învățătura 
Bisericii cu credinţă și liniște alături de preceptele Domnului, 
pentru a nu păstra slava mărturisirii lor, printr-o purtare nestri- 
cată și nepătată. 


2. Și, ca şi cum n-ar fi fost de ajuns că au stricat minţile unor 
mărturisitori şi că au vrut să înarmeze împotriva preoţiei lui 
Dumnezeu o parte ruptă din comunitatea fraților, s-au întors 
acum cu înșelătoria lor înveninată și spre primejduirea celor 
căzuţi, astfel încât îi abat de la vindecarea rănii lor pe cei bolnavi 
și răniți, în urma nenorocitei lor căderi, și prea puţin pregătiţi și 
mai puțin în stare a primi poveţe mai curajoase și, întrerupân- 
du-le rugăciunile și cuvântările, prin care Domnul trebuie împă- 
cat cu o lungă și neîncetată mulțumire, cu minciuna unei iertări 
înșelătoare, îi îndeamnă la o îndrăzneală ucigătoare. 


III.1. Dar vă rog, fraţilor, vegheaţi împotriva capcanelor dia- 
volului și, cu grijă pentru mântuirea voastră, privegheaţi mai sâr- 
guincios împotriva vicleniei aducătoare de moarte. Aceasta este 
o altă prigoană și o altă încercare, iar acești cinci preoți nu sunt 
nimic altceva decât acei cinci înaintași?, care, prin edictul? dat de 
curând, se uniseră cu magistraţii, ca să năruiască credinţa noas- 


! Vot, votum, nu neapărat în accepțiunc actuală, ci exprimarea deschisă a 
unei dorințe, a unei hotărâri. 

2 Înaintaşi, primores, oştenii din linia întâi, care conduc lupta și sunt ur- 
maţi de ceilalți. 

3 Edictul lui Decius, din 250, prin care se declanșează prigoana 
anticreştină, generalizată în tot imperiul. 

tră, pentru ca, prin încălcarea adevărului, să conducă spre capca- 
ne ucigătoare inimile slăbite ale fraților. 


2. Acum, prin cei cinci preoți alăturați lui Felicissimus, se 
aduce același plan întru năruirea mântuirii, iarăși aceeaşi răstur- 
nare, anume ca să nu fie rugat Dumnezeu, iar acela care s-a lepă- 
dar de Hristos să nu-L implore pe același Hristos pe care ÎL ne- 
gase şi, după vina păcatului, să fie ștearsă şi pocăinţa, şi să nu fie 
împăcat Domnul prin episcopii și preoţii Lui, ci, lăsându-se deo- 
parte preoţii Domnului, să se ridice o nouă tradiţie a unei rân- 
duieli potrivnice învăţăturii Evangheliei, cu toate că atât noi, cât 
și mărturisitorii și clericii Cetăţii! și, de asemenea, toţi episcopii 
întruniţi, fie în provincia noastră, fie peste mare, am hotărât o 
dată pentru totdeauna ca nimic să nu se schimbe în privința ce- 
lor căzuți, decât dacă ne vom reuni cu toţii și, după ce se vor fi 
înfățișat părerile tuturor, vom lua o hotărâre cumpănită, după 
rânduială și, în egală măsură, cu milă. Astfel că, împotriva acelei 
hotărâri a noastre se revoltă ei și, prin uneltiri dușmănoase, sunt 
doborâte toată autoritatea și puterea preoțească. 


IV.1. Ce pedeapsă sufăr acum, fraţi preaiubiţi, că nu pot veni 
cu acest prilej la voi, ca însumi să mă apropii de fiecare, însumi 
să vă încurajez, după învățătura Domnului și a Evangheliei Lui! 
Nu fuseseră de ajuns exilul de doi ani şi despărţirea de fețele şi de 
ochii voştri întristaţi, durerea continuă și jalea, care mă chinu- 
ie pe mine singur fără voi într-o neîntreruptă plângere, vărsân- 
du-mi zi şi noapte lacrimile, pentru că preotului, pe care voi cu 
atâta dragoste și înflăcărare l-aţi ales, nu-i este îngăduit încă nici 
să vă salute și nici să vă strângă cu îmbrăţișările lui. 


2. În sufletul nostru mistuit se adună acum o mai mare dure- 
re, pentru că într-o astfel de tulburare şi nevoie nu pot alerga eu 


! De regulă, este desemnată Roma, capitala imperială și Urbs, prin excelență. 

însumi la voi, căci ne ferim ca, la venirea noastră, să se işte acolo 
o mai mare tulburare, datorată amenințărilor și capcanelor celor 
vicleni și, cu toare că episcopul! trebuie să vegheze în toate cu 
pace şi linişte, să pară că eu însumi am fost pricina răzmeriţei şi 
că am aţâţat din nou prigoana. 


3. De aici totuşi, frați preaiubiţi, de aici vă previn și în egală 
măsură vă sfătuiesc să nu vă încredeţi cu nechibzuinţă în glasu- 
rile primejdioase, să nu vă lăsaţi cu ușurință în seama cuvintelor 
înșelătoare, să nu luaţi întunericul drept lumină, noaptea drept zi, 
foamea drept hrană, setea drept băutură, otrava drept leac, moar- 
tea drept mântuire. Să nu vă înșele nici vârsta, nici dregătoria ce- 
lor care, luându-se după vechea viclenie a doi bătrâni”, au încer- 
cat, precum aceia, s-o înșele şi s-o siluiască pe rușinoasa Suzana, 
căci tot astfel și aceștia încearcă să păteze neprihănirea Bisericii și, 
prin învățături nelegiuite, să pângărească adevărul Evangheliei. 


V.1. Grăieşte Dumnezeu: 

Nu ascultați cuvintele profeților mincinosi, căci viziunile ini- 
mii lor îi înșală pe ei. Ei vorbesc, dar nu din gura Domnului. Ei 
spun celor care resping cuvântul Domnului: „Pacea va fi cu voi.” 

Acum oferă pace cei ce înșiși nu au pace, făgăduiesc a-i reche- 
ma și a-i readuce în Biserică pe cei căzuți ei, care s-au îndepărtat 
de Biserică. 


2. Unul este Dumnezeu, şi unul Hristos şi una Biserica și unul 
Scaunul întemeiat pe Petru prin glasul Domnului. Alt altar nou 


! Episcopul, conform etimonului grec s4pra-veghetor, tnioxonog de la 
ETT-OKOTIEU). 

2 Preoți, dar și bătrâni, presbyteri, după grecul mpeoßBútepoi, cu trimitere 
la vârsta celor doi oponenți. 

3 Ieronim, XXIII, 16-17. Ca şi în alte locuri, termenul pace (calc semantic 
după ebraicul salom) se aplică unei realități spirituale, definind iertarea dată 
de Dumnezeu, prin reprezentanţii Lui, prin Biserica Lui. Vezi și formula: Pax 
vobiscum „Pace vouă/ Pacea fie cu voi”. 

ori altă preoţie nouă nu se pot rândui în afara unui altar și a unei 
preoţii. Oricine adună în altă parte, risipește. Este lucru străin, este 
necredință, este pângărire orice se întocmește prin nebunie ome- 
nească, căci este încălcată rânduiala lui Dumnezeu. Depărtaţi-vă 
de molima unor astfel de oameni, ocoliți cuvintele lor ca pe o can- 
grenă!, fugind ca de ciumă, căci a prevăzut Domnul și a spus: 

Sunt călăuze oarbe orbilor. Și dacă orb va călăuzi pe orb, amân- 
doi vor cădea în groapă.? 


3. Ei se împotrivesc rugăciunilor noastre, pe care le revărsați 
împreună cu mine zi şi noapte, ca să-L împăcați pe El, printr-o 
cuvenită mulțumire. Ei sunt împotriva lacrimilor voastre, prin 
care spălați păcatul greșelilor făptuite. Ei se opun păcii pe care o 
cereţi cu curățenie și credință de la mila Domnului. Au nu știu 
ei că scris este: 

Și profet este sau visător de vise acela care a vorbit, ca să te facă 
să te abaţi de la Domnul Dumnezeul täu? 


4, Nimeni, fraţilor, să nu vă facă să rătăciți de la căile Domnu- 
lui. Nimeni să nu vă smulgă pe voi, creștinii, de la Evanghelia lui 
Hristos, nimeni să nu îndepărteze pe fiii Bisericii de Biserică. Să 
piară ei singuri, cei care au vrut să piară, să rămână singuri în afa- 
ra Bisericii cei care s-au îndepărtat de Biserică, ei singuri să nu fie 
cu episcopii, ei care s-au răzvrătit împotriva episcopilor, singuri 
să îndure pedepsele uneltirii lor ei, care odinioară, după hotărâ- 
rea voastră, iar acum, după judecăţile lui Dumnezeu, au meritat 
să suporte osânda uneltirii și răutăţii lor. 


VI.1. Ne previne Domnul în Evanghelia Sa, spunând: 
Ai lepădat porunca lui Dumnezeu, ca să pineți datina voastră.“ 


1 Cf. II Timotei II, 17. 

2 Marei XV, 14. 

3 Deuteronomul XIII, 5. 
4 Marcu VII, 9. 

Cei care leapădă porunca lui Dumnezeu și se străduiesc să țină 
datina lor să fie respinși cu asprime și hotărâre de voi. Celor căzuți 
fie-le de ajuns o singură cădere. Pe căzuţi, pentru care noi ne ru- 
găm să fie ridicaţi de mâna și braţul lui Dumnezeu, nimeni să nu-i 
doboare mai mult la pământ și să nu-i nimicească. Pe cei aproape 
morţi şi care cer să primească vechea lor curăţie, nimeni să nu-i în- 
depărteze de la toată nădejdea mântuirii. Nimeni să nu le stingă lu- 
mina căii mântuitoare celor ce rătăcesc în toată negura căderii lor. 


2. Apostolul ne învață când zice: 

Iar dacă cineva, îngâmfat de prostie, învaţă altfel şi nu se ţine 
de cuvintele sănătoase ale Domnului nostru lisus Hristos şi de 
învățătura Lui, îndepărtează-te de unul ca acesta. 

Și tot El spune: 

Nimeni să nu vă amăgească cu cuvinte deşarte. Căci pentru 
acestea vine mânia lui Dumnezeu peste fiii neascultării. Deci să 
nu vă faceți părtaşi cu ei? 

Nu este îngăduit ca voi, înșelați de vorbe deșarte, să începeți a 
vă face părtași la ticăloşia lor. Depărtaţi-vă de cei de felul acesta și, 
rogu-vă, ţineţi-vă de sfaturile mele, ale unuia care zilnic, pentru 
voi, rostesc Domnului rugăminţi neîncetate, care doresc ca voi, cu 
mila Domnului, să fiţi rechemaţi în Biserică, care cer Domnului 
pacea cea mai deplină, întâi pentru mamă și, apoi, pentru fiii ei. 


3. Cu rugăminţile și rugăciunile noastre uniţi și voi rugăciu- 
nile și rugăminţile voastre, lacrimilor mele adăugaţi lacrimile 
voastre. Fugiți de lupii care despart oile de păstor, fugiți de lim- 
ba înveninată a diavolului, care, înșelător și mincinos de la înce- 
putul lumii, minte și înșală, amăgește ca să vatăme, făgăduiește 
binele ca să împartă răul, făgăduiește viaţa ca să aducă moar- 
tea. Chiar acum se vădesc cuvintele și se arată limpede otrăvu- 
rile lui. Făgăduieşte pacea, pentru a nu se putea ajunge la pace. 


! I Timotei VI, 3-5. 
2 Efeseni V, 6-7. 

Făgăduieşte izbăvirea, pentru ca cel care a păcătuit să nu ajungă 
la izbăvire. Făgăduieşte Biserica, în vreme ce face totul ca să piară 
din Biserică cel care îi crede lui. 


VII.1. Acum este nevoie, fraţi preaiubiţi, ca atât cei care 
sunteți în picioare să rămâneți neclintiţi în tăria și slăvita voastră 
statornicie, pe care le-aţi păzit în timpul prigoanei, să le păstraţi 
cu bărbăţie în continuare, cât și cei care, loviți de dușman, aţi că- 
zut în această a doua încercare să vă îngrijiţi cu credință de nă- 
dejdea și iertarea voastră și, ca să ne ierte pe noi Domnul, să nu 
vă depărtaţi de preoţii Lui, căci scris este: 

„5i omul care se va purta așa de îndărătnic, încât să nu asculte 
pe preotul sau pe judecătorul care va fi fost în zilele acelea, să moa- 
ră omul acela.” 


2. Aceasta este cea mai de pe urmă și mai mare încercare a 
acestei prigoane care, cu ajutorul Domnului, va trece și ea repe- 
de, ca să fiu printre voi după ziua Paștelui împreună cu confrații 
mei. În prezența acestora, atât după hotărârea voastră, cât și du- 
pă planul nostru comun al tuturor, precum am hotărât mai îna- 
inte, vom putea pune în rânduială și, în egală măsură, lămuri cele 
ce trebuie îndeplinite. Dacă însă cineva, împotrivindu-se a face 
pocăință și a-L împăca pe Dumnezeu, va fi trecut în tabăra lui 
Felicissimus și a slugilor lui și se va fi alăturat uneltitorilor ere- 
tici, Să știe că, mai apoi, el nu poate reveni la Biserică şi nu poate 
intra în comuniune cu episcopii şi cu poporul lui Hristos. 

Vă doresc, preaiubiţi frați, să fiți întotdeauna bine sănătoși 
și să stăruiți prin rugăminți neîntrerupte împreună cu noi, ca să 
dobândim milostivirea Domnului. 


1 Deuteronomul XVII, 18. 


SCRISOAREA XLIV 


Ciprian urează sănătate fratelui Corneliu 


I.1. Preaiubite frate, au venit la noi, trimiși fiind de Novaţian, 
preotul Maxim şi diaconul Augendus, un oarecare Machacus și 
Longinus. Dar, după ce am aflat din scrisoarea adusă de ei și 
din adeverirea cuvântului lor că Novaţian a fost făcut epioscop, 
tulburați fiind de strâmbătatea celor săvârșite împotriva rându- 
ielii şi a Bisericii Universale!, am socotit de îndată că trebuie să-i 
ținem departe de comuniunea cu noi. 


2. Iar în acest timp, fiindu-le refuzate și stăvilite cele pe ca- 
re încercau cu încăpățânată stăruință a le susţine, eu și cei mai 
mulți confraţi, care se adunaseră la mine, am așteptat sosirea 
confraţilor noștri Caldonius şi Fortunatus, pe care îi trimisese- 
răm de curând la tine ca soli și la cei împreună-episcopi cu noi, 
ce fuseseră de față la întronizarea ta, pentru ca, venind ei şi adu- 
când adevărul despre cele împlinite, să fie înfrântă minciuna 
grupării potrivnice, cu cât mai mare autoritate și mai limpede 
dovadă, chiar prin ei. 


3. Însă au venit pe neașteptate Pompeius și Ștefan, confrații 
noștri care, pentru a ne înștiinţa, au adus și ei dovezi limpezi 


! Biserica Universală, în text catholica, după grecescul xaQoiux „în între- 
gime, în întregul ei”, cu accent pe solidaritate, fără conotația de astăzi (de 
după Schismă), utilizat atunci chiar în sinonimie cu 8p0650ţog „cu dreap- 
tă învățătură, credință”, care cuprinde pe toți drept-credincioșii, în spațiu și 
timp, din cer şi de pe pământ, vii şi morţi, oameni și îngeri. 

şi mărturii, pe măsura greutății și încrederii de care se bucură, 
astfel că nu a fost nevoie să mai fie ascultați și cei care veniseră 
trimiși de Novaţian. 


I.1. Deoarece au dat năvală în lăcaș!, chiar cu batjocură 
pizmașă și strigăte furtunoase, şi cereau stăruitor să fie cunos- 
cute public de către noi și popor nelegiuirile pe care, spuneau 
ei, le dezvăluiesc şi le dovedesc, noi am spus că nu se potriveşte 
autorității noastre să îngăduim ca cei de o dregărorie cu noi, aleși 
de acum și rânduiți și recunoscuţi prin hotărârea vrednică de la- 
udă a celor mulți, să fie batjocoriți, fără a se ține seama de dregă- 
toria lor, prin glasul bârfitor al unor învidioși. 


2. Şi, după ce au fost respinși și împiedicaţi în acestea și au 
fost opriţi în încercările lor nelegiuite de a isca o erezie, fiindcă 
ar fi durat mult timp până să se adune totul într-o scrisoare, le 
vei auzi amănunuţit, pe fiecare în parte, de la Primitivus, colitur- 
ghisitorul? nostru, când va veni la voi. 


III. 1. Și, ca nu cumva să înceteze vreodată îndrăzneala lor ne- 
bună, se străduiesc chiar și acum, să atragă de partea dezbinării 
mădularele lui Hristos și să rupă şi să sfâșie trupul Lui, cel al Bi- 
sericii Universale, astfel încât, alergând din ușă în ușă pe la multe 
case și din cetate în cetate, își caută părtași la încăpățânarea și la 
rătăcirea lor schismatică. 


2. Acestora le-am dat o dată răspuns și nu încetăm a le face 
cunoscut, ca să știe că este o dovadă de necredinţă ca, după în- 
groparea primejdioasei neînţelegeri și lupte, să-și părăsească ma- 

! Lăcașul, szazio, căci credincioșii stabant, stăteau în picioare, era locul 
adunării din preajma altarului. 


2 Coliturghisitor, pentru compresbyter, cuvânt compus din prefix latin 
pe temă grecească „preot împreună-slujitor”. 

ma și ca să cunoască bine și să înțeleagă că, după ce un episcop 
a fost ales și încuviințat prin mărturia și judecata confraților şi a 
poporului, în nici un fel nu se poate numi un altul. Prin urma- 
re, dacă ei mărturisesc că s-au cercetat pe ei înșiși în liniște şi cu 
credință, dacă mărturisesc a fi apărători ai Evangheliei şi ai lui 
Hristos, mai întâi să se întoarcă la Biserică. 

Îţi doresc, frate preaiubit, să fii mereu bine sănătos. 


SCRISOAREA XLV 


Ciprian urează sănătate fratelui Corneliu 


I.1. Am făcut ceea ce se cuvenea slujitorilor lui Dumnezeu și, 
în cea mai mare măsură, unor episcopi drepţi și împăciuitori și, 
frate preaiubit, am trimis de curând pe confrații noștri, Caldo- 
nius şi Fortunatus, pentru ca, nu atât prin puterea de convinge- 
re a scrisorii noastre, cât mai degrabă, prin prezenţa lor și prin 
sfatul nostru al tuturor, să se străduiască cât pot de mult și să se 
ostenească a aduce la unitate mădularele trupului sfâșiat al Bise- 
ricii Universale și să înnoade legătura dragostei creștine. 


2. Dar cerbicia încăpăţânată și de neclintit a părţii po- 
trivnice nu numai că a respins inima și îmbrăţișarea Bisericii, 
obârşia și mama ei, ci, mai rău, aprinzând și înteţind vrajba, și-a 
ales sieși episcop! şi, împotriva tainei rânduielii dumnezeiești, 
încredințate o dată pentru totdeauna, şi a unităţii universale, și-a 
făcut o căpetenie uzurpatoare și vrăjmașă, în afara Bisericii. Du- 
pă ce am primit scrisorile, atât a ta, cât şi a confraţilor noştri şi, 
de asemenea, venind unii bărbaţi și confraţi ai noștri foarte dragi 
mie, Pompeius și Ştefan, prin care ne-au fost adeverite spre bu- 
curia tuturor și dovedite cu tărie toate acestea, ţi-am trimis scri- 
soarea noastră, după cum ne cereau sfinţenia tradiției şi a rându- 
ielii bisericești și, în egală măsură, adevărul. 


3. Ba încă, după ce acestea li s-au adus la cunoştinţă tuturor 
confraţilor din provincia noastră, i-am împuternicit chiar pe ei 
să trimită mai departe, la rândul lor, frați cu scrisori. 


i Novaţian. 

II.1. Cu toate acestea, gândul și propunerea noastră fuseseră 
împărtășite fraţilor și întregului popor de aici chiar atunci, când, 
curând după ce am primit scrisorile, și dintr-o parte și din cealal- 
tă, ţi-am citit scrisoarea și am adus la cunoștință fiecăruia în parte 
recunoașterea episcopatului tău. Ținând seama de cinstea noastră, 
a tuturor, şi păstrând respectul demnității preoțești și al sfinţeniei, 
noi am respins înțepăturile de învinuire adunate în înștiinţarea tri- 
misă de partea potrivnică, căci am judecat și am hotărât că trebuie 
atât citită, cât şi ascultată, într-o atât de mare și de cucernică adu- 
nare a fraților, în care episcopii lui Dumnezeu şedeau împreună în 
jurul altarului. Căci nici nu trebuie date ușor la iveală și făcute pu- 
blice în chip pripit şi necugetat cele care, scrise fiind de un condei 
otrăvit, pot stârni tulburare în ascultători și pot nedumeri, prin 
veşti îndoielnice, pe fraţii aflați și întemnițați departe, peste mare. 


3. Cei care, robiţi de nebunia ori de pofta lor și uitând de le- 
gea dumnezeiască și de sfinţenie, sar în acest timp să arunce lu- 
cruri pe care nu le pot dovedi, iar dacă nu au putere să doboa- 
re curăţia și s-o învingă, au totuși îndeajuns pentru a împrăștia 
murdării prin zvonuri mincinoase și vești strâmbe, aceștia vor 
vedea fără îndoială că nouă, întâistărărorilor și preoţilor, ne re- 
vine sarcina ca, atunci când sunt scrise de unii asemenea lucruri, 
să fie respinse prin noi. 


4, Căci unde va fi ceea ce noi înşine aflăm și învăţăm și pe alții 
că s-a Scris: 

Opreşte-ţi limba ta de la rău şi buzele tale să nu grăiască 
vicleșugul! ? 

De asemenea, în alt loc: 

Gura ta a înmulțit răutăți şi limba ta împletea viclesuguri. 
Sezând, împotriva fratelui tău cleveteai şi împotriva fiului maicii 
tale puneai sminteală.? 


! Psalmi XXXIII, 14. (În ed. românească diferă versetul, fie 12, fie 13.) 
2 Psalmi XLIX, 20-21. 

Și la fel spune Apostolul: 

Din gura voastră să nu iasă nici un cuvânt rău, ci cel bun spre 
zidirea credinţei, ca să dea bar celor ce-l ascultă. 

Dimpotrivă, am arătat că acestea trebuie să se întâmple, dacă 
îndurăm să fie citite la noi asemenea lucruri, scrise prin cutezanța 
nechibzuită a unora. 


5. Şi de aceea, preaiubite frate, după ce au ajuns la mine ase- 
menea înscrisuri împotriva ta, şi chiar din partea unui confrate 
ce şade împreună cu tine, am cerut să fie citite clerului și popo- 
rului acelea care dădeau glas curăţiei evlavioase și nu făceau zar- 
vă cu lătratul clevetirilor şi al ocărilor. 


III.1. Dar, pentru că am dorit înscrisurile confraţilor noștri, 
care fuseseră acolo de față la înscăunarea ta, neuitând de vechile 
obiceiuri?, căutam ceva nou: căci era de ajuns ca tu să te vesteşti 
prin scrisoarea trimisă ca episcop, dacă nu era de cealaltă parte 
o facțiune potrivnică care, prin născocirile ei nelegiuite şi defăi- 
mătoare, să tulbure minţile confraţilor și totodată ale celor mai 
mulți frați și să le neliniștească inimile. Pentru a potoli lucruri- 
le, am găsit de cuviință să fie prezentată întemeierea puternică și 
neclintită a confraţilor noştri care ne-au scris de acolo. Aceștia, 
aducând mărturiile demne ale scrisorilor lor, pentru purtarea și 
viaţa și învăţătura ta, chiar și potrivnicilor, care se bucurau, fie de 
schimbare, fie de strâmbătate, le-au răpit orice pricină de a pune 
la îndoială și de-a se împotrivi; şi, în acord cu hotărârea noastră, 
cumpănită după o sănătoasă judecată, minţile fraților noștri, ca- 
re fierbeau în această furtună, au primit deschis și cu tărie alege- 
ra ta ca episcop. 


! Efeseni IV, 29. 
2 Obiceiul din vechime impunea trimiterea unei scrisori de (adeziune) 


încuviinţare și susținere a noului ales în funcţie. 

2. Pentru acest lucru, frate, ne căznim cât mai mult și trebu- 
ie să ne căznim, încât să ne îngrijim a păzi unitatea încredințată 
de Domnul și prin Apostoli nouă, urmașilor, și, pe cât putem, să 
adunăm în Biserică oile care behăie și rătăcesc, după ce facțiunea 
îndărătnică a unora şi ispita eretică le-au rupt de mamă, rămâ- 
nând afară numai acelea care, prin îndărătnicia lor sau prin ne- 
bunie, s-au semeţit și nu au vrut să se întoarcă la noi; aceștia ur- 
mează să dea înșiși socoteală Domnului pentru despărțirea și 
ruptura făcută de ei și pentru părăsirea Bisericii. 


IV.1. Însă, cât priveşte preoția unora! de aici şi pricina lui Fe- 
Jicissimus, pentru a ști ce s-a petrecut aici, confrații noștri ţi-au 
trimis scrisori semnate de mâna lor; vei afla din scrisorile lor, as- 
cultându-le, ce au gândit și ce au hotărât. 


2. Însă, frate, vei face mai bine de vei porunci fraților de acolo 
să fie citite chiar copiile scrisorilor pe care, în numele iubirii noas- 
cre, ţi le trimisesem de curând prin confrații noștri Caldonius și 
Fortunatus, spre a le citi. Le scrisesem către clerul de aici, ba chiar 
și către popor, despre același Felicissimus și despre preoţia lui și 
vorbesc și despre înscăunarea ta şi despre rostul celor întâmplate, 
astfel încât comunitatea creștinilor, atât cea de aici, cât şi cea aco- 
lo, să fie înștiințată prin noi despre toate lucrurile. 


3. Dar aceste c6pii ţi le-am trimis chiar și acum prin ipodia- 
conul Mettius, trimis de mine, și prin paracliserul? Nichifor. 
Își doresc, frate preaiubit, să fii totdeauna bine sănătos. 


! Adepţi ai lui Felicissimus. 
2 Demnitate eclezială inferioară, ca şi ipodiaconul. 


SCRISOAREA XLVI 


Ciprian dorește sănătate lui Maxim şi Nicostratus și 
celorlalți mărturisitori 


I.1. Deoarece, preaiubiţii mei, aţi cunoscut adeseori, din scri- 
sorile mele, ce cinstire am păstrat în cuvântul meu pentru mărtu- 
risirea voastră şi ce dragoste pentru frăţia ce ne leagă, să credeţi, 
rogu-vă, şi să vă găsiți liniștea în această scrisoare a mea, în ca- 
re scriu pentru lucrarea și întru lauda voastră, dar vă şi sfătuiesc 
de-a dreptul și cu bună credință. 


2. Căci mă apasă şi mă întristează, mă împresoară mâhni- 
rea de nesuportat din pieptul meu rănit şi aproape doborât la 
pământ, după ce am aflat că voi, acolo, împotriva poruncii lui 
Dumnezeu, împotriva legii Evangheliei, împotriva unității Bise- 
ricii Universale, ați hotărât să se aleagă alt episcop, adică, ceea ce 
nu este îngăduit şi nu se cuvine! a se face, a se ridica o altă Biseri- 
că, a se sfâşia mădularele lui Hristos, a se sfârteca sufletul și tru- 
pul cel unul al turmei Domnului, dintr-o pizmă dușmănoasă. 


3. Vă cer un lucru, să nu mai stăruie la voi această dezbinare 
nelegiuită a comunităţii noastre frățești, ci, amintindu-vă și de 
mărturisirea voastră şi de Sfânta Tradiţie, să reveniţi la Mama 
voastră, de unde aţi pornit, de unde ați ajuns la slava mărturisirii 
întru bucuria aceleiași Mame. 


Nu este îngăduit de legea divină, nici omenește nu se cuvine. 

II.1. Să nu socotiți că voi apăraţi astfel Evanghelia lui Hristos, 
în timp ce înșivă vă despărțiți de turma lui Hristos și de pacea și 
armonia Lui, de vreme ce unor oșteni plini de slavă şi buni li se 
potriveşte să rămână mai degrabă în propria lor tabără și, așezați 
înăuntrul ei, să facă și să întâmpine cele ce trebuie rânduite în 
comun. 


2. Căci, deoarece în nici un chip nu trebuie sfâșiate unirea în 
simţire și armonia noastră, fiindcă noi nu putem ieşi, nici veni la 
voi, părăsind Biserica, vă cerem și vă rugăm, cu toate îndemnu- 
rile cu putinţă, să reveniți mai degrabă la Biserica-mamă și la co- 
munitatea voastră frățească. 

Vă doresc, frați preaiubiți, să fiți totdeauna bine sănătoși. 


SCRISOAREA XLVII 


Ciprian urează sănătate fratelui Corneliu 


I.1. Am socotit un fapt de credinţă față de voi şi trebuincios, 
frate preaiubit, să scriu o scurtă epistolă! către mărturisitorii ca- 
re sunt acolo și s-au depărtat din Biserică, amăgiți de îndărătni- 
cia și ticăloşia lui Novaţian și Novatus, o scrisoare prin care, în 
numele dragostei reciproce, îi chem să se întoarcă la Mama lor, 
adică la Biserica Universală. 


2. Am cerut ca această scrisoare să-ţi fie citită mai întâi ţie 
de către ipodiaconul Mettius, ca să nu-și închipuiască cineva că 
eu am scris altceva decât ceea ce este cuprins în scrisoarea mea. 
Totuşi am cerut tot lui Mettius, trimis de mine la voi, să lucre- 
ze după voința ta și, dacă socotești că această scrisoare poate fi 
încredințată mărturisitorilor, atunci s-o dea. 

Îţi doresc, preaiubite frate, să fii mereu bine sănătos, 


1 Scrisoarea XLVI. 


SCRISOAREA XLVIII 


Ciprian doreşte sănătate fratelui Corneliu 


I.1. Frate preaiubit, ţi-am citit scrisoarea, pe care mi-ai tri- 
mis-o prin Primitivus, coliturghisitorul nostru, din care am aflat 
că ai fost tulburat, deoarece, dacă scrisorile din colonia Hadru- 
mentum în numele lui Policarp erau îndreptate spre tine, mai 
apoi, după ce noi, eu și Liberalis, veniserăm în acel] loc, scrisorile 
au început a fi îndreptate către preoți și diaconil. 


I.1. Ceea ce vreau să știi și să-l iei ca pe un adevăr este că 
acest lucru nu s-a făcut din ușurință ori ca ocară. Ci, după ce 
mai mulți confraţi, care ne adunaserăm la un loc, am hotărât ca, 
trimişi fiind la voi soli, confrații noştri Caldonius și Fortunatus, 
între timp totul să fie păstrat neatins până se întorc la noi acești 
confraţi ai noștri, fie cu cele lucrate acolo pentru pace, fie cu cele 
aflate pentru adevăr, preoții și diaconii aflați în Hadrumentum, 
în lipsa confratelui nostru, Policarp, nu cunoșteau ce hotărâre 
Juaserăm noi în comun. 


2. Dar, când am ajuns de faţă, aflându-se hotărârea noastră, 
chiar și ei au început a respecta ceea ce respectau și ceilalți, pen- 
tru a nu fi nici o nepotrivire între bisericile aflate aici. 


1 Noi nu avem această scrisoare. Era obiceiul ca scrisorile comunității 
creştine să se facă în numele episcopului. La fel, scrisorile se adresau nu cleru- 
lui, ci episcopului, când acesta era în funcţie. De aici nemulțumirea lui Cor- 
neliu, ales episcop al Romei, căci epistolele de la Soussa erau adresate nu lui, 
ci clerului din Roma, ca fiind scrise și semnate de clerul local, căci Episcopul 
de Hadrumentum (azi Soussa) lipsea. 

II.1. Totuși unii tulbură uneori minţile și sufletele cu cuvin- 
tele lor, arunci când vestesc unele lucruri altfel decât este adevă- 
rul. Căci noi, dând fiecăruia care călătorea pe mare! sarcină să nu 
meargă cu vreo smintire, știm că i-am îndemnat să recunoască și 
să păzească trunchiul și rădăcina Bisericii Universale. 


2. Dar, fiindcă provincia noastră este întinsă până departe, 
căci are în cuprinsul său și Numidia și Mauritania, pentru ca o 
schismă apărută în Cetate să nu tulbure cu vreo veste neînte- 
meiată sufletele celor aflați departe, s-a hotărât prin episcopi, 
ca, după cunoașterea adevărului de către noi și după o mai ma- 
re adeverire privitoare la încuviințarea alegerii tale, abia atunci, 
fiind negreșit lepădată din pieptul fiecăruia toată îndoiala, să se 
facă scrisori prin toţi cei înscăunați aici, precum se și fac, pentru 
ca toți confrații noștri să te confirme cu tărie și să păstreze comu- 
niunea cu tine, adică unitatea şi totodată iubirea Bisericii Uni- 
versale. Ne bucurăm că acest lucru, cu voia lui Dumnezeu, s-a în- 
câmplat și că planul nostru a reușit, după cum am prevăzut. 


IV.1. Căci, astfel, atât adevărul, cât și autoritatea episcopa- 
tului tău au fost acum întemeiate în lumina cea mai deplină, cu 
recunoașterea cea mai lămurită și cea mai puternică, astfel încât, 
din răspunsurile confraţilor noștri, care au făcut apoi scrisori că- 
tre mine, și din legătura și mărturiile confraţilor în episcopat, 
Pompeius, şi Ștefan, şi Caldonius, și Fortunatus, le sunt cunos- 
cute tuturor și temeinicia trebuincioasă și dreapta rânduială și 
chiar îndreptăţirea plină de slavă a înscăunării tale. 


2. Să lucrăm împreună și cu ceilalți confrați ai noștri în chip 
statornic și cu tărie și să păstrăm în totală înţelegere Biserica Uni- 
versală, aceasta o va face până la capăt ocrotirea dumnezeiască, 


! Mesagerii trimiși la Roma. 

căci Domnul, Care binevoiește să aleagă şi să așeze pentru Sine 
episcopi în Biserica Sa, îi apără pe cei aleși și aşezaţi prin voinţa 
Sa și prin ajutorul Său, inspirându-i în cârmuire şi dându-le tărie 
pentru înfrânarea mândriei celor necinstiţi și blândețe pentru 
uşurarea căinţei celor căzuţi. 

Îţi doresc, preaiubite frate, să fii mereu bine sănătos. 


SCRISOAREA XLIX! 


Corneliu urează sănătate fratelui Ciprian 


I.1. Câră grijă și tulburare am îndurat cu privire la acești măr- 
turisitori, care, prin viclenia și răutatea unui om iscusit şi viclean? 
fuseseră învăluiți și o vreme înșelați și înstrăinați de Biserică, tot 
atâta bucurie am trăit, și mulțumim lui Dumnezeu Arotputer- 
nicul şi Domnului nostru Hristos, când, după ce și-au cunoscut 
rătăcirea lor și după ce au înţeles viclenia acestui om rău, înve- 
ninată precum a șarpelui, au venit cu neprefăcută bunăvoință la 
Biserica de care se depărtaseră, precum ei înşişi mărturisesc din 
inima lor. 


2. Şi, în primul rând, chiar fraţi ai noștri, de o credință dove- 
dită, iubitori ai păcii, doritori ai unităţii, vesteau că de acum s-a 
muiat acea semeţie a lor. Totuși nu aveam încredințarea că s-au 
schimbat pe neașteptate. 


3. Însă după aceea, mărturisitorii Urbanus și Sidonius au ve- 
nit la coliturghisirorii noștri arătând că mărturisitorul şi pre- 
otul Maxim şi totodată Macarie împreună cu el doresc să se în- 
toarcă la Biserică. Dar, fiindcă avuseseră loc mai înainte multe lu- 
cruri înfăţişate de ei, lucruri pe care chiar tu le-ai cunoscut de la 
confrații noştri de episcopat şi din scrisorile mele, pentru a nu li se 


! Această scrisoare se referă la lucrarea de reconciliere a celor căzuți (Zapsi). 
2 Se face trimitere la Novaţian. 

da orbește crezare, s-a hotărât ca cele pe care le vestiseră prin mij- 
locitori să fie auzite și prin această mărturisire chiar din gura lui’. 


4. După ce au venit, li s-a adus vină de către preoţi pentru cele 
pe care le săvârșiseră, într-un cuvânt, că, „prin toate bisericile fu- 
seseră trimise în numele lor repetate scrisori pline de calomnii și 
vorbe grele și tulburaseră aproape toate bisericile”, aceștia au re- 
cunoscut că au fost amăgiți și că nu au știut cele ce sunt cuprinse 
în aceste scrisori, că ei doar au subsemnat și au făcut acest lucru 
înșelați fiind de viclenia lui?; apoi, pentru că „au fost autori ai 
schismei și ai ereziei, de vreme ce îi îngăduiau” să-și pună mâna 
(pe capetele lor) ca și cum ar fi fost episcop”. După ce le-au fost 
reproşate acestea și încă altele, au implorat să fie trecute cu vede- 
rea şi date uitării. 


II.1. Fiindu-mi adusă la cunoștință întreaga lucrare, am ho- 
tărâr să se întrunească soborul preoțilori. Au venit chiar și 
cinci episcopi, ca să fie de faţă și în acea zi să se hotărască prin 
încuviințarea tuturor, într-o adunare recunoscută, ce anume tre- 
buia să se hotărască în privinţa lor. Și, ca să cunoști tulburarea 
tuturor și hotărârea fiecăruia în parte, am hotărât să vă fie aduse 
la cunoștință chiar părerile noastre, pe care le veţi citi adăugate 
mai jos. 


2. Astfel, după ce s-au făcut acestea, au venit la adunarea 
preoţilor Maxim, Urbanus, Sidonius și mai mulți frați, care li se 
alăruraseră, cerând cu foarte mari rugăminţi ca faptele pe care le 


! Este vorba despre Maxim, ca fiind cel mai de seamă între contestatari. 

2Viclenia lui Novaţian. 

3 Acelaşi Novaţian, ca uzurpator al rangului episcopal, fără dreptul ca, 
prin punerea rituală a mâinii, să dea binecuvântarea ori să ungă, să consacre 
preoţi (hierotesie ori hierurgie, hirotonie). 

í Soborul preoţilor, în latină: presbyzeriuzn. 

făcuseră înainte să fie date uitării, să nu mai fie defel pomenite, 
ca și cum nu s-ar fi întâmplat și spus nimic, pentru ca, după ce se 
vor fi iertat toți unii pe alții, să arate de acum lui Dumnezeu ini- 
mă nepătată și curată, urmând cuvântului Evangheliei: 

Fericiţi cei curați cu inima, că aceia vor vedea pe Dumnezeu.’ 


3. Acest lucru era firesc, trebuia ca toată această lucrare să fie 
adusă la cunoştinţă poporului, pentru ca să-i vadă așezați în Bise- 
rică, chiar pe cei pe care cu jale îi văzuseră de mult timp rătăcind 
încoace și încolo și umblând nehotărâți. După ce s-a cunoscut 
voinţa lor, s-a făcut o mare adunare a fraţilor creştini. Unul sin- 
gur era glasul tuturor, al celor care mulțumeau lui Dumnezeu, 
dovedindu-şi cu lacrimi bucuria inimii, îmbrăţișându-i pe aceştia 
ca şi cum în acea zi ar fi fost scăpaţi de pedeapsa temniței. 


4. Şi, ca să redau propriile lor cuvinte: „Noi știm că, spun 
ei, Corneliu a fost ales episcop al Preasfintei Biserici universa- 
le de către Dumnezeu Atotputernicul și de către Domnul nos- 
tru Hristos. Noi mărturisim rătăcirea noastră. Noi am suferit o 
înșelătorie. Am fost amăgiți cu viclenie și vorbărie înșelătoare. 
Căci, deși păream a fi avut o anume legătură cu omul acesta 
schismatic și eretic, totuși inima noastră a fost totdeauna în Bise- 
rică. Și nu tăgăduim că este unul singur Dumnezeu, unul Domn 
Hristos, pe Care L-am mărturisit, unul Sfânt Duh, că trebuie să 
fie unul episcop în Biserica Universală.” 


5. Cine nu ar fi mișcat de această mărturisire a lor, încât să le 
îngăduie a dovedi, așezați fiind în Biserică, ceea ce mărturisiseră 
față de puterea lumească? Pentru aceasta am poruncit ca preotul 
Maxim să-și reia locul său. În privința celorlalți, cu încuviințarea 
deplină a poporului, toate faptele lor dinainte le-am lăsat în sea- 
ma Atotputernicului Dumnezeu, în a Cărui putere sunt toate. 


1 Matei V, 8. 


SCRISORI 183 


111.1. Așadar, acestea, frate preaiubit, în același ceas, în aceeași 
clipă, çi le-am trimis în scris și l-am zorit pe paracliserul Nichi- 
for!, hotărât să coboare în port spre a lua calea mării îndată către 
voi, pentru ca, fără de nici o amânare, ca şi cum ai fi fost de faţă 
între clericii de aici și în adunarea acestui popor, să mulțumești 
împreună cu noi în egală măsură Acotputernicului Dumnezeu și 
Domnului nostru Hristos. 


2. Noi credem, ba mai mult, suntem pe deplin încredințaţi 
de acum că și ceilalţi care se află în această rătăcire se vor întoar- 
ce în scurt timp la Biserică, de vreme ce vor vedea pe capii lor că 
lucrează împreună cu noi. 


3. Socotesc, preaiubite frate, că tu trebuie să trimiţi aceas- 
tă scrisoare şi celorlalte biserici, pentru ca toți fraţii să știe că 
înşelătoria și trădarea acestui schismatic și eretic sunt pe zi ce 
trece părăsite. 

Fii bine sănăros, preaiubite frate! 


! Niceforus, grafie coruptă pentru Nichifor (Nwnb5pos, lat. Victor „adu- 
cător de victorie, învingător”), ca și în alte cazuri, posibil datorată copiștilor 
ulteriori, care nu mai cunoșteau originea greacă și scrierea corectă a numelui 
(ori contaminare cu verbul latinesc, fero, cu același sens „a purta, a aduce”). 


SCRISOAREA L 


Corneliu doreşte sănătate fratelui Ciprian 


I.1. Ca să nu lipsească nici o răurate, întru pedepsirea viitoa- 
re a acestui om nelegiuit!, deși doborât la pământ de puterile 
lui Dumnezeu, după ce Maxim şi Longinus și Machaeus au fost 
alungaţi de aici, s-a ridicat din nou; și, precum ţi-am arătat în 
scrisoarea de mai înainte, pe care ţi-am trimis-o prin mărturisito- 
rul Augendus, cred că Nicostratus și Novatus și Euaristus, Primus 
și Dionisie au ajuns deja acolo, la voi; vegheați, așadar, să se aducă 
la cunoștință tuturor confraţilor noștri episcopi şi fraților că: 


2. Nicostratus este învinuit de multe fărădelegi şi, nu numai 
că a făptuit fraude și jafuri faţă de susţinătoarea lui materială, ale 
cărei socoteli le-a ținut, ba mai mult, că a golit vistieria nu nef- 
semnată a Bisericii, ceea ce i s-a pus deoparte întru veșnică pe- 
depsire; iar în privința lui Euaristus, deoarece fusese capul schis- 
mei, a fost aşezat Zetus urmaș în locul lui, episcop pentru popo- 
rul în fruntea căruia fusese mai înainte. lar Novatus a dovedit 
aici, cu răutatea și lăcomia sa nesăţioasă, cele pe care le-a arătat 
mereu și acolo, la voi: ca să ştii ce fel de căpetenii și apărători are 
totdeauna de partea sa schismaticul și ereticul acesta. 

Să fii bine sănătos, frate preaiubir! 


! Novaţian. 

Ciprian dorește sănătate fratelui Corneliu 


I.1. Mărturisim, preaiubite frate, că noi am mulțumit și 
mulțumim foarte mult și fără încetare Atotputernicului Dum- 
nezeu și Unsului! Său, Domnului și Dumnezeului nostru Mân- 
tuitor, pentru că Biserica este astfel ocrotită prin putere dumne- 
zeiască, încât unitatea şi sfințenia ei să nu fie vătămate neîncetat 
și în totalitate, prin îndărătnicia vicleniei și a ticăloșiei eretice. 
Am citit scrisoarea voastră și am primit cu mulțumire marea bu- 
curie a încuviinţării de către toți a faptului că preoții Maxim și 
Urbanus, mărturisitori împreună cu Sidonius și Macarie, s-au 
întors la Biserica Universală, adică, după ce s-au lepădat de rä- 
tăcire și au părăsit nebunia schismatică, ba, mai mult, eretică, au 
revenit, cu credinţa lor sănătoasă, la lăcașul unităţii și al adevă- 
rului, ca să se întoarcă în slavă tot acolo de unde porniseră întru 
slavă, astfel încât, cei care mărturisiseră pe Hristos să nu pără- 
sească mai apoi tabăra și nici să nu fie amăgiţi în credinţa iubirii 
și unităţii, ca unii care nu fuseseră învinşi în tărie și bărbăţie. 


2. lată că cinstea neatinsă și nepătată a slavei, iată că demni- 
tatea nestricăcioasă şi neclintită a mărturisitorilor s-au depărtat 
de vânzători și fugari, i-au părăsit pe trădătorii credinţei și pe 
vrăjmașii Bisericii Universale. Pe bună dreptate și clerul, și po- 


! Nu uităm că Hristos nu a fost un nume propriu, ci un atribut, tradus 
(lat. Unctus) după ebraicul masiah „Unsul”. 

porul, toată comunitatea fraților, i-au primit, precum scrieți, cu 
foarte mare bucurie pe cei care se reîntorceau, fiindcă în privinţa 
mărturisitorilor care-și păzesc slava lor şi se reîntorc la unitate, 
nimeni nu se socotește a nu fi tovarăș şi părtaş la slava lor. 


I[.1. Putem simţi după trăirea noastră bucuria acestei zile. Ce 
va fi fost acolo, căci faptul în sine și bucuria aceasta se petre- 
ceau chiar sub ochii tuturor, de vreme ce aici întreaga mulțime a 
fraților se bucura de scrisoarea voastră, pe care aţi trimis-o des- 
pre mărturisirea lor și a primit cu foarte mare veselie această ves- 
te a bucuriei tuturor! Căci, precum Domnul spune în Evanghe- 
lia Sa, că 

bucuria este foarte mare în cer pentru un păcătos care se 
pocăieștei, 

cu cât mai mare este bucuria, atât pe pământ, cât şi în cer, 
pentru mărturisitorii care, cu slava lor și cu laudă, revin la Bise- 
rica lui Dumnezeu şi, cu dovada credinţei și pildei lor, le deschid 
celorlalți calea de întoarcere! 


2. De bună seamă, această rătăcire îi înșelase pe unii frați ai 
noştri, deoarece li se părea că urmează comuniunea mărturisito- 
rilor. După ce s-a îndepărtat rătăcirea lor, lumina s-a revărsat în 
piepturile tuturor și s-a arătat că una singură este Biserica Uni- 
versală și că nu poate fi sfâșiată, nici împărțită. Și de-acum ni- 
meni nu va mai putea fi lesne înșelat de vorbele deșarte ale unui 
schismatic nebun, de vreme ce s-a vădit că bunii și slăviţii oşteni 
ai lui Hristos nu au putut fi ţinuţi mult timp în afara Bisericii, 
prin înșelăciunea și viclenia cuiva. 

Îți doresc, preaiubite frate, să fii mereu bine sănătos. 


! Luca XV, 7-10. 


SCRISOAREA LII 


Ciprian, fratelui Corneliu! 


I.1. Cu grijă și cu dragoste ai procedat, frate preaiubit, 
trimițând de îndată la noi pe paracliserul? Nichifor, care să ne 
vestească slăvita bucurie, prilejuită de revenirea la Biserică a măr- 
turisitorilor, și să ne înarmeze pe deplin împotriva noilor și pri- 
mejdioaselor lovituri ale lui Novaţian şi Novatus, la adresa Bise- 
ricii lui Hristos. 


2. Căci, după ce în ajun sosise aici gruparea dăunătoare a 
ticăloșiei eretice, de acum pierdută ea însăși și urmând a pierde 
pe alţii care i se vor fi alăturat, Nichifor a sosit pe neașteptate a 
doua zi cu scrisoarea voastră, din care am ȘI aflat, și am început 
a-i înștiinţa și a-i pregăti și pe ceilalți, despre faptul că Euaris- 
tus, din episcop, nu a rămas nici măcar un simplu credincios la- 
ic, că, alungat din scaun și din mijlocul poporului și izgonit din 
Biserica lui Hristos, rătăcește departe prin alte provincii și că el 
însuși, înecat în privinţa adevărului și a credinței, provoacă uno- 
ra asemănători sieși înecuri pe măsură, că și Nicostratus, după 
ce a fost îndepărtat din sfânta slujire a diaconiei, căci, printr-o 
înșelăciune nelegiuită, s-au furat banii Bisericii și au dispărut de- 
punerile pentru văduve și orfani, a vrut nu atât să vină în Africa, 
cât să fugă de acolo, din Roma, de dezvăluirea jafurilor și păcate- 


1 Formula iniţială de salut poate fi prescurtată: s.(alutem), eventual și 
d.(at), „transmite, urează sănătate”, 
2 Acoliithus (âx6)v9o6) este ajutorul preotului în slujire, paracliserul. 

lor lui nelegiuite. Iar acum, trădător al Bisericii și fugar, ca și cum 
a schimba locul ar însemna că s-a schimbat omul, se semețește 
peste măsură și se proclamă mărturisitor al lui Hristos, el, care a 
tăgăduit Biserica. 


3. Căci atunci când Apostolul Pavel spune: 

De aceea, va lăsa omul pe tatăl său şi pe mama sa și vor fi amân- 
doi un singur trup, taina aceasta mare este, iar eu zic în Hristos şi 
în Biserică, 

atunci când, zic eu, fericitul Apostol spune acest lucru și deo- 
potrivă, cu sfânt glasul său, mărturisește unitatea dintre Hristos și 
Biserică, ţinută strâns prin legături de nedesfăcur, cum poate fi îm- 
preună cu Hristos cel care nu este cu mireasa lui Hristos şi în Bise- 
rica Lui? Sau în ce fel ia asupră-și sarcina de a gospodări ori chiver- 
nisi Biserica cel care a prădat și a înșelat Biserica lui Hristos? 


II.1. Despre Novatus nu trebuia să ni se dezvăluie nimic no- 
uă, căci mai degrabă prin noi trebuie să vă fie arătat vouă No- 
vatus, mereu doritor de schimbări, nebun de boala lăcomiei 
nesătule, umflat de semeţia și prostia unei mândirii trufașe, lu- 
at totdeauna în nume de rău de episcopii de aici, osândit întot- 
deauna ca eretic și viclean prin glasul tuturor arhiereilor, preo- 
cupat mereu să trădeze și, pentru aceasta, lingușitor ca să înșele, 
niciodată credincios ca să iubească, făclie şi foc întru aprinderea 
răzmeriței, vârtej şi furtună întru scufundarea credinţei, dușman 
al odihnei, potrivnic al liniștii, vrăjmaș al păcii. 


2. În sfârșit, plecat fiind Novatus de-acolo, de la voi, adică du- 
pă ce s-au îndepărtat furtuna și vârtejul, s-a făcut liniște acolo, în 
acea parte, şi slăviţii și bunii mărturisitori? care, la îndemnul lui, 


! Efeseni V, 31-32. Sintagma eu zic... trebuie înțeleasă: vreau să spun..., 
mă refer la... . 
2 Maxim și ceilalți, amintiţi în Scrisoarea XLIX. 

se depărtaseră de Biserică, s-au reîntors la Biserică, după ce acela 
a părăsit Roma. Tot Novatus este cel care, întâia oară, a semănat 
la noi schisma neînțelegerii și vâlvătaia care a despărțit pe unii 
fraţi de aici de episcop, el care, în chiar timpul prigoanei, a fost 
pentru noi ca o altă prigoană în a sminti minţile fraţilor. 


3. Tot el este cel care, fără a-i îngădui şi chiar fără a ști eu, l-a 
făcut, prin strădania și obrăznicia sa, diacon pe tovarășul său Fe- 
licissimus și, înaintând cu furtuna sa, spre a răsturna chiar Biseri- 
ca Romei, a pus în mișcare acolo lucruri asemănătoare și pe mă- 
sură, despărțind de cler o parte a poporului, sfâșiind înțelegerea 
fraților, care erau strâns uniți şi care se iubeau între ei. Şi, de bu- 
nă seamă, fiindcă Roma, prin măreţia sa, trebuia să fie mai pre- 
sus de Cartagina, a făptuit acolo lucruri mai mari și mai grave. 
Cel care aici făcuse un diacon împotriva voinţei Bisericii, acolo 
a făcut un episcop. 


4, Şi nu se mire nimeni de acest lucru la unii asemenea lui. 
Totdeauna cei răi sunt mânaţi ca scoși din minţi de nebunia lor 
și, după ce au făcut nelegiuirile, sunt împinși mai departe chiar 
de conştiinţa minţii lor ticăloase. Nu pot rămâne în Biserica lui 
Dumnezeu cei care nu au păzit învățătura lui Dumnezeu și a Bi- 
sericii, nici prin felul lucrării lor, nici prin felul pașnic al felului 


lor de a fi. 


5. Orfanii despuiaţi de el, văduvele înșelare, chiar și banii 
furaţi ai Bisericii cer pentru el aceste pedepse, pe care noi le pre- 
vedem pentru nebunia lui. Chiar tatăl lui a murit de foame în 
mahala și mai apoi, la moarte, nici măcar nu a fost îngropat de 
el. A lovit cu piciorul pântecele soției sale și, provocându-i un 
avort, nașterea a devenit pruncucidere. Şi acum cutează a osândi 
mâinile celor care au adus sacrificii, în vreme ce el însuși este mai 
ucigaș, prin picioarele-i cu care și-a ucis fiul ce urma a se naşte! 

II.1. De această dezvăluire a ticăloșiilor se temea de mul- 
tă vreme. Pentru aceasta era încredinţat nu numai că va fi scos 
din rândul preoților, ci şi afurisit! și, fiindcă fraţii ne împresu- 
rau, amenința să vină ziua cercetării, în care pricina lui ar fi fost 
adusă înaintea noastră, de n-ar fi venit mai înainte prigoana, pe 
care acesta, luând-o ca pe un prilej de-a scăpa de osândă și de-a 
câștiga, a săvârșit toate acestea și le-a răscolit, astfel încât el, care 
urma să fie alungat şi exclus din Biserică, s-o ia înaintea judecății 
episcopilor, printr-o retragere de bună voie, ca și cum ar fi scăpat 
de pedeapsă, luând-o înaintea sentinţei. 


IV.1. Însă, în ceea ce-i priveşte pe ceilalți fraţi, pentru care su- 
ferim că au fost împresuraţi de el, ne străduim să scape de legă- 
tura primejdioasă a vicleanului, să iasă din laţurile ucigătoare ale 
pierzătorului, să revină la Biserica din care acela, pe bună drepta- 
te, a fost izgonit, cu voia lui Dumnezeu; și suntem încredințaţi, 
că, ajutaţi de mila Domnului, ei se pot întoarce. 


2. Căci nu poate pieri decât cel care este vădit că urmează să 
piară, după cum spune Domnul în Evanghelia Sa: 

Orice răsad pe care nu l-a sădit Tatăl Meu cel ceresc va fi smuls 
din rădăcină.? 

Cel care nu a fost sădit în învățăturile și poruncile lui Dum- 
nezeu-Tatăl, numai acela se va putea depărta de Biserică, numai 
acela, după ce și-a părăsit episcopii, va putea rămâne în nebunie 
cu ereticii și schismaticii. Pe ceilalți însă mila lui Dumnezeu-Ia- 
tăl și blândeţea Domnului nostru Hristos și răbdarea noastră îi 
vor uni iarăși cu noi. 

Îţi doresc, frate preaiubit, să fii întotdeauna bine sănătos. 


! A excomunica, a afurisi; sintagmă consacrată: communicatione prohibe- 
re „a opri de la comuniune” după modelul clasicei exilări: iz; et aquă interdi- 
cere „a opri de la foc şi apă”, adică a izgoni, ca fiind spurcat, blestemat. 


2 Matei XV, 13. 


SCRISOAREA LIII 


Maxim, Urbanus, Sidonius, Macarie urează sănătate 


fratelui Ciprian 


I.1. Suntem încredințaţi, preaiubite frate, că și tu, împreună 
cu noi, te bucuri în egală măsură, că noi, după ce am ţinut adu- 
narea pentru treburile Bisericii și, mai ales, chibzuind în pace, 
trecând cu vederea neînțelegerile şi lăsându-le în seama judecății 
lui Dumnezeu, am făcut pace cu episcopul nostru Corneliu și 
deopotrivă cu tot clerul. Cu bucuria întregii Biserici și chiar cu 
dragostea binevoitoare a tuturor, a trebuit să afli acest fapt în 
chipul cel mai sigur prin această scrisoare a noastră. 

Ne rugăm, frate preaiubit, să fii bine întru mulți ani. 


SCRISOAREA LIV 


Ciprian dorește sănătate preotului Maxim şi totodată 
fraţilor Urbanus, Sidonius și Macarie 


I.1. După ce mi-a fost citită, frați preaiubiţi, scrisoarea! pe 
care mi-ați trimis-o despre întoarcerea voastră și despre pacea 
cu Biserica și despre frăţeasca reîntregire, mărturisesc că eu unul 
m-am bucurat tot atât de mult, pe cât mă bucurasem și înain- 
te, când am de aflat slava mărturisirii voastre și am primit cu 
mulțumire izbânda cerească și duhovnicească a luptei voastre. 


2. Căci aceasta este altă mărturie a credinţei și slavei voastre: 
a mărturisi că este una singură Biserică, a nu te face părtaș la ră- 
tăcirea ori mai degrabă ticăloşia altuia, a reveni în aceeași tabă- 
ră de unde aţi pornit înainte, de unde ați sărit înainte pentru a 
purta bătălia și pentru a respinge, din toate puterile, vrăjmașul. 
Căci trofeele din luptă trebuia să fie aduse tot acolo, de unde fu- 
seseră primite armele pentru luptă, pentru ca nu cumva Biserica 
lui Hristos să nu-i aibă slăviți pe aceia pe care Hristos îi pregăti- 
se pentru slavă. 


3. Acum însă și voi ați păstrat, prin iertarea Domnului, legă- 
tura strânsă care se potriveşte credinţei voastre și legea dragostei 
nedespărțite și a înţelegerii și v-aţi făcut pentru ceilalți pildă de 
dragoste şi de iertare prin întoarcerea voastră, astfel încât adevă- 


1 Scrisoarea LIII. 

rul Bisericii şi al Evangheliei și unitatea Tainei, care erau păzite 
de noi, sunt întărite chiar prin alăturarea și legătura voastră, iar 
mărturisitorii lui Hristos nu se fac capi ai rătăcirii, ca unii care 
fuseseră chezașii vrednici de laudă ai bărbăţiei și cinstei. 


1]. 1. Vor vedea cât de mult vă vor ferici ceilalți sau cât de mult 
vă vor lăuda fiecare între ei. Eu însă mărturisesc că vă fericesc din 
plin şi mă mândresc mai mult decât ceilalți cu această pașnică 
întoarcere și dragoste a voastră. Dar, pur și simplu, trebuie să 
ascultați ce a fost în inima mea. Sufeream foarte tare şi mă chi- 
nuiam că nu puteam ţine legătura! cu cei pe care odată începu- 
sem a-i iubi. 


2. După ce voi, ieşiţi fiind din temniță, v-aţi prins în rătăcirea 
schismatică și eretică, se părea că slava voastră a rămas în temniţă. 
Se părea că măreţia numelui vostru a rămas acolo, de vreme ce 
oștenii lui Hristos nu se întorceau la Biserică din închisoarea în ca- 
re ajunseseră mai înainte cu lauda și mulțumirea Bisericii. 


II.1. Căci, deşi se pare că este zâzanie” în Biserică, totuși nici 
credinţa, nici iubirea noastră nu trebuie să fie împiedicate, astfel 
încât, doar fiindcă vedem că este neghină în Biserică, noi înșine 
să ne depărtăm de ea. Trebuie doar să ne străduim să putem fi 
noi grâul, încât, îndată ce grâul a început a fi adunat în hambare- 
le Domnului, să luăm rodul lucrării și strădaniei noastre. Spune 
Apostolul în epistola sa: 

Iar într-o casă mare nu sunt numai vase de aur şi de argint, ci 
și de lemn şi de lut, iar unele sunt de bună seamă spre cinste, alte- 
le spre necinste.* 


1 A ţine legătura, comunicare, are, contextual, și sensul de „a fi în comuniune”. 

2 Zâzanie, zizania, din pildele neotestamentare, neghina sau pirul din 
grâu, adică „răutatea, discordia, tulburarea”, după ldvrov, preluat și el din 
sumerianul zizán. 

` Il Timotei II, 20. 

Noi să ne străduim în lucrarea noastră și, pe cât putem, să ne 
silim a fi vas de aur și de argint. De altminteri, numai Domnului 
I s-a dat să spargă vasele de lut, Lui, Căruia I-a fost dată și ver- 
geaua de fier. 


2. Nu poate robul fi mai presus de stăpânul său, nici să cea- 
ră cineva pentru sine ceea ce Tatăl numai Fiului I-a încredințat, 
astfel încât să creadă de acum că el poate, fie să aducă lopata la 
arie spre a vântura și a curăța, fie să aleagă de grâu toată neghina 
prin judecată omenească. Trufașă este încăpăţânarea aceasta și 
nelegiuită puterea pe care și-o ia nebunia cea strâmbă. 


3. Deoarece unii fac mereu mai mult decât cere blânda drep- 
tate, pier din Biserică și, în timp ce se ridică cu trufie, orbiți fi- 
ind chiar de semeţia lor, pierd lumina adevărului. Pentru aceas- 
ta și noi, păstrând măsura potrivită și privind cu luare-aminte 
cântarul Domnului și cugetând la bunătatea și milostenia lui 
Dumnezeu-Tatăl, abia după ce îndelung și mult s-a făcut între 
noi cercetarea, am cântărit cu dreaptă măsură cele ce trebuie 
făcute. 


4. Toate acestea le puteţi pătrunde adânc, de veţi fi citit 
cărțuliile mele’, pe care de curând le citisem aici și, în nume- 
le dragostei noastre, vi le trimisesem şi vouă spre a le citi, căr- 
ticele în care nu lipsește pentru cei căzuţi nici mustrarea, care 
să-i îmboldească, nici leacul care să-i însănătoșească. În mărgi- 
nirea mea am vorbit, pe cât am putut, şi despre unitatea Biseri- 
cii Universale; sunt încredințat că această cărțulie vă place acum 


! De lapsis şi De Cath. Ecclesiae Unitate (cunoscută în timpul lui Fulgen- 
tius ca De simplicitate praelatorum). Ultima se ocupă de unitatea episcopilor 
în fiecare biserică și de unitatea din Biserica Universală. Acesta este motivul 
pentru care Sf. Ciprian vorbeşte astfel lui Maxim și celorlalți mărturisitori 
reprimiţi în Biserică. 

tot mai mult, de vreme ce acum astfel o citiţi, încât s-o preţuiți 
şi s-o iubiţi, dacă într-adevăr, ceea ce noi am prins în cuvinte, voi 
împliniţi prin fapte, deoarece reveniţi la Biserică în unitatea iu- 
birii şi a păcii. 

Vă doresc, fraţi preaiubiţi, să fiţi totdeauna bine sănătoși. 


SCRISOAREA LV 


Ciprian urează sănătate fratelui Antonianus 


I.1. Am primit, frate preaiubit, prima ta scrisoare, care păzeşte 
cu tărie înțelegerea soborului episcopilor şi legătura strânsă cu 
Biserica Universală și în care ai dat de ştire că tu nu intri în co- 
muniune cu Novaţian, ci urmezi hotărârea noastră și păstrezi o 
singură înţelegere, aceea cu Corneliu, confratele nostru întru 
episcopat. 


2. Mi-ai scris chiar să transmit o copie a acestei scrisori con- 
fratelui nostru Corneliu, pentru ca, lăsând la o parte toată grija, 
să ştie de acum că tu te afli în comuniune cu el, adică cu Biserica 
Universală. 


II.1. Însă ne-a venit mai pe urmă, pe neașteptate, trimisă prin 
confratele Quintus, o altă scrisoare a ta, din care am înţeles că 
sufletul tău, mișcat de scrisoarea lui Novaţian, a început să dea 
înapoi. Căci, după ce mai înainte ţi-ai arătat cu tărie hotărârea și 
încuviințarea, în această scrisoare ai cerut să-ţi răspund ce erezie 
a adus Novaţian sau pe ce întemeindu-se Corneliu intră în co- 
muniune cu Trofimus și cu cei care au jertfit. 


2. lar dacă te preocupă tulburarea credinţei și, îngrijorat fi- 
ind, cauţi adevărul într-o pricină încurcată, nu trebuie înăbușită 
grija stăruitoare a unui suflet mistuit de o sfântă teamă. 

III.1. Şi, fiindcă văd că, după părerea din prima ta epistolă, ai 
fost mai pe urmă tulburat de scrisoarea lui Novaţian, eu, preaiu- 
bite frate, pun pe primul loc un anume lucru: bărbaţii neclintiți 
și întemeiaţi pe stâncă! o dată pentru totdeauna, cu statornicie, 
nu sunt clintiţi, nu spun de o adiere ușoară, dar nici de vânt sau 
de vijelie, astfel încât cugetul, adesea nehotărât și nesigur, nu le 
este purtat de păreri diferite, ca de suflarea unor vânturi ce dau 
năvală și nu sunt clintiți din hotărârea lor, atrăgându-și învinu- 
irea de nestatornicie. Pentru ca scrisoarea lui Novaţian să nu fa- 
că acest lucru cu tine, frate, sau cu oricare altul, îţi voi lămuri pe 
scurt, precum ai dorit, temeiul acestei pricini. 


2. Şi, în primul rând, fiindcă tu pari, de bună seamă, tulbu- 
rat chiar de purtarea mea, trebuie lămurite față de tine, atât per- 
soana, cât şi poziția mea, ca să nu se creadă că eu am renunțat cu 
ușurință la hotărârea mea și, cu toate că la început am apărat, în 
primul rând, asprimea Evangheliei, să pară că mai apoi cugetul 
meu s-a abătut de la învățătura și neînduplecarea de mai înainte, 
astfel încât am socotit că trebuie lăsată slobodă iertarea pentru 
cei care şi-au pătat conștiința cu adeverinţe de apostazie? sau au 
săvârșit sacrificii nelegiuite. Pentru că nici într-o privinţă, nici în 
cealaltă nu am făcut nimic fără o îndelung măsurată și cântări- 
că judecată. 


IV.1. Căci, pe când lupta era încă în toi și bătălia slăvitei în- 
fruntări fierbea în clocotul prigoanei, puterile oștenilor trebui- 
seră îmboldite cu tot îndemnul şi deplinul avânt şi, mai cu sea- 


! Stâncă, aluzie evidentă la Sf. Petru, piatra pe care s-a zidit Biserica. 

2 Vezi primele scrisori, unde se dezbate pe larg problema celor căzuți, 
lapsi, care aveau dobândite de la autorităţile păgâne adeverinţe, cărticele, 
libelli apostasiae, care-i scoteau din rândul vinovaţilor de a fi creștini; unii 
obțineau fraudulos aceste adeverinţe „de bună purtare”, ferindu-se de fapt să 
aducă sacrificii idolilor. 

mă, trebuiseră însuflețite de răsunetul ca de trâmbiţă al glasului 
nostru cugetele celor căzuți, ca să urmeze calea pocăinței, nu nu- 
mai prin rugăciuni și plânsere, ci, fiindcă li se dădea prilejul în- 
toarcerii la luptă și al redobândirii mântuirii, să fie încă mai mult 
mânaţi în dorinţa mărturisirii şi slava martiriului, mustraţi fiind 
de cuvintele noastre. 


2. În sfârșit, după ce preoţii şi diaconii mi-au scris despre unii 
că au fost necumpătraţi și se îmbulzesc spre a primi degrabă co- 
muniunea, răspunzându-le în scrisoarea mea, care se păstrează!, 
am adăugat și acest lucru: 

„Aceștia, dacă se grăbesc prea mult, au în puterea lor ceea ce-și 
doresc; însuşi momentul le oferă mai mult decât cer, căci bătălia 
se duce încă şi înfruntarea este zilnic reluată. Dacă se căiesc cu 
adevărat și cu tărie pentru fapta lor și flacăra credinței este destul 
de puternică, cei ce nu pot fi nimiciţi pot fi încununați.” 


3, Totuşi eu am amânat luarea unei hotărâri în privinţa celor 
căzuți, pentru ca atunci, când ni se vor fi dat răgazul și liniștea, iar 
milostenia divină va fi îngăduit episcopilor a se aduna la un loc, 
atunci abia, după ce se va fi convenit şi cumpănit o măsură, în ur- 
ma înfruntării tuturor, să hotărâm ce se cuvine să facem. Dacă în- 
să cineva va fi vrut în mod nechibzuit să intre în comuniune cu 
cei căzuţi, înaintea întrunirii noastre și înainte de luarea unei ho- 
tărâri prin cercetarea tuturor, acesta însuși să fie afurisit. 


V.1. Acest lucru eu l-am scris pe larg” clerului de la Roma, ca- 
re pe atunci era fără episcop, şi mărturisitorilor, preotului Ma- 
xim și celoralți puși sub pază, uniți acum în Biserică împreună 
cu Corneliu. Ceea ce le-am scris eu poţi cunoaște din răspunsu- 
rile lor, căci în scrisoarea? lor au pus următoarele: 


! Scrisoarea XIX, 2. 
2 Scrisoarea XXVII. 
3 Scrisoarea XXX, pct. V, 3. 

„Cu toate că, într-o pricină atât de însemnată, nouă ne-ar plă- 
cea ceea ce și tu ai lămurit, totuși mai întâi trebuie sprijinită pacea 
Bisericii, apoi, după ce se va fi făcut astfel o dezbatere a părerilor 
cu episcopii, cu preoții, cu diaconii, cu mărturisitorii și, în egală 
măsură, de faţă cu aicii, să se cerceteze pricina celor căzuți.” 


2. Chiar atunci, pe când Novaţian scria şi citea cu glas tare ce- 
ea ce scrisese, iar preotul Moise, pe atunci mărturisitor, de acum 
martir, subscria, s-a adăugat faptul ca celor căzuți, bolnavi fiind 
și pe moarte, să le fie dară iertarea. Această scrisoare a fost trimi- 
să în toată lumea și a fost adusă la cunoștință tuturor bisericilor 
și tuturor fraţilor. 


VI.1. Totuşi, potrivit cu ceea ce se hotărâse înainte, deoarece, 
după potolirea prigoanei, avusesem putinţa de a ne aduna la un 
loc! un mare număr de episcopi, pe care ne-au păzit întregi și te- 
feri credința noastră și ocrotirea Domnului, ne-am reunit şi am 
judecat cu o sănătoasă cumpănire, după ce timp îndelungat s-au 
cercetat Scripturile în amândouă privinţele, pentru ca, pe de o 
parte, nici să nu fie tăgăduită cu desăvârșire celor căzuți nădej- 
dea comuniunii și iertării, încât să se piardă şi mai mult în deznă- 
dejdea lor și, pentru că Biserica le este închisă, să trăiască în chip 
păgân, urmând viața lumească, iar pe de alta, nici să nu fie slăbi- 
tă asprimea Evangheliei, încât să se îmbulzească cu îndrăzneală 
spre comuniune, ci să dureze îndelung pocăirea și să se ceară cu 
lacrimi milostenia Tatălui și să se cerceteze pricinile și dorințele și 
nevoile fiecăruia în parte, conform cu ceea ce este cuprins în căr- 
ticica despre care sunt încredinţat că a ajuns la tine şi în care s-au 
consemnat punct cu punct cele mai de seamă hotărâri?. 


2. Şi, ca să nu pară că nu este de ajuns numărul episcopilor 
din Africa, am scris cu privire la acest lucru chiar și la Roma, 


! Sinodul din primăvara anului 251. 
2 Hotărârile nu s-au păstrat şi nici cărțulia (De lapsis) care le cuprindea. 

confratelui nostru Corneliu, iar el însuși, după ce s-a ţinut un si- 
nod cu foarte mulți confraţi episcopi, a luat aceeași hotărâre ca 
și noi, cu aceeași asprime și sănătoasă cumpătare. 


VII.]. A fost nevoie să-ți scriu acum despre acest lucru, ca să 
știi că n-am făcut nimic cu ușurință, ci că eu, după cum spusesem 
înainte în scrisorile mele, le-am supus toate judecății comune a 
sinodului nostru și că, de bună seamă, nu am intrat mai înain- 
te în comuniune cu nimeni dintre cei căzuţi, de vreme ce până 
acum orice căzut avea de unde primi nu numai îngăduința, ci și 
cununa. 


2. Totuși, după aceea, precum o cereau și înțelegerea soboru- 
lui şi nevoia de-a aduna comunitatea fraţilor și de-a obloji rana, 
am cedat cerinţei vremurilor și am socotit că trebuie să ne în- 
grijim de mântuirea celor mulţi, iar acum nu mă îndepărtez de 
cele ce s-au hotărât o dată pentru totdeauna printr-o înţelegere 
comună în sinodul nostru, cu toate că multe se vântură prin gla- 
surile multora și pretutindeni se tot aruncă din gura diavolului 
minciuni împotriva preoților lui Dumnezeu, spre a se rupe ar- 
monia unităţii universale. 


3. Dar se cuvine ca tu, ca un bun frate și confrate de epi- 
scopat, de aceeași simţire, să nu primeşti cu ușurință ceea ce 
spun răuvoitorii și apostaţii, ci ceea ce fac confrații tăi, bărbaţi 
cumpătaţi și aleși, să cântărești drept în cercetarea vieţii și 
învăţăturii noastre. 


VIII.1. Ajung de acum, frate preaiubit, la persoana confrate- 
lui nostru Corneliu, așa cum l-ai cunoscut mai cu adevărat îm- 
preună cu mine, nu din minciuna răuvoitorilor și defăimători- 
lor, ci din judecata lui Dumnezeu, Care l-a făcut episcop, și din 
mărturia confraţilor, a căror mulțime, pretutindeni în lumea în- 
treagă, l-a încuviinţat într-o totală înţelegere. 

2. Căci, ceea ce îi dă preaiubitului nostru Corneliu o intrare 
plină de slavă înaintea lui Dumnezeu şi a lui Hristos și a Biseri- 
cii Lui, la fel și a tuturor confraţilor, este faptul că el n-a venit la 
episcopat pe neașteptate, ci, trecut fiind prin toate treptele ierar- 
hice ale Bisericii şi slujindu-L pe Domnul mereu în demnități 
religioase, a urcat până la culmea cea mai de sus a ierarhiei, prin 
toate treptele slujirii. 


3. Apoi, în cele din urmă, n-a cerut, nici n-a voit episcopa- 
tul ca atare și nici n-a dat buzna precum ceilalți, pe care-i umflă 
boala îngâmfării și trufiei lor, ci, îndeobște liniștit şi cumpătat și 
precum ne-au obișnuit a fi cei aleși de Dumnezeu pentru această 
dregătorie, nu s-a silit precum alţii să devină episcop, însă, pen- 
tru sfiiciunea înfrânării sale feciorelnice și pentru smerenia bu- 
nei cuviinţe înnăscute şi păstrate, el însuși a fost silit să primeas- 
că, prin constrângere, episcopatul. 


4. Şi a fost făcut episcop de cei mai mulți confraţi ai noștri, ca- 
re erau atunci de faţă în cetatea Romei, care au trimis la noi scri- 
sori de slavă şi de laudă și alese prin mărturia cuprinsului lor, în 
privinţa alegerii lui. Corneliu însă a fost fâcur episcop din judeca- 
ta lui Dumnezeu și a Hristosului! Său, de mărturia aproape a tu- 
turor clericilor, de voinţa poporului, care a fost atunci de față, de 
adunarea episcopilor cu vechime și a bărbaţilor aleși, cum nimeni 
n-a fost făcut înaintea lui, la o vreme când locul lui Fabian, adică 
al lui Petru, şi treapta scaunului episcopal erau vacante. 


5. După ce acest ranga fost ocupat și confirmat, atât din voinţa. 
lui Dumnezeu, cât şi prin încuviințarea noastră a tuturor, oricine 
va fi vrut de acum să se facă episcop e silit a o face în afară? și să 
nu primească numirea din partea Bisericii, cel care nu păstrează 


1 Hristosului, Unsului. 
2 Din/în afară, profanus, „de dincolo de altar” (fanum „altar”), „din afara 
Bisericii, lumesc”. 

unitatea Bisericii. Oricine va fi fost acela, chiar de se avântă mult 
cu de la sine putere și cere foarte mult pentru sine, este un profan, 
este un străin, este în afară. Și, deoarece nu poate fi un al doilea 
după cel dintâi, oricine a fost făcut după acesta unul, care trebuie 
să fie singurul, acela este de-acum nu al doilea, ci nici unul. 


IX.1. Apoi, după primirea, nu prin stăruinţe, nici prin sil- 
nicie, a episcopatului, ci din voința lui Dumnezeu, Care face 
episcopii, cât de mare a fost bărbăţia în el însuși, după prelua- 
rea episcopatului, cât de mare tăria sufletului, ce fel statornicia 
credinței, căci noi suntem datori cu inima curată să înțelegem 
profund și să lăudăm, faptul că el s-a așezat neînfricat în scaunul 
arhieresc al Romei în acest timp, când un tiran!, dușman episco- 
pilor lui Dumnezeu, ameninţa cu lucruri de spus și de nespus, 
care mai răbdăror și mult mai îngăduitor putea auzi că împotri- 
va sa se ridică un alt împărat?, decât că în fruntea Romei se pune 
un episcop al lui Dumnezeu. 


2. Oare acesta, frate preaiubit, nu trebuie lăudat ca fiind cea 
mai înaltă mărturie de bărbăție și de credinţă, oare nu trebuie 
socotit între slăviţii martori și mărturisitori acesta, care a șezut 
atâta timp așteptând pe călăii trupului său și pe răzbunătorii 
unui tiran înverșunat, care, fie se năpusteau cu sabia asupra lui 
Corneliu, căci se împotrivea decretelor sălbatice și nesocotea 
amenințările și chinurile şi uneltele torturii prin tăria credinței, 
fie răstigneau, fie ardeau cu foc, fie sfâșiau măruntaiele și trupu- 
rile prin tot felul de pedepse? Deşi măreția și bunătatea Dom- 
nului ocrotitor a vrut să fie episcop acela pe care l-a făcut și l-a 
ocrotit, totuși Corneliu, în ce priveşte sacrificiul și spaima lui, a 
suferit orice a putut suferi şi a învins mai întâi prin episcopatul 
lui pe tiranul, învins mai apoi prin armele războiului”. 


! Împăratul Decius, inițiatorul prigoanei anticreştine din anul 250. 
2 Împăratul rival, numit în text princeps aemulus. 
3 Tiranul (Decius) a fost ucis, în anul 251, într-o luptă pe malurile Dunării. 

X.1. Însă, în ce priveşte lucrurile ruşinoase și răuvoitoare care 
sunt răspândite despre el, nu vreau să te miri, de vreme ce știi că 
aceasta este mereu lucrarea diavolului, încât să sfâşie prin min- 
ciună pe robii lui Dumnnezeu și să pângărească prin zvonuri 
neadevărate un nume slăvit, încât, cei ce strălucesc prin lumina 
conștiinței lor să fie murdăriţi prin cârcoteli mincinoase. 


2. Dar să ştii că fraţii noștri au cercetat și au aflat în chipul cel 
mai adevărat că acela nu s-a murdărit nici cu folosirea cărticelei!, 
precum îl învinuiesc unii, dar nici nu a legat o comuniune nele- 
giuită cu episcopii care au adus sacrificii, ci i-a unit cu noi doar 
pe cei a căror pricină a fost ascultată și a căror nevinovăție a fost 
recunoscută. 


XI.1. Căci și despre 'Irofimus?, despre care ai dorit să ți se 
scrie, adevărul nu este așa cum au ajuns la tine zvonul și min- 
ciuna răuvoitorilor. Căci, precum au făcut adesea și înaintașii 
noștri, fratele nostru preaiubit a căzut de nevoie, pentru ca fraţii 
noștri să rămână uniți. 


2. Şi, fiindcă cea mai mare parte a poporului se îndepărta- 
se împreună cu Trofimus, acum Trofimus revenind la Biseri- 
că și dându-i-se ascultare și mărturisind prin căința rugăciunii 
rătăcirea dinainte și rechemând cu deplină smerenie și supu- 
nere pe frați, pe care de curând îi dezbinase, i-au fost ascultate 
rugăminţile și au fost primiţi în Biserica Domnului nu numai 
Trofimus, ci și un număr foarte mare de frați care fuseseră cu 
Trofimus, care n-ar fi avut de gând nici unul să revină la Biserică, 
decât însoţiţi de Trofimus. 


! Cărticele: adeverinţe sau recomandări date de mărturisitori (chiar din 
temniță) pentru obținerea de către apostați a iertării; vezi primele scrisori. 

2 Nu i se cunoaște cu precizie identitatea, dar pare a fi fost unul din epi- 
scopii care l-au confirmat pe Novaţian. (Cf. Eusebiu, Hist. Eccl., XLIII, 10.) 

3. Așadar, după ce s-a ținut acolo un sfat cu cei mai mulți 
confraţi, a fost primit Trofimus, fapt prin care se dobândea întoar- 
cerea fraților şi mântuirea dată multora. Așadar, Trofimus a fost 
primit să intre în comuniune ca laic, nu așa cum ți-au vestit scriso- 
rile răuvoitorilor, anume că ar uzurpa demnitatea de episcop. 


XII. 1. Dar şi ceea ce ţi s-a vestit, anume că Corneliu intră în 
comuniune cu cei care au jertfit, chiar și acest lucru se naște din 
zvonurile plăsmuite ale apostaţilor. Căci nu ne pot lăuda cei ca- 
re se îndepărtează de noi, dar nici noi nu trebuie să ne așteptăm 
a fi pe placul acelora care, neplăcându-ne nouă și răzvrătiți fiind 
împotriva Bisericii, stăruie în a-i rupe cu silnicie de Biserică pe 
frați. Pentru aceasta, frate preaiubit, să nu asculţi cu uşurinţă, 
nici să nu crezi toate zvonurile ce se răspândesc, atât despre Cor- 
neliu, cât şi despre noi. 


XIII.1. lar dacă unii sunt loviți de boli, să li se dea ajutor în 
neputinţă, așa cum s-a hotărât. Totuşi, după ce li s-a venit în aju- 
tor și celor în primejdie de moarte li s-a dat iertarea, nu pot fi 
sufocați de către noi, sau striviţi, ori împinși cu forța și cu mâna 
noastră spre deznodământul morții, ca și cum, de vreme ce ier- 
tarea se dă celor care mor, cei care au primit iertarea ar trebui să 
moară. Ci în aceasta să se vadă mai degrabă un semn al iubirii divi- 
ne și al blândeții părintești, anume că, după primirea iertării, sunt 
păstraţi în viață. Și de aceea, dacă, după ce au primit iertarea, li se 
dă un răgaz de la Dumnezeu, nimeni nu trebuie să le aducă vreo 
vină episcopilor, de vreme ce s-a hotărât, o dată pentru totdeauna, 
să li se vină în ajutor fraților aflați în primejdie de moarte. 


2. Nici să nu socotești, preaiubite frate, precum i se pare uno- 
ra, că se cuvine ca cei cu cărțulie! să fie priviți la fel cu cei care au 


! Cărțulie, Zbellus, de adeverire a apostaziei, obținută adesea formal, prin 
mituirea oficialilor, pentru a scăpa de rigorile persecuției. Posesorii acestora, 
falşi aducători de jertfe, sunt numiți /ibe//atici. Vezi primele scrisori. 

jertfit, de vreme ce, chiar între cei care au jertfit, sunt adesea de- 
osebite atât motivul, cât și speța. Căci nu trebuie puși pe aceeași 
treaptă acela care s-a avântat îndată, din voinţa sa, spre sacrificiul 
nelegiuit și cel care, împotrivindu-se și luptând îndelung, a ajuns 
de nevoie la acest lucru: acela care s-a trădat și pe sine și pe toți 
ai săi şi cel care, luând asupra sa însuși primejdia în locul tuturor, 
și-a ocrotit soția și copiii și toată casa, prin asumarea propriei 
primejduiri; acela care a împins la nelegiuire pe vecinii și pe pri- 
etenii săi şi cel care şi-a apărat vecinii şi slugile și chiar a primit 
în casele și ascunzătorile sale foarte mulți frați, ce se ascundeau 
bejeniţi și fugari, aducând și oferind Domnului multe suflete vii 
și nevătămate, care să se roage în locul unuia singur căzut. 


XIV.1. De vreme ce chiar între cei care au jertfit este o mare 
deosebire, ce lipsă de înţelegere și ce grozavă împietrire este să-i 
alături pe cei cu cărțulie celor care au sacrificat, de vreme ce chiar 
unul pentru care s-a obținut cărţulia spune: 

„Citisem mai înainte și aflasem, căci a spus-o episcopul, că ro- 
bul lui Dumnezeu nu trebuie să sacrifice idolilor, nici să li se în- 
chine și, pentru a nu face ceea ce nu e îngăduit, de vreme ce mi se 
ivise prilejul dobândirii unei cărțulii, pe care eu însumi n-o pri- 
meam, de nu mi se dădea prilejul, fie am mers la magistrat, fie am 
transmis prin altcineva că sunt creștin, că nu-mi e îngăduit să aduc 
jertfe, că nu mă pot apropia de jertfelnicele diavolului, că pentru 
aceasta îi dau o sumă., ca să nu fac ceea ce nu mi-e îngăduit.” 


2. Or, acum, acesta, care s-a pătat cu o adeverinţă, după ce a 
aflat că noi l-am mustrat, că nu trebuia să facă aceasta, cu toa- 
te că are mâinile curate şi gura lui n-a murdărit-o nici o atin- 
gere a mâncării ucigătoare, dar i-a fost murdărită conștiința, el 
plânge când ne aude și se jeluiește și, dacă acum este mustrat că 


1 Sumă, în text praemium, desigur mita pentru a i se elibera actul (fals) 
de apostazie. 

a păcătuit și a înșelat nu atât prin nelegiuire, cât prin greşeală, 
mărturisește că de acum înainte este învăţat și prevenit. 


XV.1. Dacă respingem pocăirea acestora, care au încredințarea 
unei îngăduinţe venite din recunoaștere, îndată, împreună cu 
soţia, cu copiii, pe care-i păziseră neatinși, sunt atrași, la chema- 
rea diavolului, spre erezie şi schismă. Și ni se va adăuga ca vină în 
ziua judecății, că n-am îngrijit oaia rănită și, pentru una singură 
căzută, am dus la pieire pe cele multe sănătoase; și, de vreme ce 
Stăpânul, lăsând nouăzeci şi nouă sănătoase, a căutat una singu- 
ră rătăcită și ostenită și, găsind-o, a adus-o pe umerii Săil, noi, 
nu numai că nu-i căutăm pe cei osteniţi, dar îi și gonim pe cei ce 
vin la noi; și, în vreme ce profeţii mincinoși nu încetează acum a 
nimici și a lovi turma lui Hristos, le dăm prilej câinilor și lupilor, 
să-i pierdem prin împietrirea și neomenia noastră pe cei pe care 
nu i-a pierdut prigoana ucigașă. 


2. Şi unde va fi, frate preaiubit, ceea ce spune profetul: 

În toate le fac pe plac tuturor, nu căutând ce mi-e mie folositor, 
ci celor mulţi, spre a se mântui. Urmaţi-mă așadar: 

Şi iarăşi: 

M-am făcut neputincios pentru cei neputincioşi, ca să-i ajut pe 
cei neputincioşi.” 

La fel: 

Dacă suferă un singur mădular, suferă împreună şi celelalte 
mădulare: și, de se bucură un mădular, se bucură împreună si ce- 
lelalte mădulare.* 


XVI.1. Alta este, frate preaiubit, cugetarea filosofilor şi stoi- 
cilor, care spun că toate păcatele sunt egale și că un bărbat ales nu 


! Luca XV, 4. 

2 I Corinteni X, 13; XI, 1. 
3 I Corinteni LX, 22. 

4] Corinteni XII, 26. 

trebuie să se încline lesne. Dar între creştini și filosofi e o foarte 
mare deosebire. lar dacă Apostolul spune: 
Luaţi seama să nu vă fure cineva cu filosofia şi vorbăria deșartă,, 
trebuie să ne ferim de cele ce nu vin din milostenia lui Dum- 
nezeu, ci coboară din însușirea unei filosofii prea împietrite. 


2. Iar despre Moise aflăm că se spune în Scripturi: 

Și a fost Moise un om cu totul blând? 

Și Domnul, în Evanghelia Sa, zice: 

Fiţi milostivi, precum şi Tatăl vostru milostiv este cu voi. 
Şi iarăși: 

Nu cei sănătoşi au nevoie de doctori, ci cei bolnavi.’ 


3 


3. Ce vindecare poate aduce unul care zice: 

„Eu îi vindec doar pe cei sănătoşi, care n-au nevoie de doctor”? 

Celor răniţi trebuie să le dăm ajutorul nostru, vindecarea 
noastră. Să nu-i socotim morţi, ci mai degrabă că zac pe jumă- 
tate morţi, pe cei pe care-i vedem răniți de prigoana ucigătoare: 
dacă aceștia ar fi cu totul morți, niciodată mai apoi nu s-ar face 
din ei martori și mărturisitori. 


XVII.1. Dar, deoarece în urma pocăinţei există în ei ceea ce 
se poate însănătoși întru credinţă și bărbăţie, iar tăria se înar- 
mează prin pocăință, 


2. — căci nu se va putea înarma dacă cineva cade în deznădej- 
de, dacă, îndepărtat fiind cu împietrire şi cruzime de Biserică, își 
întoarce spre păgâni căile și lucrările lumii acesteia, ori, respins 
fiind de Biserică, trece la eretici şi schismatici, acolo unde, deși 


! Coloseni II, 1. 

2 Numerii XII, 1, 3. 
5 Luca VI, 36. 

é Matei IX, 12. 

va fi fost ucis mai apoi pentru numele lui Hristos, scos fiind în 
afara Bisericii şi depărtat de unitate și iubire, nu va putea fi încu- 
nunat în moarte —; 


3. și pentru aceasta, frate preiubit, am hotărât ca, după cerce- 
tarea fiecărei pricini, toți cei cu cărțulie să fie primiţi, să se vină 
în ajutor jertfitorilor aflaţi pe moarte, pentru că spovedanie la 
cei de jos nu există și nimeni nu poate fi silit la pocăință de către 
noi, dacă i se ridică folosul pocăinței. De va fi venit mai înainte 
înfruntarea!, se va afla înarmat pentru înfruntare, întărit de noi: 
dar dacă boala îl va fi urgisit înaintea înfruntării, el se duce cu 
mângâierea iertării și a împărtășirii. 


XVIII.l. Și noi nu judecăm dinainte ceea ce va judeca Dom- 
nul, astfel încât, de va găsi deplină și dreaptă pocăința păcătosu- 
lui, să încuviinţeze atunci ceea ce se va fi hotărât de noi aici. Dacă 
însă cineva ne va fi înșelat cu prefăcută pocăință, Domnul, care 
nu este amăgit și care pătrunde inima omului, să judece despre 
cele pe care noi nu le-am văzut și să îndrepte Stăpânul hotărârea 
robilor. Noi totuși trebuie să ne amintim, frate, că scris este: 


2. Fratele care-şi ajută fratele se va înălța.” 

Chiar şi Apostolul a spus: 

Toți cei care luați seama, Ca să nu cădeți și voi în îspită, purtaţi-vă 
sarcinile unii altora şi aşa veți împlini legea lui Hristos? 

Pentru ca iarăși, mustrându-i pe trufași și înfrângându-le 
semeţia, să adauge în epistola sa: 

Și cel căruia-i pare că stă neclintit să ia seama să nu cadă." 

Iar în alt loc spune: 


! Înfruntarea, adică martiriul, înaintea morții naturale ori cauzate de boală. 
! Pilde XVIII, 19. — trimitere greșită. 

2 Galateni VI, 1-2. 

* I Corinteni X, 12. 

Cine ești tu, ca să judeci pe sluga altuia? Pentru Domnul său 
stă ori cade. Dar va sta: căci Dumnezeu are putere să-l țină pe 
el.’ 

Chiar loan va adeveri, că Domnul nostru lisus Hristos este 
apărător şi mijlocitor pentru păcatele noastre, zicând: 

Copilaşii mei, acestea vi le scriu, ca să nu păcătuiţi; iar dacă va 

fi păcătuit cineva, avem Mijlocitor către Tatăl pe Iisus Hristos cel 
drept, şi Însuși este rugăciunea pentru păcatele noastre.? 

Însuşi Apostolul Pavel a pus în epistola sa: 

Dacă Hristos a murit pentru noi, pe când eram încă păcătoşi, 
cu atât mai vârtos acum, îndreptați prin sângele Lui, ne vom iz- 
băvi prin El de mânie? 


XIX.1. Gândindu-ne la bunătatea și îndurarea Lui, nu tre- 
buie să fim într-atât de cruzi și aspri și neomenoși în a-i îngriji 
pe frați, ci să suferim cu suferinzii și să plângem cu cei ce plâng 
și, pe cât putem, să-i ridicăm cu ajutorul şi mângâierea dragos- 
tei noastre, nici într-atât de neîmblânziți și încăpăţânaţi în a ni- 
mici pocăinţa lor, și iarăși, nici slobozi și lesnicioși în a ușura cu 
nechibzuinţă comuniunea. 


2. Iată, fratele zace rănit, lovit în luptă de vrăjmaș. Pe de o 
parte, diavolul caută să ucidă pe cel pe care l-a rănit, pe de alta, 
Hristos îl îmbărbărează să nu moară cu totul cel pe care l-a răs- 
cumpărat. Căruia dintre cei doi ne alăturăm, de partea cui stăm? 
Oare îl sprijinim pe diavol, ca să ucidă și nu-l luăm în seamă pe 
fratele ce zace fiind pe moarte, precum ierarhii și leviţii în Evan- 
ghelie? Ori, de bună seamă, ca ierarhi ai lui Dumnezeu și ai lui 
Hristos, urmând ce a învățat și a făcut Hristos, îl smulgem pe cel 
rănit din fălcile vrăjmașului și-l încredințăm vindecat judecăto- 
rului Dumnezeu? 


4 Romani, XIV, 4. 
5] loan II, 1-2. 
é Romani V, 8-9. 

XX.1. Și să nu crezi, preaiubite frate, că de aici se micșorează 
bărbăția fraților ori lipsesc muceniciile din faptul că se va fi 
ușurat pocăinţa pentru cei căzuți și că li se va fi dat pocăiţilor nă- 
dejdea iertării. Tăria credincioșilor rămâne neclintită și, la cei ce 
se tem și iubesc din toată inima pe Dumnezeu, neclintirea rămâ- 
ne trainică și puternică. 


2. Căci și desfrânaților li se lasă de către noi un răgaz pentru 
pocăință şi li se dă iertarea. Și totuși, pentru aceasta, nu scade 
în Biserică fecioria, nici nu slăbește, din pricina păcatelor alto- 
ra, dorința slăvită a înfrânării. Biserica înflorește încununată de 
atâtea fecioare, iar neprihănirea și sfiala păstrează tăria slavei sa- 
le, și puterea înfrânării nu este frântă, pentru că desfrânării i se 
ușurează pocăința și iertarea. 


3. Una este să aștepți pentru iertare, alta să ajungi la sla- 
vă, altceva ca cel trimis la închisoare să nu iasă de acolo pâ- 
nă nu plătește ultimul bănuti, și iarăși una este a primi răspla- 
ta credinţei și bărbăţiei, alta ca cel chinuit pentru păcate să se 
curețe printr-o lungă suferinţă și să se purifice îndelung prin foc, 
altceva să fi purificat toate păcatele prin pătimire, una, în sfârșit, 
a fi în așteptare pentru osânda Domnului în ziua judecății, și 
iarăși altceva a fi încununat de Domnul. 


XXI.1. Printre înaintașii noștri, unii episcopi, aici, în pro- 
vincia noastră, n-au socotit că trebuie să li se dea iertarea 
desfrânaților și au închis cu totul calea pocăinței pentru des- 
frânare. Totuși nu s-au retras din adunarea confraţilor lor epi- 
scopi, nici n-au rupt cu încăpățânarea împietririi ori neclintirii 
lor unitatea Bisericii Universale, astfel încât, deoarece la unii se 
acorda iertarea desfrânaților, cei care n-o dădeau să se despartă 
de Biserică. 


! Matei V, 26. 

2. Păstrându-se legătura unităţii și păzind în persoană jură- 
mântul nedespărțit al Bisericii Universale, fiecare episcop își 
hotărăşte şi-şi conduce lucrarea, având a da socoteală Domnului 
pentru alegerea sa. 


XXII.1. Mă mir însă că sunt unii atât de îndărătnici, încât so- 
cotesc că nu trebuie dată pocăința celor căzuți ori cred că celor ce 
se pocăiesc trebuie să li se refuze iertarea, cu toate că scris este: 

Adu-ţi aminte de unde ai căzut şi te pocăieşte şi fă faptele de 
mai înainte. 

Ceea ce de bună seamă se spune aceluia despre care se știe că 
a căzut și pe care Domnul îl îndeamnă să se ridice iarăși prin lu- 
Crări, Căci Scris este: 

Milostenia izbăveşte de la moarte, 

şi desigur nu de acea moarte pe care o dată pentru totdeauna 
a stins-o Sângele lui Hristos și de care slava Botezului mântuitor 
și a Mântuitorului nostru ne-a izbăvit, ci de cea care mai pe ur- 
mă se strecoară prin păcate. 


2. La fel, în alt loc, se dă timp pentru pocăință și Domnul 
mustră pe cel ce nu se căiește: 

Am multe, zice, împotriva ta, căci pe soția ta Izabela, care-și 
zice prorociţă, o laşi de învaţă şi amăgește pe robii Mei să se des- 
frâneze şi să mănânce din jertfă, şi i-am dat timp să se pocăiască și 
nu voiește să se pocăiască de desfrânare. lată, o trimit la pat în cea 
mai mare suferinţă şi pe cei care s-au desfrânat cu ea, de nu se va fi 
pocăit de faptele sale.? 

Și, de bună seamă, Domnul nu îndemna la căinţă, de nu făgă- 
duia îndurare celor ce se pocăiau. Și spune în Evanghelie: 


! Apocalipsa II, 5. 


? Tobit IV, 10. 
1 Apocalipsa II, 20-22. 

Vă spun vouă, că așa și în cer va fi mai multă bucurie pentru un 
păcătos care se căieşte, decât pentru nouăzeci şi nouă de drepți care 
n-au nevoie de pocăință.” 


3. Căci, de vreme ce scris este că: 

Dumnezeu n-a făcut moartea şi nu Se bucură de pieirea celor 
vii, 

ca unul Care dorește ca nimeni să nu piară, vrea ca păcătoşii 
să se pocăiască și, prin pocăință, să revină iarăși la viață. Pentru 
aceasta, strigă și grăiește prin profetul Ioil: 

Și acum, zice Domnul Dumnezeul vostru: „Întoarceţi-vă 
la Mine din toată inima voastră, cu postiri şi plâns și tânguire, 
și sfâșiați inimile si nu veșmintele voastre, şi întoarceți-vă câtre 
Domnul Dumnezeul vostru, căci milostiv este şi îndurător şi răb- 
dător şi cu multă milă, și Care își schimbă hotărârea de la relele 
pedepse botărâte.”* 


4. Chiar în Psalmi citim despre asprimea și totodată îndu- 
rarea lui Dumnezeu, Care ameninţă și în același timp cruță, 
pedepsește ca să îndrepteze și mântuiește după ce a îndreptat. 

Cerceta-voi, zice, cu toiagul fărădelegile lor și cu bătăi păcatele 
lor; iar mila Mea nu o voi depărta de la ei. 


XXIII.1. Domnul Însuşi, în Evanghelie, arătând milostenia 
lui Dumnezeu-Iatăl, spune: 

Cine este între voi omul care, de-i va cere fiul pâine, să-i întindă 
o piatră, ori, de-i va fi cerut peste, să-i întindă un șarpe? Deci, dacă 
voi, răi fiind, ştiţi să daţi daruri bune fiilor voştri, cu cât mai mult 
Tatăl vostru Cel din ceruri va da cele bune celor care cer de la El’ 


2 Luca XV, 7. 

3 Înţelepciunea lui Solomon I, 13. 
4 Toil II, 12-13. 

! Psalmi LXXXVIII, 32-33. 

2 Marei VII, 9-11. 

2. Domnul aseamănă aici pe tatăl trupesc cu veșnica și înde- 
lunga îndurare a lui Dumnezeu-Tatăl. Iar dacă tatăl ăsta de nimic 
de pe pământ, jignit greu de fiul păcătos și rău, de-l va fi văzut 
totuși mai apoi schimbat și, părăsind păcatele vieții de mai îna- 
inte, îndreptat cu durerea pocăinţei spre alese şi bune obiceiuri 
şi lucrarea nevinovăţiei, se bucură și mulţumeşte și îmbrățișează, 
primind cu învoirea bucuriei părintești pe cel pe care mai înain- 
te îl îndepărtase: cu cât mai mult Tatăl acela, unul și cu adevărat 
bun și milostiv și îndurător, ba însăși bunătatea și milostenia și 
cucernicia în sine, Se bucură de pocăirea fiilor Săi şi nu amenință 
cu mânie pe cei ce se pocăiesc ori plâng și se tânguiesc, ci mai de- 
grabă făgăduieşte iertare și îngăduinţă! 


3. Pentru aceasta Domnul îi numește în Evanghelie fericiți’, 
căci cel ce plânge cere milostenie, cel ce este mândru și trufaș își 
pregătește pedeapsa judecății viitoare. 


4. De aceea, frate preaiubit, am socotit că cei ce nu se pocă- 
iesc şi nu dovedesc din toată inima durere pentru păcatele lor, 
nici mărturisire vădită a jeluirii lor, să fie cu totul opriți de la nă- 
dejdea comuniunii și iertării, chiar de vor fi început a se ruga în 
boală, căci pe ei nu căința pentru păcat îi împinge a se ruga, ci 
apăsarea morţii ce-i ameninţă, și nu e vrednic să primească mân- 
gâiere în clipa morţii, cel care nu s-a gândit că este muritor. 


XXIV.1. În ceea ce-l priveşte pe Novaţian, despre care, prea- 
iubite frate, ai dorit să ți se scrie ce anume erezie a adus, să știi 
că, în primul rând, noi nu trebuie să fim curioși ce învaţă el, de 
vreme ce o face în afară. Oricine şi de orice fel ar fi, nu e creștin 
cel care nu este în Biserica lui Hristos. Chiar de se mândrește și 
propovăduiește cu glas semeţ filosofia şi cuvântul său, cel ce n-a 
păzit nici iubirea frățească, nici unitatea Bisericii a pierdut chiar 
şi ce a fost mai înainte. 


3 Cf. Matei V, 5. 

2. De nu cumva ţi se pare episcop cel care, făcut episcop în Bi- 
serică de către șaisprezece confrați episcopi, se străduiește a se fa- 
ce prin lingușire de către cei plecaţi din Biserică episcop nelegiu- 
it şi străin. Cu toate că de la Hristos este una Biserică răspândită 
în multe mădulare prin toată lumea, de asemenea un singur epi- 
scopat împărţit în mulţimea unită a multor episcopi, el, împotri- 
va predaniei lui Dumnezeu, împotriva unității strânse şi pretu- 
tindeni legate, se silește să facă o biserică omenească și-și trimite 
prin cele mai multe cetăţi noii săi apostoli, ca să așeze temeliile 
noii sale zidiri; și, în vreme ce, de curând, prin toate provinciile 
și prin toate cetăţile, au fost rânduiți episcopi înaintați în vârstă, 
curați în credință, încercaţi în nevoie, exilați în prigoană, el cu- 
tează să numească, peste aceștia, alți episcopi mincinoși. 


3. De parcă ar putea străbate întreaga lume cu încăpățânarea 
unei noi încercări ori să sfâșie trupul unit al Bisericii cu sămânţa 
dezbinării sale, neștiind că mereu schismaticii au clocotit la în- 
ceputuri și nu pot avea spor, nici a mări ceea ce cu nelegiuire au 
început, ci îndată cad dimpreună cu ticăloasa lor pizmă. 


4. Dar nu poate păstra episcopatul, chiar de fusese făcut mai 
înainte episcop, dacă se leapădă de corpul episcopilor săi și de 
unitatea Bisericii, de vreme ce Apostolul ne sfătuieşte să ne spri- 
jinim unii pe alţii, nu să ne depărtăm de unitatea pe care Dum- 
nezeu a întemeiat-o, și spune: 

Sprijinindu-vă unii pe alții în iubire, silindu-vă îndeajuns să 
păziţi unitatea Duhului, întru legătura păcii. 

Prin urmare, cel ce nu păzeşte nici unitatea Duhului, nici le- 
gătura păcii şi se desparte de unitatea Bisericii și de soborul ie- 
rarhilor nu poate avea nici demnitatea de episcop, ca unul care 
nu binevoieşte a ţine nici unitatea, nici pacea episcopatului. 


1! Efeseni IV, 2-3. 

XXV.1. Apoi, câtă umflare de semeţie, câtă uitare a smereni- 
ei și blândetii, câtă mândrie a trufiei este ca cineva fie să îndrăz- 
nească, fie să creadă că poate face ceea ce nici Apostolilor nu le-a 
îngăduit Domnul, să creadă că poate deosebi neghina! de grâu, 
ori, de parcă i s-ar fi dat lui însuși să mânuiască vânturătoarea şi 
să curețe aria, încearcă să despartă pleava de grăunțe. 


2. Iar când Apostolul zice: 

În casa cea mare sunt nu numai vase de aur ȘI argint, ci și de 
lemn şi de lut, 

pare că alege vasele de aur și argint, însă le disprețuiește pe ce- 
Je de lemn şi de lut, le aruncă, le osândește, cu toate că numai în 
ziua Domnului vasele de lemn sunt arse în flacăra focului dum- 
nezeiesc, iar cele de pământ sunt sparte de Acela căruia i s-a dat 


toiagul de fier. 


XXVI.1. Or, dacă se închipuie cercetător și judecător al ini- 
mii și rărunchilor, să judece despre toate cu dreptate și, de vreme 
ce ştie că scris este: 

lată, te-ai făcut sănătos; să nu mai păcătuieşti, ca să nu ţi se în- 
tâmple ceva mai rău’, 

să îndepărteze de la sine și din preajma sa pe înșelători şi 
desfrânaţi, câtă vreme cu mult mai grea și mai rea este pricina 
unui desfrânat decât a unuia cu cărțulie de apostazie, căci acesta 
a păcătuit silit fiind, pe când acela de bună voie; acesta, socotind 
de ajuns să nu aducă sacrificii, a fost înșelat de o rătăcire, pe când 
acela, distrugător al căsniciei altuia ori intrat în casa de pierzanie 
la cloaca și prăpastia mocirloasă a gloatei, a siluit trupul sfințit 
şi templul lui Dumnezeu cu nămolul ticălos, după cum spune 


Apostolul: 


2 Neghina, în text zizania, după grecul (dăvov, la rândul său din sumeri- 
anul zizăn, care însemna „grâu”. 

3 II Timotei II, 20. 

! Ioan V, 14. 

Orice păcat pe care-l va fi făcut omul este în afară de trup: dar 
cel ce se dă desfrânării păcătuieşte în trupul său. 


2. Totuşi, chiar și acestora li se dă pocăința și li se lasă nădejdea 
de a plânge și de a cere iertare, după cum însuși Apostolul spune: 

Mă tem ca nu cumva, venind la voi, să-i deplâng pe mulți 
dintre aceștia, care au păcătuit mai înainte şi nu s-au pocăit de 
necurățiile și desfrânarea, și necumpătarea, pe care le-au făcut." 


XĂVII.1. Iar noii eretici să nu se mângâie cu faptul că nu 
sunt, zic ei, în comuniune cu idolatrii”, cu toate că sunt la ei 
desfrânaţi și înșelători, ceea ce ţine de nelegiuirea idolatriei, du- 
pă cum spune Apostolul: 

Să știți aceasta, înțelegând că orice desfrânat ori necurat ori 
înşelător, ceea ce este idolatrie, nu are moştenire în Împărăția lui 
Hristos Dumnezeu.” 

Şi iarăși: 

Ucideţi mădularele voastre cele pământeşti, lepădând desfrâ- 
narea, necurăţia, pofta cea rea și lăcomia, care sunt închinare la 
idoli, pentru care vine mânia lui Dumnezeu.’ 


2. Căci,. de vreme ce trupurile noastre sunt mădularele lui 
Hristos și fiecare în parte suntem templul lui Dumnezeu, orici- 
ne siluieşte templul lui Dumnezeu, pe Dumnezeu îl siluiește, iar 
cel care împlinește voinţa diavolului slujeşte demonilor și idoli- 
lor. Iar faptele rele nu vin de la Sfântul Duh, ci poftele născute 
din ațâţarea vrăjmașului și dintr-un duh necurat ne împing să lu- 
crăm împotriva lui Dumnezeu și să slujim diavolului. Așa se face 
că, dacă ei spun că unul se întinează de păcatul celuilalt și, prin 


2 I Corinteni VI, 18. 

3 II Corinteni XII, 20-21. 

í Idolatrii, păgânii închinători la idoli (din si5odov și darpeiw „a sluji”). 
! Efeseni V, 5. 

2 Coloseni III, 5-6. 

cuvântul lor, se silesc să treacă asupra celui nepăcătos idolatria 
păcătosului, ei, chiar după cuvântul lor, n-ar putea fi iertaţi de 
nelegiuirea idolatriei, de vreme ce se vădește din mărturia Apos- 
tolului că desfrânaţii și înşelătorii, cu care sunt ei în comuniune, 
sunt idolatri. 


3. La noi însă, pe măsura credinţei noastre și a frumuseții 
dumnezeiești date propovăduirii noastre, se află rânduiala ade- 
vărului: fiecare este legat de păcatul său și nimeni nu poate fi fä- 
cut vinovat pentru altul, de vreme ce Domnul mustră și spune: 

Dreptatea celui drept va fi asupra lui, şi ticăloşia ticălosului va 

fi asupra lui.! 

Și iarăși: 

Nu vor muri părinţii pentru fii şi fiii nu vor muri pentru 
părinţi. Fiecare va muri pentru păcatul său." 

De bună seamă, citind și păzind acest lucru, socotim că ni- 
meni nu trebuie îndepărtat de fructul îndurării și de nădejdea 
iertării, căci cunoaștem atât din încredințarea Sfintei Scrip- 
turi, cât şi din hotărnicirea şi îndemnul lui Dumnezeu Însuși, că 
păcătoşii sunt chemaţi la pocăință și că celor ce se pocăiesc nu li 
se refuză iertarea şi îndurarea. 


XXVIII.I. Și, vai, ce batjocură adusă spre înșelarea fraților; 
vai, ce înșelare de-o clipă a tânguirii celor nenorociţi; vai, ce ne- 
lucrătoare şi deșartă învățătură a rânduielii eretice, să îndemni 
la pocăinţa îndurării și să lipseşti îndurarea de lecuire, să spui 
fraților noştri: 

„Plângi și varsă lacrimi și jeluiește-te zi și noapte și lucrează 
din plin pentru spălarea și curățirea păcatului tău, dar, după toa- 
te acestea, vei muri în afara Bisericii. Vei face totul pentru ierta- 
re, dar nu vei primi în nici un chip iertarea pe care o ceri.” 


3 lezechiel XVIII, 20. 
! Deuteronom XXIV, 16. 

Cine nu va pieri pe dată, cine nu se va pierde chiar de lipsa 
nădejdii, cine nu-și va întoarce sufletul de la gândul jeluirii? ? 


2. Socotești oare, că țăranul va lucra, de-i vei spune: 

„Lucrează-ți țarina cu toată priceperea plugarului, veghează-ţi 
cu grijă holdele, dar bucate nu vei secera, nu vei stoarce nici un 
strugure, nu vei apuca rodul măslinilor tăi, nu vei culege nici o 
poamă din livadă?” 


3. Ori nu este precum dacă, celui pe care-l îndemni spre stă- 
pânirea și folosirea corăbiilor, i-ai spune: 

„Frate, cumpără lemn din cele mai bune păduri, întocmeşte o 
corabie din stejari puternici şi aleși, sileşte-te să fie înzestrată cu 
cârmă, odgoane și pânze, dar, după ce vei fi făcut acestea, nu vei 
vedea folosul drumurilor şi călătoriilor ei?” 


XXIX.1. A închide și a tăia dinainte drumul durerii și calea 
pocăinței înseamnă ca, prin împietrirea şi cruzimea noastră, să 
se îndepărteze însăși pocăința, de vreme ce i se ia rodul, cu toa- 
te că, în Scriptură, Dumnezeu Se milostivește de cei ce se în- 
torc la El și se pocăiesc!. Iar dacă noi aflăm că nimeni nu trebuie 
oprit de la pocăință şi că celor ce se roagă și cer mila Domnului 
li se poate da iertarea prin ierarhii Lui, după cum El este milos- 
tiv şi cucernic, trebuie primit geamătul celor ce plâng, iar rodul 
pocăinţei nu trebuie refuzat celor îndurerați. 


2. Şi, pentru că la cei de jos nu există spovedanie, nici mărturi- 
sire? nu se poate face acolo, cei care se vor fi pocăit şi rugat din toa- 


! Îndemnul la pocăință și făgăduinţa iertării lui Dumnezeu, apar adesea 
în Sfânta Scriptură, fic în parabole, ca cea a fiului risipitor (Luca, XV, 10-32), 
fie chiar direct. 

2 Spovedanie, mărturisire — aproape cu același sens —, prin doi termeni: 
confessio şi exomologesis, după ttouoh&ynais, expresie a preocupării Sfântului 
Ciprian nu numai pentru conținutul, ci și pentru ținuta mesajului. 

tă inima trebuie deocamdată primiţi în Biserică și păstraţi înăun- 
trul ei pentru Domnul, Care, urmând a veni la Biserica Sa, va ju- 
deca de bună seamă cu privire la cei pe care-i va fi găsit înăuntru. 


3. lar apostaţii și trădătorii, ori vrăjmașii şi potrivnicii, care ri- 
sipesc Biserica lui Hristos, chiar de vor fi fost uciși afară pentru 
numele Lui, nu pot fi primiţi, după Apostol, la iertarea Bisericii, 
de vreme ce n-au păzit nici Duhul, nici unitatea Bisericii. 


XXX.1. Deocamdată, frate preaiubit, din cele multe, am 
străbătut pe scurt aceste puţine lucruri, prin care să răspund și 
dorinţei tale și să te leg tot mai mult de comunitatea soborului 
și trupului nostru. 


2. Dar, dacă vei avea prilejul și putinţa de a veni la noi, vom 
putea vorbi împreună și vom dezbate mai pe îndelete și deplin 
cele ce duc la înțelegerea mântuitoare. 

Îţi doresc, preaiubite frate, să fii mereu bine sănătos. 


SCRISOAREA LVI 


Ciprian doreşte sănătate fraţilor săi, Fortunatus, 
Abymnus, Optatus, Privatianus, Donatus şi Felix 


I.1. Mi-aţi scris, fraţi preaiubiţi, că, în timp ce voi vă aflați 
în cetatea Capsa! pentru alegerea episcopului, fratele și tovară- 
şul nostru Superius a adus la voi vestea că frații noștri Ninus, 
Clementinus și Florus, care fuseseră prinși mai înainte, în tim- 
pul prigoanei, mărturisind numele Domnului, învinseseră silni- 
cia magistratului și atacul mulțimii furioase, că după aceea, du- 
pă ce au fost chinuiţi înaintea proconsulului? cu grele cazne, au 
fost striviți de grozăvia chinurilor și, de la treapta slavei către care 
tindeau cu deplina bărbăţie a credinței, au cedat chinurilor înde- 
lungi, dar că totuși, nici după această grea cădere, suferită nu de 
bună voie, ci prin silnicie, nu au încetat a face pocăință timp de 
trei ani. Despre aceștia ați socotit că trebuie să mă întrebaţi dacă 
este oare îngăduit a-i mai primi în comuniune. 


II.1. Prin urmare, după dorinţa sufletului meu, socotesc că 
nu va lipsi îndurarea Domnului pentru aceștia, despre care se 
știe că au stat” drept în luptă, că au mărturisit numele Domnu- 


! Cetatea Capsa/Gafsa în Byzacena, regiune a Africii Proconsulare, în zo- 
na Tunisiei de astăzi. 

2 Persecuţia pare a se fi agravat odată cu sosirea proconsulului, în aprilie. 

3 Au stat, opus, ca peste tot, lui „au șezut” (stare — sedere), defineşte atitu- 
dinea demnă, bărbătească, rezistența neclintită (în picioare) în mărturisirea 
şi apărarea credinței. 

lui, că au învins silnicia magistraţilor și atacul gloatei furioase, 
că, pentru statornicia credinţei neclintite, au suferit temniţa, că, 
în mijlocul amenințărilor proconsulului și ale mulțimii aţâţate, 
care-i înconjura, s-au împotrivit torturilor sfâșietoare și înde- 
lung și repetat chinuitoare: astfel încât ceea ce pare a se fi năruit 
prin slăbiciunea din urmă a cărnii se înalță prin apărarea faptelor 
vrednice de mai înainte și este de ajuns pentru asemenea creştini 
că au pierdut slava; socotesc însă că nu trebuie nici să le închi- 
dem calea iertării, nici să-i lipsim de bunătatea părintească și de 
comuniunea noastră: noi socotim că acestora le poate fi de ajuns 
spre a dobândi îndurarea Domnului faptul că vreme de trei ani, 
neîntrerupt şi cu durere, după cum scrieţi, au plâns într-o amar- 
nică jeluire de căință. 


2. De bună seamă, nu socotesc să li se dea iertarea fără lua- 
re-aminte şi fără temei celor pe care-i vedem că nici mai înainte 
n-au lipsit din luptă cu bărbăţia slujirii lor ca oșteni și că, dacă 
bătălia chiar va veni din nou, ei îşi pot recâștiga slava dinainte. 
Căci, deoarece în sinod! s-a hotărât ca celor care se pocăiesc, să 
li se vină în ajutor și să li se dea iertarea celor aflaţi în primejdie 
de moarte, că trebuie astfel să aibă întâietate în primirea iertării 
cei pe care îi vedem că nu au căzut din nevolnicia sufletului, ci, 
luptând în bătălie și fiind răniţi, nu au putut duce până la capăt 
cununa mărturisirii lor, din cauza slăbiciunii trupului, mai cu 
seamă că, deși doreau să moară, nu le era dat să fie uciși, ci, slein- 
du-le puterile, uneltele torturii îi sfâșiau atât timp, nu până când 
le învingeau credința, care este de neînvins, ci până le istoveau 
trupul, care este slab. 


III. Totuși, fiindcă aţi scris să cercetez în cel mai mic amănunt 
acest lucru, împreună cu mai mulți confraţi, iar o pricină atât de 
mare cere o cumpănire foarte importantă şi grea, în urma reuni- 


! Sinodul care avea loc primăvara. 

rii mai multora, iar acum în preajma sărbătorilor Paștelui aproa- 
pe toţi rămân la ei cu fraţii, abia după ce vor fi împlinit prăznu- 
irea sărbătorii la ai lor și vor fi început a veni la mine, atunci voi 
cerceta cu fiecare în parte mai pe deplin, ca să se ia la noi o hotă- 
râre în legătură cu ceea ce ne-aţi cerut sfatul și să vi se dea în scris 
un răspuns limpede, cântărit în adunarea multor episcopi. 

Vă doresc, frați preaiubiți, să fiţi mereu bine sănătoși. 


SCRISOAREA LVII! 


Ciprian, Liberalis, Caldonius, Nicomedes, Ceciliu, 
Iunius, Marrutius, Felix, Successus, Faustinus, 
Fortunatus, Victor, Saturninus, alt Saturninus, 
Rogatianus, Tertullus, Lucian, Sattius, Secundinus, alt 
Saturninus, Eutyches, Amplus, alt Saturninus, Aureliu, 
Priscus, Herculaneus, Victoricus, Quintus, Honoratus, 
Manthaneus, Hortensianus, Verianus, lambus, 
Donatus, Pomponius, Policarp, Dimitrie, alt Donatus, 
Privatianus, Fortunatus, Rogatus şi Monnulus transmit 
sănătate fratelui Corneliu 


1.1. Noi, preaiubite frate, de mai înainte, după ce ne-am sfă- 
tuit între noi în Sinod?, hotărâserăm ca cei ce fuseseră doborâți 
de vrăjmaș în timpul prigoanei și căzuseră și se murdăriseră cu 
jertfiri rușinoase să facă mult timp pocăință deplină, iar, dacă 
ameninţa primejdia unei boli, să primească iertarea înainte de 
a-i lovi moartea. Căci nu se putea îngădui, nici iubirea părin- 
tească și îndurarea dumnezeiască nu puteau lăsa ca Biserica să 
fie închisă celor ce-i băteau la poartă, iar celor îndureraţi și ru- 
gători să le fie refuzat ajutorul unei nădejdi mântuitoare, astfel 
încât, retrăgându-se din lumea aceasta, să fie trimiși la Domnul 
fără comuniune? și iertare, de vreme ce El Însuși a îngăduit și a 


1 Scrisoarea este redactată la Sinodul din 252. 
2 Sinodul din primăvara anului 251. 
3 Comuniune, aici şi nu numai, împărtășire. 

dat lege ca cele legate pe pământ să fie legare și în cer! și, iarăși, 
să poată fi acolo dezlegate cele care mai înainte vor fi fost dezle- 
gate aici, în Biserică. 


2. Dar, cum noi vedem că a început a se apropia din nou zi- 
ua altei prigoane? și suntem preveniţi de semne dese și neîntre- 
rupte, ca să fim înarmați și pregătiți pentru lupta pe care ne-o 
declară vrăjmașul, să pregătim prin îndemnurile noastre chiar și 
poporul încredinţat nouă, după sfântul nostru rang și fără deo- 
sebire, să adunăm în tabăra Domnului pe toți oștenii lui Hristos 
care doresc armele și cer stăruitor bătălia: siliți fiind, am socotit 
că acestora, care nu s-au îndepărtat de Biserică și nu au încetat a 
face pocăință și a plânge și a se ruga la Domnul din prima zi a că- 
derii lor trebuie să li se dea iertarea şi că se cuvine să fie înarmați 
şi orânduiţi pentru bătălia ce ne ameninţă. 


I[.1. Or, de bună seamă, trebuie să dăm ascultare semnelor 
şi înştiințărilor întemeiate, pentru ca oile aflate în primejdie să 
nu fie părăsite de păstori, ci toată turma să fie adunată laolaltă și 
armata Domnului să fie înarmată pentru înfruntarea războiului 
ceresc. Căci, pe bună dreptate, s-ar fi prelungit pentru mai mul- 
tă vreme pocăința celor îndurerați, ca să li se vină în ajutor celor 
bolnavi în clipa morţii, într-o vreme când nu lipseau liniștea și 
pacea, care îngăduiau să se facă simţite timp îndelungat lacrimile 
celor care plângeau și să se vină târziu în ajutor celor ce mureau 


fiind bolnavi. 


2. Dar acum au nevoie de iertare nu atât cei bolnavi, cât cei 
puternici, nu celor care mor, ci celor care trăiesc trebuie să li se 
dăruiască de noi iertarea, astfel încât să nu-i lăsăm neînarmați şi 
goi pe cei pe care îi îmboldim și-i mânăm la luptă, ci să-i întărim 

1 Cf. Matei XVIII, 18. 


2 Este vorba de persecuția din vremea lui Gallus. 

cu pavăza Sângelui și Trupului lui Hristos, și, deoarece Euharis- 
tia se face anume pentru aceasta, ca să poată fi ocrotire pentru 
cei ce o primesc, să-i înarmăm cu platoșa dărniciei dumnezeieşti 
pe cei pe care noi îi vrem a fi apăraţi împotriva vrăjmaşului. Căci, 
în ce fel îi învăţăm și-i îndemnăm să-și verse sângele în mărturi- 
sirea numelui lui Hristos, dacă celor ce urmează să lupte le refu- 
zăm Sângele lui Hristos? Sau în ce fel îi facem vrednici de paha- 
rul muceniciei, dacă noi nu le îngăduim să bea mai întâi, după 
rânduiala împărtășaniei, Potirul Domnului? 


III.1. Trebuie să se facă o deosebire, frate preaiubit, pe de o 
parte, între cei care au căzut în apostazie și, reîntorși în lumea 
aceasta la care renunţaseră, trăiesc ca niște păgâni sau, ajunși fu- 
gari la eretici, primesc zilnic armele ucigătoare împotriva Biseri- 
cii şi, pe de alta, aceștia care, neîndepărtându-se de pragul Bise- 
ricii și implorând neîntrerupt și cu durere mângâierile dumne- 
zeiești Și părintești, mărturisesc că sunt acum pregătiţi pentru 
înfruntare și că stau! cu bărbăţie și luptă pentru numele Dom- 
nului lor și pentru propria mântuire. 


2. În acest moment noi dăm iertarea nu celor care dorm, ci ce- 
lor care veghează, dăm iertarea nu pentru desfărări, ci pentru ar- 
me, dăm iertarea nu pentru odihnă, ci pentru bătălie. Dacă, po- 
trivit cu ceea ce îi auzim pe ei şi dorim și credem, ei vor sta cu 
vitejie şi, împreună cu noi, vor aşterne la pământ duşmanul în bă- 
tălie, nu regretăm că am acordat iertarea unor atât de mari viteji. 
Dimpotrivă, mari sunt cinstea și slava episcopatului nostru că a 
dat iertarea unor martiri, astfel încât noi, episcopii, care săvârșim 
zi de zi slujirea lui Dumnezeu, Îi pregătim lui Dumnezeu jertfe şi 
victime. Dacă însă — și întoarcă Domnul aceasta de la frații noș- 
tri creştini! — vreunul dintre cei căzuţi va înșela, ca să ceară ierta- 
rea cu viclenie și să primească comuniunea în timpul luptei ce ne 


! Stau (în picioare), aici: „sunt gata, pregătiți, stau de veghe”. 

ameninţă, neavând de gând să lupte, se înșală și se amăgește, ca 
unul care una ascunde în inimă și alta rostește cu glasul. 


3. Noi, pe cât ne este dat să vedem și să judecăm, vedem fa- 
ţa fiecăruia, nu-i putem scruta inima, nici pătrunde mintea cu 
ochii. Despre acestea judecă Cel care cercetează și cunoaşte cele 
ascunse, Care va să vie îndată și va să judece ascunzișurile și tai- 
niţele inimii. Însă cei răi nu trebuie să dăuneze celor buni, ci mai 
degrabă cei răi să fie ajutaţi de cei buni.! De aceea nu trebuie re- 
fuzată iertarea celor care au de gând să-și asume martiriul, doar 
fiindcă sunt unii care au de pând să-l refuze, și tocmai pentru 
aceasta trebuie dată iertarea tuturor care au de gând a lupta, ca să 
nu fie trecut cu vederea cel care va să fie încununat în luptă. 


IV.1. Şi nimeni să nu spună: „Cel care ia asupra sa martiriul 
se botează cu propriul său sânge, nici iertarea nu-i trebuie de 
la episcop aceluia care urmează să dobândească iertarea slavei 
sale și care urmează a primi o răsplată mai mare din cinstirea 
Domnului.” 


2. În primul rând, nu poate fi potrivit pentru mucenicie cel 
care nu este înarmat de Biserică pentru luptă și greșește mintea 
pe care n-o înalță și n-o înflăcărează Euharistia primită. Căci 
spune Domnul în Evanghelia Sa: 

Iar când vă vor da în mâna lor, nu vă îngrijoraţi ce veți vorbi. 
Căci se va da vouă în ceasul acela ce să vorbiți. Fiindcă nu voi sun- 
teți care vorbiţi, ci Duhul Tatălui vostru, care vorbeşte în voi? 

Însă, dacă El spune că, în cei dați în mâinile acelora și în cei 
hotărâți întru mărturisirea numelui lui Hristos, vorbeşte Duhul 
Tatălui, în ce fel se poate afla pregătit și potrivit pentru mărtu- 


! Nu trebuie să generalizăm: din cauza celor răi, nu trebuie să pătimeas- 
că şi cei buni. 


2 Matei X, 19-20. 

risire cel care, după ce mai înainte a primit iertarea, nu va pri- 
mi Duhul Tatălui, Care, întărind pe robii Săi, Însuși vorbește şi 
mărturisește în voi? 


3. Apoi, dacă, după ce-și va fi părăsit toate bunurile sale, va 
fugi și, așezat în ascunzișuri și în singurătate, va cădea din întâm- 
plare între tâlhari sau va muri de friguri sau de boală, oare nu 
nouă ni se va aduce vină pentru faptul că un oștean atât de bun, 
care şi-a părăsit toate ale sale și, lăsându-și casa, și părinţii, și co- 
piii, a ales să urmeze pe Domnul său, moare fără iertare și împăr- 
tășanie? Oare nu în seama noastră va fi înscrisă nepăsarea leneşă 
ori asprimea crudă, în ziua Judecăţii, pentru că, păstori fiind, nu 
vom fi voit nici să îngrijim, în timp de pace, oile încredințate și 
date în grijă, nici să le înarmăm, în bătălie? 


4. Oare nu nouă ni se va îndesa pe gât de către Domnul ceea 
ce strigă și spune prin profetul Său: 

lată, voi mâncaţi grăsimea şi cu lâna vă îmbrăcaţi; ce e gras tä- 
iați, iar oile mele nu le paşteţi; ce a slăbit nu aţi întărit;ce-a fost bol- 
nav n-aţi vindecat, ceea ce s-a frânt nu aţi legal; ceea ce rătăcea n-aţi 
chemat la voi şi ceea ce s-a pierdut n-aţi căutat, iar ceea ce a fost pu- 
fernic aţi ucis prin povară şi S-au risipit oile mele, pentru că nu au 
păstori, și au ajuns mâncare pentru toate sălbăticiunile câmpului şi 
n-a fost cine să le caute şi să le cheme îndărăt. Pentru aceasta zice 
Domnul: Ilată-Mă, Eu vin la păstori şi le voi cere înapoi oile Mele 
din mâinile lor şi îi voi opri să pască oile Mele: şi nu le vor mai paşte 
și voi smulge oile Mele din gura lor şi le voi păstori cu dreptate.’ 


V.1. Așadar, pentru ca oile încredințate nouă să nu ne fie ce- 
rute înapoi de Domnul din gura noastră, cu care refuzăm ierta- 


! Jezechiel XXXIV, 3-6, 10, 16. Textul latin al Sf. Ciprian diferă de cel al 
»Vulgatei”, ca urmare vom avea și o traducere a pasajului citat, deosebită de 
cea sinodală. 

rea, cu care dovedim mai degrabă asprimea cruzimii omenești 
decât pe cea a bunătății dumnezeiești și părintești, noi, inspirați 
de Sfântul Duh şi îndemnați de Domnul prin semne multe și 
deslușite, fiindcă ni se vesteşte dinainte și arată că ne ameninţă 
dușmanul, am hotărât să adunăm în tabără oștenii lui Hristos și, 
după ce vor fi fost cercetate pricinile fiecăruia în parte, să dăm 
iertare celor căzuţi, ba, mai mult, să le acordăm arme celor care 
au de gând a lupta. Credem că, cu gândul la mila părintească, 
acest lucru îl veţi hotări și voi. 


2. lar dacă, dintre toţi confrații noştri, va fi vreunul care, în 
vreme ce lupta ne ameninţă, socotește că nu trebuie să dea ier- 
tarea fraţilor și surorilor, acela va da socoteală Domnului în ziua 
Judecăţii, fie pentru hotărârea nepotrivită, fie pentru asprimea 
sa neomenească. Noi, fapt ce se potriveşte credinţei și iubirii şi 
purtării de grijă, am făcut cunoscute cele ce erau în cunoașterea 
noastră: că s-a apropiat ziua înfruntării, că un dușman nestăpâ- 
nit se ridică îndată împotriva noastră, că nu vine o luptă așa pre- 
cum a fost, ci cu mult mai grea și mai aspră, că acest lucru ni se 
arată adesea de la Dumnezeu, că despre aceasta ni se vorbeşte 
prin purtarea de grijă și mila Domnului, de ale Cărui ajutor și 
bunătate, cei care credem în El putem fi încredinţaţi, fiindcă Cel 
Care, în timpul păcii, vestește dinainte oștenilor Săi bătălia vii- 
toare le va da oștenilor izbânda în luptă. 

Îţi dorim, preaiubite frate, să fii mereu bine sănătos. 


SCRISOAREA LVIII 


Ciprian doreşte sănătate 
poporului locuitor în Tbibaris! 


I.1. Mă gândisem cu adevărat și era o dorinţă a mea, fraţi 
preaiubiți, ca, dacă starea lucrurilor și vremurile îmi îngăduiau, 
potrivit cu ceea ce deseori și voi aţi dorit, să vin eu însumi la voi 
și, fiind de faţă acolo, să-i întăresc pe fraţi, cu îndemnul nostru 
oricât de mic. Dar, fiindcă suntem ţinuţi pe loc de treburi atât 
de apăsătoare, încât nu ne-a fost dat să fim mult timp plecaţi de 
aici, nici să fim departe timp îndelungat de poporul căruia, cu 
mila lui Dumnezeu, îi stau în frunte, am trimis între timp la voi 
această scrisoare, ca pe un înlocuitor? al meu. 


2. Căci, deoarece suntem prea adesea împinși și îndemnați 
de slujirea Domnului, Care ne învaţă, suntem datori a vă aduce 
şi vouă la cunoștință grija ce stă la temelia îndemnului nostru. 
Căci trebuie să știți și să credeți şi să ţineţi ca sigur faptul că zi- 
ua necazului a început a sta deasupra capului nostru și s-a apro- 
piat căderea lumii acesteia și timpul Antihristului, astfel încât să 
stăm? cu toţii pregătiți pentru luptă și la nimic altceva să nu cu- 
getăm decât la slava vieţii veșnice și la cununa mărturisirii Dom- 
nului, nici să socotim că cele ce vin sunt tot așa precum au fost 


! Thibaris, în Africa proconsulară, astăzi Thibar, în Tunisia. 
2 Înlocuitor, în text vicarius, cu trimitere și la funcţia respectivă (vicar 
episcopal). 


3 Reamintim că 4 sta înseamnă a veghea, a sta în picioare, pregătit. 

cele care au trecut. Acum ne amenință o luptă mai grea și mai 
crâncenă, pentru care oștenii lui Hristos trebuie să se pregăreas- 
că cu credință nezdruncinată și bărbăție neclintită, gândindu-se 
că pentru aceasta beau zilnic Potirul cu Sângele lui Hristos, ca 
să-și poată ei înșiși vărsa sângele pentru Hristos. 


3. Aceasta înseamnă a vrea să te afli împreună cu Hristos, lu- 
cru pe care Hristos l-a învăţat și l-a făcut a fi urmat, precum spu- 
ne Apostolul Ioan: 

Cine spune că rămâne în Hristos, trebuie să umble el însuşi pre- 
cum a umblat EL! 

La fel, Apostolul Pavel îndeamnă și ne învaţă spunând: 

Suntem fii ai lui Dumnezeu. lar de suntem fii şi moştenitori 
ai lui Dumnezeu, suntem, de bună seamă, împreună-moştenitori 
cu Hristos, dacă cu adevărat pătimim împreună cu El, ca să şi fim 
slăviți împreună cu El? 


I.1. Acum trebuie să le cercetăm pe toate cu atenţie, ca ni- 
meni să nu dorească ceva din această lume, care moare de-acum, 
ci să urmeze lui Hristos, Care trăiește întru veșnicie și înviază 
pe robii Săi așezați statornic în credința numelui Său. Căci vine 
vremea, fraţi preaiubiţi, pe care Domnul nostru a vestit-o de mai 
înainte și a arătat că vine, spunând: 

Va veni ceasul când tot cel care vă va ucide să creadă că el îm- 
plineşte o datorie faţă de Dumnezeu. Dar vor face aceasta, fiind- 
că nu au cunoscut nici pe Tatăl, nici pe Mine. Tar acestea vi le-am 
spus pentru ca, atunci când va fi venit ceasul lor, să vă amintiţi că 
v-am spus.? 

Și nimeni să nu se mire, că suntem istoviţi de prigoane ne- 
încetate și adesea apăsaţi de necazuri chinuitoare, căci a prezis 


! II loan II, 6. 
2? Romani VIII, 16-17. 
3 Ioan XVI, 2-4. 

mai înainte Domnul că vor fi acestea în timpurile de pe urmă și, 
prin învăţătura și îmbărbătarea cuvântului Său, a rânduit sluji- 
rea noastră ca oșteni și chiar Petru, Apostolul Său, ne-a învăţat, 
că de aceea se fac prigoane, ca să fim încercaţi și ca, după dreap- 
ta pildă a drepţilor dinaintea noastră, să fim uniţi chiar şi prin 
moarte şi suferinţe în iubirea lui Dumnezeu. Căci a pus în Epis- 
tola sa, spunând: 

Preaiubiţilor, nu vă miraţi de vâlvătaia care vi se aprinde, ca- 
re se face pentru încercarea voastră, şi nici să nu deznădăjduiţi, ca 
și cum v-ar atinge un lucru nou, ci, ori de câte ori sunteți părtaşi 
la pătimirile lui Hristos, bucuraţi-vă pentru toate, ca să vă veseliți 
bucurându-vă şi în descoperirea ce se va fi făcut a slavei Lui. Dacă 
sunteți mustraţi pentru numele lui Hristos, sunteți fericiți, fiindcă 
numele măreției şi puterii Domnului se odihnește în voi, iar ceea 
ce la aceia este bulit, la noi este cinstit. 


3. lar Apostolii ne-au învăţat cele pe care ei înșiși le-au aflat 
din preceptele Domnului și din poruncile cereşti, căci Domnul 
Însuși ne întărește şi spune: 

Nu este nimeni care să-şi lase casa ori ogorul, sau părinţii sau 
fraţii, ori soția ori fiii pentru Împărăţia lui Dumnezeu şi să nu pri- 
mească de şapte ori pe atât în vremea aceasta, iar în veacul viitor, 
viața veşnică? 

Şi iarăși: 

Fericiţi, spune, veţi fi când oamenii vă vor uri şi vă vor scoate 
deoparte și vă vor alunga și vor ocări numele vostru ca pe ceva rău, 
din pricina Fiului Omului. Bucuraţi-vă în ziua aceea şi vă veseliţi, 
căci, iată, plata voastră multă este în ceruri.” 


II.1. Domnul a vrut ca noi să ne bucurăm și să ne veselim în 
prigoane; când se fac persecuțiile, atunci se dau cununile credin- 


! Petru IV, 12-14. 
2 Luca XVIII, 29-30. 
3 Luca VI, 22-23. 

ţei, atunci sunt încercați oștenii lui Dumnezeu, atunci martirilor 
li se deschid cerurile. Căci nu astfel ne-am dăruit în numele slu- 
jirii ostășești, ca să trebuiască să gândim numai pacea și să oco- 
lim și să refuzăm îndatorirea de oștean, deoarece chiar în această 
slujire ostăşească Domnul a umblat cel dintâi, Învățător al sme- 
reniei şi îngăduinței şi al pătimirii, ca să facă mai întâi El ceea ce 
a învățat să se facă și, Cel care ne îndeamnă să pătimim, El Însuși, 
să pătimească înaintea noastră. 


2. Să avem înaintea ochilor, frați preaiubiți, faptul că Cel care 
singurul a primit toată judecata de la Tatăl și Care va să vie ca să 
ne judece, a înfățișat de acum hotărârea judecății Sale şi a recu- 
noașterii viitoare, vestind dinainte cu martori, că va să mărturi- 
sească înaintea Tatălui Său pe cei care-L mărturisesc și va să tăgă- 
duiască pe cei care-L tăgăduiesc. De-am putea scăpa de moarte, 
ne-am putea teme pe bună dreptate de moarte. Însă, negreșit, de 
vreme ce este de neocolit ca cel muritor să moară, să îmbrățișăm 
prilejul care vine din făgăduinţa și bunăvoința lui Dumnezeu și 
să suferim împlinirea morții cu răsplata nemuririi și să nu ne te- 
mem că vom fi ucişi, deoarece știm că, atunci când suntem ucişi, 
suntem încununaţi. 


IV.1. Şi nimeni, frați preaiubiți, când va vedea poporul nos- 
tru hăituit și risipit de teama prigoanei, să nu fie tulburat, că nu 
vede frăţia creștină adunată și nici nu aude pe episcopi învăţân- 
du-i. Atunci nu pot fi împreună toți aceia, cărora nu le este îngă- 
duit să ucidă, dar trebuie să fie uciși. Oriunde va fi în acele zile 
oricare din frați, despărţit o vreme de turmă, prin silnicia vremii, 
cu trupul, nu cu duhul, să nu fie tulburat de grozăvia acelei hăi- 
tuiri, nici să nu se îngrozească, retras fiind și ascuns în singură- 
tatea vreunui loc pustiu. Nu este singur cel căruia Hristos îi es- 
te tovarăș în bejenie. Nu este singur cel care, păzind templul lui 
Dumnezeu, oriunde se va fi aflat, nu este fără Dumnezeu. 


SCRISORI 233 


2. Și, dacă pe cel care fuge în singurătăți și în munţi îl va vä- 
tăma vreun tâlhar, îl va ataca vreo fiară, îl vor dobori foamea sau 
setea sau frigul, sau pe cel care zorește pe mări într-o călătorie 
primejdioasă îl vor scufunda vremea rea și furtuna, Hristos îl ve- 
de pe oșteanul Său, oriunde luptă, şi celui care moare din cauza 
prigoanei pentru cinstirea numelui Său îi întoarce răsplata pe ca- 
re a făgăduit că i-o va da la înviere. Și nu este mai mică slava mar- 
tiriului dacă n-a pierit în mod public și între mulţi, de vreme ce 
pricina pieirii este că piere pentru Hristos. Este de ajuns pentru 
dovedirea martiriului său acel Martor, Care-i încearcă pe martiri 
şi-i încununează. 


V.1. Să urmăm, fraţi preaiubiţi, pe dreptul Abel, cu care s-a 
făcut începutul martiriilor, de vreme ce el, cel dintâi, este ucis 
pentru dreptate. Să urmăm pe Avraam, cel iubit de Dumnezeu, 
care n-a șovăit să aducă jertfă manilor! săi pe propriul fiu, atunci 
când s-a supus lui Dumnezeu, cu dăruirea credinței. Să urmăm 
pe cei trei tineri, Anania, Azaria și Misael, care nici de vârstă în- 
fricoșaţi, nici de robie frânţi, după ce Iudeea a fost învinsă și Ie- 
rusalimul înrobit, au învins pe rege prin curajul credinței, chiar 
în regatul său, ei care, poruncindu-li-se să se închine la statuia pe 
care o făcuse regele Nabucodonosor, au rămas mai tari și decât 
amenințările regelui şi decât flăcările, strigându-și înaintea lui și 
dovedindu-și credința, prin aceste cuvinte: 

Rege Nabucodonosor, noi n-avem nevoie să-ți dăm răspuns la 
acest cuvânt! Căci Dumnezeu, Căruia îi slujim, ne poate scăpa 
din cuptorul cu foc aprins și ne va elibera din mâinile tale. Și, chiar 
dacă nu [o va face], să-ți fie cunoscut că nu slujim dumnezeilor tăi 
si nu ne-nchinăm chipului de aur pe care l-ai înălţat 


! Mani, manes, vechi divinităţi italice, suflete ale strămoșilor, duhuri bu- 
ne, beneficiind de un cult al lor. 
2 Este răspunsul la întrebarea pusă de rege: care anume zeu îi va salva din foc. 


3 Daniel III, 16-18. 

Aceia credeau că pot scăpa, dar au adăugat și chiar dacă nu, 
ca să știe regele că ei pot să şi moară pentru Dumnezeul Căru- 
ia-l slujeau. 


2. Căci aceasta este tăria bărbăției şi a credinţei, să crezi şi să 
ştii că Dumnezeu te poate scăpa de moartea ce te ameninţă și to- 
tuși să nu te temi de moarte şi să nu cedezi, ca mai puternic să-ţi 
poată fi încercată credința. S-a revărsat prin gura lor tăria nepieri- 
toare şi neînvinsă a Sfântului Duh, ca să se vădească a fi adevărate 
cele pe care le-a dezvăluit Domnul în Evanghelia Sa, spunând: 

Iar când vă vor prinde, nu vă îngrijoraţi ce veți vorbi. Căci se 
va da vouă în ceasul acela ce să vorbiţi. Fiindcă nu voi sunteți care 
vorbiti, ci Duhul Tatălui vostru, care vorbeste în voi.! 

A spus că ni se dă nouă în acel ceas de la Dumnezeu și ni se 
oferă ceea ce putem vorbi și răspunde și că atunci nu noi suntem 
cei care vorbim, ci Duhul lui Dumnezeu-Tatăl. El, Care nu Se 
îndepărtează şi nu Se desparte de mărturisitori, El Însuşi vorbeş- 
te și este încununat în noi. Precum Daniel, care, pe când era si- 
lit să se închine la idolul Bel, pe care îl slujeau atunci poporul și 
regele, a izbucnit cu toată credinţa și îndrăzneala întru apărarea 
Dumnezeului său, spunând: 

Eu nu slujesc nimic [altceva] decât pe Domnul Dumnezeul 
meu, care a zidit cerul şi pământul? 


VI.1. Chinurile grele ale fericiților martiri din Cartea Maca- 
beilor și feluritele cazne ale celor șapte fraţi, și mama care-și în- 
tăreşte copiii în chinuri și care însăși moare cu copiii nu sunt oa- 
re dovezile unei mari bărbăţii și credințe și, prin pătimirile lor, 


! Marei X, 19-20. 

2 Daniel XIV, 4; sursa Sf. Ciprian diferă de Vulgata, unde avem: Quia non 
colo idola manufacta, sed viventem Deum, qui creavit caelum et terram et habet 
potestatem omnis carnis „căci nu slujesc idoli făcuți de mâna [omului], ci pe 
Dumnezeul viu, Care a făcut cerul și pământul și are puterea peste tot trupul 
[carnea]” [C£. în Septuaginta, capitolele finale separate Bà xal Apdkov]. 

nu ne îndeamnă pe noi spre izbânda martiriului? Oare la ce [ne 
îndeamnă] profeții, pe care Sfântul Duh i-a inspirat întru preşti- 
ința celor viitoare? Oare la ce [ne îndeamnă] Apostolii, pe care 
Domnul i-a ales? Oare nu ne-au învăţat ca și noi să murim ori de 
câte ori cei drepţi sunt uciși pentru dreptate? 


2. Naşterea lui Hristos îşi are începutul odată cu martiriul 
pruncilor, căci erau ucişi din pricina numelui Său cei care fusese- 
ră de doi ani și mai puţin. O vârstă nepotrivită încă pentru lup- 
tă s-a arătat potrivită pentru cunună. Ca să se vadă că sunt nevi- 
novaţi cei care sunt uciși pentru Hristos, a fost ucisă din pricina 
numelui Său pruncimea neprihănită. S-a arătat că nimeni nu es- 
te scutit de primejdia prigoanei, de vreme ce și unii ca aceștia au 
suferit martiriul. 


3. Însă cât de greu poate fi faptul, ca un rob cu numele de 
creștin să nu vrea să pătimească, cu toate că mai întâi a pătimit 
Stăpânul’, şi ca noi să nu vrem să pătimim pentru păcatele noas- 
tre, în vreme ce Acela, neavând un păcat propriu al Său, a păti- 
mit pentru noi! Fiul lui Dumnezeu a pătimit, ca să ne facă pe 
noi fiii lui Dumnezeu, iar fiul omului nu vrea să pătimească pen- 
tru a rămâne fiul lui Dumnezeu! Dacă noi ne nevoim cu ura 
veacului acestuia, ura acestui veac a îndurat-o mai întâi Hristos. 
Dacă noi îndurăm în această lume batjocurile, bejenia, chinuri- 
le, mai grele lucruri a suferit Creatorul şi Stăpânul lumii, Care 
ne și povăţuiește, spunând: 

Dacă lumea vă urăște, amintiţi-vă că întâi M-a urât pe Mine. 
Dacă aţi fi din lume, lumea ar iubi ce este al ei; dar, pentru că nu 


! Stăpânul, în text Dominus, aluzie la realitatea vremii: robii erau solidari 
cu stăpânul căzut în dizgrație, erau supuși (cel puțin) aceloraşi cazne. Cu zu- 
mele de creştin — robii (chiar eliberaţi) purtau numele stăpânului — Christia- 
nus de la Christus (după modelul Ovidius — Ovidianus, Terentius — Terentia- 
nus, Lucius -Lucianus etc.). 

sunteți din lume, ci Eu v-am ales din lume, de aceea vă urăște lu- 
mea. Amintiţi-vă cuvântul pe care vi l-am spus: Nu este robul mai 
presus de stăpânul său. Dacă M-au prigonit pe Mine, și pe voi vă 
vor prigoni.’ 

Domnul şi Dumnezeul nostru a și făcut ceea ce a învățat, ca 
să nu se poată dezvinovăţi ucenicul care învaţă și nu face. 


VII.1. Nici unul dintre voi, fraţi preaiubiţi, să nu se înspăi- 
mânte de teama prigoanei ce va să vie sau de venirea de neînlă- 
turat a lui Antihrist, astfel încât să nu fie găsit înarmat pentru 
orice cu îndemnurile și învățăturile Evangheliei, cât şi cu pove- 
tele cereşti. Vine Antihristul, dar vine îndată Hristos. Bântuie și 
se năpustește cu sălbăticie vrăjmașul, dar îndată urmează Dom- 
nul, pentru a răzbuna pătimirile și rănile noastre. Se mânie duș- 
manul și ameninţă, dar este cu noi Cel care ne poate izbăvi din 
mâinile aceluia. 


2. Trebuie să ne temem de Acela de a Cărui mânie nimeni nu 
va putea scăpa, căci Însuși ne amintește și ne spune: 

Nu vă temeţi de cei ce pierd trupul, dar sufletul nu-l pot pierde. 
Ci mai degrabă temeţi-vă de Cel ce poate şi trupul şi sufletul să le 
piardă în gheena.? 

Şi iarăşi: 

Ce] care-și iubeşte viaţa o va pierde, iar cel care-și urăște viața 
în lumea aceasta o va păstra pentru viața veşnică. 

Și Apocalipsa ne învaţă și ne previne spunând: 

Dacă cineva se-nchină fiarei şi chipului ei şi primește semnul pe 
Puntea şi mâna sa, va bea el însuşi din vinul mâniei lui Dumne- 


! loan XV, 18-20. 

2 Matei X, 28. 

! Ioan XII, 25; textul prezintă azimam, tradus de noi cu „viaţa” (cores- 
punzăror lui Vox), căci aici nu este vorba de „sufler”, redat, de regulă, prin 
animus (mvevua). 

zeu, amestecat în potirul mâniei Lui, şi va fi pedepsit cu foc şi pu- 
cioasă sub ochii sfinților îngeri și sub ochii Mielului, iar fumul din 
chinurile lor se va înălța în vecii vecilor, şi nu vor avea odihnă nici 
ziua, nici noaptea cei care se-nchină fiarei şi chipului ei. 


VIII.]. Oamenii se găresc și se pregătesc pentru lupta lumii 
acesteia și socotesc mare slava cinstirii lor, dacă li s-a întâmplat să 
fie încununaţi sub privirile poporului și în prezența împăratului. 
lată înalta și măreața luptă, slăvită prin răsplata cununii cerești, 
ca să ne privească pe noi Dumnezeu luptându-ne și, ațintindu-Și 
ochii asupra celor pe care a binevoit a-i face fiii Săi, să Se bucure 
până la capăt de vederea luptei noastre. Dumnezeu ne privește bă- 
tându-ne și luptând în înfruntarea pentru credință, ne privesc și 
îngerii Lui, ne privește și Hristos. Cât de mare este recunoașterea 
slavei, cât de mare este fericirea de-a lupta avându-L în frunte pe 
Dumnezeu, și de-a fi încununaţi avându-L judecător pe Hristos! 


2. Să ne înarmăm, frați preaiubiți, din răsputeri și să ne pregă- 
tim pentru înfruntare cu mintea netulburată, cu credinţa neştir- 
biră, cu bărbătească dăruire. Păşească înainte oastea lui Dumne- 
zeu, spre înfruntarea ce ni se arată. Cei drepți să se înarmeze, să nu 
piardă cel drept ceea ce până de curând a susţinut. Să se înarme- 
ze și cei căzuți, ca și cel căzut să primească iarăși ceea ce a pierdut. 
Să-i mâne la luptă pe cei drepţi cinstea, pe cei căzuţi durerea. 


3. Fericitul Apostol ne învaţă să ne înarmăm și să ne pregă- 
tim, spunând: 

Câci lupta noastră nu este împotriva trupului şi a sângelui, ci 
împotriva domniilor şi stăpânitorilor lumii acesteia şi ai întuneri- 
cului veacului acestuia, împotriva duburilor răutății, care sunt în 
locurile cerului. Pentru aceea, îmbrăcaţi toate armele, ca să vă pu- 
teji împotrivi în ziua cea rea, pentru ca atunci, când veți fi impli- 


2 Apocalipsa XIV, 9-11. 

nit toate acestea, să staţi încinşi cu adevărul peste coapsele voastre, 
îmbrăcaţi cu platoșa dreptății şi încălțaţi în picioare cu așteptarea 
Evangheliei păcii, apucând scutul credinţei, în care să puteţi stinge 
toate săgețile aprinse ale celui prearău, şi coiful mântuirii şi sabia 
Duhului, care este cuvântul lui Dumnezeu. 


IX.1. Să luăm aceste arme, să ne întărim cu aceste paveze du- 
hovnivcești şi dumnezeiești, pentru ca, în ziua cea rea, să ne pu- 
tem împotrivi şi să putem respinge amenințările diavolului. Să 
îmbrăcăm platoșa dreptăţii, ca pieptul să ne fie întărit și apărat 
împotriva săgeţilor dușmanului. Picioarele să ne fie încălțare și 
înarmate cu învăţătura Evangheliei, pentru ca atunci, când șar- 
pele va începe a fi călcat și strivit de noi, să nu ne poată mușca, 
nici împiedica. Să purtăm cu vitejie scutul credinței, sub a cărui 
acoperire, să poată fi stinsă orice armă aruncată de vrăjmaș. 


2. Să primim și coiful Duhului pentru acoperirea capului, să 
ne fie apărate urechile, ca să nu audă edictele nelegiuite, să ne 
fie întăriți ochii, ca să nu vadă statuile respingătoare, să fie întă- 
rită fruntea, ca să se păstreze teafăr semnul [crucii] lui Dumne- 
zeu, să ne fie apărată gura, ca limba biruitoare să-L mărturisească 
pe Domnul ei, Hristos. Să ne înarmăm și dreapta cu sabia Du- 
hului, ca să respingă cu bărbăţie jertfirile ucigătoare, pentru ca, 
aducându-și aminte Euharistia, care primește Trupul Domnu- 
lui, să-L îmbrăţişeze pe El Însuşi, ca una care va să primească mai 
apoi răsplata cununilor cerești de la Domnul. 


X.1. O, în ce fel și cât de mare va veni, fraţi preaiubiţi, ziua 
aceea, când Domnul va începe a număra om cu om poporul Său 
şi a-Şi aminti faptele fiecăruia prin cercetarea cunoașterii dum- 
nezeiești, a-i trimite în gheenă pe cei vătămători, a-i osândi pe 
prigonitorii noștri în arderea veșnică a focului pedepsitor, a ne 
da însă nouă răsplata credinței și dăruirii jertfelnice! Ce slavă va 


1! Efeseni VI, 12-17. 

fi şi cât de mare bucuria, să fii îngăduit a-L vedea pe Dumnezeu, 
să fii socotit vrednic a dobândi împreună cu Hristos, Domnul 
Dumnezeul tău, bucuria mântuirii și-a luminii veșnice, să vezi 
pe Avraam, și pe Isac, și pe Iacob, și pe toţi Patriarhii, şi Aposto- 
lii, şi pe profeţi, și pe martiri, să te bucuri în Împărăţia cerurilor, 
împreună cu cei drepți și dragi lui Dumnezeu, de desfărarea ne- 
muririi primite în dar, să ai parte acolo de ceea ce nici ochiul nu a 
văzut, nici la inima omului n-a urcat. 


2. Căci Apostolul predică, spunând că noi primim lucruri 
mai mari decât ceea ce fie lucrăm, fie pătimim aici: 

Nu sunt vrednice pătimirile acestei vremi de stălucirea ce va să 
Vie, care se va descoperi întru noi. 

Când va veni descoperirea aceea, când strălucirea lui Dumne- 
zeu va străfulgera peste noi, vom fi atât de fericiți și bucuroși, că am 
fost socotiți vrednici de cinstirea lui Dumnezeu, pe cât de vinovați 
vor rămâne și nefericiţi cei care, lepădându-se de Dumnezeu ori 
răzvrătiți împotriva Lui, au făcut voia diavolului, astfel încât tre- 
buie ca ei să fie supuși, odată cu acela, chinurilor focului nestins. 


XI. Acestea, frați preaiubiți, să se întipărească în inimile voas- 
tre. Acestea să fie pregătirea armelor voastre, acestea să fie cuge- 
tarea de zi şi noapte; să aveți înaintea ochilor și să frământați 
totdeauna în cuget și simţiri chinurile celor nedrepți și răsplăţi- 
le și darurile celor drepți, cu ce pedeapsă îi mustră Domnul pe 
cei care-L tăgăduiesc, ce slavă făgăduiește în schimb celor care-L 
mărturisesc. Dacă va veni peste noi, cei care judecăm și cugetăm, 
acea zi a prigoanei, oșteanul lui Hristos, învăţat prin sfaturile și 
îndemnurile Lui, nu se înspăimântă să intre în luptă, ci este pre- 
gătit pentru cunună. 

Vă doresc, fraţi preaiubiţi, să fiţi mereu bine sănătoși. 


1 I Corinteni II, 9. 
2 Romani VIII, 18. 


SCRISOAREA LIX 


Ciprian dorește sănătate fratelui Corneliu 


I.1. Am citit, frate preaiubit, scrisoarea pe care mi-ai trimis-o 
prin fratele nostru Saturus, paraclisierul, plină pe de-a-ntregul 
de dragoste frățească, de învățătură bisericească și de judecată de 
ierarh, prin care mi-ai făcut cunoscut faptul că Felicissimus, duş- 
manul lui Hristos, afurisit nu de acum, ci de mai dinainte, pen- 
tru nelegiuirile sale foarte multe și foarte grele, și osândit nu nu- 
mai prin hotărârea mea, ci și a celor mai mulți confraţi episcopi, 
a fost alungat de tine de acolo; 


2. şi că, după ce a venit, însoţit fiind de o ceată și de o mulți- 
me de deznădăjduiţi, cu puterea deplină cu care trebuie să acţio- 
neze episcopii, a fost alungat din Biserica din care de mai înain- 
te fusese izgonit împreună cu cei de teapa lui, cu puterea înaltă 
a lui Dumnezeu și asprimea Domnului și Judecărorului nostru 
Hristos, pentru ca, autorul schismei și dezbinării, jefuitorul ba- 
nilor încredințaţi lui, corupătorul fecioarelor, pustiitorul și stri- 
cătorul a multe căsnicii, să nu mai siluiască mireasa neprihănită, 
sfântă și cuviincioasă a lui Hristos, prin rușinea prezenţei lui și 
prin atingerea lui nerușinată și spurcată. 


II.1. Dar, frate, după ce am citit cealaltă scrisoare, pe care 
ai adăugat-o la sfârșitul celei dintâi, m-am mirat mult, după ce 
am luat seama că tu ai fost întrucâtva tulburat de amenințările 

menite a te înfricoșa, ale celor care veniseră la Roma, de vreme 
ce, potrivit celor ce mi-ai scris, te-au atacat, amenințându-te cu 
foarte mare furie că, de nu vei primi scrisorile pe care ţi le aduse- 
seră, ei le vor citi în public și vor dezvălui multe lucruri rușinoa- 
se şi defăimătoare, vrednice de gura lor. 


2. Iar dacă astfel stau lucrurile, frate preaiubit, încât să ne te- 
mem de îndrăzneala celor mai răi și ca cei răi să obțină, prin cu- 
tezanţă şi nebunie, ceea ce nu pot după lege și dreptate, dacă s-a 
pus la îndoială tăria episcopatului și puterea înaltă și dumneze- 
iască a Bisericii cârmuitoare, dacă s-a ajuns la acest lucru, încât să 
ne îngrozim de amenințările și vicleşugurile unor oameni pier- 
duţi, nu mai putem dura ori exista pe mai departe ca și creștini. 


3. Căci și păgânii, și iudeii, şi ereticii ne ameninţă, și toţi, cei 
ale căror inimi și minţi le-a subjugat diavolul, mărturisesc zil- 
nic cu glas furios mânia lor înveninată. Totuși nu trebuie să dăm 
înapoi, fiindcă potrivnicul și dușmanul amenință sau ar fi mai 
mare decât Hristos prin aceea că pretinde și obţine atât de mult 
pentru sine în această lume. De partea noastră trebuie să rămâ- 
nă, frate preaiubit, tăria neclintită a credinței şi bărbăţia stator- 
nică și nezdruncinată şi trebuie să se împotrivească precum stân- 
ca ce rezistă cu putere și statornicie tuturor atacurilor și năvalei 
talazurilor dezlănţuite. 

pe 

4. N-are importanță de unde vin, fie spaima, fie primejdia 
unui episcop, care trăiește supus spaimelor și primejdiilor și to- 
tuși ajunge a fi slăvit chiar de pe urma spaimelor și primejdiilor. 
Căci noi nu trebuie să ne gândim și să privim numai la amenin- 
țările păgânilor și iudeilor, de vreme ce vedem că Însuși Domnul 
a fost prins de fraţi și vândut de cel pe care Însuşi îl alesese între 
Apostoli, de vreme ce, și la începuturile lumii, pe dreptul Abel 
nu l-a ucis altul decât fratele său, apoi tot fratele l-a urmărit cu 

îndârjire pe Iacob care fugea să scape, iar Iosif, copil fiind, a fost 
vândut, vânzători fiind înşişi fraţii lui. Chiar în Evanghelie ci- 
tim că a fost prezis că în primul rând cei ai casei vor fi dușmani, 
iar cei care mai înainte fuseseră uniţi prin jurământul înţelegerii 
depline se vor vinde unul pe altul. N-are nici o importanţă cine 
trădează sau înnebunește, atunci când Dumnezeu îngăduie ca 
cineva să fie trădat și încununat. Nici pentru noi nu este o înjosi- 
re să pătimim din partea fraţilor ceea ce a pătimit Hristos, și nici 
pentru aceia nu este o slavă să facă ceea ce a făcut Iuda. 


5. Cât [de mare] este însă semeţirea de sine, fala îngâmfată și 
umflată și deșartă, a celor care amenință, să mă amenințe acolo 
în lipsă, cu toate că mă au prezent aici la îndemână! 


6. Nu ne temem de ocările lor, prin care se sfâșie zilnic pe ei și 
viaţa lor, nu ne înspăimântăm de ciomegele, și pietrele, și săbiile 
pe care le aruncă cu vorbele lor ucigăroare. Dacă acest lucru este 
în ei, asemenea oameni sunt ucigași în ochii lui Dumnezeu. To- 
tuși nu pot ucide decât dacă Domnul le va fi îngăduit să ucidă. 
Și, cu toate că noi trebuie să murim odată, totuși aceia, prin ura 
și vorbele, și faptele lor rele, ne ucid zilnic. 


III. 1. Dar, frate preaiubit, nu trebuie părăsită învățătura Bise- 
ricii sau slăbită asprimea ierarhilor, pentru că suntem împroșcaţi 
cu ocări ori pentru că suntem loviți de spaime, căci Sfânta Scrip- 
tură ne iese în întâmpinare şi ne povăţuiește, zicând: 

Iar cel care îndrăzneşte şi este trufas, bărbatul ce se umflă de si- 
ne, nu va împlini nimic, el care şi-a mărit inima |semeţia] precum 
iadul.’ 

Și iarăși: 

! Avacum II, 5; avem în Vulgata: sic erit vir superbus et non decorabitur qui 


non dilatavit quasi infernum animam suam, iar în varianta română: „cel mån- 
dru nu stă liniștit, ci lărgește gura ca locuinţa morţilor.” 

Și de cuvintele omului păcătos să nu vă temeţi, fiindcă slava lui 
va fi în gunoi şi-n viermi. Astăzi se va înalța şi mâine nu se va mai 
afla, fiindcă s-a întors în țărâna sa şi în cugetarea lui va pieri.! 

Şi din nou: 

L-am văzut pe necredincios semeţindu-se şi ridicându-se peste 
cedrii Libanului: şi am trecut şi, iată, nu a fost şi l-am căutat și nu 
s-a aflat locul său? 


2. Semeţirea, îngâmfarea, fala umflată și trufașă, nu se naș- 
te din învăţătura lui Hristos, care învață smerenia, ci din su- 
flarea lui Antihrist, pe care Domnul îl mustră prin profet și îi 
spune: 

Tu însă ai spus în cugetul tău: „Ridica-mă-voi la cer și mai pre- 
sus de stelele lui Dumnezeu voi așeza jilțul meu! Şedea-voi pe mun- 
tele cel înalt peste munţii cei înalți la miazănoapte. Sui-mă-voi 
deasupra norilor şi voi fi asemenea Celui Prea Înalt”? 

Și adaugă zicând: 

Și acum tu te pogori în iad, în cele mai de jos ale pământului. 
Și cei ce te vor vedea se vor mira de tine. 

De aceea și Sfânta Scriptură îi ameninţă cu o pedeapsă egală 
pe cei de acest fel și zice în alt loc: 

Căci | fi-va] ziua Domnului Savaot peste tot cel mândru și tru- 
fas şi peste tot cel semet și îngâmjat. 


3. Și astfel, din gura și din vorbele sale se trădează îndată fi- 
ecare și, dacă în inimă Íl are pe Hristos sau dimpotrivă pe Anti- 
hrist, se arată când vorbeşte, după cum spune Domnul în Evan- 


ghelia Sa: 


2] Macabei II, 62-63, pasaj similar în Vulgata Fericitului Ieronim. 

* Psalmi XXXVI, 35-36, după Septuaginta; ușor diferit în varianta româ- 
nească (Ps., XXXVII). 

4 Isaia XIV, 13-14. 

! Isaia XIV, 15-16. 

2 Isaia II, 12. 

Pui de năpârci, cum puteți grăi lucruri bune, odată ce sunteți 
răi? Căci din prisosul inimii grăieşte gura. Omul bun scoate cele 
bune din vistieria bună, iar omul rău din vistieria rea scoate ce- 
le rele.! 

De aceea și pentru bogatul acela păcătos, care cere ajutor de 
la Lazăr, cel așezat la răcoare în sânul lui Avraam, atunci când, 
supus fiind la cazne, este ars de vâlvătăile flăcării arzătoare, între 
toate părţile trupului său, plătesc pedepsele mai mult gura și lim- 
ba, fiindcă negreșit păcătuise mai mult cu limba și cu gura sa. 


IV.1. Căci, de vreme ce scris este: 

Nici defăimătorii nu vor moșteni Împărăţia lui Dumnezeu? 

și iarăși Domnul spune în Evanghelia Sa: 

Oricine va zice fratelui său „prostule” și oricine-i va zice „nebu- 
nule”, vinovat va fi de gheena focului, 

în ce fel pot scăpa de asprimea răzbunării Domnului cei care 
aruncă asemenea vorbe nu numai împotriva fraţilor, ci și împo- 
triva episcopilor, cărora o atât de mare cinstire le este dată din 
slujirea lui Dumnezeu, încât oricine nu s-ar supune ierarhului 
său și celui care judecă aici pentru o vreme poate fi îndată ucis? 
În Deuteronomul, Domnul Dumnezeu vorbeşte și spune: 

Și orice om se va purta în mândria sa astfel, încât să nu asculte 
pe preotul sau pe judecătorul care va fi fost în zilele acelea, va mu- 
ri omul acela, şi tot poporul care va fi auzit se va teme şi nu se vor 
mai purta cu necredinţă.* 


2. De asemenea, lui Samuel, pe când era disprețuit de iudei, 
Dumnezeu îi spune: 


* Matei XII, 34-35. 

+I Corinteni VI, 10. 

5 Matei V, 22; cu „nebunule” s-a tradus aramaicul racha, păstrat ca atare 
în textul latinesc (și grecesc). 


! Deuteronomul XVII, 12-13. 

Nu pe tine te-au disprețuit, ci pe Mine M-au disprețuit”, 

şi chiar Domnul zice în Evanghelie: 

Cine vă ascultă pe voi pe Mine Mă ascultă şi pe Cel care M-a 
trimis pe Mine, şi cine se leapădă de voi se leapădă de Mine şi de 
Cel care M-a trimis pe Mine, 

iar, după ce a curăţit pe lepros: 

Mergi și arată-te preotului. 

Și, după ce mai apoi, în timpul pătimirii, a primit o palmă de 
la slujitorul preotului, care I-a spus: „Așa răspunzi Marelui Pre- 
ot?', Domnul nu a grăit nimic de ocară împotriva Marelui Pre- 
ot și nu a scăzut nimic din cinstirea preotului, ci, întărind şi ară- 
când mai degrabă nevinovăția Sa, a zis: 

Dacă am vorbit rău, mustră-Mă pentru rău, însă dacă am vor- 
bit bine, de ce mă lovesti # 


3. De asemenea, mai apoi, în Faptele Apostolilor, Fericitul 
Apostol Pavel, deoarece i se spusese: „Așa sari tu cu ocară împo- 
triva preotului lui Dumnezeu?”, cu toate că, Domnul fiind deja 
răstignit, aceia au început a se arăta nelegiuiți și fără de credință 
și doritori de sânge și nu mai aveau de-acum nimic din cinstea și 
ținuta unui ierarh, totuși Pavel, ţinând seama de însuși numele 
de preot, chiar gol și abia o umbră, a zis: 

Fraţilor, nu stiam că este arhiereu. Căci scris este: pe mai mare- 
le poporului tău să nu-l vorbeşti de rău. 


V.1. Dacă există de mai înainte aceste atât de mari și de multe 
exemple prin care, de pe urma slujirii lui Dumnezeu, se întăresc 
autoritatea și puterea episcopală, ce fel socoteşti că sunt aceştia 


21 Regi VIII, 7. 

3 Luca X, 16. 

í Marei VIII, 4. 

4 loan XVIII, 23. 

5 Faptele Apostolilor XXIII, 5. 


246 SFÂNTUL CIPRIAN, EPISCOPUL CARTAGINEI 


care, fiind duşmani ai episcopilor și răzvrătiți împotriva Bisericii 
Universale, nu se înspăimântă nici de ameninţarea Domnului, 
care-i mustră, nici de pedeapsa judecății viitoare? Căci nu din al- 
tă parte s-au ivit ereziile ori s-au născut schismele, decât de acolo 
de unde nu este supunere față de arhiereul lui Dumnezeu și nu 
se cugetă că, în Biserică, el este pentru un timp episcopul și pen- 
tru un timp judecătorul în locul lui Hristos. 


:2. Dacă, potrivit învățăturilor dumnezeiești, toţi frații creş- 
tini i s-ar supune acestuia, nimeni n-ar mișca nimic împotri- 
va soborului episcopilor, nimeni, după judecata dumnezeiască, 
după exprimarea voinţei poporului, după înțelegerea confrați- 
lor episcopi, nu s-ar mai face pe sine judecător nu numai al epi- 
scopilor, ci chiar al lui Dumnezeu, nimeni nu ar sfâșia Biseri- 
ca lui Hristos, prin dezbinarea unității, nimeni, după pofta sa 
și îngâmfându-se, nu ar mai întemeia aparte, afară, o nouă ere- 
zie, numai dacă cineva este de-o cutezanţă atât de nelegiuită și 
cu mintea atât pierdută, încât să socotească că se poate face epi- 
scop, fără de hotărârea lui Dumnezeu, de vreme ce Domnul în 
Evanghelia Sa spune: 

Oare nu se vând două vrăbii pe un ban şi nici una din ele nu 
cade pe pământ fără voia Tatălui? 

Când El spune că nici cele mai mici lucruri nu se fac fără voia 
lui Dumnezeu, socoate cineva că lucrurile cele mai înalte şi mă- 
rețe se fac în Biserica lui Dumnezeu fie fără să ştie, fie fără să în- 
găduie Dumnezeu? ar arhiereii, adică împuterniciţii Lui, vor fi 
rânduiți altfel decât prin hotărârea Lui? 


3. Aceasta înseamnă a nu avea credinţa cu care trăim, aceas- 
ta înseamnă a nu da cinstire lui Dumnezeu, prin a Cărui încuvi- 
ințare și hotărâre știm şi suntem încredințaţi că sunt toate con- 
duse și cârmuite. În mod negreşit, nu se fac episcopi din voia lui 


1 Matei X, 29. 

Dumnezeu, ci se fac în afara Bisericii, cei care se fac împotriva 
rânduielii și tradiției Evangheliei, precum Însuși Domnul adau- 
gă și spune în Cei doisprezece profeti: 

ȘI și-au pus rege, şi nu prin Mine. 

Și iarăși: 

Jertfele lor sunt ca o pâine de jale, toți, cei care le vor mânca, se 
vor molipsi.! 

Și prin Isaia, chiar Duhul Sfânt strigă și zice: 

Vai vouă, feciori răzvrătiți, acestea le zice Domnul: aţi botărât 
fără Mine și ați făcut înţelegere, nu în Duhul Meu, ca să grămădiţi 
păcate peste păcate. 


VI.1. De altminteri — și vorbesc fiind provocat, vorbesc fiind 
îndurerat, vorbesc fiind silit —, când un episcop este pus în locul 
altuia decedat, când este ales în timp de pace prin voinţa între- 
gului popor, când este ocrotit în vreme de prigoană cu ajutorul 
lui Dumnezeu, unit fiind în credinţă cu toţi confrații, încercat 
fiind de poporul său timp de patru ani, slujind în vreme linişti- 
tă învăţăturii, proscris fiind în timp de furtună, căci episcopatul 
a fost alăturat şi legat de numele său’, fiind de-atâtea ori căutat 
pentru a fi aruncat în circ la lei, cinstit în amfiteatru prin mărtu- 
risirea slujirii Domnului și chiar în aceste zile, în care scriu aceas- 
tă scrisoare către tine, cerut din nou pentru leii din circ de stri- 
gătul mulțimii, din pricina jertfelor pe care, prin edictul dat, i se 
poruncește poporului“ să le facă peste tot; 


1 Osea VIII, 4 şi IX, 4. 

2 Isaia XXX, 1. 

3 Dacă cineva deține ceva din bunurile lui Caecilius Cyprianus, episcopul 
creştinilor... (Scr. LXVI, pct. IV, 1). 

+ Se pare că este vorba de sacrificii aduse lui Apollo Salvatorul. (Cu nume- 
le acestuia împărații Gallus și Volusianus au bătut monede în 252, în vremea 
ciumei ce bântuia atunci.) Fiindcă Ciprian și creştinii au refuzat să ia parte, 
populaţia a avut pretext să strige: „La lei cu Ciprian”, tocmai ca la începutul 
prigoanei. 

2. când se vede, frate preaiubit, că un asemenea [episcop] este 
atacat de niște deznădăjduiți şi pierduţi și aflaţi în afara Bisericii, 
se vădeşte cine este cel ce atacă, negreșit nu Hristos, Care fie așază 
episcopii, fie îi ocroteşte, ci acela care, potrivnic fiind lui Hristos și 
vrăjmaș Bisericii Lui, prigonește prin atacul său pe cel pus în frun- 
tea Bisericii, pentru ca, după ce va fi fost îndepărtat cârmaciul, să 
purceadă în chip mai sălbatic și mai silnic la distrugerea Bisericii. 


VII.1. Pe nici un credincios care are în minte Evanghelia și pă- 
zeşte poruncile date de Apostol nu trebuie să-l tulbure, frate prea- 
iubit, faptul că, în vremurile de pe urmă, niște trufași și îndărăt- 
nici şi dușmani ai episcopilor lui Dumnezeu fie se îndepărtează 
de Biserică, fie lucrează împotriva Bisericii, deoarece și Domnul și 
Apostolii Săi au prezis dinainte că vor fi acum astfel de oameni. 


2. Nici să se mire cineva că slujitorul pus în frunte este părăsit 
de unii, de vreme ce pe Domnul Însuși, Care făcea lucruri mă- 
reţe și cele mai mari minuni și Care adeverea puterile minunate 
ale lui Dumnezeu- Tatăl, cu mărturia faptelor Sale, L-au părăsit 
propriii ucenici. Și totuși El nu i-a mustrat pe cei care dădeau în- 
apoi, sau nu i-a ameninţat greu, ci, mai mult întorcându-Se către 
Apostolii Săi, a spus: 

Oare și voi vreţi să plecaţi? 

păzind de bună seamă legea după care omul, lăsat în seama li- 
bertății sale şi cârmuit de propria sa judecată, își caută el însuși, 
fie moartea, fie izbăvirea. 


3. Totuși Petru, pe care fusese clădită de către Domnul Însuși 
Biserica, vorbind el singur pentru toți și răspunzând prin glasul 
Bisericii, spune: 

Doamne, la cine vom merge? Tu ai cuvântul vieții veşnice, iar 
noi credem si am cunoscut că Tu esti Hristosul, Fiul Dumnezeului 
Celui viu, 


! Ioan VI, 67-69.. 

vestind de bună seamă și arătând că cei care se vor fi îndepăr- 
tat de Hristos pier din vina lor, că totuși Biserica, care crede în 
Hristos și care totodată păzeşte ceea ce a cunoscut, defel nu se 
îndepărtează niciodată de El și că Biserica sunt aceștia care ră- 
mån în casa lui Dumnezeu. Însă răsadul sădit de Dumnezeu-Ta- 
tăl nu sunt cei pe care-i vedem lipsiţi de statornicia neclintită 
a grâului și sunt vânturaţi ca pleava în suflarea spulberătoare a 
vrăjmașului, despre care vorbește și loan în epistola sa: 

Dintre noi au ieșit, dar nu au fost dintre noi; căci, dacă ar fi fost 
dintre noi, ar fi rămas cu noi. 


4. De asemenea, Pavel ne sfătuiește să nu fim tulburaţi atunci 
când cei răi pier din Biserică, nici să ne împuţinăm credinţa când 
cei vicleni? se îndepărtează: 

Căci ce dacă unii dintre ei s-au îndepărtat de credință, oare 
necredinta lor a secătuit credința în Dumnezeu? Nicidecum; căci 
Dumnezeu este nemincinos, numai omul e mincinos? 


VIII.1. În ceea ce ne privește, frate, ţine de conştiinţa noas- 
tră să ne silim ca nimeni să nu se depărteze de Biserică din vina 
noastră; dacă însă cineva, de la sine şi din voia sa, se va fi îndepăr- 
tat și nu va vrea să se pocăiască şi să se întoarcă la Biserică, vom 
fi învinovăţiți în ziua Judecăţii și noi, care ne îngrijim de mântu- 
irea lor, însă numai ei vor rămâne a fi supuși pedepselor, cei care 
nu se vor fi vrut vindecaţi prin sfatul nostru mântuitor. 


2. Nici nu trebuie să ne tulbure ocările unor pierduţi, ca nu 
cumva să ne depărtăm de calea cea dreaptă și de rânduiala cura- 
tă, de vreme ce și Apostolul ne învaţă, când spune: 


! I loan II, 19. 
2 Vicleni, pentru perfidi, adică „trădători”, ori mai vechii „hicleni, haini’, 
cu același sens. 


3 Romani III, 3-4. 

De-aș face pe plac oamenilor, n-aş fi slujitorul lui Hristos.! 

Are însemnătate dacă cineva doreşte să-i câștige pe oameni, 
sau pe Dumnezeu. Dacă se face pe plac oamenilor, este supărat 
Domnul. Dacă însă ne străduim şi ne silim pentru acest lucru, 
anume să putem fi pe plac lui Dumnezeu, trebuie să disprețuim 
şi ocările, și cuvintele grele ale oamenilor. 


IX.1. Iar dacă nu ţi-am scris îndată despre Fortunatus, acest? 
episcop mincinos, pus de puțini și îndârjiții eretici, nu aceasta 
era, frate preaiubit, pricina ce trebuia a-ţi fi adusă degrabă la cu- 
noştinţă, ca un lucru însemnat sau de temut, mai cu seamă că 
până acum tu cunoscuseși îndeajuns numele lui Fortunatus, ca- 
re este unul din cei cinci preoți fugiţi mai demult din Biserică 
și afurisiți de curând prin hotărârea multor confraţi ai noștri de 
episcopat și a unor bărbați aleși, care, încă de acum un an, ţi-au 
scris o scrisoare asupra acestui lucru’; de asemenea, pe Felicissi- 
mus, stegarul răzvrătirii, l-ai putea cunoaşte, căci este cuprins şi 
el în aceeași scrisoare a confraţilor noștri întru episcopat, făcută 
către tine mai înainte: e cel care a fost afurisit nu numai aici de 
către aceștia, ci a fost îndepărtat de curând din Biserică şi acolo, 
de către tine. 


2. Deoarece eram încredinţat că acestea îţi erau cunoscute și 
știam hotărât că rămân prins în amintirea şi duhul învățăturii ta- 
le, nu am socotit trebuincios să ţi se vestească repede şi neîntre- 
rupt prostiile ereticilor. Căci nu este pe potriva măreției și nici 
a demnităţii Bisericii Universale ceea ce pune la cale, acolo la ei, 
îndrăzneala ereticilor şi schismaticilor. Se spune că și partida lui 


3 Galateni I, 10. 

4 Ăsta, iste, termen folosit intenționat peiorativ de autor. 

! Nu s-a păstrat această scrisoare sinodală, nici lista episcopilor semnatari. 
Cât despre cei cinci preoţi eretici, amintiţi mai sus, se parc că au fost: Gaius 
de Dida (Ep. XXXIV), Donatus, Fortunatus, Novatus și Gordius (Scr. XIV, 
pct. IV). 

Novaţian și l-a făcut acum aici pseudoepiscop pe Maxim, preo- 
cul trimis de curând cu solie la noi de către Novaţian și alungat 
de comunitatea noastră. 


3. Totuşi nu despre aceasta îţi scrisesem, căci toate acestea 
sunt dispreţuite de noi și ţi-am trimis foarte de curând numele 
episcopilor rânduiți aici, care, întregi şi sănătoși, stau în fruntea 
fraților creştini în Biserica Universală. De aceea, noi am hotă- 
rât, în adunarea noastră a tuturor, să-ţi scriem, ca să se afle o cale 
scurtă de-a desluși greșeala și de-a privi cu pătrundere adevărul 
și ca să cunoaşteti tu şi confrații noștri, cărora se cade să le scrii 
și de la care, la rândul tău, trebuie să primeşti scrisori; dacă însă 
cineva în afară de aceştia, pe care i-am cuprins în epistola noas- 
cră, ar îndrăzni să vă scrie, ați putea ști că acela s-a pătat, ori prin 
jertfă, ori prin cărticică, sau este unul dintre eretici, de bună sea- 
mă prefăcut și din afară’. 


4. Având totuși prilejul de a întâlni un om foarte apropiat și 
cleric în persoana paracliserului Felicianus, pe care-l trimiseseși 
cu Perseus, confratele nostru, între celelalte lucruri care trebui- 
seră să-ți fie aduse de aici la cunoștință, ţi-am scris chiar și despre 
acest Fortunatus. Dar, în timp ce Felicianus, fratele nostru, fie că 
a întârziat aici din pricina vântului neprielnic?, fie că a fost ţinut 
pe loc de noi pentru a primi alte scrisori, Felicissimus, grăbin- 
du-se către voi, i-a luat-o înainte. Căci așa se grăbesc întotdeauna 
nelegiuirile, ca prin grabă să aibă câștig împotriva nevinovăţiei. 


X.1. Iar prin Felicianus ţi-am adus la cunoștință, frate, că a 
venit la Cartagina Privatus?, un vechi eretic din colonia Lambe- 
sa, condamnat cu mulți ani înainte pentru multe şi grele păcate 


! Profanus, „de dincolo de altar”, în greacă 26c0ev, cu acelaşi sens. 
2 Călătoria pe mare depindea, la acea dată, de starea atmosferică. 


3 Privatus de Lambesa; vezi Scr. XXXVI, pct. IV. 

prin hotărârea a nouăzeci de episcopi, chiar dinaintea noastră, 
ceea ce nu a scăpat cunoașterii voastre, fiind foarte aspru înfierat 
în scrisorile lui Fabian și Donatus; așadar, el, deoarece spunea că 
vrea să-și susțină cauza Înaintea noastră în sinodul pe care l-am 
avut la ultimele Ide ale lui Mai’, dar nu a fost primit, l-a făcut pe 
acest Fortunatus pseudoepiscop, vrednic de soborul său. 


2. Mai venise cu acela şi un oarecare Felix, pe care el însuși, 
în erezie, îl rânduise odinioară episcop mincinos în afara Biseri- 
cii. Dar au fost de faţă și lovinus și Maxim, însoțitori ai ereticu- 
lui Privatus, condamnaţi fiind de nouă dintre confrații noștri, 
pentru jertfele ticăloase și nelegiuirile dovedite împotriva lor și 
din nou afurisiți de mai mulți dintre noi în sinodul din anul de 
mai înainte. 


3. Însă acestora patru li s-a alăturat și Repostus din Satunur- 
ca? care, nu numai că a căzut el însuși în timpul prigoanei, dar, 
prin pilda sa nelegiuită, a făcut să cadă și cea mai mare parte a 
poporului său. Aceştia cinci, cu alții puţini la număr, fie murdă- 
riți de jertfe, fie având conștiința pătată, și l-au ales ca episcop 
mincinos pe Fortunatus, pentru ca, regăsindu-se într-unul sin- 
gur toate nelegiuirile, conducătorul să fie de bună seamă la fel 
ca cei conduși. 


XI.1. De aici, frate preaiubit, poţi cunoaște de acum și cele- 
lalte minciuni, pe care le-au vânturat pe acolo niște oameni dez- 
nădăjduiţi şi pierduţi, astfel încât, de vreme ce, împreună cu cei 
pătaţi de jertfe sau cu ereticii, n-au fost mai mult de cinci pseu- 
doepiscopi, care să vină la Cartagina și să-l aleagă pe Fortunatus 
părtaş al nebuniei lor, totuși aceia, ca fii ai diavolului și plini de 
minciună, au îndrăznit, precum scrii, să răspândească zvonul că 


4 [dele lui Mai, conform sistemului calendaristic actual: 15 mai. 
1 Satunurcensis, „din Satunurca”, localitate neidentificată. 

au fost de față douăzeci și cinci de episcopi. Această minciună au 
răspândit-o mai înainte și aici, printre fraţii noștri, spunând că 
urmau să vină din Numidia douăzeci şi cinci de episcopi, care să 
le facă un episcop. 


2. Mai apoi, după ce au fost descoperiți și confruntaţi cu 
această minciună a lor, căci s-au adunat numai cinci rătăciți și 
excomunicați de noi, au plutit pe mare spre Roma cu încărcă- 
tura lor de minciuni, ca şi cum adevărul nu putea pluti în urma 
lor, ca să fie învinse limbile mincinoase prin dovedirea adevăru- 
lui. Iar acest lucru, frate, este o adevărată nebunie, anume să nu 
te gândeşti și să nu știi că minciunile nu înșală timp îndelungat, 
că e noapte numai până începe a străluci ziua, însă, după ce s-a 
luminat de ziuă și după ce a răsărit soarele, întunericul și negura 
se retrag dinaintea luminii și încetează tâlhăriile ce se puneau la 
cale în timpul nopții. 


3. În sfârșit, dacă le-ai cere nume, n-ar avea să dea decât une- 
le pläsmuite. Atât de mare este la ei lipsa chiar și de oameni răi, 
încât nu li se pot alătura douăzeci și cinci dintre cei pătați de 
jertfe și eretici. Și totuşi, pentru a înșela urechile celor simpli și 
ale celor ce n-au fost de fară, prin minciună este umflat numă- 
rul, ca și cum, cu toate că acesta este numărul adevărat, Biseri- 
ca ar putea fi învinsă pe calea dreptăţii, fie de eretici, fie de cei 
nedrepți. 


XII.1. Și nici nu trebuie, frate preaiubit, ca eu să fac acum lu- 
cruri asemenea lor și să arăt în cuvântul meu cele pe care le-au 
făptuit și le făptuiesc chiar și acum, câtă vreme noi trebuie să pri- 
vim cu grijă, ce anume se cuvine să rostească și să scrie episcopii 
lui Dumnezeu și că la noi trebuie să vorbească nu atât durerea, 
cât măsura, ca nici să nu pară că eu, lăsându-mă provocat, iau în 
seamă mai mult vorbele grele decât nelegiuirile și păcatele. 

2. Şi, astfel, eu tac cu privire la înșelăciunile făptuire împotri- 
va Bisericii, trec cu vederea uneltirile, desfrânările şi feluritele ne- 
legiuiri: singurul lucru din nelegiuirea lor, în care pricina nu este 
a mea, nici a oamenilor, ci a lui Dumnezeu, despre care socotesc 
că nu trebuie să se păstreze tăcerea, este faptul că îndată, din pri- 
ma zi a prigoanei, pe când erau în clocot ultimele nelegiuiri ale 
celor în greșeală și fumegau de jertfele ticăloase nu numai altare- 
le diavolului, ci chiar și mâinile și gurile celor căzuţi, ei n-au în- 
cetat să fie în comuniune cu cei căzuţi și să se împotrivească po- 
căinţei, pe care trebuia s-o facă aceia. Strigă Dumnezeu: 

Cel care jertfește altor dumnezei, afară de unuia Domnul, se 
va pierde. 

Și spune Domnul în Evanghelie: 

Iar de acela care se va fi lepădat de Mine, Mă voi lepăda de el? 

Și în alt loc, supărarea şi mânia dumnezeiască nu tac, spunând: 

Lor le-ai turnat daruri de băutură şi lor le-ai adus jertfe! Nu 
Mă voi mânia pentru acestea? spune Domnul: 

Şi ei se împotrivesc să ne rugăm lui Dumnezeu, Care Însuși 
dă mărturie că este supărat! Se împotrivesc să-L înduplecăm pe 
Hristos prin rugăciuni și mulțumiri, pe El Care mărturisește 
deschis că-l tăgăduieşte pe cel care L-a tăgăduit pe El. 


XIII.1. Noi, chiar în timpul prigoanei, am trimis scrisori cu 
privire chiar la acest fapt“ și nu am fost ascultați. La sinodul çi- 
nut cu un număr mare de episcopi, am hotărât, nu numai cu du- 
hul blândeţii noastre, ci și cu amenințare, ca fraţii să facă peni- 
tență, ca nimeni să nu dea iertarea în mod nechibzuit celor ca- 
re nu se pocăiesc. Însă acei nelegiuiți potrivnici lui Dumnezeu, 
cutezători cu furie lipsită de credinţă împotriva episcopilor lui 
Dumnezeu, îndepărtându-se de Biserică și ridicând împotriva 

! Ieşirea XXII, 20. 


2 Matei 10, 33. 
3 Isaia LVII, 6. 


4 Scrisoarea XLIII. Este vorba de sinodul din primăvara anului 251. 

Bisericii arme ucigăroare, lucrează pentru ca răutatea să-i împli- 
nească diavolului lucrarea, pentru ca îndurarea lui Dumnezeu să 
nu vindece în Biserica Sa pe cei răniți. 


2. Prin înşelăciunea minciunilor lor, strică pocăinţa neferici- 
ților, ca să nu îmbuneze pe Dumnezeu Cel supărat, ca să nu cau- 
te pe Hristos, Domnul său, cel care fie s-a rușinat mai înainte că 
este creştin, fie s-a temut mai apoi și să nu se întoarcă la Biseri- 
că cel care se îndepărtase de Biserică. Se lucrează pentru a nu se 
răscumpăra păcatele prin mulțumiri și cuvenite plânsete, pentru 
ca rănile să nu fie spălare cu lacrimi. Adevărata iertare este răpită 
prin minciuna iertării înșelătoare, sânul izbăvitor al mamei este 
închis de o mașteră ce se pune piedică în cale, pentru a nu fi au- 
zite plânsul și geamătul din pieptul și gura celor căzuţi. 


3. Ba, mai mult de atât, cei căzuţi sunt împinși să rostească 
ocări împotriva episcopilor, cu limbile şi gura cu care mai înain- 
te păcătuiseră pe Capitoliul. Pe mărturisitori și fecioare, și pe cei 
drepţi, și pe toţi cei aleși întru lauda credinţei și slăviţi în Biseri- 
că îi urmăresc cu ocări și cu cuvinte grele. Dar, de către aceştia nu 
sunt rănite cumpătarea, și smerenia, şi sfiala noastră, pe cât sunt 
sfâșiate nădejdea și viața lor înșile. Căci nu cel care aude, ci acela 
care aduce ocara este vrednic de plâns, nu cel care e pălmuit de 
frate, ci cel care loveşte pe frate este păcătos după lege; iar când 
cei ce vatămă fac o nedreptate celor nevinovaţi, tocmai aceia su- 
feră nedreptatea care cred că ei o fac. 


4, În sfârşit, de aici au ei mintea suferindă și sufletul amorţit 
şi cugetul rătăcit: este mânia lui Dumnezeu, a nu-ţi înțelege gre- 
șelile, a nu urma calea pocăinței, precum scris este: 

Și Dumnezeu le-a dat lor duh de adormire”, 


! Ceremoniile în cadrul cărora se aduceau jertfe divinităţilor păgâne 
aveau loc în public, pe Capiroliu. 

2 Isaia XXIX, 10; aici duh, spiritus zranspunctionis, este simpla suflare 
adormitoare, toropitoare. 

de bună seamă, ca să nu-și revină, și să se îngrijească, și să se 
însănătoșească în urma păcatelor, prin rugăciuni stăruitoare și 
cuvenite mulțumiri. Apostolul Pavel adaugă și spune într-o epis- 
tolă a sa: | 

N-au avut iubirea adevărului, ca să se mântuiascăj şi de ace- 
ea Dumnezeu le va trimite o lucrare de amăgire, ca ei să creadă în 
minciună, ca să fie osândiţi toţi cei ce n-au crezut în adevăr, ci le 
place în nedreptate. 

Prima treaptă a fericirii este de a nu păcătui, a doua de-a-ţi 
recunoaște păcatele. De-acolo porneşte nevinovăția întreagă și 
neatinsă, care te poate păzi; de aici urmează leacul care te poate 
însănătoși. Aceştia le-au pierdut, și pe una, și pe cealaltă, mâni- 
indu-L pe Dumnezeu, astfel încât s-a pierdut şi harul, dobân- 
dit din sfinţenia Botezului, şi nu s-a asumat nici pocăinţa, prin 
care se lecuiește vinovăția. Oare socotești, frate, că sunt ușoare 
nelegiuirile împotriva lui Dumnezeu, greșeli mici și neînsemna- 
te, când prin aceia nu se face rugăciune la măreţia lui Dumne- 
zeu cel mâniat, când nu există teamă de mânia, și focul, și ziua 
Domnului, când, cu toate că ameninţă Antihristul, este dezar- 
mată credința poporului care luptă, câtă vreme sunt înlăturate 
tăria și teama de Hristos? 


5. Să ia seama laicii? în ce fel se vor îngriji de acest lucru: epis- 
copilor le revine strădania mai mare în apărarea și îngrijirea mă- 
reției lui Dumnezeu, ca să nu părem a trece ceva cu vederea în 
această privinţă, de vreme ce Domnul ne mustră și spune: 

Și acum către voi se îndreaptă această poruncă, o, preoților: da- 
că voi nu veţi fi ascultat şi nu veți fi pus în inima voastră să daţi 
slavă numelui Meu, zice Domnul, voi trimite peste voi blestemul şi 
voi blestema binecuvântarea voastră. 


! II Tesaloniceni II, 10-12. 
2 Laicii, laici, adică cei din popor, poporeni, după Aæxóg (Aa6s „popor”). 
3 Maleahi II, 1-2. 


SCRISORI 257 


6. Oare I se dă cinstire lui Dumnezeu atunci când sunt astfel 
disprețuite măreția şi asprimea Lui, precum atunci când El spu- 
ne că Se supără și Se mânie pe cei ce au jertfit şi când amenință 
cu pedepse veșnice și cu chinuri neîntrerupte, ori când se vrea de 
către nelegiuiți și se spune să nu ne gândim la mânia lui Dum- 
nezeu, să nu ne temem de judecata Domnului, să nu batem la 
poarta Bisericii lui Hristos, ci, fără de pocăință și de vreo măr- 
curisire a păcatului, disprețuind și călcând în picioare pe epis- 
copi, se vestește iertarea în cuvintele mincinoase ale preotului, 
astfel încât cei căzuţi să nu se ridice ori cei puși în afară să nu se 
întoarcă în Biserică, iar comuniunea să fie dată de cei care n-au 
comuniune? 


XIV.1. Şi încă acestora nu le-a fost de ajuns că s-au îndepăr- 
tat de Evanghelie, că le-au luat celor căzuți nădejdea de a aduce 
mulţumire și de a se pocăi, faptul că pe cei încurcaţi în înșelă- 
ciuni sau pe cei pătaţi în desfrânări, ori pe cei spurcaţi de atin- 
gerea nelegiuită a jertfelor i-au întors de la orice rodire și cuget 
de pocăință, ca să nu se roage lui Dumnezeu, să nu facă mărtu- 
risirea păcatelor lor în Biserică; că și-au alcătuit în afara Bisericii 
și împotriva Bisericii adunarea unei erezii pierdute, în care să se 
strângă gloata celor cu conștiința încărcată precum ei și care nu 
vor să-L implore pe Dumnezeu și să-l aducă mulțumire. Ba, mai 
mult, după ce a mai și fost ales un pseudoepiscop de către eretici, 
îndrăznesc să treacă marea și, de la schismatici și profani, să du- 
că scrisori la scaunul lui Petru și la întâia Biserică, de unde a ieșit 
unitatea episcopală, și să nu gândească că aceia sunt romanii a 
căror credinţă a fost lăudată pe când propovăduia Apostolul, cei 
la care viclenia nu poate avea intrare. 


2. Care este însă pricina venirii și vestirii, că s-a rânduit un 
pseudoepiscop împotriva voinţei episcopilor? Sau, în sfârșit, le 
este pe plac ce-au făcut și stăruiesc în nelegiuirea lor, sau, dacă 
nu le este pe plac și dau înapoi, știu încotro să se întoarcă. Căci, 

de vreme ce s-a hotărât de către noi toţi și este în egală măsură 
potrivit și drept să fie ascultată pricina fiecăruia acolo unde a 
fost făptuită nelegiuirea, și fiecărui păstor i-a fost încredințată 
o parte a turmei, pe care fiecare s-o conducă și s-o cârmuiască, 
având a da socoteală Domnului de lucrarea sa, se cade de bu- 
nă seamă ca aceștia, în fruntea cărora stăm, să nu alerge de co- 
Jo-colo, nici să zdruncine înțelegerea ierarhilor, prin cutezanța 
lor vicleană și înșelătoare, ci să-și susțină pricina acolo unde pot 
avea și acuzatori, și martori ai nelegiuirii lor: afară numai dacă 
li se pare câtorva deznădăjduiţi și pierduţi că este prea mică au- 
toritatea episcopilor rânduiți în Africa, care au mai judecat în 
privinţa lor şi au osândit de curând, cu greutatea judecății lor, 
conștiinţele legate în multe lanţuri ale păcatelor. Pricina lor este 
de acum cunoscută, s-a rostit de acum sentinţa în privinţa lor, 
și nu se potrivește ţinutei episcopilor să fie acuzaţi de ușurăta- 
tea unui suflet schimbător şi nestatornic, deoarece Domnul în- 
vaţă și spune: 
Cuvântul vostru să fie: da da şi nu nu. 


XV.1. Dacă se socotește numărul celor care, în anul trecut, 
împreună cu preoții şi diaconii, au judecat în privinţa lor, au fost 
atunci de față la judecată și cercetare mai mulți decât toţi aceștia 
care par a fi acum alături de Fortunatus. De bună seamă, trebuie 
să ştii, frate preaiubit, că el, după ce a fost făcut pseudoepiscop 
de către eretici, a fost de acum părăsit aproape de către toți. lar 
cei cărora în trecut le erau puse în față amăgeli și li se ofereau cu- 
vinte înșelătoare, căci li se spunea că urmează să revină la Biseri- 
ca lor, după ce au văzut că acolo a fost pus un fals episcop, și-au 
dat seama că au fost amăgiți și înșelați și din nou aleargă zilnic și 
bat la uşa Bisericii, așa că noi, cei care trebuie să dăm socoteală 
Domnului, cântărim cu grijă și cercetăm cu atenţie cine trebuie 
să fie reprimit și îngăduit în Biserică. 


1 Marei V, 37. 

2. Căci într-atât unora fie le stau împătrivă nelegiuirile lor, fie 
li se opun fraţii cu încăpățânare și hotărîre, încât nu pot fi pri- 
miți în nici un chip decât cu tulburare și primejdie din partea 
celor mai mulți. De bună seamă, nu trebuie adunate orice putre- 
ziciuni, astfel încât să fie vătămate cele ce sunt întregi şi sănătoa- 
se și nu este cu folos sau înțelept păstorul care amestecă astfel în 
turmă oi bolnave și molipsite, ca să molipsească toată turma cu 
plaga bolii căpătate. 


3. O, de te-ai putea afla, frate preaiubit, aici, împreună cu noi, 
când acești păcătoşi şi stricați se întorc din schismă! Ai vedea ce 
osteneală depun ca să-i conving de răbdare pe fraţii noștri, pen- 
tru ca, după ce li s-a domolit mânia sufletului, să fie îngăduitori 
cu primirea și vindecarea celor bolnavi. Căci, după ce se bucură 
şi se veselesc când se întorc cei ce pot fi primiţi și mai puțin vino- 
vaţi, tot astfel, dimpotrivă, murmură și se împotrivesc ori de câte 
ori cei de neîndreptat și nerușinați, și spurcaţi fie în destrăbălări, 
fie în jertfiri, iar pe deasupra până acum și trufași, revin la Biseri- 
că, ca să strice sufletele bune dinăuntru. Abia îmbunez poporul, 
ba, mă și chinui, ca să îngăduie a fi primiţi unii ca aceștia. 


4. Şi a fost cu atât mai îndreptăţită durerea fraților creștini, 
cu cât unul sau altul, primiți fiind prin bunăvoința mea, cu toate 
că poporul se opunea şi grăia împotrivă, s-au arătat mai răi decât 
fuseseră înainte și nici nu au putut păstra făgăduinţa de pocăin- 
tă, fiindcă nici nu veniseră cu adevărată căință. 


XVI.1. Dar ce să mai spun despre aceştia, care au trecut ma- 
rea acum la tine împreună cu Felicissimus, vinovat de toate nele- 
giuirile, ca soli trimiși de pseudoepiscopul Fortunatus, aducân- 
du-ți scrisori, tot pe atât de false, pe cât de fals este însuși cel ale 
căruia sunt ele, pe cât aceștia au conștiința plină de păcate, pe cât 
de ticăloasă, pe cât de rușinoasă le este viața, încât, deși sunt în 
Biserică, unii ca aceştia ar fi trebuit scoşi din Biserică? 

2. În sfârșit, fiindcă ei îşi cunosc conştiinţa lor, nu îndrăznesc 
să vină sau să se apropie de pragul Bisericii, ci rătăcesc afară, prin 
provincie!, dând târcoale fraților și jefuindu-i, și, fiind de acum 
îndeajuns de cunoscuţi tuturor și pretutindeni alungaţi pentru 
fărădelegile lor, ajung peste mare și acolo, la voi. De bună seamă, 
nu pot avea neobrăzarea de a se apropia de noi sau de a stărui la 
noi, deoarece sunt prea crunte și prea grele nelegiuirile de care 
sunt învinovăţiți de către frați. 


3. Dacă ei vor dori să se supună judecății noastre, să vină. De 
altfel, dacă pot aduce vreo dezvinovăţire în apărare, să vedem ce 
înțelegere au asupra rugăminții, ce rod al pocăinţei aduc. Nici 
aici Biserica nu-i este închisă nimănui, nici un episcop nu-i în- 
toarce nimănui spatele. Cei ce vin au îndată parte de răbdarea și 
bunăvoința, şi omenia noastră. Doresc ca toţi să revină în Bise- 
rică, doresc ca toţi tovarășii noștri de luptă să fie cuprinși laolal- 
tă în tabăra lui Hristos şi în lăcașurile lui Dumnezeu-Tatăl. Iert 
totul, trec cu vederea multe, din strădania și dorința de-a aduna 
la un loc pe fraţii creștini. Nici chiar pe cele care au fost făptui- 
te împotriva lui Dumnezeu nu le cercetez cu judecata deplină a 
credinței. Aproape că păcătuiesc eu însumi în iertarea mai mult 
decât se cuvine a unor păcate. Îmbrăţișez cu dragoste deschisă și 
deplină pe cei care se întorc cu căință, mărturisindu-şi păcatul 
cu mulțumire smerită şi curată. 


XVII.I. Însă, dacă sunt unii, care cred că pot reveni la Bise- 
rică nu prin rugăciuni, ci prin ameninţări, sau socotesc să-și fa- 
că intrarea nu prin plânsete şi mulțumiri, ci prin fapte silnice, 
să știe că, fără îndoială, în faţa unor astfel de oameni, Biserica 
Domnului rămâne închisă și că nici tabăra neînvinsă și puterni- 
că a lui Hristos și întărită, prin purtarea de grijă a Domnului, nu 

! Provincie; termenul definește întreaga Africă, nu numai cea proconsu- 


lară, ci și Numidia și Mauretania, opuse în bloc sintagmei „acolo, la voi”, adi- 
că la Roma. 

dă înapoi în faţa amenințărilor. lerarhul Domnului, care păzeş- 
te Evanghelia, precum păzeşte învățăturile lui Hristos, poate fi 
ucis, dar nu învins. Ne aduce și pune înainte pilde de bărbăţie și 
credință Zaharia, Marele Preot al lui Dumnezeu, el care, nepu- 
tând fi înspăimântat prin ameninţari și lovituri cu pietre, a fost 
ucis în templul lui Dumnezeu, strigând și spunând totodată ce- 
ea ce și noi strigăm şi spunem împotriva ereticilor: 

Acestea le spune Domnul: Aţi părăsit căile Domnului şi Dom- 
nul vă va părăsi pe voi.! 


2. Prin urmare, deoarece câţiva necugetați și nerușinați pără- 
sesc căile cerești și mântuitoare ale Domnului și, nelucrând ce- 
le sfinte, sunt părăsiți de Sfântul Duh, pentru aceasta nu trebuie 
să uităm și noi de sfânta tradiţie, încât să socotim că nelegiuirile 
celor nebuni sunt mai presus decât hotărârile unui ierarh, sau să 
credem că au mai mare putere sforțările omenești în a ne lovi de- 
cât este în stare purtarea de grijă a lui Dumnezeu în a ne ocroti. 


XVIII.1. Oare pentru acest fapt, frate preaiubit, trebuie pă- 
răsite slujirea Bisericii Universale și credința măreaţă și nestrica- 
tă a poporului adunat înăuntrul ei, ba chiar rânduiala și puterea 
episcopală, ca să spună că ei vor ca, în privința întâistătătorului 
Bisericii, să judece ereticii aleși în afara Bisericii, în privinţa celui 
sănătos cei bolnavi, în privinţa celui întreg cei răniţi, în privința 
celui statornic cei căzuți, în privința judecătorului cei vinovaţi, 
în privinţa ierarhului cei lipsiți de credință?? Ce mai rămâne de- 
cât ca Biserica să cedeze Capitoliului? și, în timp ce ierarhii se 


! II Paralipomena XXIV, 20. 

! Ierarh — în opoziţie cu cel lipsit de credință, nelegiuit: sacerdos — sacrilegus: 
joc de cuvinte greu de redat în română; sacer-dos este persoana care dă/împărtă- 
șeşte cele sfinte, pe când szcri-legus este cel care le fură, le profanează, nelegiuitul. 

2 Capitoliul, Capitolium, centrul și simbolul vieții (politico-)religioase a 
romanilor (păgâni), cuprinzând citadela Cetăţii și templul lui Jupiter Opti- 
mus Maximus, divinitatea supremă a triadei celor din vechime. 

vor retrage și altarul Domnului va fi dat la o parte, în locul de 
adunare sfânt și vrednic de închinare al clerului nostru, să treacă 
statuile și idolii cu altarele lor, iar lui Novaţian să i se pună la în- 
demână mijloace mai întinse şi mai bogate spre a cuvânta împo- 
triva noastră și spre a ne mustra, dacă cei care au jertfit! și L-au 
tăgăduit public pe Hristos vor începe nu numai a fi îmbiaţi și 
primiţi, fără pocăinţa împlinită, ci, mai mult de atât, vor începe 
a se înstăpâni prin puterea silniciei lor. 


2. Dacă cer pacea?, să lase deoparte armele. Dacă cer îngădu- 
ință?, de ce ameninţă? Sau, dacă ameninţă, să ştie că ierarhilor lui 
Dumnezeu nu le este teamă de ei. Nici chiar Antihristul, când 
se va porni să vină, nu va intra în Biserică, fiindcă ameninţă, iar 
aceasta nu se dă înapoi dinaintea armelor şi silniciei lui, doar fi- 
indcă el vestește că are de gând să-i nimicească pe cei ce i se îm- 
potrivesc. Ereticii mai mult ne înarmează, în timp ce socotesc că 
ne îngrozesc cu amenințările lor, nici nu ne aștern cu fața la pă- 
mânt, ci mai degrabă ne ridică și ne înflăcărează, câtă vreme le 
oferă fraților noștri o pace mai grea decât însăși prigoana. 


3. Și noi chiar dorim ca ceea ce spun la nebunie să nu împli- 
nească prin nelegiuire, ca cei ce păcătuiesc prin vorbe viclene și 
crude să nu păcătuiască şi prin fapte. Ne rugăm și-l cerem lui 
Dumnezeu, pe care aceia nu încetează a-L supăra și îndurera, 
să îmblânzească inimile lor, astfel încât, lăsând la o parte nebu- 
nia, să se întoarcă la sănătatea minţii, ca piepturile lor, deschise 
întunericului păcatelor, să cunoască lumina pocăinţei și mai de- 
grabă să ceară a fi revărsate pentru ei rugămințile și rugăciuni- 
le întâistătătoruluit decât ca ei înșiși să verse sângele ierarhului. 


3 Au jertfit idolilor, ¿d est, la statuile zeilor capitolini ori ale împăratului 
divinizat. 

f Pacea — de cele mai multe semnifică ierzarea. 

5 Satisfacere, „a face pe plac pentru a mulțumi, a cere îngăduință”. 

! Întâistătătorul, în text antistes „Marele Preot ”, aici Episcopul Romei (de 
la antisto, calc după npoståtng). 

Însă, de vor rămâne până la capăt în nebunia lor și vor stărui cu 
cruzime în capcanele și amenințările lor ucigașe, nici un ierarh 
al lui Dumnezeu nu este atât de slab, într-atât de căzut și ticălos, 
atât de neputincios în slăbiciunea nimicniciei sale omenești, în- 
cât să nu se ridice prin însuflețire divină împotriva vrăjmașilor și 
a celor ce-L atacă Dumnezeu, ale cărui smerenie și slăbiciune să 
nu fie însuflețite de puterea și tăria Domnului, Care-l ocrotește. 
Pentru noi nu are importanță de mâna cui sau când pierim, de 
vreme ce urmează să primim de la Domnul răsplata morții și a 
sângelui: este vrednică de plâns şi de jeluire starea celor pe care 
diavolul îi orbește astfel, încât, necugerând la veșnicele chinuri 
ale gheenei, se nevoiesc să urmeze venirea Antihristului, care, 
de-acum, se apropie. 


XIX.1. Şi, deși eu știu, frate preaiubit, că în numele iubirii, 
pe care ne-o datorăm și ne-o arătăm unul altuia, tu citeşti întot- 
deauna scrisorile noastre clerului preastrălucit de a colo, ce stă în 
frunte împreună cu tine, cât și poporului atât de cucernic și atât 
de numeros, totuși acum te și îndemn și îţi și cer ca, ceea ce altă 
dată faci din voința ta și fără a fi dator, s-o faci chiar pentru că eu 
ţi-o cer, anume ca, după ce vei fi citit această scrisoare a mea, da- 
că vreo molimă a cuvântului înveninat și a însămânțării ciumei 
se va fi strecurat într-acolo, aceasta toată să fie scoasă din urechi- 
le și inimile fraților, iar dragostea neatinsă și curată a celor buni 
să fie curățată de toate murdăriile clevetirii eretice. 


XX.1. Iar pe de altă parte, frații noștri preaiubiți să se îndepăr- 
teze cu hotărâre și să se ferească de vorbele şi convorbirile cu cei al 
căror cuvânt șerpuieşte ca un rac, precum spune Apostolul: 

Convorbirile prea rele strică obiceiurile bune? 


! II Timotei II, 17: șerpuiește ca un rac sau se întinde ca o cangrenă; lat. 
cancer are ambele sensuri: „rac” şi „cancer” (boala). 
2] Corinteni XV, 33, în lectura Sfâncului Ciprian; convorbire, confabulatio şi 


în continuare colloquium, preiau ceva și din sensul lui Sula „întovărășire” etc. 

Şi iarăși: 

De omul eretic, după o singură mustrare, fereşte-te, stiind că unul 
ca acesta s-a abătut şi păcătuiește şi este singur de sine osândit.. 

Și prin Solomon grăiește Sfântul Duh: 

Picleanul poartă în gura sa pieirea şi pe buzele lui pregăteste focul? 

Şi iarăși ne sfătuieşte, spunând: 

Îngrădeşte cu spini urechile tale şi să nu asculte limba rea» 

Şi iarăși: 

Cel rău ia aminte la limbile celor nedrepți, dar cel drept nu dă 
ascultare buzelor rele $ 


2. Cu toate că îi știu pe fraţii noștri de acolo întăriți, pe de o 
parte, prin grija ta, dar, pe de alta, destul de prevăzători prin în- 
săși vegherea lor, pentru a nu putea fi prinşi, nici amăgiţi de otră- 
vurile ereticilor şi că, tot atât de mare putere au la aceia sfintele 
învățături și porunci, pe câtă teamă au față de Dumnezeu, totuși, 
dintr-un prisos, fie grija noastră, fie dragostea ne-a îndemnat să 
vă scriem aceste lucruri, pentru ca nici un fel de legături să nu se 
închege cu unii ca aceștia, nici un fel de ospeţii sau convorbiri 
să nu se lege cu cei răi și să fim tot atât de despărțiți de ei, pe cât 
sunt aceia fugari din Biserică, fiindcă scris este: 

Dacă însă va disprețui Biserica, să fie pentru tine ca un păgân 
Şi ca un vameș» 

Şi fericitul Apostol nu numai că ne îndeamnă, dar ne și po- 
runcește să ne îndepărtăm de asemenea oameni: 

Vi poruncim, zice, în numele Domnului lisus Hristos, să vă 
depărtaţi de orice frate care umblă în neorânduială și nu după pre- 
dania pe care a primit-o de la nois 


3 Tir III, 10-11. 

4 Pilde XVI, 27. 

5 Înţelepciunea lui Iisus fiul lui Sirah XXVIII, 28. 
é Pilde XVII, 4. 

! Matei XVIII, 17. 

2 II Tesaloniceni III, 6. 

Nu poate fi nici o tovărăşie între credință și viclenie’. Cel ca- 
re nu este cu Hristos, care este potrivnicul lui Hristos, care este 
vrăjmaș unităţii şi păcii Lui, nu se poate fi alături de noi. Dacă 
vin cu rugăminți și cereri de îngăduinţă, să fie ascultați. Dacă 
aruncă blesteme și ameninţări, să fie alungați. 

Îţi doresc, frate preaiubit, să fii mereu bine sănătos. 


3 Perfudia, ca peste tot, „hiclenie, hainie” ori, mai nou, „trădare”. 


SCRISOAREA LX 


Ciprian dorește sănătate fratelui Corneliu 


I.1. Am cunoscut, frate preaiubit, slăvitele mărturii ale cre- 
dinței și bărbăţiei voastre! și am primit cu atâta bucurie cinstita 
voastră mărturisire, încât ne socotim și noi părtași și tovarăși la 
meritele și laudele voastre. Căci, de vreme ce noi avem o singură 
Biserică și cuget unit și înțelegere de nedespărţit, oare care epi- 
scop nu s-ar bucura de laudele confratelui său de episcopie ca de 
propriile sale laude, sau care fraţi nu s-ar veseli oriunde de bucu- 
ria fraţilor lor? 


2. Nu se poare spune îndeajuns câtă bucurie a fost aici și câ- 
că veselie, după ce am aflat despre voi vești bune și de bărbăție, 
anume că tu ai fost acolo conducător al fraților întru mărturisi- 
re, astfel încât, pășind înainte spre slavă, pe mulți i-ai făcut tova- 
răși întru slavă şi ai îndemnat poporul să depună mărturia, câtă 
vreme însuţi ai fost gata să mărturisești înaintea tuturor; astfel, 
nu ştim ce trebuie să lăudăm mai întâi la voi: credința ta deschisă 
și neclintită, sau dragostea de nedespărțit a fraţilor. S-a dovedit 
acolo în public bărbăţia episcopului care mergea în frunte; s-a 
arătat unitatea fraților care-l urmau. Câtă vreme sunteți într-un 
singur duh și un singur glas, înseamnă că a mărturisit întreaga 
Biserică Romană. 

! Corneliu și-a mărturisit credința în timpul persecuției lui Gallus (Ga/- 


lus Gaius Vibius Trebonianus), împărat pentru doi ani după Decius şi mort 
în 253. 

I.1. A strălucit, frate preaiubit, credinţa, despre care vorbi- 
se mai înainte Fericitul Apostol cu privire la voi. Această laudă a 
bărbăției şi neclintire a tăriei el o prevedea în duh încă de atunci 
și, luând vrednicia voastră drept vestire a celor viitoare, în timp 
ce-i lăuda pe părinţi, îi îndemna pe fii. Cât timp sunteți într-un 
duh, cât timp sunteţi tari, dați şi celorlalți frați mărețe pilde de 
unitate și tărie. Cu măreție ne-aţi învățat să ne temem de Dum- 
nezeu, să ne legăm puternic de Hristos, ca poporul, în primejdie, 
să fie unit cu episcopii, ca în prigoană fraţii să nu se despartă de 
frați, că, pe de o parte, unirea strânsă nu poate fi în nici un chip 
învinsă, că, pe de alta, Dumnezeul păcii dăruiește făcătorilor de 
pace orice I se cere de către toţi în unire. 


2. Vrăjmașul se avântase să tulbure tabăra! lui Hristos cu o 
grozavă silnicie. Dar a fost respins cu același avânt cu care venise 
și a găsit tot atâta bărbăție și tărie, câtă spaimă şi groază a adus. 
Crezuse că el poate iarăși dobori la pământ pe robii lui Dumne- 
zeu şi să-i izbească după năravul său obişnuit, ca pe nişte începă- 
tori? și nepricepuți, de bună seamă mai puţin pregătiţi și mai pu- 
ţin prevăzători. Repezindu-se mai întâi asupra unuia, încercase 
să-l despartă, precum desparte lupul oaia de turmă, precum goi- 
mul porumbiţa de stolul de păsări. Căci, cel ce nu are destulă pu- 
tere împotriva tuturor, caută a-i împresura pe cei singuratici. 


3. Dar, stăvilit de credinţa și, în egală măsură, tăria unei oștiri 
unite, a înţeles că oștenii lui Hristos sunt treji, că stau de-acum 
de veghe şi înarmați pentru bătălie, că nu pot fi învinși, că pot 
muri şi că, tocmai de aceea, sunt neînvinși, fiindcă nu se tem să 
moară, și că nu răspund cu lovitură celor care-i lovesc, deoarece 


! Creștinii din vremea persecuțiilor se socoteau luptători, oșteni ai lui 
Hristos, milites Christi, Xpioroi &Ginral, ceea ce motivează folosirea terme- 
“v v 


nului militar castra, „tabără”, pentru comunitatea, reduta lor, mereu asaltată. 
2 Începători, tirănes, „recruţi”, fără experiența luptei. 

nu este îngăduit celor nevinovaţi să ucidă, nici chiar pe cel care-i 
vatămă, ci să-și dea deschis și viața, și sângele, pentru ca, deoare- 
ce în lumea aceasta bântuie atâta răutate și cruzime, să se retragă 
cât mai repede dintre cei răi și cruzi. 


4. Ce privelişte plină de slavă a fost sub ochii lui Dumne- 
zeu aceea, ce bucurie a Bisericii Lui sub privirea lui Hristos, că 
la lupta pe care încercase să o ducă dușmanul, au pornit oștenii, 
nu unul câte unul, ci în același timp toată tabăra. Se vădește, de 
bună seamă, că toți ar fi avut de gând să vină, de-ar fi putut auzi, 
deoarece au alergat în grabă și au venit toţi cei care au auzit. 


5. Câţi din cei căzuţi au fost recâștigaţi acolo prin mărturi- 
sire! Au stat cu bărbăţie şi, prin chiar durerea căinței, au deve- 
nit mai tari în vederea luptei: astfel încât se vede că adineauri au 
fost luaţi pe neașteptate și au tremurat de teama unui lucru nou 
şi neobişnuit, că mai apoi însă și-au revenit, că și-au întărit sta- 
tornic şi puternic adevărata credință și puterile lor strânse întru 
toată răbdarea din teama de Dumnezeu și că de-acum nu stăru- 
iesc întru iertarea păcatului, ci pentru cununa pătimirii. 


HI.1. Dar, frate preaiubit, ce face în această vreme Novaţian? 
Se leapădă oare de rătăcire? Sau, dimpotrivă, după năravul celor 
ieșiți din minţi, a fost încă mai mult împins la nebunie chiar de 
reușitele și izbânzile noastre şi, cu cât mai mult crește aici slava 
dragostei și credinţei, cu atât se întețește acolo nebunia dezbină- 
rii și invidiei? Şi nenorocitul nu se îngrijește de propria lui rană, 
ci tot mai greu se răneşte, şi pe sine, și pe ai săi, bălmăjind cu lim- 
ba sa spre primejduirea fraţilor și aruncând săgețile vorbăriei sa- 
le otrăvite, mai degrabă încrâncenat în strâmbătatea filosofiei lu- 
mești, decât paşnic în blândețea înțelepciunii Domnului, ca un 
fugar din Biserică, vrăjmaş al milostivirii, ucigaș al căinţei, învă- 
ţător într-ale trufiei, stricător al adevărului, pierzător al iubirii. 

2. Oare de-acum nu mai cunoaște care este episcopul lui 
Dumnezeu, care este Biserica, casa lui Hristos, care sunt robii lui 
Dumnezeu, pe care-i strică diavolul, care sunt creştinii pe care-i 
loveşte Antihristul? Căci nu-i caută pe cei pe care i-a supus deja, 
nici nu se grăbeşte a-i dobori pe cei pe care mai înainte i-a făcut 
de-ai lui. Neprietenul şi vrăjmașul Bisericii îi disprețuiește ca pe 
nişte ostatici și învinși şi-i lasă deoparte pe aceia pe care i-a în- 
străinat și i-a scos din Biserică; se pornește a-i hărțui pe aceștia, 
în care vede că locuieşte Hristos. 


IV. Şi, chiar dacă vreunul dintre aceștia va fi fost prins, nu are 
pentru ce a se mândri ca de mărturisirea numelui lui Hristos, de- 
oarece este limpede că, dacă cei uciși în acest fel vor fi fost în afa- 
ra Bisericii, nu este vorba de cununa credinţei, ci mai degrabă de 
pedeapsa trădării, și nici gând să locuiască în casa lui Dumnezeu, 
printre cei aflați într-un duh, aceia pe care-i vedem că s-au înde- 
părtat cu nebunia vrajbei de sfânta casă dătătoare de pace. 


V.1. Pentru dragostea prin care suntem legaţi unii de alții, 
pentru că suntem pregătiți prin purtarea de grijă a Domnului, 
Care ne povăţuieşte, și suntem preveniţi prin sfaturile mântui- 
toare ale milei lui Dumnezeu că se apropie de acum ziua înfrun- 
tării și luptei noastre, vă îndemnăm deschis, după putinţa noas- 
ră, frate preaiubit, să nu încetăm a stărui în postiri, privegheri 
și rugăciuni împreună cu tot poporul. Să ne nevoim în plânse- 
te stăruitoare și rugăminți neîncetate. Căci acestea sunt armele 
noastre cereşti, care ne fac să stăruim și să ne ţinem cu bărbăţie; 
acestea sunt pavăza duhovnicească și săgețile dumnezeiești, care 
ne ocrotesc. 


2. Să ne pomenim unii pe alții, în bună înţelegere și într-un 
duh, de o parte și de cealaltă să ne rugăm mereu unii pentru al- 
ţii, să ușurăm apăsările și strâmtorările prin iubirea pe care ne-o 


270 SFÂNTUL CIPRIAN, EPISCOPUL CARTAGINEI 


purtăm unii altora, iar dacă vreunul dintre noi va pleca de-aici 
printr-o grabnică chemare a lui Dumnezeu, dragostea noastră să 
stăruie pe lângă Domnul, să nu înceteze rugăciunea întru milos- 
tivirea Tatălui pentru frați și surori. 

Îţi doresc, frate preaiubit, să fii mereu bine sănătos. 


SCRISOAREA LXI 


Ciprian și confrații urează sănătate fratelui Lucius 


[.1. Într-adevăr și noi, frate preaiubit, te-am fericit de curând, 
atunci când, cu îndoită cinstire, mărturisitor și totodată episcop, 
chemarea dumnezeiască te-a aşezat la conducerea Bisericii Sale. 
Dar și acum nu mai puţin te fericim pe tine, pe confrații tăi şi pe 
toți fraţii, ceea ce cu aceeași slavă şi lauda voastră, când veţi reve- 
ni la ai voştri, va face buna şi nesfârșita ocrotire a Domnului, 


2. pentru ca păstorul să fie înapoiat spre păstorirea turmei, 
cârmaciul să fie redat spre cârmuirea corăbii, învățătorul să fie 
redat spre îndrumarea poporului și ca să se vadă că alungarea 
voastră a fost astfel hotărâtă de la Dumnezeu, încât episcopul 
relegat’ și izgonit să nu lipsească din Biserică, ci mai mare să se 
întoarcă în ea. 


II.1. De bună seamă, nu a fost mai mică slava martiriului la 
cei trei tineri, fiindcă, scăpaţi din moarte, au ieșit teferi din cup- 
torul de foc, sau pentru că Daniel, rămas neatins spre lauda sa, 
cu toate că fusese dat pradă leilor, ocrotit fiind de Domnul, a tră- 
it întru slavă. La mărturisitorii lui Hristos, martiriile neîmplini- 
te nu micșorează vrednicia mărturisirii, ci vădesc măreţia ocro- 
tirii dumnezeiești. 


2. Noi vedem înfățișat în cazul vostru ceea ce au rostit înain- 
tea regelui curajoșii și vestiții tineri, anume că „ei sunt hotărâți să 


! În text relegatio, formă atenuată a exilului. Episcopul Lucius a reușit să 
revină în biserica sa. 

ardă în flăcări, ca să nu slujească dumnezeilor lui, nici să se închi- 
ne chipului! pe care acela îl ridicase, că totuși Dumnezeu, pe Ca- 
re ÎI cinsteau și pe care și noi Îl cinstim, are putere să-i scoată din 
cuptorul de foc și să-i scape din mâinile regelui și de pedepsele 
care-i amenințau”. Acest lucru îl găsim săvârșit acum în credin- 
ţa mărturisirii voastre și în ocrotirea Domnului, întrucât, atunci 
când voi fuseserăți pregătiți şi gata să suferiţi tot chinul, Dom- 
nul v-a ferit totuși de pedeapsă și v-a păstrat pentru Biserică. 


3. Prin întoarcere voastră, nu s-a micșorat la episcop slava 
mărturisirii sale, ci mai mult a crescut autoritatea lui, pentru că 
la altarul lui Dumnezeu stă un întâistătător, care, nu prin vorbe, 
ci prin fapte, să îndemne poporul spre a lua armele mărturisirii și 
spre a făptui martiriul, iar, la ameninţarea Antihristului, să pre- 
gătească oștenii pentru luptă, nu numai cu imboldul cuvântului 
și gurii, ci și prin pilda de credință și bărbăţie. 


II.1. Înţelegem, frate preaiubit, și luăm seama cu toată lumi- 
na inimii noastre la hotărârile mântuitoare și sfinte ale măreției 
dumnezeiești, din ce pricină s-a ridicat acolo de curând neaștep- 
tata prigoană, din ce cauză puterea lumească s-a năpustit deo- 
dată împotriva Bisericii lui Hristos și împotriva fericitului Epi- 
scop martir Corneliu și împotriva voastră, a tuturor: pentru ca, 
având a-i amăgi pe eretici şi a-i zdrobi, Domnul să arate care este 
Biserica și care este singurul ei episcop, ales prin sfânta rânduia- 
lă, care sunt preoţii uniţi cu episcopul în cinstire ierarhică și ca- 
re este poporul lui Hristos, unit și adevărat, legat prin dragostea 
Domnului turmei, cine sunt cei pe care îi lovise dușmanul și ca- 
re, dimpotrivă, cei pe care diavolul îi cruţă, ca fiind ai săi. 

2. Căci potrivnicul lui Hristos nu prigonește și nu loveşte de- 
cât tabăra și oștenii lui Hristos. Pe ereticii așternuți la pământ și 
pe tovarășii lor îi disprețuiește și-i trece cu vederea, dar caută să-i 
doboare pe aceștia, pe care-i vede că rezistă neclintiţi. 


! Chipul, imago, este în cazul de faţă statuia unui zeu păgân. 

IV.1. O, frate preaiubit, de-am avea acum putinţa de-a fi aco- 
lo între voi, cei care vă întoarceţi, am putea, ca unii care vă iubim 
cu aceeași dragoste ca şi voi, să gustăm și noi, de față cu ceilalți, 
din fructul preaplăcut al revenirii voastre. Ce bucurie va fi acolo 
printre toţi fraţii, cum vor alerga unii în întâmpinarea altora și se 
vor îmbrăţișa unii pe alţii! Cu greu pot fi de ajuns sărutările celor 
care se îmbrățișează, cu greu se pot sătura înseși privirile și ochii 
poporului, văzând bucuria venirii voastre. Acolo fraţii încep a cu- 
noaşte ce fel şi cât de mare va să fie bucuria ce va însoţi venirea 
lui Hristos; și, tocmai fiindcă sosirea Lui este foarte apropiată, a 
avut loc la voi mai înainte acestă privelişte, încât, așa cum, venind 
Ioan’, deschizărorul de drum şi înaintemergătorul Lui, a vestit că 
Hristos a venit, tot așa acum, când revine episcopul mărturisitor 
și preotul Domnului, pare că în curând se întoarce și Domnul. 


2. Însă, ca să ne ţină locul, eu și confrații și toți fraţii vă trimi- 
tem, frate preaiubir, această scrisoare și, înfățișându-vă prin ea 
bucuria noastră, vă arătăm dovezile de încredere ale iubirii noas- 
tre, neîncetând nici aici, în jertfele și rugăciunile noastre, a adu- 
ce mulțumiri lui Dumnezeu-Tatăl și Domnului nostru Hristos, 
Fiul Lui, şi totodată a ne ruga şi a-l cere ca El, Care este desăvâr- 
şit și desăvârșeşte, să păzească și să desăvârșească în voi slăvita cu- 
nună a mărturisirii voastre: poate că El v-a rechemat şi pentru 
acest lucru, anume să nu fie tăinuită slava, dacă martiriile măr- 
turisirii voastre se vor fi săvârșit în afară?. Căci cel sortit jertfirii?, 
care dă fraților creștini pildă de bărbăţie și credință, trebuie să se 
jertfească în prezenţa fraţilor. 

Îţi dorim, frate preaiubit, să fii totdeauna bine sănătos. 


! Este loan Botezătorul, Înaintemergătorul și vestitorul Domnului. 

2 În afară, foris, ëw „în afara [Bisericii]”, ori pur și simplu „în altă parte”; 
martiriul în afara Bisericii rămâne fără valoare în perspectiva mântuirii. 

3 Cel sortit jerrfârii, victima, în vechime animalul de sacrificiu, aici per- 
soana sortită jertfirii. 


SCRISOAREA LXII 


Ciprian salută pe frații Ianuarius, Proculus, Maxim, 
Victor, Modianus, Nemesianus, Nampulus și Honoratus 


I.1. Cu cea mai adâncă tânguire de durere în sufletul nostru și 
nu fără lacrimi, frați preaiubiţi, citim scrisoarea voastră, pe care 
ne-aţi scris-o din grija pe care o arată dragostea voastră, cu privi- 
re la întemnițarea fraţilor și surorilor noastre!. Căci cine oare nu 
se îndurerează în necazuri de felul acesta, sau cine nu socotește 
durerea fratelui ca pe a sa proprie, precum vorbește Apostolul 
Pavel și spune: 

Dacă suferă un singur mădular, suferă împreună şi celelalte 
mădulare: și dacă se bucură un singur mădular, se bucură împre- 
ună si celelalte mădulare? 

Şi în alt loc: 


Cine este slab, zice, şi eu nu sunt slab? 


2. Pentru aceasta, acum și noi trebuie să socotim întemniţa- 
rea fraților ca pe întemnițarea noastră și durerea celor care se află 
în primejdie trebuie socotită drept durerea noastră; de vreme ce 
negreșit chiar trupul unităţii noastre este unul singur, nu numai 
dragostea, ci și credința să ne îndemne și să ne întărească spre a 
răscumpăra mădularele fraților noștri. 


! Arestările s-au făcut în urma lăsării la vatră a Legiunii a III-a Augusta, 
din Lambesa. 

2 I Corinteni XII, 26. 

3 II Corinteni XI, 29. 

II.1. Căci, cum din nou spune Apostolul Pavel: 

Nu știți că sunteți Templul lui Dumnezeu şi Duhul lui Dum- 
nezeu locuiește în voi?! 

deși dragostea ne-ar mâna mai puţin spre a aduce ajutor fra- 
ţilor, totuși a trebuit să luăm seama în acest loc că sunt temple 
ale lui Dumnezeu cei care au fost întemnițați și că noi nu trebu- 
ie să îndurăm, într-o îndelungată întârziere și neluare în seamă a 
durerii, ca templele lui Dumnezeu să fie mult timp întemniţare, 
ci să ne străduim din toate puterile și să ne grăbim ca, prin aju- 
torul nostru, să fim vrednici de Hristos, Judecătorul și Domnul 
Dumnezeul nostru. 


2. Căci, după cum spune Apostolul Pavel: 

Toţi care v-aţi botezat în Hristos, cu Hristos v-aţi îmbrăcat, 

în fraţii noștri întemnițați trebuie să-L vedem pe Hristos şi 
să-L răscumpărăm din primejdia întemnițării pe El, Care ne-a 
răscumpărat din primejdia morţii, pentru ca Cel care ne-a scos 
din fălcile diavolului, El Însuși, Care stăruieşte și locuieşte în 
noi, să fie scos acum din mâinile barbarilor şi să fie răscumpărat 
cu o sumă de bani, El, Care ne-a răscumpărat pe noi cu crucea și 
cu Sângele Său: pentru aceea îngăduie să se întâmple acestea în 
vremea din urmă, ca să fie încercată credinţa noastră, [să vadă] 
dacă fiecare face pentru celălalt ceea ce ar vrea să se facă pentru 
sine, dacă el însuși ar fi ținut întemnițat la barbari. 


3. Căci cine, aducându-și aminte de omenie și îndemnat de 
dragoste, dacă este tată, nu ar socoti că acolo sunt acum fiii săi? 
Dacă este soț, cine n-ar socoti deopotrivă cu durere și cu dragos- 
tea legăturii dintre soți, că acolo este ţinută întemnițată soața sa? 
Însă cât de mari sunt pentru noi toţi tristeţea și chinul iscate de 
primejduirea fecioarelor care sunt ţinute acolo, pentru care tre- 


l I Corinteni III, 16. 
2 Galateni III, 27. 

buie deplânsă nu numai pierderea libertăţii și a cinstei lor, nu 
atât lanţurile barbarilor, pe cât trebuie jelite silniciile codoșilor 
și lupanarelor, ca nu cumva trupurile închinate lui Hristos și ju- 
ruite, cu virtute feciorelnică, veşnicei înfrânări, să fie pângărite 
prin atingerea poftei batjocoritorilor! 


II.1. Fraţii noștri, cugetând aici, în urma scrisorii voastre, și 
cercetând cu durere toate acestea, au adunat îndată toți, cu avânt 
și cu dărnicie, ajutoare băneşti pentru frați, fiind de bună seamă 
totdeauna pregătiţi, potrivit cu tăria credinței lor, spre lucrarea 
lui Dumnezeu, dar acum încă mai mult spre lucrările mântui- 
toare, aprinși de vederea unei atât de mari suferințe. Căci, dacă 
spune Domnul în Evanghelia Sa: 

Bolnav am fost şi aţi venit să Mă vedeţi, 

cu cât mai mare va fi răsplata, când are să spună: 

Întemniţat am fost și M-aţi răscumpărat, 

cu cât mai mult este când va începe să spună: 

În temnița închisorii am fost şi închis şi înlănţuit, la barbari 
am zăcut şi din temnita aceea a robiei M-aţi slobozit, voi, care, în 
ziua judecății, răsplată urmează să primiţi de la Domnul. 


2. În sfârşit, vă aducem cele mai mari mulțumiri pentru că aţi 
voit să fim părtași la grija voastră și la o atât de bună și folositoa- 
re lucrare, pentru că ne oferiţi ogoare rodnice, în care să punem 
seminţele nădejdii noastre, urmând să așteptăm secerișul celor 
mai mari roade, ce se ivesc de pe urma acestei cerești și mântu- 
itoare lucrări. Iar noi v-am trimis o sută de mii de sesterţi?, care 
s-au strâns aici, în Biserica căreia cu îngăduința Domnului îi stau 


! Matei XXV, 36. 

2 Sesterț, sestertius, monedă curentă (inițial) de argint, cu greutate și vo- 
loare variabile, în funcție de epocă. În perioada imperială este din alamă şi 
echivalează cu doi ași şi jumătate, notat fiind IIS(emis), ori chiar patru aşi. 
Suma este considerabilă, având în vedere că, pentru a face parte din ordinul 

în frunte, prin dania clerului și poporului alăturat nouă, bani pe 
care-i veţi împărți acolo, după cum veţi crede de cuviință. 


IV.1. Şi dorim, de bună seamă, ca nimic de felul acesta să nu 
se mai întâmple vreodată și ca fraţii noștri, ocrotiți de înalta pu- 
tere a lui Dumnezeu, să scape neatinși de primejdiile de acest fel. 
Dacă totuși se va mai întâmpla așa ceva, spre a se încerca dragos- 
tea din sufletul nostru și a se cerceta credinţa inimii noastre, nu 
zăboviţi a ne vesti acestea printr-o scrisoare a voastră, fiind în- 
credinţați și ştiind că Biserica noastră și toţi fraţii de aici cer în 
rugăciunile lor, ca acestea să nu se mai întâmple, iar dacă se vor fi 
întâmplat, cu bucurie și dărnicie să dea ajutor. 


2. Însă, pentru ca fraţii noștri și surorile noastre, care s-au în- 
grijit îndată și cu bucurie de această lucrare atât de folositoare, să 
se îngrijească totdeauna, să-i aveţi în minte în rugăciunile voas- 
tre și, ca să le întoarceţi la rândul vostru bunul ajutor în jertfe și 
rugăciuni, v-am dat mai jos numele fiecăruia. Dar chiar numele 
confraţilor episcopi și ale preoţilor noștri, care, fiind înșiși de fa- 
tă, au adunat și ei în numele poporului lor câte ceva, după pu- 
teri, le-am adăugat și, pe lângă partea mea proprie, am notat și 
am trimis şi micile lor danii. Pe toţi aceștia, precum o cer credin- 
ţa și dragostea, trebuie să-i pomeniţi în rugăciunile și rugămin- 
çile voastre. 

Vă dorim, fraţi preaiubiţi, să fiţi totdeauna bine sănătoși în 
Domnul și să ne pomeniţi. 


cavalerilor, averea censitară trebuia să se situeze între 400.000 și 1.000.000 
de sesterţi. 


SCRISOAREA LXIII 


Ciprian dorește sănătate fratelui Ceciliu 


I.1. Deși cunosc, frate preaiubit, faptul că cei mai mulţi epis- 
copi, puși în toată lumea, prin buna voinţă a lui Dumnezeu, în 
fruntea bisericilor Domnului, păzesc rânduiala adevărului Evan- 
gheliei și al învățăturii Domnului și nu se îndepărtează, prin 
vreo omenească şi nouă învățătură, de ceea ce Hristos Învăţăto- 
rul a învățat şi a făptuit, totuși, fiindcă unii, fie din necunoaște- 
re, fie din ușurință, la sfinţirea Potirului Domnului şi în slujirea 
poporului, nu fac ceea ce a făcut şi a învăţat lisus Hristos Dom- 
nul şi Dumnezeul nostru, întemeietor și învățător al acestei jert- 
fe, am socotit că este deopotrivă cucernic și necesar lucru să vă 
scriu despre aceasta, pentru ca, dacă cineva se ținea până acum în 
această greșeală, după ce va fi cunoscut lumina adevărului, să se 
întoarcă la rădăcina și obârșia predaniei Domnului. 


2. Și să nu socoteşti, frate preaiubit, că noi scriem din voința 
noastră omenească sau cutezăm a lua asupra noastră din proprie 
voinţă acest lucru, de vreme ce ne păstrăm totdeauna smerenia, 
într-o cumpătată și cuviincioasă măsură. Dar când se învaţă ce- 
va, din insuflarea și porunca lui Dumnezeu, trebuie ca robul cre- 
dincios să dea ascultare stăpânului, îndreptăţit înaintea tuturor, 
căci nu-şi asumă nimic de la sine cel care este împins de teama de 
a nu-și supăra stăpânul, dacă nu face ce i se poruncește. 


II.1. Să ştii însă că noi am fost preveniţi ca, la oferirea Poti- 
rului, să fie păstrată învățătura Domnului și să nu se facă altceva 

de către noi decât ceea ce afăcut cel dintâi pentru noi Domnul, 
încât Potirul ce se oferă întru pomenirea Lui să fie oferit ameste- 
cându-se în el apă cu vin. Căci, după cum spune Hristos: 

Eu sunt viața cea adevărată, 

Sângele lui Hristos nu este nicidecum apă, ci vin. 


2. Nici nu se poate vedea că Sângele Lui, cu care am fost răs- 
cumpăraţi și înviaţi, se află în Potir, dacă lipsește din Potir vinul, 
care înfățișează Sângele lui Hristos, propovăduit de taina și măr- 
turia tuturor Scripturilor. 


III. Căci găsim și în Facerea cu privire la taină faptul că Noe 
a preînchipuit-o și a apărut atunci prefigurarea pătimirii Dom- 
nului, că a băut vin, că s-a îmbătat, că s-a dezbrăcat în casa sa, că 
a zăcut întins pe spate cu coapsele goale și dezvelite, că goliciu- 
nea aceea a tatălui a fost cunoscută de fiul mijlociu, dar vestită și 
în afară, însă acoperită de cei doi fii, cel mare și cel mic, și altele 
pe care nu trebuie să le amintim, căci este de ajuns să se înţeleagă 
acest singur lucru, anume că Noe, înfățișând semnul adevărului 
viitor, nu a băut apă, ci vin, și astfel a preînchipuit imaginea pă- 
timirii Domnului. 


IV.1. La fel, prin preotul Melchisedec, vedem dinainte arăta- 
că taina jertfei Domnului, potrivit cu ceea ce mărturiseşte și spu- 
ne Sfânta Scriptură: 

Și Melchisedec, împăratul Salemului, i-a adus pâine și vin, iar 
el a fost preotul Dumnezeului Celui Preainalt şi a binecuvântat 
pe Avraam? 

Iar faptul că Melchisedec purta pecetea lui Hristos, aceasta 
o dezvăluie în Psalmi Sfântul Duh, Care spune din partea Tată- 
lui, către Fiul: 


! Joan XV, 1. 
2 Facerea XIV, 18-19. 

Mai înainte de luceafăr Te-am născut. Tu eşti preot în veac, 
după rânduiala lui Melchisedec.) 

De bună seamă, această rânduială este venită aici de la jert- 
fa aceea și este coborâtă din faptul că Melchisedec a fost preotul 
Dumnezeului Celui Preaînalt, că a oferit pâine și vin, că a bine- 
cuvântat pe Avraam. Dar cine a fost mai mare preot al Dumne- 
zeului Preaînalt decât Domnul nostru lisus Hristos, Care a oferit 
jertfă lui Dumnezeu-Tatăl și a oferit același lucru pe care-l oferise 
Melchisedec, adică pâine și vin, vezi bine, Trupul și Sângele Său? 


2. Și binecuvântarea aceea premergătoare, în privința lui Avra- 
am, se potrivea poporului nostru. Căci, dacă Avraam a crezut pe 
Dumnezeu și i s-a socotit lui spre dreptate, de bună seamă orici- 
ne crede pe Dumnezeu şi trăiește cu credință este găsit drept și 
se arată a fi binecuvântat și îndreptăţit dinainte în credinciosul 
Avraam, precum dovedește Fericitul Apostol Pavel, spunând: 

Avraam a crezut pe Dumnezeu şi i s-a socotit lui ca dreptate. 
Să știți deci că cei ce sunt cu credinţă, aceștia sunt fii ai lui Avraam. 
Iar Scriptura, prevăzând că Dumnezeu îndreptează neamurile cu 
credință, a binevestit dinainte lui Avraam că se vor binecuvânta 
în el toate neamurile. Deci cei ce sunt cu credință sunt împreună 
binecuvântaţi cu credinciosul Avraam.? 

De aceea aflăm în Evanghelie că din pietre sunt treziți, adică 
din neamuri sunt culeși fiii lui Avraam şi, în timp ce lăuda pe Za- 
heu, Domnul a răspuns și a spus: 

Astăzi s-a făcut mântuirea casei acesteia, căci și acesta este fiul 
lui Avraam.” 


3. Dacă, așadar, în Facerea, prin preotul Melchisedec, bine- 
cuvântarea a putut fi dată după datină în privinţa lui Avraam, es- 


! Psalmi CIX, 4. 
2 Galateni III, 6-9. 
3 Luca XIX, 9. 

te veche închipuirea jertfei alcătuite din pâine și vin: Domnul, 
săvârșind și împlinind aceasta, a oferit pâinea și potirul cu vin 
amestecat, și Cel care este Desăvârşirea a împlinit adevărul în- 
chipuirii dinainte arătate. 


V.1. Dar și prin Solomon, Sfânrul Duh a arătat dinainte mo- 
delul jertfei Domnului, făcând numirea ofrandei aduse ca jertfă 
și a pâinii și vinului, dar și a altarului și Apostolilor. 

Înţelepciunea și-a zidit casă și a pus dedesupt șapte stâlpi. Şi-a în- 

junghiat vitele, şi-a amestecat vinul în crater! și şi-a pregătit masa, 


2. a trimis slugile să cheme cu înaltă strigare la crater, spunând: 
„Cine este neînţelept să intre la mine.” Și celor lipsiţi de buna chib- 
zuinţă le-a zis: „Veniţi și mâncaţi din pâinile mele şi beţi vinul pe 
care vi l-am amestecat.” 

Vinul amestecat vădește, adică vestește dinainte, cu glas de 
profet Potirul Domnului, în care se amestecă apa cu vinul, astfel 
încât se vede că în pătimirea Domnului s-a fâcut cee a ce se ves- 
tise dinainte. 


VI.1. Chiar şi în binecuvântarea lui Iuda se vădeşte același lu- 
cru, căci și acolo este redat chipul lui Hristos: că avea să fie lău- 
dat şi cinstit de frații Săi, că avea să lovească tare spatele dușma- 
nilor, care dădeau înapoi și fugeau, cu mâinile cu care a purtat 
crucea și a învins moartea și că Însuși este leul din seminția lui 
Iuda și stă culcat, dormind în pătimire, și Se ridică și este chiar 
El nădejdea neamurilor. 


2. La acestea, Sfânta Scriptură adaugă și spune: 
Își va spăla în vin haina şi în sângele strugurelui mantia sa. 


! Cratér, vas special pentru pregătirea vinului, amestecat cu apă; din gre- 
cul xparyip. 

2 Pilde IX, 1-5. 

! Facerea XLIX, 11. 


282 SFÂNTUL CIPRIAN, EPISCOPUL CARTAGINEI 


Iar când se vorbește de sângele strugurelui, ce altceva se arată 
decât vinul din Potirul cu Sângele Domnului? 


VII.1. De bună seamă, și la Isaia același lucru îl dovedeşte 
despre pătimirea Domnului Sfântul Duh, Care spune: 

Pentru ce ai îmbrăcămintea si veșmintele tale roșii, ca de la căl- 
carea teascului plin și călcat?! 

Oare apa poate înroși veșmintele, sau în teasc este apă, care să 
fie călcată cu picioarele ori apăsată cu teascul? Desigur, de aceea 
se numește vinul, ca prin vin să se înțeleagă Sângele Domnului, 
și să se vestească de profeţi ceea ce mai apoi s-a arătat în Potirul 
Domnului. 


2. Chiar şi călcarea și stoarcerea teascului este preţuită: fiind- 
că, în ce fel se poate ajunge la băutul vinului decât numai dacă 
ciorchinele este călcat mai înainte şi este strivit, şi, tot astfel, nici 
noi n-am putea bea Sângele lui Hristos dacă Hristos n-ar fi fost 
mai întâi călcat și zdrobit și n-ar fi băut mai întâi El Potirul, ca 
să-l închine credincioșilor. 


VIII.]. Iar, atunci când, în Sfintele Scripturi, este numită apa 
singură, este vorba de Botez, precum vedem că este prevestit el 
la Isaia: 

Nu vă mai amintiţi de cele trecute şi nu mai luaţi în seamă cele 
de altădată: iată, Eu fac lucruri noi, care acum se vor ivi şi le veţi 
cunoaște, şi voi face cale în deşert şi râuri în loc secetos, ca să adăp 
neamul Meu cel ales, poporul Meu, pe care l-am chemat, ca să ves- 
tească faptele Mele.? 

Dumnezeu a prevestit acolo prin profet faptul că la neamuri”, 
în locurile care mai înainte fuseseră secetoase, aveau să se reverse 


2 Isaia LXIII, 2. 

! Isaia XLIII, 18-21. 

2 Neamuri, gentes, TÅ ëv; reamintim că termenul desemna „păgânii” po- 
liteişti, după ebraicul goyim. 

mai apoi râuri și să adape neamul ales al lui Dumnezeu, adică pe 
cei deveniți fiii lui Dumnezeu, prin renașterea Botezului. 


2. De asemenea, iarăși se prezice și se prevesteşte, că iudeii, de 
vor înseta și vor căuta pe Hristos, vor bea la noi, adică vor putea 
dobândi harul Botezului. 

Și nu vor suferi de sete, le va aduce apă, din piatră le-o va scoa- 
te; se va despica stânca şi va curge apa şi va bea poporul Meu.! 

Aceasta se împlinește în Evanghelie când Hristos, Care este 
stânca, este despicat de lovitura suliței la vremea pătimirii. 


3. El, amintindu-ne ce s-a vestit înainte prin profet, strigă și 
spune: 

Dacă cineva însetează, să vină şi să bea. Cel care crede în Mine, 
precum spune Scriptura, râuri de apă vie vor curge din trupul lui.? 

Şi, ca să se poată cunoaște deslușit că nu despre Potir vor- 
beşte acolo Domnul, ci despre Botez, Scriptura a adăugat, 
spunând: 

Iar acest lucru l-a spus despre Duhul, pe care aveau să-l pri- 
mească cei care credeau în El. 

Iar prin Botez este primit Sfântul Duh și, după ce vor fi fost 
astfel botezați și vor fi dobândit Sfântul Duh, se ajunge să se bea 
Potirul Domnului. 


4. Însă pe nimeni să nu tulbure faptul că, atunci când Sfânta 
Scriptură vorbeşte despre Botez, spune că noi însetăm și bem, de 
vreme ce și Domnul spune în Evanghelie: 

Fericiţi cei care însetează şi Jlămânzesc de dreptate“, 


5 Isaia XLVIII, 21. 

4 loan VII, 37-38; de ventre eius, „din pântecele, măruntaiale lui”, am tra- 
dus, mai aproape de română, prin „din trupul lui”. 

! Este vorba de Sfânta Împărtășanie, communio, „comuniune”, 


2 Matei V, 6. 

fiindcă, ceea ce se ia cu poftă nesățioasă și însetată se soarbe 
mai deplin și mai îmbelşugat. Așa cum și în alt loc Domnul vor- 
beşte femeii samaritence, spunând: 

Oricine va bea din apa aceasta va înseta iarăși, dar cel care va 
bea din apa pe care i-o voi da Eu nu va înseta în veac.! 

Chiar prin acest fapt se înțelege Botezul mântuitor al apei, 
pentru că, neîndoios, este luat o singură dată și nu mai este reîn- 
noit; pe de altă parte, Potirul Domnului este totdeauna cu sete 
cerut şi băut în Biserică. 


[X.1. Nu este nevoie de foarte multe dovezi, frate preaiubit, 
pentru a arăta că întotdeauna, prin numirea apei, se înțelege Bo- 
tezul și că astfel trebuie să înțelegem și noi, deoarece Domnul, 
când a venit, a făcut cunoscut adevărul Botezului și al Potirului, 
El, Care ne-a învăţat că acea apă a credinţei, apa vieţii veșnice, es- 
te dată în Botez celor care cred, iar prin pilda învăţăturii Sale, a 
arătat că Potirul este amestecat prin unirea vinului și a apei. 


2. Într-adevăr, primind Potirul în preziua pătimirii, a binecu- 
vântat și a dat ucenicilor Săi, spunând: 

Beţi toți din acesta. Căci acesta este sângele legământului, care 
pentru mulți se va vărsa, spre iertarea păcatelor. Vă spun, nu voi 
mai bea de-aici încolo din acest rod al viței, până în ziua aceea, în 
care îl voi bea nou împreună cu voi în Împărăția Tatălui Meu.? 

În acest loc aflăm că Potirul, pe care Domnul l-a oferit, a fost 
amestecat și că a fost vin, ceea ce El a numit sânge. 


3. De aici se vădeşte că nu se oferă Sângele lui Hristos dacă 
din Potir lipseşte vinul și că nici jertfa Domnului nu se prăznu- 
iește după datina legiuită, dacă ofranda și jertfa noastră nu vor 


3 loan IV, 13-14. 
1 Marei XXVI, 28-29. 

răspunde pătimirii. Însă, în ce fel vom bea vinul nou, din rodul 
viței, împreună cu Hristos în Împărăţia Tatălui, dacă, în jertfa 
pentru Dumnezeu-Tatăl și pentru Hristos, nu oferim vin și nu 
amestecăm Potirul Domnului după învăţătura Lui? 


X.1. Chiar și Fericitul Apostol Pavel, ales de Domnul și tri- 
mis și făcut propovăduitor al adevărului Evangheliei, spune ace- 
leași lucruri în Epistola sa: 

Domnul Iisus, în noaptea în care avea să fie vândut, a luat pâine 
și a mulțumit și a frânt și a zis: „Acesta este trupul Meu, care pentru 
voi este. Aceasta să faceți spre pomenirea Mea.” La fel, a luat şi pa- 
harul, după ce a cinat, zicând: „Acest pahar este noul legământ în 
sângele Meu, aceasta să faceți ori de câte ori veți bea, spre pomenirea 
Mea. Căci, de câte ori veți mânca această pâine și veți bea paharul, 
vestiți moartea Domnului, până când va veni [EL] 


2. Iar dacă aceasta se poruncește de către Domnul, dacă ace- 
lași lucru este întărit și împărtășit și de către Apostolul Său, anu- 
me ca, ori de câte ori vom bea, să facem întru pomenirea Dom- 
nului ceea ce a făcut și Domnul, vedem că nu se păzeşte de către 
noi ceea ce s-ă poruncit, dacă nu facem și noi aceleași lucruri pe 
care le-a făcut Domnul și, neamestecând Potirul după aceeași 
rânduială, ne despărțim de dumnezeiasca învățătură. 


3. Însă, că nu trebuie să ne îndepărtăm în nici un chip de în- 
văţăturile Evangheliei și că înșiși ucenicii trebuie să observe? și să 
facă aceleași lucruri pe care le-a făcut și le-a învăţat Învățătorul, 
acest lucru ne învață Apostolul, când spune: 

Mă mir că, de la cel ce v-a chemat întru har, treceţi aşa degrabă 
la altă Evanghelie, căci nu este alta, decât că sunt unii care vă tul- 


2 I Corinteni XI, 23-26. 
! A observa, ob-servare, în sensul corect etimologic și în acepțiunea bise- 
ricească: „a păzi, a păstra, a respecta. 

bură şi vor să schimbe Evanghelia lui Hristos. Dar chiar dacă noi 
sau un înger din cer v-ar vesti altă Evanghelie decât aceea pe care 
v-am vestit-o, să fie anatema! Precum v-am spus mai înainte, vă 
spun și acum iarăși: Dacă vă propovăduieşte cineva altceva decât 
ați primit, să fie anatema! 


XI.1. Aşadar, deoarece nici Apostolul însuși și nici îngerul din 
cer nu poate vesti sau învăța altfel decât ceea ce odată a învățat 
Hristos și au propovăduit Apostolii Săi, mă mir mult, de unde a 
fost luat pe nedrept acest lucru, anume ca, împotriva învăţăturii 
Evangheliei şi Apostolilor, prin anumite locuri, să se ofere în Poti- 
rul Domnului apă, care singură nu poate da Sângele lui Hristos. 


2. Taina acestui lucru nici în Psalmi nu o trece sub tăcere Sfân- 
tul Duh, atunci când pomenește de Potirul Domnului și spune: 

Potirul Tău, care îmbată, cât se poate de bun? 

Însă potirul care îmbată a fost negreșit amestecat cu vin. Căci 
apa nu poate îmbăta pe nimeni. 


3. Iar Potirul Domnului astfel îmbară, precum s-a îmbătat 
şi Noe, în Facerea, bând vin. Dar beţia de la Potirul şi Sângele 
Domnului nu este așa cum este beţia de la vinul lumesc, deoare- 
ce, când Sfântul Duh spune în Psalmi: Potirul Tău, care îmbată, 
a adăugat cât se poate de bun, pentru că, negreșit, Potirul Dom- 
nului astfel îmbată, încât să-i facă treji, încât să aducă minţile la 
înțelepciune duhovnicească, încât fiecare să revină, de la gustul 
acesta? lumesc, la cunoaşterea lui Dumnezeu și, după cum, prin 
vinul acesta obișnuit, mintea este dezlegată şi inima este descă- 


2 Galateni I, 6-9; anatema, àváðeua (&vă şi ríðnu), ofrandă zeilor păgâni, 
de unde: lucru „blestemat, afurisit”. 

3 Psalmi XXII, 5. 

! Ăsta, iste, e utilizat rar, dar dinadins aici și în alte cazuri, cu valoare de- 
preciativă. 

tușată și se leapădă toată tristețea, tot astfel, prin Sângele băut 
al Domnului și Potirul mântuitor, se leapădă amintirea omului 
vechi şi se face uitarea vieţii lumești de până atunci și pieptul, în- 
durerat și trist, care mai înainte era apăsat de păcate chinuitoare, 
este izbăvit prin bucuria iertării lui Dumnezeu. Tocmai aceasta 
îl poate face bucuros atunci pe cel care bea în Biserică, dacă ceea 
ce se bea păzeşte adevărul Domnului. 


XII.1. Însă cât este de strâmb și cât este de potrivnic ca, în 
vreme ce Domnul la nuntă a făcut din apă vin, noi să facem din 
vin apă, când chiar taina acelei lucrări trebuie să ne îndemne și să 
ne înveţe ca, în jertfele aduse Domnului, să oferim mai degrabă 
vin. Căci, fiindcă la iudei lipsise harul duhovnicesc, a lipsit și vi- 
nul: de bună seamă, casa lui Israel este via Domnului Savaot!. 


2. Însă Hristos învățând și arătând, că vine din urmă popo- 
rul neamurilor și că, în locul pe care-l pierduseră iudeii, ajun- 
gem după aceea noi, învredniciți de credinţă, a făcut din apă vin, 
adică a arătat că la nunta lui Hriscos cu Biserica, deoarece iudeii 
au pregetat, venea și se aduna mai degrabă mulţimea neamuri- 
lor. Faptul că apele în Apocalipsă înseamnă popoarele o vădește 
Sfânta Scriptură, căci spune: 

Apele pe care le-ai văzut, deasupra cărora şade desfrânata ace- 
ea, sunt popoare, şi gloată, şi neamuri de păgâni şi limbi.? 

Aceasta, prin urmare, vedem noi că se înfățișează și prin tai- 
na Potirului. 


XIII.1. De bună seamă, fiindcă pe noi toţi ne purta Hristos, 
Care purta și păcatele noastre, vedem că prin apă se înţelege po- 
porul, iar prin vin ni se înfățișează Sângele lui Hristos. Iar când 
în Potir apa este amestecată cu vinul, poporul se uneşte cu Hris- 


2 Savaot, sabaoth, „al oștirilor (cerești)”, Zæßawð, de origine ebraică. 
! Apocalipsa XVII, 15. 

tos și mulțimea credincioșilor se leagă și se alătură Aceluia, în 
Care a crezut. 


2. Această legătură și alăturare a apei cu vinul se amestecă în 
Potirul Domnului, astfel încât amestecul acela nu poate fi des- 
părţit de nici o parte. De aceea Biserica, adică poporul adunat cu 
credinţă în Biserică şi stăruind cu tărie în ceea a crezut, nici un 
lucru n-o va putea despărți de Hristos, încât iubirea stăruiește 
veşnic și rămâne de nedespărțit. 


3. Așa că, în sfințirea Potirului Domnului, nu se poate oferi 
doar apă, după cum nici vinul nu poate fi oferit singur. Căci, da- 
că cineva oferă numai vin, Sângele lui Hristos începe a fi fără de 
noi. lar dacă apa este singură, mulțimea începe a fi fără de Hris- 
tos. Când însă sunt amestecate amândouă și, după ce s-a petre- 
cut unirea, se leagă între ele, atunci se împlinește taina duhovni- 
cească şi cerească. Și astfel, Potirul Domnului nu este numai apă, 
sau numai vin, ci numai dacă se amestecă amândouă, după cum 
Trupul Domnului nu poate fi fâina singură, ori apa singură, ci 
numai dacă vor fi fost unite şi legate amândouă și întărite în al- 
cătuirea unei singure pâini. 


4, Prin însăși această taină, poporul nostru se arată unit, pen- 
tru ca, după cum multele boabe de grâu, strânse la un loc și mă- 
cinate şi amestecate, fac o singură pâine, tot așa în Hristos, Care 
este pâinea cerească, să știm că este un singur Trup, de care este 
legată și cu care este unită mulțimea noastră. 


XIV.1. Așadar, frate preaiubit, este de neîngăduit să socoteas- 
că cineva că trebuie urmată obișnuința unora, care în trecut au 
socotit că, în Potirul Domnului, trebuie oferită numai apă: așa- 
dar, trebuie să se cerceteze pe cine au urmat ei înșiși. Căci, dacă 
în jertfa pe care a oferit-o Hristos nu trebuie urmat decât Hris- 

tos, se cade de bună seamă ca noi să facem ascultare și să facem 
ceea ce a făcut Hristos și ce ne-a poruncit că trebuie să facem, de 
vreme ce E] Însuși spune în Evanghelie: 

Dacă veți fi fäcut ce vă poruncesc, nu vă mai numesc robi, ci 
prieteni.’ 

Și că singur Hristos trebuie ascultat, chiar Tatăl din ceruri dă 
mărturie, spunând: 

Acesta este Fiul Meu preaiubit, în Care am binevoit, de El să 
ascultați.? 


2. Pentru aceasta, dacă singur Hristos trebuie ascultat, nu tre- 
buie să luăm seama la ce va fi socotit altul înaintea noastră că tre- 
buie făcut?, ci la ce a făcut mai întâi Hristos, Care este înainte 
de toți. Căci, de bună seamă, nu se cade să urmăm o rânduială a 
omului, ci adevărul lui Dumnezeu, de vreme ce Dumnezeu vor- 
beşte prin Isaia profetul și spune: 

În zadar Mă cinstesc, învățând datini şi rânduieli ale oame- 
nilori 

și, iarăși, Domnul în Evanghelie reia același lucru când spune: 

Voi lepădaţi porunca lui Dumnezeu, ca să ţineţi datina 
voastră’ 

Dar și în alt loc adaugă și spune: 

Cel ce va strica una din aceste porunci, foarte mici, şi-i va învă- 
fa aşa pe oameni, foarte mic se va chema în Împărăția cerurilor“ 


3. Iar dacă nu e îngăduit a nesocoti nici cea mai mică dintre 
poruncile Domnului, cu cât mai mult nu este îngăduit a strica lu- 


! Joan XV, 14-15. 

2 Marei XVII, 5. 

3 S-a văzut mai sus (I.1) că unii nu respectau tradiţia de a amesteca vinul 
cu apă în administrarea Sfintei Euharistii (împărtășanie, cuminecare). 

4 Isaia XXIV, 13. 

5 Marcu VII, 9. 

é Matei V, 19. 

cruri atât de mari, atât de mărețe, atât de legate de taina Domnu- 
lui și a răscumpărării noastre sau, printr-o datină omenească, să le 
schimbăm în altceva decât ceea ce s-a învățat de la Dumnezeu? 


4. Căci, dacă Hristos lisus Domnul şi Dumnezeul nostru În- 
suşi este cel mai mare preot al lui Dumnezeu- Tatăl și S-a adus cel 
dintâi pe Sine Însuși jertfă Tatălui și a învățat ca acest lucru să se 
facă spre pomenirea Sa, de bună seamă că acel episcop care ur- 
mează ceea ce a făcut Hristos împlinește cu adevărat în locul lui 
Hristos și aduce jertfă adevărată și deplină lui Dumnezeu-Tatăl 
în Biserică, atunci când astfel începe a aduce potrivit cu ceea ce 
vede că Însuși Hristos a adus. 


XV.1. De altfel, se răstoarnă învățătura oricărei credințe și 
a adevărului de nu se păstrează cu credinţă ceea ce se învaţă în 
chip duhovnicesc, măcar dacă cineva, în jertfele de dimineaţă, se 
teme ca nu cumva, de la gustarea vinului, să răspândească miro- 
sul Sângelui lui Hristos!. Prin urmare, așa încep fraţii a da înapoi 
în prigoană și de la pătimirea lui Hristos, în vreme ce în ofrande 
încep a se rușina de Sângele Lui și de vărsarea de sânge. 


2. Însă, mai departe, spune Domnul în Evanghelie: 

Cel ce se va rușina de Mine, Fiul Omului Se va ruina de el? 

Chiar și Apostolul vorbeşte și spune: 

Dacă aș vrea să plac oamenilor, nu as fi robul lui Hristos; 

Dar în ce fel ne putem vărsa sângele pentru Hristos noi, cei 
care ne rușinăm să bem Sângele lui Hristos? 


XVI.1. Oare este încântat cineva de gândul că, deși dimi- 
neaţa pare că se aduce numai apă, totuși, când venim la vremea 


! Este vorba de Sfânta Împărtășanie, cu pâine și vin amestecat cu apă; cf. 
pct. VIII, 3 (și nota). 

2 Marcu VIII, 38. 

3 Galateni I, 10. 

cinei!, aducem Potirul amestecat? Dar, când cinăm, nu putem 
chema mulțimea la ospăţul nostru, pentru a cinsti adevărul tai- 
nei, în prezenţa tuturor fraţilor. 


2. Dar, desigur, nu dimineaţa, ci după cină, a adus Domnul 
Potirul amestecat. Așadar, nu cumva trebuie să pomenim jertfa 
Domnului după cină, ca astfel să aducem Potirul amestecat, în- 
tru cinstirea celor ale Domnului? Trebuia ca Hristos să-l aducă 
spre seara zilei, pentru ca însuși ceasul jertfei să arate apusul și 
amurgul lumii, precum scris este în Ieșirea: 

Și-l vor înjunghia [mielul] tot poporul adunării lui Israel în- 
spre seară? 

Și iarăși în Psalmi: 

Ridicarea mâinilor mele ca jertfă de seară. 

Noi însă prăznuim dimineaţa Învierea Domnului. 


XVII.]. Şi, fiindcă facem pomenirea pătimirii Lui în toate 
jertfele, căci pătimirea Domnului este jertfa pe care o aducem, 
nu trebuie să facem nimic altceva decât ceea ce a făcut El. Căci 
spune Scriptura ca, ori de câte ori aducem Potirul întru pomeni- 
rea Domnului și a pătimirii Lui, să facem ceea ce se cunoaște că 
a făcut Domnul. 


2. Și va da seama, frate preaiubit, oricine dintre înaintașii 
noștri care, fie din necunoaştere, fie din uşurătate, nu a observat 
și nu a ţinut ceea ce Domnul ne-a învățat prin pilda și învățătura 
Sa; uşurinţei lui i se poate da iertare prin milostenia Domnului; 
nu ni se va putea însă ierta nouă, care suntem acum îndrumați 
și învățați de Domnul să aducem Potirul Domnului amestecat, 
după cum l-a adus Domnul, și să trimitem chiar despre aceasta 


! La cină, adică seara. 
2 Ieşirea XII, 6. 
3 Psalmi CXL/CXLI, 2. 

o scrisoare către confrații noștri, ca peste tot să se păstreze legea 
Evangheliei și învăţătura Domnului şi să nu se îndepărteze de 
ceea ce Domnul a învăţat şi a şi făcut. 


XVIII.1. A le dispreţui pe acestea în continuare și a stărui în- 
tr-o veche rătăcire, ce altceva este decât a te împotrivi dojanei 
Domnului, Care mustră în Psalmi şi spune: 

Pentru ce istorisesti tu dreptățile Mele și iei legământul Meu în 
gura ta? Tu ai urât învățătura și ai lepădat cuvintele Mele înapoia ta. 
De vedeai un fur, alergai cu el şi-ţi puneai partea cu cel desfrânat.! 

Căci a povesti îndreptările și legământul Domnului și a nu 
face același lucru pe care l-a făcut Domnul, ce altceva este decât 
a lepăda şi a disprețui învățătura Domnului și a făptui furturi 
şi desfrânări, nu pământești, ci duhovniceşti? Când cineva fură 
din adevărul Evangheliei cuvintele și faptele Domnului nostru, 
strică şi necinsteşte sfintele învățături. 


2. Precum scris este la Ieremia: 

„Ce legătură poate fi între paie și grâu ?”, zice Domnul. „De ace- 
ea, iată, Eu, zice Domnul, sunt împotriva prorocilor, care fură cu- 
vântul Meu unul de la altul, şi abat poporul Meu cu amăgirile şi 
cu rătăcirile lor. "? 

De asemenea, tot la el, în alt loc: 

Și s-a desfrânat cu lemnul și piatra și, în toată această vreme, 
nu s-a întors la Mine 

Trebuie să ne ferim cu grijă și cu teamă și să luăm seama cu cre- 
dinţă ca acest furt și necinstire să nu cadă și asupra noastră, 


3. căci, dacă suntem ierarhii lui Dumnezeu și ai lui Hristos, nu 
găsesc pe cine trebuie să urmăm mai mult decât pe Dumnezeu și 
pe Hristos, mai cu seamă că El Însuși, în Evanghelie, spune: 


! Psalmi XLIX, 17-19. 
2 Ieremia XXIII, 28, 30, 32. 


3 Ieremia III, 9-10; subiectul este țara lui Iuda, personificată. 

Eu sunt lumina lumii; cel ce Îmi va urma Mie nu va umbla în 
întuneric, ci va avea lumina vieții.’ 

Aşadar, ca să nu umblăm în întuneric, trebuie să-L urmăm pe 
Hristos și să păzim învăţăturile Lui, fiindcă tot El a spus în alt 
loc, când i-a trimis pe Apostoli: 

Datu-Mi-s-a toată puterea în cer şi pe pământ. Drept aceea, 
mergeţi și învățaţi-i pe toți, ungându-i în numele Tatălui și Fiului 
și al Sfântului Dub, învățându-i să păzească toate câte v-am po- 
runcit vouă.? 


4. De aceea, de vrem să umblăm în lumina lui Hristos, să nu 
ne îndepărtăm de învățăturile și poruncile Lui, mulțumindu-l, 
că, În timp ce ne învață ce trebuie să facem în viitor, ne iartă din 
trecut ceea ce am greșit din ușurință. Şi, fiindcă de acum se apro- 
pie de noi a Doua Venire a Lui, din ce în ce mai mult binefăcă- 
toarea și nesfârșita Lui măreție să lumineze inimile noastre cu 
lumina adevărului. 


XIX. Așadar, frate preaiubit, ţine de credinţa noastră și de 
teama și de însuși rangul şi îndatorirea slujirii noastre ca, ames- 
tecând [apă și vin] în Potirul Domnului și aducându-i, să pă- 
zim adevărul învăţăturii Domnului și, sub îndrumarea Lui, să 
îndreptăm ceea ce se pare că a fost greșit la unii mai înainte, pen- 
tru ca atunci, când Se va porni să vină în strălucirea și măreția Sa 
cerească, să ne afle că ținem ceea ce ne-a poruncit, că păzim ceea 
ce ne-a învăţat, că facem ceea ce a făcut El. 

Îţi doresc, frate preaiubit, să fii mereu bine sănătos. 


! Ioan VIII, 12. 
2 Matei XXVIII, 18-20. 


SCRISOAREA LXIV 


Ciprian și ceilalţi confrați care au fost de faţă la Sinod, 
în număr de şaizeci şi şase, salută pe fratele Fidus 


[.]. Am citit scrisoarea ta, frate preaiubit, în care ne-ai ves- 
tit despre Victor, cândva preot, că acestuia, înainte de a fi făcut 
pocăință deplină și de a fi împăcat pe Domnul, împotriva Căru- 
ia păcătuise, Therapius, confratele nostru, cu nechibzuință i-ar 
fi dat iertarea înainte de împlinirea timpului și în pripă. Acest 
lucru ne-a supărat mult, anume că s-a îndepărtat de prevederea 
hotărârii noastre, astfel că, înainte de timpul rânduit și împli- 
nit al îndreptării și fără cererea și cunoștința poporului, nefiind 
apăsat de nici o boală, nici constrâns de vreo nevoie, i s-a acor- 
dat acestuia iertarea. 


2. Dar, după ce adunarea noastră a cântărit îndelung, am so- 
cotit îndeajuns să mustrăm pe confratele nostru Therapiùs că a 
făcut acest lucru cu nechibzuință şi să-l învăţăm să nu mai facă 
aşa ceva de acum înainte: totuși am socotit că nu trebuie ridicată 
iertarea, oricum îi va fi fost dată de către un episcop al lui Dum- 
nezeu și, pentru aceasta, i-am îngăduit lui Victor să se bucure de 
comuniunea acordată. 


II.1. Însă, cât privește pricina pruncilor, despre care ai spus că 
nu trebuie botezați mai înainte de a doua sau a treia zi de la naș- 
tere și că trebuie luată în seamă rânduiala vechii circumcizii!, că 


! Circumcizia este tăierea împrejur, operată asupra trupului, ca semn al le- 
gământului cu Dumnezeu, la evrei. Această prefigurare devine adevăr odată 

prin urmare socotești că nou-născutul nu trebuie botezat și sfin- 
şit înainte de ziua a opta, cu totul altfel s-a judecat în adunarea 
noastră. Căci nimeni nu a încuviinţat felul în care socoteai tu că 
trebuie să se facă, ci toți am judecat mai degrabă că nici unui om 
născut nu trebuie să-i fie refuzate mila și harul lui Dumnezeu. 


2. De vreme ce Domnul spune în Evanghelia Sa: 

Fiul omului a venit nu ca să piardă sufletele oamenilor, ci să le 
mântuiască., 

pe cât ține de noi, dacă se poate face acest lucru, nici un su- 
flet nu trebuie pierdut. Căci, ce-i lipsește celui care odată a fost 
alcătuit în pântecele mamei, de mâinile lui Dumnezeu? Desigur, 
nouă și ochilor noștri ni se pare că cei care s-au născut capătă îm- 
plinirea în cursul lumesc al zilelor?. De fapt, cele ce se fac de la 
Dumnezeu sunt desăvârșite prin măreaţa lucrare a Creatorului. 


II.1. În sfârșit, că la toți, fie ei prunci, fie mai mari ca vârstă, 
există o egalitate a harului dumnezeiesc, ne-o vădește credința 
Sfintei Scripturi, când Elisei s-a întins deasupra pruncului, fiul 
văduvei, care zăcea mort, implorând astfel pe Dumnezeu, încât 
capul i se lipea de cap şi fața de față şi mâinile lui Elisei, întins 
deasupra, se potriveau cu fiecare mână a copilașului, iar picioa- 
rele cu picioarele. 


2. Dacă se judecă acest lucru după felul cum ne-am născut și 
după măsura trupului, un prunc nu ar putea fi egal unui adult și 
unuia înaintat în vârstă, nici membrele mărunte nu s-ar putea 
lipi, nici atinge de unele mai mari. Dar acolo se arată egalitatea 


cu venirea lui Hristos, prin circumcizia duhovnicească, adică prin Botez, ca 
semn al legământului cu Dumnezeu. 

! Luca LX, 56. 

2 Fătul este om, în deplinul înțeles al cuvântului, încă de la naştere (ba 
chiar dinainte), nu se constituie în timp. 

în Dumnezeu și în Duh’, anume că toţi oamenii sunt asemenea 
şi egali, de vreme ce au fost făcuţi odată de Dumnezeu şi, că, du- 
pă vârsta noastră, am putea avea o deosebire în mărimea trupuri- 
lor în lumea aceasta, însă nu la Dumnezeu: numai dacă harul în- 
suşi, care se dă și celor botezați după vârsta celor care-l primesc, 
se împarte osebit, fie mai mic, fie mai mare; dar Sfântul Duh este 
oferit egal tuturor, nu după măsură, ci după dragostea şi bunăta- 
tea Părintelui. Căci Dumnezeu, după cum nu privește persoana, 
tot astfel nici vârsta, deoarece Se oferă tuturor, cu egalitate bine 
cântărită, ca un tată, pentru dobândirea harului ceresc. 


IV.1. Cât despre faptul că ai spus că talpa unui prunc, în pri- 
mele zile după naşterea sa, nu este curată, pentru că fiecare dintre 
noi se teme încă s-o sărute, socotim că nici acest lucru nu trebuie 
să fie o piedică pentru a i se oferi harul ceresc. Căci scris este: 

Toate sunt curate pentru cei curaţi.? 


2. Şi nici unul dintre noi nu trebuie-să se teamă de ceea ce 
Dumnezeu a binevoit să facă. Căci, cu toate că pruncul e nou- 
născut, totuși nu este astfel încât cineva să trebuiască a se teme 
să-l sărute, în timp ce i se dă harul şi se face iertarea, de vreme ce 
în sărutul pruncului, fiecare dintre noi, după credinţa sa, trebuie 
să-și închipuie înseși mâinile încă proaspete ale lui Dumnezeu, 
pe care le sărutăm oarecum în omul abia alcătuit și de curând 
născut, deoarece îmbrăţișăm ceea ce a făcut Dumnezeu. 


3. Iar dacă, la iudei, era ținută ziua a opta în circumcizia tru- 
pescă, legământul este în umbră și preînchipuit, dar împlinit cu 
adevărat prin venirea lui Hristos. Căci, fiindcă a opta zi, adică pri- 
ma după Sabat, era ziua viitoare, în care avea să învie Domnul şi 


! Se observă refuzul de a lua strict /izera/ cele conţinute în Sfânta Scriptu- 
ră, făcându-se apel la o interpretare mai largă, alegorică, o înțelegere, nu măr- 
ginită la diferă, ci însușită în spirit (duh). 


2 Tit I, 15. 

să ne învieze pe noi şi să ne dea circumcizia duhovnicească, aceas- 
tă a opta zi, adică prima după Sabat şi a Domnului, a fost mai în- 
tâi ca preînchipuire. Această prefigurare a încetat când mai apoi a 
venit adevărul și ni s-a dat nouă circumcizia duhovnicească. 


V.]. Pentru aceasta, noi socotim că nimeni nu trebuie împie- 
dicat de la dobândirea harului prin această rânduială, care toc- 
mai s-a hotărât, nici ca tăierea împrejur duhovnicească să fie îm- 
piedicară de tăierea împrejur a cărnii, ci toţi, în orice chip, tre- 
buie primiţi la harul lui Hristos, de vreme ce și Apostolul Petru 
vorbește în Faptele Apostolilor și spune: 

Dar mie Domnul mi-a spus că nici un om nu trebuie numit 
spurcat şi necurat? 


2. De altfel, dacă ceva i-ar putea împiedica pe oameni de la 
dobândirea harului, mai degrabă i-ar putea împiedica pe adulți 
și pe cei înaintați și mai mari în vârstă păcatele mai grele. Însă, 
mai mult, dacă chiar celor mai împovăraţi păcătoși și celor care 
înainte păcătuiau mult împotriva lui Dumnezeu, în măsura în 
care mai apoi vor fi devenit credincioși, le este dată iertarea pă- 
catelor și nimeni nu este oprit de la Botez și de la har, cu atât mai 
mult nu trebuie oprit pruncul care, abia născut, n-a păcătuit cu 
nimic, decât că, născut fiind trupește după Adam, a atras asupra 
sa atingerea morţii din vechime, de la întâia naștere, dar care, 
prin chiar acest fapt, ajunge mai ușor la primirea iertării păcate- 
lor, pentru că lui îi sunt iertate nu propriile păcate, ci ale altora. 


VI.1. Şi de aceea, frate preaiubit, în acest sinod sobor s-a lu- 
at hotărârea că nimeni nu trebuie oprit prin noi de la Botez și 
de la harul lui Dumnezeu, Care cu toţi este milostiv, îndurător 
și iubitor. 


! În text dominicus dies „ziua Domnului” adică Duminica. 
2 Faptele Apostolilor X, 28. 

2. Deoarece acest lucru trebuie observat și păstrat față de 
toţi, socotim apoi că trebuie păzit mai ales cu privire la prunci şi 
la nou-născuţi, care, prin chiar acest fapt, merită mai mult aju- 
corul nostru și harul lui Dumnezeu, pentru că îndată, în prima 
clipă a nașterii lor, țipând și plângând, nu fac nimic altceva decât 
să se roage fierbinte. 

Îţi dorim, preaiubite frate, să fii mereu bine sănătos. 


SCRISOAREA LXV 


Ciprian dorește sănătate fratelui său Epictet şi 
poporului care locuiește în Assura’ 


I.1. Greu și amarnic m-am supărat, fraţi preaiubiți, când am 
aflat că Fortunatus, cândva episcop la voi, după marea greșeală 
a căderii sale, vrea acum s-o ia de la capăt și a început a pretinde 
episcopatul pentru sine. 


2. Acest lucru m-a întristat, întâi pentru el însuși, care, neferi- 
cit sau cu totul orbit de întunericul diavolului, ori înșelat de sfa- 
tul nelegiuit al unora, cu toate că trebuia să ceară iertare şi să se 
nevoiască zile şi nopţi în lacrimi, rugăciuni și tânguieli, pentru 
a-L împăca pe Domnul, mai îndrăznește a pretinde pentru sine 
arhieria pe care a trădat-o, ca şi cum ar fi îngăduit a te apropia de 
altarul lui Dumnezeu, venind de la altarele diavolului, sau nu ar 
atrage împotriva sa o mai mare mânie și supărare a Domnului, 
în ziua judecății, cel care, cu toate că nu le-a putut fi fraților în- 
drumător întru credinţă și bărbăţie, se face învățător al trădării 
și cutezanței și nechibzuinței, și cel care nu i-a învăţat pe frați să 
stăruiască cu tărie în luptă, îi învaţă pe cei învinși și căzuți la pă- 
mânt să nu se roage, deși spune Domnul: 


3. Lor le-aţi vărsat ofrande de băutură și lor le-aţi închinat 
jertfe, iar pentru aceasta nu Mă voi mânia? spune Domnul! 


! Assura, undeva în Hispania. 
2 Isaia LVII, 6. 

și în alt loc: 

Cine jertfește altor dumnezei, decât singur Domnului, va fi 
nimicit.! 

La fel Domnul grăieşte din nou și spune: 

S-au închinat la cei ce i-au făcut degetele lor, iar omul a fost în- 
covoiat şi bărbatul a fost umilit, şi nu le voi ierta lor? 

Citim chiar și în Apocalipsă despre mânia Domnului, Care 
amenință și spune: 

Cine se închină fiarei şi chipului ei şi primește semnul ei pe 
fruntea sa și pe mâna sa va bea și el din vinul mâniei lui Dumne- 
zeu, amestecat în potirul mâniei Lui, şi va fi pedepsit în foc și pu- 
cioasă, sub ochii sfinților îngeri și sub ochii Mielului. Și fumul caz- 
nelor se va înălța în vecii vecilor. Și nu vor avea odihnă, nici ziua, 
nici noaptea, cei ce se închină fiarei și chipului ei? 


II.1. Aşadar, de vreme ce Domnul ameninţă cu aceste cazne, 
cu aceste chinuri în ziua Judecăţii, pe cei care se supun diavolului 
și jertfesc idolilor, în ce fel crede el că poate sluji ca ierarh al lui 
Dumnezeu, el care s-a supus și a slujit preoţilor diavolului, sau 
în ce fel socoteşte că poate fi întinsă spre jertfa lui Dumnezeu şi 
ruga Domnului mâna sa, care va fi fost robită nelegiuirii şi pă- 
catului, de vreme ce, în Sfintele Scripturi, Dumnezeu opreşte a 
se apropia pentru jertfă pe preoții aflați într-un păcat chiar mai 
ușor și spune în Levizic: 

Omul care va fi avut vreo meteabnă ori vreo pată să nu se apro- 
pie ca să aducă daruri lui Dumnezeu.* 

De asemenea, în Jesire: 

Iar preoţii, care se apropie de Domnul Dumnezeu, să fie sfinţiţi, 
ca nu cumva să-i lovească Domnul.’ 


! Ieșirea XXII, 20. 

2 Isaia II, 8-9. 

3 Apocalipsa XIV, 9-11. 
4 Leviticul XXI, 17. 

5 Ieşirea XIX, 22. 

Și iarăși: 
Și cei care se apropie să slujească la altarul Celui Sfânt nu vor 
aduce păcatul cu ei, ca să nu moară. 


2. Aşadar, cei care au adus păcate grele cu ei, adică cei care au 
făcut jertfe nelegiuite, sacrificând idolilor, nu pot cere pentru si- 
ne preoţia lui Dumnezeu, nici nu pot face rugă pentru fraţi îna- 
intea Lui, de vreme ce scris este în Evanghelie: 

Dumnezeu nu ascultă pe păcătos, dar dacă cineva va cinsti pe 
Dumnezeu şi va face voia Lui, pe acela îl ascultă. 

Negura adâncă a întunericului pătruzător a orbit inimile 
unora, astfel încât nu îngăduie nici o lumină venită din învăţă- 
curile mântuitoare, ci, odată abătuţi de la calea dreaptă a adevă- 
ratului drum, sunt atrași cu capul înainte în prăpastie, de noap- 
tea și rătăcirea păcatelor lor. 


II.1. Nu este de mirare că cei care s-au lepădat de Domnul, 
resping acum sfaturile noastre sau poruncile Lui. Doresc veni- 
turi și danii și foloase, pentru care mai înaite se repezeau nesă- 
tui, dar chiar și acum râvnesc la cine și ospeţe, al căror preaplin 
de mâncare și băutură îl vomitau nemistuit zile în șir, până de 
curând, dovedind acum în chipul cel mai limpede, că ei, chiar 
înainte, nu credinței, ci mai degrabă pântecelui și câștigului au 
slujit cu lumească lăcomie. 


2. De aici vedem şi suntem încredințaţi, că a venit și aspra ho- 
tărâre a lui Dumnezeu de a nu rămâne la altar și de a nu se mai 
atinge desfrânaţii de sfiiciune, trădătorii de credinţă, profanii de 
religie?, cei pământeşti de cele dumnezeiești, nelegiuiții de cele 
sfinte. 


! Ioan IX, 31. 
2 Religia, întregul sistem menit a sluji credința, 4 est Biserica, privită ca 
instituție. 


302 SFÂNTUL CIPRIAN, EPISCOPUL CARTAGINEI 


3. Trebuie să veghem cu tărie, ca unii ca aceștia să nu mai re- 
vină la pângărirea altarului și la molipsirea fraților; trebuie să ne 
străduim din toate puterile pentru ca, pe cât putem, să-i stăvilim 
pe aceştia în cutezanța nelegiuirii lor, ca să nu mai încerce a slu- 
ji ca episcopi unii care, aruncați la hotarele morţii, s-au prăvălit 
dincolo de căderile laicilor, sub povara mai marii lor prăbușiri. 


IV.1. Dacă însă, la cei nesănătoși, va stărui nebunia de nele- 
cuit şi, părăsiți fiind de Sfântul Duh, orbirea care i-a cuprins va 
stărui cu noaptea ei, noi vom hotărî să ferim pe toți fraţii de în- 
șelătoria lor şi, pentru ca nimeni să nu cadă în laţurile rătăcirii, 
să-i depărtăm de atingerea lor, deoarece nici o ofrandă nu poate 
fi sfinţită acolo unde nu este Sfântul Duh, și nimănui Domnul 
nu-i este de folos, la rugăciunile și rugăminţile celui care însuși a 
necinstit pe Domnul.! 


2. Iar dacă Fortunatus, fie nemaiamintindu-și de păcatul său, 
din pricina orbirii venite de la diavol, fie făcându-se slugă şi rob 
al diavolului, spre înșelarea fraților, va stărui în această nebunie a 
sa, voi, din toate puterile și în acest întuneric al diavolului crud, 
opriți de la rătăcire minţile fraţilor, ca să nu primească cu ușurin- 
ță nebunia altora, nici să se facă părtași la nelegiuirile unor dez- 
nădăjduiți, ci să ţină neabătută calea mântuirii lor și neîntrerup- 
tă tăria credinței păstrate și păzite de ei. 


V.1. Iar cei căzuţi, cunoscând mărimea păcatului lor, să nu 
înceteze a se ruga stăruitor la Domnul, nici să nu părăsească Bi- 
serica Universală, care este una și singura rânduită de Domnul, 
ci, stăruind în rugăminți şi implorând mila Domnului, să bată 
la ușa Bisericii, ca să poată fi primiţi acolo unde au fost, și să se 
întoarcă la Hristos, de Care s-au îndepărtat, și să nu-i asculte pe 


! Sfântul Ciprian condiţionează aici primirea harului divin de vrednicia 
celui care-l administrează. Supralicitare, exagerare cauzată de contextul dat. 

cei care se-nșală printr-o mincinioasă și ucigătoare amăgire, de 
vreme ce scris este: 

Nimeni să nu vă însele cu vorbe deșarte, căci din pricina acestor 
lucruri vine mânia lui Dumnezeu peste fiii neascultării. Prin ur- 
mare, nu vă întovărâșiți cu ei! 

Aşadar, nimeni să nu se însoţească cu cei neascultători și care 
nu se tem de Dumnezeu și se îndepărtează cu totul de Biserică. 


2. lar dacă cineva nu va fi avut răbdare spre a se ruga Domnu- 
lui, Care a fost rănit, nici va vrea să ne dea ascultare, ci va urma 
niște deznădăjduiți şi pierduţi, singur se va învinovăți când va 
veni ziua Judecății. Căci, în ce fel va putea implora pe Domnul, 
în acea zi, cel care mai înainte a tăgăduit pe Hristos, iar acum 
chiar și Biserica Lui și, nesupunându-se episcopilor sănătoși și 
întregi și în viață, s-a oferit pe sine soţ și tovarăș celor care mor? 

Vă doresc, fraților preaiubiţi, să fiţi mereu bine sănătoși. 


! Efeseni V, 6-7. 


SCRISOAREA LXVI 


Ciprian, numit şi Thascius’, către fratele Florentius, 
numit și Puppianus 


I.1. Eu crezusem, frate, că în sfârșit tu te căiești de-acum pen- 
tru că, în trecut, fie ai ascultat, fie ai crezut cu nechibzuinţă de- 
spre noi lucruri atât de nemaipomenite, atât de rușinoase şi atât 
de blestemate chiar și pentru niște păgâni. Însă chiar acum, în 
scrisoarea ta bag de seamă că, pe mai departe, tu eşti încă ace- 
lași care fuseseşi mai înainte și crezi aceleași lucruri despre noi și 
stăruiești în ceea ce ai crezut și, ca nu cumva măreţia renumelui 
și martiriului tău să fie pătată de legătura cu noi, tu vrei să cer- 
cetezi în amănunt purtarea noastră și, după Dumnezeu judecă- 
torul, care face episcopi, să te pronunți, nu voi zice cu privire la 
mine — căci, cât de mare sunt eu? —, ci la judecata lui Dumnezeu 
și a lui Hristos. 


2. Aceasta înseamnă a nu crede în Dumnezeu, aceasta în- 
seamnă a te răzvrăti împotriva lui Hristos și a Evangheliei Lui, 
astfel încât, atunci când El spune: 

Oare nu se vând două vrăbii pe un ban şi nici una din ele nu 
cade pe pământ. fără vrerea Tatălui”, 

! Se pare că Thascius, ca supranume al lui Ciprian, este echivalentul punic 
al unui cuvânt asemănător, Capreanus (thaisch = caper), iar Puppianus poate 
fi apropiat de pupa „fată, pupilă”. 

2 Matei X, 29. 

iar măreţia și adevărul Lui dovedesc faptul că, fără cunoştin- 
ţa și îngăduința lui Dumnezeu, nu se fac nici cele mai mici lu- 
cruri, tu să socotești că episcopii lui Dumnezeu sunt rânduiți în 
Biserică fără știrea Lui. Căci a crede că cei ce sunt rânduiți sunt 
nevrednici și necurați, ce altceva este decât a susţine cu tărie că 
nu de Dumnezeu și nici prin Dumnezeu sunt așezați episcopii 
Lui în Biserică. 


II.1. Socoteşti, oare, că este mai bună mărturia mea despre 
mine decât cea a lui Dumnezeu, de vreme ce Domnul Însuși ne 
învaţă şi spune că mărturia nu este adevărată dacă cineva este în- 
suși martor despre sine, pentru că fiecare este, de bună seamă, 
părtinitor cu sine însuși și nimeni nu dă la iveală împotriva sa în- 
suşi lucruri neprielnice și învinuitoare, însă este o mărturie dem- 
nă de crezare a adevărului dacă, în vorbirile despre noi, altul este 
vorbitorul și martorul? 

Dacă eu mărturisesc despre Mine însumi, zice, mărturia Mea nu 
este adevărată. Căci Altul este Cel care este martor despre Mine. 


2. lar dacă Însuși Domnul, Care va să le judece mai apoi pe 
toate, nu a vrut să se creadă astfel despre mărturia Sa cu privire 
la Sine, ci a ales să fie prețuit după judecata și mărturia lui Dum- 
nezeu-Tatăl, cu atât mai mult trebuie să respecte acest lucru robii 
Lui, care, prin judecata şi mărturia lui Dumnezeu, sunt nu nu- 
mai preţuiți, ci chiar slăviți. Însă la tine, împotriva hotărârii lui 
Dumnezeu, împotriva cunoașterii noastre, sprijinite pe puterile 
credinței în El, a avut mai multă putere născocirea dușmanilor și 
răuvoitorilor, ca și cum la cei căzuți și profani şi scoși în afara Bi- 
sericii, din ale căror piepturi S-a depărtat Sfântul Duh, poate fi 
altceva, decât o minte strâmbă, și o limbă înșelătoare, și ură înve- 
ninată, și minciuni nelegiuite: cel care le dă acestora crezare tre- 
buie să se găsească împreună cu ei când va veni ziua Judecății. 


! Ioan V, 31-32. 

II.1. Cât despre vorba ta, anume că episcopii trebuie să fie 
smeriți, fiindcă și Domnul și Apostolii Lui au fost smeriţi, sme- 
renia mea o cunosc foarte bine şi o iubesc toţi frații mei, ba chiar 
și păgânii; şi chiar tu o cunoșteai și o preţuiai când erai încă în 
Biserică şi erai în comuniune cu mine. 


2. Însă care din noi este departe de smerenie, oare eu, care slu- 
jesc zilnic fraţilor și-i primesc cu bunăvoință, și cu dorinţă, și bu- 
curie pe toți cei ce vin la Biserică, sau tu, care singur te-ai făcut 
episcop al Episcopului și judecător al Judecărorului dat pentru 
o vreme de Dumnezeu, de vreme ce spune Domnul Dumnezeu 
în Deuteronomul: 

Si oricare om se va purta cu trufie, încât să nu asculte pe preotul 
ori judecătorul, care va fi fost în zilele acelea, omul acela să moa- 
ră și tot poporul, când va auzi, se va teme şi nu se vor mai purta cu 
necredinţă.! 

Şi iarăși grăieşte către Samuel și spune: 

Nu pe tine te-au disprețuit, ci pe Mine M-au disprețuil.? 

Și mai apoi, în Evanghelie, după ce I se spusese: Așa răspunzi 
Marelui Preot?, păzind şi învățând că trebuie păstrată cinstirea 
arhierească, nu va spune nimic împotriva Marelui Preot, ci, nu- 
mai apărându-Și nevinovăția, Domnul a răspuns şi a zis: 

Dacă am vorbit râu, mustră-Mă pentru ce este rău, dar dacă 
am vorbit bine, de ce Mă lovesti ? 


3. De asemenea, Fericitul Apostol, după ce i se spusese: Æsa 
te repezi tu cu ocări la arhiereu?, nu a spus nimic jignitor împo- 
triva arhiereului, deși s-ar fi putut ridica cu tărie împotriva celor 
care-L răstigniseră pe Dumnezeu și care de acum pierduseră pe 


! Deuteronomul XVII, 12-13. 

2 I Regi VIII, 7; la Sfântul Ciprian: spreverunt, „te-au disprețuit”, față de 
abiecerunt, „te-au lepădat”, din Vulgata. 

3 loan XVIII, 23. 

Domnul și pe Hristos și Templul și preoţia, ci, cu toate că era 
între niște preoți mincinoși şi goi, totuşi, cugetând la însăși um- 
bra!, chiar goală, a numelui de arhiereu, a spus: 

Nu știam, fraților, că este Marele Preot. Căci scris este: Pe căpe- 
tenia norodului? tău să n-o vorbeşti de rău.” 


IV.1. Numai că, pentru tine am fost episcop doar înainte de 
prigoană, pe când erai în comuniune cu mine, iar după persecu- 
ţie am încetat a-ți mai fi episcop. Căci, venind urgia, pe tine te-a 
ridicat la cea mai înaltă culme a martiriului, pe mine însă m-a 
strivit cu povara exilului, pe când se citea în public: 

„Dacă cineva deţine, păstrează ceva din bunurile lui Caeci- 
lius Cyprianus, episcopul creștinilor..., astfel încât, chiar cel ca- 
re nu credea că Dumnezeu m-a rânduit episcop, poate crede că 
diavolul m-a proscris ca episcop‘. 


2. Și nu spun acestea cu îngâmfare, ci le rostesc îndurerat, de 
vreme ce te faci judecător al lui Dumnezeu și al lui Hristos, Ca- 
re le spune Apostolilor și, prin aceasta, tuturor întâistătătorilor, 
care urmează Apostolilor într-un șir de înscăunări: 

Cine vă ascultă pe voi, pe Mine Mă ascultă. Și cine Mă ascultă 
pe Mine, ascultă pe Cel ce M-a trimis pe Mine. Și cine vă nesocoteş- 
ze pe voi, pe Mine Mă nesocoteşte şi pe Cel ce M-a trimis pe Mine.’ 


V.1. Şi de aici s-au ivit și răsar schisme și erezii, atunci când 
episcopul, care este unul singur și stă în fruntea Bisericii, este 
disprețuit prin prejudecata trufașă a unora şi omul socotit vred- 


1 Umbra, umbra, de fapt rangul, funcţia de sacerdot, simbolul reprezentat. 

2 Plebs, „mulţimea, norodul”, nu are unitatea pe care o presupune popu- 
lus „poporul. 

* Faptele Apostolilor XXIII, 4-5. 

4 Însuşi actul de proscriere consacra calitatea de episcop a Sf. Ciprian. 

5 Luca X, 16. 

nic de slujirea lui Dumnezeu este judecat ca nevrednic de oa- 
meni. Căci, ce este această înfumurare trufașă, această semetire a 
sufletului, această înfoiere a minții, să chemi pe înrâistătători și 
pe preoți pentru cercetare? Și, dacă nu vom găsi dreptate înain- 
tea ta şi nu vom fi despovăraţi prin hotărârea ta, iată, se fac șase 
ani de când nici fraţii nu vor avea episcop, nici poporul întâistă- 
tător, nici turma păstor, nici Biserica cârmuitor, nici Hristos loc- 
țiitor, nici Dumnezeu preot. 


2. Să ne vie în ajutor Puppianus și să rostească o sentinţă care 
să urmeze hotărârea lui Dumnezeu și a lui Hristos, pentru ca un 
număr atât de mare de credincioși, care au fost chemați în tim- 
pul episcopatului nostru, să nu pară că au rămas fără nădejdea 
mântuirii şi a iertării, ca să nu se creadă că poporul de noi credin- 
cioși n-a dobândit prin noi nici un har al Botezului și al Sfântu- 
lui Duh, pentru ca iertarea dată și comuniunea acordată de noi, 
după o cercetare amănunţită, atâtor căzuţi și pocăiţi, să nu le fie 
şterse prin puterea judecății tale. În sfârșit, încuviințează și bine- 
voiește a da o hotărâre în legătură cu noi, a întări episcopatul nos- 
tru, prin puterea cercetării tale, pentru ca Dumnezeu și Hristosul 
Său să-ţi poată mulțumi, pentru că, prin tine, s-a înapoiat altaru- 
lui întâistătătorul și, totodată, poporului Lor îndrumătorul. 


VI. Albinele au un rege! și turmele de oi un păstor și au în el 
încredere; tâlharii se supun căpeteniei cu deplină și smerită as- 
cultare: cu cât mai neajutorate și mai bune decât noi sunt turme- 
le fără judecată și dobitoacele fără grai și tâlharii și hoţii, chiar 
însetați de sânge, în mijlocul săbiilor și armelor! Acolo, cel din 
frunte este recunoscut și temut, cu toate că nu l-a așezat o hotă- 
râre a lui Dumnezeu, ci l-au primit o clică pierdută și o gloată de 
răufăcători. 


! Rege sau regină, de fapt matca; cei vechi îi spuneau rege: cf. Vergilius, 


Georgice, IV, 68,75. 

VII.1. Ai spus, de bună seamă, că trebuie să-ți iei de pe suflet 
o temere în care ai căzut. Ai căzut, dar printr-o ușurință lipsită 
de credință. Ai căzut, dar prin mintea și voinţa ta nelegiuite. În 
timp ce asculți cu ușurință și crezi cu mulțumire lucrurile tică- 
Joase, nelegiuire şi groaznice spuse împotriva unui frate, împo- 
triva unui episcop, îţi însușeşti minciunile altora, ca pe ale tale 
proprii și personale, și nu-ţi amintești că scris este: 

Îngrădeşte-ţi urechile cu gard de spini şi nu asculta limba rea. 

Și iarăși: 

Cel rău ascultă limba celor răi, însă cel drept nu se pleacă spre 
buzele mincinoase. 


2. De ce nu au căzut în această temere martirii plini de Du- 
hul Sfânt şi foarte apropiaţi de-acum prin suferinţă de faţa lui 
Dumnezeu și a Hristosului Său, care din temniţă au îndreptat 
scrisori „către Episcopul Ciprian”, recunoscându-l ca ierarh al 
lui Dumnezeu și mărturisind pentru el? De ce nu au căzut în 
această temere atâţia episcopi, confrați ai mei, care, fie au fost 
proscriși, retrăgându-se dintre noi, fie au fost prinși și înlănțu- 
iți în temniță, fie, aflați în exil, au plecat la Domnul pe această 
cale strălucită, fie, îndreptându-se spre alte ţinuturi, au dobân- 
dit cununile cerești prin slăvirea Domnului? De ce nu au căzut 
în această temere cei din mulțimea aceasta? a noastră, care este 
cu noi și ne-a fost încredinţată nouă, prin împuternicire de la 
Dumnezeu, apoi atâția mărturisitori cercetaţi și torturați şi slă- 
viţi de amintirea rănilor fără seamăn și a cicatricelor, atâtea fe- 
cioare neprihănite, atâtea văduve vrednice de laudă, în sfârșit, 
toate bisericile din lumea întreagă, strânse în jurul nostru prin 
legătura unităţii? 

! Cf. Înţelepciunea lui Iisus fiul lui Sirah XXVIII, 24 etc. 

2 Mulțimea asta a noastră, ¿sta plebs nostra, autodepreciere ironică, căci Sf. 


Ciprian este apropiat de ea si se include în această g/oată, desconsiderată de 
p prop $ 
pretenţiile elitiste ale falşilor episcopi și judecători. 

3. Numai că aceștia, cu toţii, fiind în comuniune cu mine, po- 
trivit cu ceea ce ai scris, au fost murdăriți, prin gura noastră mur- 
dară, și au pierdut nădejdea vieţii veșnice, prin molipsirea de pe 
urma legăturii cu noi: doar cinstitul, nepângăritul, sfântul, ru- 
șinosul Puppianus, care n-a vrut să se amestece cu noi, va locui 
singur în Rai și în Împărăția cerurilor! 


VIII.1. Ai scris chiar și că Biserica are, din pricina mea, o par- 
te a ei în risipire acum, când tot poporul Bisericii este adunat și 
unit și legat printr-o armonie de nezdruncinat și numai aceia au 
rămas pe din afară care, chiar dacă ar fi înăuntru, ar trebui izgo- 
niți; şi Domnul, ocrotitor și apărător al poporului Său, să nu în- 
găduie a se risipi grâul bun de pe aria Sa, ci să poată fi îndepărta- 
tă din Biserică numai pleava, de vreme ce și Apostolul spune: 


2. Căci ce dacă unii dintre ei s-au îndepărtat de credință? Oare 
necredința lor va nimici credinţa lui Dumnezeu? Cu neputinţă. 
Căci Dumnezeu este adevărat, însă tot omul este mincinos.? 

Și chiar, în Evanghelie, atunci când Domnul, părăsit de ucenici 
pe când le vorbea, întorcându-Se către cei doisprezece, a întrebat: 

Voi nu vreți să plecați, 

Petru Îi răspunde, zicând: 

Doamne, la cine vom merge? Tu ai cuvântul vieţii veşnice şi noi 
credem şi am cunoscut că Tu ești Fiul Dumnezeului celui viu.” 


3. Acolo grăiește Petru, pe care se clădise Biserica, învățând 
în numele Bisericii și arătând că, deși pleacă mulțimea îndărăt- 
nică și trufaşă a celor ce nu vor să dea ascultare, totuşi Biserica 


! Atac, iarăși ironic, la adresa lui Puppianus; şi joc de cuvinte: pupa, fiind 
„fetiță, păpușă”, devine „feciorelnicul”. 

2 Romani III, 3-4; credinţa lui Dumnezeu, fides Dei, este credibilitatea, 
credincioșia pe care o are doar Dumnezeu, încrederea de care Se bucură nu- 
mai El. 


* Ioan VI, 67-69. 

nu se îndepărtează de Hristos și că aceia sunt Biserica, mulțimea 
unită în jurul episcopului și turma legată de păstorul ei. De aici 
trebuie să știi că episcopul este în Biserică și Biserica în episcop 
și, dacă cineva nu este cu episcopul, nu este în Biserică și zadar- 
nic se amăgesc cei care, neavând iertarea prin episcopii lui Dum- 
nezeu, se strecoară și cred că intră pe furiş în comuniune cu unii, 
în vreme ce Biserica, care este una singură universală, nu este sfâ- 
șiată, nici dezbinată, ci este astfel unită și legată prin comuniu- 
nea episcopilor, care se țin strâns uniţi între ei. 


IX.1. De aceea, frate, de te vei gândi la măreția lui Dumne- 
zeu, Care rânduiește episcopii lui Hristos, de vei privi stăruitor 
spre Hristos, Care, prin judecata și voinţa și prezența Sa, câr- 
muiește și pe întâistătători şi Biserica împreună cu întâistătătorii 
ei, de te vei fi încredințat de nevinovăția episcopilor, nu cu ura 
omenească, ci cu judecata dumnezeiască, de vei începe, fie și cu 
întârziere, să arăţi căință pentru cutezanţa și trufia și îndărătni- 
cia ta, dacă tu vei cere iertare Domnului și Hristosului Său, Că- 
rora le slujesc și Cărora, atât în timpul prigoanei, cât și în vreme 
de pace, cu gură curată și nepătată, le aduc neîncetat jertfe, am 
putea avea în vedere comuniunea cu tine, fără ca noi să pierdem 
totuși rușinea și teama de judecata lui Dumnezeu, 


2. și voi întreba mai întâi pe Domnul meu dacă îngăduieșre, 
prin arătarea și încuviințarea Sa, să ţi se dea iertarea și să fii pri- 
mit în comuniunea Bisericii Sale. 


X.1. Căci, îmi amintesc ce mi s-a mai arătat, ba mai mult, ce 
mi s-a poruncit, ca unui rob ascultător și temător, despre rându- 
iala Domnului şi a lui Dumnezeu. Între celelalte, pe care a bine- 
voit a mi le arăta și a mi le dezvălui, a adăugat și aceasta: 

Astfel, cine nu-I crede lui Hristos Cel care rânduiește pe episcop, va 
începe mai apoi să creadă lui Hristos Cel care răzbună pe episcop. 

2. Dar ştiu, că visele le par unora vrednice de tot râsul, iar ve- 
deniile prostești, și, de bună seamă, mai degrabă celor care aleg 
să creadă împotriva episcopilor, decât în episcopi. Dar nu e ni- 
mic de mirare, de vreme ce despre Iosif și fraţii săi au spus: 

Iată, vine visătorul acela de vise, veniţi asadar acum, să-l 
ucidem., 

și mai apoi s-a întâmplat ce visase visătorul și ucigașii şi vân- 
zătorii s-au rușinat, încât cei ce nu crezuseră în vorbe mai înainte 
au crezut după aceea în fapte. 


3. Însă, cu privire la cele pe care tu le-ai făcut, fie în timpul 
prigoanei, fie în timp de pace, este o prostie să vreau a te jude- 
ca, de vreme ce mai degrabă tu te-ai făcut judecător al nostru. Și 
ţi-am răspuns pentru conștiința curată a sufletului meu și pentru 
credința în Domnul și Dumnezeul meu. Tu ai scrisoarea mea, 
iar eu pe a ta. În ziua judecății, înaintea jilțului lui Hristos, vor fi 
citite cu glas tare și una și cealaltă! 


! Facerea XXXVII, 19-20. 


SCRISOAREA LXVII 


Ciprian, Ceciliu, Primus, Policarp, Nicomedes, Lucian, 
Successus, Sedatus, Fortunatus, Ianuarius, Secundinus, 
Pomponius, Honoratus, Victor, Aureliu, Sattius, 
Petru, celălalt Ianuarius, Saturninus, celălalt Aureliu, 
Venantius, Quietus, Rogatianus, Tenax, Felix, Faustus, 
Quintus, celălalt Saturninus, Lucius, Vincențiu, Libosus, 
Geminius, Marcel, Iambus, Adelphius, Victoricus și Pavel 
doresc sănătate preotului Felix şi poporului credincios 
din Legio și Asturica’, de asemenea diaconului Aelius și 
poporului din Emerita, statornici în Domnul 


I.1. După ce ne-am întrunit”, am dat citire scrisorii voastre, 
frați preaiubiţi, pe care ne-aţi trimis-o prin Felix și Sabin, confra- 
ţii noștri episcopi, pentru curăţia credinței voastre și din teama 
de Dumnezeu, vestind că Vasilide și Martialis, pătraţi de dovezile 
idolatriei și înlănţuiți de cunoașterea unor fapte nelegiuite, nu 
trebuie să primească episcopatul, nici să slujească ca arhierei ai lui 
Dumnezeu. Și aţi dorit să vi se răspundă în scris la acestea și să vă 
fie ușurată grija îndreptățită și totodată de neînlăturat, atât prin 
mângâierea, cât și prin ajutorul hotărârii noastre. 

! Legio și Asturica, în Hispania, ulterior Leon și Asturia (Astorga), în Spania. 

2 Emerita (Augusta), azi Merida, în Spania. 

3 Este vorba de sinodul din toamna anului 254. 

4 Dovezile, belli idololatriae, eliberate de autoritățile păgâne, cărţulii, 
adeverinţe ce atestă închinarea la idoli a unor creștini căzuți, /zpsi, în aposta- 
zie şi scăpaţi astfel de urmările persecuțiilor (vezi primele Scrisori). 

2. Însă, dorinţei acesteia a voastre răspund nu atât sfaturi- 
le noastre, cât sfintele învățături, prin care demult s-a poruncit 
prin glas ceresc și se scrie prin Legea lui Dumnezeu, cine și ce fel 
de oameni trebuie să slujească la altar şi să împlinească sfintele 
jertfe. Căci și în Ieşirea, Dumnezeu grăiește către Moise și îi po- 
runcește, spunând: 

Preoţii care se apropie de Domnul Dumnezeu să se sfințească, 
ca nu cumva să-i părăsească Domnul. 

Și din nou: 

Și când se apropie să slujească la altarul Celui Sfânt, să nu adu- 
că în ei păcatul, ca să nu moară.” 

De asemenea, în Levitic, Domnul poruncește și zice: 

Omul în care va fi pată şi meteabnă să nu se apropie ca să aducă 
daruri lui Dumnezeu.” 


II.1. Deoarece acestea ne-au fost propovăduite și deslușire 
nouă, trebuie ca ascultările noastre să se pună în slujba porunci- 
lor dumnezeiești și nimeni să nu fie primit cu părtinire în lucrări 
de acest fel: căci îngăduința omenească nu poate dărui ceva cui- 
va, acolo unde se află şi a dat lege porunca lui Dumnezeu. Căci 
nu trebuie să uităm ce a grăit Domnul către iudei, prin profetul 
Isaia, dojenindu-i și mâniindu-Se pe ei, pentru că, dispreţuind ei 
poruncile lui Dumnezeu, urmau învățături omenești: 

Poporul acestat, zice, Mă cinstește cu buzele lui, însă inima lui 
s-a îndepărtat mult de Mine. Dar fără rost Mă cinstesc, învățând 
rânduieli şi învățături ale oamenilor.’ 

De asemenea, Domnul ia din nou acest lucru și îl spune în 


Evanghelia Sa: 


! Ieşirea XIX, 22. 

2 Ieşirea XXX, 20-21. 

5 Levitic XXI, 17. 

4 Ăsta, iste, iarăși depreciativ şi cu mustrare. 


5 Isaia XXIX, 13. 

Lepădaţi porunca lui Dumnezeu, ca să ţineţi datina voastră. 


2. Avându-le pe acestea înaintea ochilor și luând seama cu 
grijă și credinţă la înscăunarea episcopilor, trebuie să alegem 
doar întâistătători nepătaţi și curaţi, care, atunci când aduc cu 
sfinţenie și vrednicie jertfe lui Dumnezeu, să poată fi ascultați în 
rugăciunile, pe care le fac pentru mântuirea mulțimii Domnu- 
lui, de vreme ce scris este: 

Dumnezeu nu ascultă pe păcătos, ci cel care va fi cinstit pe 
Dumnezeu şi va fi făcut voia Lui, pe acela îl ascultă.? 

Pentru aceasta se cuvine ca, pentru preoţia lui Dumnezeu, să 
fie aleși cu toată grija și cu o cercetare curată, cei despre care se 
ştie că sunt ascultați de Dumnezeu. 


II.1. lar mulțimea să nu se mângâie cu gândul, că ar putea 
rămâne neatinsă de molima păcatului, fiind în comuniune cu 
un episcop păcătos și dându-și încuviințarea pentru slujirea ne- 
dreaptă și nelegiuită ca episcop a întâstătătorului ei, de vreme ce 
prin profetul Osea, asprimea lui Dumnezeu ameninţă și spune: 

Jertfele lor ca o pâine de jale; toți cei ce mănâncă din ea se vor 
molipsi?, 

învățând, de bună seamă, și arătând că sunt cu totul prinși de 
păcat toţi cei care se vor fi molipsit de ofranda unui episcop pro- 
fan şi nelegiuit. 


2. Aflăm că, de asemenea, acest lucru este arătat deslușit în 
Numerii, când Core şi Datan şi Abiron au cerut pentru ei înșiși, 
în pofida preotului Aaron, îngăduința de-a jertfi. Acolo chiar 


1 Marcu VII, 9. 

2 Ioan IX, 4. 

3 Osea IX, 4. 

í Profan, pro fanum, „de dincolo de altar”, prin urmare (căci, în vechime, 
altarul se afla înaintea templului) „din afara Bisericii”. 

prin Moise poruncește Domnul ca poporul să se îndepărteze de 
ei, pentru ca, legat fiind de ticăloși, să nu fie el însuși cuprins de 
aceeaşi ticăloşie. 

Feriţi-vă de corturile acestor oameni prea nelegiuiţi, zice, şi nu 
vă atingeţi de toate ce sunt ale lor, ca să nu pieriţi împreună în på- 
catul lor. 

Pentru aceasta, mulțimea, supunându-se poruncilor Domnu- 
lui și temându-se de Dumnezeu, trebuie să se depărteze de întâi- 
stătătorul păcătos și să nu se lase amestecată în jerfele unui preot 
nelegiut, mai cu seamă că ea însăşi are mare putere, atât de a alege 
episcopi vrednici, cât și de a-i îndepărta pe cei nevrednici. 


IV.1. Noi vedem că și acest lucru își are obârșia în rânduiala 
lui Dumnezeu, anume ca episcopul, să fie ales sub ochii tuturor, 
înaintea mulțimii, şi să fie socotit vrednic și potrivit printr-o ju- 
decată și mărturie obștească, precum Domnul îi poruncește, în 
Numerii, lui Moise, spunând: 

Ia pe fratele tău Aaron şi pe Eleazar, fiul lui, și suie-i pe mun- 
te înaintea întregii adunări, şi dezbracă-l pe Aaron de veșmântul 
său și îmbracă-l pe fiul lui, Eleazar, şi Aaron, alăturându-se alor 
săi, să moară acolo.? 


2. Dumnezeu poruncește ca episcopul să fie rânduit în faţa în- 
tregii adunări, adică a învăţat şi a arătat că înscăunările episcopilor 
nu trebuie făcute decât cu ştirea poporului aflat de față, pentru 
ca, fiind de față mulţimea, să se dezvăluie păcatele celor răi sau să 
vestească înaintea tuturor faptele vrednice ale celor buni, și înscă- 
unarea să fie dreaptă și legiuită, ca fiind încuviințată prin voinţa și 
judecata tuturor. Aceasta se păstrează mai apoi, potrivit sfintelor 
învățături, în Faptele Apostolilor, când Petru vorbește mulțimii cu 
privire la înscăunarea unui episcop?, în locul lui Iuda: 


! Numerii XVI, 26. 
2 Numerii XX, 25-26. 
3 De fapt, apostol. 

S-a sculat, zice, Petru în mijlocul ucenicilor; iar mulțimea era 


la un loc...! 


3. Şi vedem că Apostolii au păzit acest lucru, nu numai în în- 
scăunările episcopilor și preoţilor, ci și în ale diaconilor, fapt des- 
pre care s-a scris în Faptele lor: 

Și au chemat, zice, cei doisprezece toată mulțimea ucenicilor și 
le-au spus.” 


4. Iar acest lucru se făcea, prin chemarea cu atâta grijă și atâta 
prevedere a întregii mulţimi, ca să nu se strecoare cineva nevred- 
nic la slujirea altarului ori la dregătoria de episcop. Căci faptul 
de a fi aleși uneori niște nevrednici, nu cu voia lui Dumnezeu, ci 
după părerea oamenilor, și faptul că nu sunt plăcute lui Dumne- 
zeu cele care nu vin dintr-o rânduială legiuită și dreaptă, Dum- 
nezeu Însuși le arată limpede, spunând prin profetul Osea: 

Si-au pus ei înșiși rege, și nu prin Mine.? 


V.1. Prin urmare, trebuie păstrat ceea ce vine din sfânta tra- 
diţie și din observarea Apostolilor și trebuie ţinut ceea ce este çi- 
nut chiar la noi și aproape în toate provinciile, astfel încât, pen- 
tru împlinirea după rânduială a înscăunărilor, la acea mulțime, 
pentru care se înscăunează un întâistătător, să se adune și episco- 
pii cei mai apropiaţi din acea provincie, iar episcopul să fie ales 
în prezenţa poporului, care ştie pe deplin viața oricăruia și a cu- 
noscut lucrarea fiecăruia, din traiul împreună cu el. 


2. Am văzut că aceasta s-a făcut la voi, la înscăunarea confra- 
telui nostru Sabin, astfel încât, ca urmare a voinţei tuturor frați- 
lor şi a hotărârii episcopilor, care fuseseră de față și care făcuseră 


! Faptele Apostolilor I, 15. 
2 Faptele Apostolilor VIII, 2. 
3 Osea VIII, 4. 

către voi scrisori despre el, i s-a încredințat episcopatul și a fost 
hirotonit! în locul lui Vasilide. 


3. Şi nu poate tăgădui o înscăunare săvârșită după lege, pen- 
tru că Vasilide, după ce i-au fost vădite nelegiuirile și dezvălui- 
te prin chiar mărturisirea propriei conștiințe, călătorind la Ro- 
ma, l-a înșelat pe confratele nostru Ştefan, aflat departe și necu- 
noscător al faptelor şi adevărului, căci îi cerea să fie repus fără 
drept în episcopatul din care fusese pe bună dreptate depus. Prin 
aceasta se ajunge nu atât acolo, încât să fie şterse, cât înmulțite 
păcatele lui Vasilide, căci la păcatele de mai înainte ale lui s-a 
adăugat şi ticăloşia înșelătoriei și nesocotinţei. 


4. Şi, de bună seamă, nu trebuie găsit vinovat atât cel căruia 
i-a scăpat din nebăgare de seamă, cât trebuie blestemat cel care 
s-a strecurat pe furiș. Însă, dacă Vasilide s-a putut strecura la oa- 
meni, apoi la Dumnezeu nu poate, căci scris este: 

Dumnezeu nu Se lasă batjocorit.? 

Dar nici Martialis nu poate avea folos prin înșelătorie, căci, 
fiind însuși încurcat în greșeli grele, nu trebuie nici el să păstreze 
episcopatul, de vreme ce Apostolul sfătuiește și spune: 

Se cuvine ca episcopul să fie fără de păcat, ca un iconom al lui 
Dumnezeu.” 


VI.1. De aceea, așa cum scrieţi voi, fraţi preaiubiţi, și precum 
susțin confrații noștri Felix și Sabin, şi după cum anunță în scri- 
soarea sa celălalt Felix, din Caesaraugustaf, cinstitor al credinței 
și apărător al adevărului, Vasilide și Martialis sunt pângăriți prin 
nelegiuita dovadă de idolatrie. 


! A fost hirotonit, în text: manus ei impositus est, „i s-a pus mâna pe creștet”, 
gestul ritual, după grecescul yeporovla (zev), „punerea, întinderea mâinii”. 

2 Galateni VI, 7. 

3 Tit 1,7. 


í Caesaraugusta, astăzi Saragossa, în Spania. 

2. Ba, mai mult, Vasilide, pe lângă murdăria cărțuliei, în timp 
ce zăcea bolnav, a hulit împotriva lui Dumnezeu și a mărturisit 
că a hulit și, urmare a rănii din conștiința sa, părăsind de bună 
voie episcopatul, s-a întors spre a se pocăi, implorând pe Dum- 
nezeu şi multumind mult, de i se îngăduia să revină în comuniu- 
ne măcar ca laic. Iar Martialis, lăsând la o parte ospeţele rușinoa- 
se și dezgustătoare ale păgânilor, la care a luat parte mult timp 
într-o breaslă!, și pe fiii lui, îngropați în morminte păgâne, după 
obiceiul păgânilor din afară, aflați în aceeași breaslă, și înmor- 
mântaţi cu străinii’, a depus mărturie, chiar în adunare publică 
ținută înaintea procuratorului ducenar?, că el s-a supus idolarriei 
și că s-a lepădat de Hristos. Şi, deoarece sunt alte multe și grele 
păcatele în care sunt prinși Vasilide și Martialis, 


3. zadarnic încearcă unii ca aceștia să uzurpe pentru sine epis- 
copatul, de vreme ce este prea limpede că astfel de oameni nu 
pot sta în fruntea Bisericii lui Hristos și nici nu trebuie să adu- 
că jertfe lui Dumnezeu, mai cu seamă deoarece, cu foarte mult 
timp înainte, împreună cu noi şi împreună cu toţi episcopii rân- 
duiţi în toată lumea, chiar confratele nostru Corneliu, episcop 
împăciuitor și drept și învrednicit cu martiriul chiar din bună- 
voinţa Domnului, a hotărât că oameni de acest fel pot fi primiţi 
doar pentru pocăință, dar sunt opriți de la rânduiala clerului și 


de la rangul episcopal. 


VII. Să nu vă tulbure, fraților preaiubiți, dacă la unii, în tim- 
purile mai de pe urmă, fie credința se poticnește șovăitoare, fie 


! Breaslă, în text collegium, formă veche de asociere (a laicilor) pe criteriul 
ocupației, meseriei, în scopul întrajutorării, de exemplu, pentru asigurarea lo- 
curilor de veci în cimitire comune. În alte locuri apare collegium episcoporum 
— tradus de noi „soborul episcopilor”. 

2 Creştinii aveau cimitire proprii, separate de ale păgânilor. 

3 Procurator ducenar, ducenarius, magistrat remunerat cu 200 de mii de 
sesterți pe an (ex. Pontius Pilatus). 

teama de Dumnezeu se clatină necucernică, fie nu stăruie înţele- 
gerea aducătoare de pace. Au fost vestite dinainte acestea, că au 
să vină la sfârșitul veacului și s-a fost prezis, prin glasul Domnu- 
lui și prin mărturia Apostolilor, că, lumea fiind de acum pe sfâr- 
şite și apropiindu-se Antihristul, cele bune sfârșesc, dar sporesc 
cele rele și potrivnice. 


VIII.1. Deşi suntem în timpurile cele mai de pe urmă și, fie a 
căzut tăria Evangheliei, fie a slăbit puterea bărbăţiei creștinești, 
ori a credinței, totuși în Biserica lui Dumnezeu nu este astfel, în- 
cât să nu rămână o parte a episcopilor care cedează prea puțin la 
aceste prăbușiri ale lucrurilor și la nenorocirile credinţei, ci, pu- 
ternici și statornici, apără slava măreției lui Dumnezeu și rându- 
iala preoțească, prin deplina păstrare a fricii de Dumnezeu. 


2. Ne amintim şi nu uităm că, deși ceilalți au căzut, Mattathia 
a apărat cu bărbăție legea lui Dumnezeu, că, deși iudeii trădau și 
se depărtau de credința în Dumnezeu, Ilie a rămas neclintit și a 
luptat cu măreție, că Daniel, neabătut nici de pustietatea ținutu- 
lui străin, nici de lovitura prigoanei stăruitoare, a vădit adesea și 
cu bărbăţie slăvite mărturii, că, de asemenea, cei trei tineri, ne- 
înfrânți nici de nevârstă, nici de ameninţări, au stat cu credință 
împotriva flăcărilor din Babilon și au învins pe regele biruitor, 
în pofida robiei lor. 


3. Va vedea mulțimea mincinoşilor ori a trădătorilor, care 
acum, în Biserică, au început a se ridica împotriva Bisericii şi 
a ruina deopotrivă credinţa şi adevărul, că la cei mai mulţi stă- 
ruie cugetul curat și credința neprihănită, iar sufletul, dăruit 
numai Domnului și Dumnezeului lor, nu împinge la prăbuși- 
re credința creștină prin viclenia altora, ci mai mult o întărește 
şi o înalță spre izbândă, după cum îndeamnă și spune Fericitul 


Apostol: 


SCRISORI 321 


Căci ce este dacă unii s-au îndepărtat de credința lor? Oare ne- 
credința acelora a golit credința lui Dumnezeu? Nicidecum. Căci 
Dumnezeu grăiește adevărat, însă tot omul este mincinos.’ 

Însă, dacă tot omul este mincinos și singur Dumnezeu este ade- 
vărat, ce altceva trebuie să facem noi, robii şi mai cu seamă preoţii, 
decât să părăsim rătăcirile şi minciunile omenești și, păzind învă- 
ţăturile Domnului, să rămânem în adevărul lui Dumnezeu? 


IX.1. Astfel, frați preaiubiți, pentru că au apărut unii con- 
fraţi ai noştri care socotesc că trebuie lăsată deoparte învățătu- 
ra îndumnezeitoare și intră în chip necugetat în comuniune cu 
Vasilide și Martialis, lucrul ăsta nu trebuie să tulbure credinţa 
noastră, de vreme ce, în Psalmi, Sfântul Duh ameninţă aseme- 
nea oameni, spunând: 

Tu însă ai urât învățătura şi ai lepădat cuvintele Mele înapo- 
ia ta. De vedeai furul, alergai cu el şi cu desfrânaţii părticica ta 
puneai.? 

El arată, că se fac tovarăși și părtași la păcatele altora cei ce se 
vor fi întovărășit cu păcătoşii. 


2. Dar chiar și acest lucru îl scrie și-l spune Apostolul Pavel: 
Grăitori de rău, bulitori, urâtori de Dumnezeu, Ocărâtori, tru- 
fasi, lăudăroși, născocitori de rele: care, deşi au cunoscut dreptatea 

lui Dumnezeu, nu au înțeles că cei ce fac asemenea lucruri sunt 
vrednici de moarte, nu numai că fac rele, ci le şi încuviințează ce- 
lor care le fac acestea. Fiindcă cei care fac asemenea lucruri, zice, 
sunt vrednici de moarte.” 

Arată limpede și dovedește că sunt vrednici de moarte și 
ajung la pedeapsă nu numai cei care fac răutăți, ci chiar și aceia 
care încuviințează pe cei ce fac asemenea lucruri, care, în timp ce 

! Romani III, 3-4. 


2 Psalmi XLIX, 18-19. 
3Romani I, 30-32. 

se amestecă într-o comuniune nelegiuită cu cei răi și cu cei păcă- 
toși şi cu cei care nu se pocăiesc, se spurcă prin atingerile cu cei 
vătămători și, după cum se leagă în vinovăţie, tot astfel nu se des- 
part nici în pedeapsă. 


3. Pentru aceea, frați preaiubiţi, lăudăm și, deopotrivă, încu- 
viințăm grija pioasă a cinstei și credinţei voastre și, pe cât putem, 
vă îndemnăm, prin scrisoarea noastră, să nu vă amestecați, prin- 
tr-o comuniune nelegiuită, cu episcopii pătați din afara Biseri- 
Cii, Ci, cu teamă cucernică, să păstraţi neatinsă și curată tăria cre- 
dinței voastre. 

Vă dorim, fraţi preaiubiți, să fiţi mereu bine sănătoși. 


SCRISOAREA LXVIII 


Ciprian salută pe fratele său, Stefan 


I.1. Faustinus, confratele nostru statornic, din Lugdunum’, 
frate preaiubit, mi-a scris o dată şi apoi iarăşi, înştiințându-mă 
despre cele ce ştiu că i-au fost vestite și ţie, atât de către el însuși, 
cât și de către ceilalți confraţi ai noștri de episcopat, înscăunați 
în aceeași provincie, anume că Marcianus, aflător la Arelate?, s-ar 
fi alăturat lui Novaţian și s-ar fi îndepărtat de adevărul Bisericii 
Universale și de înţelegerea corpului nostru bisericesc și episco- 
pal, îmbrăţişând cea mai grozavă strâmbătate a prejudecăţii ere- 
tice, astfel ca robilor lui Dumnezeu, pocăiţi și îndurerați și care, 
cu lacrimi și cu tânguire și cu durere, bat la ușa Bisericii, să li se 
refuze mângâierea și ajutorul iubirii lui Dumnezeu și al îngădu- 
inței Părintelui, astfel încât, răniți fiind, să nu fie primiţi pentru 
a li se ușura rănile, ci, părăsiţi fără nădejdea iertării și comuniu- 
nii, să fie aruncaţi hrană lupilor și pradă diavolului. 


2. În această situație, cade în sarcina noastră, frate preaiubit, 
să ne sfătuim și să le venim în ajutor noi, cei care, având în cuget 
bunătatea lui Dumnezeu și ținând cumpăna în cârmuirea Biseri- 
cii, dovedim păcătoşilor astfel tăria asprimii, încât totuși nu tă- 

! Lugdunum, azi Lyon, în Franța. 

2 Numele lui Marcianus nu figurează în dipticul bisericii din Arelate, ca 


urmare a excomunicării sale. Arelate este actualul Arles, în Provincia (Gallia 
Transalpină romană), regiunea Provence, din sud-estul Franței actuale. 

găduim leacul bunărăţii şi milei lui Dumnezeu, spre a-i ridica pe 
cei căzuți și spre a-i îngriji pe cei răniţi. 


II.1. De aceea, trebuie să faci scrisori foarte amănunțite către 
confrații noştri înscăunaţi în Gallia, să nu mai rabde ca îndărăt- 
nicul și trufașul şi dușmanul iubirii lui Dumnezeu şi al izbăvirii 
fraților, Marcianus, să înfrunte soborul nostru, pe motiv că încă 
nu pare a fi fost afurisit de noi, el, care de mult timp te lovește 
din toate părţile și vestește faptul că, luând partea lui Novaţian 
și urmând îndărătnicia acestuia, s-a despărţit de comuniunea cu 
noi, deoarece însuşi Novaţian, pe care-l urmează, a fost odinioa- 
ră afurisit și osândit ca dușman al Bisericii. Și, după ce a trimis 
soli la noi, în Africa, dorind a fi primit în vederea comuniunii 
cu noi, de aici, de la sinodul a foarte mulți episcopi care eram de 
față, s-a întors cu hotărârea, că din acea clipă el se află în afara 
Bisericii şi că nimeni dintre noi nu poate intra în comuniune cu 
el, care, în vreme ce Corneliu era episcop în Biserica Universală, 
înscăunat prin hotărârea lui Dumnezeu și a clerului și prin vo- 
inţa mulţimii, a încercat să ridice un altar în afara Bisericii și să 
așeze în loc un Scaun străin și să aducă jertfe în locul adevăratu- 
lui episcop; prin urmare, de-ar vrea să-și revină și să se întoarcă 
la judecata unei minți sănătoase, s-ar căi și s-ar întoarce cu rugă- 
minţi la Biserică. 


2. Ce deșertăciune este, frate preaiubit, faptul că, după ce 
Novaţian a fost de curând stăvilit și respins și în toată lumea afu- 
risit de episcopii lui Dumnezeu, răbdăm ca lingușitorii să-şi ba- 
tă joc de noi încă şi acum şi să judece cu privire la măreţia și sla- 
va Bisericii. 


II.1. Să fie trimisă în Provincia și poporului din Arelate, ră- 
mas credincios, o scrisoare din partea ta, prin care, după afurisi- 
rea lui Marcianus, să fie numit altul în locul lui și turma lui Hris- 

tos, care, risipită astăzi de acela și rănită, este dispreţuită, să fie 
adunată la un loc. Ajungă faptul că mulți frați ai noștri au pierit 
acolo în acești din urmă ani, fără a primi iertarea, Să li se vină în 
ajutor măcar celorlalți, care mai sunt în viaţă și plâng zile și nopţi 
în șir și, implorând milostivirea lui Dumnezeu-Tatăl, cer stărui- 
tor mângâierea ajutorului nostru. 


2. Desigur, de aceea, frate preaiubit, bogat este corpul episco- 
pilor strâns în înţelegere reciprocă prin legătura și lanţul unită- 
ţii, încât, dacă cineva din soborul nostru ar încerca să pricinuias- 
că vreo erezie şi să sfâșie și să nimicească turma lui Hristos, vin 
ceilalți în ajutor și, precum niște păstori de ispravă și miloși, adu- 
nă la un loc în turmă oile Domnului. 


3. Și ce, dacă un port la mare, distruse fiindu-i unele întări- 
turi, a început a fi neprimitor și primejdios pentru corăbii, oa- 
re corăbierii nu le conduc pe acestea spre alte porturi apropiate, 
unde pătrunderea să fie sigură și intrarea ușoară și șederea fără 
primejdie? Sau, dacă, pe un drum, un adăpost a început a fi ata- 
cat și împresurat de tâlhari, astfel încât oricine va fi intrat să fie 
prins de lovitura celor pătrunși acolo, oare călătorii, auzind zvo- 
nul, nu caută în drumul lor alte hanuri mai sigure, unde găzdui- 
rea să fie de încredere și sălașurile neprimejdioase pentru ei? 


4. Trebuie ca acest lucru să existe la noi, frate preaiubit, pentru 
ca pe frații noştri care, ocolind stâncile lui Marcianus, se îndreap- 
tă spre porturile mântuitoare ale Bisericii să-i primim la noi cu 
omenie binefăcătoare şi fără de zăbavă și să oferim adăpost călă- 
torilor, așa cum este în Evanghelie, pentru ca, cei loviți și răniți de 
tâlhari să poată fi primiţi, și oblojiţi, și apăraţi de hangiu. 


IV.1. Căci ce preocupare mai mare și mai bună au întâistără- 
torii decât a se îngriji cu râvnă plină de iubire și leac tămăduitor 


326 SFÂNTUL CIPRIAN, EPISCOPUL CARTAGINEI 


de oblojirea și păzirea mântuitoare a oilor, de vreme ce Domnul 
grăiește și spune: 

Ceea ce a slăbit n-aţi întărit şi ceea ce a avut boală n-aţi vinde- 
cat și ceea ce a fost rănit n-aţi oblojit și ceea ce a rătăcit n-aţi chemat 
înapoi, și ceea ce s-a pierdut n-aţi căutat. Şi risipite sunt oile Mele, 
pentru că acolo nu sunt păstori și au ajuns hrana tuturor fiarelor 
câmpului şi nu a fost cine să le caute și să le cheme înapoi. De ace- 
ea, acestea le spune Domnul: lată Eu vin la păstori și voi cere oile 
Mele din mâinile lor și-i voi opri pe ei să mai pască oile Mele. Și de 
acum nu le vor mai paşte şi le voi smulge din gura lor și le voi paş- 
Ze cu dreptate.! 


2. Prin urmare, dacă așa ameninţă Domnul pe asemenea păs- 
tori, de care oile lui Dumnezeu sunt neîngrijite și pier, ce altce- 
va trebuie să facem noi, frate preaiubit, decât să arătăm deplină 
grijă în a aduna și a obloji oile lui Hristos, şi să folosim leacul iu- 
birii părintești spre tămăduirea rănilor celor căzuți, de vreme ce 
Însuşi Domnul, în Evanghelie, poruncește și spune: 

Nu cei sănătoși au nevoie de doctor, ci cei bolnavi.? 

Cu toate că suntem păstori mulți, totuși păstorim o singură 
turmă și trebuie să adunăm și să oblojim toate oile pe care Hristos 
le-a strâns cu prețul Sângelui și al pătimirii Sale, și să nu îngăduim 
ca frații noștri, rugători și îndurerați, să fie dispreţuiți cu cruzime 
şi să fie călcați în picioare de prejudecata trufașă a câtorva, 


3. de vreme ce scris este: 

Însă bărbatul acela, care este trufas și mândru de sine, cu nimic 
nu va spori el, care şi-a întins sufletul cât iadul, 

și pe toţi de felul acestuia Domnul îi învinovățește şi îi osân- 
dește în Evanghelia Sa, spunând: 


! lezechiel XXXIV, 4-6, 10. 

2 Matei LX, 12. 

! Avacum Il, 5: dilatauit tamquam inferi animam suam, după: Enhăvoev 
Kalaç 5 ăâns Thy Vuxăv aùtov. 

Voi sunteți cei care vă faceți înșivă drepți înaintea oamenilor 
Dumnezeu însă cunoaște inimile voastre, pentru că ceea ce este 
înalt la oameni, urâciune este înaintea lui Dumnezeu. 

Spune că blesremaţi și vrednici de ură sunt cei care-și plac lor 
înșiși, care, umflați și îngâmfaţi, cer cu trufie ceva pentru sine. 
Dacă Marcianus a început a se număra printre aceștia și, întovă- 
rășindu-se cu Novaţian, s-a făcut dușmanul milei și al dragostei, 
să nu rostească osânda, ci s-o primească, să nu se poarte ca și cum 
el însuși ar judeca în privința soborului episcopilor, de vreme ce 
chiar el a fost judecat de către toți episcopii. 


V. 1. Prin urmare, trebuie păstrată cinstirea plină de slavă a fe- 
riciților martiri de mai înainte, Corneliu și Lucius. Iar dacă noi 
cinstim amintirea lor, cu mult mai mult, frate preaiubit, trebuie 
s-o cinstești și s-o păstrezi tu, cu greutatea și puterea celui care a 
devenit înlocuitor și urmaș al acestora. Căci ei, plini de Duhul 
Domnului și aleși întru slăvitul martiriu, au hotărât că trebuie să 
li se dea iertarea celor căzuți și au arătat în scrisoarile lor faptul 
că, de se vor fi pocăit, nu trebuie să li se refuze fructul comuni- 
unii și al iertării. 


2. Acest lucru l-am hotărât cu toţii, întru totul și peste tot. Şi, 
de bună seamă, nu putea fi o altă înțelegere la noi, în care este un 
singur Duh: și de aceea, este limpede că nu păstrează împreună 
cu ceilalți adevărul Sfântului Duh, cel pe care-l vedem că judecă 
altfel. Vesteşte-ne deslușit cine va fi fost pus la Arelate în locul 
lui Marcianus, ca să ştim către cine îndreptăm pe fraţii noștri și 
cui trebuie să-i scriem. 

Îţi doresc, frate preaiubit, să fii totdeauna bine sănătos. 


2 Luca XVI, 15. 

Ciprian salută pe fiul său Magnus 


[.1. Pe măsura râvnei tale pline de credinţă, m-ai întrebat, fi- 
ule preaiubit, în cumpătarea mea, dacă între ceilalți eretici, cei 
care vin de la Novaţian, după îmbăierea! în afara legii din partea 
acestuia, trebuie botezați și sfințiți în Biserica Universală, întru 
legiuitul și adevăratul și unul Botez al Bisericii. În privința aces- 
tui lucru, după cum arată înţelesul credinţei noastre și sfințenia 
și adevărul Sfintelor Scripturi, spunem că de-a valma toți ereticii 
și schismaticii nu au nici o putere și nici un drept. Pentru aceas- 
ta, nici nu trebuie și nici nu se poate îngădui ca Novaţian, aflat 
în afara Bisericii şi lucrând împotriva păcii și iubirii lui Hristos, 
să nu fie el însuși socotit printre potrivnici şi antihriști. 


2. Căci nici Domnul nostru lisus Hristos, când mărturiseşte, 
în Evanghelia Sa, că dușmanii Săi sunt aceia care nu erau cu El, 
nu a desemnat o erezie anume, ci a arătat că, de-a valma, toţi cei 
care nu erau cu El și, neadunând, risipeau turma Lui, Îi sunt duș- 
mani, când a spus: 

Cel care nu este cu Mine este împotriva Mea și cel care nu adu- 
nă cu Mine risipește.? 

De asemenea, nici chiar Fericitul Apostol Ioan nu a deosebit 
o anumită erezie ori schismă, nici nu a pus deoparte pe unii în 


! Îmbăierea de către un eretic este în fond doar un simulacru, surogat, fără 


valoare, al Tainei Sfântului Botez. 
2 Luca XI, 23. 

chip deosebit, ci pe toţi care ieșiseră din Biserică și care lucrau 
împotriva Bisericii i-a numit antihriști, căci spunea: 

Aţi auzit că vine Antihrist, însă acum s-au arătat mulţi anti- 
hristi. De aici cunoaștem că este ceasul cel de pe urmă. Dintre noi 
au iesit, dar n-au fost de-ai noştri. Căci, de-ar fi fost dintre noi, ar 

fi rămas cu noi.! 

De aici se vădeşte că potrivnici ai Domnului și antihriști sunt 
toți cei despre care se știe că s-au îndepărtat de dragostea și de 
unitatea Bisericii Universale. 


4. Dar chiar Domnul adaugă și spune în Evanghelia Sa: 

Însă, dacă va disprețui şi Biserica, să-ți fie ție ca un păgân şi un 
vameş.? 

Dacă însă cei care dispreţuiesc Biserica sunt socotiți păgâni şi 
vameși, cu atât mai mult trebuie socotiți între păgâni și vameşi, 
ca răzvrătiți și dușmani, cei care plăsmuiesc altare mincinoase și 
episcopate în afara legii și jertfe spurcate și nume furate?, de vre- 
me ce unii care au păcate mai mici, doar că disprețuiesc Biserica, 
sunt socotiți, prin judecata Domnului, păgâni și vameşi. 


II.1. Că Biserica este Una, o spune Sfântul Duh în Cåntarea 
Cântărilor, spunând din partea lui Hristos: 

Una este porumbița mea, desăvârșita mea, una singură este la 
mama ei, aleasă la născâătoavea ei, 

despre care, de asemenea, spune iarăși: 

Esti grădină încuiată, sora mea, mireasă, Jântână pecetluită, 
puț de apă vie.’ 

Dacă însă mireasa lui Hristos, care este Biserica, este grădi- 
nă încuiată, un lucru închis nu poate fi deschis străinilor și ce- 


! Joan II, 18-19. 

2 Matei XVIII, 17. 

3 Nume furate, căci novaţienii se autodenumeau xaQapol, „cei curaţi, puri”. 
4 Cântarea Cântărilor VI, 9. 

5 Cântarea Cântărilor IV, 12. 

lor dinafară. lar dacă fântâna e pecetluită, nu poate bea de acolo, 
nici nu poate fi pecetluit! cel ce, aflat afară, nu are intrare la fân- 
tână. Iar puţul de apă vie, de vreme ce este unul singur, acela care 
este înăuntru, chiar de este scos afară, nu se poate da viață și nu 
se poate sfinţi de la apa aceea, pe care numai celor care sunt înă- 
untru le este îngăduit să o folosească întru totul și să o bea. 


2. Acest lucru l-a adăugat și Petru, arătând că Biserica este 
Una singură și că numai cei care sunt în Biserică pot fi botezați, 
şi a spus: ` 

În arca lui Noe putine, adică opt suflete de oameni s-au mântu- 
it prin apă, precum şi pe voi, la fel, Botezul vă va mântui? 

dovedind și dând mărturie că una singură, arca lui Noe, era 
preînchipuirea Unei singure Biserici. Dacă ar fi fost cu putin- 
ă atunci, în acel botez al lumii spășite și curăţite, să fie mântuit 
prin apă cel care nu a fost în arca lui Noe, poate ar putea fi făcut 
viu și acum, prin Botez, cel care nu este în Biserică, singura căre- 
ia i-a fost îngăduit Botezul. 


3. Dar şi Pavel, arătând același lucru, încă mai deschis şi mai 
lămurit, scrie efesenilor și zice: 

Hristos a iubit Biserica și S-a dat pe El Însuși pentru ea, ca s-o 
sfințească, curăţind-o prin baia apei. 

Pentru că, dacă una este Biserica cea iubită de Hristos și nu- 
mai ea este curăţită prin baia Lui, în ce fel, cel care nu este în Bi- 
serică, poate fi iubit de Hristos, ori spălat și curățit în baia Lui? 


II.1. Pentru aceea, cum numai Biserica are apa vieții şi pu- 
terea de a boteza și de a spăla pe om, cel care zice că cineva poate 
fi botezat și sfințit de Novaţian să arate mai întâi și să dovedeas- 
că faptul că Novaţian este în Biserică ori că stă în fruntea Biseri- 


! Pecetluit cu întâia mirungere după Botez. 
* I Petru III, 20-21. 

cii. Căci Biserica este una singură și, fiind una singură, nu poate 
fi atât înăuntru, cât și în afară. 


2. Prin urmare, dacă este la Novaţian, nu a fost la Corneliu. 
Dacă însă a fost la Corneliu, care a urmat Episcopului Fabian, 
prin alegere după rânduială, şi pe care, pe lângă rangul episco- 
patului, chiar Domnul l-a cinstit cu martiriul, Novaţian nu este 
în Biserică și nici nu poate fi socotit episcop, el care, disprețuind 
învățătura Evangheliei și a Apostolilor, neurmând nimănui, s-a 
ivit de la sine. Căci în nici un chip nu poate avea sau conduce Bi- 
serica cel ce nu este rânduit în Biserică. 


IV.1. Că Biserica nu este în afară şi nici nu poate fi potrivni- 
că sieși sau dezbinată, ci păstrează unitatea unei case de nedezbi- 
nat și de neîmpărțit, o arată limpede credința Sfintei Scripturi, 
atunci când, despre Taina Paștelui și a mielului, care miel ÎI arăta 
pe Hristos, s-a scris: 

Să se mănânce într-o singură casă, să nu aruncaţi carnea în 
afara casei.’ 

Același lucru îl vedem cu privire la Rahav, care însăși purta pe- 
cetea prefigurată a Bisericii și căreia i se poruncește și i se spune: 

Pe tatăl tău şi pe mama ta și pe frații tăi și toată casa tatălui tău 
să-i aduni la tine însăţi, în casa ta, şi tot cel care va iesi afară pe ușa 
casei tale vinovat va fi sieși.? 


2. Prin această taină se dezvăluie că cei ce urmează să izbân- 
dească și să scape de pieirea lumii trebuie să se adune într-o sin- 
gură casă, adică în Biserică, însă oricine din cei adunați va ieși 
afară, adică dacă cineva, după ce va fi dobândit harul în Biseri- 


! Ieşirea XII, 46. 

2 Iosua (Navi) II, 18-19; cu finalul deosebit la Sf. Ciprian: qui exierit os- 
tium domus tuae foras, reus sibi erit, faţă de Vulgata (Ieronim): ... sanguis ipsi- 
us erit in caput eius, dar, desigur, cu același sens. 

că, se va depărta și va ieşi din Biserică, va fi vinovat, adică trebuie 
să se învinuiască pe sine însuși că piere. Acest lucru îl lămurește 
Apostolul Pavel, când ne învaţă și ne povăţuieşte: 

Ereticul trebuie ocolit ca un stricat şi păcătos şi osândit de el 
însuși. 

Căci acesta se va învinovăți pe sine însuși, nu izgonit de epis- 
cop, ci fugar de bună voie din Biserică, osåndit de el însuși, din 
pricina prejudecății eretice. 


V.1. Şi de aceea, Domnul, sădind în noi unitatea care vine 
din puterea dumnezeiască, adaugă și spune: 

Eu și Tatăl una suntem.” 

Îndreptând spre această unitate Biserica Sa, spune din nou: 

Si va fi o turmă și un păstor? 

Iar dacă una este turma, în ce fel se poate alătura turmei cel ce 
nu este în mulțimea turmei, sau în ce fel poate fi socotit păstor 
cel care, în vreme ce adevăratul păstor stăruiește și cârmuiește în 
Biserica lui Dumnezeu după o înscăunare legiuită, nu urmează 
nimănui, ci, făcând el însuși începutul, devine străin și în afara 
Bisericii, duşman al păcii Domnului și al sfintei unităţi, căci nu 
Jocuieşete în casa lui Dumnezeu, adică în Biserica lui Dumne- 
zeu, în care nu locuiesc decât cei ce sunt și gândesc într-un duh, 
precum grăiește în Psalmi şi spune Sfântul Duh: 

Dumnezeu, Care face pe cei într-un duh să locuiască în casă“? 

2. În sfârșit, chiar jertfele Domnului mărturisesc unirea în 
cuget a creștinilor, legată între ei de o dragoste statornică și ne- 


! Tic III, 10-11. 

2 loan X, 30. 

3 loan XX, 16. 

+ Psalmi LXVII, 6; într-un duh, unianimes (uovoTpnovc) e redat în ediţia 
română prin „singuratici”, după unius mori ori solitarios, din variantele lati- 
nești după Septuaginta, respectiv Hebraica. 

despărțită. Căci, atunci când Domnul numește trupul Său pâine 
alcătuită din unirea multor boabe de grâul, arată poporul nos- 
tru unit, pe care-l reprezenta; și, atunci când numește Sângele 
Său vin stors din ciorchini de struguri și din foarte multe boabe 
și strâns la un loc, la fel, arată turma noastră, legată prin ameste- 
carea unei mulțimi unite. Dacă Novaţian a fost unit cu această 
pâine a Domnului, dacă şi el a fost amestecat în Potirul lui Hris- 
tos, se va putea vedea, că poate avea și harul unicului Botez al Bi- 
sericii, de se va dovedi că păstrează unitatea Bisericii. 


VI.1. În sfârșit, cât de puternică este taina unităţii şi cât de 
fără nădejde sunt și câtă pieire dobândesc pentru ei înșiși, din 
supărarea lui Dumnezeu, cei ce aduc dezbinare și, părăsindu-și 
episcopul, își rânduiesc alt pseudoepiscop din afară, o spune 
limpede Sfânta Scriptură în Cărțile Regilor, unde zece seminţii 
s-au rupt de seminţia lui Iuda și Veniamin și, părăsindu-și regele, 
îşi rânduiesc alt rege din afară: 

Și S-a mâniat, zice, Domnul pe toată seminţia lui Israel şi i-a 
îndepărtat și i-a lăsat pradă jafului, până i-a lepădat de la fața Sa, 

fiindcă Israel s-a risipit de la casa lui David și și-au rânduit rege pe 
Ieroboam, fiul lui Nabat.? 

A spus că Domnul S-a mâniat și că i-a dat pierzării, pentru că 
se rupseseră de unitate și-și rânduiseră alt rege. 


2. Și atât de mare a fost mânia Domnului împotriva celor ca- 
re făcuseră dezbinarea, încât, și atunci când a fost trimis la Ie- 
roboam un om al lui Dumnezeu, ca să-l mustre pentru păcate- 
le sale şi să-i vestească răzbunarea viitoare, era oprit să mănânce 


1 Didahia celor XII Apostoli, Aryaxh Tov S5exa &roorâhuwv, IX, 4: „Pre- 
cum această pâine fărâmată, împrăștiată odinioară prin munți, s-a unit pen- 
tru a fi una singură, tot astfel să se unească de la marginile pământului în Îm- 
părăția Ta...” 


2 IV Regi XVII, 20-21. 

chiar și pâine și să bea apă la ei. Deoarece nu a păzit acest lucru 
și a prânzit împotriva poruncii lui Dumnezeu, îndată a fost lovit 
de asprimea judecății lui Dumnezeu, căci întorcându-se de aco- 
lo a fost ucis în cale de lovitura şi mușcătura unui leu. Şi cutează 
cineva dintre voi a spune că apa izbăvitoare a Botezului și harul 
ceresc pot fi împărtășite cu schismaticii, cu care nici hrana pă- 
mântească, nici băutura lumească nu trebuie să fie împărtășite? 


3. Şi mai adaugă Domnul în Evanghelia Sa și arată limpede, 
într-o mai mare lumină a înțelegerii, că aceiași, care se rupsese- 
ră atunci de tribul lui Iuda și Veniamin și, părăsind Ierusalimul, 
se retrăseseră în Samaria, erau socotiți între nelegiuţi! și păgâni. 
Căci, îndată ce a trimis pe ucenicii Săi întru slujirea mântuirii, a 
poruncit și a zis: 

În calea păgânilor să nu mergeţi și în vreo cetate a samarineni- 
lor să nu intraţi.? 

Trimiţându-i mai întâi la iudei, mai poruncește ca păgânii” să 
fie ocoliți; adăugând însă că și cetatea Samarinenilor, unde erau 
schismatici, trebuie ocolită, arată că schismaticii sunt deopotri- 
vă cu păgânii. 


VII.1. Iar dacă cineva se împotrivește și spune că Novaţian ți- 
ne aceeași lege pe care o ţine Biserică Universală, că botează cu 
același Simbol ca și noi, că recunoaşte același Dumnezeu-Tatăl, 
acelaşi Fiu Hristos, același Sfânt Duh şi că, pentru aceasta, el își 
poate însuși puterea de a boteza, fiindcă pare a nu se deosebi de 
noi în întrebarea de la Botez, oricine socotește să ne pună înain- 
te acest lucru să știe în primul rând că noi nu avem una și aceeași 
lege a Simbolului* și nici aceeași întrebare cu schismaticii. 

! Am redat prin „între nelegiuiți și păgâni” pe inter profanos et gentiles. 

2 Matei X, 5. 

3 Păgânii, redat în acest pasaj prin doi termeni: nationes şi gentiles, ambii 
corespunzând grecului :0yuwcol, „neamurile” (ebr. goyim). 


1 Simbolul Apostolic al credinței, consacrat și de sinoadele niceean și 
constantinopolitan, Crezul. 

2. Căci, atunci când ei spun: „crezi în iertarea și viața veșni- 
că în Sfânta Biserică?”, mint prin întrebare, de vreme ce nu au 
Biserică. Apoi atunci, prin propriul lor glas, ei mărturisesc că 
iertarea păcatelor nu poate fi dată decât prin Sfânta Biserică: 
neavând-o pe aceasta, arată că păcatele nu pot fi iertate acolo, 
la ei. 


VIII.1. lar faptul că sunt socotiți a recunoaște același Dum- 
nezeu-Tatăl, același Fiu Hristos, același Duh Sfânt ca și noi, nici 
acest lucru nu-i poate ajuta pe unii ca aceștia. Căci și Core și Da- 
tan și Abiron! cunoscuseră pe același Dumnezeu împreună cu 
preotul Aaron și cu Moise, și, trăind în aceeași lege și credinţă, 
chemau pe singurul și adevăratul Dumnezeu, Care trebuia cin- 
stit și chemat. Totuşi, trecând dincolo de slujirea rangului lor, 
împotriva preotului Aaron, care primise preoția legiuită prin 
bunăvoința lui Dumnezeu şi rânduiala Domnului, și-au luat în- 
găduința de a jertfi şi, loviți de puterea dumnezeiască, au plătit 
îndată cu pedepse pentru pornirile neîngăduite și nu au putut fi 
nici primite, nici folositoare jertfele aduse fără de cuviință şi ne- 
îngăduite, potrivnice legii sfintei rânduieli. 


2. Chiar și cădelnițele, în care se adusese în chip neîngădu- 
it ardere de tămâie, ca să nu fie din nou în folosința preoţilor, ci 
mai degrabă să arate, spre îndreptarea urmașilor, amintirea mâ- 
niei și răzbunării lui Dumnezeu, topite și curăţite prin foc din 
porunca lui Dumnezeu, sunt alungite în foițe subțiri și prinse pe 
jertfelnic, după cum spune Sfânta Scriptură: 

Ca să fie spre amintire fiilor lui Israel, ca nimeni din alt neam, 
care nu este din seminţia lui Aaron, să nu se apropie să aducă tă- 
mâiere înaintea Domnului, ca să nu fie precum Core.? 


! Core, Datan și Abiron, din seminţia lui Ruben, răzvrătiți împotriva lui 
Moise și Aaron, cf. Numerii XVI. 
2? Numerii XVI, 40. 

3, Şi totuși, aceia nu făcuseră dezbinare, nu se răzvrătiseră 
cu nerușinare și dușmănie împotriva preoților lui Dumnezeu, 
ieșind în afară, ceea ce acum aceştia, sfâșiind Biserica, încearcă 
și, răzvrătiți împotriva păcii şi unităţii lui Hristos, încearcă să-și 
rânduiască un scaun [episcopal] și să dobândească întâietatea și 
să ceară libertatea de a boteza și de a aduce jertfe. În ce fel pot 
săvârși cele ce fac ori a dobândi ceva de la Dumnezeu prin încer- 
cări nelegiuire cei care cutează împotriva lui Dumnezeu, ceea ce 
nu le e îngăduit? De aceea, cei care-l apără pe Novaţian, sau pe 
ceilalți schismatici de felul acesta, în zadar susţin că cineva poa- 
te fi botezat și sfinţit cu Botezul mântuitor acolo la ei, unde este 
limpede că cel ce botează nu are îngăduinţa de a boteza. 


IX. 1. Şi ca să se poată înțelege mai bine, care este asprimea lui 
Dumnezeu împotriva unei astfel de cutezanțe, găsim că, într-o 
ticăloșie de felul acesta, sunt sortiţi pedepselor nu numai capii și 
făptuitorii, ci și părtașii, de nu se vor rupe de legătura cu cei răi, 
deoarece Domnul poruncește și spune prin Moise: 

Feriţi-vă de corturile acestor oameni netrebnici şi nu vă atingeți 
de toate ce sunt ale lor, ca să nu pierţi împreună în păcatul lor. 

Şi Domnul a împlinit ceea ce amenințase prin Moise, astfel 
încât cel care nu s-a depărtat de Core și Nathan și Abiron a plă- 
cit îndată cu pedepse pentru legătura nelegiuită. 


2. Prin acestă pildă se arată şi se dovedește, că vor fi vinovaţi 
și pedepsiți toţi cei care s-au amestecat cu nesocotinţă lipsită de 
credinţă cu schismaticii, împotriva întăistătătorilor și preoţilor. 
După cum, chiar prin profetul Osea, Sfântul Duh dă mărturie 
și spune: 

Jerzfele lor sunt ca o pâine de jale; toţi care mănâncă din ea, vor 
fi necurat, 


1! Numerii XVI, 26. 
2 Osea IX, 4. 

învățând de bună seamă și arătând că întru totul sunt legați 
în caznă cu făptuitorii toți cei care se vor fi pângărit de la păca- 
tul acestora. 


X.1. Prin urmare, ce merite pot avea înaintea lui Dumnezeu 
aceștia, pentru care, prin voinţa lui Dumnezeu, sunt hotărâre 
chinuri? Sau în ce fel pot îndrepta și sfinți pe cei botezați ase- 
menea oameni care, fiind vrăjmași ai episcopilor, se străduiesc a 
uzurpa lucruri străine lor, și împotriva rânduielii, și care nu le-au 
fost îngăduite prin nici o lege? Totuşi nu ne mirăm că tocmai ei 
se îndărătnicesc în strâmbătatea lor. Este dat fiecăruia să ia asu- 
pra sa ceea ce face, dar, înfrânți fiind, nu se învoiesc ușor să cadă, 
deși știu că ceea ce fac nu este îngăduit. 


2. Trebuie să ne mire un fapt, ba mai degrabă, trebuie să ne 
supere și să ne îndurereze, anume că creștinii se alătură antihriști- 
lor şi că înşelărorii credinţei și trădătorii Bisericii stau! înăuntru, 
chiar în Biserică, impotriva Bisericii. Aceştia, cu toate că sunt în- 
dărătnici, ori chiar nesupuși, mărturisesc totuși că nici unii, fie 
eretici, fie schismatici, nu-L au pe Sfântul Duh și de aceea, chiar 
de pot boteza, nu pot da Duh Sfânt. Tocmai în acest lucru sunt 
prinși de noi, și le arătăm că nu pot în nici un chip boteza, ca 
unii care nu au Sfântul Duh. 


XI.1. Căci, de vreme ce prin Botez îi sunt iertate fiecăruia pă- 
catele, Domnul arată şi spune deslușit în Evanghelia Sa că păca- 
tele pot fi iertate numai prin cei care au Duh Sfânt. Într-adevăr, 
după Învierea sa, trimițând pe ucenicii Săi, grăiește și le spune: 

Precum M-a trimis pe Mine Tatăl, vă trimit şi Eu pe voi. 

După ce a spus aceasta, a suflat asupra lor și le spune: 

Luaţi Duh Sfânt, de veți ierta păcatele cuiva, aceia vor fi ier- 
taţi; de le veți ține pe ale cuiva, vor fi ținute.? 

l A sta în picioare, a se ridica (împotrivă) este sensul deplin al lui szare. 

2 Joan XX, 21-23. 

Arată aici că numai acela care are Duh Sfânt poate boteza și 
da iertarea păcatelor. 


2. În sfârşit, loan, care avea să-L boteze pe Însuși Domnul 
nostru Hristos, a primit înainte Duh Sfânt, în timp ce se afla în 
pântecele mamei sale, astfel încât era neîndoielnic și limpede că 
nu pot boteza decât cei care au Duhul Sfânt. Așa că cei care-i 
apără pe eretici sau schismatici să ne răspundă nouă dacă au ori 


nu Duh Sfânt. 


3. Dacă au, din ce pricină celor botezați acolo, la ei, când vin 
la noi, le este pusă mâna deasupra creștetului! spre a primi Duh, 
de vreme ce tot astfel ar fi fost primit acolo, unde li s-ar fi pu- 
tut da, dacă ar fi existat? Dacă însă nici un eretic și schismatic 
din afară nu dă Duh Sfânt și de aceea le este pusă la noi mâna pe 
creștet, ca să se primească aici ceea ce acolo nu este și nu li se poa- 
te da, este limpede că nici iertarea păcatelor nu poate fi dată prin 
cei care, vădit lucru, nu au Duh Sfânt. Și de aceea, ca să poată do- 
bândi iertarea păcatelor și să fie sfinţiți și să devină temple ale lui 
Dumnezeu după rânduiala dumnezeiască și adevărul Evangheli- 
ei, trebuie fără de greș botezați cu Botezul Bisericii toți cei care 
vin de la potrivnici și antihriști la Biserica lui Hristos. 


XII.1. Ai întrebat chiar, preaiubite fiu, ce părere am cu privi- 
re la cei care dobândesc harul lui Dumnezeu în neputinţă și boa- 
lä, dacă ei trebuie socotiți creștini adevărați, pentru că nu au fost 
scăldaţi în apa mântuitoare, ci doar stropiţi. În această privin- 
tă, după buna cuviință şi smerenia noastră, nu hotărâm dinainte 
pentru nimeni, astfel încât fiecare să gândească după cum socoa- 
te și să facă după cum a socotit. 


2. Noi, pe cât pricepem în smerenia noastră, socotim că bine- 
facerile dumnezeieşti nu pot fi întru nimic ciuntite şi slăbite și 


! Gestul ritual al binecuvântării și transmiterii Duhului Sfânt. 

nici nu poate fi vreo scădere acolo unde, cu deplină și desăvârșită 
credinţă a celui ce dă și a celui ce ia, este primit ceea ce se revar- 
să din Sfintele Daruri. Căci, într-adevăr, nu la fel sunt spălate în 
taina mântuitoare atingerile păcatelor, precum murdăriile pielii 
și trupului la îmbăierea trupescă și lumească, încât să fie nevoie 
de spumă de salpetru și chiar alte adaosuri, și de scăldătoare, și 
de piscină, în care trupul firav să poată fi spălat și curățat. Într-un 
fel se spală pieptul! credinciosului, și în alt fel se curăță mintea 
omului prin vrednicia credinței. În tainele mântuitoare, dacă 
ne apasă nevoia și dacă Dumnezeu ne dăruiește milostivirea Sa, 
sfintele căi, chiar scurtate, oferă totul credincioșilor. 


3. Și nu trebuie să supere pe nimeni faptul că bolnavii sunt doar 
stropiţi sau udați, când dobândesc harul Domnului, de vreme ce 
Sfânta Scriptură vorbeşte şi spune prin prorocul lezechiel: 

Și voi stropi peste voi apă curată şi vă veţi curăţi de toate înti- 
năciunile voastre şi de toţi idolii voştri. Și vă voi curăţi si vă voi da 
inimă nouă şi duh nou voi pune în voi? 

La fel, în Numerii: 

Si omul, care va fi fost necurat până seara, acesta se va curăţi în 
a treia şi în a șaptea zi, şi va fi curat. Dacă însă nu se va fi curățit 
în a treia şi în a șaptea zi, nu va fi curat şi omul acela se va stârpi 
din Israel, fiindcă apa stropirii nu s-a stropit peste el.” 

Şi din nou: 

Și a grâit Domnul către Moise, spunând „Ia pe leviți din mijlo- 
cul fiilor lui Israel şi-i vei curăți pe ei. Și astfel vei face curățirea lor. 
Vei stropi de jur-împrejurul lor apa curăţirii."* 

Şi iarăşi: 

! Pieptul, ca parte a trupului. Aici în opoziţie: pieptul și mintea, trupul 
și sufletul. 

2 lezechiel XXXVI, 25-26. 


3 Numerii XIX, 12-13. 
4 Numerii VIII, 5-7. 

Apa de stropire este de curățire.’ 

Se vădeşte de aici că însăși stropirea cu apă capătă puterea îm- 
băierii mântuitoare, iar atunci când acestea se fac în Biserică, un- 
de credinţa este deplină, atât a celui care primeşte, cât şi a celui 
care dă, toate sunt în putere și pot fi împlinite și desăvârșire prin 
înalta putere a Domnului și adevărul credinței. 


XIII.]. Acum însă, dacă unii numesc nu creştini, ci clinici” 
pe cei care au dobândit harul lui Hristos prin apa mântuitoare 
și credinţa adevărată, eu nu ştiu de unde iau ei acest nume; doar 
dacă cei care au citit lucruri mai multe și mai ascunse i-au aflat 


pe clinicii aceştia la Hipocrate ori Soranus’. 


2. Căci eu, care cunosc clinicul din Evanghelie, știu că acelui 
paralitic și slăbănog, care a zăcut întins în patul său de-a lungul 
vieţii, slăbiciunea nu i-a stat împotrivă să ajungă la deplina sănă- 
tate cerească și nu numai că, prin mila Domnului, s-a sculat din 
pat, ci că el însuși și-a luat patul său, redobândite și înviorate fi- 
indu-i puterile. 


3. Și de aceea, pe cât ne este dat nouă să pricepem și să simţim 
prin credință, părerea mea este aceasta, că un creștin adevărat es- 
te socotit oricine a fost în Biserică, dobândind harul dumneze- 
iesc după rânduiala și legea credinţei. lar dacă cineva socotește 
că ei n-au dobândit nimic acolo, pentru că au fost doar udaţi de 
apa mântuitoare, dacă sunt goi și deșerți, să nu se amăgească că, 
de se vor boteza, vor scăpa de neajunsul bolii și se vor înzdrăveni. 
Dacă însă nu pot fi botezați cei care au mai fost sfințiți prin Bo- 
tezul Bisericii, pentru ce se îndoiesc de credinţa lor și de bunăra- 


1 Numerii XIX, 9. 

2 Clinici, după grecescul kMvixóç, „căzut la pat (bolnav)”, de la kàivý „pat, 
targă. 

3 Hipocrate, vestit medic grec al secolului al V-lea î.Hr., iar Soranus, me- 
dic roman din vremea lui Traian, în secolele I-al II-lea d. Hr. 

tea Domnului? Oare au dobândit cu adevărat harul Domnului, 
dar într-o măsură mai puțină și mai mică a darului dumnezeiesc 
şi a Duhului Sfânt, astfel încât, deși sunt socotiți creştini, totuşi 


nu pot fi egali celorlalți? 


XIV.1. Numai că Sfântul Duh nu este dat cu măsură, ci este 
revărsat cu totul asupra credinciosului. Căci, dacă ziua se iveș- 
te în mod egal pentru toți şi dacă soarele se revarsă cu lumină 
egală și asemenea peste toți, cu atât mai mult Hristos, soare şi zi 
adevărată în Biserica Sa, dăruieşte în egală măsură lumina vieţii 
veșnice. Vedem că taina acestei egalități este pomenită în Ieșirea, 
când din cer se revărsa mana și, prin preînchipuirea celor viitoa- 
re, arăta hrana pâinii cerești și mâncarea lui Hristos, Care avea 
să vină. Într-adevăr, acolo, fără deosebire de sex ori de vârstă, era 
cules pentru fiecare câte un gomor.! 


2. De aici se vădeşte că bunătatea lui Hristos și harul ceresc, 
care avea să vină mai apoi, se împart în mod egal tuturor, fără 
deosebire de sex, de ani, fără părtinire de persoană. Darul haru- 
lui duhovnicesc este revărsat peste tot poporul lui Dumnezeu. 
În chip deslușit același har duhovnicesc, care este primit în mod 
egal de credincioşi prin Botez, prin purtarea şi lucrarea noastră 
este mai apoi fie micșorat, fie sporit, după cum, în Evanghelie, 
sămânța Domnului este la fel semănată, dar, din pricina pămân- 
tului deosebit, una este nimicită, alta sporește felurit în bogăţie, 
fie în număr de treizeci, fie de şaizeci, fie de o sută, rodul fiind 
îmbelșugat. Astfel că, dacă fiecare este chemat pentru un dinar’, 
pentru ce să se micşoreze prin lucrare omenească ceea ce este 
egal împărțit de Dumnezeu? 

! Gomor (ebr. omer), unitate de măsură la vechii evrei, echivalând cu circa 
trei litre (o litră, din bra, circa 300 grame). 


2 Dinar, monedă de argint, ce apare în secolul al III-lea, echivalând cu 2,5 
ași (un as, circa 273 g de bronz). 

XV.1. lar dacă cineva se supără pentru că unii din cei ce se 
botezau, bolnavi fiind, erau încercaţi încă de duhuri necura- 
te, să știe că ticăloşia îndărătnică a diavolului are putere până 
la apa mântuitoare, însă la Botez pierde tot veninul ticăloşi- 
ei lui. Acest exemplu îl vedem la regele Faraon, care, împotri- 
vindu-se îndelung și stăruind în viclenia sa, s-a putut ţine și a 
putut avea putere până să ajungă la apă: după ce a ajuns la ea, 
a fost învins și nimicit. Că acea mare! a fost în fapt Taina Bo- 
tezului o mărturiseşte limpede Fericitul Apostol Pavel, când 
spune: 

Căci nu voiesc, fraţilor, ca voi să nu ştiţi că părinţii noștri au 
fost toți sub nor şi că toți au trecut prin mare şi toţi întru Moise au 

fost botezați şi în nor şi în mare. 

Și a adăugat, spunând: 

Însă toate acestea au fost pilde pentru noi.? 


2. Acest lucru se întâmplă chiar şi astăzi, ca prin exorciști dia- 
volul să fie biciuit, şi ars, şi chinuit cu cuvântul omenesc și cu 
puterea lui Dumnezeu și, chiar de spune adesea că iese și că pă- 
răseşte pe oamenii lui Dumnezeu, el totuși înșală în cele spuse și, 
fapt ce s-a întâmplat mai înainte prin Faraon, lucrează cu aceeași 
minciună a îndărătniciei și înșelăciunii. Totuşi, când se ajunge 
la apa mântuitoare și la sfinţirea prin Botez, trebuie să ştim și să 
avem încredere că acolo diavolul este înăbuşit, iar omul dăruit 
lui Dumnezeu se izbăveşte prin mila Lui. Căci, dacă scorpionii și 
șerpii, care au putere pe uscat, chiar de sunt aruncaţi în apă, pot 
avea putere sau își pot păstra veninul, de bună seamă și duhurile 
rele, care sunt numite scorpioni și şerpi şi sunt călcate în picioa- 
re prin noi de puterea dară de Domnul, mai pot totuși rămâne 
în trupul omului, în care, după ce a fost botezat și sfinţit, începe 


a locui Sfântul Duh. 


! Marea Roşie. 
2 I Corinteni X, 1-2, 6. 

XVI.1. De altfel, noi cunoaștem acest lucru chiar din fapte, 
că cei botezați de nevoie, în boală fiind și dobândind harul, sunt 
scăpaţi de duhul necurat de care erau tulburați mai înainte și tră- 
iesc în Biserică vrednici de laudă și demni de crezare și în fiece zi 
înaintează tot mai mult în sporirea harului ceresc și în creșterea 
credinţei, precum adesea, dimpotrivă, unii dintre cei care se bo- 
tează, sănătoși fiind, dacă vor începe mai apoi a păcărui, sunt lo- 
viçi de duhul necurat, care se întoarce la ei: astfel încât se vădeşte 
că diavolul, deși este alungat la Botez prin credinţa credinciosu- 
lui, se întoarce, dacă mai apoi va lipsi credinţa. 


2. Numai că, unora li se pare drept ca aceia care sunt murdă- 
riţi de apa nelegiuită din afara Bisericii, la potrivnici și antihriști, 
să fie socotiți ca botezați, dar ca aceştia! care se botează în Biseri- 
că să pară a dobândi mai puţin din mila și harul lui Dumnezeu și 
atât de mare cinstire să se arate ereticilor, încât cei care vin de la ei 
să nu fie întrebaţi de sunt scăldați sau stropiţi, de sunt clinici sau 
peripatetici?; dar astfel nouă ni se scade din adevărul întreg al cre- 
dinţei, iar Botezului Bisericii îi sunt încălcare măreţia și sfințenia. 


XVII. Am dat răspuns scris, preaiubite fiu, scrisorii tale, pe 
măsura firavei noastre smerenii și am arătat, pe cât am putut, ce 
simţim noi, neîmpiedicând pe nimeni să hotărască după cum 
socoate, căci fiecare întâistătător urmează să dea Domnului so- 
coteală pentru faptele sale, potrivit cu ceea ce scrie şi spune Feri- 
citul Apostol Pavel în Epistola sa câtre Romani: 

Și fiecare dintre noi va da seama pentru sine. Aşadar, să nu ne 

judecăm unii pe alții.’ 

Îţi doresc, fiule preaiubit, să fii întotdeauna bine sănătos. 


! Cei bolnavi, clinici, care primesc Sfântul Botez pe patul morţii. 
2 Peripatetici, oameni care umblă (sănătoși), după grecul mepinareiy, în 
opoziţie cu cei ce zac la pat, clinici. 


* Romani XIV, 12-13. 


SCRISOAREA LXX 


Ciprian, Liberalis, Caldonius, Iunius, Ceciliu, Policarp, 
Nicomedes, Felix, Marrutius, Successus, Lucian, 
Honoratus, Fortunatus, Victor, Donatus, Lucius, 

Herculanus, Pomponius, Dimitrie, Quintus, Saturninus, 
Marcus, celălalt Saturninus, celălalt Donatus, Rogatianus, 
Sedatus, Tertullus, Hortensius și iarăși celălalt Saturninus, 

Sattius doresc sănătate fraților Ianuarius, Saturninus, 
Maxim, Victor, celălalt Victor, Cassius, Proculus, 
Modianus, Cittinus, Gargilius, Eutychianus, celălalt 
Gargilius, celălalt Saturninus, Nemesianus, Nampulus, 
Antonianus, Rogatianus, Honoratus 


I.1. Fiind împreună în sinod’, am citit, frați preaiubiţi, scri- 
soarea pe care ați făcut-o despre cei ce par a fi fost botezați la 
eretici și schismatici, în care întrebaţi dacă, venind ei la Biserica 
Universală, care una singură este, trebuie să fie botezați. 


2. În această privinţă, deşi voi înşivă păziţi acolo adevărul și 
tăria rânduielii universale, totuși, fiindcă aţi socotit că, pentru 
dragostea pe care ne-o purtăm unii altora, trebuie să fim între- 
baţi, nu vă punem înainte o nouă părere a noastră, ci o aducem 
aici pe cea luată mai înainte de înaintașii noştri” şi păstrată de 


! Este vorba de sinodul din toamna anului 255. 

2 În scrisoarea următoare (LXXI) Sfântul Ciprian aminteşte pe Agrippi- 
nus și episcopii care, la Cartagina, în 220, au hotărât rebotezarea în Biserică 
a celor botezați la eretici. 

noi dimpreună cu voi, în aceeași bună înțelegere, ca unii care so- 
cotim şi ţinem ca fapt sigur că nimeni nu se poate boteza în afa- 
ra Bisericii, de vreme ce un singur Botez s-a statornicit în Sfânta 
Biserică şi scris este, căci spune Domnul: 

M-au părăsit pe Mine, izvorul apei vieții, şi şi-au săpat lacuri 
sparte, care nu pot ţine apa. 

Și iarăși Sfânta Scriptură poruncește şi spune: 

Înfrânează-te de la apă străină şi din izvor străin să nu bei? 


3. Mai înainte însă apa trebuie curățită și sfințită de preot, 
pentru ca cel ce botează să poată spăla prin Botezul său păcatele 
omului, fiindcă Domnul spune prin lezechiel: 

Și voi stropi peste voi cu apă curată şi vă veți curăți de toate în- 
tinăciunile voastre și de toți idolii voştri. Şi vă voi curăţi pe voi, şi 
vă voi da inimă nouă, şi duh nou voi pune în voi. 

Însă în ce fel poate curăţi și sfinți apa cel care însuși este ne- 
curat și la care nu este Duh Sfânt? Deoarece Domnul spune în 
Numerii: 

Și toate, pe care le va fi atins cel necurat, necurate vor fif 

Sau în ce fel, botezând, poate da cineva altuia iertarea păcate- 
lor ca unul care însuși nu se poate lepăda de păcatele sale în afa- 
ra Bisericii? 


II.1. Dar chiar și întrebarea care se pune la Botez este o măr- 
turie întru adevăr’. Căci, atunci când spunem: 


! Ieronim II, 13. 

2 Pildele lui Solomon IX, 18; citatul, în forma dată de Sfântul Ciprian, nu 
apare în Vulgata, dar este reprodus identic, cu acecași trimitere, la Fericitul 
Augustin, Refutationes, Scr. CVII, pct. I, 1. 

3 Iezechiel XXXVI, 25-26. 

í Numerii XIX, 22. 

5 Pasajul prezintă informaţii prețioase despre Simbolul de credinţă şi ri- 
tualul Botezului; cf. Adhemar d'Arles, La Théologie de Saint Cyprien, Paris, 
1922, pp. 231-232. 

„Crezi în viaţa veșnică și în iertarea păcatelor prin Sfânta 
Biserică?”, 

înţelegem că iertarea păcatelor nu se dă decât în Biserică, iar 
la eretici, unde nu este Biserica, nu se pot ierta păcatele. Și astfel, 
cei care susțin pe eretici, ori să-şi schimbe întrebarea, ori să pri- 
mească adevărul, dacă nu cumva ei le dau în seamă și Biserica tot 
acelora despre care se străduiesc a spune că au Botezul. 


2. Cel care se botează trebuie chiar să fie uns, pentru ca, după 
ce s-a primit ungerea’, adică unctio, să poată fi unsul lui Dum- 
nezeu și să poată avea în sine harul lui Hristos. lar mai apoi este 
Euharistia, unde cei botezați sunt unși cu ulei sfințit în altar?. În- 
să nu a putut sfinţi uleiul în sine cel care nu a avut nici altar, nici 
biserică. Prin urmare, la eretici, nu poate exista ungere duhov- 
nicească, deoarece este limpede că nu poate fi sfinţit uleiul și, la 
aceia, nu poate fi săvârșită Euharistia. Însă trebuie să ştim şi să ne 
amintim Că Scris este: 

Untdelemnul păcătosului să nu ungă capul meu.’ 

Acest sfat ni l-a dar înainte în Psalmi Sfântul Duh, ca nu 
cumva vreunul, abărtându-se și rătăcind la calea adevărului, să fie 
uns la eretici și la potrivnicii lui Hristos. 


3. Dar chiar pentru unul botezat, ce rugăciune poate face un 
episcop fără de lege şi păcătos, de vreme ce scris este: 


! Ungerea, gestul ritual al mirungerii, aici chrisma, după Xpioua, de la 
Xpleo, în latină unctio, de la ung(u ere. Sfântul Ciprian dă ambii termeni. Evi- 
dent, unctus Dei — 8 ypiotòç Toi Oso este unsul lui Dumnezeu, de unde (în 
varianta greacă), Xpiotóç, de unde Christus, numele Mântuitorului. 

2 Este o ungere reală, după cum arată cuvintele sanctificare olei creaturam 
„a Sfinți făptura cu ulei”, mai jos. Uleiul este sfințit pe altarul Bisericii, în cadrul 
Euharistiei. Ritualul african, ca și cel de la Roma, în sec. III d. Hr., este pre- 
zentat de Sf. Ipolit, după Ilapă5oo:ş' Amooroiuxij: Baptizetur... Et postea cum 
ascenderit, ungueatur a presbytero de illo oleo quod sanctificatum est, dicente: 
Ungueo te oleo sancto in nomine Iesu Christi. 

3 Psalmi CXL, 5. 

Dumnezeu nu-l ascultă pe păcătos: dar cel care va cinsti pe 
Dumnezeu și va face voia Lui, pe acela îl ascultă"? 

Însă cine poate da ceea ce însuși nu are, sau în ce fel poate adu- 
ce cele duhovnicești cel care însuși a pierdut pe Duhul Sfânt? Și 
pentru aceasta trebuie botezat și înnoit cel care vine necunos- 
cător la Biserică, pentru ca, înăuntru fiind, să fie sfinţit prin cei 
sfinţi, căci scris este: 

Sfinți să fiti, fiindcă şi Eu sunt sfânt, spune Domnul, 

astfel încât cel care a fost dus în rătăcire şi uns în afară să sca- 
pe în adevăratul Botez al Bisericii, chiar și de acest lucru, adică, 
de va veni ca orice om la Dumnezeu, căutând un preot, să nu dea 
peste un nelegiuit cu înșelăciunea rătăcirii. 


III.1. De altfel, a primi faptul că aceia ar fi botezat înseamnă a 
încuviinţa Botezul ereticilor şi schismaticilor. Și nu se poate ca o 
parte a lucrării lor să fie deșartă, și o altă parte să aibă putere. Da- 
că a putut boteza, a putut da şi Duh Sfânt, dacă însă nu poate da 
Duh Sfânt, fiindcă cel așezat în afară nu este cu Sfântul Duh, nici 
nu poate boteza pe cel care vine, de vreme ce și Botezul este unul 
singur, și Sfântul Duh unul singur, și Biserica una singură, înteme- 
iată de Domnul nostru Hristos pe Petru, temelia și legea unității. 


2. Astfel se face că, deoarece la aceia toate sunt deșarte și min- 
cinoase, nimic din ceea ce vor fi făcut ei nu trebuie încuviinţat 
de noi. Oare poate fi luat în seamă şi primit la Dumnezeu ceea 
ce fac cei pe care Domnul îi numeşte dușmanii și potrivnicii Săi, 
spunând în Evanghelia Sa: 

Cine nu este cu Mine este împotriva Mea; și cine nu culege cu 
Mine risipește. 


! Joan IX, 31. 

2 Leviticul X, 2. 

3 Matei XII, 30; același verset, uşor modificat (aduersus me), apare în De 
unitate ecclesiae a S£. Ciprian, iar la Luca XI, 23 (contra me); în Vulgata, pen- 
tru colligit avem congregat. 

Chiar și Fericitul Apostol Ioan, păzind poruncile și învățătu- 
rile Domnului, a pus în Epistola sa: 

Aţi auzit că vine Antihristul. Acum însă s-au făcut mulți anti- 
hristi. De aici cunoaștem că e ceasul cel de pe urmă. Dintre noi au 
ieșit, dar n-au fost de-ai nostri. Căci, dacă ar fi fost de-ai noştri, ar 
fi rămas cu noi.’ 


3. Prin urmare, și noi trebuie să luăm seama și să judecăm cu 
grijă, dacă și cei care sunt potrivnicii Domnului și sunt numiţi 
antihrişti pot da harul lui Hristos. De aceea, cei ce suntem cu 
Domnul și păstrăm unitatea Domnului și, din bunăvoința Lui, 
slujim în Biserică preoția, trebuie să lăsăm și să respingem și să 
le ținem ca fiind lumești cele pe care le fac potrivnicii Lui și an- 
tihriștii şi, celor care, venind din rătăcire și stricăciune, recunosc 
adevărata credinţă a Bisericii celei una să le dăm, prin toate Tai- 
nele sfântului har, adevărul unităţii şi credinţei. 

Vă dorim, fraţi preaiubiţi, să fiți întotdeauna bine sănătoși. 


l I Ioan II, 18-19. 

Ciprian salută pe fratele său Quintus 


I.1. Preaiubite frate, confrarele nostru Lucian m-a înștiințat 
că ai dorit să-ţi facem cunoscut ce gândim despre cei care se pare 
că au fost botezați la eretici şi schismatici. Ca să ştii ce au hotă- 
rât despre acest lucru, de curând, în sinod, foarte mulți confrați 
episcopi cu fraţii preoți, care au fost de față, ţi-am trimis o copie 
a acelei scrisori!. 


2. De fapt, nu ştiu de ce gând sunt mânaţi unii din confrații 
noştri să creadă că, de vor veni la noi cei care au fost stropiţi la 
eretici, nu trebuie botezați, de vreme ce spun că există un singur 
Botez. De bună seamă că este unul singur în Biserica Universa- 
lă, fiindcă Biserica este una singură și Botezul nu poate exista în 
afara Bisericii. Prin urmare, deoarece nu pot fi două botezuri, 
dacă ereticii botează cu adevărat, au ei înșiși Botezul. Și, cel ca- 
re, cu puterea dregătoriei sale, le oferă lor acest ajutor, se dă îna- 
poi dinaintea lor şi încuviințează ca un dușman și potrivnic al 
lui Hristos să pară că are puterea de a spăla, și de a curăți, și de 
a-l sfinți pe om. 


3. Noi însă spunem ca aceia care vin de acolo să nu fie rebo- 
tezați, ci să fie botezați. Căci ei nu primesc ceva acolo, unde nu 
este nimic, ci vin la noi, ca să primească aici, unde există și harul, 


! Este scrisoarea sinodală precedentă - LXX. 

și tot adevărul, fiindcă harul și adevărul unul sunt. Pe de altă par- 
te însă, unii din confrații noştri aleg mai degrabă să dea cinstire 
ereticilor, decâr să gândească la fel ca noi și, spunând că este un 
singur Botez, nu vor să-i boteze pe cei ce vin la noi. Astfel, pe de 
o parte, îngăduie ei înșiși două botezuri, dacă spun că şi la ere- 
tici este Botez, pe de alta, ceea ce este de bună seamă mai rău, se 
silesc să pună înainte și mai presus de Botezul adevărat, şi unic, 
și rânduit al Bisericii Universale murdara şi nelegiuita stropire a 
ereticilor, neluând seama că scris este: 

Celui care este botezat de un mort, la ce-i foloseste spălarea?! 

Este însă limpede că cei care nu sunt în Biserica lui Hristos se 
numără între cei morți și nu pot fi înviaţi unul de către altul care 
la rândul lui nu trăiește, de vreme ce Biserica este singura care, 
dobândind harul vieţii veșnice, trăiește veșnic și înviază poporul 
lui Dumnezeu. 


I.1. Ei spun că în aceasta urmează o datină din vechime?, 
când la cei vechi au fost primele începuturi ale ereziei și schisme- 
lor, încât se reveneau la ei cei care se îndepărtaseră de Biserică, 
dar fuseseră mai înainte botezați aici: așa că nu era atunci nevoie 
să-i boteze pe cei care se pocăiau și se întorceau la Biserică. 


2. Acest lucru îl respectăm chiar și noi astăzi, încât celor des- 
pre care e lucru vădit că au fost botezați aici și, de la noi, au tre- 
cut la eretici. Dacă mai apoi, recunoscându-și păcatul şi depăr- 
tându-se de rătăcire, se întorc la adevăr și la sânul Mamei, este de 
ajuns să li se pună mâna deasupra întru pocăință, pentru ca, fi- 
indcă fusese mai înainte oaie, pe această oaie răpită și rătăcitoare 
păstorul să o primească în staulul său. 


! Înţelepciunea lui lisus fiul lui Sirah XXXIV, 30-31; versetele acestea nu 
apar în traducerile moderne, dar există în Vulgata, la locul indicat. 

2 În Africa era obiceiul, cel puţin până la Sinodul de la Cartagina (220), 
de a nu reboteza pe ereticii reveniţi la Biserică, căci ei fuseseră botezați în Bi- 
serică înainte de a trece la erezie. 

3. Dacă însă cel care vine de la eretici nu se botezase mai înain- 
te în Biserică, ci a venit întru totul străin și păgân, trebuie botezat, 
ca să devină oaie, fiindcă una singură este apa din Sfânta Biserică, 
care face oi. Şi deoarece nimic nu poate fi comun minciunii și ade- 
vărului, întunericului și luminii, morţii și nemuririi, Antihristului 
și lui Hristos, în coate trebuie să păzim unitatea Bisericii Univer- 
sale și să nu cedăm vreunei credinţe şi dușmanilor adevărului. 


II.1. Însă nu trebuie să se legiuiască după obiceiuri, ci să se 
biruie prin judecară!. Căci nici Petru, pe care cel dintâi l-a ales 
Domnul și pe care a clădit Biserica Sa, pe când la o vreme Pavel 
i se împotrivea cu privire la tăierea împrejur, nu și-a cerut ceva 
pentru sine cu obrăznicie, nici nu s-a semeţit, încât să spună că el 
are întâietatea și că lui, în primul rând, trebuie să i se dea asculta- 
re de către cei mai tinerei și de către urmași, nici nu a disprețuit 
pe Pavel, pentru că mai înainte fusese prigonitorul Bisericii, ci a 
primit îndrumarea adevărului și a înțeles cu ușurință cugetarea 
întemeiată pe lege, pe care o avea Pavel, dând astfel pildă de în- 
țelegere şi de răbdare, așa că, să nu ţinem cu încăpățânare la ale 
noastre, ci pe cele ce, cu folos și izbăvitor, ne sunt puse înainte 
vreodată de către frații și confrații noștri, dacă sunt adevărate și 
legiuite, pe acestea mai degrabă să ni le însușim ca ale noastre. 


2. Pavel, urmărind acest lucru și sprijinind cu credință înţele- 
gerea și pacea, a adăugat în Epistola sa, spunând: 

Însă profeţii să vorbească în doi sau trei şi ceilalți să judece. lar 
dacă i se va fi descoperit ceva altuia, care şade, cel dintâi să tacă.? 

În acest loc, el ne-a învăţat şi ne-a arătat că multe sunt mai 
bine descoperite câte unuia în parte și că nimeni nu trebuie să 


! Pare a se face aluzie la Papa Ştefan, care ar fi dorit să se generalizeze prac- 
tica Bisericii sale, arogându-și întâietatea (primatul), ca fiind cel mai în vârstă 
și urmașul lui Petru. 


2 I Corinteni XIV, 29-30. 

lupte pentru ceea ce înţelesese el mai înainte și la care ţinea cu 
încăpățânare, ci să primească cu bucurie, de se va fi ivit ceva mai 
bun și mai de folos. Căci nu suntem biruiţi, când ni se oferă lu- 
cruri mai bune, ci suntem învăţaţi, mai ales în cele ce ţin de uni- 
tatea Bisericii și de adevărul nădejdii şi credinței noastre: pentru 
ca, fiind episcopi ai lui Dumnezeu și, prin bunăvoința Lui însuși, 
întâistătători ai Bisericii Lui, să știm că iertarea păcatelor nu se 
poate da decât în Biserică, iar potrivnicii lui Hristos nu-și pot în- 
suşi nimic din harul Lui. 


IV.1. Chiar acest lucru l-a hotărât și Agrippinus, bărbat de 
bună amintire, împreună cu ceilalți confrați de episcopat ai săi, 
care în acel timp cârmuiau Biserica Domnului în provincia Afri- 
ca și Numidia, și l-a întărit, după o cercetare cumpănită din par- 
tea soborului. Chiar și noi am urmat hotărârea acestora, cucer- 
nică și întemeiată pe lege, izbăvitoare a credinţei și potrivită Bi- 
sericii Universale. 


2. Şi, ca să știi, ce scrisoare am făcut în această privinţă, în nu- 
mele dragostei ce ne leagă, am trimis o copie a ei spre încunoș- 
tiințarea atât a ta, cât și a confraților noștri întru episcopat, care 
sunt acolo. 

Îţi doresc, frate preaiubit, să fii întotdeauna bine sănătos. 


SCRISOAREA LXXII 


Ciprian şi ceilalți doresc sănătate fratelui Ştefan 


I.1. Pentru a rândui anumite lucruri și pentru a le lămuri prin- 
tr-o cercetare în obşteasca adunare, am fost nevoiţi, frate preaiu- 
bit, să ne întrunim și, adunându-ne la un loc mai mulți episcopi, 
să ţinem un sinod; prin urmare aici s-au înfățișat și deslușit mul- 
te lucruri. Dar, mai ales, a trebuit să-ți scriu ţie și să supun pă- 
crunderii și înţelepciunii tale ceea ce ţine mai mult de puterea ie- 
rarhului și de unitatea Bisericii Universale și, în egală măsură, de 
rostul ei, care vine din rânduiala poruncii dumnezeiești: anume 
că cei ce sunt îmbăiaţi în afara Bisericii şi murdăriţi la eretici și 
schismatici de pata rușinoasă a apei lumești, când vor veni la noi 
și la Biserica, ce una singură este, trebuie să se boteze, pentru că 
nu este de ajuns să le punem mâna deasupra, spre a primi Duh 
Sfânt, dacă nu primesc și Botezul Bisericii. 


2. De fapt, abia atunci pot fi pe deplin sfinţiţi și să fie fii ai lui 
Dumnezeu, dacă se nasc printr-o îndoită taină, căci scris este: 

De nu se va naşte cineva din apă şi din Dub, nu poate intra în 
Împărăția lui Dumnezeu.! 

Căci afläm în Faptele Apostolilor? că s-a păzit de către Apos- 
toli și s-a păstrat prin adevărul credinţei mântuitoare acest lu- 
cru, astfel încât, deși în casa sutașului Corneliu, peste păgânii 


! Ioan III, 5. 
2 Faptele Apostolilor X. 

care erau de faţă acolo arzând de căldura credinţei și crezând din 
tot sufletul în Domnul, a coborât Sfântul Duh, de care umpluți 
fiind, binecuvântau pe Dumnezeu în felurite limbi, totuși Feri- 
citul Apostol Petru, aducându-și aminte de învățătura dumne- 
zeiască și de Evanghelie, le-a cerut să se boteze, chiar și cei care se 
umpluseră de Duhul Sfânt, pentru ca nimic să nu pară trecut cu 
vederea și pentru ca învățăturile Apostolilor să păstreze în toate 
legea rânduielii lui Dumnezeu și a Evangheliei. 


3. Însă, că nu este Botez ceea ce fac ereticii și că nimeni nu 
poate izbândi prin harul lui Hristos la cei, care sunt împotriva 
lui Hristos, s-a arătat deslușit de curând în epistola ce i-a fost 
scrisă cu privire la acest lucru lui Quintus, confratele nostru 
rânduit în Mauretania! și, de asemenea, în cea pe care au fä- 
cut-o mai înainte confrații noștri către coepiscopii întâistătă- 
tori în Numidia; câte o copie și a uneia, şi a celeilalte le-am adă- 
ugat la sfârșit. 


II.1. Adăugăm fără înconjur, frate preaiubit, cu încuviințarea 
și puterea tuturor, faptul că, și de vor fi fost rânduiți mai înainte 
preoți sau diaconi chiar în Biserica Universală, iar mai apoi, vi- 
cleni și răzvrătiți, s-au ridicat împotriva Bisericii ori, printr-o nu- 
mire nelegiuită, au fost înălțaţi la eretici, de către falși episcopi 
și antihriști, împotriva rânduielii lui Hristos și, înaintea unuia și 
Sfântului Altar, s-au străduit să aducă afară jertfe mincinoase şi 
nelegiuite, aceștia, când se întorc, trebuie să fie primiţi cu aceas- 
tă condiţie: să intre în comuniune ca laici și să fie mulțumiți că 
sunt primiţi la pace, ca unii care s-au arătat a fi dușmani ai păcii 
și nici nu trebuie ca aceştia, întorcându-se la noi, să păstreze ace- 
leași arme ale înscăunării și rangului cu care s-au răzvrătit împo- 
triva noastră. 


! Mauretania și Numidia, provincii nord-vest africane, pe teritoriul actual 
al Algeriei și Marocului. 

2. Prin urmare, potrivit este ca preoții și slujitorii care slujesc 
altarul și jertfele să fie fără de cusur și nepătaţi, deoarece Dom- 
nul Dumnezeu în Levitic grăieşte și spune: 

Omul în care va fi fost pată şi meteahnă să nu se apropie ca să 
aducă daruri lui Dumnezeu.! 

De asemenea, în Ieşirea, ne poruncește aceleași lucruri şi spune: 

Iar preoţii care se apropie de Domnul Dumnezeu să se sfințeas- 
că, ca nu cumva să-i lase Domnul.? 

Și din nou: Și, când se apropie să slujească la altarul Celui 
Sfânt, să nu aducă în ei păcatul, ca să nu moară. 

Însă ce păcat poate fi mai mare sau ce pată mai urâtă decât 
faptul de a se fi ridicat împotriva lui Hristos, decât faptul de a fi 
destrămat Biserica Lui, pe care El a pregătit-o și a întemeiat-o cu 
Sângele Său, decât ca, uitând de pacea Evangheliei și de iubire, 
să fi luptat cu nebunia dezbinării dușmănoase împotriva popo- 
rului lui Dumnezeu, unit în suflet și în cuget? 


3. Şi, chiar dacă aceștia se întorc mai apoi la Biserică, nu-i mai 
pot întoarce, nici a-i chema la sine pe cei care, înșelați fiind de 
ei și ajunși de moarte în afara Bisericii, au pierit fără de împărtă- 
șanie și iertare și ale căror suflete, în ziua judecății, și le vor cere 
chiar din mâinile acestora, care s-au dovedit făptașii și capii pier- 
zaniei. Prin urmare, unora ca aceștia, care se întorc, este de ajuns 
să li se arate îngăduință, dar trădarea nu trebuie poftită în casa 
credinţei. Căci oare ce păstrăm pentru cei buni și nevinovaţi și 
care nu s-au depărtat de Biserică, dacă îi cinstim pe cei care s-au 
despărțit de noi și s-au ridicat împotriva Bisericii? 


II.1. Acestea ţi le-am adus la cunoștință, frate preaiubit, pen- 
tru cinstirea, cât și dragostea curată dintre noi, socotind că și ție, 


! Leviticul XXI, 21. 
2 Ieşirea XIX, 22. 
3 Ieşirea XXVIII, 43. 

pe măsura adevăratei tale cucernicii și credinţe, îţi sunt pe plac 
cele ce sunt deopotrivă evlavioase și adevărate. De altfel, ştim 
că unii nu vor să părăsească acel ceva, odată dobândit, nici să-și 
schimbe lesne țelul lor, ci, prin legătura nestricată a păcii şi înțe- 
legerii între ei, să păstreze, ca fiind ale lor, unele lucruri pe care şi 
le-au însușit pe nedrept cândva. 


2. În această pricină, nici noi nu silim și nu dăm lege cuiva, de 
vreme ce, în cârmuirea Bisericii, fiecare întâistătător are liberta- 
tea voinţei sale și va da seamă de lucrarea sa înaintea Domnului. 

Îți dorim, frate preaiubit, să fii mereu bine sănătos. 


SCRISOAREA LXXIII 


Ciprian transmite sănătate fratelui lubaianus 


[.1. Mi-ai scris, preaiubite frate, dorind să çi se aducă la cu- 
noștință gândul sufletului nostru, anume ce părere avem despre 
botezul ereticilor, care, așezați și rânduiți în afara Bisericii, își 
însușesc un lucru care nu ţine nici de dreptul, nici de putinţa 
lor. Acest lucru noi nu-l putem socoti nici hotărât, nici legiu- 
it, de vreme ce este limpede că, la ei, acesta este împotriva legii. 
Şi, fiindcă am mai arătat într-o scrisoare a noastră! ce gândim 
cu privire la aceasta, ca să scurtez, ţi-am trimis o copie a acelei 
scrisori, cuprinzând ceea ce am hotărât în sinod, când am fost 
de față foarte mulți și, de asemenea, ce i-am răspuns mai apoi în 
scris confratelui nostru Quintus?, care avea întrebări privitoare 
la aceeași pricină. 


2. Chiar și acum, după ce ne-am întrunit, atât episcopii Pro- 
vinciei Africa’, cât și ai Numidiei, în număr de șaptezeci și unu, 
am întărit din nou, prin hotărârea noastră, același lucru, hotă- 
rând că există un singur Botez, care a fost statornicit în Biserica 
Universală și, pentru aceasta, nu sunt rebotezaţi, ci botezați de 
noi cei care, venind dintr-o apă străină și lumească, trebuie spă- 
aţi şi sfinții cu adevărul apei mântuitoare. 


! Scrisoarea LXX. 

2 Scrisoarea LXXI. 

3 Africa şi Numidia, privincii nord-africane, astăzi: Tunisia, Algeria și, 
parțial Mauretania. 

II.1. Și nu ne tulbură, frate preaiubit, ceea ce ai cuprins în scri- 
soarea ta!, anume că novaţienii rebotează pe cei pe care-i atrag de 
la noi, de vreme ce nu ţine de noi ce fac dușmanii Bisericii, câtă 
vreme noi înșine păstrăm cinstea puterii noastre și tăria judecă- 
ţii și adevărului. Căci Novaţian, după obiceiul maimuţelor care, 
deşi nu sunt oameni, se iau după cele omenești, vrea să-și însu- 
șească autoritatea şi adevărul Bisericii Universale, în vreme ce el 
însuși nu este în Biserică, ba, dimpotrivă, s-a arătat a fi împotriva 
Bisericii, ca răzvrătit şi vrăjmaş. Știind de bună seamă că Botezul 
este unul singur, tocmai pe acesta unul și-l dorește, ca să spună că 
Biserica este la el și ca să ne facă pe noi eretici. 


2, Noi însă, care ţinem capul şi rădăcina unei singure Biserici, 
ştim cu siguranță și suntem încredințați că nimic nu-i este îngă- 
duit celui din afara Bisericii și că Botezul, care este unul singur, 
la noi este, aici unde el însuși fusese mai înainte botezat, pe când 
păzea și judecata și adevărul sfintei unități. Iar dacă Novaţian so- 
cotește că cei botezați în Biserică trebuie rebotezaţi în afara Bise- 
ricii, ar fi trebuit să înceapă cu sine însuși, pentru ca cel dintâi să 
fie rebotezat printr-un botez din afară și eretic el, care socotește 
că trebuie să fie botezați în afară, în urma Bisericii, ba mai degra- 
bă, împotriva Bisericii. 


3. Pentru ce, fiindcă Novaţian cutează să facă acest lucru?, noi 
să socotim că nu trebuie făcut? Cum așa? Pentru că Novaţian 
doreşte a-și însuși pe nedrept Scaunul episcopal, oare pentru 
aceasta noi trebuie să renunțăm la Scaun? Și fiindcă Novaţian se 
zbate să aşeze un altar și să aducă jertfe împotriva a ceea ce este 
îngăduit, noi trebuie să stăm departe de altar și de jertfe, ca să nu 
pară că împlinim jertfe asemănătoare cu ale lui? Este de-a drep- 
cul fără de noimă și o prostie ca, deoarece Novaţian își însuşeşte 


1 Scrisoarea LXXI. 


2 Rebotezarea. 

pe nedrept închipuirea adevărului în afara Bisericii, Biserica să 
părăsească adevărul. 


II.1. Însă la noi nu este un lucru nou sau neașteptat să soco- 
tim că cei ce vin la Biserică de la eretici trebuie să se boteze, de 
vreme ce sunt de acum mulți ani şi vreme îndelungată, de când, 
sub Agrippinus!, bărbat de bună amintire, întruniţi fiind foarte 
mulți episcopi, am hotărât acest lucru și, de atunci, până în ziua 
de azi, atâtea mii de eretici, întorși în provinciile noastre la Bise- 
rică, nu au refuzat și nici nu au stat la îndoială, ci, dimpotrivă, au 
primit cu înţelegere şi cu bucurie, să dobândească harul îmbăie- 
rii dătătoare de viață și al Botezului mântuitor. 


2. Căci nici nu-i este greu unui învățător să sădească cele ade- 
vărate și legiuite într-unul care, după ce a lepădat ticăloşia ere- 
tică și a descoperit adevărul Bisericii, vine pentru a învăţa și în- 
vaţă pentru a trăi. Să nu sporim lipsa de simţire a ereticilor prin 
sprijinul îngăduinței noastre, când ei de bună voie și de îndată se 
supun adevărului. 


IV.1. Aceasta mai cu seamă că am găsit scris deslușit, în scri- 
soarea? a cărei copie mi-ai trimis-o, faptul că nu e de cercetat 
cine a botezat, de vreme ce acela care s-a botezat a putut primi 
iertarea păcatelor, după credința sa. Am socotit că nu trebuie 
trecut cu vederea acest lucru, mai ales când am luat seama că, în 
aceeași scrisoare, se face vorbire chiar despre Marcion’? astfel, în- 
cât se spune că cei care vin de la el nu trebuie botezați, pentru că 
ei par a se fi botezat deja în numele lui Hristos. 


! În jurul anului 220. 

2 Nu se cunoaşte adresantul, e posibil să fi fost trimisă de către Sf. Ştefan, 
de la Roma. 

3 Unul dintre ereziarhii vremii. Avem mai jos un catalog al principalelor 
erezii care au marcat viața Bisericii, începând cu veacul al III-lea. 

2. Prin urmare, trebuie să privim cu luare-aminte credinţa ce- 
lor care cred în afara Bisericii, anume dacă, potrivit acelei cre- 
dinţe, pot avea parte de har. Căci, dacă noi și ereticii avem o sin- 
gură credinţă, poate fi și un singur har. Dacă patripasienii, an- 
tropienii, valentinienii, apeleţienii, ofiţii, marcioniţii și celelalte 
molime și săbii ale ereticilor și otrăvuri întru răsturnarea adevă- 
rului, mărturisesc împreună cu noi același Tată, același Fiu, ace- 
lași Duh Sfânt, aceeași Biserică, atunci poate fi acolo și un singur 
Botez, dacă este și o singură credinţă. 


V.1. Şi, ca să nu mă lungesc, trecând prin toate ereziile și relu- 
ând neroziile ori nebuniile fiecăreia, fiindcă nici nu-mi face plă- 
cere să spun ceea ce fie mă îngrozește, fie mi-e silă să cunosc, să 
cercetăm acum numai cu privire la Marcion, despre care ai făcut 
vorbire în scrisoarea trimisă nouă, anume dacă poate sta în pi- 
cioare rânduiala Botezului său. 


2. De bună seamă, Domnul, după Învierea Sa, trimiţându-Și 
ucenicii, îi învaţă în ce fel trebuie să boteze și le spune: 

Datu-Mi-s-a toată puterea în cer şi pe pământ; mergeţi aşadar 
și învățați toate neamurile, botezându-i pe ei în numele Tatălui şi 
al Fiului şi al Sfântului Dub.! 

Lasă a se înțelege că este Sfânta Treime, cea în a cărei taină să 
fie botezate neamurile. Oare Marcion ţine, păzeşte, această Trei- 
me? Oare mărturisește pe acelaşi Dumnezeu- Tatăl Creatorul, ca 
și noi? Recunoaste el pe acelaşi Fiu Hristos, năcut din Fecioa- 
ra Maria, Care, Cuvânt fiind, S-a întrupat, Care a luat asupra Sa 
păcatele noastre, Care a învins moartea prin moarte, Care, în- 
cepând cu Sine, cel dintâi, El Însuși a înviat în trup și le-a arătat 
ucenicilor Săi că a înviat cu același trup. 


! Marei XXVIII, 18-19; termenul utilizat pentru actul Botezului, t#inguo, 
tinguere, înseamnă „a uda, scălda, stropi, cufunda”. 

3. Cu totul alta este la Marcion și la ceilalți eretici credinţa. 
Ba, mai mult, la aceia nu este nimic decât viclenie, şi blasfemie, 
și încordare potrivnică curăției și adevărului. Prin urmare, în ce 
fel poate părea că, prin credinţa sa, a dobândit iertarea păcate- 
lor și harul milosteniei dumnezeieşti cel care se botează la ace- 
ia, cel care nu a avut adevărul credinţei înseși? Iar dacă, aşa cum 
li se pare unora, cineva a putut primi ceva în afara Bisericii, du- 
pă credinţa sa, a primit de bună seamă acel ceva în care a crezut. 
Crezând însă într-o amăgire, n-a putut primi adevărul, ci, mai 
degrabă, a primit lucruri străine și lumești, pe măsura celui în 
care credea. 


VII. 1. Acest fel de botez profan și păcătos îl atinge cu pătrun- 
dere profetul Ieremia, spunând: 

De ce cei care mă supără sunt mai puternici? Rana mea este 
petrecătoare, de unde mă voi vindeca? În vreme ce se face [tot mai 
mare], mi s-a făcut ca 0 apă înșelătoare, ce n-are crezare.| 

Prin profet, Duhul Sfânt face vorbire despre apa înșelătoare 
și care nu are crezare. Ce este această apă mincinoasă și vicleană? 
De bună seamă, cea care închipuieşte Botezul și, sub învăluirea 
prefăcăroriei, zădărniceşte harul credinței. 


2. Iar dacă cineva s-a putut boteza în afară și a putut dobândi 
iertarea păcatelor, după credința strâmbă, după aceeași credință 
a putut dobândi şi Duh Sfânt și nu e nevoie să i se pună mâna 
deasupra lui, care vine să primească Duh și să fie pecetluit?. Căci, 


! Ieremia XV, 18; în Scrisoarea Sfântului Ciprian găsim astfel versetul: 
Ut quid qui contristant me, praevalent. Plaga mea solida est, unde sanabor? 
Dum fit, facta est mihi quasi aqua mendax non habens fidem. Textul din Sep- 
tuaginta, Vulgata și, prin urmare, Biblia sinodală este sensibil diferit; formula 
finală, subliniată mai sus, poate fi transpusă prin: care nu prezintă încredere, 
nevrednică de crezare. 

2 Pecetea mirungerii. 

fie a putut dobândi în afară, cu credinţa sa, și una și alta, fie nu a 
primit nici una, nici alta, ca unul care fusese în afară. 


VII.1. Se vădește însă unde și prin cine se poate da iertarea 
păcatelor, care, de bună seamă, se dă la Botez. Căci Domnul, în- 
tâi lui Petru, pe care a clădit Biserica și de la care a rânduit și a 
arătat obârșia unităţii, i-a dat puterea aceasta, ca ceea ce acela va 
fi dezlegat pe pământ dezlegat să fie și în cer. 


2. Chiar și după Înviere, grăieșre Apostolilor, spunând: 
Precum M-a trimis pe Mine Tatăl, vă trimit şi Eu pe voi. 
După ce a spus aceasta, a suflat asupra lor și le-a zis: 

Luaţi Duh Sfânt, de veți fi iertat păcatele cuiva, îi vor fi iertate; 
de le veţi fi tinut pe ale cuiva, ținute vor fi. 

De aici înțelegem că numai întâistătătorilor în Biserică și ce- 
lor așezați după legea Evangheliei și rânduiala Domnului le este 
îngăduit să boteze și să dea iertarea păcatelor, dar că nu se poate 
lega ceva, nici dezlega, afară, unde nu este cel care poate fie să le- 


ge, fie să dezlege. 


VIII. 1. Nici acest lucru, frate preaiubit, nu-l propovăduim 
fără întemeierea Sfintei Scripturi, atunci când spunem că toate 
sunt de la Dumnezeu rânduite, printr-o lege anume și o rându- 
ială a lor, și că nimeni nu-și poate însuși, împotriva episcopilor și 
preoţilor, ceva ce nu stă în dreptul și puterea sa. Căci și Core și 
Datan și Abiron? au încercat împotriva lui Moise și a preotului 
Aaron să uzurpe pentru ei cinstea de a jertfi și totuși nu au făcut, 
fără a fi pedepsiţi, ceea ce, cu nelegiuire, au cutezat. 


2. Și fiii lui Aaron;, care au așezat foc străin pe altar, au pie- 
rit de îndată sub privirile Domnului, care S-a mâniat. Această 


! loan XX, 21-23. 
2 Vezi Numerii XVI. 
3 Vezi Leviticul X. 

pedeapsă îi așteaptă pe cei care aduc apă străină într-un botez 
mincinos, căci judecata dumnezeiască se răzbună și pedepsește 
pe eretici, dacă săvârșesc împotriva Bisericii ceea ce este îngădu- 
it numai Bisericii. 


IX.1. Iar dacă unii spun că celor care fuseseră botezați în Sa- 
maria!, la venirea Apostolilor Petru și loan, le-a fost doar pusă 
deasupra mâna, pentru a primi Duh Sfânt, dar că nu au fost re- 
botezați, vedem, frate preaiubit, că întâmplarea aceea nu se potri- 
vește în nici un chip pricinii de față. Căci aceia care crezuseră în 
Samaria și crezuseră cu credință adevărată și înăuntrul Bisericii, 
care una este și căreia singure îi este îngăduit să dea harul Botezu- 
lui și să dezlege păcatele, erau dinainte botezați de către diaconul 
Filip?, același pe care îl trimiseseră Apostolii. Și de aceea cei care 
dobândiseră Botezul după rânduială și în Biserică nu mai trebuia 
să fie botezați, ci s-a făcur de Petru și loan numai ceea ce lipsea, 
astfel încât, printr-o rugăciune pentru ei, după ce li s-a pus mâna 
deasupra, s-a chemat și s-a revărsat peste ei Duhul Sfânt. 


2. Şi acum se săvârşeşte la noi acest lucru, așa că cei ce se bo- 
tează în Biserică se înfățișează întâistătătorilor Bisericii şi, prin 
rugăciunea noastră și punerea deasupra a mâinii, primesc Duh 
Sfânt și se împlinesc cu pecetea Domnului». 


X.1. Așadar, preaiubire frate, nu avem de ce să socotim că tre- 
buie să cedăm ereticilor și că trebuie să le lăsăm lor Botezul, care 


! Faptele Apostolilor VIII, 14-17. 

2 Faptele Apostolilor VIII, 18. 

3 Este Confirmatio după ritualul african al secolului al III-lea, poate şi 
roman, așa cum apare în Apostolica Traditio (Ipolit): „Să se boteze... Și, ast- 
fel curățindu-se, să se îmbrace de acum cu toţii și apoi să intre în biserică. Jar 
episcopul, punându-și mâna deasupra, să invoce, spunând... Și pecet/uindu-i pe 
frunte, să-i îmbrăţișeze. Cf. Adhemar d'Arles, La Théologie de Saint Cyprien, 
Paris, 1922, p. 232. 

s-a dat doar unei singure Biserici. Ține de un bun oștean să apere 
împotriva răzvrătiților şi dușmanilor tabăra comandantului său. 
Ţine de un conducător slăvit să păzească steagurile încredințate 
lui. Scris este: 

Domnul Dumnezeul tău este Dumnezeu zelos.! 


2. Noi, cei care am primit Duhul lui Dumnezeu, trebuie să 
avem zelul sfintei credințe, râvnă prin care Fineas? a plăcut și, 
câștigând pe Dumnezeu, a potolit mânia Celui aprins să piardă 
poporul. De ce luăm în seamă lucruri străine și stricate și potriv- 
nice unităţii dumnezeieşti, noi, care nu cunoaştem decât pe unul 
Hristos și una singură Biserică a Lui? 


3. Biserica, asemenea Raiului, a închis înăuntru, între ziduri- 
le sale, pomii roditori, dintre care se taie și se aruncă în foc acela 
care nu dă rod bun. Acești pomi îi udă cu patru râuri, adică pa- 
tru Evanghelii, prin care dăruiește harul Botezului într-o mân- 
tuitoare și cerească îmbăiere. Oare poate uda din izvoarele Bise- 
ricii cel ce nu se află înăuntru, în Biserică? Oare poate împărți 
cuiva băuturile curate şi mântuitoare ale Raiului cel ce, „ticăloșit 
și osândit de sine însuși” și alungat departe de izvoarele Raiului, 
s-a veştejit și a slăbit de uscăciunea setei veșnice? 


XI.1. Strigă Domnul ca, cel ce însetează, să vină și să bea din 
râurile de apă vie, care s-au revărsat din pântecele Lui. Unde va 
să vină cel care însetează, oare, la eretici, unde izvorul şi revărsa- 
rea de apă vie nu există cu desăvârşire, sau la Biserică, care una 
este și a fost întemeiată pe unul singur, cel care, prin cuvântul 


! Deuteronomul IV, 24; Vulgata hieronimiană are: Dominus Deus tuus 
ignis consumens est Deus aemulator, faţă de Sf. Ciprian, doar: Deus zelans. 
Dar îndată apare și „Cel aprins.... 

2 Numerii XXV. 

3 Vezi loan VII, 37-38. 

Domnului, a și primit cheile ei? Aceasta este una singură, care ți- 
ne şi păzeşte toată puterea Mirelui şi a Domnului! ei. 


2. În aceasta, noi suntem în frunte și luptăm pentru cinstirea 
și unitatea ei şi apărăm cu dăruire plină de credință harul și sla- 
va ei. Cu îngăduinţa lui Dumnezeu, noi udăm poporul însetat 
al lui Dumnezeu, noi păzim hotarele izvoarelor vieţii. Dacă păs- 
crăm dreptul asupra stăpânirii noastre, dacă păzim taina unităţii, 
pentru ce suntem noi cei ce încalcă adevărul, pentru ce suntem 
trădători ai unităţii? Apa Bisericii, vrednică de crezare, mântui- 
toare și sfântă, nu poate fi stricată și pângărită, precum însăși Bi- 
serica este nestricată și neprihănită. 


3, Dacă ereticii s-au dăruit Bisericii şi s-au aşezat în Biserică, 
se pot folosi şi de Botez şi de celelalte bunuri mântuitoare. Dacă 
însă nu sunt în Biserică, ba și lucrează împotriva Bisericii, în ce 
fel pot boteza cu Botezul Bisericii? 


XII.1. Căci nu mic lucru și neînsemnat le este dat ereticilor 
atunci când noi ținem seama de botezul lor, de vreme ce de aici 
încep izvorul întregii credinţe, și intrarea mântuitoare în nădej- 
dea vieţii veșnice, şi bunăvoința lui Dumnezeu, întru curățirea şi 
învierea robilor Săi. 


2. Căci, dacă cineva s-a putut boteza la eretici, tot astfel a pu- 
tut primi și iertarea păcatelor. Dacă a dobândit iertarea păca- 
telor, a fost și sfințit, iar dacă a fost sfinţit, a devenit templu al 
lui Dumnezeu: întreb al cărui Dumnezeu? Dacă al Creatorului, 
de bună seamă nu a putut cel care nu a crezut în El. Dacă al lui 
Hristos, nu poate deveni templu al Lui cel care tăgăduiește pe 
Hristos Dumnezeu. Dacă al Sfântului Duh, fiindcă Cei Trei una 


! Domnului; nu uităm că Dominus înseamnă „Stăpân, Domn stăpânitor”. 

sunt, în ce fel Duhul Sfânt poate fi binevoitor cu cel care este 
vrăjmașul, fie al Fiului, fie al Tatălui? 


XIII. 1. Prin urmare, în zadar unii, învinși fiind pe tărâmul 
judecății, ne pun înainte obiceiul, ca și cum obiceiul ar fi mai 
puternic decât adevărul sau, în cele duhovniceşti, nu ar trebui 
mai degrabă să urmeze ceea ce s-a revelat de către Sfântul Duh. 
Într-adevăr, se poate ierta celui care rătăceşte din neştiință, pre- 
cum spune despre sine Fericitul Apostol Pavel: 

Care mai întâi am fost bulitor şi prigonitor şi batjocoritor, dar 
am binemeritat milă, căci am făcut-o din neştiinţă?! 


2. Însă, după ce a avut parte de inspiraţie și revelaţie, cel ca- 
re stăruiește în ceea ce greșise, cunoscător fiind și cu bună ştiin- 
tă, păcătuiește fără îngăduinţa neştiinţei. Căci el se sprijină pe o 
prejudecată şi o oarecare îndărătnicie, cu toate că este învins de 
buna judecată. 


3. Și nu spună nimeni: „Ceea ce am primit de la Apostoli, 
aceasta urmăm’, deoarece Apostolii nu ne-au lăsat decât una sin- 
gură Biserică și unul singur Botez, care nu este rânduit decât în 
aceeași Biserică, și nu găsim pe nimeni care să fi fost primit de 
Apostoli la același Botez și să fi intrat în comuniune după ce a 
fost botezat la eretici, încât să pară că Apostolii au îngăduit bo- 
tezul ereticilor. 


XIV.1. Iar dacă unii, ca și cum le-ar fi spre ajutor ereticilor, zic 
ceea ce a spus Apostolul Pavel: 

Însă totuși, fie din făţărie, fie în adevăr, Hristos Se propovăduieşte,? 

noi găsim că acest lucru nu poate fi de nici un folos în apăra- 
rea celor ce-i sprijină pe eretici și îi aplaudă. 

! I Timotei I, 13. 

? Filipeni I, 18. 

2, Căci nu despre eretici sau despre botezul lor vorbea Pavel 
în epistola sa, încât să se arate că a spus ceva ce privește aceas- 
tă pricină. Vorbea despre fraţii săi, dintre care unii umblau în 
neorânduială și împotriva învățăturii Bisericii, iar alții păzeau, 
cu teamă de Dumnezeu, adevărul Evangheliei!. El a spus că unii 
dintre ei au propovăduit statornic și fără teamă cuvântul Dom- 
nului, dar alții au căzut în pizmă și dezbinare, că unii au păstrat 
în jurul lor iubirea binevoitoare, dar că alţii au ales dihonia rău- 
voitoare, însă el, cu toare acestea, le îndură pe toate cu răbdare, 
numai ca, fie în adevăr, fie din prefăcătorie, numele lui Hristos, 
pe care-L predica Pavel, să ajungă la cunoaşterea cât mai multo- 
ra, iar sămânţa nouă și până atunci nelucrată a cuvântului să în- 
colţească prin predica celor ce-l grăiau. Una este ca cei ce sunt 
înăuntru, în Biserică, să vorbească în numele lui Hristos, dar cu 
totul altceva este ca cei care sunt în afară şi lucrează împotri- 
va Bisericii să boteze în numele lui Hristos. De aceea, cel care-i 
sprijină pe eretici să nu se dezvinovăţească cu ceea ce a spus Pa- 
vel despre frați, ci să arate dacă a socotit că trebuie să se lase ceva 
ereticilor sau dacă a încuviinţat credința și botezul acestora, sau 
dacă a hotărât că prefăcuţii și hulitorii pot primi iertarea păcate- 
lor în afara Bisericii. 


XV.1. Dacă însă privim cu luare-aminte ce au gândit Aposto- 
lii despre eretici, vom găsi că aceștia blesteamă și resping ticălo- 
șia nelegiuită a ereticilor. Căci, de vreme ce ei spun că cuvântul 
lor se târăşte ca un rač, în ce fel poate da iertarea păcatelor acest 
cuvânt, care se târăște ca un rac spre urechile ascultătorilor? Și, 
de vreme ce spun că zici o însoţire nu este între dreptate şi nedrep- 
tate, nici o împărtășire între lumină şi întuneric”, în ce fel poa- 


! Vezi Filipeni I, 1 şi urm. 

2 Vezi II Timotei II, 17; rac, lat. cancer, este și denumirea populară pen- 
tru cangrenă. 

3 Vezi II Corinteni VI, 14. 

te întunericul să lumineze, ori nedreptatea să facă dreptate? lar 
dacă spun că ei nu sunt de la Dumnezeu, ci de la duhul lui An- 
tihristi, în ce fel iau asupră-le cele duhovniceşti şi dumnezeiești 
ei, care sunt vrăjmașii lui Dumnezeu și ale căror piepturi le-a îm- 
presurat duhul lui Antihrist? 


2. De aceea, dacă, părăsind rătăcirile îndărătniciei omeneşti, 
ne întoarcem cu credință adevărată și cucernică la întemeierea 
Evangheliei şi la tradiția Apostolilor, înţelegem că nimic în legă- 
tură cu harul mântuitor al Bisericii nu este îngăduit celor care, 
dezbinând și lovind Biserica lui Hristos, sunt numiţi de Hristos 
Însuși vrăjmași, iar de Apostolii Lui, antihriști. 


XVI.1. Nu se poate ca cineva, pentru a împresura adevărul 
creștin, să scoată înainte numele lui Hristos şi să spună: „Cei bo- 
tezaţi, oriunde și în orice fel, în numele lui Hristos, au dobândit 
harul Botezului”?, de vreme ce Hristos Însuși grăiește și spune: 

Nu oricine Îmi zice: Doamne, Doamne, va intra în Împărăția 
cerurilor. 

Şi iarăși ne poruncește și ne învaţă ca nimeni să nu se lase cu 
ușurință înşelat, în numele Său, de profeți și hristoși mincinoși. 


2. Mulţi, zice, vor veni în numele Meu, zicând: „Eu sunt Hris- 
tos” şi pe mulți îi vor înşela. 

Iar mai apoi adaugă, spunând: 

Dar voi luaţi seama: iată, dinainte v-am spus vouă toate.* 

De aici se vădește că nu trebuie îndată primite și luate cele ce 
sunt aruncate în numele lui Hristos, ci cele ce sunt săvârșite în 
adevărul lui Hristos. 


! Vezi I loan IV, 3. 

2 Acest argument, folosit de cei ce admiteau botezul ereticilor, va fi reluat de 
Firmilianus, Episcopul Cezareii, va fi discutat și în Scrisoarea LXXV, pct. IX. 

3 Marei VII, 21. 

4 Marcu XIII, 6 și 23. 

XVII.1. Iar dacă, în Evanghelie și în epistolele Apostolilor, 
este strecurat, la iertarea păcatelor, numele lui Iisus Hristos, nu 
este ca și cum Fiul singur, fie fâră Tatăl, fie împotriva Tatălui, ar 
putea fi de folos cuiva, ci ca să se arate iudeilor, care se mândreau 
că ei Îl au pe Tatăl, că la nimic nu le-ar putea fi de folos lor Ta- 
tăl, dacă nu credeau în Fiul, pe Care Acela Îl trimisese — căci cei 
care-L cunoșteau pe Dumnezeu Creatorul ca Tată trebuiau să-L 
cunoască şi pe Fiul Hristos — şi nici nu s-ar amăgi pe ei înșiși și 
nu s-ar lăuda cu privire la Tatăl singur, fără cunoașterea Fiului 
Său, Care și spunea: 

Nimeni nu vine la Tatăl decât prin Mine. 

Tot El arată limpede că numai cunoaşterea Amândorura este 
cea care mântuieşte, spunând: 

Aceasta este viața veșnică: să Te cunoască pe Tine, singurul 
Dumnezeu adevărat, şi pe lisus Hristos, pe Care L-ai trimis? 

Așadar, de vreme ce, din propovăduirea și mărturia lui Hris- 
tos Însuși, trebuie cunoscut mai înainte Tatăl, Care a trimis, iar 
după aceea Hristos, Care a fost trimis, nu poate fi nădejde de 
mântuire decât după ce au fost cunoscuți Amândoi împreună; 
în ce fel, fără să-L cunoască pe Dumnezeu- Tatăl, ba chiar hulin- 
du-L, se poate socoti că cei care la eretici se numesc botezați în 
numele lui Hristos au dobândit iertarea păcatelor? 


2. Căci una a fost rânduiala iudeilor în vremea Apostolilor, 
alta cea privitoare la neamuri. Iudeii, fiindcă primiseră Botezul 
foarte vechi al Legii și al lui Moise, trebuiau să fie botezați şi în 
numele lui Iisus Hristos, potrivit cu ceea ce, în Faptele Apostoli- 
lor, grăieşte Petru către ei și spune: 

Pocăiţi-vă şi să se boteze fiecare dintre voi în numele Domnului 
Iisus Hristos, spre iertarea păcatelor, şi veţi primi darul Sfântului 


! loan XIV, 6. 
2 Ioan XVII, 3. 

Dub. Căci a voastră făgăduinţa și a fiilor voştri și a tuturor, rând 
pe rând, pe câţi îi va chema Domnul Dumnezeul nostru.! 

Petru numește pe lisus Hristos, nu pentru că Tatăl ar fi fost 
trecut cu vederea, ci pentru ca Tatălui să-l fie alăturat și Fiul. 


XVIII.1. Pe de altă parte, atunci când, după Înviere, Aposto- 
lii sunt trimiși de Domnul la neamuri, li se poruncește să bote- 
ze pe păgâni în numele Tatălui și al Fiului și al Sfântului Duh. 
Aşadar, cum spun unii că, în afara Bisericii, ba chiar împotriva 
Bisericii, numai în numele lui lisus Hristos, oriunde şi oricum, 
păgânul botezat poate dobândi iertarea păcatelor, de vreme ce 
Însuși Hristos poruncește ca neamurile să fie botezate întru una 
și desăvârșita? Treime? 


2. Dacă nu cumva cel care tăgăduiește pe Hristos este tăgădu- 
it de către Hristos, dar cel care-L tăgăduieşte pe Tatăl, pe Care 
Însuși Hristos L-a mărturisit, nu este tăgăduit, și cel care huleș- 
te împotriva Celui pe Care Hristos L-a numit Domnul și Dum- 
nezeul Său, răsplătit de Hristos, dobândeşte iertarea păcatelor 
și sfințirea Botezului! Însă, cu ce putere poate dobândi la Botez 
iertarea păcatelor, tăgăduind pe Dumnezeul Creatorul lui Hris- 
tos”, când chiar această putere, prin care suntem botezați și sun- 
tem sfințiţi, Hristos a primit-o de la acelaşi Tată pe Care L-a nu- 
mit mai mare, de la Care a cerut să fie slăvit, a Cărui voie a împli- 
nit-o, până la ascultarea de a bea paharul și de a suferi moartea? 


3. Aşadar, ce altceva înseamnă, decât a te face părtaş cu ereti- 
cii hulitori, faptul de a vrea să aperi şi să susţii că cel care hulește 
greu şi păcătuiește împotriva Tatălui şi a Domnului şi a Dumne- 


! Faptele Apostolilor II, 38-39. 

? Una și desăvârşita— pentru plena et adunata. 

Dumnezeu Creatorul lui Hristos, Deum creatorem Hristi, desigur „pe 
Dumnezeu (ca) Tatăl lui Hristos”, 

zeului Hristos poate primi iertarea păcatelor în numele lui Hris- 
tos? Apoi, cum se face ca cel care tăgăduiește pe Fiul să nu-L aibă 
nici pe Tatăl, însă cel care-L tăgăduiește pe Tatăl să pară a-L avea 
pe Fiul, în vreme ce Însuși Fiul dă mărturie și spune: 

Nimeni nu poate veni la Mine, dacă nu i-a fost dat aceluia de 
la Tatăl? 

Astfel, încât este limpede că, în Botez, nu se poate primi de la 
Fiul nici o iertare a păcatelor, pe care este vădit că nu a dat-o Ta- 
tăl, mai cu seamă că tot El reia și spune: 

Orice răsad, pe care nu l-a sădit Tatăl Meu cel ceresc, va fi smuls 
din rădăcină.? 


XIX.1. Iar dacă ucenicii lui Hristos nu vor să înveţe de la 
Hristos, câtă preamărire şi cinstire se datorează numelui Tatălui, 
să înveţe măcar din pilde pământești și lumești și să ştie că, nu fä- 
ră cea mai mare mustrare, a spus Hristos: 

Fiii veacului acestuia sunt mai înţelepţi decât fiii luminii.” 

În veacul acesta, dacă cineva va aduce ocară tatălui cuiva, 
dacă, jignitor şi nerușinat, îi va răni cinstea și numele cu gura-i 
blestemată, fiul se supără și se mânie şi poate încerca din toate 
puterile să răzbune ocara adusă tatălui său. Oare tu socoteşti că 
Hristos lasă nepedepsiți pe necredincioși și nelegiuiţi şi pe cei ce 
hulesc împotriva Tatălui Său și că, în Botez, iartă păcatele celor 
despre care știe că, după ce s-au botezat, aruncă iarăși aceleași 
ocări împotriva Tatălui, că păcătuiesc prin ticăloşia necontenită 
a limbii lor blestemate? Oare un creștin, un rob al lui Dumne- 
zeu, poate gândi acest lucru în mintea sa, ori să-l creadă în cre- 
dinţa sa, ori să-l grăiască în cuvântul său? 


2. Şi unde sunt sfintele învățături ale Legii, care spun: 


! Joan VI, 65. 
2 Matei XV, 13. 
3 Luca XVI, 8. 

Cinstește pe tatăl şi pe mama ta? 

De bună seamă, numele tatălui, care se cere a fi cinstit la om, 
nu poate fi încălcat fără de pedeapsă la Dumnezeu! Unde va fi 
ceea ce Hristos Însuși spune în Evanghelie: 

Cine va blestema pe tată sau pe mamă, cu moarte să sfârșească.? 

Iar Cel care porunceşte ca cei ce-și hulesc părinţii trupeşti să 
fie pedepsiți şi să fie ucişi, îi stârneşte El Însuși pe cei care hulesc 
împotriva Tatălui ceresc și duhovnicesc și pe vrăjmașii Bisericii, 
mama lor!? 


3. Dimpotrivă, se susține de către unii un lucru de blestemat 
și de respins, când se spune că Acela care ameninţă cu osândă 
veșnică pentru păcat pe cel ce a hulit împotriva Sfântului Duh, 
tot El sfințește în Botezul mântuitor pe cei ce hulesc împotriva 
lui Dumnezeu-Tatăl. Iar cei ce socotesc că trebuie să se intre în 
comuniune cu astfel de oameni, veniţi la Biserică fără Botez, oa- 
re nu socotesc că se fac părtași la păcatele altora, ba chiar veșni- 
ce, primindu-i pe cei ce nu se pot lepăda de păcatele blasfemiilor 
lor decât în Botez? 


XX.1. Pe de altă parte, cât de nelalocul lui și strâmb lucru 
este, ca, atunci când înșiși ereticii, respingând greșeala ori nele- 
giuirea în care fuseseră mai înainte, primesc adevărul Bisericii, 
noi să ciuntim legile și tainele acestui adevăr și să spunem celor 
ce vin și se căiesc că au dobândită iertarea păcatelor, cu toate că 
înşişi mărturisesc că au păcătuit și că pentru aceasta vin la îndu- 
rarea Bisericii? 


2. De aceea, frate preaiubit, trebuie să păzim cu tărie și să 
propovăduim credința și adevărul Bisericii Universale și, prin 
toate învăţăturile Evangheliei și ale Apostolilor, să arătăm rân- 
duiala sfintei porunci și a unităţii. 


! Ieşirea XX, 12. 
2 Matei XV, 4. 

XXI.1. Nu cumva puterea Botezului este mai mare sau mai ta- 
re decât mărturisirea, decât suferința aceea, când cineva mărturi- 
sește pe Hristos înaintea oamenilor, când se botează cu propriul 
sânge? Și totuși nici acest Botez nu este de folos ereticului, căci, 
deşi L-a mărturisit pe Hristos, a fost ucis în afara Bisericii: nici 
dacă sprijinitorii și apărătorii ereticilor îi numesc martiri pe ereti- 
cii uciși în timpul mincinoasei mărturisiri a lui Hristos şi le atri- 
buie slava şi cununa pătimirii, împotriva mărturiei Apostolului, 
care spune că aceștia, deși arși și uciși, nu pot avea nici un folos. 


2. Iar dacă ereticului nu-i poate fi de folos pentru mântuire 
nici Botezul mărturisirii publice şi al sângelui, fiindcă nu există 
mântuire în afara Bisericii, cu cât mai mult nimic nu-i va fi de 
folos acestuia, dacă, în ascunzișul și peştera tâlharilor, atins de 
molima apei stricate, nu numai că nu s-a lepădat vădit? de vechi- 
le păcate, ci a mai adăugat şi altele noi, și mai mari? 


3. De aceea, Botezul nu ne poate fi comun nouă și ereticilor, 
cu care nu ne este comun nici Dumnezeu-Tatăl, nici Hristos Fi- 
ul, nici Sfântul Duh, nici credința, nici Biserica însăși. Şi, pen- 
tru aceasta trebuie să se boteze cei care vin de la erezie la Biseri- 
că, pentru ca cei care, prin Botezul legiuit și adevărat și unic al 
Sfintei Biserici, se pregătesc pentru Împărăția lui Dumnezeu să 
se nască și printr-o taină, și prin cealaltă, căci scris este: 

Dacă nu se va fi născut cineva din apă şi din Dub, nu poate in- 
tra în Împărăţia lui Dumnezeu.? 


XXII.1. În acest loc unii, ca și cum, prin presupuneri ome- 
nești, ar putea goli de adevăr propovăduirea Evangheliei, ni-i 


! Vezi I Corinteni XIII, 3. 
2 S-a lepădat vădit: exponere trimite la vechea practică a mărturisirii pu- 
blice a păcatelor. 


3 Ioan III, 5. 

pun în înainte pe catehumeni!, întrebând dacă vreunul dintre 
aceștia, înainte de a se fi botezat în Biserică, prins fiind şi ucis 
în timpul mărturisirii numelui lui Hristos, pierde oare nădejdea 
mântuirii şi răsplata mărturisiri, pentru că nu a mai apucat a re- 
naște prin apă. 


2. Prin urmare, astfel de oameni, susținători și apărători ai 
ereticilor, să ştie în primul rând, că acei catehumeni păstrează în 
întregime credința și adevărul Bisericii și că, pentru a înfrunta 
diavolul, ei pornesc din tabăra lui Dumnezeu cu deplina și des- 
chisa cunoaştere a lui Dumnezeu-Tatăl şi a lui Hristos-Fiul şi a 
Sfântului Duh, apoi, că nu sunt lipsiţi de Taina Botezului, ca 
unii botezați cu cel mai slăvit și cel mai măreț Botez, despre ca- 
re și Domnul spunea că El are a fi botezat cu alt Botez’; însă că, 
botezați fiind prin sângele lor și sfințiți prin pătimire, se desăvâr- 
șesc și dobândesc harul făgăduinței lui Dumnezeu o spune des- 
lușit în Evanghelie Însuși Domnul, atunci când, în chiar timpul 
pătimirii Sale, grăiește tâlharului, care crede și mărturisește, și 
căruia îi făgăduiește că va fi împreună cu El în Rai. 


3. De aceea noi, cei ce stăm în fruntea credinței şi adevărului, 
nu trebuie să-i amăgim, nici să-i înșelăm pe cei care vin la credin- 
tă şi adevăr și, căindu-se, cer cu stăruinţă să le fie iertate păcatele, 
ci, îndreptaţi fiind şi schimbaţi de noi, să-i pregătim, prin învă- 
ţăturile cereşti, pentru Împărăţia cerurilor. 


XXIII.1. Dar zice cineva: „Ce va fi cu cei care, venind de la 
erezie la Biserică, au fost primiţi în trecut fără Botez?” Domnul, 
în milostivirea Sa, are puterea de a îngădui să nu-i despartă de 
răsplata Bisericii Sale nici pe cei care, primiţi fiind pur şi simplu 
în Biserică, au adormit în Biserică. 


! Catec(h)umeni sau, ca aici, catechumini: cei aflaţi în curs de iniţiere în ve- 
derea creștinării prin Botez, kernxovuevoi de la katnxéw „a învăţa, a catehiza”. 


2 Vezi Luca XII, 50. 

2. Căci, dacă s-a greșit odinioară pentru aceasta, nu trebuie 
totuși să se greșească mereu, deoarece se potriveşte mai mult ce- 
lor înţelepţi și cu frică de Dumnezeu să se supună de bună vo- 
ie și fără de întârziere adevărului vădit și dovedit, decât să lupte 
cu înverșunare și îndărătnicie pentru eretici, împotriva fraților 
și episcopilor. 


XXIV.1. Şi nimeni să nu socotească că ereticii, pentru că le 
este cerut Botezul, fiind tulburaţi cu pricina unui al doilea bo- 
tez, sunt împiedicaţi să vină la Biserică. 


2. Ba, dimpotrivă, sunt chiar mai mult îmboldiţi în nevoia 
de a veni, tocmai de această mărturie a adevărului, ce li s-a vădit 
și dovedit lor. Dar, de vor fi văzut că acest lucru, prin judecata și 
hotărârea noastră, se cercetează și se rânduiește astfel, încât este 
socotit drept și legiuit Botezul, prin care s-au botezat acolo la ei, 
vor socoti că ei au pe drept și legiuit chiar Biserica și celelalte da- 
ruri ale Bisericii și că nu vor avea motiv de a veni la noi, de vreme 
ce, având Botezul, par a le avea şi pe celelalte. Acum însă, când 
recunosc că nu există nici un Botez în afară și că iertarea păcate- 
lor nu se poate da în afara Bisericii, mai dornici și mai grăbiţi se 
zoresc spre noi şi cer stăruitor răsplata și darurile Bisericii-ma- 
me, încredinţaţi că nu pot ajunge în nici un chip la făgăduinţa 
adevărată a harului dumnezeiesc de nu vor fi venit mai întâi la 
adevărul Bisericii. Nici nu se vor împotrivi a se boteza la noi, cu 
Botezul legiuit și adevărat al Bisericii, de vor fi aflat de la noi că 
au fost botezați și de Pavel cei care mai înainte se botezaseră prin 
Botezul lui Ioan’, precum citim în Faptele Apostolilor. 


XXV.1. Şi acum, la unii dintre noi este susţinut Botezul ereti- 
cilor şi, poate dintr-o oarecare pizmă de a boteza din nou, se so- 


! Este o trimitere la Sfântul Ioan Botezătorul, Înaintemergătorul Dom- 
nului. Ucenicii lui au primit mai apoi și Botezul lui Hristos. 

cotește neîngăduit faptul de a boteza în urmă dușmanii lui Dum- 
nezeu, deși aflăm că au fost botezați cei pe care loan! îi botezase 
mai înainte, acel loan, socotit mai mare între profeți, cel umplut 
de harul dumnezeiesc încă din pântecele mamei sale, cel sprijinit 
de duhul și puterile minunate ale lui Ilie, care nu a fost potrivni- 
cul Domnului, ci Înaintemergător şi propovăduitor, care, nu nu- 
mai că a vestit dinainte pe Domnul, dar L-a și arătat ochilor, care 
L-a botezat pe Hristos Însuşi, prin Care se botează ceilalți. 


2. Iar dacă un eretic a putut dobândi dreptul de a boteza, nu- 
mai fiindcă a botezat mai înainte, Botezul nu va mai fi al celui ce-l 
are pe drept, ci al celui care și-l însușeşte pe nedrept și, deoarece 
Biserica şi Botezul nu pot fi în nici un chip despărțite una de al- 
ta, cel care a putut apuca mai întâi Botezul și-a însușit deopotrivă 
și Biserica, şi celui care a ajuns înainte, începi a-i părea eretic tu, 
care, deși ai fost mai înainte, ai rămas al doilea, tu care, cedând și 
încinzându-i mâna?, ai pierdut dreptul pe care-l primiseși. 


3. Însă cât de primejdios este ca, în treburile dumnezeiești, 
cineva să dea înapoi de la dreptul și puterea sa o spune limpede 
Sfânta Scriptură, atunci când, în Facerea, Isav? și-a pierdut întâ- 
ietatea și nu a mai putut primi ceea ce a pierdut odată. 


XXVI.1. Ţi-am scris pe scurt aceste lucruri, ca răspuns, pe 
potriva smereniei noastre, frate preaiubit, nesilind pe nimeni și 
nejudecând dinainte, astfel încât fiecare episcop în parte să facă, 
după cum judecă, având puterea neîngrădită a judecății sale. 


2. Noi, pe cât ne stă în putință, nu ne certăm din pricina ere- 
ticilor cu confrații noștri episcopi, cu care păstrăm înţelegerea și 
pacea Domnului, mai cu seamă că și Apostolul spune: 

! Vezi Matei XXXIII, 1 şi 59. 


2 Întinzându-i mâna/dându-i mâinile, „nanus dando”, în semn de reconciliere. 
3 Vezi Facerea XXVII, 7 şi 59; întâietatea sau primatul. 

Iar dacă cineva va fi socotit să caute pricină, noi nu avem ase- 
menea obicei, nici Biserica lui Dumnezeu. 

Se păzesc de către noi, cu răbdare și cu blândeţe, iubirea su- 
fleească, cinstea soborului, legătura credinței, buna înţelegere 
între ierarhi. Pentru aceasta, pe cât am putut în smerenia noas- 
tră, cu voia și insuflarea Domnului, ţi-am scris chiar şi cărticica 
de acum — Despre folosul răbdării —, pe care ţi-am trimis-o, pen- 
tru dragostea pe care ne-o putăm. 

Îţi doresc, frate preaiubit, să fii întotdeauna bine sănătos. 


LI Corinteni XI, 16. 

2 Tratatul XII în ediția Hartel. De bono patientiae este o adaptare după De 
patientia a lui Tertulian. Cu excepția începutului şi sfârșitului, proprii Sfântu- 
lui Ciprian, cuprinsul dezvoltă cam aceleaşi reme, dar este mai bine proporţio- 
nat, fără digresiunile lui Tertulian, abundent în citate biblice, preocupat de in- 
struirea, mai cu seamă practică, a cititorului (Ed. Paul Monceaux, III, p. 312). 


SCRISOAREA LXXIV 


Ciprian salută pe fratele său Pompeius! 


I.1. Deşi, frate preaiubit, în scrisorile ale căror copii ţi le-am 
trimis, am cuprins pe deplin cele ce au trebuit spuse despre Bote- 
zul ereticilor, totuși, fiindcă ai dorit să ţi se aducă la cunoştinţă, ce 
mi-a răspuns la scrisoare? fratele nostru Ştefan, ţi-am trimis o co- 
pie a acestui răspuns scris. De îndată ce o vei citi, vei înţelege tot 
mai mult greșeala lui, căci se străduiește să apere cauza ereticilor 
împotriva creștinilor şi împotriva Bisericii lui Dumnezeu. 


2. Căci printre alte lucruri, pe care le-a scris cu nepricepere și 
lipsă de înţelepciune, fie pline de semeție, fie fără de legătură cu 
pricina, ori potrivnice lui însuși, a ajuns chiar să spună: 

„Așadar, dacă unii vin la voi de la vreo erezie, să nu se înno- 
iască nimic, față de ceea ce s-a transmis, să se pună mâna peste 
ei” întru pocăință, de vreme ce înşişi ereticii nu botează într-un 
fel al lor pe cei ce trec de la unii la alţii, ci pur și simplu îi primesc 
în comuniune.“ 


! Probabil Episcopul de Sabrata, în Tripolitania (Libia actuală). Cf. Sen- 
tentiae Episc. LXXXTII-LXXXV. 

2 Scrisoarea LXXII, pare-se, la care face aluzie Episcopul de Cirta (Sent. 
Episc. 8), ca fiind citită la sinodul din 1 septembrie 256. 

3 Reamintim că punerea mâinii, yetpoTovia, yeipoĝecig, este gestul ritual al 
binecuvântării și transmiterii Duhului Sfânt. 

+ Pasajul este controversat; în contextul Botezului, formula apare în Scr. 
XXXIII, pet. II; XXX, pet. VIII: nihil innovari, innovetur, innovandum. 


SCRISORI 379 


I.1. S-a împotrivit să se boteze în Biserică „cel care vine de la 
vreo erezie”, adică, a socotit că botezurile tuturor ereticilor sunt 
drepte și după lege. Și, cum toate ereziile luate în parte își au bo- 
tezurile și felurirele lor păcate, el, intrând în comuniune cu bote- 
zul tuturor, a adunat păcatele tuturor, îngrămădite în inima sa. 


2. Şi a poruncit ca să nu se înnoiască nimic Jaţă de ceea ce s-a 
lăsat moștenire, ca şi cum înnoiește cel care, păzind unitatea, ce- 
re pentru Biserica cea una un singur Botez, iar nu acela care, ui- 
tând de unitate, îşi însuşeşte astfel minciunile și molimele îm- 
băierii lumești. Nimic să nu se înnoiască, zice, față de ceea ce s-a 
lăsat moștenire. De unde este moştenirea asta? Este oare cea care 
coboară din întemeierea Domnului şi a Evangheliei ori vine din 
învăţăturile și epistolele Apostolilor? 


3. Că trebuie să se facă cele ce sunt scrise, o mărturisește și o 
spune dinainte Dumnezeu, grăind către lisus Navi: 

Nu se va depărta cartea acestei legi de gura ta şi vei cugeta la ea 
Zi si noapte, ca să iei seama ca să faci toate cele scrise în ea.! 

De asemenea, Domnul, trimițând pe Apostolii Săi, le porun- 
ceşte ca neamurile să fie botezate și învăţate să păzească toate 
câte le-a poruncit El? Prin urmare, dacă se poruncește în Evan- 
ghelie ori în epistolele Apostolilor, sau este cuprins în Faptele 
Apostolilor, ca cei care vin de la vreo erezie să nu fie botezați, ci 
numai mâna să fie pusă deasupra lor întru pocăință, să se păzeas- 
că această dumnezeiască și sfântă tradiţie. Dacă însă, peste tot, 
ereticii nu sunt numiţi nimic altceva decât vrăjmași și antihriști, 
dacă sunt vădiți tuturor ca unii de ocolit și żicăãlosi, care însisi s-au 
osândit”, cum se face că par a nu trebui osândiți de noi aceia care, 
e limpede în mărturia Apostolilor, că s-au osândit ei înșiși? 


l Iosua I, 8. 
2 Vezi Matei XXVIII, 20. 
3 Tit I, 10. 

4. Astfel încât nu trebuie să-i defăimeeze pe Apostoli, ca și 
cum ei ar fi încuviinţat botezurile ereticilor, ori ar fi intrat în co- 
muniune cu aceia, fără de Botezul Bisericii, de vreme ce aseme- 
nea lucruri au scris Apostolii despre eretici; şi aceasta, când încă 
nu se răspândiseră ciumele eretice mai primejdioase, și încă nu 
ieșise din Pont Marcion Ponticul, al cărui învățător, Cerdon, a 
venit la Roma în timpul Episcopului Hyginus, care a fost al no- 
uălea în Cetate. Urmându-l pe acesta și adăugând încă alte nele- 
giuiri la cele dinainte, Marcion a început a huli încă mai neruși- 
nat și mai cutezător decât ceilalți împotriva lui Dumnezeu- Tatăl 
Creatorul și a sprijinit cu mai multă nelegiuire și răutate nebu- 
nia eretică, răzvrătită împotriva Bisericii. 


HI.1. lar dacă mai apoi s-a vădit că au apărut erezii mai mul- 
te și mai rele și dacă în urmă niciodată nicăieri nu s-a dat învăţă- 
tura, nici nu s-a scris, ca ereticului să-i fie pusă mâna numai spre 
pocăință şi astfel să se intre în comuniune cu el, și dacă nu es- 
te decât un singur Botez, care este la noi şi este înăuntru și, din 
bunăvoința lui Dumnezeu, a fost încredinţat numai unei singu- 
re Biserici, ce este îndârjirea sau prejudecata asta, să pui datina 
omenească mai presus de porunca lui Dumnezeu și să nu înţe- 
legi că Dumnezeu Se supără și Se mânie ori de câte ori datina 
omenească strică şi nesocotește învățăturile dumnezeiești, pre- 
cum strigă şi spune prin profetul Isaia: 

Poporul ăsta Mă cinstește cu buzele, însă inima lor este depar- 
te de Mine. Dar fără rost Mă cinstesc, învățând rânduieli şi datini 
omeneşti. 


2. De asemenea, Domnul, la fel dojenind și mustrând, adau- 
gă şi spune în Evanghelie: 

Lepădaţi poruncile lui Dumnezeu, ca să statorniciți datina 
voastră. ? | 


! Isaia XXIX, 13. 
2 Marcu VII, 13. 

Amintind această învățătură, chiar Fericitul Apostol Pavel ne 
previne și ne învață, spunând: 

Dacă cineva învaţă altfel şi nu se mulțumește cu cuvintele sănă- 
toase ale Domnului nostru lisus Hristos şi ale învățăturii Lui, seme- 
Hit de prostie şi nestiind nimic, depărtează-te de unul ca acesta.’ 


IV.1. De bună seamă, strălucită și legiuită datină ni se pune 
înainte, prin învățătura fratelui nostru Ștefan, care ne dă nouă 
întemeierea potrivită! Căci în același loc al scrisorii sale a adău- 
gat: „De vreme ce nici ereticii înșiși nu botează într-un fel anu- 
me al lor pe cei care trec de la unul la altul, ci doar îi primesc în 
comuniune.” Într-atât de rău a fost prăvălită Biserica lui Dum- 
nezeu, mireasa lui Hristos, încât să urmeze pildele ereticilor, lu- 
mina să ia învățătură de la întuneric spre a săvârși tainele cerești, 
iar creștinii să facă ceea ce fac antihriștii!? 


2. Însă ce orbire a sufletului este aceasta, ce ticăloşie, a nu voi 
să cunoşti unitatea credinţei ce vine de la Dumnezeu-Tatăl şi din 
predania lui lisus Hristos, Domnul și Dumnezeul nostru? Căci, 
dacă la eretici pentru aceasta nu este Biserică, fiindcă este una 
singură și nu poate fi împărțită şi, dacă pentru aceasta acolo nu 
este Duh Sfânt, fiindcă este unul singur și nu poate fi la profani 
și la cei de afară: de bună seamă și Botezul, care este strâns în 
aceeaşi unitate, nu poate fi la eretici, fiindcă nu poate fi despărțit 
nici de Biserică, nici de Duhul Sfânt. 


V.1. Sau, dacă ei pun puterea Botezului în seama măreției nu- 
melui, astfel încât cei care se botează în numele lui Iisus Hristos, 
oriunde și oricum, sunt socotiți a fi înnoiţi și sfințiți în numele 
aceluiași Hristos și acolo se pune mâna deasupra celui botezat 
întru primirea Sfântului Duh: pentru ce aceeași măreție a acelu- 
iaşi nume nu are în punerea mâinii aceeași putere pe care se pre- 
tind că o are în sfințirea Botezului? 


! I Timotei VI, 3-5. 

2. Iar dacă cel care s-a născut în afara Bisericii poate deveni 
templu al lui Dumnezeu, pentru ce nu S-ar putea revărsa Duhul 
Sfânt asupra acestui templu? Căci cel care s-a sfințit prin mărtu- 
risirea păcatelor la Botez și s-a schimbat duhovnicește într-un 
om nou s-a învrednicit să primească Sfântul Duh, de vreme ce 
Apostolul spune: 

Câţi în Hristos v-aţi botezat, în Hristos v-aţi îmbrăcat.’ 


3. Dacă cel care, botezându-se la eretici, poate îmbrăca pe 
Hristos, cu atât mai mult poate primi Duhul Sfânt, pe Care L-a 
trimis Hristos. Altfel, Cel care a fost trimis va fi mai mare decât 
Acela care trimite, de vreme ce cineva, botezat în afară, a apucat 
să-L îmbrace pe Hristos, dar n-a putut cuprinde în sine Duhul 
Sfânt, aceasta dacă Hristos ar putea fi îmbrăcat fără de Duhul, 
ori Duhul ar putea fi despărțit de Hristos. 


4. E o prostie chiar și să se spună că cineva se poate naşte du- 
hovniceşte la eretici, unde nu se îngăduie Duhul, de vreme ce es- 
te duhovnicească a doua naștere, în care ne naștem întru Hris- 
tos, prin îmbăierea renașterii. Căci singură apa nu poate curăţi 
păcatele, nici sfinți pe om, dacă nu are Duh Sfânt. De aceea, tre- 
buie să primească: fie că este Duhul acolo unde spun ei că este 
Botez, fie că nu este Botez acolo unde nu este Duhul, fiindcă nu 


poate fi Botez fără de Duhul. 


VI.1. Însă ce noimă are să spui și să te încăpățânezi a spune că 
pot fi fiii lui Dumnezeu cei care nu sunt născuţi? în Biserică? Fap- 
tul că Botezul este cel în care moare omul vechi şi se naşte cel nou 
îl arată limpede și o dovedește Fericitul Apostol, când spune: 

El ne-a mântuit, prin îmbăierea naşterii din nou? 


! Galateni III, 27. 
2 Este desigur vorba de [re]naşterea duhovnicească, prin Botez. 


5 Tic MI, 5. 

2. lar dacă în îmbăiere, adică în Botez, este nașterea din nou, 
în ce fel poate naște fii lui Dumnezeu prin Hristos erezia, care 
nu este Mireasă a lui Hristos? Căci Biserica este singura care, le- 
gată și unită duhovnicește cu Hristos, naşte fii, de vreme ce iarăși 
spune același Apostol: 

Hristos a iubit Biserica şi S-a dat pe Sine pentru ea, ca s-o sfin- 
țească, curățind-o prin îmbăierea apei.! 

Aşadar, dacă aceasta este iubita și mireasa, care ea singură es- 
te sfințită de Hristos și singură este curăţită prin îmbăierea Lui, 
este limpede că erezia, care nu este Mireasa lui Hristos, nu poate 
fi nici curățită, nici sfințită prin îmbăierea Lui, nu poate naște fii 
lui Dumnezeu. 


VIL.1. Însă, pe de altă parte, nu prin punerea mâinii se naște 
cineva, când primeşte Duhul Sfânt, ci la Botez, pentru ca cel de 
acum născut să primescă Duhul, precum s-a făcut la întâiul om, 
la Adam. Dumnezeu mai înainte l-a plăsmuit, apoi a suflat în fa- 
ţa lui suflare de viaţă?. 


2. Căci Sfântul Duh nu poate fi primit dacă mai întâi nu a 
fost cine să-L primească. Însă, de vreme ce nașterea creștinilor 
este în Botez, iar naşterea și sfinţirea Botezului sunt numai la 
Mireasa lui Hristos, care poate zămisli duhovnicește și naște fii 
lui Dumnezeu, unde și din ce şi cui i s-a născut cel care nu este 
fiu al Bisericii? Ca să-L poată avea cineva pe Dumnezeu ca Tată, 
să aibă mai întâi Biserica drept Mamă! 


3. Însă, deoarece în nici un chip nici o erezie, dar nici vreo 
schismă, nu poate avea în afară sfinţirea Botezului mântuitor, 
într-atât a izbucnit îndărătnicia neclintită a fratelui nostru Şte- 


! Efeseni V, 25-26. 
2 A insuflat în fața lui suflare de viață, „ins4/fflavit in faciem eius flatum 
vitae”. 

fan, încât se încăpățânează a spune că și din botezul lui Mar- 
cion și, de asemenea, din cel al lui Valentin și Apelles și al celor- 
alți, care hulesc împotriva lui Dumnezeu-Tatăl, se nasc fii lui 
Dumnezeu, și spune că se dă iertarea păcatelor în numele lui Ii- 
sus Hristos", acolo unde se hulește împotriva Tatălui și împotriva 
Domnului Dumnezeului Hristos! 


VIII.1. Aici trebuie să cercerăm, frate preaiubit, după credin- 
tă și rânduiala dregăroriei bisericești pe care o avem, dacă, un 
episcop al lui Dumnezeu va putea da seamă în ziua Judecății, 
când el susține și încuviinţează și lasă în seama hulitorilor Bote- 
zurile, de vreme ce Domnul mustră și spune: 

Și acum învățătura aceasta este către voi, preoților, dacă nu veți 
auzi și nu veți pune în inima voastră, ca să daţi cinstire numelui 
Meu, spune Domnul Arotputernic, voi trimite împotriva voastră 
blestemul şi voi blestema binecuvântarea voastră? 


2. Oare dă cinstire lui Dumnezeu, cel care intră în comuni- 
une cu botezul lui Marcion? Oare dă cinstire lui Dumnezeu cel 
care socotește că se dă iertarea păcatelor la cei care hulesc îm- 
potriva lui Dumnezeu? Oare dă cinstire lui Dumnezeu cel ca- 
re spune că se nasc fii lui Dumnezeu în afară, dintr-o stricată și 
desfrânată? Oare dă cinstire lui Dumnezeu cel care, nepăzind 
unitatea și adevărul, ce vin din legea lui Dumnezeu, apără erezi- 
ile împotriva Bisericii? Oare dă cinstire lui Dumnezeu cel care, 
prieten al ereticilor și dușman al creștinilor, socotește că trebu- 
ie afurisiți episcopii lui Dumnezeu, cei care apără adevărul lui 
Hristos și unitatea Bisericii? 

! În numele lui lisus Hristos, este doar o prescurtare a formulei ce cuprinde 
toate Persoanele Treimii. Deci nu se poate trage concluzia că Papa Ștefan nu res- 
pecta întru totul formula baptismală. Dar se combat ceilalți eretici (De Rebapris- 


mate, X); vezi — in nomine Christi — Scrisoarea LXXV, pct. VIII-IX și XVIII. 
2 Citatul pare a nu fi din Sfânta Scriptură. 

3. Dacă astfel se dă cinstire lui Dumnezeu, dacă așa se păs- 
trează, de către slujitorii şi episcopii Lui, teama de Dumnezeu şi 
învățătura Lui: să aruncăm armele, să întindem mâinile întru ro- 
bie, să lăsăm diavolului rânduiala Evangheliei, porunca lui Hris- 
tos, măreţia! lui Dumnezeu, să fie rupte jurăminrele oștirii lui 
Dumnezeu, să fie lepădate steagurile taberei cerești, Biserica să 
cadă și să dea înapoi înaintea ereticilor, lumina să lase loc întune- 
ricului, credinţa vicleniei?, nădejdea deznădejdii, buna judecată 
rătăcirii, nemurirea morţii, dragostea urii, adevărul minciunii, 
Hristos lui Antihrist. 


4. Şi astfel, pe bună dreptate, se ridică pe zi ce trece schismele și 
ereziile, se înalță mai multe și mai viguroase, astfel încât, înmulțin- 
du-se cu pletele pline de şerpi, scot împotriva Bisericii, cu puteri 
sporite, tăria veninului lor, cât timp, cu sprijinul unora, li se dau 
puterea și statornicirea, cât timp le este apărat botezul, în vreme ce 
credinţa, în vreme ce adevărul sunt trădate, iar ceea ce se săvârşeşte 
afară, împotriva Bisericii, se apără înăuntru, chiar în Biserică. 


IX.1. lar dacă la noi, frate preaiubir, este teamă de Dumne- 
zeu, dacă statornicia credinţei are putere, dacă păzim poruncile lui 
Hristos, dacă apărăm nestricată și neatinsă sfinţenia miresei Lui, 
dacă stăruie în cugetele și inimile noastre cuvintele Domnului: 

Socotești că atunci, când va veni Fiul Omului, va găsi credință 
pe pământ ?, 

ca oșteni credincioși ai lui Dumnezeu, care luptăm pentru 
Dumnezeu cu credință şi dăruire adevărată, să păzim cu bărbă- 
ţie plină de credință tabăra încredințată nouă. 


2. Nici obiceiul, care s-a statornicit pe nesimţite la unii, nu 
trebuie să împiedice adevărul să iasă deasupra și să învingă. Căci 
! Măreţia, maiestas, poate mai adecvat: „înalta putere” a lui Dumnezeu. 


2 Viclenia, perfidia, este numele uneltirii și trădării, în româna veche þiclenie. 


3 Luca XVIII, 8. 

obiceiul fără adevăr, este o rătăcire îmbătrânită.! Pentru ace- 
ea, lepădându-ne de greșeală, să urmăm adevărul, știind că și la 
Ezdra adevărul învinge, precum scris este: 

Adevărul rămâne şi este tare în veac şi trăieşte şi stăpâneşte în 
vecii vecilor. Nu caută la fața oamenilor şi nu părtinește, ci face cele 
ce sunt drepte şi, în judecata lui, nu este nimic nedrept. Este tăria, 
împărăția, mărirea şi puterea tuturor veacurilor. Binecuvântat es- 
te Dumnezeul adevărului.” 

Arătându-ne Adevărul acesta, Hristos spune în Evanghelia 
Sa: 

Eu sunt Adevărul? 

Pentru aceea, dacă suntem în Hristos şi-L avem pe Hristos în 
noi şi dacă rămânem în Adevăr, iar Adevărul rămâne în noi, să 
păstrăm cele ce sunt adevărate. 


X.1. Se întâmplă însă, prin îndărătnicia prejudecăţi și încă- 
păţânării, ca cineva să apere mai degrabă cele strâmbe și minci- 
noase ale sale, decât să îngăduie cele drepte și adevărate ale al- 
tuia. Prevăzând acest lucru, Fericitul Apostol Pavel îi scrie lui 
Timotei și îi arată că un episcop nu trebuie să fie certăreț și nici 
cârcotaș, ci blând și ascultător‘. Ascultător însă este acela care es- 
te domol şi cu blândeţe în răbdarea de a învăța de la alţii. Căci se 
cade ca episcopii, nu numai să înveţe pe alții, ci să și înveţe de la 
alrii, fiindcă și acela învaţă mai bine pe altul, care zilnic crește și 
sporeşte, învățând de la alții lucruri mai bune. 


2. Chiar acest lucru îl învață același Apostol Pavel, îndem- 
nând ca: 


! Contrar argumentaţiei Sfântului Ciprian, hotărârea Papei avea de par- 
tea sa adevărul și traditia. 

2 [II Ezdra IV, 38-40. 

3 loan XIV, 6. 

4 Vezi II Timotei II, 24. 

Dacă altuia, care şade, i se va fi dezvăluit mai bine, cel dintâi 
să tacă. 

Însă mai scurtă este calea, la minţile cucernice și curate, atât 
să părăsească greșeala, cât și să găsească şi să scoată la iveală ade- 
vărul. Căci, dacă ne întoarcem spre capătul și obârșia tradiţiei 
dumnezeiești, încetează rătăcirea omenească și, după ce s-a fost 
pătruns rostul tainelor cerești, tot ce zăcea ascuns sub negura și 
norul întunericului se descoperă în lumina adevărului. La fel, 
dacă canalul ce aduce apa, care curgea mai înainte din belşug şi 
cu dărnicie, se opreşte dintr-odată, oare nu se porneşte spre iz- 
vor, ca să se afle acolo pricina stricăciunii, dacă nu cumva canalul 
s-a uscat, fiindu-i secate puterile la izvor, ori dacă, întreg acolo și 
curgând din plin mai departe, s-a pierdut pe drum. Astfel încâr, 
dacă, prin vreo stricăciune de întrerupere sau spargere a canalu- 
lui, s-a întâmplat ca apa să nu mai curgă din belşug și fără între- 
rupere, după ce canalul va fi fost refăcut și întărit, apa adunată 
pentru folosul cetăţii și pentru băut vine din nou fără pierdere și 
cu același belșug, cu care pleacă de la izvor. 


3. Acest lucru trebuie să-l facă acum şi arhiereii lui Dumne- 
zeu, care păzesc sfintele învățături, astfel încât, dacă adevărul 
va şovăi şi se va clătina vreodată, să ne întoarcem atât la izvorul 
Domnului, cât și la tradiția Evangheliei şi Apostolilor și, de aco- 
lo, să se pornească rânduiala lucrării noastre, de unde a pornit 
atât șirul, cât şi începutul nostru. 


XI.1. Căci ni s-a lăsat că unul este Dumnezeu, şi unul Hris- 
tos, și una singură nădejdea, și credinţa, și una singură Biserica 
și unul singur Botezul, rânduit numai în Biserica cea una, și de a 
cărei unitate cine s-a depărtat trebuie să se găsească împreună cu 
ereticii. Dacă-i apără pe aceștia împotriva Bisericii, atunci lovesc 
taina predaniei lui Dumnezeu. 


l Vezi I Corinteni XIV, 30. 

2. Taina acestei unităţi o vedem arătată chiar și în Cântarea 
Cântărilor, ca din partea lui Hristos, Care spune: 

Eşti grădină încuiată, sora mea, mireasă, izvor pecetluit, fân- 
tână de apă vie, rai cu rod de poame.! 

lar dacă Biserica Lui este grădină încuiată și izvor pecetluit, 
în ce fel poate intra în această grădină sau poate bea din izvorul 
ei cel care nu este în Biserică? 


3. Chiar și Petru, arătând și apărând unitatea, ne-a încredin- 
țat și ne-a amintit, că nu ne putem mântui decât printr-unul Bo- 
tez, cel al Bisericii celei una. 

În arca lui Noe, zice el, puţini, adică opt suflete de oameni, s-au 
mântuit prin apă, Botez care vă va mântui şi pe voi.” 

Prin această cale scurtă şi duhovnicească a arătat limpede tai- 
na unităţii, căci, precum în acel Botez al lumii, prin care s-a cu- 
răţit veche nelegiuire, cel care nu a fost în corabia lui Noe nu s-a 
putut mântui prin apă, tot astfel, nici acum, nu se poate socoti 
mântuit prin Botez cel care nu s-a botezat în Biserica, cea înte- 
meiată pe unitatea în Domnul, întru taina corăbiei unice. 


XII. Astfel, frate preiubit, se păzeşte de noi și se ține, prin 
adevărul dovedit şi bine cunoscut, ca toţi cei care se întorc de la 
erezie la Biserică să se boteze cu unul și legiuitul Botez al Bise- 
ricii, lăsându-i deoparte pe cei ce apucaseră a se boteza mai îna- 
inte în Biserică şi trecuseră astfel la eretici. Prin urmare, trebuie 
ca aceștia, când se întorc, după ce se vor fi pocăit, să fie primiţi 
numai prin punerea mâinii și să fie puși iarăși de către păstor în 
staulul de unde se depărtaseră. 

Îţi doresc, preaiubite frate, să fii mereu bine sănătos. 


1 Cântarea Cântărilor I, 12. 
2 I Petru III, 20-21. 

Firmilianus! dorește sănătate fratelui în Domnul, 


Ciprian 


I.1. Am primit prin preaiubitul nostru diacon Rogatianus, 
trimis de voi, scrisoarea pe care ne-ai scris-o, frate preaiubit, și 
am mulțumit foarte mult lui Dumnezeu, pentru că am avut par- 
te ca, cei ce suntem despărțiți trupește unul de celălalt, să fim îm- 
preună în duh, nu ca și cum am locui într-un singur ținut, ci în 
acelaşi timp, în una și aceeași casă. 


2. Pentru că trebuie s-o şi spunem, că și casa duhovnicească a 
lui Dumnezeu una singură este. 

Căci, în zilele cele de pe urmă, zice, se va arăta muntele Dom- 
nului și casa Domnului peste vârfurile munților? 

În aceasta se adună cei care vin cu bucurie, după cum într-un 
psalm i se cere acest lucru Domnului, anume, să locuim în casa lui 
Dumnezeu în toate zilele vieţii. Aici, ca și în alt loc, s-a arătat des- 
lușit că la cei sfinţi este mare dorinţa de-a se aduna împreună. 

lată, spune, ce lucru bun şi plăcut este ca frații să locuiască 
împreună.” 


II.1. Într-adevăr, unirea, şi pacea, și înțelegerea fac cea mai 
mare plăcere, nu numai oamenilor credincioși şi care cunosc 


! Episcop în Cezareea Capadociei. 
? Isaia II, 2. 
3 Psalmi CXXI, 1. 


390 SFÂNTUL CIPRIAN, EPISCOPUL CARTAGINEI 


adevărul, ci chiar și îngerilor din cer, care, spune cuvântul lui 
Dumnezeu, au bucurie pentru un singur păcătos care se pocăieş- 
ce! și se întoarce la legătura unităţii. 


2. De bună seamă, acest lucru nu s-ar spune despre îngerii 
care îşi au sălășluirea în ceruri, dacă n-ar fi uniţi cu noi chiar ei 
înșiși, care se bucură de unirea noastră, precum, dimpotrivă, tot 
astfel se întristează când văd minţile despărțite și voinţele po- 
trivnice ale unora, ca și cum nu ar chema pe unul și același Dum- 
nezeu, ci, certați și despărțiți unii de alţii, n-ar mai putea avea 
nici o înţelegere sau un cuvânt între ei. 


3. Numai că noi îi putem fi recunoscători lui Ștefan? pentru 
un lucru, şi anume pentru că, prin neomenia lui, s-a întâmplat 
să avem acum dovada credinţei și înțelepciunii voastre. Şi totuși, 
chiar dacă noi am căpătat acest har al binefacerii din pricina lui 
Ștefan, totuși el nu a săvârșit lucruri vrednice de binefacere și de 
slavă. Căci nici Iuda, în viclenia sa și în trădarea săvârșită în chip 
ticălos împotriva Mântuitorului, nu poate fi socotit vrednic, ca 
și cum el însuși ar fi oferit pricina unor atât de mari binefaceri, 
încât datorită lui lumea şi mulţimea neamurilor a fost izbăvită 
prin pătimirea Domnului. 


HI.1. Dar, deocamdată, să fie lăsate deoparte cele săvârșite 
de Ștefan, pentru ca, în vreme ce ne amintim de îndrăzneala şi 
obrăznicia lui, să nu ne pricinuim o tristeţe mai îndelungată din 
cauza faptelor săvârșite în chip necinstit de către el. Însă, în pri- 
vinţa voastră, cunoscând faptul că ați hotărât după rânduiala 
adevărului și înțelepciunea lui Hristos acest lucru, care se cer- 
cetează acum, am tresăltat cu mare bucurie și am mulțumit lui 
Dumnezeu, căci am aflat la fraţi așezați atât de departe o atât de 
mare unitate a credinţei și adevărului. 


! Vezi Luca XV, 7. 
2 În text: Stefan. 

2. Căci harul lui Dumnezeu are putere să alăture și să uneas- 
că, prin legătura iubirii și unității, chiar și cele ce par că sunt des- 
părțite de o prea mare întindere de pământ, după cum și odi- 
nioară pe lezechiel și Daniel, mai târzii în timp, despărțiți prin 
vremuri de Iov şi Noe, care fuseseră mai înainte, lucrarea minu- 
nată a lui Dumnezeu i-a unit cu legătura simţirii într-un duh, 
astfel încât, deși erau depărtaţi la mari răstimpuri, gândeau to- 
tuși la fel, datorită inspiraţiei dumnezeiești. 


3. Acest lucru îl aflăm acum şi la voi, anume că, deşi sunteți 
despărțiți de noi în cele mai îndepărtate ţinuturi, dovediţi totuşi 
că sunteţi uniți cu noi în cuget și în duh. Pentru că tot acest lu- 
cru se face prin dumnezeiasca unitate. De vreme ce unul și ace- 
lași este Domnul, Care locuieşte în noi, El peste tot uneşte și 
alătură pe ai Săi, prin legătura unităţii. De aici a ieșit pe tot pă- 
mântul glasul acestora, care aleargă repede în duhul unităţii, fi- 
indcă au fost trimiși de Domnul: de asemenea, nu le e de nici un 
folos unora că își sunt foarte apropiaţi și legați trupește, dacă cu 
sufletul şi cu mintea sunt despărțiți, de vreme ce în nici un chip 
nu pot fi adunate la un loc sufletele, care s-au rupt de unitatea 
lui Dumnezeu. 

Căci iată, zice, cei care se depărtează de Tine vor pieri.’ 


4. Dar asemenea oameni vor ajunge sub judecata Domnului, 
din vina lor, îndepărtându-se de cuvintele Lui, Care roagă stăru- 
itor pe Tatăl pentru unitate și spune: 

Tată, precum Eu și cu Tine una suntem, fă ca tot astfel să fie și 
aceștia în noi? 


IV.1. Noi însă, pe cele scrise de voi, le-am luat ca fiind ale 
noastre și nu le-am citit în fugă, ci, reluându-le adesea, le-am 


1! Psalmi LXXII, 26. 
2 Ioan XVII, 21. 

păstrat în amintire!. Căci nu dăunează mântuirii nici să descoși 
aceleşi lucruri pentru a întări adevărul, nici chiar să adaugi altele 
pentru a întregi dovada. 


2. Iar dacă va fi fost adăugat ceva de către noi, nu s-a adăugat 
pentru că s-ar fi spus de către voi prea puţin, ci, deoarece cuvân- 
tul dumnezeiesc întrece firea umană și mintea noastră nu poate 
cuprinde întregul și desăvârșirea. Pentru aceasta este atât de ma- 
re numărul profeților, pentru ca felurita și dumnezeiasca înțe- 
lepciune să fie propovăduiră de mai mulţi. De aceea, se şi porun- 
ceşte primului vorbitor să tacă în prorocie, dacă unui al doilea i 
s-a dezvăluit [mai mult]. 


3. Din această cauză, se întâmplă negreşit la noi că, în fiecare 
an, preoții bătrâni” și întâistătătorii ne adunăm la un loc, pentru 
a rândui cele lăsate în grija noastră, astfel încât, dacă sunt lucruri 
prea grele, să fie hotărâte în adunarea obștească, să se caute leac 
prin pocăință, chiar și pentru cei căzuți și cei răniți de diavol, du- 
pă îmbăierea mântuitoare, nu ca și cum ar dobândi iertarea păca- 
telor de la noi, ci ca prin noi să se întoarcă la înțelegerea greșelilor 
lor și să fie îndemnați să dea mai deplină mulțumire Domnului. 


V.1. Însă, fiindcă împuternicitul trimis de voi se grăbea să se 
întoarcă la voi și îl silea timpul iernii, am răspuns în scris, pe cât 
am putut, celor scrise de voi. 


2. De bună seamă, cu privire la ceea ce a spus Ștefan, anume 
că Apostolii au oprit să fie botezați cei care vin din erezie și au 


! Dovadă că Firmilianus a fost puternic marcat de poziţia Sfântului Ci- 
prian și a episcopilor africani. 

2 Vezi | Corinteni XIV, 30. 

° Termenul, seniores, utilizat de Firmilianus, episcop în Cezareea Capado- 
ciei, în Orientul grec, traduce pe mpeofrepo: (de unde prezbiteri), cu sensul 
de „preoţi (bătrâni)”. 

transmis urmașilor că trebuie să păzească aceasta, voi aţi răspuns 
foarte bine, că nimeni nu este atât de neghiob, încât să creadă 
că Apostolii au lăsat aceasta, de vreme ce este limpede că înseși 
aceste erezii blestemate și respingătoare au apărut după aceea. Se 
poate astfel afla că și Marcion’, ucenicul lui Cerdon, târziu după 
Apostoli şi la multă vreme după ei, a introdus o datină nelegiu- 
ită împotriva lui Dumnezeu, și chiar și Apelles, alăturându-se la 
blasfemia acestuia, a adăugat multe alte noi şi mai grele lucruri 
potrivnice credinţei şi adevărului. Dar se cunoaşte bine și tim- 
pul lui Valentin și Vasilide?, pentru că și aceștia s-au răzvrătit 
prin minciunile lor ticăloase împotriva Bisericii lui Dumnezeu, 
la multă vreme după Apostoli. 


3. Este lucru știut, că și ceilalți eretici au adus mai târziu sec- 
tele” lor ticăloase și născocirile lor viclene, fiecare cu rărăcirea ei: 
este știut că toţi aceștia s-au osândit ei înşişi şi că, încă înaintea 
Zilei Judecăţii, au rostit împotriva lor înșile o sentință ce nu în- 
găduie iertare. Cel care încuviințează botezul acestora ce altce- 
va face, decât să se alăture lor și să se osândească el însuși, făcân- 
du-se tovarăș cu asemenea oameni? 


VI.1. Însă faptul că cei care se află la Roma nu observă“ întru 
cotul cele ce le-au fost lăsate tuturor de la început și caută în za- 
dar întemeierea în Apostoli îl poate ști oricine chiar din aceea 
că, în privința prăznuirii zilelor Paștelui” și în privinţa multor 


! Marcion, născut la începutul veacului al II-lea, a fost combătut de Ter- 
tulian în Adversus Marcionem. Mentorul său, Cerdon, rămâne necunoscut. 

2 Valentin a trăit la Roma în timpul Papei Hyginus, pe la 140. Pare că Va- 
silide a murit în 130. 

3 Secte, sectae (din secare), „tăieturi, rupturi, sfâşieri”, corespunzător lui 
„haereseis”, după alptoziş „erezii.” 

4 Observă, ob-servare, „a păzi, a păstra’. 

5 La Roma și în Apus se sărbătorea Paștele în Duminica de după 14 mar- 
tie; în Răsărit se sărbătorea chiar la această dată. 

altor taine ale credinţei, vede că la aceia sunt anumite deosebiri 
și că acolo nu sunt păzite întocmai toate care sunt ţinute la leru- 
salim. Astfel, chiar la ceilalți și în foarte multe provincii, multe 
lucruri sunt deosebite după felurimea locurilor și oamenilor, dar 
din această cauză nu s-a făcut vreodată îndepărtare de pacea și 
unitatea Bisericii Universale. 


2. Ştefan a cutezat acest lucru, rupând de voi pacea, pe care 
întotdeauna înaintașii lui au păzit-o împreună cu voi prin iubire 
și cinstire împărtășită, ba chiar defăimând pe Fericiţii Apostoli 
Petru și Pavel, ca și cum ar fi lăsat acest lucru tocmai ei, care au 
blestemat în Epistolele lor pe eretici și ne-au îndemnat să ne fe- 
rim de ei. De aici se vădeşte faptul că aceasta este o datină ome- 
nească, ce apără pe eretici şi pretinde că ei au Botezul, care nu es- 
te decât al uneia singure Biserici. 


VII.1. Dar aţi dat bun răspuns și pentru acea parte din scri- 
soare unde Ștefan a spus că „până și ereticii înșiși se înțeleg în 
botez” şi că „cei ce vin la ei, trecând de la o sectă la alta, nu se bo- 
tează, ci doar intră în comuniune”, ca şi cum și noi ar trebui să 
facem acest lucru. 


2. În acest loc, cu toate că voi aţi dovedit de acum îndeajuns că 
este de tot râsul ca cineva să urmeze pe cei care rătăcesc, totuși noi 
adăugăm, pe lângă acestea, că nu este de mirare dacă ereticii fac 
așa, ei care, deși se deosebesc în unele lucruri mai mărunte, totuși, 
în acesta, care este cel mai însemnat, păstrează una și aceeași înțe- 
legere, anume să hulească pe Creator, plăsmuindu-și anumite vise 
şi nălucirea unui Dumnezeu necunoscut. De bună seamă, aceas- 
tă înțelegere în privința zădărniciei Botezului lor este la fel cu cea 
privitoare la respingerea adevărului Dumnezeirii. 


3. Fiindcă ar dura mult să răspunsul la fiecare dintre acestea, 
fie ele nelegiuiri, fie lucruri deșarte, ajunge să spun pe scurt, în- 

tr-un cuvânt, un singur lucru, anume că cei ce nu-L au pe Ta- 
tăl adevărat Domn nu pot ţine nici adevărul Fiului și nici pe al 
Sfântului Duh, după cum chiar aceia, care sunt numiţi catafri- 
gieni și se străduiesc a aduce cu de-a sila noi profeții, nu-L por 
avea nici pe Fiul ori pe Sfântul Duh. De-i întrebăm pe aceștia, 
pe Care Hristos Îl propovăduiesc, vor răspunde că pe Cel care a 
trimis Duhul prin Montanus şi a grăit prin Prisca. Când băgăm 
de seamă că la aceştia nu a fost Duhul adevărului, ci al rătăcirii, 
cunoaștem că cei care primesc profeția lor mincinoasă împotriva 
credinței lui Hristos nu-L pot avea pe Hristos. 


4. Dar nici ceilalți eretici de orice fel, dacă s-au despărțit de 
Biserica lui Dumnezeu, nu pot avea nici putere, nici har, de vre- 
me ce toată puterea și harul au fost așezate în Biserică, unde stau 
în frunte cei cu mai multă vechime, care au puterea și de a bote- 
za, şi de a pune mâna deasupra și de a rândui!. Căci, precum nu-i 
este îngăduit ereticului să rânduiască, nici să pună mâna deasu- 
pra, tot astfel nu e slobod nici să boteze, nici să săvârșească ce- 
va cu sfinţenie și în chip duhovnicesc, de vreme ce este străin de 
sfințenia duhovnicească şi îndumnezeitoare. 


5. Noi, cei întruniţi mai înainte la Iconiu?, care este un loc în 
Frigia, adunându-ne împreună din Galatia și Cilicia și din celelal- 
te ținuturi foarte apropiate, am întărit tocmai aceasta, anume că 
trebuie să ne ţinem neclintiţi și să ne apărăm împotriva ereticilor, 
atunci când acest lucru este pus la îndoială de către unii. 


VIII.1. Și, fiindcă Ștefan și cei care-l încuviințează pretind că 
iertarea păcatelor și a doua naștere pot avea loc la cei care înșiși 
mărturisesc că nu au Duh Sfânt, să ia seama și să înţeleagă faptul 


! A rândui, ordinare, a numi şi a unge, a înscăuna preoți și episcopi. 
2 La acest sinod (în 220), ca și la cel de la Cartagina, s-a pus aceeași pro- 
blemă. În Răsărit, ca şi în Africa, exista tradiția ţinerii unor sinoade anuale. 

că nașterea duhovnicească nu poate fi fără de Duhul, după cum 
și Fericitul Apostol Pavel, pe cei care fuseseră botezați de loan, 
mai înainte de a fi fost trimis de Domnul Duhul Sfânt, i-a bote- 
zat din nou cu Botezul duhovnicesc şi a pus astfel mâna deasu- 
pra lor, ca să primească Duh Sfânt. 


2. Dar cum e cu putinţă ca, de vreme ce vedem că Pavel, după 
Botezul lui loan, a botezat din nou pe ucenicii săi, noi să stăm la 
îndoială în a-i boteza pe aceștia, care vin de la erezie la Biserică și 
după ungerea lor în afara legii și profană? Dacă nu cumva Pavel 
a fost mai mic decât aceşti episcopi de acum, încât ei, numai prin 
simpla punere a mâinii deasupra, pot da Duh Sfânt ereticilor ca- 
re vin, iar Pavel nu a fost vrednic să dea Duh Sfânt prin punerea 
mâinii asupra celor botezați de Ioan, decât după ce i-a botezat 
mai înainte chiar prin Botezul Bisericii. 


IX.1. Este lipsit de noimă chiar și acel lucru, anume să creadă 
că nu trebuie să se întrebe cine este cel care a botezat’, pentru că 
cel care s-a botezat ar fi dobândit harul prin invocarea Treimii 
de nume a Tatălui şi a Fiului și a Sfântului Duh. Prin urmare, 
aceasta va fi înţelepciunea, despre care scrie Pavel că se află în cei 
desăvârşiți?, astfel încât cel care este în Biserică desăvârșit și înţe- 
lept fie să apere acest lucru, fie să-l creadă, anume că această in- 
vocare a numelor este singură de ajuns, pentru iertarea păcatelor 
și sfinţirea în Botez, când, de bună seamă, acestea au loc atunci 
când şi cel care botează are Duh Sfânt, iar Botezul însuși nu este 
rânduit fără Duhul. 


2. Dar ei spun că cel care se botează în orice fel în afară poa- 
te dobândi harul Botezului prin mintea și credința sa. Chiar 


! Firmilianus ignoră parcă (voit) îndreptăţirea Botezului: ex opere operato, 
„prin faptul în sinc”, independent de vrednicia celui care-l administrează.. 
2 Vezi I Corinteni II, 6. 

și acest lucru este fără îndoială de tot râsul, ca și cum, mintea 
strâmbă poate aduce la sine din cer sfinţirea celor drepți, ori cre- 
dinţa mincinoasă adevărul celor credincioși. Însă că nu toți cei 
ce invocă numele lui Hristos pot fi ascultați și invocaţia lor poate 
dobândi har o arată Însuşi Domnul, când spune: 

Mulţi vor veni în numele Meu, zicând: „eu sunt Hristosul si 
vor amăgi pe mulţi. 

În sfârşit, nu este nici o deosebire între profetul mincinos și 
eretic. Căci, precum acela amăgește în numele lui Dumnezeu 
sau al lui Hristos, tot astfel înșală acesta în Taina Botezului. Și 
unul și celălalt se sprijină pe minciună pentru a înșela nădejdile 
oamenilor. 


X.1. Dar vreau să vă vorbesc despre o poveste ce s-a întâmplat 
la noi, privitoare tocmai la acest fapt. Înainte cu aproape două- 
zeci și doi de ani, în vremurile de după împăratul Alexandru?, 
s-au petrecut aici multe nenorociri şi necazuri, fie de-a valma 
împotriva tuturor oamenilor, fie numai împotriva creștinilor: au 
fost chiar foarte multe şi dese cutremure de pământ, încât, atât 
prin Capadocia, cât și prin Pont, multe s-au prăbușit, chiar și 
unele cetăți au fost înghiţite în adânc, trase în hăul pământului 
despicat, încât de aici s-a iscat împotriva noastră și această pri- 
gonire grea a numelui, care, după lunga pace din ultima vreme, 
ivită pe neașteptate de pe urma unui rău neprevăzut și neobișnu- 
it, s-a făcut mai înspăimântătoare în a tulbura poporul nostru. 
Atunci a fost guvernator în provincia noastră Severianus, un pri- 
gonitor crud și înspăimântător. 


2. Şi, în timp ce credincioșii se aflau în această prigoană și fu- 
geau care încotro de teama persecuției și își părăseau ţinuturile 
strămoșești, plecând în alte părți (căci aveau putinţa de-a scă- 

1 Marcu XIII. 6. 


2 Este vorba de Alexandru Sever, după moartea căruia, în 235, s-a declanșat 
persecuția din vremea lui Maximinus (cf. Eusebiu, Hist. Eccl. V1, 28). 

pa, deoarece prigoana aceea nu a fost în toată lumea, ci locală), 
s-a ivit aici pe neașteptate o femeie care, aflată în extaz, se arăta 
a fi prorociţă și se purta ca și cum era plină de Sfântul Duh. Și 
într-atât era stăpânită de lucrarea unor demoni de seamă, căci, 
pentru lung timp, a îngrijorat și a înșelat pe fraţii creştini, să- 
vârşind unele lucruri năucitoare şi ciudate, şi făgăduia că va face 
să se cutremure pământul. Dar asta, nu pentru că demonul ar fi 
avut o atât de mare putere, încât să fie în stare a cutremura pă- 
mântul, sau a zgâlțâi vreo stihie prin forţa lui, ci pentru că une- 
ori duhul cel rău, preştiutor și cunoscător al faptului că avea să 
fie un cutremur de pământ, se prefăcea că va face chiar el acest 
lucru, pe care-l vedea că se va întâmpla. 


3. Prin aceste minciuni și lăudăroşenii supusese minţile uno- 
ra, încât îi dădeau ascultare și-l urmau, oriîncotro le poruncea 
și-i ducea; o făcea pe acea femeie să meargă, chiar în sălbatica 
iarnă, cu picioarele goale prin zăpezile aspre, fără a fi vărămată 
în vreun fel sau rănită în acea alergare; spunea chiar că se gră- 
beşte spre Iudeea și Ierusalim, scornind faptul că ar fi venit de 
acolo. 


4. A înșelat și un preot de ţară, la fel și pe un altul, diacon, ca 
să aibă legături necurate cu aceeași femeie: lucrul acesta a fost 
descoperit la puţin timp după aceea. Dar, pe neașteptate, îi apă- 
ru în față un exorcist, bărbat încercat și foarte priceput în ce pri- 
vește învăţătura credinţei, care, mânat chiar de rugămintea foar- 
te multor fraţi, ce se arătau a fi ei înșiși tari în credință şi vrednici 
de laudă, s-a ridicat împotriva acelui duh rău, spre a-l învinge. 
Acesta, printr-o iscusită înșelătorie, vestise, chiar cu puţin îna- 
inte, că va veni unul potrivnic și ispititor, care nu-l crede. Totuși 
acel exorcist, inspirat de harul lui Dumnezeu, i-a stat împotri- 
vă cu bărbăţie și a arătat că acela, care mai înainte era socotit un 
sfânt, este un duh cu totul necurat. 

5. Ei bine, acea femeie, care mai înainte, prin urzelile și în- 
șelătoriile demonului, punea la cale mule lucruri spre amăgi- 
rea credincioșilor, între altele, prin care înşelase pe foarte mulți, 
a îndrăznit în repetate rânduri chiar și acest lucru, anume să se 
prefacă că ea, chiar prin invocaţia neschimbată’, sfințește pâinea 
și face Euharistia și aduce Domnului jertfă, nu fără taina obișnu- 
itei rostiri cu glas tare, ba chiar că botează pe mulți, însușindu-și 
fără drept cuvintele folosite și legiuite ale întrebării, încât părea 
că nu se depărtează cu nimic de rânduiala Bisericii. 


XI.1. Așadar, ce vom spune despre Botezul acestuia, cu care, 
prin femeie, a botezat demonul cel necurat? Oare nu-l îndrep- 
tățesc Ştefan și cei care-l încuviințează, mai cu seamă că nu i-a 
lipsit Simbolul? Treimii și nici întrebarea legiuită în Biserică? Se 
poate crede dată iertarea păcatelor sau săvârșită după rânduială 
nașterea din nou prin îmbăierea mântuitoare acolo, unde toa- 
te, deşi sub chipul adevărului, totuși s-au înfăptuit printr-un de- 
mon? Numai dacă cei care susţin botezurile ereticilor pretind că 


! Cuvintele lui Firmilianus, care pot părea pleonastice în exprimarea ana- 
forei euharistice, se pot explica cunoscând ritualul slujbei [messa], ori cele mai 
vechi texte în domeniu. Astfel, anafora, &vațopă, propriu-zisă este preceda- 
tă de un fel de epicleză, invocatio, ènicànog, care invocă coborârea Sfântului 
Duh asupra pâinii şi vinului, pentru a le preschimba în Trupul și Sângele Mân- 
tuitorului; de aici formula invocatione non contemptibili sanctificare panem, 
aflată la început. Aparc îndată redarea cinci, cu Hristos, eyxapioTijoac, dând 
harul, în această ordine și la Firmilianus: panem sanctificare apoi eucharistiam 

facere. Apoi, după sfințire, are loc jertfa (anafora Sfântului Marcu): goi Ex tøv 

ov ğopwy mpocOrjxauev; offerimus tibi hunc panem et calicem, de unde, în final, 
la Firmilianus: sacrificium Domino offeret. Sintagma non sine sacramento soli- 
tae praedicationis indică respectarea întocmai a ritualului, rostirea cu voce tare 
praedicatio, xipwyua, păstrat în liturgia răsăriteană. (Cf. Batiffol, Et. d'histoire 
et de théologie positive, pp. 327-384; apud L.C. Bayard, Saint Cyprien, Cores- 
pondence, Les Belles Lettres, Paris, 1925, vol.Il, pp. 297-298). 

! Simbolul Treimii, aici symbolum Trinitatis, este acel ovufodov tůç 
tiotewg, regula fidei, numit și Crezul Apostolic şi rostit după rânduială în Bi- 
serica Universală cea una. 

și demonul a dat harul Botezului în numele Tatălui și al Fiului 
și al Sfântului Duh. La ei este fără îndoială aceeași rătăcire, este 
însăși înșelătoria demonilor, de vreme ce la ei nu este în nici un 


chip Sfântul Duh. 


XII. Oare ce fel de lucru este acela pe care-l vrea Ștefan? Vrea 
oare ca prezenţa și sfințenia lui Hristos să fie în aceia care se bo- 
tează la eretici? Dacă nu cumva Apostolul minte când spune: 

Câţi în Hristos v-aţi botezat, în Hristos v-aţi îmbrăcat, 

de bună seamă, cel care s-a botezat acolo în Hristos a îmbră- 
cat pe Hristos. Însă, dacă a îmbrăcat pe Hristos, a putut primi și 
Sfântul Duh, care a fost trimis de Hristos, și în zadar celui care 
vine la noi îi este pusă mâna deasupra, pentru a primi Duhul: 
afară numai dacă despart Duhul de Hristos, astfel încât Hristos 
să fie într-adevăr la eretici, însă să nu fie acolo la ei Sfântul Duh. 


XIII. 1. Să trecem însă pe scurt și prin celelalte, care ne-au fost 
spuse din belșug și foarte cuprinzător de către voi, căci preaiubi- 
tul nostru diacon Rogatianus se grăbește foarte tare spre voi. 


2. Urmează acel lucru despre care trebuie să-i întrebăm pe cei 
care-i apără pe eretici, anume dacă Botezul lor este trupesc sau 
duhovnicesc. Căci, dacă este trupesc, cu nimic nu se deosebesc 
de iudei prin Botezul de care aceia se folosesc, astfel încât în acea 
îmbăiere comună și lumească, se spală numai murdăriile. Dacă 
însă este duhovnicesc, în ce fel poate fi duhovnicesc Botezul la 
aceia la care nu este Sfântul Duh? Și, prin acest fapt, apa cu ca- 
re sunt udați este pentru aceia numai o îmbăiere trupească, nu 
Taina Botezului. 


XIV.1. lar că, dacă Botezul ereticilor poate avea renașterea 
celei de-a doua nașteri, cei care se botează la aceia nu trebuie so- 
cotiţi eretici, ci fii ai lui Dumnezeu, căci a doua naștere, care este 


2 Galateni III, 27. 

în Botez, naște fiii lui Dumnezeu. Dacă însă Mireasa lui Hristos 
este una singură, care este Biserica Universală, aceasta însăși este 
singura care naște fii lui Dumnezeu. lar miresele lui Hristos nu 
sunt mai multe, de vreme ce Apostolul spune: 
V-am logodit unui singur bărbat, ca să vă înfățişez lui Hristos, 
fecioară sfântă! şi 
Ascultă, fiică, și vezi şi pleacă urechea ta şi uită de poporul tău, 
căci a poftit împăratul frumusețea ta’ şi 
Vino din Liban, mireasa mea, şi sosind vei trece de începutul 
credinței” şi 
Am intrat în grădina mea, mireasa mea. 
Vedem că peste tot este înfățișată o singură persoană, fiindcă 
mireasa este una singură. 


2. Nu este însă una cu noi sinagoga; ereticilor, fiindcă nici 
mireasa nu este o păcătoasă şi o desfrânată. De aceea nu poate 
naște fii lui Dumnezeu. Iar dacă, după cum îi pare lui Ştefan, ere- 
zia naște într-adevăr și leapădă, atunci Biserica îi ridică pe cei le- 
pădaţi și îi hrăneşete ea însăși ca pe ai săi pe cei pe care nu i-a năs- 
cut, cu toate că nu poate fi mamă a unor fii străini! Și de aceea 
Domnul nostru Hristos, arătând că una este Mireasa Sa și pro- 
clamând taina unităţii ei, spune: 

Cel ce nu este cu mine este împotriva mea şi cel ce nu adună cu 
Mine risipește.S 

Căci dacă Hristos este împreună cu noi, ereticii nu sunt cu noi, 
prin urmare, ereticii sunt împotriva lui Hristos: și dacă noi adunăm 
cu Hristos, apoi ereticii nu adună cu noi, fără îndoială ei risipesc. 


! II Corinteni XI, 2. 

2 Psalmi XLIV, 12-13. 

3 Cântarea Cântărilor IV, 8. 

1 Cântarea Cântărilor V, 2. 

2 Sinagoga; synagoga, termen grec, cvvæyoyń, aplicat de regulă adunării 
iudeilor, marcându-se egalitatea de tratament a acestora cu haeretici. 


3 Luca XI, 23. 

XV.1. Dar neapărat nu trebuie să trecem cu vederea nici ce- 
ea ce s-a spus de către voi, anume că Biserica, după Cântarea 
Cântărilor!, este o grădină încuiată și fântână pecetluită, rai? cu 
pomi roditori. Însă cei care n-au intrat niciodată în această gră- 
dină și n-au văzut grădina sădită de Dumnezeu Creatorul, în 
ce fel vor putea oferi cuiva apa vie a îmbăierii mântuitoare din 
fântâna care este încuiată înăuntru și însemnată cu pecetea lui 
Dumnezeu? 


2. Însă, de vreme ce nici arca lui Noe nu a fost nimic altceva 
decât taina Bisericii lui Hristos, care atunci, când toți cei de afa- 
ră piereau, i-a izbăvit numai pe aceia, care au fost înăuntrul ci, 
noi suntem învățați deslușit că trebuie să veghem la unitatea Bi- 
sericii, după cum a spus și Petru: 

Astfel şi pe noi în chip asemănător ne va mântui Botezul, 

arătând că, în felul în care cei care nu au fost cu Noe în co- 
rabie, nu numai că nu au fost curăţiți și mântuiți prin apă, ci pe 
dată au pierit în acel potop, tot astfel și acum, cei care nu sunt cu 
Hristos în Biserică vor pieri afară, de nu se întorc cu pocăință la 
singura și mântuitoarea îmbăiere a Bisericii. 


XVI.1. Însă ce fel este hotărârea și cât de mare orbirea aces- 
tuia, care spune că iertarea păcatelor poate fi dată la sinagogile 
ereticilor și nici nu rămâne statornic pe temelia unei singure Bi- 
serici, care a fost odată așezată de Hristos pe piatră‘, de unde se 
poate înţelege faptul că Hristos i-a spus numai lui Petru: 


* Vezi Cântarea Cântărilor IV, 12-13. 

5 Termenul paradisus transliterează grecescul mapăGeooc, la rândul său 
preluat din persană: pairidaeza, „grădină” de agrement. Vezi și grădinile sus- 
pendare ale Semiramidei, una din cele șapte minuni ale lumii vechi. 

! Vezi I Petru III, 21. 

2 Piatra este desigur Sf. Petru, cu numele derivat de la: petra/nétpa (ara- 
maic këfa „stâncă”). 

Orice vei lega pe pământ, legate vor fi şi în ceruri, şi orice vei 
dezlega pe pământ, dezlegate vor fi şi în ceruri.’ 

Și iarăşi, în Evanghelie, când a suflat numai? asupra Aposto- 
lilor, Hristos spunând: 

Luaţi Dub Sfânt. De veţi ierta păcatele cuiva, vor fi iertate ace- 
luia; iar dacă le veţi ține pe ale cuiva, ținute vor fi? 

Așadar, puterea iertării păcatelos s-a dat Apostolilor și Bise- 
riciilor pe care aceia, trimiși fiind de Hristos, le-au întemeiat, și 
episcopilor, care le-au urmat lor, după rânduiala înlocuirii. 


2. Însă, vrăjmaşii uneia singure Biserici universale, în care 
suntem noi, cât și potrivnicii noștri, ai celor care urmăm Apos- 
tolilor, năzuind împotriva noastră la episcopate neîngăduite lor 
şi ridicând altare lumești, ce altceva sunt decât Core şi Datan 
și Abiron, nelegiuiţi ce urmează a primi aceleași pedepse ca și 
aceia, dimpreună cu cei care-i încuviinţează? Precum, chiar și 
atunci, părtașii şi susținătorii lor au pierit printr-o moarte ase- 
mănătoare cu a acelora. 


XVII.1. Dar și eu, în acest loc, mă supăr pe bună dreptate pe 
această prostie atât de limpede și vădită a lui Ştefan, pentru că cel 
care se laudă astfel din scaunul episcopatului său și pretinde că el 
păstrează moștenirea lui Petru, pe care s-au așezat temeliile Bise- 
ricii, aduce multe alte pietre și așază temeliile multor altor bise- 
rici, de vreme ce întărește cu puterea lui că acolo există Botez. 


2. De bună seamă, cei care se botează împlinesc creşterea Bi- 
sericii: însă cel care încuviințează Botezul lor, pornind de la cei 
botezați, întărește faptul că acolo este și o Biserică. Și, cel care 
astfel trădează și părăsește unitatea, nu înţelege se respinge de 


5 Matei XVI, 19. 

í Numai — cu accent pe exclusivitatea încredințării darului iertării păcate- 
lor, pentru Apostoli şi urmașii lor în slujire, adică pentru episcopii Bisericii. 

5 Ioan XX, 22-23. 

el și, într-o măsură oarecare, se nimiceşte adevărul pietrei crești- 
ne. Apostolul mărturisește că totuși iudeii, deși orbiţi de necu- 
noaștere și apăsaţi de cea mai grea nelegiuire, au pornire pentru 
Dumnezeu; Ștefan însă, care strigă tare faptul că el are Scaunul 
lui Petru prin succesiune, nu este mânat de nici o pornire împo- 
triva ereticilor, recunoscând acelora, nu o mică, ci cea mai mare 
putere a harului, de vreme ce el spune și susține că aceștia, prin 
Taina Botezului, spală necurățiile omului vechi, că iartă vechi- 
le păcate de moarte, că fac fii lui Dumnezeu prin nașterea din 
nou cerească, că [îi] reînnoiesc pentru viaţa veșnică prin sfinți- 
rea dumnezeieştii îmbăieri. 


3. Iar dacă astfel recunoaşte și lasă ereticilor aceste mari și ce- 
rești daruri ale Bisericii, ce altceva face decât să intre în comuni- 
une cu aceia, pentru care apără și cere pe nedrept atâta har? Și 
zadarnic șovăiește de-acum în a fi de acord cu ei și în a le fi părtaş 
și în celelalte, cum ar fi să stea la un loc și să-și amestece rugăciu- 
nile cu ei și să ridice împreună altar de jertfă. 


XVIII.1. „Dar mult, zice, este de folos numele lui Hristos pen- 
tru credinţă și sfinţirea Botezului, pentru ca oricine și oriunde se 
va fi botezat în numele lui Hristos să dobândească îndată harul 
lui Hristos”: dar în acest loc i se poate răspunde și spune pe scurt 
că, dacă Botezul a avut putere spre a curăți afară un om în numele 
lui Hristos, în numele aceluiași Hristos a putut avea putere acolo 
și punerea deasupra a mâinii întru primirea Duhului Sfânt. 


2. Și vor începe și celelalte, care se săvârșesc la eretici, să pară 
îndreptăţite și legiuite, de vreme ce sunt săvârșite în numele lui 
Hristos, numai că voi ați arătat în scrisoarea voastră! că nume- 
le lui Hristos nu poate avea putere decât numai în una Biserică, 
singura căreia Hristos i-a încredințat puterea harului ceresc. 


! Referire la Scrisoarea LXXIV. Se observă aici faptul că Novaţian, după 
Botez, practica punerea mâinii, pentru primirea Sfântului Duh. 


SCRISORI 405 


XIX.1. Cât despre faptul că trebuie respins ceea ce ţine de 
datina, pe care ei par s-o opună adevărului), cine este atât de ușu- 
ratic încât să pună obișnuinţa mai presus de adevăr sau, zărind 
lumina, să nu părăsească întunericul. 


2. Afară numai dacă și pe iudei, venind Hristos, adică Adevă- 
rul, îi ajută la ceva datina foarte veche, anume faptul că, neprimind 
noua cale a Adevărului, au rămas statornici în vechea tradiţie! 


3. Într-adevăr, chiar acest lucru îl puteţi spune voi, africanii, 
împotriva lui Ștefan, anume că, după ce s-a cunoscut adevărul, 
aţi părăsit rătăcirea obiceiului; de altminteri, noi legăm datina 
cu adevărul, iar obiceiului romanilor noi îi opunem o datină, în- 
să pe cea a adevărului, păzind de la început ceea ce ne-a fost lăsat 
de către Hristos și de către Apostoli. Nici nu ne amintim ca acest 
fapt să fi început cândva anume la noi, deoarece aici întotdeau- 
na astfel s-a ținut, încât nu cunoaștem decât una Biserică a lui 
Dumnezeu și nu socotim sfânt decât Botezul Sfintei Biserici. 


4. Tocmai fiindcă unii se îndoiau cu privire la Botezul acesto- 
ra, care, deși primesc profeţi noi, totuși tot ei par a cunoaște îm- 
preună cu noi pe aceiași Tatăl și Fiul, întrunindu-ne foarte mulți 
o dată în Iconiu?, am cercetat cu foarte mare grijă şi am hotărât că 
trebuie respins cu desăvârșire Botezul dat în afara Bisericii. 


XX. Însă, ca să răspundem la acel lucru pe care-l aduc în spri- 
jinul ereticilor și zic că Apostolul a spus: fe din fătoșenie, fre în 
adevăr, Hristos Se propovăduiește?, este o prostie, de vreme ce este 
limpede că Apostolul, în epistola sa, în care a spus acest lucru, nu 


2 Vezi Scrisoarea LXXI, pct. III; Iconium, 'I&vtov, localitate în provincia 
Phrygia, din Asia Minor. 

! Vezi Scrisoarea LXXV, pcr. VI, 5. 

2 Filipeni I, 18; vezi și Scrisoarea LXXIII, pct. XIV; făroșenie, făţărnicie 
sau oportunism, alte interese lumești. 

a făcut vorbire nici de eretici, nici de botezul lor, ci a vorbit nu- 
mai despre fraţi, dintre care unii vorbeau cu el cu viclenie, ori alții 
stăruiau în credinţa curată și nu este nevoie să dezbatem acest lu- 
cru într-un tratat lung, ci este de ajuns să citim epistola însăși și să 
cunoaștem de la Apostolul însuși ce a spus Apostolul. 


XXI.1. Așadar, spun ei, ce se va face în privința acestora, care, 
venind de la eretici’, au fost primiţi fără Botezul Bisericii? Dacă 
ei au ieșit din această lume, se vor număra între cei care au fost 
într-adevăr catehizaţi la noi, dar au murit mai înainte de a se fi 
botezat, având un oarecare câștig de adevăr și credinţă, la care 
ajunseseră după ce a fost părăsită rătăcirea, deși moartea luând-o 
înainte, nu au dobândit desăvârșirea harului. 


2. Însă cei care mai sunt încă în această lume să fie botezați cu 
Botezul Bisericii, ca să poată dobândi iertarea păcatelor, pentru 
ca nu cumva, stăruind în vechea greșeală din pricina prejudecăţi 
altora, să moară fără desăvârşirea harului. 


3. De altfel, cât de mare este greșeala, atât a celor care sunt 
primiţi, cât şi a acestora care primesc, să se atingă de Trupul şi 
de Sângele Domnului, uzurpându-se cu cutezanţă împărtășania, 
fără a fi fost spălate necurăţiile prin Botezul? Bisericii și fără a fi 
fost mărturisire public păcatele! Căci scris este: 

Oricine va mânca pâinea sau va bea paharul Domnului cu ne- 
vrednici, vinovat va fi faţă de Trupul și de Sângele Domnului. 


XXII.]. Noi însă despre cei pe care aceştia, care mai înainte fu- 
seseră episcopi în Biserica Universală și după aceea, asumându-și 


! Este cazul celor care, în Africa, botezați fiind la eretici, se convertiseră 
înainte de a se lua hotărârea rebotezării lor în Biserică. 

2 Botezul Bisericii, ca în alte cazuri, este redat metonimic prin lauacrum 
ecclesiae „îmbăierea în Biserică”, 


3 I Corinteni XI, 27. 

pentru ei puterea numirii preoțești! îi botezaseră, noi am judecat 
că trebuie să-i socotim nebotezați. Și la noi este păzit acest lucru, 
ca toţi cei ce vin la noi de la aceia, chiar îmbăiaţi fiind, să fie bote- 
zați la noi cu Botezul unic şi adevărat al Bisericii Universale, ca și 
străinii şi cei care nu au nimic dobândit, pentru ca să dobândeas- 
că nașterea din nou a îmbăierii de viață dărăroare. 


2. Și totuși este o deosebire între cel care a căzut fără voia lui 
și silit de apăsarea prigoanei şi acela care prin voinţă nelegiuită se 
răzvrătește cutezător împotriva Bisericii și hulește cu glas necre- 
dincios chiar împotriva Tatălui și Dumnezeului Hristos, Cre- 
atorul întregii lumi. Iar Ștefan nu se rușinează să sprijine acest 
lucru, anume să spună că iertarea păcatelor poate fi dată prin 
cei, care ei înşişi s-au prins în toate păcatele, ca și cum îmbăierea 
mântuirii poate exista în casa morții. 


XXIII.1. Prin urmare, unde va fi ceea ce s-a scris: 

Înfrânează-te de la apa străină și din izvor străin să nu beř, 

dacă, după ce ai părăsit izvorul pecetluit al Bisericii, primeşti apă 
străină în locul apei tale și murdărești Biserica cu izvoare lumești? 
Căci, atunci când te împărtășești de botezul ereticilor, ce altceva faci 
decât să bei din cloaca și mocirla acelora și tu însuţi, curățit prin 
sfinţirea Bisericii, să te spurci de atingerea murdăriilor altora? 


2. Şi, oare, nu te temi de judecata lui Dumnezeu, oferind ere- 
ticilor mărturie împotriva Bisericii? Deoarece scris este: 

Martorul mincinos nu va rămâne nepedepsit? 

Ba, dimpotrivă, tu ești chiar mai rău decât toți ereticii. Căci 
atunci când de acolo vin mulţi la tine, după ce și-au recunoscut 
greșeala, ca să primească adevărata lumină a Bisericii, tu sporeşti 


í Se face referire la episcopii căzuți în apostazie, în timpul persecuțiilor, ca- 
re au abuzat mai apoi de fostul lor statut, slujind și botezând în continuare. 

! Pilde V, 15. 

2 Pilde XIX, 5. 

greșelile celor care vin și, umbrită fiind lumina adevărului Biseri- 
cii, înmulțești întunericul nopţii eretice, iar când ei mărturisesc 
că se află în păcat și că nu au nici un har și că pentru aceasta vin 
la Biserică, tu le răpeşti iertarea păcatelor, care se dă la Botez, câ- 
tă vreme spui că ei sunt deja botezați și că au dobândit harul Bi- 
sericii în afara Bisericii. Nu înţelegi că, în ziua Judecăţii ce va să 
vie, sufletele lor sunt cerute din mâna ta, care le-ai refuzat celor 
însetați băutura Bisericii şi, celor care voiau să trăiască, le-ai fost 
pricina morţii? Și, pe deasupra, mai ești şi mânios! 


XXIV.1. lată, cu câtă nepricepere îndrăznești tu să-i respingi 
pe cei care se zbat împotriva minciunii, pentru adevăr. Oare ci- 
ne este cel care ar fi trebuit să se mânie mai pe drept împotri- 
va'celuilalt? Oare cel care apără pe vrăjmașii lui Dumnezeu ori, 
dimpotrivă, cel care, se ridică statornic împotriva dușmanilor lui 
Dumnezeu, pentru adevărul Bisericii? 


2. Numai că s-a vădit faptul că cei nepricepuţi sunt chiar 
aprigi și mânioși, de vreme ce, din sărăcia judecății și a cuvântu- 
lui, cad lesne în mânie, astfel încât despre nici un altul nu spune 
mai mult decât despre tine Sfânta Scriptură: 

Omul aprig aţâţă certuri şi bărbatul mânios sporește păcatele. 

Câte certuri și neînțelegeri ai pricinuit prin bisericile întregii 
lumi! Dar ce mare păcat ţi-ai adunat când te-ai rupt? de atâtea 
turme! Căci te-ai rupt pe tine însuți, să nu te înșeli, de vreme ce 
este cu adevărat schismatic acela care s-a rupt de comuniunea cu 
unitatea Bisericii. Dar, în timp ce socoteşti că toți pot fi afurisiți 
de către tine, numai tu singur te-ai afurisit faţă de toți. 


! Pilde XXIX, 22. 

2 Se poate deduce de aici că africanii și răsăritenii care rebotezau au fost 
excomunicați de Papa Ștefan. Dar acesta nu și-a dus până la capăt amenință- 
rile (Euseb. H. £.,VI1,5), deși a tratat ca excomunicați pe delegaţii la sinodul 
african (Scr. LXXV, pct. XXV); (cf. T.C. Adhemar d'Alès, Q. B., p. 388-389). 
Sf. Ştefan mai apare în Scr. XXV; LXXIV, pct. I; LXXV, pct. VIII (cf. De Re- 
baptismate — Hartel, Opera Cypriani III. Appendix, p. 69-92). 

3. Şi nu te-au putut îndruma spre rânduiala adevărului și pă- 
cii nici măcar învăţăturile Apostolului, care îndeamnă și spune: 

De aceea vă îndemn eu, cel întemnițat întru Domnul, să um- 
blați cu vrednicie în chemarea cu care aţi fost chemaţi, cu toată 
smerenia cugetului şi cu blândețea, cu răbdare sprijinindu-vă unul 
pe altul în iubire, silindu-vă să păziţi unitatea Duhului întru le- 
gătura păcii, un singur trup şi un singur Dub, precum ați fost che- 
mafi într-o singură nădejde a cbemării voastre. Un singur Domn, 
o singură credință, un Botez, un Dumnezeu și Tatăl tuturor, Care 
este peste tofi și prin toate și în noi tofi.’ 


XXV.1. Cu câtă grijă a îndeplinit Ştefan aceste mântuitoare În- 
demnuri și porunci ale Apostolului, păstrând smerenia cugetului și 
blândețea în cel dintâi scaun episcopal! Căci ce este mai smerit sau 
mai blând decât faptul de a se fi învrăjbit cu atâţia episcopi de peste 
tot în lume, rupând pacea cu fiecare prin tot felul de neînțelegeri, 
atât cu cei din Răsărit, ceea ce suntem încredințați că știți, cât şi cu 
voi, care sunteți în partea de Miazăzi, de la care cu atâta răbdare și 
blândețe a primit pe episcopii trimiși, încât nu i-a primit nici mă- 
car la întâlnirea unui convorbiri obişnuite! Ba încă, amintindu-și 
de dragoste şi de bunătate, i-a sfătuit pe toți fraţii creștini, să nu-i 
primească nimeni în casa sa, astfel încât celor veniţi le erau refuza- 
te nu numai pacea și comuniunea, ci chiar adăpostul și ospeția! 


2. Aceasta înseamnă z fi păstrat unitatea Duhului şi legătura 
păcii?, că se rupe de unitatea iubirii şi că se face străin prin toa- 
te de frați și că se răzvrăteşte cu nebunia dihoniei împotriva ju- 
rământului și legăturii păcii. Oare la un astfel de om poate fi un 
singur trup, un singur Duh, la care poate însuși sufletul nu este 
unul, într-atât este de lunecos și schimbător, şi nestatornic? Dar 
să lăsăm cele ce-l privesc pe el. 


"EfeseniIV,l-6. 
2 Vezi Efeseni IV, 3. Întreg pasajul precedent este impregnat de ironie ca- 
ustică la adresa Papei Ștefan. 

3. Să vorbim mai degrabă despre acest lucru, care privește cel 
mai mult pricina. Cei care pretind că cei botezați de eretici tre- 
buie să fie primiţi astfel, ca şi cum ar fi dobândit după rânduială 
harul Botezului, spun că noi și aceia avem un singur Botez și că 
nu se deosebește cu nimic. Dar ce spune Apostolul Pavel? 

„Unul Domn, una credinţă, unul Botez, unul Dumnezeu.” 

Dacă este unul şi acelaşi cu al nostru botezul ereticilor, fără 
îndoială și credinţa este una. lar dacă una este credința, de bună 
seamă unul este şi Domnul. Dacă unul este Domnul, este firesc 
să se spună că unul este Dumnezeu. Dacă însă această unitate, 
care nu poate fi despărțită și împărţită în nici un chip, este ea 
însăși și la eretici, pentru ce ne mai certăm? Pentru ce-i numim 
pe aceia eretici și nu creștini? Pe de altă parte, de vreme ce noi 
nu avem nici un singur Dumnezeu, nici un singur Domn, nici o 
Biserică, nici o singură credință, dar nici un singur Duh sau un 
singur trup, este limpede că nu putem avea nici Botezul comun 
cu ereticii, cu care nimic nu ne este comun. 


l 


4. Și totuşi Ștefan nu se rușinează să ofere apărare unor ase- 
menea oameni, împotriva Bisericii și, pentru a sprijini pe eretici, 
să despartă pe fraţii creștini și, pe deasupra, să numească pe Ci- 
prian creștin mincinos? şi apostol mincinos și uneltitor viclean. 
Ca unul care cunoaște că toate sunt împotriva sa, se grăbeşte să 
arunce asupra altuia, prin minciună, cele pe care el însuși ar tre- 
bui să le audă pe bună dreptate împotriva sa. 

Cu roții îţi dorim să fii bine sănătos, împreună cu noi toţi, cu 
toţi episcopii care sunt în Africa, și cu toţi clericii, şi cu toţi fraţii 
creştini, ca să-i avem uniți cu noi totdeauna, chiar din depărtare, 
într-un singur suflet și un cuget. 


! Efeseni IV, 5. 
2 Creştin mincinos, pseudocbristum, termenul poate fi tradus mult mai 
puternic, anume „fals Hristos”. 

Ciprian salută pentru veșnicie pe confrații de episcopat 
Nemesianus, Felix, Lucius, celălalt Felix, Litteus, 
Polianus, Victor, Iaderus, Dativus și de asemenea pe 
confrații preoți şi diaconi şi pe ceilalți frați aruncati 
în ocnă’, mărturisitori ai lui Dummnezeu- Tatăl 
Atotputernic şi ai Domnului nostru Iisus Hristos, 
Dumnezeul nostru Mântuitor 


1.1. Într-adevăr, slava voastră cerea, preafericiți şi preaiubiți 
frați, ca eu însumi să mă silesc a veni pentru a vă vedea și pentru 
a vă îmbrăţișa, dacă chiar și pe mine, alungat din pricina mărtu- 
risirii numelui lui Hristos, nu m-ar opri hotarele locului horă- 
rât pentru exil?. Dar pe cât por mă închipui cu voi şi la voi, deși 
nu-mi este dat să vin cu trupul și cu pasul, vin totuși cu iubirea 
şi cu duhul, dând glas în scrisoare sufletului meu, ce tresaltă de 
bucurie, veselindu-se de aceste virtuţi și izbânzi ale voastre, căci 
mă socotesc părtaş cu voi, dacă nu prin suferința trupului, măcar 
prin comuniunea iubirii. 


2. Oare-aş putea tăcea și înăbuși în liniște glasul meu, cå- 
tă vreme cunosc despre preaiubiţii mei atât de multe și slăvite 


1 Ocnă, metallum, mină, nu neapărat metaliferă (după pétraňov); epis- 
copii condamnați aici apar în procesul-verbal al reuniunii din 1 seprembrie 
256: Nemesianus de Thubuna (Tobna), Licteus de Gemellae (Mili), Polia- 
nus de Mileum (Mila), Iader de Midili, Dativus de Vada (Badis), Felix de Ba- 
gai, Felix de Bamaccora (lângă Mila), Lucius de Castra Galbae, Victor de Oc- 
tavu, cu toții din Numidia. 

2 Sfântul Ciprian se afla în exil la Curubis, la câteva mile în sudul Cartaginei. 

lucruri, cu care v-a cinstit bunăvoința lui Dumnezeu, încât o 
parte dintre voi a luat-o deja înainte prin împlinirea martiriu- 
lui, urmând a primi de la Domnul cununa vredniciei lor? Iar o 
parte întârzie încă în cuștile temniţelor sau în ocne și lanţuri și, 
prin însăși amânarea osândelor, ei dau tot mai mari pilde întru 
întărirea și înarmarea fraților, adăugând, prin prelungirea chi- 
nurilor, dovezi tot mai mari de vrednicie, urmând a avea tot 
atâtea plăți în darurile cerești, câte zile au acum în pedepsele 
numărate. 


3. Pe bună dreptate nu mă mir că vi s-au întâmplat aceste lu- 
cruri, preaviteji și preafericiţi frați, că Domnul, pe măsura vred- 
nicei voastre cucernicii și credințe, v-a împins astfel spre cea mai 
înaltă culme a izbânzilor, întru cinstirea slavei Sale. Voi, în Bise- 
rica Lui, ați strălucit întotdeauna prin stăruința de a păstra cre- 
dinţa, păzind cu tărie poruncile Domnului, curăţia în neprihă- 
nire, înţelegerea în iubire, cumpătarea în smerenie, grija în câr- 
muire, purtarea de grijă în ajutorarea celor aflați în necazuri, 
milostenia în ajutorarea săracilor, statornicia în apărarea adevă- 
rului, cumpănirea în asprimea învățăturii. 


4. Şi, ca să nu lipsească la voi ceva spre pilduirea faptelor bu- 
ne, chiar prin mărturisirea de acum a glasului și prin pătimirea 
trupului, îmboldiți cugetele fraților spre sfintele mărturisiri, fi- 
ind voi înşivă călăuze pentru fapte de bărbăţie: astfel ca, în timp 
ce turma își urmează păstorii și imită ceea ce vede că se face de 
către întâistătătorii ei, să fie încununată de Domnul cu răsplăţile 
pe măsură ale ascultării. 


I.1. Faptul că mai înainte aţi fost crunt bătuţi cu ciomege 
și, loviți prin pedepse de acest fel, aţi pornit începuturile cucer- 
nice ale mărturisirii voastre, acest lucru nu trebuie blestemat de 
noi. Căci nu s-a înspăimântat Înaintea ciomegelor trupul creşti- 

nului, a cărui întreagă nădejde este în lemnul Crucii!. Robul lui 
Hristos a cunoscut taina mântuirii sale, răscumpărat fiind pen- 
tru viaţa veșnică prin lemnul Crucii, tot prin lemn a fost purtat 
înainte spre cunună. 


2. Dar ce este de mirare, dacă vase de aur și de argint fiind, voi 
aţi fost aruncaţi în ocnă, adică sălașul aurului și al argintului, nu- 
mai că acum firea metalelor a fost întoarsă: locurile care înainte 
obișnuiseră să dea aur și argint au început acum a le primi. 


3. Au pus chiar şi piedici? picioarelor voastre și au legat cu lan- 
çuri blestemate fericirele trupuri şi temple ale lui Dumnezeu, ca 
și cum împreună cu trupul ar fi legat și duhul sau aurul vostru ar 
fi pângărit de atingerea fierului. Pentru oamenii dăruiți lui Dum- 
nezeu și care își mărturisesc credința cu bărbăție cucernică, aces- 
tea sunt podoabe, nu lanţuri, nici nu leagă picioarele creștinilor 
întru rușine, ci le slăvesc întru încununare. O, picioare înlănțui- 
te în chip fericit, care nu de fierar, ci de Domnul sunt dezlegare! 
O, picioare înlănțuite în chip fericit, care se îndreaptă pe drumul 
mântuitor spre Rai! O, picioare legate în veacul acesta, pentru o 
clipită, ca să fie totdeauna slobode la Dumnezeu. O, picioare cu 
piedici și butuci”, șovăitoare acum, dar care repede veți alerga pe 
drumul slavei la Hristos. Să vă ţină aici, oricât voiește, cu legături- 
le și lanţurile sale, cruzimea pizmașă și ticăloasă, repede veţi ajun- 
ge, de la tărâmurile şi pedepsele acestea, la Împărăţia cerurilor. 


4. În ocne trupul nu se încălzește în pat și așternuturi moi, ci 
este încălzit de ușurarea și mângâierea lui Hristos. Zac la pământ 
trupurile istovite de chinuri, dar a zăcea împreună cu Hristos nu 
este o pedeapsă. Se murdăresc fără îmbăieri trupurile, urâţite de 


! Lemnul Crucii, simbolul pătimirii Domnului, apare în context pur și 
simplu gnum. 

2 Piedici, conpedes, lanţuri care fac imposibilă evadarea, fuga. 

3 Butuci, /rapsuersaria, cu acelaşi rost ca lanţurile, dar făcuți din lemn. 

nemișcare și necurăție, dar duhovnicește se spală pe dinăuntru, 
când trupește se murdăresc pe din afară. Acolo pâinea este pu- 
țină, dar 

nu numai cu pâine trăiește omul, ci cu cuvântul lui Dumnezeu. 

Veşmântul le lipsește celor ce tremură de frig, dar cel ce a îm- 
brăcat pe Hristos este și îmbrăcat îndeajuns și apărat. Părul ca- 
pului, lăsat netuns, se încâlcește, dar, de vreme ce Hristos este 
capul bărbatului, oricum ar fi, acel cap este neapărat cuviincios, 
pentru că este însemnat de numele Domnului. 


5. Cu ce strălucire va fi răsplătită toată urâţenia asta respin- 
gătoare și hidoasă pentru păgâni! În ce răsplată a cinstei slăvite 
şi veşnice se va preschimba această lumească și scurtă pedeapsă, 
atunci când, după cuvântul Fericitului Apostol: 

Domnul va schimba trupul smereniei noastre, asemănat tru- 
pului slavei Sale? 


III.1. Dar nici în acel loc, fraţi preaiubiţi, nu se poate simți 
vreo renunțare, fie la cucernicie, fie la credinţă, pe motiv că aco- 
lo nu este dată acum preoților lui Dumnezeu putinţa de a oferi 
și de-a aduce sfintele jertfe. Dimpotrivă, voi aduceți şi oferiţi lui 
Dumnezeu o jertfă preţuită și totodată slăvită și care vă va fi vo- 
uă de cel mai mare folos pentru primirea răsplăților cerești, de- 
oarece Sfânta Scriptură grăiește și spune: 

Jertfa lui Dumnezeu, duhul umilit, inima înfrântă şi smerită 
Dumnezeu nu o urgiseşte» 


2. Această jertfă o oferiţi voi lui Dumnezeu, această jertfă o 
aduceți fără întrerupere, zi şi noapte, deveniți jertfe lui Dumne- 
zeu, înfățişându-vă ca niște animale de jertfă, sfinte și neprihăni- 
te, precum îndeamnă și spune Apostolul: 


! Luca IV, 4. 
2 Filipeni II, 21. 
3 Psalmi L, 18. 

Vă rog, deci, fraţilor, pentru îndurarea lui Dumnezeu, să înfă- 
țișați trupurile voastre ca pe o jertfă vie, sfântă, plăcută lui Dum- 
nezeu, nici să nu vă potriviţi cu acest veac, ci să vă schimbati prin 
înnoirea minţii, ca să deosebiti, care este voia lui Dumnezeu, bună 
si plăcută şi desăvârşită. 


IV.1. Căci aceasta este ceea ce place cu deosebire lui Dum- 
nezeu, acesta este lucrul în care, prin mai mare vrednicie, spo- 
resc lucrările noastre întru câștigarea bunăvoinţei lui Dumne- 
zeu, acesta singur este lucrul pe care ascultările credinței și dă- 
ruirii noastre îl aduc răsplată Domnului, pentru binefacerile Lui 
mari și mântuitoare, deoarece Sfântul Duh vestește și dă mărtu- 
rie în Psalmi: 

Ce voi răsplăti Domnului, zice, pentru toate câte mi-a dat mie? 
Paharul mânturii voi lua si numele Domnului voi chema. Scum- 
pă este înaintea Domnului moartea drepţilor Lui.? 


2. Cine nu primește cu bucurie și pe dată paharul mântuirii, 
cine nu râvneşte bucuros şi vesel în vreo clipă la ceva, prin care 
și el să dea răsplată Domnului său ceva? Cine nu primește cu tă- 
rie şi neclintire moartea scumpă înaintea lui Dumnezeu, care va 
plăcea ochilor celui Care, privindu-ne de sus, în încleștarea pen- 
tru numele Său, binecuvântează pe binevoitori, ajută pe luptă- 
tori, încununează pe învingători, răsplătind în noi cu plata bu- 
nătăţii și iubirii părintești ceea ce El Însuşi ne-a oferit și cinstind 
ceea ce Însuși a desăvârșit? 


V.1. Într-adevăr, faptul că-l suntem datori Lui, pentru că în- 
vingem și pentru că ajungem la izbânda celei mai mari lupte, 
înfrângând potrivnicul, îl vestește limpede și îl arată Domnul, 
când spune în Evanghelia Sa: 


1 Romani XII, 1-2, 
2 Psalmi CXV, 3-4 și 6. 

Însă, când vă vor trăda pe voi, nu vă gândiţi cum sau ce să vor- 
biţi. Căci vi se va da vouă în ceasul acela ce să vorbiţi. Fiindcă nu 
voi sunteți cei care vorbiţi, ci Duhul Tatălui vostru este, care gră- 
ieste în voi.! 

Şi iarăşi: 

Puneţi în inimile voastre să nu gândiţi mai dinainte ce veţi răs- 
punde. Căci Eu vă voi da gură şi înţelepciune, căreia nu-i vor pu- 
tea Sta împotrivă vrăjmaşii voştri.” 


2. Într-adevăr, în aceasta stă și marea încredere a celor ce cred 
și greșeala cea mai grea a viclenilor, să nu creadă în Acela, care fă- 
găduiește că va da ajutorul Său celor care-L mărturisesc şi, iarăși, 
să nu se teamă de Acela, Care ameninţă cu pedeapsa veșnică pe 
cei care-L tăgăduiesc. 


VI.1. Acestea toate, voi, neînfricaţi şi preacredincioși oșteni 
ai lui Hristos, le-aţi sădit în frații noștri, desăvârșind în fapte ce- 
ea ce înainte ați învăţat în cuvinte, voi, care veţi fi foarte mari în 
Împărăţia cerurilor, deoarece Domnul făgăduiește și spune: 

Cel care va face şi va învăța astfel, foarte mare se va chema în 
Împărăţia cerurilor? 


2. În sfârşit, urmând pilda voastră, o parte numeroasă a mul- 
ţimii a mărturisit împreună cu voi și împreună a fost încununa- 
tă, unită cu voi prin legătura celei mai trainice iubiri și nedespăr- 
ţită de întâistătătorii săi, nici prin temniţă, nici prin ocne. Din 
mulțimea aceasta nu lipsesc nici fecioarele, la care, rodirii de şai- 
zeci de boabe, i s-a adăugat cea de o sută și pe care slava îndoită“ 


! Matei X, 19-20. 

? Luca XXI, 14-15. 

5 Martei V, 19. 

4 Matei XIII, 18 (Pilda semănătorului); martirul, după Sfântul Ciprian, 
rodeşte o sută de boabe dintr-unul, iar fecioarele, şaizeci; cf. De hab. Virg., 

le-a purtat înainte spre cununa cerească. Chiar și la copii, prin 
lauda muceniciei, vrednicia, mai mare decât vârsta, le-a întrecut 
anii, încât orice sex și orice vârstă împodobește turma fericită a 
mărturisirii voastre. 


VII.1. Ce tărie a conştiinţei învingătoare aveți acum voi, fraţi 
preaiubiți, ce înălțare în suflet, ce bucurie în cuget, ce izbândă în 
piept, ca fiecare dintre voi să stea pentru răsplata făgăduită a lui 
Dumnezeu, să fie încredințat în privinţa zilei Judecăţii, să umble 
în ocnă, cu trupul într-adevăr robit, dar cu inima stăpână, să ştie 
că Hristos este alături de el, bucurându-Se de răbdarea robilor 
Săi, care pășesc pe urmele și căile Sale, spre Împărăţiile veșnice! 


2. Aşteptaţi zi de zi veseli ziua izbăvitoare a plecării voastre 
și, urmând a vă retrage cât de curând din lume, vă grăbiţi spre 
răsplăţile și lăcașurile dumnezeieşti ale martirilor, urmând să ve- 
deți, după acest întuneric al lumii, lumina cea mai strălucitoare 
și urmând să primiţi o mai mare slavă pentru toate pătimirile şi 
suferinţele, deoarece Apostolul dă mărturie și spune: 

Nu sunt vrednice pătimirile acestei vremi de mărirea viitoare, 
care se va descoperi întru noi.’ 


3. De bună seamă, fiindcă acum voi aveţi cuvântul mai lucră- 
tor în rugăciuni și rugăciunea este mai potrivită pentru a dobândi 
ceea ce se cere în nenorociri, cereți mai vârtos și rugați-vă ca bu- 
năvoinţa lui Dumnezeu să împlinească mărturisirea noastră a tu- 
turor, astfel încât, din întunericul acesta și lanţurile lumii, Dum- 
nezeu să ne slobozească și pe noi, teferi şi plini de slavă împreună 
cu voi, pentru ca, cei care am fost aici statornic uniţi prin legătura 


21: Primus cum centeno martyrum fructus est, secundum sexagenarius vester 
est. Aici fecioria şi mucenicia cumulează îndoit roadele multiplicate ale bo- 


bului de grâu. 
1 Romani VIII, 18. 

iubirii și păcii, împotriva nedreptăţii ereticilor și a prigoanei pă- 
gânilor, să ne bucurăm de asemenea în Împărățiile cerești. 

Vă doresc, preafericiţi și neînfricaţi frați întru Domnul, să fiţi 
bine sănătoși și să ne pomeniţi întotdeauna și pretutindeni. Fiţi 
sănătoși. 


SCRISOAREA LXXVII 


Nemesianus, Dativus, Felix şi Victor doresc fratelui 
Ciprian sănătate veşnică întru Domnul 


[.1. În scrisorile tale, preaiubite Ciprian, ai avut întotdeauna 
gânduri înalte, pe măsura împrejurărilor vremii noastre. Citin- 
du-le cu stăruință, cei strâmbi se îndreaptă, iar oamenii de bună 
credință se întăresc. Cu cât nu încetezi în scrierile tale să dezvă- 
lui taine ascunse, cu atât mai mult ne faci astfel pe noi să creș- 
tem în credinţă, iar pe oamenii din lumea aceasta să se apropie 
de credinţă. 


2. Căci, deoarece în multele tale cărți ai pus tot ce e bun, ni 
te-ai descris, fără să ştii, pe tine însuţi. Eşti mai mare decât toţi 
oamenii în felul rău de a scrie, mai iscusit în vorbire, mai înțelept 
în povaţă, mai simplu în înțelepciune, mai darnic în ajutorare, 
mai sfânt în cumpătare, mai smerit în ascultare și mai neprihă- 
nit în fapta bună. Știi și tu însuţi, preaiubitule, că este arzătoare 
dorinţa noastră, de a vedea că tu, învățătorul care ne iubeşte, ai 
ajuns la cununa măreţei mărturisiri. 


I.1. Căci, ca un bun și adevărat învățător, tu ai spus mai îna- 
inte în Actele proconsulului! ceea ce noi ucenicii trebuia să spu- 


! Actele proconsulare, din 30 august 257, păstrează cuvintele demne și 
înălțătoare ale mărturisirii Sf. Ciprian. Guvernatorul în cauză este Aspasi- 
us Paternus, care-l exilase pe Sf. Ciprian la Curubis. Cf. Monceaux, Histoire 
littéraire de LAfrique chrétienne, Paris, 1902, p. 81. 


420 SFÂNTUL CIPRIAN, EPISCOPUL CARTAGINEI 


nem mai pe urmă la guvernator și, sunând trâmbiţa, ai trezit pe 
oștenii lui Dumnezeu, încinși cu armele cerești pentru înfrunta- 
rea luptei și, luptând în prima linie, ai ucis diavolul cu sabia du- 
hovnicească. Prin cuvântările tale ai adunat de peste tot și oștiri- 
Je fraților, ca pretutindeni să fie întinse vrăjmașului capcane şi să 
fie călcate în picioare leșurile și puterile doborâte la pământ ale 
acestui dușman publici. 


2. Dă-ne crezare, preaiubite, că nu este mai mic decât răspla- 
ta de o sută la unu? sufletul tău neprihănit, care nu s-a temut nici 
de primele lovituri ale veacului acestuia, nici nu s-a dat înapoi de 
la a merge în exil, nici nu a stat la îndoială să părăsească cetatea, 
nici nu s-a înspăimântat să rămână într-un loc pustiu. Și fiindcă 
a dat multora pildă de mărturisire, chiar aceasta a fost cea din- 
câi cauză a martiriului. Pentru că, de bună seamă, prin exemplul 
său, a îndemnat la asumarea martiriilor și a început a fi aliatul 
martirilor, nu numai al celor care s-au dus de acum din această 
lume, dar a legat prietenie cerească și cu cei viitori. 


II.1. Prin urmare, preaiubite Ciprian, cei osândiți dimpreu- 
nă cu noi îţi aduc cele mai mari mulţumiri înaintea lui Dumne- 
zeu, pentru că, prin scrisorile tale, ai întărit inimile chinuite, ai 
îngrijit trupurile rănite de ciomege, ai slobozit picioarele lega- 
te în piedici, ai netezit pletele de pe capetele netunse, ai lumi- 
nat întunericul temniţei, ai schimbat munţii ocnelor în câmpii, 
chiar şi nărilor noastre le-ai oferit flori înmiresmate și ai împrăş- 
tiat duhoarea respingătoare al fumului. 


2. De altfel, s-a continuat ajutorul tău și al preaiubitului nos- 
tru Quirinus, pe care l-ai trimis pentru a fi împărţit prin ipodia- 


2 Duşman public, hostis publicus, sintagma oficială ce scotea în afara legii un 
dușman al statului, al întregii societăți, în cazul dat — tirania prigonitoare. 

3 O sută la unu; vezi mai sus nota (Scr. LXXVI, pct. VI, 2) privitoare la 
parabola semănătorului şi a boabelor de grâu. 

conul Herennius și paracliserii Lucanus, Maxim și Amantius, ca 
să fie rânduite toate cele ce lipsiseră trupurilor noastre. 


3. Aşadar, ajutătându-ne unii pe alții prin rugăciunile noas- 
tre, să ne rugăm precum ne-ați îndemnat, ca să-i avem ocroti- 
tori în toate lucrările noastre pe Dumnezeu și pe Hristos şi pe 
îngeri. 

Îţi dorim, frate şi stăpâne!, să fii întotdeauna bine sănătos şi să 
ne pomenești. Salută-i pe toţi cei ce sunt cu tine. Toți ai noştri, 
care sunt cu noi, te iubesc şi te salută şi doresc să te vadă. 


! Stăpâne, Domine, devine în timp parte a formulei reverențioase de adre- 
sare (cf. rom. Domnule). 


SCRISOAREA LXXVIII 


Lucius și toți fraţii în Domnul care sunt cu el salută pe 


fratele şi colegul Ciprian 


I.1. În timp ce tresăltam de bucurie și ne veseleam întru 
Dumnezeu, căci avea să ne înarmeze în înfruntare și, prin bună- 
voinţa Sa, să ne dea biruința în luptă, ne-a sosit pe neașteptate 
scrisoarea ta, frate preaiubit, pe care ne-ai trimis-o prin ipodia- 
conul Herennius și însoțitorii Lucanus, Maxim şi Amantius. Ci- 
tind-o, am simţit o ușurare în lanţuri, o mângâiere în prigoană şi 
un sprijin în nevoie, și am fost îmbărbătați și mai bine pregătiți 
în vederea unor pedepse, de se poate, încă mai mari. 


2. Căci înainte de pătimire am fost chemaţi la slavă de tine, 
care mai întâi ne-ai arătat calea spre mărturisirea numelui lui 
Hristos. lar noi, mergând pe urmele mărturisirii tale, nădăjdu- 
im la un har asemenea ţie. Căci acela care este cel dintâi la aler- 
gare este cel dintâi și la răsplată, și tu, care cel dintâi ai dobândit 
ceea ce ai început, ne-ai împărtășit și nouă de acolo acest lucru, 
dovedind de bună seamă dragostea neclintită, cu care ne-ai iu- 
bit totdeauna, pentru ca cei care au avut un singur duh să aibă, 
în legătura păcii, harul rugăciunilor noastre și cununa unică a 
mărturisiriil. 

! Pare a fi reluarea ideii din Scrisoarea LXXVI, pct. VII, unde se vorbeş- 


te despre unirea creştinilor împotriva ereticilor şi a păgânilor. El le cere să se 
roage ca această unire să-i însoţească şi în rai. 

I.1. Dar pentru tine, frate preaiubit, la cununa mărturisiri 
s-a adăugat răsplata bunelor lucrări, deplină fiind măsura cu care 
vei primi de la Domnul în ziua plăţii, ca unul care ni te-ai înfă- 
ţișat şi pe tine în scrisorile tale, căci ne-ai dezvăluit inima aceea 
a ta, curată și fericită, pe care o cunoaștem din totdeauna și, din 
ea, ne-ai lăudat după dărnicia ei, nu pe cât merităm noi să auzim, 
ci pe cât poţi tu spunel. 


2. Prin cuvintele tale, ai desăvârșit și cele ce fuseseră mai pu- 
țin zidite în noi, şi le-ai întărit întru îndurarea tocmai a acestor 
suferinţe pe care le pătimim, încredințaţi fiind de răsplata ce- 
rească şi de cununa muceniciei și de Împărăția lui Dumnezeu, 
după prorocirea pe care, plin de Duhul Sfânt, ai făcut-o în scri- 
soarea ta. Împlinească-se întru totul acest fapt, preaiubitule, de 
ne vei avea pe noi în minte în rugăciunile tale, ceea ce am încre- 
dere că tu faci, precum și noi la fel facem? 


III.1. Prin urmare, am primit, mult dorite frate, ceea ce ne-ai 
trimis din partea lui Quirinus şi chiar a ta, jertfă din toată lucra- 
rea curată. Precum și Noe a oferit lui Dumnezeu și Dumnezeu 
S-a desfătat de mireasma plăcută și a privit cu plăcere la jertfa 
aceluia, astfel priveşte şi la a voastră și este încântat să vă întoar- 
că răsplata acestei atât de bune lucrări. 


2. Pe de altă parte, te rog să ceri ca srisoarea pe care am fä- 
cut-o către Quirinus să-i fie înmânată acestuia. 

Îţi doresc, frate preaiubit şi mult dorit, să fii totdeauna bine 
sănătos și să ne pomenești. Salută-i pe toți cei care sunt cu tine. 
Fii sănătos. 


! Aluzie la Scrisoarea LXXVI, la începutul căreia Sf. Ciprian face lauda 
martirilor lui Hristos. 
2 Un pasaj unde se explică acel pomeneste-ne din finalul mai multor epistole. 


SCRISOAREA LXXIX 


Felix, Iader, Polianus, cu preoţii şi cu toți cei care stau în aşteptare 
împreună cu noi în ocna din Sigus, trimit salutul veşnic întru 


Dumnezeu preaiubitului şi mult îndrigitului Ciprian 


I.1. Cu ajutorul rugăciunilor tale, te salutăm din nou, frate 
preaiubit, prin ipodiaconul Herennianus, prin Lucanus și Ma- 
xim, fraţii noștri curajoși și teferi. De la aceştia am primit, în dar, 
o sumă de bani împreună cu scrisoarea pe care ne-ai trimis-o, în 
care ai binevoit să ne întărești prin cuvinte cerești, ca pe fiii tăi. 


2. Și am mulțumit și mulțumim lui Dumnezeu-Tatăl Atot- 
puternic, prin Hristosul Lui, că am fost astfel îmbărbătaţi și în- 
tăriți de cuvântul tău, cerând de la curăţia sufletului tău să bine- 
voieşti a ne avea pe noi în minte în rugăciunile tale stăruitoa- 
re, pentru ca Domnul să împlinească mărturisirea! voastră și a 
noastră, pe care a binevoit să ne-o dăruiască. Salută pe toți care 
stau În așteptare alături de tine. 

Îţi dorim, frate preaiubit, să fii bine sănătos în Domnul. Am 
scris eu, Felix. Am subsemnat eu, lader. Am citit eu, Polianus. Îl 
salut pe Domnul? meu, Eutrychianus?. 


! Mărturisirea: este vorba de actul martiric. 

2 Pentru utilizarea lui Dominus, ca formulă obişnuită de politețe, în pri- 
mele secole ale erei creştine, vezi Seneca, Scrisoare (III) câtre Lucilius. 

3 Este un post scriptum adăugat probabil de Polianus, având ca destina- 
tar pe Episcopul Eutychianus de Mileum, în Numidia, amintit în Scrisoarea 
Sinodală din 255 (Scrisoarea LXX); H.L. Monceaux, Histoire littéraire de 
lAfrique chrétienne, Paris, 1902, vol. Il, Saint Cyprien et son temps, p. 83, 2. 


SCRISOAREA LXXX 


Ciprian dorește sănătate fratelui Successus 


I.1. Faptul că nu v-am scris de îndată, frate preiubit, s-a în- 
tâmplar pentru că toți clericii, aflați sub lovitura încleștării, nu se 
puteau îndepărta de aici în nici un chip, pregătiți fiind cu toții, 
după dăruirea sufletului lor, pentru cununa dumnezeiască şi ce- 
rească. Dar să știți că au venit cei pe care-i trimisesem la Roma cu 
această însărcinare, ca, oricum ar fi fost răspunsul scris! cu privi- 
re la noi, să ne facă cunoscut adevărul aflat. Căci, prin zvonuri, 
se vântură multe și felurite lucruri. 


2. Însă lucrurile stau cu adevărat așa: Valerian? a răspuns în 
scris Senatului, ca episcopii și preoţii și diaconii să fie pedepsiţi” 
de îndată, iar senatorii și bărbații aleșit şi cavalerii romani, pier- 
zându-și rangul, să fie jefuiţi chiar și de bunuri și, dacă vor stărui 
a spune că sunt creştini și după ce le-au fost luate bunurile, să fie 
pedepsiți chiar cu moartea, iar matroanele să fie trimise în exil, 


i Răspunsul, rescriptum, act oficial al cancelariei imperiale. 

2 Publius Licinius Valerianus, împărat între anii 253 şi 259, îl asociază la 
domnie pe fiul său, P. Egnatius Licinius Gallienus, împreună cu care, în 257, 
declanșează puternica persecuție anticreştină, despre care vorbesc Sfântul Ci- 
prian și corespondenţii săi, 

> Pedepsiţi, adică executați. 

á Bărbaţii aleși, viri egregii, înalții funcționari, aflaţi în slujba împăraru- 
lui, procuratores desemnaţi cu administrarea unor provincii (cf. G. Boissier, 


LAfrique Romaine, p. 93). 

după ce li se vor fi confiscat bunurile, însă cezarienilor!, fără de- 
osebire, fie că mărturisiseră mai înainte pe Hristos, fie că-L vor fi 
mărturisit acum, să le fie confiscate bunurile și, înlănțuiţi, să fie 
trimiși răspândiți pe domeniile împărătești. 


3. Chiar împăratul Valerian a adăugat la urma rescriptului său 
o copie a scrisorii pe care a făcut-o cu privire la noi către guverna- 
torii provinciilor. Zilnic nădăjduim să vină această scrisoare, pre- 
gătiţi după tăria credinței spre suportarea pătimirii și așteptând, 
de la ajutorul și îndurarea Domnului, cununa vieții veşnice. 


4. Pe de altă parte, să știți că Xistus? a fost executat în cimi- 
tir în ziua a opta a idelor lui august și, împreună cu el, patru di- 
aconi?. Dar și aici, la Roma, prefecții stăruiesc zilnic în această 
prigoană, încât dacă unii li se vor fi împotrivit, să fie executaţi, 
iar bunurile lor să fie însușite de fisc. 


II. Vă cer ca, prin voi, aceste lucruri să fie aduse la cunoștință 
și celorlalți confrați ai noștri, ca peste tot, prin îndemnul lor, fra- 
ţii să se poată întări și pregăti pentru înfruntarea duhovnicească, 
încât fiecare dintre ai noștri să se gândească nu atât la moarte, 
cât la nemurire și, dăruiți Domnului cu deplină credinţă şi toa- 
tă bărbăţia, să se bucure mai degrabă decât să se teamă în această 
mărturisire, în care știu că oștenii lui Dumnezeu și ai lui Hristos 
nu pier, ci sunt încununați. 

Îţi doresc, preaiubite frate, să fii mereu bine sănătos. 


! Cezarienii, înalți funcționari de finanțe. 

2 Xistus, Sixtus al II-lea, succesorul Sfântului Ciprian, decapitat la 6 au- 
gust 257, în cimitirul lui Calixtus. 

3 Liber Pontificalis păstrează numele lor: Sanuarius, Magnus, Vincențiu și 


Ștefan (Duchesne, p. 155). 


SCRISOAREA LXXXI 


Ciprian salută pe preoți, pe diaconi şi întreg poporul 


I.1. Fraţi preaiubiţi, după ce a ajuns la noi vestea că au fost tri- 
miși frummentarii!, ca să mă ducă la Utica’? și, fiindcă fusesem con- 
vins la sfatul celor mai dragi, să mă despart pentru o vreme de 
grădinile mele, eu am înțeles, fiind la mijloc un motiv îndreptă- 
țit, că se cuvine ca episcopul să mărturisească pe Domnul acolo, 
în cetatea în care stă în fruntea Bisericii Domnului și să înalțe tot 
poporul, prin mărturisirea unui întâistătător aflat acolo. 


2. Căci, tot ce spune un episcop mărturisitor în însăși cli- 
pa mărturisiri, el vorbește în numele tuturor, inspirat fiind de 
Dumnezeu. De altfel, va fi ciuntită cinstirea Bisericii noastre 
atât de slăvite, dacă eu, episcop întâistătător al altei biserici, pri- 
mind la Utica hotărârea cu privire la mărturisire, voi pleca de 
acolo martir la Domnul, cu toate că mă rog stăruitor în rugă- 
ciuni neîntrerupte și doresc şi sunt dator față de toți, şi faţă de 
mine și față de voi, să mărturisesc la voi și să pătimesc aici și de 
aici să plec la Domnul. 


3. Aşteptăm așadar aici, într-un loc retras și tăinuit, venirea 
proconsulului însărcinat, care se întoarce la Cartagina, având a 


! Frumentarii, magistrați însărcinaţi inițial cu aprovizionarea cu grâu a 
Cetăţii, mai apoi supraveghetori ori informatori. 

2 Utica, cetate în Africa proconsulară, Tunisia actuală, nu departe de 
Cartagina. 

auzi de la el ceea ce împărații vor fi poruncit cu privire la numele 
creștinilor laici și al episcopilor și având a spune ceea ce în acel 
ceas Domnul va voi să se spună. 


4. Voi însă, fraţi preaiubiţi, pentru învăţătura pe care ați pri- 
mit-o totdeauna de la mine din poruncile Domnului și potrivit 
cu ceea ce ați învățat de cele mai multe ori când vă vorbeam, păs- 
trați pacea și liniștea, ca nu cumva vreunul din voi să stârneas- 
că vreo tulburare între fraţi, sau să se dea singur pe mâna păgâ- 
nilor. Căci, odată prins şi dat pe mâna lor, trebuie să vorbească, 
dat fiind că, așezat în noi, va vorbi în acel ceas Dumnezeu, Care 
a voit ca noi mai degrabă să mărturisim, decât să vorbim înain- 
tea cuival. 


5. lar ceea ce se cuvine ca noi să păzim înainte de a aduce pro- 
consulul hotărârea împotriva mea cu privire la mărturisirea nu- 
melui lui Dumnezeu, vom hotări pe loc, cu ajutorul Domnului. 

Pe voi, fraţi preaiubiţi, Domnul lisus să vă facă să rămâneţi 
mereu teferi în Biserica Sa și să vă învrednicească s-o păstraţi. 


1 Mai degrabă o mărturisire decât o recunoaștere publică înaintea magis- 
traților. 

